
PARTEA ÎNTII 


I.CE-AR FI PUTUT VEDEA UN OM COCOȚAT PE 
CEL MAI INALT TURN DIN HESDIN-FERT, IN ZIUA DE 
5 MAI 1555, PE LA ORELE DOUA DUPA-AMIAZA 


Să strămutăm dintr-o dată, fără prefaţă, fără prealabile 
consideraţii, pe acei dintre cititorii noştri care nu se tem să 
facă, împreună cu noi, un salt de trei secole In trecut, pentru 
a-i pune In prezenţa unor oameni cu care trebuie să le facem 
cunoştinţă şi In mijlocul unor evenimente la care îi vom face 
să asiste. 

Sîntem In 5 mai, anul 1555. 

Henric al Il-lea domneşte In Franţa ; 

Maria Tudor, în Anglia ; 

Carol-Quintul stăpîneste Spania, Germania, Flandra, 
Italia şi cele două Indii, adică a şasea parte a lumii. 

Scena se deschide In apropierea orăşelului Hesdin- Fert, 
pe care îl termină de reclădit Emmanuel-Philibert, prinţul de 
Piemont, pe temeliile fostului Hesdin-leVieux, cucerit de el şi 
ras de pe suprafaţa pămîntului cu un an înainte. — Deci, 
călătorim In acea regiune a vechii Franţe care se chema pe 
atunci Artois şi care astăzi se numeşte deparmentul Pas-de- 
Calais. 

Am spusa vechii Franţe, deoarece pentru un moment 
Artois-ul a fost alipit la patrimoniul regilor noştri de către 
Philippe-Auguste, învingătorul de la Saint-jean-d'Acre şi de la 
Bouvines ; dar după ce a fost ataşat, în 1180, domeniului 
regal al Franţei şi dăruit apoi de Ludovic cel sfint In 1237 
fratelui său mezin Robert, se înstrăinează În miinile a trei 
femei, Mahaud, loana l-a şi loana a l-a, trecînd la trei case 
diferite. Apoi, cu Margareta sora loanei a Il-a şi fiica loanei l-a, 
ajunge In stăpînirea contelui Ludovic de Mâle, a cărui fiică îl 
trece odată cu comitatele Flandrei şi Nevers, casei ducilor de 
Burgundia. In sfîrşit, Carol Temerarul murind, Maria de 
Burgundia, ultimă moştenitoare a numelui colosal şi a 


avuţiilor imense ale tatălui ei, avea să adauge În ziua 
căsătoriei sale cu Maximilian, fiul împăratului Frederic al IIl- 
lea, renume şi bogății domeniului casei de Austria, unde 
dispărură mistuindu-se asemeni unui fluviu ce se pierde In 
apele oceanului. 

Asta însemna o mare pierdere pentru Franţa, căci Artois- 
ul era o provincie frumoasă şi bogată. Aşa că, de trei ani de 
zile, cu noroc schimbător şi soartă capricioasă, Henric al II-lea 
şi Carol-Quintul luptau într-o vajnică încleştare corp la corp, 
picior la picior, frunte la frunte ; Carol-Quintul ca s-o păstreze, 
Henric al II-lea ca s-o recucerească. 

In timpul acestui război înverşunat, în care fiul regăsea 
pe vechiul duşman al tatălui său şi, la fel ca acesta, avea să 
aibă Marignanul şi Pavia sa, fiecare avusese parte de zile 
bune şi zile rele, victorii şi înfrîngeri. Franţa văzuse armata lui 
Carol-Quintul părăsind In dezordine Metz-ul asediat şi cucerise 
Marienbourg, Bouvines şi Dinant; Imperiul, la rîndul său, luase 
cu asalt Thérouanne şi Hesdin şi furios de înfrîngerea suferită 
la Metz dăduse foc unuia şi răsese de pe suprafaţa pămîntului 
pe celălalt. 

Am comparat Metz-ul cu Marignan-ul şi nu exagerăm. O 
armată de cincizeci de mii de infanterişti, paisprezece mii de 
cai, decimată de frig, de molime şi, să mai adăugăm, de 
curajul ducelui Francisc de Guise şi a garnizoanei franceze, se 
mistui ca un abur, dispăru ca un fum, lăsînd drept singură 
urmă a existenţei sale zece mii de morţi, două mii de corturi 
şi o sută douăzeci de tunuri . 

Descurajarea era atît de mare, încît fugarii nici măcar nu 
încercau să se apere. Carol de Bourbon urmărea un corp de 
cavalerie spaniolă; căpitanul care comanda acel corp se opri 
şi se duse de-a dreptul la căpetenia duşmană: 

— Orice-ai fi, prinţ, duce sau simplu gentilom, îi spuse el, 
orice-ai fi, dacă lupţi pentru glorie, caută altă ocazie ; căci 
astăzi ai ucide oameni prea slăbiţi, nu numai să-ţi stea 
împotrivă, ba chiar s-o ia la fugă. 

Carol de Bourbon îşi vîri spada în teacă, poruncind 
oamenilor lui să facă la fel „şi căpitanul spaniol cu trupa sa îşi 
continuară retragerea fără să mai fie hărțuit de ei. 

Carol-Quintul nu se arătase nici pe departe atît de 
îndurător. Thérouanne cucerit, poruncise ca oraşul să fie 


jefuit, ras pînă la temelii ; să se distrugă nu numai edificiile 
civile, dar chiar şi bisericile, mănăstirile şi spitalele ; să nu mai 
lase, în sfîrşit, nici o urmă de zid ; şi, ca să nu mai rămînă nici 
piatră de piatră, chemă pe locuitorii Flandrei şi Artois-ului să 
împrăştie rămăşiţele. 

Chemarea la distrugere fusese auzită. Populaţia din 
Artois şi Flandra, căreia garnizoana din Therouanne îi pricinuia 
mari pagube, alergase înarmată ca cazmale, ciocane, sape şi 
tîrnăcoape, şi oraşul dispăruse ca Sagonta sub picioarele lui 
Hannibal, ca şi Cartagina la suflul lui Scipion. 

Hesdin avusese aceeaşi soartă ca Therouanne. 

Dar, între timp, Emmanuel-Philibert fusese numit co- 
mandant-şef al armatelor Imperiului în Ţările-de-Jos ; şi el, 
dacă nu putuse salva Thérouanne obținuse, cel puţin, să 
reclădească Hesdin. 

Izbutise în cîteva luni să săviîrşească o muncă colosală şi 
un nou oraş se ridicase ca prin farmec la un sfert de leghe de 
cel vechi. Acest nou oraş, aşezat în mijlocul mlaştinilor din 
Mesnil, pe rîul la Canche, era aşa de bine fortificat, că după o 
sută cincizeci de ani încă mai stîrnise admiraţia lui Vauban, 
deşi în cursul acelor o sută cincizeci de ani sistemul de 
fortificaţii se schimbase cu totul. 

Fondatorul lui îi dăduse numele Hesdin-Fert; adică, 
adăugase numelui, pentru a sili noul oraş să-şi amintească de 
origina lui, aceste patru litere : F.E.R.T. date împreună cu 
crucea albă de împăratul Germaniei, după asediul de la Rodos 
lui Amedeu cel Mare, al treisprezecelea conte de Savoia şi 
care însemnau : Fortitudo ejus Rhodum tenuit, adică : curajul 
său a salvat Rodos. 

Dar nu era singurul miracol săvîrşit de înaintarea în grad 
a tînărului general, căruia Carol-Quintul îi încredinţase 
conducerea armatei sale. Datorită disciplinei riguroase pe 
care ştiuse s-o impună, nenorocitul ţinut care de patru ani era 
un cîmp de luptă începea să respire;cele mai severe ordine 
fuseseră date de el ca să împiedice jaful şi chiar furtul ; orice 
comandant care încălca ordinele era dezarmat şi pus la arest, 
mai lung ori mai scurt, în cortul lui şi în văzul întregii armate ; 
orice soldat prins asupra faptului era spînzurat. 

Drept urmare, cum iarna din 1554—1555 făcuse să în- 
ceteze aproape de tot ostilitățile din amîndouă părţile, lo- 


cuitorii Artois-ului petrecuseră vreo patru sau cinci luni care, 
în comparaţie cu cei trei ani scurşi între asediul Mertz-ului şi 
reconstruirea oraşului Hesdin, li se păruse ca o întrezărire a 
epocii de aur. 

Se mai auzea totuşi din cînd în cînd, pe ici pe colo, de 
cîte un castel incendiat, vreo fermă jefuită, vreo casă prădată, 
fie de francezii care ocupau Abbeville, Doullens şi Montreuil- 
sur-Mer, şi care încercau incursiuni în teritoriul duşmanului, fie 
de jefuitorii înrăiţi, cavalerişti, pedestraşi, mercenari şi 
vagabonzi, care se ţineau după armata imperială ; dar 
Emmanuel-Philibert îi urmărea cu atita străşnicie pe francezi, 
şi-i pedepsea atit de aspru pe cei din armata imperială, că 
urgiile acelea deveneau din zi în zi mai rare. 

lată deci care era situaţia în provincia Artois şi mai cu 
seamă în împrejurimile oraşului Hesdin-Fert, în ziua în care 
începe povestirea noastră, adică la 5 mai 1555. 

Dar, după ce le-am oferit cititorilor noştri o privire 
generală asupra stării morale şi politice a ținutului, ne mai 
rămîne, pentru a completa tabloul, să le dăm şi o idee despre 
aspectul material, aspect care s-a schimbat cu desăvirşire, din 
acea epocă, datorită răspîndirii industriei şi ameliorării aduse 
culturii pămîntului. 

Să spunem deci, pentru a ajunge la acest anevoios re- 
zultat pe care ni-l propunem şi care are drept ţel redarea unui 
trecut aproape dispărut, să spunem deci, ce-ar fi văzut, în 
acea zi de 5 mai 1555, către orele două după amiază, un om 
cocoţat pe cel mai înalt turn din Hesdin, şi care, cu spatele 
întors spre mare, ar fi cuprins cu privirile orizontul ce se 
întindea în semicerc înaintea ochilor săi, de la extremitatea 
nordică a micului lanţ de coline, în spatele căruia se ascunde 
Béthune, pînă la ultimele deluşoare sudice ale aceluiaşi lanţ, 
la poalele cărora se ridică Doullens. 

Mai întîi, ar fi avut drept în faţă, înaintînd în unghi ascuţit 
către țărmurile rîului Canche, codrul des şi întunecos de la 
Saint-Pol-sur-Ternoise, al cărui imens covor verde, aruncat ca 
o mantie pe umerii colinelor, cobora pînă în josul poviîrnişului 
opus să-şi înmoaie poalele la izvoarele rîului Scarpe, care-i 
pentru Escaut ceea ce-i Sâone pentru Rhône, ori Moselle 
pentru Rhin. 


La dreapta acestui codru, şi prin urmare la stînga 
observatorului pe care-l presupunem plasat pe cel mai înalt 
turn din Hesdin-Fert, în fundul cîmpiei, la adăpostul aceloraşi 
coline care închid zarea, burgurile Enchin şi Fruges, pierdute 
în mijlocul fumurilor albăstrii ale ho- geagurilor, fumuri ce le 
învăluiau ca un abur transparent, ca un voal diafan, arătau că 
friguroşii locuitori ai acelor provincii nordice, cu toată apariţia 
primelor zile de primăvară, nu-şi luaseră rămas bun cu 
adevărat de la foc, acel credincios şi vesel prieten al zilelor de 
iarnă. 

In faţa celor două orăşele, asemeni unei santinele care 
ar fi îndrăznit să iasă din pădure, dar care încă nesigură n-ar fi 
vrut să părăsească cu totul liziera ei „se ridica o mică şi 
încîntătoare aşezare, jumătate fermă, jumătate castel, numită 
Parcq. 

Se vedea, unduind ca o panglică pe veşmîntul verde al 
cîmpiei, drumul unic la început care pornea de la poarta 
fermei şi se despărțea îndată în două ramuri, dintre care una 
se ducea direct la Hesdin, şi cealaltă, înconjuriînd pădurea, 
vădea relaţiile dintre locuitorii din Parcq şi satele Frevent, 
Auxy-le-Chateau şi Nouvion în Ponthieu. 

Cîmpia, ce se întindea de la cele trei burguri pînă la 
Hesdin, forma bazinul din partea opusă celui descris mai 
înainte, adică era situată la stînga regiunii pădurii Saint- Pol şi 
prin urmare, la dreapta spectatorului închipuit care se 
serveşte de cicerone, sau mai degrabă de pivot. 

Era partea cea mai interesantă a peisajului, nu din cauza 
variațiilor naturale ale terenului, ci dimpotrivă, a împrejurării 
deosebite care îl însufleţea în acel moment. 

intr-adevăr, pe cînd valea cealaltă era acoperită numai 
de holde înverzite, aceasta era aproape în întregime ocupată 
de tabăra împăratului Carol-Quintul. 

Această tabără, împrejmuită de şanţuri şi întărită ca 
palisade, închidea un întreg oraş, nu de case, ci de corturi. 

In centrul acestor corturi, ca Notre-Dame în inima 
Parisului, ca palatul Papilor în mijlocul Avignon-ului, ca o 
corabie cu trei punți pe valurile înspumate ale Oceanului , se 
înălța marele cort imperial al lui Carol-Quintul, avînd la cele 
patru colţuri patru stindarde fluturîind, cînd de obicei unul 
singur ajungea pentru a mulţumi ambiția umană. Erau 


stindardele Imperiului, Spaniei, Romei şi Lombardiei, căci acel 
cuceritor, viteaz, victorios, fusese încoronat de patru ori : la 
Toledo cu coroana de diamante ca rege al Spaniei şi al 
Indiilor, la Aix-la-Chapelle cu coroana de argint, ca împărat al 
Germaniei, în sfîrşit, la Bolonia cu coroana de aur, ca rege al 
Romanilor şi cu coroana de fier, ca rege al Lombarzilor. Şi, la 
încercările de împotrivire la hotărîrea de a se încorona la 
Bolonia, în loc de a se duce el, cum era obiceiul, să fie 
încoronat la Roma şi la Milano, cînd i se aminti de bula Papei 
Ştefan, care oprea ca acea coroană de aur să părăsească 
Vaticanul şi de decretul împăratului Carol cel Mare care 
interzicea scoaterea coroanei de fier din Monza, el răspunse 
trufaş, acest învingător al lui Francisc |, al lui Soliman şi al lui 
Luther, că era obişnuit să vină coroanele la el, nu să alerge el 
după coroane. 

Şi luaţi bine aminte că aceste patru stindarde erau 
dominate de stindardul propriu, pe care figurau coloanele lui 
Hercule, nu ca margine de hotar ale lumii vechi, ci ca porţile 
lumii noi, făcînd să fluture în cele patru vînturi ambiţioasa 
deviză a cărei măreție sporise prin mutilare : Plus ultra! 1 

La vreo cincizeci de paşi depărtare de marele cort pătrat 
al împăratului, se găsea cortul generalului şef, Emmanuel- 
Philibert, cort ce nu se deosebea întru nimic de al celorlalţi 
căpitani, în afara unui drapel dublu pur- tînd, unul stema 
Savoiei — o cruce de argint pe un fond roşu, cu acele patru 
litere al căror înţeles l-am explicat mai înainte : F.E.R.T.; — şi 
celălalt stema particulară a lui Emmanuel, reprezentind o 
mînă ridicînd spre cer un trofeu compus din lănci, săbii şi 
pistoale, cu deviza : Spo- /iatis arma supersunt, adică : celor 
despuiați le rămîn armele. 

Tabăra dominată de cele două corturi, era împărţită în 
patru cvartire. Prin mijlocul lor şerpuia rîul peste care se 
construiseră trei poduri. 

Primul cvartir era destinat germanilor, al doilea spa- 
niolilor, al treilea englezilor. In cel de al patrulea se afla parcul 
de artilerie, complet reînnoit după înfrîngerea de la Metz şi 
care, prin adăugarea pieselor franceze capturate la 


1 Expresia completă: Nec plus ultra înseamnă nimic mai mult, pînă 
aici. 


Thérouanne şi Hesdin, ajunsese la o sută douăzeci de tunuri şi 
cincisprezece bombarde. 

Pe chiulasa fiecărei piese luată de la francezi, împăratul 
pusese să se graveze cele două cuvinte favorite ale sale : Plus 
ultra ! 

Indărătul tunurilor şi ale bombardelor erau aliniate pe 
trei rînduri chesoanele şi căruțele încărcate cu muniții ; 
santinele, cu sabia în mînă, fără archebuze ori pistoale, 
vegheau ca nimeni să nu se apropie de acei vulcani cărora nu 
le trebuia decît o scînteie ca să izbucnească în flăcări. 

Alte santinele stăteau de strajă în afara incintei. 

Pe străzile acestei tabere, orînduite ca într-un oraş, 
circulau mii de oameni a căror vie activitate militară era 
temperată totuşi de gravitatea germană, de trufia spaniolă şi 
de sîngele rece englez. 

Soarele se reflecta pe toate acele arme, care-i întorceau 
razele în fulgerări ; vîntul se zbenguia printre toate 
stindardele, toate flamurile, toate steguleţele, înfăşurînd sau 
desfăşurind, după capriciul lui, pliurile mătăsoase şi culorile 
strălucitoare. 

Acea forfotă şi hărmălaie care plutesc întotdeauna 
deasupra mulțimilor şi a oceanelor, făceau un contrast izbitor 
cu tăcerea şi singurătatea din cealaltă parte a cîmpiei, unde 
soarele nu lumina decît mozaicul mişcător al holdelor, care 
începeau pe rînd a da în pîrg şi unde vîntul înfiora doar florile 
de cîmp pe care fetele se distrau să le împletească pentru 
găteala de duminică în cununiţe de purpură şi azur. 

Şi acum, după ce am consacrat primul capitol al cărţii 
noastre ca să arătăm ce ar fi descoperit privirea unui om 
cocoţat pe cel mai înalt turn din Hesdin-Fert, în ziua de 5 mai 
1555, să consacram al doilea capitol ca să spunem ce ar fi 
scăpat privirii lui, oricît de pătrunzătoare ar fi fost. 


II.AVENTURIERII 


Ceea ce-ar fi scăpat privirilor acelui om, oricît de pă- 
trunzătoare ar fi fost ele, este ceea ce se petrece în regiunea 
cea mai deasă şi, prin urmare, cea mai întunecoasă a pădurii 
Saint-Pol-sur-Ternoise, în fundul unei peşteri ascunsă în 
umbra arborilor, învăluită în iederă ca într-o reţea, pe cînd, ca 
să asigure cea mai desăvirşită pază celor ce ocupau această 
grotă, o strajă ascunsă în mărăciniş, culcată pe burtă, la fel de 
nemişcată ca trunchiurile arborilor ce o înconjurau, veghea ca 
nici o persoană străină să nu tulbure importanta consfătuire la 
care, în calitatea mea de romancier, adică de magician căruia 
toate uşile îi sînt deschise, îi vom face să asiste pe cititorii 
noştri. 

să profităm de scurta clipă în care, distrată de zgomotul 
pe care îl face săltînd prin ferigi un căprior speriat, această 
santinelă, care nu ne-a văzut şi pe care noi am descoperit-o, 
întoarce ochii înspre partea de unde vine zgomotul, pentru a 
ne strecura neobservaţi în peşteră şi a urmări în cele mai mici 
amănunte ceea ce se petrece acolo, fiind adăpostiţi după un 
colţ de stîncă. 

Peştera este ocupată de opt oameni, cu chipuri, costume 
şi caractere diferite, deşi, după armele pe care le au asupra 
lor sau sînt aruncate pe jos la îndemiînă, par să fi ales aceeaşi 
carieră. 

Unul dintre ei, cu degetele pătate de cerneală, cu o faţă 
fină, vicleană, muindu-şi pana, — din virful căreia extrage din 
cînd în cînd cîte un fir din acelea ce se găsesc pe suprafaţa 
hîrtiilor de proastă calitate, — muindu-şi pana, după cum 
spuneam, într-una din acele călimări de corn pe care le poartă 
la cingătoare grămăticii, notarii şi portăreii, scrie pe un fel de 
masă de piatră aşezată pe două picioare masive, în timp ce 
altul care ţine în mînă, cu răbdarea şi neclintirea unui 
candelabru de metal, o ramură de brad aprinsă, luminează nu 
numai pe scriitor, masa şi hiîrtia, dar cu pete de lumină mai 
puternice ori mai slabe, după poziţia mai apropiată sau mai 
îndepărtată, mai întîi pe el însuşi şi apoi pe cei şase tovarăşi. 

Este vorba, fără nicio îndoială, de un act ce interesează 
întreaga societate, lucru uşor de văzut după ardoarea cu care 
participă fiecare la întocmirea lui. 


Totuşi, trei dintr-înşii par mai puţin preocupaţi decit 
ceilalţi de această grijă cu totul materială. 

Primul este un tînăr frumos de vreo douăzeci şi patru — 
douăzeci şi cinci de ani , elegant, îmbrăcat cu un fel de 
platoşă din piele de bivol rezistentă, dacă nu la gloanţe, cel 
puţin la o lovitură de spadă sau de pumnal. O tunică ajustată 
de catifea cafenie, cam decolorată e-adevărat, dar încă foarte 
prezentabilă, după ce îşi arăta, prin deschiderile de la umeri, 
mînecile despicate după moda spaniolă, adică croite după 
ultima modă, se prelungea cu patru degete pe sub marginea 
de jos a platoşei şi cădea în falduri destul de largi peste nişte 
pantaloni bufanţi de postav verde avînd acelaşi sistem de 
tăieturi şi care intrau într-o pereche de cizme destul de înalte 
pentru a proteja coapsele cînd eşti călare şi destul de suple 
pentru a se răsfrînge pînă sub genunchi, cînd mergi pe jos. 

Fredonează un rondel de Clement Marot, în timp ce-şi 
răsuceşte mustaţa-i fină, neagră, cu o mînă şi-şi piaptănă cu 
cealaltă pletele, pe care le poartă puţin mai lungi decit este 
moda la această epocă, fără îndoială pentru a nu pierde 
avantajul ondulaţiilor suple cu care l-a înzestrat natura. 

Al doilea este un om de treizeci şi şase de ani abia ; dar 
are faţa atît de plină de cicatrice care o crestează în toate 
sensurile, că este cu neputinţă să-i dai o vîrstă. Are braţul şi o 
parte a pieptului descoperite şi, pe acea porţiune vizibilă a 
trupului, se observă o colecţie de cicatrice tot atît de bogată 
ca cea care îi împodobeşte chipul. Tocmai îşi pansează o rană 
care i-a jupuit o parte a bicepsului ; din fericire rana este la 
braţul stîng şi, prin urmare, nu va fi atît de supărătoare cum 
ar fi fost la braţul drept. Ţine între dinţi capătul unei făşii de 
pînză, cu ajutorul căreia fixează pe rană un pumn de scamă 
pe care tocmai l-a muiat într-un anumit balsam, a cărui reţetă 
o are de la un ţigan şi care, pretinde el, îi face foarte bine. 
Altfel, nu scoate un geamăt şi pare atît de insensibil la durere, 
de parcă membrul pe care îl oblojeşte ar fi de stejar ori de 
brad. 

Al treilea este un om de patruzeci de ani, înalt şi subţire, 
cu obraz palid şi înfăţişare ascetică. Stă în- genunchiat într-un 
colţ, deapănă un şir de mătănii între degete şi expediază, cu o 
volubilitate de care numai el este în stare, o duzină de Pater şi 
o duzină de Ave. Din cînd în cînd mîna lui dreaptă lasă 


mătăniile şi-şi repede în piept o lovitură care răsună ca 
ciocanul unui dogar într-un butoi gol ; dar, după ce omul 
rosteşte de două-trei ori mea culpa cu voce tare, se întoarce 
la mătăniile lui care încep a i se învirti iar în miini, la fel de 
repede ca mătăniile mari în mîinile unui călugăr sau un 
combolio între degetele unui derviş. 

Celelalte trei personaje ce ne mai rămîn de descris au, 
slavă Domnului ! un caracter la fel de diferit ca cele cinci pe 
care am avut deja cinstea de a le înfăţişa ochilor cititorilor 
noştri. 

Unul dintre aceştia trei se reazămă cu amîndouă mîinile 
chiar de masa la care scriitorul îşi îndeplineşte misiunea ; 
urmăreşte, fără a pierde o trăsătură, toate învirtecuşurile şi 
şerpuirile penei sale; el a făcut cele mai multe observaţii 
asupra actului ce se întocmeşte şi, trebuie să recunoaştem, 
observaţiile lui, deşi puţin impregnate de egoism, au aproape 
întotdeauna multă fineţe şi lucru ciudat, sînt pline de bun 
simţ, cu toate că cele două calităţi sînt atît de opuse. Are 
patruzeci şi cinci de ani, ochi isteţi, mici şi înfundaţi sub 
sprîncene groase, blonde. 

Altul stă culcat la pămînt; a găsit o grezie bună de 
ascuţit săbiile şi pumnalele şi profită de ocazie pentru a face 
cu-n mare consum de salivă şi multă frecătură pe grezie, un 
nou virf jungherului său complet tocit. Limba ce şi-o stringe 
între dinţi şi care îi iese prin colţul gurii, arată cîtă atenţie şi, 
am putea spune chiar, cît interes poartă acţiunii pe care o 
îndeplineşte. Totuşi atenţia nu-i chiar atît de totală, încît să nu 
tragă cu urechea la discuţie. Dacă redactarea este pe placul 
lui, se mulţumeşte să încuviinţeze din cap ; dacă, dimpotrivă, 
răneşte simţul lui moral ori îi strică socotelile, se ridică, se 
apropie de scrib, pune vîrful pumnalului pe hirtie, rostind 
următoarele trei cuvinte : „Mă rog... cum ?...” şi nu-şi ridică 
pumnalul decît atunci cînd e perfect mulţumit de explicaţie, 
pe care o exprimă apoi printr-o salivaţie şi mai abundentă şi 
printr-o frecătură şi mai înverşunată a jungherului pe grezie, 
frecătură datorită căreia plăcutul instrument promite să-şi 
recapete în curînd ascuţimea-i de odinioară. 

Ultimul, — şi începem prin a ne recunoaşte greşeala pe 
care am săvirşit-o aşezîndu-l în categoria celor preocupaţi de 
interesele materiale care se discută la această oră între scrib 


şi cei de faţă, — ultimul, cu spatele rezemat de peretele 
grotei, cu braţele atîrnînd, cu ochii spre cer, sau mai degrabă 
spre bolta umedă şi sumbră pe care se joacă, ca nişte flăcări 
misterioase, luminile mişcătoare ale făcliei de răşină, ultimul, 
spunem, pare totodată un visător şi un poet. Ce caută el în 
momentul acesta ? Să fie oare soluţia vreunei probleme de 
felul celor rezolvate de Cristofor Columb ori Galileu ? Să fie 
forma vreunui terţet asemeni celor făcute de Dante, sau 
vreunui octet cum le cînta Tasso ? Asta n-ar putea să ne-o 
spună decît demonul ce veghează în el, şi care se preocupă 
atit de puţin de cele lumeşti — absorbit cum este în 
contemplarea lucrurilor abstracte — încît lasă să se prefacă în 
zdrenţe toată partea veşmintelor onorabilului poet care nu-s 
de fier, de aramă ori de oţel. 

De bine de rău, iată portretele schiţate. Să punem nume 
sub fiecare dintre ele. 

Cel care ţine pana se numeşte Procope ; este de origine 
normand, aproape jurist prin educaţie. Işi împănează 
conversaţia cu axiome scoase din dreptul roman şi aforisme 
împrumutate din Capitularele! lui Carol cel Mare. Odată ce ai 
făcut un act cu el, trebuie să te aştepţi la un proces. Ce-i 
drept, dacă te mulţumeşti cu cuvintul lui, cuvîntul lui e de 
aur ; numai că nu-i totdeauna de acord cu morala, în înţelesul 
obişnuit al cuvîntului, în felul cum îşi ţine cuvintul dat. Nu vom 
cita decît un exemplu, chiar acel care îl aruncase în viaţa 
aventuroasă unde îl întîlnim. Un nobil senior de la curtea lui 
Francisc | venise într-o zi să-i propună o afacere, lui şi altor 
trei tovarăşi ; ştia că vistiernicul regal trebuia să aducă chiar 
în seara aceea, de la Arsenal la Luvru, o mie de scuzi de aur; 
afacerea consta, din oprirea vistiernicului la colţul străzii 
Saint-Paul şi uşurarea lui de cei o mie de scuzi, pentru a-i 
împărţi astfel : cinci sute marelui senior, ce va aştepta în piaţa 
Regală să se dea lovitura şi care pretindea în calitatea lui de 
mare senior jumătate din sumă ; cealaltă jumătate răminea 
lui Procope şi celor trei tovarăşi ai lui, care se alegeau astfel 
fiecare cu o sută douăzeci şi cinci de scuzi. Afacerea se 
încheie pe cuvînt din amîndouă părţile şi treaba făcută după 
cum fusese convenit ; numai că, după ce vistiernicul fu cum 
se cuvine jefuit, stilat şi aruncat în rîu, cei trei tovarăşi ai lui 


1 Capitular : ordonanţă din secolul al IX-lea. 


Procope îşi dădură cu părerea s-o apuce spre Notre-Dame, în 
loc să se ducă în piaţa Regală, şi să păstreze cei o mie de 
scuzi de aur, în loc să înmîneze cinci sute marelui senior. Dar 
Preocope le aminti de cuvintul dat. 

— Domnilor, rosti el cu gravitate, uitaţi că ar însemna 
nerespectarea unei înţelegeri, că ar însemna să înşelăm un 
client !... Cinstea înainte de toate. Vom preda ducelui (căci 
marele senior era un duce) cei cinci sute de scuzi de aur care 
i se cuvin, pînă la ultimul ban. Dar, urmă el observînd că 
propunerea stîrnea unele murmure, distinguimus : după ce îi 
va încasa şi va recunoaşte că sîntem oameni cinstiţi, nimic nu 
ne împiedică să ne aşezăm la pîndă în cimitirul Saint-Jean, pe 
unde sînt sigur că trebuie să treacă ; este un loc pustiu şi 
foarte potrivit de pîndă. Vom proceda cu ducele ca şi cu vis- 
tiernicul şi cimitirul Saint-Jean nefiind prea departe de Sena, 
ar putea fi găsiţi mîine amîndoi în plasele de la Saint-Cloud. 
Aşa, în loc de o suită douăzeci şi cinci de scuzi, vom avea 
fiecare două sute cincizeci, de care douăsute cincizeci de 
scuzi ne vom putea bucura şi cheltui fără remuşcări, dat fiind 
că ne-am ţinut foarte corect de cuvint faţă de onorabilul 
duce ! 

Propunerea fiind acceptată cu entuziasm, zis şi făcut. Din 
nefericire, în graba lor de a-l arunca în rîu, cei patru asociaţi 
nu observară că ducele mai respira încă ; răcoarea apei îl făcu 
să-şi revie şi, în loc să se ducă pînă la Saint-Cloud, cum spera 
Procope, abordă la cheiul Gè- vres, se tîrî pînă la Châtelet şi 
dădu prefectului Parisului, care la acea epocă era domnul 
d'Estourville, semnalmentele atît de exacte ale celor patru 
bandiți, încît chiar de a doua zi, aceştia socotiră mai nimerit 
să părăsească Parisul, de frica unui proces în care, cu toate 
cunoştinţele temeinice ale lui Procope în materie de drept, ar 
fi putut foarte bine să-şi piardă lucrul la care, oricît de filozof 
ai fi, ţii întotdeauna mai puţin ori mai mult, adică viaţa. 

Cei patru voinici ai noştri părăsiseră deci Parisul, 
răzleţindu-se în cele patru puncte cardinale. Lui Procope îi fu 
sortit nordul. Astfel se face că avem plăcerea să-l regăsim 
mînuind pana în peştera din Saint-Pol-sur-Ter- noise, 
întocmind, la alegerea noilor săi tovarăşi care îi 
recunoscuseră astfel meritele, actul important de care ne vom 
ocupa îndată. 


Cel care îl luminează pe Procope se numeşte Heinrich 
Scharfenstein. Este un netrebnic adept al lui Luther, pe care 
asprele persecuții ale lui Carol-Quintul faţă de hu ghenoţi l-au 
silit să intre în rîndurile armatei franceze cu nepotul său 
Frantz Scharfenstein, ce se află în momentul de faţă de strajă 
afară. Sînt doi uriaşi ce par animați de acelaşi suflet şi conduşi 
de o singură minte. Mulţi pretind că acea minte unică nu e de- 
ajuns pentru două trupuri de şase picioare fiecare ; ei însă nu- 
s de aceeaşi părere şi găsesc că totul e bine aşa cum este. In 
viaţa obişnuită rar catadixesc să recurgă la vreun auxiliar 
oarecare, fie om, instrument, ori maşină, ca să-şi ajungă 
scopul propus. Dacă acest scop este să mişte o greutate 
oarecare, în loc să caute ca savanții noştri moderni, prin ce 
mijloace dinamice şi-a transportat Cleopatra corăbiile din 
Mediterana în Marea Roşie, sau cu ajutorul căror maşinării a 
ridicat Titus blocurile gigantice ale circului lui Flavius, ei 
înşfacă voiniceşte cu cele patru braţe obiectul care trebuie 
mutat, înoadă neînfrîntul lanţ al degetelor de fier, fac o 
sforţare simultană cu precizia care le caracterizează toate 
mişcările, şi obiectul îşi părăseşte locul pe care îl ocupa 
pentru cel unde trebuie să stea. Dacă este vorba să sară 
peste vreun zid, sau să ajungă la vreo fereastră, în loc să 
care, cum fac tovarăşii lor, o scară grea care-i stînjeneşte la 
mers cînd expediţia reuşeşte, sau pe care trebuie s-o pă- 
răsească ca pe un corp delict cînd afacerea dă greş, ei se duc 
cu mîinile goale la locul unde au treabă. Unul din ei, n-are 
importanţă care, se reazămă de zid, celălalt se suie pe umerii 
lui sau, la nevoie, în mîinile ridicate deasupra capului. Cu 
ajutorul braţelor al doilea atinge astfel o înălţime de vreo 
optsprezece, douăzeci de picioare, înălţime aproape 
totdeauna suficientă pentru a ajunge pe coama unui zid, sau 
la balconul unei ferestre. Acelaşi sistem de asociaţie fizică îl 
folosesc şi în luptă : merg unul lîngă altul, cu pas egal ; doar 
că unul loveşte şi celălalt pradă ; cînd cel ce loveşte s-a 
săturat de lovit, trece foarte simplu tovarăşului său spada, 
ghioaga sau barda, rostind doar atît : „E rîndul tău !” Atunci, 
rolurile se schimbă : cel care lovea, pradă şi cel care pradă, 
loveşte. De altfel, felul de-a lovi, al amîndurora, este cunoscut 
şi foarte prețuit; dar, cum am spus, în general se pune mai 
mult preţ pe braţul lor decît pe creierul lor, pe forţa lor decît 


pe inteligenţa lor. lată de ce unul a fost însărcinat să facă pe 
straja afară şi celălalt pe candelabru înăuntru. 

Cît despre tînărul cu mustăcioară neagră şi păr buclat, 
care-şi răsuceşţe mustaţa şi-şi piaptănă pletele, numele lui 
este Yvonnet; parizian de origine şi francez ca suflet. 
Calităţilor fizice pe care le-am remarcat deja la el, trebuie să 
mai adăugăm miini şi picioare de femeie. In timp de pace, se 
plînge mereu. Ca sibaritul din antichitate, petala îndoită a 
unei roze îl răneşte ; e leneş cînd trebuie să meargă ; are 
amețeli cînd trebuie să urce ; are nevricale cînd trebuie să 
cugete. Impresionabil şi nervos ca o fată, sensibilitatea lui 
pretinde cele mai mari menajamente. Ziua, are oroare de 
paianjeni, îi este scîrbă de broaşte, îi vine leşin la vederea 
unui şoarece. Ca să se aventureze în bezna pe care n-o poate 
suferi trebuie să-l scoată din minţi o mare pasiune. Dealtfel, 
să-i recunoaştem asta, are mereu cîte o mare pasiune ; dar 
mai întotdeauna, dacă i s-a dat întîlnire noaptea, ajunge la 
iubita lui înspăimîntat şi tremurînd şi are nevoie ca să-şi 
revină de tot atitea cuvinte de îmbărbătare, de miîngiieri 
pasionate şi de îngrijiri atente, cîte îi dăruia Hero lui Leandru, 
cînd acesta intra în turnul ei, ud leoarcă din apele 
Dardanelelor! Adevărat, că de cum aude trompeta; adevărat, 
că de cum simte praful de puşcă ; adevărat, că îndată ce vede 
drapelele, Yvonnet nu mai este acelaşi om ; se întîmplă în el o 
completă transformare : s-a sfîrşit cu lenea, cu ameţelile, cu 
nevricalele ! Tinerica se prefăcea într-un soldat feroce, 
împungînd şi tăind cu sabia, adevărat leu cu gheare de fier şi 
dinţi de oţel. El, care şovăia să urce nişte trepte ca să ajungă 
la dormitorul unei femei frumoase, se caţără pe o scară, se 
agaţă de o frînghie, se atîrnă de un fir ca să ajungă primul pe 
zid. Cum s-a sfîrşit lupta, îşi spală mîinile şi faţa cu cea mai 
mare grijă, îşi schimbă cămaşa şi hainele ; apoi treptat, se 
transformă din nou în tinerelul pe care îl vedem în momentul 
de faţă, răsu- cindu-şi mustaţa, pieptănîndu-şi pletele şi 
scuturînd cu vîrful degetelor praful impertinent lipit de haine. 

Pe cel care-şi pansează rana de la bicepsul braţului stîng 
îl cheamă Malemort. E o fire posomorită şi melancolică, care 
n-are decît o pasiune, o dragoste, o bucurie : războiul ! 
Pasiune nenorocită, dragoste prost răsplătită, bucurie scurtă 
şi fatală ; de abia a simţit pe buze gustul măcelului, că 


datorită înflăcărării oarbe şi vijelioase cu care se aruncă în 
încăierare şi lipsei de grijă de a nu fi lovit cînd loveşte pe alţii, 
se alege ori cu vreo straşnică împunsătură de suliță, ori cu 
vreo teribilă salvă de flinte care-l întinde la pămînt, unde 
rămîne gemînd jalnic, nu de durerea pricinuită de rană, ci de 
suferinţa pe care o îndură cînd vede pe ceilalţi continuînd 
petrecerea fără el. Din fericire, e bun la carne şi oasele i se 
refac uşor. In prezent are la activ douăzeci şi cinci de răni, cu 
trei mai mult ca Cezar şi trage nădejde, dacă războiul 
continuă, să mai capete încă douăzeci şi cinci înaintea celei 
care, inevitabil, va pune capăt acestei cariere de glorie şi de 
suferinţă. 

Personajul uscăţiv care se roagă într-un colţ numă- 
rîndu-şi mătăniile în genunchi, se numeşte Lactance. Este un 
catolic înfocat care cu greu îndură apropierea celor doi 
Scharfenstein, căci se teme mereu să nu-l spurce erezia lor. 
Silit, de profesia pe care o are, să se lupte împotriva fraţilor 
lui întru Hristos şi să ucidă cît mai mulţi, se supune celor mai 
aspre privaţiuni pentru a echilibra această crudă necesitate. 
Poartă drept îmbrăcăminte, în clipa de faţă, un fel de haină de 
postav, fără vestă nici cămaşă, pusă direct pe piele, căptuşită 
cu o za uşoară, dacă nu cumva zaua este faţa şi postavul 
căptuşeala. Oricum ar fi, în luptă poartă zaua pe dinafară, 
care devine astfel o cuirasă ; după sfirşitul bătăliei poară zaua 
pe dinăuntru şi atunci se preface în cămaşă de penitent. De 
altfel, este o plăcere să mori ucis de el ; cel pe care cucernicul 
nostru îl trimite cu mîna lui pe lumea cealaltă, este sigur cel 
puţin că nu va duce lipsă de rugăciuni. În ultima încăierare a 
omorît doi spanioli şi un englez şi, cum e în urmă faţă de ei, 
mai ales din cauza ereziei englezului care nu se poate mul- 
tumi cu un De profundis obişnuit, turuie, cum am mai spus, o 
droaie de Pater şi de Ave, lăsîndu-şi tovarăşii să se ocupe 
pentru el de trecătoarele interese care se discută în acest 
moment. După ce îşi va pune în ordine afacerile cu cerul, va 
cobori iar pe pămînt, va face observaţiile pe care le va crede 
de cuviinţă lui Procope şi va semna trimiterile şi ştersăturile 
pe care tardiva-i intervenţie le va socoti necesare la actul ce 
se întocmeşte. 

Cel care se reazămă cu amiîndouă mîinile de masă şi 
care, cu totul opus lui Lactance, urmăreşte cu atenţie 


încordată fiecare trăsătură a penei lui Procope, se numeşte 
Maldent. Născut la Noyon dintr-un tată originar din Mans şi o 
mamă din Picardia, a avut o tinereţe svăpăiată şi risipitoare. 
Ajuns acum la o vîrstă matură, vrea să recîştige timpul pierdut 
şi-i grijuliu în afaceri. | s-au întîmplat o droaie de aventuri pe 
care le povesteşte cu o naivitate ce nu-i lipsită de farmec ; 
dar, trebuie să remarcăm, acea naivitate dispare complet de 
îndată ce începe cu Procope o discuţie pe chestiuni de drept. 
Atunci parcă reînvie legenda celor doi Gasparzi, fiind poate 
chiar eroii ei, unul din Mans, celălalt normand. Altfel, Maldent 
dă şi primeşte cu vitejie loviturile de sabie şi, cu toate că-i 
departe de-a avea forţa lui Heinrich ori Frantz Scharfenstein, 
curajul lui Yvonnet, înflăcărarea lui Malemort, la nevoie este 
un tovarăş pe care poţi conta şi care, la un caz, nu-şi va 
părăsi prietenul într-o încurcătură. 

Tocilarul care-şi ascute pumnalul, cercîndu-i apoi 
ascuţişul pe virful unghiei, se numeşte Pilletrousse. Este 
jefuitorul pur sînge. A servit rînd pe rînd la spanioli şi la 
englezi. Dar englezii se tirguiesc prea mult, iar spaniolii 
plătesc prost ; aşa că s-a hotărit să lucreze pe cont propriu. 
Pilletrousse stă la pîndă la drumul mare ; noaptea mai ales, 
drumurile sînt pline de jefuitori de toate naţiile. Pilletrousse 
jefuieşte pe jefuitori ; numai că respectă pe francezi, semi- 
compatrioţii lui, căci Pilletrousse este provensal. Pilletrousse 
are chiar suflet bun : dacă sînt săraci, îi ajută ; dacă sînt slabi 
îi ocroteşte ; dacă-s bolnavi îi ingrijeşte ; dar dacă întîlneşte 
un adevărat compatriot, adică cineva născut între muntele 
Viso şi gurile Ronului, între Comtat şi Frejus, acelui om 
Pilletrousse i se devotează cu trup şi suflet, sînge şi bani, mii 
de trăsnete, şi tot Pilletrousse pare că rămîne cel îndatorat. 

In sfîrşit, al nouălea şi ultimul, cel care stă rezemat de 
zid cu braţele atîrnînd şi ochii rdicaţi spre cer, se numeşte 
Fracasso. Este,cum am mai spus, un poet şi un visător. 
Departe de a semăna cu Yvonnet, care nu poate suferi 
întunericul, iubeşte minunatele nopţi luminate numai de stele, 
iubeşte malurile rîpoase ale fluviilor, iubeşte plajele sonore 
ale mării. Din nefericire, silit să urmeze armata franceză 
oriunde se îndreaptă — căci, deşi italian, şi-a pus sabia în 
slujba lui Henric al II-lea, — nu-i liber să hoinărească după 
cheful său. Dar ce-are a face ! pentru poet, totul este prilej de 


inspiraţie; pentru visător, orice e-un motiv de visare. Numai 
că specificul visătorilor şi poeţilor este să fie distraţi şi 
distracţia este fatală în cariera aleasă de Fracasso. De aceea, 
adesea în mijlocul încăierării Fracasso se opreşte deodată ca 
să asculte o trimbiţă ce sună, să privească un nor ce trece, să 
admire cum se săvirşeşte o frumoasă ispravă vitejească. 
Atunci duşmanul care se află în faţa lui Fracasso profită de 
acel moment de distracţie ca să-i tragă după pofta inimii o 
lovitură straşnică, care-l trezeşte pe visător din visare, pe 
poet din extaz. Dar vai de acel duşman dacă, cu toate 
avantajele ce i s-au oferit, n-a avut destulă grijă să-l 
ameţească dintr-odată pe Fracasso ! Fracasso îşi va lua 
revanşa, nu pentru a se răzbuna de lovitura primită, ci pentru 
a pedepsi pe nepoftitul care l-a făcut să se coboare din al 
şaptelea cer, unde plutea purtat pe aripile multicolore ale fan- 
teziei şi imaginaţiei. 

Şi acum, după ce am făcut, în maniera divinului orb, 
enumerarea aventurierilor, — dintre care cîţiva poate nu-s cu 
totul necunoscuţi acelora dintre prietenii noştri care au citit 
Ascanio şi Cele două Diane, — să spunem ce întîmplare i-a 
adunat în grotă şi ce este actul misterios pe care se silesc să-l 
întocmească cu atita grijă. 


III.UNDE CITITORUL FACE CUNOSTINŢĂ MAI 
BINE CU EROII PE CARE TOCMAI I-AM PREZENTAT 
Verif cuv care 


În dimineaţa acelei zile de 5 mai 1555, o mică trupă de 
patru oameni — care păreau să facă parte din garnizoana din 
Doulens — părăsise oraşul strecurîndu-se afară prin poarta 
Arras, de îndată ce poarta fusese, nu vom spune deschisă, ci 
numai întredeschisă. 

Acei patru oameni, înfăşuraţi în mantale mari ce le 
puteau sluji la fel de bine să le ascundă armele cît şi să-i 
apere de vintul rece al dimineţii, urcaseră cu multă fereală pe 
cursul micuţului rîu Authie, pînă la izvoarele lui. De acolo 
ajunseseră la şirul de coline despre care am mai pomenit în 


cîteva rînduri şi înaintaseră, mereu cu aceleaşi precauţii, pe 
coasta dinspre apus şi, după două ore de mers, ajunseseră în 
sfîrşit la marginea pădurii Saint-Pol-sur-Ternoise. Acolo, unul 
dintre ei ce părea mai familiarizat cu împrejurimile, preluase 
conducerea micului grup şi apoi, cînd orientîndu-se după un 
copac mai stufos ori mai despuiat de crengi decît alţii, cînd 
recunoscînd drumul după o stîncă ori o baltă, ajunsese, fără 
prea multă şovăială, la intrarea acelei peşteri unde i-am 
condus chiar noi pe cititorii noştri la începutul capitolului 
precedent. 

Atunci, făcînd semn însoţitorilor să aştepte o clipă, 
privise cu oarecare nelinişte la nişte ierburi ce păreau de 
curînd călcate, la cîteva ramuri proaspăt rupte, se lungise 
apoi pe burtă şi, tîrîndu-se ca un şarpe, dispăruse înăuntru. 

In curînd, camarazii lui rămaşi afară îi auziră vocea 
răsunînd ; dar intonaţia acelei voci n-avea nimic îngrijorător. 
intreba adîncurile grotei şi, cum adiîncurile grotei nu-i 
întoarseră răspuns decit tăcerea şi singurătatea, neauzind cu 
toată tripla-i chemare decît ecoul triplu al propriei sale voci, 
nu întîrzie să reapară făcînd semn camarazilor că puteau să-l 
urmeze. 

Cei trei îl urmară şi, după cîteva obstacole uşor învinse, 
se pomeniră înăuntrul subteranei. 

— Ah ! murmură acel care făcuse cu atita dibăcie pe 
călăuza, slobozind un oftat de mulţumire, tandem at 
terminum eamus ! 

— Asta înseamnă ?... întrebă unul din cei trei aventurieri, 
cu un accent picard din cele mai pronunţate. 

— Asta înseamnă, dragă Maldent, că ne apropiem, ori 
mai degrabă că sîntem foarte aproape de ținta expediției 
noastre. 

— Erdare, tomnul Brogobe, spuse un alt aventurier, tar 
nu ințeles pine... Tar tu, Heinrich ? 

— Nigi eu nu ințelez pine. 

— Şi de ce, naiba, vreţi voi să înţelegeţi ? le răspunse 
Procope (căci cititorul a şi ghicit că cel pe care Frantz 
Scharfenstein îl ascundea cu accentul lui teuton sub 
pseudonimul Brogobe, era juristul nostru), bine că înţeleg eu 
şi cu Maldent, nu vi-e deajuns asta ? 


— la, răspunseră cu filozofie cei doi Scharfenstein, 
atefarat ca e teazuns. 

— Dacă-i aşa, zise Procope, să ne aşezăm, să îmbucăm 
ceva şi să tragem cite o duşcă ca să mai treacă timpul şi în 
timp ce îmbucăm şi-i tragem cîte o duşcă, am să vă explic 
planul meu. 

— la ! la ! exclamă Frantz Scharfenstein, sa impucam 
cefa, sa tracem o tusca si intre timp, el ne lamureşte blanul 
zau. 

Aventurierii priviră în jur şi, cum ochii lor începuseră a se 
obişnui cu întunecimea, mai puţin mare de altfel în gura 
peşterii decît în adîncul ei, zăriră trei pietroaie pe care le 
apropiară, ca să poată sta la sfat mai în taină. 

Cum nu găsea un al patrulea pietroi, Heinrich Schar- 
fenstein i-l oferi politicos pe al său lui Procope, care n-avea pe 
ce sta ; Procope însă îi mulţumi cu aceeaşi curtoazie, îşi 
întinse mantaua jos şi se culcă pe ea. 

Apoi scoaseră din desagii pe care-i purtau cei doi uriaşi 
pită, friptură rece şi vin ; le aşezară pe toate în mijlocul 
semicercului, al cărui arc îl formau cei trei aventurieri aşezaţi 
şi a cărui coardă era Procope culcat la pămînt; după care 
prinseră a înfuleca prînzul improvizat, atacîndu-l cu o 
înverşunare ce dovedea că plimbarea matinală pe care o 
făcuseră nu rămăsese fără efect asupra poftei comesenilor. 

Vreme cam de vreo zece minute nu se auzi decit 
zgomotul fălcilor, măcinînd cu o regularitate care ar fi făcut 
cinste unor maşinării pîinea, carnea şi chiar oasele păsărilor 
împrumutate de pe la fermele vecine şi care alcătuiau felul 
cel mai ales al dejunului. 

Maldent îşi regăsi cel dintii graiul. 

— Vra să zică, dragă Procope, spuneai că în timp ce-om 
îmbuca, ai să ne explici planul tău... Dinspre partea mea, cel 
puţin, mi-am cam mîncat porţia. Hai, dă-i drumul cu 
explicaţiile. Ascult. 

— la ! zise Frantz cu gura plină, noi azgultam. 

— Ei bine ? 

— Ei bine, iată chestiunea... Ecce res judicanda, cum se 
spune la palat. 

— Tăcere, Scharfensteinilor, făcu Maldent. 

— Eu nu spuz nigi un guvind, răspunse Frantz. 


— Nigi eu, adaugă Heinrich. 

—A ! mi s-a părut că aud... 

— Şi mie la fel, spuse Procope. 

—Ei, vrei vulpe pe care am stîrnit-o din vizuina ei. Hai, 
Procope, zi-i. 

—Ei bine, repet deci, iată chestiunea : la un sfert de 
leghe de aici se află o mică fermă drăgălaşă... 

— Ne-ai făgăduit un castel ! observă Maldent. 

— Of Doamne, cît eşti de tipicar, spuse Procope. Bine, fie, 
revin... La un sfert de leghe de aici se află un micuţ castel 
drăgălaş. 

— Ferma ori gazdel, spuse Heinrich Scharfenstein, n-are 
a fage, numai brada sa vie ! 

— Bravo, Heinrich, asta zic şi eu vorbă ! dar diavolul! 
ăsta de Maldent mă sicîie ca un procuror... Continui. 

— Ta, gondinuă, zise Frantz. 

— Deci, la un sfert de milă de aici se află un încîntător 
conac, locuit numai de proprietar şi o pereche de slujitori, 
bărbat şi femeie... E adevărat că în comună locuiesc fermierul 
şi oamenii lui. 

— Chite zund imbreuna ? 

— Cam zece persoane, răspunse Procope. 

— Noi afem griza te cele zege bersone ale dale, eu gu 
Frantz... Nu asa nebode ? 

— Ia, unghiule, răspunse Frantz cu laconismul unui 
spartan. 

—Ei bine, urmă Procope, iată deci afacerea. Aşteptăm 
aici pînă se lasă noaptea, mîncînd, bînd şi sporovăind... 

— Mai alez band zi mangand, spuse Frantz. 

— Apoi, după ce se face noapte, continuă Procope, ieşim 
de aici fără zgomot, la fel cum am venit ; ajungem la 
marginea pădurii, de la marginea pădurii ne strecurăm pe un 
drumeag desfundat, pe care îl cunosc, pînă sub zid. Ajunşi sub 
zid, Frantz se urcă pe umerii lui unchiu-său, sau Heinrich pe-ai 
lui nepotu-său; cel care-i pe umerii celuilalt sare peste zid şi 
vine să ne deschidă poarta... Odată poarta deschisă, — 
înţelegi, Maldent ? — odată poarta deschisă, — înţelegeţi 
Scharfensteinilor ? — odată poarta deschisă... intrăm. 

— Dar sper că nu fără noi ! rosti la doi paşi în spatele 
grupului de aventurieri o voce atît de răspicată, încît făcu să 


tresară nu numai pe Procope, nu numai pe Maldent ci chiar şi 
pe cei doi coloşi. 

— Trădare ! strigă Procope, sărind în picioare şi făcînd un 
pas înapoi. 

— Trădare ! strigă Maldent, cercînd să străpungă cu 
privirea întunericul, dar rămînînd locului. 

— Trădare |! urlară într-un glas cei doi Scharfenstein, 
trăgindu-şi săbiile din teacă şi făcînd un pas înainte. 

— Aha! luptă? făcu aceeaşi voce; vreţi luptă?... Bine, fie. 
La mine, Lactance ! la mine, Fracasso ! la mine, Malemort! 

Un întreit urlet răsună în fundul cavernei, arătînd că cei 
pe care vocea îi chemase erau gata să sară într-ajutor. 

— O clipă ! o clipă, Pilletrousse ! rosti Procope, care 
recunoscuse după voce pe al patrulea aventurier; ce naiba ! 
doar nu sîntem nici turci nici vagabonzi ca să ne înjunghiem 
aşa în toiul nopţii, mai-nainte de a fi cercat să ne înţelegem. 
Să facem mai întîi lumină, fiecare în parte ; să ne privim bine 
ochi în ochi, ca să ştim cu cine avem de-a face ; să ne 
înţelegem, dacă-i cu putinţă... şi dacă nu ne putem înţelege, 
ei bine, atunci să ne batem ! 

— Intîi să ne batem, răsună o voce lugubră din pro- 
funzimile grotei, venind parcă din adîncurile iadului. 

— Tăcere, Malemort ! spuse Pilletrousse ; cred că 
Procope ne face o propunere cît se poate de rezonabilă. — Tu 
ce spui, Lactance ? — Dar tu, Fracasso ? 

— Eu, zic, răspunse Lactance, că dacă propunerea asta 
poate salva viaţa unuia din fraţii noştri, o accept. 

— Ar fi fost totuşi poetic să lupţi într-o peşteră ce-ar fi 
slujit de mormiînt celor răposaţi; dar cum nu trebuie să 
sacrifici poeziei interesele materiale, continuă cu melancolie 
Fracasso, mă alătur părerii lui Pilletrousse şi-a lui Lactance. 

— Ba, eu vreau să mă bat! urlă Malemort. 

— Ascultă, pansează-ţi mai bine braţul şi lasă-ne în pace, 
zise Pilletrousse, sîntem trei contra ta, şi Procope, care-i un 
jurist, îţi poate spune că trei au totdeauna dreptate împotriva 
unuia singur. 

Malemort scoase un răget de regret, văzînd că-i scapă 
un prilej atît de frumos de a se alege cu o nouă rană ; dar, 
urmînd sfatul dat de Pilletrousse, cedă, deşi părerea lui nu se 
potrivea cu a majorităţii. 


Între timp, Lactance dintr-o parte şi Maldent din cealaltă, 
scăpăraseră amnarele şi, cum fiecare bandă îşi luase măsurile 
pentru cazul cînd ar fi avut nevoie să vadă bine, două făclii de 
brad alcătuite din cîlţi îmbibaţi cu smoală pilpiiră în acelaşi 
timp, luminînd cu flacăra lor dublă grota şi locuitorii ei. 

Pe una am explorat-o şi cu ceilalţi am făcut cunoştinţă ; 
nu mai avem deci nevoie să descriem scena şi să prezentăm 
personajele, ci numai să descriem şi să prezentăm felul cum 
erau grupaţi. 

In fundul peşterii se aflau Pilletrousse, Malemort, 
Lactance şi Fracasso. 

La intrare, cei doi Scharfenstein, Maldent şi Procope. 

Pilletrousse îşi păstrase poziţia avansată ; în urma lui, 
Malemort scrîşnea din dinţi de furie; lîngă Malemort, 
Lactance, cu torţa în mînă, cercînd să-şi potolească 
războinicul tovăraş ; Fracasso, în genunchi ca Agnis de pe 
mormîntul lui Leonida, îşi lega ca şi el sandala pentru a fi gata 
de luptă, deşi se declara partizan al păcii. 

In partea opusă, cei doi Scharfenstein formau, cum am 
mai spus, avangarda; la un pas în urma lor sta Maldent şi la 
un pas în urma lui Maldent sta Procope. 

Cele două făclii luminau toată partea circulară a grotei. O 
singură adîncitură aproape de gura peşterii în care era 
îngrămădit un maldăr de ferigi destinat, fără îndoială, să fie 
patul viitorului pustnic căruia îi va veni chef s-o locuiască, 
rămînea în penumbră. 

O rază de lumină, strecurindu-se prin deschizătura 
grotei, cerca zadarnic ca palida-i culoare să lupte împo- triva 
razelor aproape sîngerii pe care le aruncau cele două torţe. 

Toate împreună formau un ansamblu sumbru şi ame- 
ninţător care s-ar fi potrivit minunat pentru punerea în scenă 
a unei drame moderne. 

Cei mai mulţi dintre aventurierii noştri se cunoşteam 
deja ; se mai văzuseră în acţiune pe cîmpul de luptă, dar 
luptînd împotriva unui duşman comun, nu gata să se 
căsăpească între ei. 

Oricît de neînfricate vor fi fost inimile lor, nu puteau să 
nu-şi dea seama, fiecare în parte, de situaţie. 


Dar cel care cumpănea în mintea lui, cu cea mai mare 
claritate şi nepărtinire, loviturile de dat şi de primit, era, fără 
îndoială, juristul Procope. 

— Aşa că înaintă spre adversari, fără însă a depăşi linia 
marcată de cei doi Scharfenstein. 

— Domnilor, zise el, de comun acord am dorit să ne 
vedem şi iată că ne vedem... tot e ceva, căci văzindu-te îţi 
poţi cîntări şansele. Sîntem patru contra patru ; dar noi avem 
de partea noastră pe aceşti domni pe care-i vedeţi... (şi arătă 
spre Frantz şi Heinrich  Scharfenstein) ceea ce mă 
îndreptăţeşte aproape să spun că sîntem opt contra patru. 

Această imprudentă fanfaronadă fu imediat întîm- pinată 
nu numai de strigătele ce izbucniră din piepturile lui 
Pilletrousse, Malemort, Lactance şi Fracasso, ba chiar de 
tragerea săbiilor din teacă. 

Procope îşi dădu seama că abilitatea lui o cam scrîn- tise 
de data asta şi că apucase pe un drum greşit. 

Incercă s-o dreagă. 

— Domnilor, reluă el, nu pretind că fiind chiar opt contra 
patru, victoria ar fi sigură, cînd cei patru se numesc 
Pilletrousse, Malemort, Lactance, Fracasso... 

Acest soi de post-scriptum păru să mai calmeze puţin 
spiritele ; numai Malemort continua să mai miriie înfundat. 

— Să revenim la subiect, spuse Pilletrousse. 

— Da, răspunse Procope, ad eventum festina... Ei bine, 
domnilor, spuneam deci că, lăsînd deoparte şansele 
întotdeauna neprevăzute ale unei lupte, e mai bine să 
încercăm a ajunge la o înţelegere. Ori, între noi este un fel de 
proces pendinte, jacens sub judice lis est; cum vom termina 
procesul acesta ? Mai întîi, prin expunerea clară şi simplă a 
situaţiei din care va apărea dreptul nostru. Cui i-a venit ieri 
ideea de a pune mina la noapte pe fermuliţa ori castelaşul 
Parcg, cum vreţi să-i spuneţi ?Mie şi acestor domni. Cine a 
plecat azi dimineaţă din Doullens ca să pună planul în aplicare 
? Tot eu şi aceşti domni. Cine a venit aici în peşteră ca să se 
pregătească pentru noaptea ce vine ? lar eu şi aceşti domni. 
Şi apoi, cine a închegat planul, cine l-a expus înaintea 
dumneavoastră şi cine v-a dat astfel dorinţa de a vă asocia 
asociaţiei ? Tot eu şi aceşti domni. — Răspunde la asta, 
Pilletrousse, şi spune dacă conducerea unei acţiuni nu revine 


de drept şi fără nici o îndoială celor ce au avut în acelaşi timp 
prioritatea ideii şi-a execuţiei... Dixi ! 

Pilletrousse începu a ride, Fracasso ridică din umeri, 
Lactance îşi agită torţa ! Malemort, bombăni : „la luptă !” 

— Ce te face să rizi, Pilletrousse ? întrebă cu gravitate 
Procope, neluînd în seamă pe ceilalţi şi binevoind a discuta 
numai cu cel care părea, pentru moment, că-şi atribuise rolul 
de şef al trupei. 

— Ce mă face să rid, dragă Procope, răspunse aven- 
turierul căruia i se adresase întrebarea, este deplina încredere 
cu care ai făcut expunerea drepturilor voastre, expunere care, 
dacă ne raportăm la concluziile trase de dumneata, vă scoate 
din cauză imediat pe dumneata şi pe tovarăşii dumitale... Da, 
sînt de acord cu dumneata că conducerea unei acţiuni revine 
de drept şi fără nici o îndoială celor care au avut prioritatea 
ideii şi-a execuţiei totodată... 

— Aha ! făcu Procope c-un aer triumfător. 

— Da, adaug însă : ideea de a pune stăpiînire pe fer- 
muliţa sau castelul Parcqg, cum vrei să-i spui, ţi-a venit ieri, nu- 
i aşa ? Ei, nouă, ăstorlalţi, ne-a venit alaltăieri. Aţi plecat azi- 
dimineaţă din Doullens pentru a o pune în aplicare ? Noi, am 
plecat în acelaşi scop, ieri seară, din Montreuil-sur-Mer. Aţi 
sosit acum o oră în peşteră ? Noi, eram sosiți de patru ore. Aţi 
înjghebat şi aţi pus la punct planul înaintea noastră ? Dar noi 
îl înjghebasem şi-l pusesem la punct înaintea voastră. Aveaţi 
de gînd să atacați ferma în noaptea asta ? Noi socoteam să 
punem stăpînire pe ea în astă seară ! Pretindem deci prio- 
ritatea de idee şi execuţie şi, prin urmare, dreptul de a 
conduce această afacere fără neînţelegeri şi fără de nici o 
piedică. 

Şi, parodiind maniera clasică cu care Procope îşi is- 
prăvise discursul : 

— Dixi! adăugi Pilletrousse la fel de îndrăzneţ şi de 
pompos ca şi juristul. 

— Dar, întrebă Procope, puţin descumpănit de argu- 
mentarea lui Pilletrousse, cine mă asigură că ai spus adevărul 
? 

— Cuvintul meu de gentilom ! zise Pilletrousse. 

— Aş prefera o altă garanţie. 

— Onoarea mea de aventurier, atunci ! 


— Hm ! făcu imprudent Procope. 

Atmosfera era foarte încordată ; îndoiala exprimată de 
Procope în privinţa cuvîntului lui Pilletrousse exasperă pe cei 
trei aventurieri ce erau cu el. 

— Ei bine, să ne batem, strigară într-un glas Fracasso şi 
Lactance. 

— Da, la luptă, la luptă, la luptă, urlă Malemort. 

— Să ne batem deci ! dacă vreţi aşa, spuse Procope. 

— Să ne batem, zise şi Maldent. 

— Să ne padem ! repetară Frantz şi Heinrich Schar- 
fenstein pregătindu-se de luptă. 

Şi cum asta era părerea tuturor, fiecare îşi scoase sabia 
sau pumnalul, înşfăcă barda sau ghioaga, îşi alese din ochi 
adversarul şi, cu ameninţarea pe buze, cu chipul plin de furie 
şi moartea în mînă, se pregăti să se năpustească asupră-i. 

Dintr-odată văzură mişcîndu-se mormanul de ferigi din 
adîncitura aflată la intrarea peşterii ; un tînăr îmbrăcat 
elegant ieşi din ea şi, avîntindu-se din întunecime, apăru în 
cercul de lumină întinzînd braţele, ca Hersilia în tabloul 
Sabinele, şi strigînd : 

— Hei, jos, armele, camarazi ! mă însărcinez să aranjez 
totul spre mulţumirea tuturor. 

Toţi ochii se îndreptară spre noul personaj care intrase în 
scenă într-un fel atît de brusc şi neaşteptat şi toţi strigară într- 
un glas : 

— Yvonnet ! 

— De unde naiba ai apărut ? întrebară în acelaşi timp 
Pilletrousse şi Procope. 

— Vreţi să ştiţi, făcu Yvonnet ; dar mai întîi săbiile şi 
pumnalele în teacă... Vederea atitor tăişuri amenințătoare mă 
enervează teribil. 

Toţi aventurierii îl ascultară, în afară de Malemort. 

— Haide, haide, i se adresă Yvonnet, ce înseamnă asta, 
camarade ? 

— Of, se văită Malemort, scoţind un suspin din adîncul 
rărunchilor, care n-are să se poată niciodată schimba în tihnă 
o sărmană micuță lovitură de sabie ? 

Şi îşi vîri sabia în teacă cu un gest înciudat şi dezamăgit. 


IV.ACTUL DE ASOCIAŢIE 


Yvonnet aruncă o privire în juru-i şi dîndu-şi seama că, 
deşi miînia nu se potolise în inimi, cel puţin săbiile şi 
pumnalele intraseră în tecile lor, se întoarse pe rînd spre 
Pilletrousse şi Procope care, după cum vă amintiţi, îi făcuseră 
onoarea de a-i pune amindoi aceeaşi întrebare. 

— De unde am apărut ? repetă el. Ei drăcie ! ce mai 
întrebare ! Am ieşit din mormanul ăsta de ferigi, sub care mă 
ascunsesem cînd i-am văzut întîi intrîind pe Pilletrousse, 
Lactance, Malemort şi Fracasso şi unde am socotit că-i mai 
cuminte să rămîn, văzîndu-i apoi intrînd pe Pricope, Maldent şi 
cei doi Scharfenstein. 

— Dar ce făceai tu în peştera asta la asemenea oră din 
noapte ? căci am sosit aici înainte de revărsatul zorilor. 

— Ah ! răspunse Yvonnet, ăsta-i secretul meu, şi-o să vi-l 
spun îndată dacă sînteţi cuminţi ; dar mai întîi să ne ocupăm 
de ce-i mai grabnic. 

Şi adresîndu-se lui Pilletrousse : 

— Vra să zică, dragul meu Pilletrousse, spuse el, aţi venit 
cu intenţia de a face o mică vizită fermei sau castelului Parcqg, 
cum vreţi să-i spuneţi ? 

— Da, zise Pilletrousse. 

— Şi voi la fel ? întrebă Yvonnet pe Procope. 

— Şi noi la fel, răspunse Procope. 

— Şi eraţi gata să vă bateţi pentru a dovedi prioritatea 
drepturilor voastre ? 

— Eram gata să ne batem, răspunseră într-un glas 
Pilletrousse şi Procope. 

— Ptiu ! făcu Yvonnet, camarazi sînteţi voi ! Francezi, 
sau măcar,să spunem, oameni care slujesc cauza Franţei ! 

— De ! n-aveam încotro, deoarece domnii aceştia nu 
voiau să renunţe la planul lor, spuse Procope. 

— Nu puteam face altfel, deoarece domnii aceştia nu 
voiau să ne cedeze locul, spuse Pilletrousse. 

— N-aveaţi încotro ! nu puteaţi face altfel ! repetă 
Yvonnet imitînd vocea celor doi întrebaţi. Trebuia numai- decît 
să vă căsăpiţi între voi, nu-i aşa ? altfel nu se putea decit să 
vă ucideţi, hai ? Şi dumneata, Lactance, erai aici, ai văzut 


pregătirile de măcel şi inima dumitale creştinească n-a scos 
nici un geamăt ? 

— Ba da, spuse Lactance, cum să nu geamă, şi cît de 
tare! 

— Şi asta-i tot ce ţi-a insuflat sfinta dumitale religie : un 
geamăt ? 

— După luptă, adaugă Lactance cam umilit de re- 
proşurile lui Yvonnet, reproşuri pe care le simţea îndreptăţite : 
după luptă, m-aş fi rugat pentru cei morţi. 

— late uită ! 

— Ce-ai fi vrut să fac, dragă domnule Yvonnet ? 

— Ei ! drace ! ceea ce fac eu, care nu sînt un evlavios, un 
sfint, un hulpav de rugăciuni ca dumneata.Ce-aş vrut? Să te fi 
aruncat între spade şi săbii, inter gladios et enses, ca să 
vorbesc ca juristul nostru Procope şi să fi spus fraţilor tăi 
rătăciţi, cu acel aer evlavios care-ţi stă aşa de bine, ce am să 
le spun eu acum : camarazi, cînd este pentru patru, este şi 
pentru opt : dacă prima afacere nu ne aduce profitul la care 
ne aşteptăm, vom întreprinde a doua. Oamenii se nasc ca să 
se ajute unii pe alţii, pe trudnicele căi ale vieţii şi nu ca să-şi 
pună bețe în roate pe drumurile şi aşa destul de anevoioase 
pe care le au de străbătut. In loc să ne învrăjbim, să ne 
asociem : ce nu putem întreprinde în patru fără de riscuri 
enorme, vom îndeplini în opt aproape fără primejdie. Să 
păstrăm pentru duşmanii noştri ura, pumnalele şi spadele 
noastre şi între noi să nu fie decit vorbe bune şi-o bună 
conduită. Dumnezeu, care ocroteşte Franţa cînd n-are altceva 
mai bun de făcut, va zîmbi văzînd frăţia noastră şi o va 
răsplăti ! — lată vorbele pe care ar fi trebuit să le rosteşti, 
dragă Lactance şi pe care nu le-ai rostit. 

— Ai dreptate, răspunse Lactance lovindu-se cu pumnul 
în piept: Mea culpa ! mea culpa ! mea maxima culpa ! 

Şi, stingîndu-şi făclia ce-i slujea în scop dublu, în- 
genunchie şi începu a se ruga cu înfocare. 

— Ei bine, atunci spun eu în locul dumitale, urmă 
Yvonnet, şi adaug : răsplata divină pe care v-ar fi făgăduit-o 
Lactance, v-o aduc eu, camarazi. 

— Tu, Yvonnet ! zise Procope cu un aer neîncrezător. 

— Da, eu... eu care am avut aceeaşi idee ca voi şi 
înaintea voastră. 


— Cum ! făcu Pilletrousse, şi ţie la fel ţi-a venit ideea să 
pătrunzi în castelul la care jinduim ? 

— Nu numai că am avut ideea, zise Yvonnet, dar această 
idee am şi pus-o în aplicare. 

— Asta-i ! exclamară toţi cei de faţă devenind deodată 
mult mai atenţi la cele ce spunea Yvonnet. 

— Da, am relaţii tainice acolo, răspunse acesta : o 
micuță cameristă încîntătoare, pe care o cheamă Ger- trude, 
adăugă el răsucindu-şi mustaţa, care pentru mine e în stare 
să se lepede de tată, mamă, de stăpîn şi stă- pînă... un suflet 
pe care-l mîn spre pierzanie. 

Lactance scoase un suspin. 

— Şi spui că ai intrat în castel ? 

— Am ieşit de acolo astă noapte ; voi ştiţi cît de urite îmi 
sînt marşurile de noapte, mai ales cînd trebuie să le fac 
singur. Decit să merg trei leghe ca să ajung înapoi la 
Doullens, sau şase leghe ca să ajung la Abbeville sau 
Montreuil-sur-Mer, am mers un sfert de leghe şi m-am aciuat 
în peştera asta, pe care o cunoşteam, căci aici am avut 
primele întîlniri cu zîna mea. Am găsit pe bijbiite patul de 
ferigi pe care-l ştiam aici şi eram gata să adorm, cu gîndul ca 
a doua zi să propun lovitura primilor dintre voi pe care-i voi 
întîlni, cînd Pilletrousse a sosit ca banda lui, apoi Procope cu a 
lui. Fiecare venea cu acelaşi scop ; această năzuinţă spre 
acelaşi ţel a stîrnit discuţia care avea să aibă, fără îndoială, un 
sfîrşit tragic, cînd am socotit că era timpul să intervin, şi am 
intervenit. Acum, vă spun : în loc să ne batem, nu vreţi să ne 
asociem ? în loc să intrăm cu forţa, nu vreţi să intrăm prin 
viclenie ? în loc să sfărimăm porţile, nu vreţi să vi se deschidă 
? în loc să căutaţi la întîmplare aurul, juvaerurile, vesela, 
argintăria, nu vreţi să fiţi conduşi de-a dreptul la ele ? Atunci, 
să batem palma, sînt omul vostru ! şi ca dovadă a 
dezinteresării şi prieteniei mele, cu tot serviciul pe care vi-l 
fac, nu pretind decit o parte egală cu a celorlalţi... Dacă este 
cineva care are o propunere mai bună, să vorbească la rîndul 
lui... li dau cuvintul şi ascult. 

Un murmur general de admiraţie se ridică. Lactance, 
întrerupîndu-şi rugăciunea, se apropie de Yvonnet şi-i sărută 
umil poala mantalei. Procope, Pilletrousae, Maldent şi 


Fracasso îi strinseră mîna. Cei doi Scharfenstein cît pe ce să-l 
înăbuşe îmbrăţişîndu-l. Numai Malemort bombăni în colţul lui : 

— Să vedeţi că n-o să fie rost nici măcar de-o lovitură de 
sabie, cît de mică... Parcă-i un blestem ! 

— Ei atunci, spuse Yvonnet, care visa de mult asemenea 
asociaţie şi văzînd acum norocul trecînd pe lîngă el, nu voia 
să-i scape ocazia de-al înhăţa de chică ; ei atunci, să nu mai 
pierdem o clipă ! lată-ne deci, adunaţi laolaltă, nouă tovarăşi 
care nu se tem nici de Dumnezeu, nici de dracu... 

—Mă rog, îl întrerupse Lactance făcîndu-şi cruce, de 
Dumnezeu ne temem ! 

—Adevărat, adevărat !... e un fel de-a vorbi, Lactance... 
Precum spuneam, ne aflăm aici nouă tovarăşi pe care 
întîmplarea i-a adunat... 

— Providenta, Yvonnet ! îl corectă Lactance. 

— Providența, fie... Din fericire s-a întîmplat să avem între 
noi pe Procope, un jurist ; tot din fericire acest jurist are la 
brîu cerneală şi pană şi, sînt sigur, că în buzunarul lui se află 
hîrtie cu timbrul bunului nostru rege Henric al II-lea... 

— Într-adevăr, aşa-i, făcu Procope, am de toate, din 
fericire, cum bine spune Yvonnet. 

— Atunci să ne grăbim... Să înjghebăm o masă şi să 
întocmim actul nostru de asociaţie, pe cînd unul dintre noi va 
face de santinelă în pădure, aproape de intrarea peşterii, 
veghind ca să nu fim deranjati. 

— Eu voi face de santinelă, zise Malemort, şi cîţi spanioli, 
englezi sau germani vor da tîrcoale prin pădure, atiţia morţi 
vor fi ! 

— Tocmai asta-i ceea ce nu trebuie, dragă Malemort 
spuse Yvonnet. In situaţia noastră, adică la două sute de paşi 
de tabăra Maiestăţii-Sale Impăratul Carol-Quintul, avînd a ne 
teme de un om cu o ureche atit de fină şi un ochi atit de ager 
ca monseniorul Emmanuel- Philibert de Savoia, nu trebuie să 
ucizi decît atunci cînd n-ai încotro, dat fiind că, oricît ai fi de 
sigur de lovitură, nu omori întotdeauna ; şi dacă nu omori, 
înseamnă că răneşti ; că răniții strigă ca nişte vulturi ; că la 
strigătele răniților vor veni într-ajutor şi odată pădurea ocu- 
pată, Dumnezeu ştie ce s-ar întîmpla cu noi ! Nu, dragă 
Malemort, vei rămîne aici şi va sta de strajă unul dintre 
Scharfenstein-i. Amîndoi sînt nemți ; dacă cel care va veghea 


este descoperit va putea să se dea drept un pedestraş de-al 
ducelui de Aremberg, sau un mercenar al contelui de 
Waldeck. 

— Te al contelui te Faltec ezde mai pine, spuse Hein- rich 
Scharfenstein. 

— Uriaşul ăsta e deştept foc ! zise Yvonnet. Da, vi- 
teazule, te al contelui te Faltec ezde mai pine, fiindcă contele 
de Waldeck este un jefuitor. Asta ai vrut să spui, nu-i aşa ? 

— la, eu frut spus azta. 

— Şi că nu-i lucru de mirare ca un jefuitor să se ascundă 
în pădure ? 

— Nein... te loc te mirare. 

— Numai că Sharfenstein-ul care va face de pază să 
bage bine de seamă, ca nu cumva cu asemenea titlu de 
jefuitor să cadă în miinile monseniorului duce da Savoia... 
care nu glumeşte cînd e vorba de jecmăneală! 

— Ta, spuse Heinrich, toi zoltaţi el zbînzurat ghiar ieri ! 

— Drei ! interveni Frantz. 

— Ei, care dintre voi doi îşi ia răspunderea să facă de 
strajă ? 

— Eu, răspunseră într-un glas unchiul şi nepotul. 

— Prieteni, le spuse Yvonnet, devotamentul pe care-l 
arătaţi este apreciat de camarazii voştri; dar o singură strajă 
ajunge. Trageţi deci la sorţi... Celui care rămîne aici i se 
rezervă un post de onoare. 

Cei doi Scharfenstein se consultară un moment. 

— Frantz, el are oghi puni şi ureghi pune... pendru noi 
face el zantinela, zise Heinrich. 

— Bine! încuviinţă Yvonnet ; atunci Frantz să se ducă la 
postul său. 

Cu calmu-i obişnuit Frantz se îndreptă spre gura peşterii. 

— Pricepi, Frantz ? zise Yvonnet, dacă te laşi prins de 
ceilalţi, nu-i nimic ; dar dacă eşti prins de ducele de Savoia, 
eşti spînzurat ! 

— Eu nu lasat prinz te nimeni, fi fara grişa, răspunse 
Frantz. 

Şi ieşi din peşteră ca să se aşeze la postul său. 

— Zi bostul te onoare, întrebă Heinrich, unte-i ? 

Yvonnet luă făclia din mîinile lui Maldent şi i-o prezentă 
lui Heinrich : 


— Uite, zise el, aşează-te aici... luminează pe Procope şi 
nu te mişca. 

— Nu ma foi mişga ! spuse Heinrich. 

Procope se aşeză, îşi scoase hiîrtia din buzunar, călimara 
din cingătoare şi penele din călimară. 

L-am văzut la lucru în clipa cînd am intrat în grota din 
Saint-Pol-sur-Ternoise, atît de solitară de obicei şi, printr-un 
concurs de ciudate împrejurări, atît de vizitată în acea zi. 

Noi am atras atenţia că nu era uşor de întocmit pentru a 
satisface pe toţi, lucrarea la care se angajase Procope, între 
orele unsprezece dimineaţa şi trei după amiază ale acelei 
faimoase zile de 5 mai 1555. 

Astfel, cum s-ar putea spune de un proiect de lege într- 
un parlament modern, fiecare îşi adusese, după interesele ori 
priceperea lui, amendamentele şi subamendamentele. Aşa 
zisele amendamente şi sub-amendamente fuseseră trecute cu 
majoritate de voturi şi, trebuie să recunoaştem spre lauda 
aventurierilor noştri, fuseseră votate cu multă chibzuinţă, 
calm şi nepărtinire. 

Se găsesc o seamă de firi sucite, birfitori neruşinaţi ai 
legislatorilor, ai judecătorilor şi ai justiţiei, care pretind că un 
cod redactat de către toţi ar fi mult mai complet şi, mai ales, 
mult mai echitabil decît un cod redactat de oameni cinstiţi. 

li plîngem pe acei nenorociţi de orbirea lor, cum plîn- 
gem pe calvinişti şi pe luterani de rătăcirea în care se află, şi 
rugăm pe bunul Dumnezeu să-i ierte, şi pe unii şi pe alţii. 

In fine, în clipa cînd ceasul lui Yvonnet arăta ora trei şi un 


sfert, — oricît de rar va fi fost la acea epocă un astfel de 
juvaer, constatăm aici că cochetul nostru aventurier îşi 
procurase un ceas, — în fine, repetăm, la ora trei şi un sfert, 


Procope ridică capul, puse pana jos, apucă cu amîndouă 
mîinile hiîrtia privind-o cu un aer satisfăcut şi scoase o 
exclamaţie de bucurie : 

— Ei ! făcu el, cred că s-a terminat, şi destul de bine... 
Exegi monumentum !! 

La această vestire, Heinrich Scharfenstein, care ţinea 
torţa de trei ore şi douăzeci de minute, făcu o mişcare să-şi 
întindă braţul, ce începuse a obosi ; Yvonnet îşi întrerupse 


+ Fraza completă este : Exegi monumentum aere perennius (Am sfîrşit 
un monument mai trainic decît bronzul), din odele lui Horaţiu. 


cîntecul, dar continuă să-şi răsucească mustaţa ; Malemort 
termină de bandajat braţul stîng şi îşi fixă legătura cu un 
bold ; Lactance expedie un ultim Ave ; Maldent, sprijinit cu 
pumnii de masă, se îndreptă ; Pilletrousse îşi vîrf în teacă 
pumnalul îndeajuns de ascuţit şi Fracasso se trezi din visarea-i 
poetică, mulţumit că pusese la punct un sonet pe care ÎI 
rumega de mai bine de o lună. 

Toţi se apropiară de masă, afară de Frantz care, bizu- 
indu-se pe unchiul său în privinţa discutării intereselor lor 
comune, se postase, sau mai exact, cum am spus, făcea de 
strajă culcat la douăzeci de paşi de intrarea peşterii, ferm 
hotărît nu numai să-şi păzească tovarăşii cu străşnicie, dar 
nici să nu se lase prins de nimeni şi mai cu seamă de 
Emmanuel-Philibert de Savoia, neînduplecatul jude. 

— Domnilor, zice Procope, aruncînd o privire satisfă-cută 
asupra cercului care se formase în jurul lui, la fel de regulat, 
ba chiar mai regulat decit cel ce se formează în jurul ofițerului 
care-şi cheamă soldaţii la ordin ; domnilor, toată lumea este 
de faţă ? 

— Da, răspunseră în cor aventurierii. 

— Toată lumea, urmă Procope, este pregătită să asculte 
lectura celor optsprezece articole din care se compune actul 
pe care l-am sfîrşit de redactat împreună şi care s-ar putea 
numi act de asociaţie ? Căci, de fapt, noi întemeiem, stabilim 
şi regularizăm un fel de asociaţie. 

Răspunsul fu afirmativ şi general, Heinrich Schar- 
fenstein răspunziînd, bineînţeles, pentru el şi pentru nepot. 

— Ascultaţi deci, zise Procope. 

Şi, după ce tuşi şi scuipă, începu : 

„Intre subsemnaţii...” 

— Un moment, întrerupse Lactance, vedeţi, eu nu ştiu să 
semnez. 

— Nu, zău ! făcu Procope, parcă-i mare scofală ! ai să-ţi 
pui crucea. 

— Aha, murmură Lactance, cu atît mai sacre îmi vor fi 
obligaţiile... Continuă, frate. 

Procope reluă: 

„Intre subsemnaţii” : 

„Jean-Chrysostome Procope...” 


— Dar nu te prea jenezi, spuse Yvonnet, te-ai pus singur 
în frunte ! 

— Oricum, trebuia să încep cu cineva, răspunse cu 
nevinovăție Procope. 

— Bun, bun, zise Maldent, urmează. 

Procope urmă: 

„Jean-Chrysostome Procope, fost procuror la baroul din 
Caen, delegat pe lîngă cele din Rouen, Cherbourg, 
Valognes...” 

— Ei, drăcia dracului, exclamă Pilletrousse, atunci nu mă 
mai mir că redactarea a durat trei ore şi jumătate, dacă ai 
făcut pentru fiecare ca pentru tine, înşirind toate titlurile şi 
rangurile... Dimpotrivă, ce mă uimeşte este că ai şi terminat! 

— Nu, zise Procope, v-am pus tuturor acelaşi titlu şi am 
dat fiecăruia un singur şi unic rang ; dar am socotit că pentru 
mine, redactor al actului, înşirarea titlurilor şi rangurilor era 
un lucru potrivit, ba chiar de absolută necesitate. 

— Atunci e perfect, spuse Pilletrousse. 

— Dă-i drumul odată ! urlă Malemort. Nu mai sfîrşim 
niciodată, dacă-i întrerupt aşa la fiecare cuvînt... Eu sînt grăbit 
să mă bat. 

— De ! făcu Procope, doar nu mă întrerup eu singur, 
paremi-se. 

Şi urmă : 

„Intre subsemnaţii : Jean-Chrysostome Procope, etc., 
Honore-Joseph  Maldent,  Victor-Fâlix  Yvonnet, Cyrille- 
Nepomucene  Lactance,  Cesar-Annibal Malemort, Martin 
Pilletrousse, Vittorio-Albani Fracasso şi Heinrich şi Frantz 
Scharfenstein, — toţi căpitani în slujba regelui Henric al Il- 
lea...” 

Un murmur de satisfacţie îl întrerupse pe Procope şi 
nimeni nu se mai gîndi să-i conteste titlurile şi rangurile pe 
care şi le dăduse, ocupat fiind fiecare să-şi aranjeze simbolul 
— eşarfă, şervet, batista, zdreanţă sau cîrpă — ce justifica 
rangul de căpitan în serviciul Franţei, cu care tocmai fusese 
învestit. 

Procope lăsă timp murmurului de satisfacţie să se 
liniştească, apoi urmă : 

„s-a hotărît cele ce urmează...” 

— S-avem iertare, zise Maldent, dar actul este nul. 


— Cum nul ? întrebă Procope. 

— Un singur lucru ai uitat la actul tău. 

— Care ? 

— Data. 

— Data-i pusă la urmă. 

— A! zise Maldent, asta-i altceva... Totuşi, ar fi mai bine 
să fie pusă la început. 

— Inceput ori sfîrşit este acelaşi lucru, îi întoarse cuvîntul 
Procope. Institutele! lui Iustinian spun categoric : 

Omne actun quo tempore scriptum sit, indicato: seu 
initio, seu fine, ut paciscentibus libuerit. 

Adică : 

„Este obligatoriu ca orice act să poarte o dată ; însă 
contractanţii vor fi liberi să pună data la sfîrşitul sau începutul 
sus-numitului act.” 

— Ce limbaj oribil, limbajul de procuror ! spuse 
Fracasso, şi cît de departe-i latina aceasta de latina lui Virgiliu 
şi Oraţiu ! 

Şi începu a scanda cu duioşie următoarele versuri din a 
treia eglogă a lui Virgiliu : 


Malo me Galatea petit, lasciva puella, 
Et fugit ad salices, et se cupit ante videri...? 


— Tăcere, Fracasso ! zise Procope. 

— Tăcere, cît vrei, răspunse Fracasso ; totuşi adevărul 
este că oricît de mare împărat ar fi lustinian întîi, îl prefer pe 
Homer al doilea, şi mi-ar plăcea mai mult să fiu autorul 
Bucolicelor, Eglogelor şi chiar al Eneidei, decît al Digestelor, 
Pandectelor, Institutelor şi a întregului Corpus juris civilis. 

Fără îndoială că o discuţie era pe cale să se pornească 
între Fracasso şi Procope asupra acestui important punct, — şi 
Dumnezeu ştie unde i-ar fi condus pe cei doi palavragii ! — 
cînd un fel de strigăt înăbuşit se auzi în afara grotei, atrăgînd 
într-acolo atenţia aventurierilor. 


1 Iustinian a codificat dreptul civil roman „Corpus iuris civilis" compus 
din : Institutele, Digestele, Codul lui lustinian şi Novelele. 

2 Galateea zviîrle-n mine, nebunateca copilă, 

Cu un măr şi fuge-n sălcii şi pîndeşte : 

n-o zăresc ? (Trad. Teodor Naum.). 


Îndată ziua de-afară dispăru aproape complet, indi- cînd 
că un corp opac se aşezase între lumina artificială şi efemeră 
a făcliei şi lumina divină şi nestinsă a soarelui, în sfîrşit, o 
făptură care nu se putea desluşi de ce soi este, atit de bizară 
părea forma-i ce se zvircolea în penumbră, apăru şi înaintă în 
mijlocul cercului care se deschise spontan înaintea ei. Abia 
atunci, la flacăra torţei ce lumina momiia fără formă, 
recunoscură pe Frantz Scharfenstein ţinînd în braţe o femeie 
şi astupîndu-i gura cu laba lui mare în chip de capac ori de 
căluş. 

Toţi aşteptau explicaţia acestui nou incident. 

— Gamarazi ! rosti uriaşul, iată o femeiujga gare ta 
tarcoale la indrarea grodei ; am brinz-o şi o aduc la foi... ce 
trebue să fac cu ea ? 

— Ei drăcie! exclamă Pilletrousse, dă-i drumul... Doar n-o 
să ne măniînce pe toţi nouă, sper. 

— Eh ! nu am frigă c-o za ne manange pe tozi noua, zise 
Frantz izbucnind într-un hohot de rîs zgomotos ; mai tecrapa o 
manang intrega eu zingur !... a wohl ! 

Şi, la invitaţia lui Pilletrousse, depuse femeia în picioare, 
drept în mijlocul cercului, retrăgîndu-se iute înapoi. 

Femeia, care era tînără şi drăguță şi, după costum, 
părea să facă parte din onorabila clasă a bucătăreselor de 
casă mare, aruncă în jurul ei, circular, o privire speriată, voind 
parcă să-şi dea seama în ce fel de societate se află, societate 
care la prima aruncătură de ochi i se părea poate cam 
amestecată. 

Dar privirea-i, fără a mai isprăvi de făcut întregul 
înconjur, se opri asupra celui mai tînăr şi mai elegant 
aventurier : 

— Vai ! domnule Yvonnet, strigă ea, pentru numele lui 
Dumnezeu, ocroteşte-mă, apără-mă ! 

Şi tremurînd toată se aruncă la gitul tînărului. 

— la te uită ! zise Yvonnet, domnişoara Gertrude ! Pe toţi 
sfinţii ! spuse el strîngînd pe tînără la piept ca s-o liniştească ; 
aflaţi domnilor, că vom avea veşti proaspete de la castelul 
Parcq; căci iată o fermecătoare copilă ce vine de acolo. 

Ori, cum veştile făgăduite de Yvonnet prin gura dom- 
nişoarei Gertrude interesau pe toată lumea în cel mai înalt 
grad, aventurierii noştri, părăsind, cel puţin pentru moment, 


lectura actului lor de asociaţie, se îngrămădiră în jurul celor 
doi tineri aşteptind cu nerăbdare ca tulburarea ce pusese 
stăpînire pe domnişoara Gertrude să se mai potolească, ca să 
poată vorbi. 


V.CONTELE DE WALDECK 


Urmară încă vreo cîteva minute de tăcere, după care 
domnişoara Gertrude, îndeajuns de liniştită de lămuririle pe 
care i le şoptea Yvonnet, îşi începu în sfîrşit istorisirea. 

Dar, cum istorisirea aceasta, adesea întreruptă cînd de o 
urmă de emotie, cînd de întrebările aventurierilor, s-ar putea 
să nu apară îndeajuns de limpede cititorilor noştri, le vom 
cere voie să înlocuim cu proza noastră pe cea a povestitoarei 
şi, luînd în mînă situaţia, să istorisim cît mai clar cu putinţă 
întîmplarea tragică care silise pe tînăra fată să părăsească 
castelul Parcq şi o adusese în mijlocul aventurierilor noştri. 

Două ore după plecarea lui Yvonnet, în clipa cînd 
domnişoara Gertrude, puţin cam obosită fără îndoială de 
conversaţia nocturnă cu frumosul parizian, se hotărise în 
sfîrşit să părăsească patul şi să coboare la stăpiîna ei care o 
chema pentru a treia oară, feciorul fermierului, un tînăr de 
vreo şaisprezece, şaptesprezece ani, numit Philippin, intra 
înspăimîntat în camera castelanei şi o vestea că o trupă de 
patruzeci, cincizeci de oameni ce, socotea el, după eşarfele 
galbene şi negre, aparţineau armatei împăratului Carol- 
Quintul, se îndrepta spre castel, după ce îl luaseră prizonier 
pe tatăl său pe cînd lucra la cîmp. 

Philippin, care lucra şi el la cîteva sute de paşi de 
fermier, văzuse pe conducătorul trupei înhăţîindu-l şi ghicise, 
după gesturile soldaţilor şi ale prizonierului, că vorbeau 
despre castel. Atunci tîrîndu-se pe brînci se strecurase pînă la 
un drumeag adîncit, şi de acolo, ob- servind că dispoziţia 
topografică a terenului ascundea fuga lui de toate privirile, 
alergase într-un suflet ca să-şi vestească stăpiîna de cele ce se 
petreceau, dîndu-i astfel timp să ia o hotărîre. 

Castelana se sculă şi ducîndu-se la fereastră văzu într- 
adevăr trupa la o depărtare abia de-o sută de paşi de castel; 
era formată din vreo cincizeci de oameni, cum spusese 


Philippin, şi părea comandată de trei căpetenii. Lîngă calul 
unuia din cei trei şefi mergea fermierul, cu mîinile legate la 
spate; ofiţerul lîngă care mergea ţinea capătul frînghiei, fără 
îndoială pentru ca prizonierul să nu încerce să scape, sau, 
dacă ar fi încercat să scape, să poată fi oprit de la început. 

Acea privelişte nu era deloc liniştitoare. Totuşi, deoarece 
cavalerii care veneau să viziteze castelul purtau, cum am mai 
spus, eşarfa imperială ; deoarece cei trei şefi care mergeau în 
frunte purtau coroane pe creasta coifurilor şi blazoane pe 
pieptul armurilor; deoarece ordinele ducelui Emmanuel- 
Philibert în privinţa jafului şi furtişagului erau categorice ; 
deoarece în sfîrşit, pentru o femeie nu exista nici un mijloc de 
fugă, castelana se hotărise să-i primească pe cei ce soseau cit 
va putea mai bine. Drept care ieşise din camera ei şi, 
coborînd scările, se dusese, ca semn al cinstei ce le-o făcea, 
să-i aştepte în capul scărilor de la intrare. 

Cît despre domnişoara Gertrude, la vederea acelor 
oameni, se înspăimîntase atît de cumplit, că în loc să meargă 
în urma stăpinii sale, cum ar fi fost poate de datoria ei, se 
agăţase cu disperare de Philippin, rugîndu-l să-i arate vreun 
cotlon sigur unde să se poată ascunde tot timpul cît soldaţii 
vor rămîne la castel şi unde el, Philippin, ar putea veni, din 
cînd în cînd, să-i aducă veşti cum merg treburile cu stăpîna ei, 
treburi ce păreau a lua o întorsătură cam urită. 

Deşi în ultima vreme domnişoara Gertrude îl cam 
repezise pe Philippin şi deşi acesta, căutînd zadarnic pricina 
acestei schimbări de atitudine faţă de el, îşi permisese să se 
poarte mai aspru cînd ea avea nevoie de serviciile lui, 
domnişoara Gertrude era aşa de frumoasă cînd se speria şi 
atit de seducătoare cînd se ruga încît Philippin se lăsă 
înduplecat şi pe o scară dosnică o conduse pe Gertrude în 
curte şi din curte în grădină ; acolo o ascunse într-un colţ al 
unui rezervor unde tatăl lui şi cu dînsul ţineau de obicei 
uneltele de grădinărie. 

Era puţin probabil ca nişte soldaţi, a căror intenţie era, 
fără îndoială, să se ocupe de castel, de cămări şi de pivniţă, 
să vie s-o caute într-un loc unde, cum spunea în glumă 
Philippin, nu era decît apă de băut. 

Domnişoara Gertrude ar fi fost bucuroasă să-l poată ţine 
lîngă ea pe Philippin şi poate, la rîndul său, şi Philippin ar fi 


fost încîntat să rămînă lîngă domnişoara Gertrude ; dar 
încîntătoarea copilă era încă şi mai curioasă decit fricoasă, 
astfel că dorinţa de-a afla veşti birui frica de-a rămîne singură. 

Pentru mai multă siguranţă de altfel, Philippin vîri cheia 
rezervorului în buzunar, lucru care o cam nelinişti la început 
pe domnişoara Gertrude, dar care, după o clipă de gindire, i 
se păru din contra o măsură de siguranţă. 

Domnişoara Gertrude asculta cu foarte mare atenţie 

ţinîndu-şi respiraţia; auzi mai întîi o mare larmă de arme şi 
cai, de strigăte şi nechezături ; dar, aşa cum prevăzuse 
Philippin,  nechezăturile şi strigătele păreau că se 
concentrează în Castel şi în curți. 
N Prizoniera tremura de nerăbdare şi ardea de curiozitate. 
In mai multe rînduri se dusese la uşă, încercînd s-o deschidă. 
Dacă ar fi izbutit, ar fi căutat bineînţeles, ris- cînd ce ţi se 
poate întîmpla rău în asemenea împrejurări, să audă ce se 
spunea, sau să vadă ce se petrecea, ascul- tînd la uşi şi 
privind pe deasupra zidurilor. 

In sfîrşit, paşi ce atingeau pămîntul tot atît de uşor ca 
paşii animalelor nocturne ce dau tîrcoale coteţelor şi stînelor, 
se apropiară de rezervor, o cheie vîrîtă cu grijă în broască 
scrîşni uşor şi uşa se deschise încet şi se închise cu iuţeală, 
după ce-l lăsă să treacă pe jupiîn Philippin. 

— Ei bine ? întrebă Gertrude chiar înainte de a se închide 
uşa. 

— Ei bine, domnişoară, zise Philippin, se pare că sînt într- 
adevăr nobili cavaleri, după cum îi recunoscuse doamna 
baroană ; dar ce mai gentilomi, Doamne sfinte ? dacă i-ai auzi 
cum înjugă şi blestemă, ai spune că-s adevăraţi păgiîni. 

— Dumnezeule ! ce spui, domnule Philippin ! strigă plină 
de spaimă fata. 

— Adevărul, domnişoară Gertrude, adevărul adevărat ! 
Dovadă că sfinţia-sa preotul nostru a încercat să le facă 
mustrări şi ei i-au răspuns că dacă nu-şi ţine gura o să-l 
silească să spună liturghia spînzurat de frînghia clopotului cu 
capul în jos şi picioarele în sus, pe cînd preo- tul lor, un soi de 
puşlama cu barbă şi mustăţi, va urmări slujba pe liturghier, ca 
să nu sară nici o întrebare şi nici un răspuns. 

— Dar, atunci, întrebă domnişoara Gertrude, nu sînt 
adevăraţi gentilomi ? 


— Ba da, fir-ar al naibii ! şi încă din cei mai mari din 
Germania ! Nu le-a fost ruşine să-şi spună numele ; ceea ce 
este, trebuie să recunoşti, o mare cutezanţă, după felul cum 
se poartă. Cel mai bătrîn, un om cam la cincizeci de ani, se 
numeşte contele de Waldeck şi comandă patru mii de 
mercenari în armata Maiestăţii sale Carol-Quintul. Ceilalţi doi, 
ce par să aibă, primul, douăzeci şi patru — douăzeci şi cinci 
de ani şi al doilea, între nouăsprezece şi douăzeci, sînt feciorii 
lui, unul legitim şi celălalt bastard. Numai că, după cît am 
putut observa, — lucru de altfel destul de obişnuit, — pare să- 
şi iubească mai puţin feciorul legitim decît bastardul. Fiul le- 
gitim este un tînăr frumos, cu chipul smead şi ochi mari 
castanii, cu plete şi mustăţi negre şi îmi face impresia că ar fi 
om de înţeles. Dar n-aş putea spune la fel de celălalt, 
bastardul cel roşcat, care are nişte ochi de huhurez... Acela, 
vai ! domnişoară Gertrude, e diavolul în persoană ! Ferească 
Dumnezeu să-l întîlneşti !... Se uita la doamna baroană... ştii, 
să te treacă fiorii, nu alta ! 

— A ! adevărat ? zise domnişoara Gertrude, care era, 
bineînţeles, tare curioasă să ştie cum ar putea fi o privire care 
să te înfioare. 

— Vai, Doamne ! chiar aşa, răspunse Philippin drept 
comentariu, şi iată unde au ajuns lucrurile... Acum mă întorc 
să mai aflu noutăţi şi îndată ţi le aduc. 

— Da, da, zise Gertrude, du-te ! şi întoarce-te repede ; 
dar bagă de seamă să nu ţi se întimple vreo nenorocire. 

— Fii liniştită, domnişoară, îi răspunse Philippin, nu mă 
arăt niciodată decit cu cîte o sticlă în fiecare mînă, şi cum ştiu 
unde stau sorturile bune, bandiții îmi arată o deosebită 
consideraţie. 

Philippin ieşi şi o încuie pe domnişoara Gertrude, pe care 
îndată începu a o frămînta gîndul cum ar putea fi ochii în stare 
să arunce asemenea priviri încît să te înfioare. 

Nu izbutise încă să-şi lămurească bine acest fenomen, 
deşi trecuse mai bine de o oră de cînd cugeta la asta, cînd 
cheia se răsuci din nou în broască şi mesagerul reapăru. 

Nu era cel din arcă şi nici vorbă să ţină vreo ramură de 
măslin în mînă. Contele de Waldeck şi fiii lui siliseră pe 
baroană, prin ameninţări şi chiar prin brutalităţi, să le dea 
juvaerurile, argintăria şi tot ce era de aur în castelul ei. Dar nu 


se mulţumiseră cu asta, şi după această primă răscumpărare 
plătită, biata femeie, în clipa cînd se credea scăpată de nobilii 
bandiți care veniseră să-i ceară ospitalitatea, biata femeie, 
dimpotrivă, fusese legată de piciorul patului şi încuiată în 
iatacul ei, făgăduindu-i-se că în două ore vor da foc castelului, 
dacă între timp nu va găsi, fie în punga ei, fie într-a priete- 
nilor, două sute de taleri. 

Domnişoara Gertrude deplinse după cum se cuvenea 
soarta stăpînei sale; dar neavînd două sute de taleri să-i 
împrumute pentru a o salva din încurcătură, cercă să se 
gîndească la altceva şi întrebă pe Philippin ce făcea ticălosul 
acela de bastard al lui Waldeck, cu plete roşcate şi ochi 
înfiorători. 

Philippin răspunse că bastardul lui Waldeck se pornise pe 
beţie, ocupaţie la care era foarte sîrguincios ajutat de tatăl 
său. Numai vicontele de Waldeck era singurul care-şi păstra, 
pe cît era cu putinţă, sîngele rece în mijlocul jafului şi al 
orgiei. 

Domnişoara Gertrude avea o dorinţă nestăpiînită de a-şi 
da seama chiar cu ochii ei ce era o orgie. Cît despre jaf, îl 
cunoştea prea bine, fiindcă văzuse jefuirea oraşului 
Thérouanne ; — dar, de orgie, habar n-avea. 

Philippin îi explică că este o adunare de oameni ce beau, 
mănîncă, spun necuviinţe şi batjocoresc în fel şi chip femeile 
care le cad în mînă. 

Curiozitatea domnişoarei Gertrude spori mult la acest 
tablou care ar fi făcut să se înfioare totuşi o inimă mai puţin 
curajoasă ca a ei. Rugă deci pe Philippin s-o lase să iasă 
măcar pentru zece minute ; acesta însă îi repetă de atitea ori 
şi atit de serios că ieşind îşi punea viaţa în primejdie, încît se 
resemnă să rămînă în ascunzătoare şi să aştepte a treia vizită 
a lui Philippin ca să ia o hotărîre definitivă. 

Dar hotărîrea era deja luată înaintea reîntoarcerii lui 
Philippin. 

Trebuia, să încerce cu orice preţ să ajungă la castel, 
strecurîndu-se prin coridoare tainice şi scări ferite, pentru a 
vedea cu ochii ei cele ce se petreceau. O povestire, oricît de 
vie, este întotdeauna mai prejos decît spectacolul pe care 
încearcă să-l descrie. 


Aşa că de îndată ce auzi pentru a treia oară cheia 
răsucindu-se în broască, se pregăti să se repeadă afară din 
rezervor, cu sau fără aprobarea lui Philippin ; — dar, zărindu-l 
pe tînăr, se dădu înapoi îngrozită. 

Philippin era palid ea un mort; buzele-i bolboroseau 
cuvinte fără şir, iar ochii păstrau expresia aceea rătăcită pe 
care o întipăreşte teroarea în privirea omului care a văzut de 
curînd cine ştie ce sumbră şi teribilă întîmplare. 

Gertrude voi să-i pună întrebări, dar în faţa acestei 
spaime simţi că îngheaţă ; paloarea ce acoperea obrajii lui 
Philippin trecu pe chipul ei şi în faţa acelei muţenii 
înspăimîntătoare, amuţi şi ea. 

Tînărul, fără a-i spune nimic, dar cu acea putere pe care 
ţi-o dă o spaimă împotriva căreia nici nu mai încerci să rezişti, 
o apucă de mină şi o trase spre portiţa grădinii ce dădea în 
cîmpie, bolborosind doar atit : 

— Moartă... asasinată... înjunghiată !... 

Gertrude se lăsă condusă ; Philippin o părăsi pentru o 
clipă ca să închidă poarta grădinii în urma lor ; precauţie 
inutilă, căci nimeni nu se gîndea să-i urmărească. 

Dar şocul fusese atît de violent pentru Philippin, încît 
impulsul pe care i-l declanşă n-avea să se oprească decit 
atunci cînd bietul băiat avea să ajungă la capătul puterilor. 
După cinci sute de paşi, părăsindu-l puterile, căzu cu 
răsuflarea tăiată, bolborosind cu o voce răguşită, ca a unui 
om în agonie, acele groaznice cuvinte, singurele, de altfel, pe 
care le rostise : 

— Moartă... asasinată... înjunghiată !... 

Atunci, Gertrude privise în jurul ei : se afla numai la două 
sute de paşi de poala pădurii ; cunoştea pădurea, cunoştea 
peştera ; era un dublu refugiu. Pe lîngă asta poate că în 
peşteră îl va găsi pe Yvonnet. 

Avea oarecum remuşcări să-l lase pe bietul Philippin 
astfel în nesimţire pe marginea unui şanţ ; dar vedea venind 
spre dinsa patru sau cinci oameni călări. Poate că erau 
mercenari din trupele contelui de Waldeck ; nu mai avea nici 
o secundă de pierdut dacă voia să le scape. O luă la fugă spre 
pădure şi, fără să mai privească înapoi, alergă ca o nebună, 
disperată, cu părul despletit, pînă ce intră în pădure. De abia 


acolo se opri şi, rezemîndu-se de un copac ca să nu cadă jos, 
îşi aruncă privirile spre cîmpie. 

Cei cinci sau şase cavaleri ajunseseră la locul unde îl 
lăsase pe Philippin leşinat, îl ridicaseră ; dar văzîndu-l că nu 
putea să se ţină pe picioare, unul dintr-înşii îl pusese de-a 
curmezişul pe şea şi urmat de camarazii lui îl duceau spre 
tabără. 

De altfel, oamenii aceia păreau să aibă doar intenţii 
bune, şi în Gertrude se înfiripă credinţa că pentru Philippin 
fusese o întîmplare fericită să cadă în mîinile unor oameni ce 
păreau atit de milostivi. 

Atunci, liniştită în privinţa tovarăşului ei, mai odih- nindu- 
se puţin în această haltă, Gertrude o luă din nou la fugă în 
direcţia, sau mai degrabă spre punctul ce credea ea că se află 
în direcţia grotei ; dar era atît de năucită încît nici nu mai 
vedea semnele după care recunoştea de obicei drumul. Aşa 
că se rătăci, şi de abia după o oră, numai din întîmplare, 
printr-un noroc, ori din instinct, ajunse în vecinătatea peşterii 
şi la îndemiîna lui Frantz Scharfenstein 

Restul este uşor de ghicit : Frantz întinse o mînă cu care 
cuprinse talia Gertrudei, cu cealaltă îi astupă gura, ridică fata 
ca pe un fulg, intră cu ea în peşteră şi o depuse înspăimîntată 
în mijlocul  aventurierilor, cărora, liniştită de vorbele 
încurajatoare ale lui Yvonnet, le povesti întimplarea pe care v- 
am spus-o, şi care fu primită cu un strigăt general de 
indignare. 

Dar, să nu ne înşelăm, indignarea aceasta avea o pricină 
cu totul egoistă. Aventurierii nu erau indignaţi de lipsa de 
moralitate pe care o dovediseră jefuitorii faţă de castelul 
Parcq şi locuitorii săi. Nu, erau indignaţi fiindcă contele de 
Waldeck şi fiul lui jefuiseră dimineaţa un castel pe care ei 
plănuiseră să-l jefuiască seara. 

indignarea stîrni o mare larmă, urmată de hotărîrea, 
luată în unanimitate, de a pleca în recunoaştere, ca să afle ce 
se petrece totodată înspre partea taberei, unde fusese 
transportat Philippin, şi înspre partea castelului Parcg, unde 
se petrecuse drama pe care Gertrude o povestise cu toată 
însufleţirea şi energia pe care ţi-o insuflă groaza. 

Dar aventurierii, chiar indignaţi, nu uitau de prudenţă ; 
aşa că fu hotărît ca un voluntar să înceapă explorarea pădurii, 


venind apoi să facă un raport aventurierilor asupra situaţiei. 
Se va acţiona potrivit motivelor de siguranţă sau de teamă ce 
vor rezulta din explorare. 

Yvonnet se oferi să cerceteze pădurea. Era de altfel 
tocmai omul potrivit pentru aşa ceva : cunoştea toate cărările 
şi cotloanele pădurii ; era sprinten ca un căprior şi viclean ca 
o vulpe. 

Gertrude protestă cu indignare, opunîndu-se ca amantul 
ei să îndeplinească o misiune atît de primejdioasă ; dar fu 
lămurită în cîteva cuvinte că momentul era prost ales din 
partea ei să dea frîu liber unor susceptibilităţi amoroase care 
nu puteau fi decît prost preţuite de societatea cam 
materialistă în care se afla. Era o fată cu bun simţ, în fond; 
aşa că se calmă văzînd că vaietele şi lacrimile ei, nu numai că 
nu erau de nici un folos, ba chiar puteau să se întoarcă în 
contra ei. De altfel, Yvonnet îi explică în şoaptă că amanta 
unui aventurier nu trebuie să manifeste o sensibilitate 
nervoasă ca de prinţesă de roman şi, după ce o dădu în grija 
prietenului, său Fracasso şi în paza specială a celor doi 
Scharfenstein, ieşi din peşteră pentru a îndeplini importanta 
misiune pe care şi-o luase. 

După zece minute, era înapoi. 

Pădurea era complet pustie şi părea a nu ascunde nici o 
primejdie. 

Cum, la povestirea domnişoarei Gertrude, aventurierii 
ardeau acum în grota lor de-o curiozitate aproape la fel de 
nestăpinită ca a domnişoarei Gertrude în cisterna ei la 
povestirea lui Philippin, şi cum nişte vechi prădalnici de teapa 
lor e de la sine înţeles că nu puteau avea aceleaşi motive de 
prudenţă ca cele ce conduc acţiunile unei frumoase şi timide 
fete, ieşiră din subterană, lăsînd actul de asociaţie al lui 
Procope în paza duhurilor pămîntului, îl poftiră pe Yvonnet să 
treacă în fruntea lor, şi, călăuziţi de el, se îndreptară spre 
marginea pădurii, nu însă înainte ca fiecare în parte să se fi 
asigurat că pumnalul ori sabia nu i se ruginise în teacă. 


VI. JUDELE 


Pe măsură ce aventurierii noştri înaintau spre acel punct 
al pădurii pe care l-am descris alungindu-se, ca un virf de 
suliță, pînă la un sfert de leghe de Hesdin, despărţind cele 
două văi ale cîmpiei cunoscute deja cititorilor noştri, o sihlă 
deasă luă locul codrului bătrîn, astfel că înghesuiala 
trunchiurilor, încîlceala ramurilor, oferea o siguranţă sporită 
celor ce se strecurau pe sub umbra ei. Mica ceată ajunse deci, 
fără a fi văzută de vreo fiinţă vie, pînă sub poala pădurii. 

Cam la vreo cincisprezece paşi înainte de şanţul des- 
părţitor dintre pădure şi cîmpie, şanţ ce înconjura drumul 
asupra căruia am atras atenţia cititorului chiar din primul 
capitol al cărţii şi care stabilea o legătură între castelul Parcqg, 
tabăra împăratului şi satele învecinate, aventurierii noştri se 
opriră. 

Locul era bine ales pentru popas : un stejar uriaş, rămas 
cu încă vreo cîţiva arbori de aceeaşi esenţă şi aceeaşi talie, 
pentru a aminti cum arătau în vremuri străvechi giganţii ce se 
prăvăliseră sub loviturile topoarelor, îşi întindea bolta-i 
stufoasă deasupra capetelor, pe cînd, înaintînd doar cîţiva 
paşi puteau, fără a fi văzuţi, să cerceteze cu privirile cîmpia. 

Toţi în acelaşi timp îşi ridicară ochii spre falnicul frunziş 
al copacului secular. Yvonnet înţelese ce aşteptau din nou de 
la dînsul ; făcu un semn de încuviinţare cu capul, împrumută 
caietul lui Fracasso ce mai conţinea doar o ultimă foaie albă, 
pe care poetul i-o arătă recomandîndu-i să respecte pe 
celelalte, păstrătoare ale visătoarelor sale elucubraţii. Il propti 
pe unul din Scharfensteini de coloana zgrunţuroasă pe care n- 
o putea cuprinde cu braţele, se urcă în miinile împreunate ale 
colosului , din miîlini i se căţără pe umeri iar de pe umeri pe 
primele ramuri ale arborelui şi într-o clipă se aşeză călare pe 
una dintre crengile lui puternice, cu tot atita îndemînare şi 
siguranţă ca un matelot pe verga trinchetului sau pe virful 
bompresului. 

Gertrude îl urmărise tot timpul ascensiunii cu priviri 
îngrijorate; dar începuse a învăţa să-şi ascundă îngrijorările şi 
să-şi stăpînească strigătele. De altfel, văzînd dezinvoltura cu 
care Yvonnet se aşezase pe creangă, uşurinţa cu care îşi 


răsucea capul ba la dreapta, ba la stînga, înţelese că în afară 
doar de vreuna din acele amețeli ce-l apucau pe Yvonnet cînd 
nu-l vedea nimeni, nu era nici un pericol pentru amantul ei. 

De altfel, Yvonnet, cu mîna streaşină la ochi, privind cînd 
spre nord, cînd spre sud, părea că îşi împarte atenţia între 
două spectacole la fel de interesante. 

Numeroasele-i mişcări de cap stîrneau teribil curiozitatea 
aventurierilor care, afundaţi în desimea hăţişului, nu puteau 
vedea nimic din cele ce vedea Yvonnet din regiunile înalte 
unde îşi stabilise domiciliul. 

Aşa că Yvonnet le înţelese nerăbdarea pe care şi-o 
manifestau prin semne, ridicînd capul, întrebîndu-l cu privirile 
şi chiar îndrăznind să-i strige încetişor : „Dar ce se întîmplă ?” 

Şi, printre întrebătorii cu gestul şi cu vocea, trebuie să 
recunoaştem că domnişoara Gertrude nu era dintre cei mai 
puţin agitaţi. 

Yvonnet făcu cu mîna un semn de făgăduială tovarăşilor 
săi, dîndu-le a înţelege că în cîteva secunde vor şti tot atît cît 
şi el. Deschise caietul lui Fracasso, rupse ultima pagină albă, 
scrise cu creionul cîteva rînduri pe acea pagină, răsuci hîrtia 
pe degete, ca să n-o ia vintul, şi-i dădu drumul jos. 

Toate mîinile se întinseră ca s-o primească, chiar 
mînuţele albe ale domnişoarei Getrude ; dar hîrtia căzu între 
labele mari ale lui Frantz Scharfenstein. 

Uriaşul începu a ride de norocul lui şi, dînd hîrtia 
vecinului. 

— Cinste ezte a tumitale, tomnule Brogobe, rosti el ; eu 
nu ştii getit vranceza. 

Procope, la fel de curios ca ceilalţi să afle ce se petrecea, 
despături hîrtia şi, în mijlocul atenţiei generale, citi 
următoarele rînduri : 

„Castelul Parcq este în flăcări. 

„Contele de Waldeck, cei doi fii şi cei patruzeci de 
mercenari ai săi au pornit din nou şi merg pe drumul care 
duce de la castelul Parcq spre tabără. 

„Se află aproape la două sute de paşi de locul din pădure 
unde sîntem ascunşi. 

„lată ce văd în dreapta mea. 

„Acum, altă trupă mică înaintează pe drum dinspre 
tabără, spre castel. 


„Trupa aceasta se compune din şapte oameni, un 
comandant, un scutier, un paj şi patru oşteni. 

„După cît îmi pot da seama de aici , comandantul este 
ducele Emmanuel-Philibert. 

„Trupa lui se află aproape la aceeaşi distanţă în stînga 
noastră ca cea a contelui de Waldeck în dreapta. 

„Dacă amîndouă trupele merg cu acelaşi pas, ele trebuie 
să se întilnească drept la virful pădurii şi să se pomenească 
faţă în faţă pe neaşteptate. 

„Dacă ducele Emmanuel a fost prevenit, cum este 
probabil, de către domnul Philippin de cele întlmplate la 
castel, vom vedea ceva ciudat. 

„Atenţie, camarazi ! este chiar ducele.” 

Aici se termina biletul lui Yvonnet; dar ar fi fost greu să 
spui mai multe lucruri în mai puţine cuvinte şi să făgăduieşti 
cu mai multă simplitate un spectacol care într-adevăr avea să 
fie dintre cele mai curioase, dacă aventurierul nu se înşela 
asupra identităţii şi intenţiei persoanelor. 

Aşa că întreaga bandă se apropie cu precauţie de mar- 
ginea pădurii ca să asiste cît mai din plin şi cu cît mai puţine 
riscuri la spectacolul promis de Yvonnet, căruia întîmplarea îi 
rezervase cel mai bun loc. 

Dacă cititorul vrea să urmeze exemplul aventurierilor 
noştri, nu ne vom mai interesa de contele Waldeck şi de fiii 
lui, pe care îi cunoaştem deja din povestirea domnişoarei 
Gertrude, ne vom strecura şi noi spre marginea stingă a 
pădurii şi vom lua legătura cu noul personaj anunţat de 
Yvonnet şi care nu-i altul decît eroul istoriei noastre. 

Yvonnet nu se înşelase. Căpetenia care înainta între 
pajul şi scutierul său, conducînd, ca şi cum ar fi fost vorba de 
o simplă patrulă de zi, o mică trupă de patru oşteni, era într- 
adevăr ducele Emmanuel-Philibert, generalisimul trupelor 
împăratului Carol-Quintul în Ţările- de-Jos. 

Şi era uşor de recunoscut, mai cu seamă că, după cum 
obişnuia, mai întotdeauna pe ploaie ori pe soare şi uneori 
chiar în timpul bătăliei îşi avea coiful atîrnat în partea stîngă a 
şeii în loc să-l poarte pe cap ; de asta se spunea că soldaţii, 
văzînd nepăsarea lui la frig, la căldură şi la lovituri, îl 
porecliseră Cap-de-fier. 


La epoca în care ne aflăm, era un tînăr frumos de 
douăzeci şi şapte de ani, de statură mijlocie, dar bine legat, 
cu părul tăiat foarte scurt, fruntea înaltă, descoperită, cu 
sprincene  castanii frumos arcuite, ochii albaştri vii şi 
pătrunzători, nas drept, mustăţi bogate, barbă tăiată ascuţit 
şi, în sfîrşit, cu gitul cam îndesat între umeri, cum au mai 
întotdeauna descendenţii neamurilor războinice ai căror 
străbuni au purta coiful timp de mai multe generaţii. 

Cînd vorbea, vocea-i era nespus de dulce şi în acelaşi 
timp surprinzător de hotărită. Lucru ciudat ! putea să ajungă 
la exprimarea celei mai violente ameninţări, fără să ridice 
glasul mai mult de-un ton sau două ; gama ascendentă a 
mîniei rămînea ascunsă în nuanțele aproape insesizabile ale 
accentului. 

Din pricina asta, numai persoanele intime puteau să 
ghicească la ce pericole se expuneau imprudenţii care 
stîrneau şi înfruntau acea miînie, miînie atît de bine stă- pînită 
într-însul, că nu-i puteai înţelege importanţa şi măsura forţa 
decît în clipa în care, precedată de fulgerul ochilor săi, 
izbucneau, lovind şi pulverizind totul, ca trăsnetul ; apoi, 
întocmai cum după trăsnet furtuna se linişteşte şi timpul se 
înseninează, după explozie fizionomia ducelui îşi regăsea 
calmul şi seninătatea obişnuite,ochii privirea flegmatică şi 
pătrunzătoare, gura zîmbetul binevoitor şi măreț. 

Scutierul care mergea în dreapta sa şi purta viziera 
ridicată, era un tînăr bălan cam de aceeaşi vîrstă şi exact de 
statura ducelui. Ochii lui de-un albastru deschis, plini de forţă 
şi cutezanţă, barba şi mustăţile-i de un blond mai auriu decît 
pletele, nasul cu nări dilatate ca de leu, buzele, ce se 
întrezăreau printre perii mustăţilor, roşii şi cărnoase, tenul 
colorat în acelaşi timp de fardul soarelui şi al sănătăţii, totul în 
el arăta forţa fizică ajunsă la apogeu. Prinsă, nu la şold, ci 
bălăbănindu-se pe spate, zăngănea o spadă teribilă pentru 
două miini, la fel cu cele trei rupte de Francisc I la Marignan, 
care din cauza lungimii lor nu se trăgeau din teacă decit peste 
umăr, iar la oblîncul şeii atîrna un fel de bardă avînd pe o 
parte un tăiş, de cealaltă parte un ciocan şi în virf un fier 
triunghiular ascuţit, astfel că numai cu ea singură putea, după 
cum era cazul, să taie ca o secure, să lovească ca o ghioagă 
şi să străpungă ca un pumnal. 


La stînga ducelui mergea pajul său. Era un adolescent 
frumos, la vreo şaisprezece sau optsprezece ani abia, cu părul 
atit de negru încît bătea în albăstrui, tăiat nemţeşte, cum 
poartă cavalerii lui Holbein şi îngerii lui Raphaël. Ochii lui, 
umbriţi de gene lungi, catifelate, erau înzestrați cu acea 
nuanţă de nedescris ce vibrează de la castaniu spre violet, pe 
care o întîlneşti numai la ochii arabi ori sicilieni. Tenul smead, 
avind acea frumoasă paliditate caracteristică ținuturilor 
nordice ale peninsulei italiene, părea al unei statui de 
marmoră de Carrara căreia soarele roman i-ar fi sorbit 
îndelung şi drăgăstos paloarea. Miinile mici, albe şi subţiri, 
conduceau cu o îndemiînare remarcabilă un căluţ tunisian, ce- 
avea în loc de şea un valtrap dintr-o piele de leopard cu ochi 
de smalţ, dinţi şi ghiare de aur şi în loc de hăţuri, un şnur fin 
de mătase. Imbrăcămintea-i era simplă, dar deosebit de 
elegantă ; se compunea dintr-o vestă scurtă de catifea neagră 
pusă peste o tunică ajustată vişinie, cu tăieturi dublate de 
satin alb de-a lungul miînecilor, încinsă la talie cu un cordon 
de aur de care atîrna un pumnal avînd mînerul făcut dintr-o 
singură piatră de agat. Picioru-i, grațios modelat, era strîns 
într-o cizmă de marochin înaltă pînă la genunchi, în care intra 
pantalonul bufant din aceeaşi catifea ca vesta. 

In sfîrşit, pe frunte purta o tocă din aceeaşi stofă şi 
aceeaşi culoare cu întregu-i veşmînt de deasupra şi în jur, 
prinsă în frunte cu o agrafă de diamant, se înfăşura o pană 
vişinie, al cărui vîrf, agitîindu-se uşor la cea mai mică adiere 
de vînt, îi filfiia grațios între umeri. 

Acum, după ce am prezentat şi-am introdus în scenă 
noile noastre personaje, să ne reîntoarcem la acţiunea, un 
moment întreruptă, care începe a spori în intensitate şi 
vigoare. 

Intr-adevăr, în timpul acestei descrieri, ducele Emma- 
nuel-Philibert, cu cei doi tovarăşi şi cu cei patru oameni din 
escortă îşi continuau drumul fără să grăbească ori să 
încetinească pasul cailor. Numai că, cu cît se apropiau de 
capătul pădurii, chipul ducelui se posomora ca şi cum se 
aştepta dinainte la spectacolul jalnic ce avea să-i apară 
dinaintea ochilor, după ce va fi depăşit acel virf al pădurii. 
Dar, dintr-odată, ajunşi în acelaşi timp la extremitatea 
unghiului, după cum prevăzuse Yvonnet, cele două trupe se 


pomeniră faţă în faţă şi, ciudat lucru ! tocmai cea mai 
numeroasă din ele se opri, ţintuită locului de un simţămînt de 
surprindere în care se amesteca vădit şi puţină teamă. 

Dimpotrivă, Emmanuel-Philibert, fără a arăta prin cea 
mai mică tresărire a trupului, prin vreun gest al miinii sau 
schimbare a chipului, sentimentul, oricare ar fi fost, ce-l 
stăpînea, îşi continuă drumul, mergind drept spre contele de 
Waldeck care-l aştepta între cei doi feciori ai lui. 

La zece paşi de conte, Emmanuel făcu un semn scu- 
tierului, pajului şi celor patru soldaţi ai lui, care se opriră cu o 
supunere şi disciplină adevărat ostăşească, lăsîndu-l să-şi 
continue drumul. 

Cînd ajunse la un pas de vicontele de Waldeck, ce se afla 
postat ca un zid de apărare între el şi tatăl său, ducele se opri 
la rîndu-i. 

Cei trei gentilomi îşi duseră mîna la coif în semn de salut; 
numai că bastardul de Waldeck, cînd îşi ridică mîna îşi dădu în 
jos viziera, ca pentru a fi pregătit în orice împrejurare. 

Ducele răspunse  întreitului salut înclinîndu-şi capul 
descoperit. 

Apoi, cu o voce atît de melodioasă încît vorba-i părea un 
cîntec, se adresă vicontelui de Waldeck : 

— Domnule viconte de Waldeck, rosti el, eşti un brav şi 
merituos gentilom, cum îmi place mie şi cum îi place şi 
augustului meu stăpîn, împăratul Carol-Quintul. De multă 
vreme mă gindeam să fac ceva pentru dumneata ; ocazia s-a 
prezentat acum un sfert de oră şi am profitat de ea. Am primit 
vestea că o companie de o sută douăzeci de lănci, care am 
poruncit să fie ridicată, în numele maiestăţii sale împăratul, 
de pe malul stîng al Rinului, este adunată la Spire ; te-am 
numit căpitan al acestei companii. 

— Monseniore... îngînă tînărul uimit, îmbujorîndu-se de 
plăcere. 

— lată brevetul dumitale, semnat de mine şi purtînd 
pecetea împărăției, urmă ducele scoţind de la piept un 
pergament pe care-l prezentă vicontelui; ia-l şi pleacă 
imediat, fără a mai întîrzia o clipă... Probabil vom reîncepe 
ostilitățile şi voi avea nevoie de dumneata şi de oamenii 
dumitale. Pleacă, domnule viconte de Waldeck ; arată-te 


demn de favoarea ce ţi s-a acordat şi Dumnezeu să te aibă în 
pază ! 

Favoarea era mare, într-adevăr. Aşa că tînărul, su- 
punîndu-se fără comentariu poruncii ce i se dăduse de a pleca 
fără întîrziere, îşi luă imediat rămas bun de la tatăl şi fratele 
său şi, întorcîndu-se către Emmanuel : 

— Monseniore, spuse el, sînteţi un adevărat jude, aşa 
cum vi se spune, şi pentru rău şi pentru bine, pentru cei de 
treabă ca şi pentru cei ticăloşi... aţi avut încredere în mine ; 
această încredere va fi justificată. Adio, monseniore. 

Şi, pornind în galop, tînărul dispăru după cotitura pădurii. 

Emmanuel-Philibert îl urmări cu privirea pînă nu-l mai 
văzu. 

Apoi, înturnîndu-se şi aţintindu-l cu-o privire severă pe 
contele de Waldeck : 

— Si acum, e rîndul dumitale, domnule conte, spuse el. 

— Monseniore, îl întrerupse contele, îngăduiţi-mi mai întîi 
să mulţumesc Alteţei Voastre de favoarea ce aţi acordat-o 
fiului meu. 

— Favoarea pe care am acordat-o vicontelui de Waldeck, 
răspunse cu răceală Emmanuel, n-are nevoie de mulţumiri, 
fiindcă-i meritată... Dar aţi auzit ce-a spus el : sînt un jude 
drept şi pentru rău şi pentru bine, pentru cei cumsecade ca şi 
pentru cei ticăloşi. Predă-mi sabia, domnule conte ! 

Contele tresări şi cu un ton ce arăta că nu se va supune 
uşor ordinului primit : 

— Eu, să vă predau sabia ? Şi pentru ce ? 

— Cunoştri decretul meu ce interzice jaful şi prădarea, 
pedepsite cu bătaie şi spînzurătoarea pentru ostaşi şi cu arest 
sau închisoare pentru căpetenii. Ai încălcat decretul meu 
pătrunzind cu forma, cu toată împotrivirea fiului 
dumneavoastră mai mare, în castelul Parcq şi furînd aurul, 
juvaerurile şi argintăria castelanei ce-l locuia... Eşti un jefuitor 
şi un prădalnic ; predă-mi sabia dumitale, domnule conte de 
Waldeck ! 

Ducele rostise cuvintele acestea fără ca tonul vocii să fi 
părut schimbat decît scutierului şi pajului său care, începînd a 
înţelege despre ce era vorba, se priviră cu oarecare 
îngrijorare. 


Contele de Waldeck păli; dar, cum am mai spus, era greu 
ca un străin să poată bănui după tonul vocii lui Emmanuel- 
Philibert, în ce măsură îl ameninţa judecata sau miînia lui. 

— Sabia mea, monseniore ? repetă Waldeck. Ah ! voi fi 
săvirşit poate vreo altă fărădelege... Un gentilom nu-şi pradă 
sabia pentru atît de puţin ! 

Şi cercă să rîdă dispreţuitor. 

— Da „domnule, răspunse Emmanuel, da, aţi mai făcut 
ceva ; dar, pentru onoarea nobleţei germane, am trecut sub 
tăcere cele ce-ai făptuit... Vrei să vorbesc ? Fie ; ascultă 
atunci. După ce ai furat aurul, argintăria, bijuteriile, nu ţi-a 
fost deajuns : ai legat pe stăpiîna casei de piciorul patului şi i- 
ai spus : „Dacă în două ore nu-mi pui în palmă suma de două 
sute de taleri, voi da foc castelului !” Aşa ai spus şi după două 
ore, cum biata femeie, care vă dăduse pînă la ultimul ban, n- 
avea cum să facă rost de cei două sute de taleri ceruţi, cu 
toată rugăminţile fiului dumitale mai mare, aţi dat foc fermei 
pentru ca nenorocita victimă să aibă timp de gindire pînă cînd 
focul va cuprinde castelul... Şi uite, nu poţi spune că nu-i 
adevărat : se văd de aici flăcările şi fumul. Eşti un incendiator; 
predă-mi sabia, domnule conte ! 

Contele scrîşni din dinţi, căci începea să înţeleagă , cîtă 
hotărîre cuprindeau cuvintele calme, dar neînduplecate ale 
ducelui. 

— Deoarece sînteţi atît de bine informat despre început, 
monseniore, zise el, cunoaşteţi probabil tot atît de bine 
sfîrşitul ? 

— Ai dreptate, domnule, ştiu totul ; voiam doar să te cruţ 
de funia pe care o meriţi. 

— Monseniore ! strigă Waldeck pe-un ton ameninţător. 

— Tăcere, domnule ! rosti Emmanuel-Philibert; respectă 
pe acuzator şi tremură în faţa judecătorului dumitale... 
Sfîrşitul ! Ţi-l voi spune. Văzînd flăcările ce începeau să se 
înalte în văzduh, bastardul dumitale care avea cheia iatacului 
unde fusese legată prizoniera, a intrat în acea încăpere. 
Nenorocita nu strigase la vederea focului ce se apropia de 
dînsa, căci nu însemna decît moartea... dar începu să strige 
văzîndu-l pe bastardul dumitale apropiindu-se şi înşfăcînd-o în 
braţe, căci însemna dezonoarea ! Vicontele de Waldeck îi auzi 
strigătele şi alergă în grabă. li strigă fratelui său să redea 


libertatea celei pe care o necinstea ; el însă, fără a ţine seamă 
de acel apel la simţul onoarei, îşi aruncă prizoniera, aşa cum 
era legată, pe pat şi trase sabia. Vicontele de Waldeck scoase 
şi el la rîndu-i sabia din teacă, hotărît s-o salveze pe femeie 
chiar cu riscul vieţii. Cei doi fraţi se atacară cu înverşunare, 
căci se urau de multă vreme. Atunci ai intrat dumneata şi 
crezînd că feciorii se luptau pentru posedarea acelei femei ai 
spus : „Nici cea mai frumoasă femeie din lume nu merită 
măcar o picătură din sîngele ce curge în vinele unui soldat. 
Lăsaţi armele, băieţi ! am să vă împac pe amîndoi...” Atunci, 
la glasul dumitale, cei doi fraţi îşi aplecară săbiile ; ai trecut 
printre ei; amîndoi te urmăreau cu privirea, căci nu ştiau ce 
voiai să faci. Te-ai apropiat de femeia legată şi răsturnată pe 
pat şi, înainte ca vreunul din fiii dumitale să aibă timp de a se 
opune acelei ticăloşii, ai scos jungherul şi i l-ai împlîntat în 
piept... Să nu-mi spui că faptele nu s-au petrecut aşa ; să nu- 
mi spui ca asta nu-i adevărat : junghierul ţi-i încă umed şi 
mîinile însîngerate. Eşti un asasin ; predă-mi sabia dumitale, 
conte de Waldeck ! 

— Uşor de spus, monseniore, răspunse contele ; dar un 
Waldeck nu ţi-ar preda sabia, poţi fi domnia-ta prinţ încoronat 
sau descoronat, chiar de-ar fi singur contra şapte ; d-apoi cînd 
are pe fiul său la dreapta şi patruzeci de ostaşi în spate. 

— Atunci, rosti Emmanuel cu o voce puţin schimbată, 
dacă nu vrei să mi-o dai de bunăvoie, trebuie să ţi-o iau eu cu 
forţa. 

Şi, silind calul să facă o săritură, se află într-o clipă 
alături de contele de Waldeck. 

Acesta, prea înghesuit ca să-şi poată trage sabia, duse 
mîna la buzunarul oblîncului ; dar înainte de a putea desface 
nasturele ce-l închidea, Emmanuel-Philibert îşi şi vîrise mîna 
într-al său, deschis dinainte, scoţind un pistol gata armat. 

Mişcarea fu atit de rapidă, încît nici bastardul de 
Waldeck, nici scutierul, nici pajul ducelui, nici chiar contele de 
Waldeck n-o putură vedea. Emmanuel-Philibert cu o mînă 
calmă şi sigură ca cea a dreptăţii, slobozi pistolul chiar în faţa 
lui, arzîndu-i obrazul cu pulberea şi , zburîndu-i creierii cu 
glonţul. 

Contele abia avu vreme să scoată un strigăt; desfăcînd 
braţele în lături se răsturnă cu încetul pe crupa calului, ca un 


atlet pe care un luptător nevăzut îl apleacă pe spate. Scăpă 
piciorul stîng din scară, apoi pe cel drept şi se rostogoli greoi 
la pămînt. 

Judele făcuse dreptate ; contele fusese ucis pe loc. 

Tot timpul cît durase această scenă, Waldeck, bastardul, 
acoperit în întregime de armura-i de fier, rămăsese drept şi 
nemişcat ca o statuie ecvestră ; văzînd însă că tatăl lui cade, 
scoase un răcnet de furie care ieşi ca un scrişnet prin viziera 
coifului. 

Apoi, înturnîndu-se către mercenarii înmărmuriţi şi 
îngroziţi : 

— După mine, camarazi ! le strigă el în nemţeşte ; omul 
acesta nu-i de-al nostru... La moarte ! la moarte cu ducele 
Emmanuel ! 

Dar mercenarii nu răspunseră decit cu o clătinare din 
cap, în semn de negatie. 

— Aşa ! răcni tînărul cuprins de o furie tot mai ne- 
stăpiînită ; aşa ! vra să zică nu mă ascultați ! Aşa ! nu vreţi să 
răzbunaţi pe cel ce vă iubea ca pe copiii lui, vă încărca de aur, 
vă ghiftuia de pradă !... Atunci, am să-l răzbun eu singur, 
fiindcă voi sînteţi nişte nerecunoscători şi nişte laşi ! 

Şi îşi trase sabia, gata să se arunce asupra ducelui ; dar 
doi mercenari se repeziră la armura ce proteja capul calului şi 
apucară hăţurile de amîndouă părţile zăbalei, în timp ce un al 
treilea îl înşfăcă strîns în braţe. 

Tînărul se zbătea furios, acoperind de insulte pe cei ce-l 
ţineau încătuşat. 

Ducele privea spectacolul acela cu oarecare milă : în- 
ţelegea disperarea unui fiu ce-şi vede tatăl căzînd la 
picioarele lui. 

— Alteță, întrebă ostaşii, ce hotăriţi cu omul acesta şi ce 
să facem cu el ? 

— Să-l lăsaţi liber, răspunse ducele. Deoarece m-a 
ameninţat, dacă l-aş aresta, ar putea crede că-mi este frică. 

Soldaţii smulseră sabia din mîinile bastardului şi-i dădură 
drumul. 

Tînărul dădu pinteni calului, care dintr-un singur salt 
străbătu distanţa ce-l despărţea de Emmanuel-Philibert. 

Acesta îl aştepta cu mîna pe patul celui de-al doilea 
pistol. 


— Emmanuel-Philibert, duce de Savoia, prinţ de Piemont, 
strigă bastardul de Waldeck întinzînd mîna spre dînsul în 
semn de ameninţare, înţelegi, nu-i aşa, că în- cepînd de 
astăzi, între mine şi tine s-a iscat o ură de moarte ?... 
Emmanuel-Philibert, mi-ai ucis tatăl ! (şi îşi ridică viziera 
coifului). Uită-te bine la chipul meu, şi oricînd îl vei revedea, 
fie noaptea, fie ziua, la vreo petrecere, ori într-o bătălie, va fi 
vai de tine, Emmanuel- Philibert ! 

Şi, întorcîndu-şi în loc calul, porni în galop, făcînd un gest 
cu mîna, ca şi cum ar fi aruncat un blestem ducelui şi 
strigîndu-i încă odată : „va fi vai de tine !” 

— Mizerabile ! strigă scutierul lui Emmanuel, dînd pinteni 
calului pentru a se avînta în urma lui. 

Dar ducele făcu un semn poruncitor cu mîna : 

— Rămii pe loc, Scianca-Ferro ! rosti el ; nu-ţi îngădui! 

Apoi, întorcîndu-se către pajul său care, palid ca un mort, 
părea că-i gata să alunece din şa: 

— Ce înseamnă asta, Leone ? îi spuse el apropiindu-se şi 
întinzîndu-i mîna. Spun drept, văzîndu-te în starea asta, palid 
şi tremurînd, cineva ar putea crede că eşti o femeie ! 

— O ! prea-iubitul meu duce, murmură pajul, mai spune- 
mi odată că nu eşti rănit, altfel mă pierd... 

— Copilule ! zise ducele, nu mă aflu oare sub mîna lui 
Dumnezeu ? 

Apoi, se adresă mercenarilor. 

— Prieteni, rosti el, arătîndu-le cadavrul contelui de 
Waldeck, găsiţi un lăcaş de veci creştinesc acestui om şi 
pedeapsa care i-am dat-o, după dreptate, să vă fie dovadă că 
pentru mine, ca şi pentru Cel de Sus, nu există nici mari, nici 
mici. 

Şi, făcînd un semn din cap lui Scianca-Ferro şi lui Leone, 
porni cu ei înapoi spre tabără, fără ca faţa-i să fi păstrat altă 
urmă a teribilei întîmplări petrecute, decît obişnuita dungă a 
gîndirii de pe frunte, ce părea acum mai adîncită. 


VII.ISTORIE ŞI ROMAN 


Pe cînd aventurierii, martori nevăzuţi ai tragicei în- 
timplări povestite, după o ultimă şi melancolică privire 


aruncată ruinelor fumegiînde ale castelului Parcqg, se întorc la 
grota lor unde trebuie să facă ultimele completări la actul de 
asociaţie devenit deocamdată nefolositor „dar care, fără 
îndoială, în viitor va oferi cele mai minunate roade abia 
născutei asociaţii ; pe cînd mercenarii germani, ascultînd de 
porunca dată, sau mai degrabă de sfatul de a găsi un lăcaş de 
veci creştinesc stăpînului lor, se duc să sape într-un colţ al 
cimitirului din Hesdin o groapă pentru cel care, primind pe 
pămînt pedeapsa crimei, odihneşte acum sperînd îndurarea 
divină ; pe cînd Emmanuel-Philibert se întoarce la cortul său 
între scutierul Scianca-Ferro şi pajul Leone ; părăsind tot ceea 
ce n-a fost pînă acum decît prolog, punere în scenă şi 
personajele secundare ale dramei noastre, ca să trecem la 
acţiunea adevărată şi personajele principale, care şi-au făcut 
în sfîrşit apariţia, să încercăm — pentru a da prilej cititorului 
să facă o cunoştinţă mai temeinică cu caracterele şi situaţia 
lor morală şi politică — să facem o expediţie în acelaşi timp 
istorică pentru unii şi romantică pentru alţii în domeniul 
trecutului, minunată împărăție a poetului şi a istoricului, pe 
care nici o revoluţie nu le-o poate răpi. 

Al treilea fiu al lui Carol al Ill-lea, numit Cel Bun şi al 
Beatricei de Portugalia, Emmanuel-Philibert, se născuse în 
castelul Chambery, la 8 iulie 1528. 

Primise dublul nume Emmanuel-Philibert, Emmanuel în 
amintirea strămoşului său după mamă, Emmanuel rege al 
Portugaliei, şi Philibert, datorită unui legămiînt ce făcuse tatăl 
său sfintului Philibert din Tournus. 

Se născuse la ora patru după amiază, şi apăruse atît de 
plăpînd la porţile vieţii, încît respiraţia pruncului nu putu fi 
menţinută decit de suflul pe care i-l introduse în plămîni una 
din femeile mamei sale şi pînă la vîrsta de trei ani rămase cu 
capul aplecat pe piept, fără să se poată ţine pe picioare. De 
aceea cînd horoscopul, care se întocmea pe atunci la naşterea 
oricărui fiu de prinţ, vesti că cel care venise pe lume va fi un 
mare războinic şi va face să strălucească casa de Savoia de 
un renume şi mai mare decit acel pe care i-l adusese Pierre, 
supranumit Micul Carol-Cel-Mare, ori Amedeu al V-lea numit 
Cel Mare, ori Amedeu al Vl-lea poreclit de popor contele 
Verde, maica lui nu-şi putu stăpîni lacrimile, iar tatăl său, prinţ 


evlavios şi resemnat, spuse clătinînd din cap cu o ede îndoială 
matematicianului care-i făcuse această prezicere : 

— Să te audă Dumnezeu, prietene ! 

Emmanuel-Philibert era nepotul lui Carol al V-lea prin 
mama sa Beatrice de Portugalia, cea mai frumoasă şi mai 
înzestrată dintre toate prinţesele acelui timp, şi vărul lui 
Francisc |, prin mătuşa sa, Luise de Savoia, sub perna căreia 
conetabilul de Bourbon pretindea că lăsase cordonul Sfîntului- 
Duh, pe care Francisc | i-l cerea înapoi. 

Tot mătuşă îi era şi acea spirituală Margareta de Austria 
care lăsă în manuscris o culegere de cîntece ce se poate 
vedea şi astăzi la biblioteca naţională franceză şi care, 
surprinsă de o furtună pe cînd se ducea în Spania ca să se 
căsătorească cu infantele, fiul lui Ferdinand şi al Isabellei, 
după ce fusese logodită cu delfinul Franţei şi cu regele 
Angliei, îşi făcuse ei însăşi, crezîind că va muri, acel curios 
epitaf : 

O! plingi Amor ! frumoasa cea de-odinioară, 

Căci de trei ori promisă, Margot muri fecioară. 

Cît despre Emmanuel-Philibert, era atît de plăpînd, cum 
am mai spus, încît cu toate că astrologul îi menise că va 
ajunge un vestit războinic, părintele său îl hărăzi Bisericii. Asa 
că, la virsta de trei ani, îl trimise la Bolonia, ca să sărute 
picioarele Papii Clément al VII-lea ce venise să încoroneze pe 
unchiul său împăratul  Carol-Quintul. La recomandarea 
acestuia tînărul prinţ obţinu de la papă făgăduiala unei pălării 
de cardinal. De aici i se trăgea şi porecla de Cardinalin pe 
care o căpătase în copilărie şi care îl înfuria grozav. 

Oare de ce porecla asta îl înfuria aşa de tare pe copil? O 
să vă spunem. 

Vă amintiţi de femeia, sau mai degrabă de acea prietenă 
a ducesei de Savoia, care aflindu-se lîngă dinsa în clipele 
naşterii îl înviorase cu suflul ei pe micul Emmanuel-Philibert, 
aproape leşinat. Cu şase luni înainte născuse un fiu care 
venise pe lume atît de voinic şi viguros, pe cît era de salb şi 
de Iînced fiul ducesei. Şi văzînd ducesa cum îi salvase fiul, îi 
spusese : 

— Dragă Lucreția, pruncul acesta este de acum încolo 
tot atît al tău cît şi-al meu, ţi-l dau ; ia-l, hrăneşte-l cu laptele 


1 Mare decorație. 


tău „cum l-ai hrănit şi cu suflarea ta şi îţi voi datora mai mult 
chiar decit îţi va datora el, căci el nu-ţi va datora decit viaţa, 
pe cînd eu pe copilul meu ! 

Lucreția primi pruncul, căruia trebuia să-i fie mamă, ca 
pe un odor sacru. Numai că moştenitorul ducelui părea că 
avea nevoie să prindă puteri şi să se înzdrăvenească în dauna 
micului Rinaldo, — aşa îl chema pe fiul ei, — deoarece porţia 
de hrană pe care o va cere micuțul Emmanuel va micşora în 
aceeaşi măsură pe cea a fratelui său de lapte. 

Dar Rinaldo la şase luni era voinic cît altul la un an. De 
altfel natura face uneori minuni şi, fără ca izvorul laptelui 
matern să sece o clipă, cei doi copii sorbiră viaţa la acelaşi 
sîn. 

Ducesa suridea privind cum stăteau atîrnaţi, ca două 
roade pe acea ramură vie, copilul străin aşa de voinic şi 
propriul ei copil atît de plăpînd. 

De altfel, ai fi spus că micuțul Rinaldo înţelegea slă- 
biciunea fratelui său şi-l compătimea. Ades capriciosul prunc 
ducal voia mamela la care sugea celălalt copil. Atunci acesta, 
surizind cu buzele albe de lapte, ceda locul pretenţiosului 
sugar. 

Cei doi crescură astfel pe genunchii Lucreţiei. La trei ani 
Rinaldo părea de cinci ; la trei ani, cum am mai spus, 
Emmanuel-Philibert abia începea a merge şi nu-şi putea ridica 
decît anevoie capul aplecat pe piept. 

La acea vîrstă fu dus în călătorie pînă la Bolonia şi papa 
Clement al VII-lea îi făgădui pălăria de cardinal. 

Ai fi zis că făgăduiala aceea îi purta noroc şi că porecla 
de Cardinalin îl punea sub ocrotirea lui Dumnezeu, căci de la 
vîrsta de trei ani începu a se însănătoşi şi a se înzdrăveni. 

Dar felul cum se dezvolta Rinaldo era într-adevăr ca o 
minune. Jucăriile cele mai rezistente se făceau ţăndări între 
degetele lui ; nu putea să atingă pe nici una fără s-o strice. Se 
gîndiră atunci să i le facă din fier, dar el le sfărimă ca şi cum 
ar fi fost de faianţă. Aşa că bunul duce Carol al IIl-lea, care se 
amuza ades privind joaca celor doi copii, nu-i spunea 
tovarăşului lui Emmanuel decît Scianca-Ferro, adică, în 
dialectul piemontez, Sfarmă-Fier. 

Şi aşa îi rămase numele. 


Dar cel mai interesant lucru era că Scianca-Ferro nu se 
slujea de forţa-i miraculoasă decit pentru a-l proteja pe 
Emmanuel, pe care-l adora, în loc să fie gelos, cum s-ar fi 
întîmplat poate cu un alt copil. 

Pe de altă parte, tînărul Emmanuel admira grozav forţa 
aceea a fratelui său de lapte şi ar fi schimbat bucuros porecla 
lui de Cardinalin cu cea de Scianca-Ferro. 

Totuşi, se părea că începea a prinde şi el oarecare 
putere în contact cu acea forţă mai mare decit a lui. Scianca- 
Ferro, măsurîndu-şi puterile cu ale tînărului prinţ, se lupta cu 
el, alerga cu el şi pentru a nu-l descuraja, se lăsa uneori 
întrecut la fugă şi învins în luptă. 

Toate exerciţiile le făceau împreună : călăritul, înotul, 
scrima. La toate, Scianca-Ferro era deocamdată superior ; 
totuşi era de la sine înţeles că asta era numai o chestiune de 
timp şi că, deşi rămas în urmă, Emmanuel nu-şi spusese 
ultimul cuvînt. 

Cei doi copii erau nedespărţiţi şi se iubeau ca fraţii. 
Fiecare se arăta gelos pentru celălalt, ca o amantă pentru 
iubit, dar se apropia momentul cînd un al treilea tovarăş, 
adoptat de amîndoi cu o dragoste egală, avea să ia parte la 
jocurile lor. 

Intr-o zi, pe cînd curtea ducelui Carol al Ill-lea se afla la 
Verceil din cauza unor tulburări ce izbucniseră la Milano, cei 
doi tineri ieşind călare, cu maestrul de călărie, făcură o cursă 
lungă pe malul stîng al rîului Sesia, trecură de Novare, 
aventurîndu-se aproape pînă în Tessin. Calul tînărului duce 
Emmanuel mergea în frunte, cînd dintr-odată un taur, 
înţărcuit într-o păşune, rupînd şi dărîmînd gardul unde era 
închis, sperie calul prinţului care o rupse la goană în cîmpie, 
sărind peste piraie, tufişuri şi garduri. Emmanuel fiind un 
călăreț desăvirşit, nu era nici un motiv de îngrijorare ; totuşi 
Scianca-Ferro se avîntă după el, urmînd acelaşi drum, trecînd 
ca şi el peste aceleaşi obstacole care-i ieşeau în cale. 
Maestrul de călărie, mai prudent, făcu un ocol care avea să-l 
ducă, printr-o linie curbă, la locul spre care se îndreptaseră 
cei doi tineri. 

După un sfert de oră de goană nebunească, Scianca- 
Ferro, nemaivăzindu-l pe Emmanuel şi temîndu-se să nu i se fi 
întîmplat ceva, începu a-l striga din toate puterile. Două dintre 


chemările lui rămaseră fără răspuns; în sfîrşit i se păru că 
aude vocea prinţului din direcţia satului Oleggio. Se avîntă cu 
calul într-acolo şi îndată, într-adevăr, călăuzit de vocea lui 
Emmanuel, îl găsi pe malul unui pirîu, afluent al Tessinului. 

La picioarele lui zăcea o femeie moartă, iar în braţe ţinea 
un băieţel de vreo patru cinci ani, ce abia mai respira. 

Calul, care se potolise, păştea liniştit mlădiţe tinere, pe 
cînd stăpînul lui cerca să-l readucă la viaţă pe copil. In privinţa 
femeii, nu mai era nimic de făcut, se vedea bine că-şi dăduse 
sufletul. 

Părea că se prăpădise din pricina oboselii, a mizeriei şi a 
foamei. Copilul, care fără îndoială îndurase aceleaşi oboseli şi 
aceeaşi mizerie ca şi mama lui, părea şi el pe punctul de-a 
muri de inaniţie. 

Satul Oleggio se afla numai la o milă depărtare. Scianca- 
Ferro porni în galop, dispărînd în direcţia satului. 

Emmanuel ar fi preferat să se ducă chiar el, în loc să-şi 
trimită fratele , dar copilul se agăţase de diînsul şi parcă 
simțind că de acolo avea să-i revie viaţa ce era pe punctul de 
a-l părăsi, nu voia să-i dea drumul. 

Sărmanul micuţ îl atrăsese pînă lîngă femeie şi-i spunea, 
cu tonul acela sfişietor al copilăriei ce nu poate înţelege 
nenorocirea ce s-a abătut asupră-i : 

— Haide ! trezeşte-o odată pe mama ! trezeşte-o odată 
pe mama! 

Emmanuel plingea. Ce putea să facă şi el, un biet copil 
care vedea pentru prima oară spectacolul morţii ? Ce-i putea 
oferi altceva decit lacrimile ? 

Scianca-Ferro reveni ; aducea piine şi o butelie cu vin de 
Asti. 

încercă să toarne cîteva picături de vin în gura mamei ; 
zadarnic, nu mai era decît un trup lipsit de viaţă. 

Trebuiau deci să se ocupe numai de copil. 

Micuţul, tot plîngîndu-şi mama care nu voia să se 
trezească, bău, mîncă şi mai prinse puţină vlagă. 

Atunci sosiră şi nişte ţărani ce fuseseră înştiinţaţi de 
Scianca-Ferro. Întîlniseră pe maestrul de călărie, speriat că-şi 
pierduse pe cei doi elevi şi-l aduseseră cu ei la locul indicat de 
Scianca-Ferro. 


Ştiau deci că aveau de-a face cu tînărul prinţ de Savoia 
şi, cum ducele Carol era adorat de supuşii săi, se arătară 
numaideciît bucuroşi să îndeplinească poruncile pe care va 
binevoi să le dea Emmanuel în privinţa nenorocitului orfan şi a 
maicii sale. 

Emmanuel alese dintre ţărani pe-o femeie ce i se păru 
bună şi miloasă ; îi dădu toţi banii pe care-i aveau el şi 
Scianca-Ferro, îşi însemnă numele femeii şi o rugă să aibă 
grijă de funerariile mamei şi să facă rost de cele trebuincioase 
copilului. 

Apoi, cum se lăsa înserarea, maestrul de călărie îşi 
îndemnă elevii să se întoarcă la Verceil. Micuţul orfan plingea 
amarnic ; nu voia să se despartă de bunu-i prieten Emmanuel, 
căruia îi ştia numele, dar nu şi rangul. Emmanuel îi făgădui să 
se întoarcă, promisiune ce-l mai linişti puţin ; pe cînd se 
îndepărta însă nu înceta de-a întinde mereu braţele spre 
salvatorul pe care i-l trimisese întîmplarea. 

Şi într-adevăr, dacă ajutorul trimis de întîmplare, sau mai 
degrabă de Providenţă bietului copil ar fi întîrziat numai două 
ore, ar fi fost găsit mort lîngă maică-sa. 

Oricît îi grăbi la întors maestrul de călărie, elevii săi n- 
ajunseră la castelul Verceil decît seara tîrziu. Erau cu toţii 
foarte îngrijoraţi, trimiseseră după el pretutindeni şi ducesa 
tocmai se pregătea să-i certe, dar Emmanuel îi povesti 
întîmplarea, cu glasu-i dulce, plin încă de mîhnirea ce-i lăsase 
în suflet acea tristă întîmplare. La sfîrşitul povestirii, ducesa 
nici nu se mai gîndi să-i certe pe copii ci, dimpotrivă, îi lăudă 
şi simțind acelaşi interes ca şi fiul ei faţă de orfan, declară că 
peste două zile, adică imediat după sfirşirea funerariilor 
mamei, se va duce chiar ea în persoană să-i facă o vizită. 

Intr-adevăr, peste două zile porniră spre satul Oleggio, 
ducesa în litieră, cei doi tineri întovărăşind-o călare. 

Ajunşi în apropierea satului, Emmanuel nu se mai putut 
stăpiîni ; îşi înfipse pintenii în burta calului şi o porni în goană 
ca să revadă mai degrabă pe micuțul orfan. 

Sosirea lui fu o mare bucurie pentru nefericitul copil. 
Trebuiseră să-l smulgă de pe trupul maicii lui, căci nu voia să 
creadă că era moartă şi striga fără încetare : 

— N-o viriîţi în pămînt, n-o viriţi în pămînt... Vă făgăduiesc 
că are să se trezească ! 


De cînd mama lui fusese scoasă din casă, trebuiseră să-l 
ţină închis, căci voia să se ducă după dînsa. 

Apariţia salvatorului îi mai alină deznădejdea. Emmanuel 
îi spuse că mama lui voise să-l vadă şi că sosea. 

— A ! tu o ai pe mama ta ! îl întrebă orfanul. Am să-l rog 
atunci pe bunul Dumnezeu, ca ea să n-adoarmă şi să nu se 
mai trezească niciodată ! 

Era un mare eveniment pentru ţărani vestea pe care le-o 
adusese Emmanuel, că ducesa sosea în casa lor. Aşa că 
alergaseră în întîmpinarea ei şi cum străbătind ulițele 
spuneau tuturor unde se duc, întregul sat îi urmase în fugă. 

In sfîrşit cortegiul sosi, precedat de Scianca-Ferro care 
din politeţe rămăsese să-i servească de scutier ducesei. 

Emmanuel îşi prezentă protejatul mamei sale. Ducesa îl 
întrebă pe copil ceea ce Emmanuel uitase să-l întrebe, adică 
cum îl cheamă şi cine era mama lui. 

Copilul răspunse că se numeşte Leone şi că pe maică-sa 
o chema Leona, dar nu mai voi să dea alte amănunte, 
răspunzînd la toate întrebările ce i se puneau : „Nu ştiu”. 

Dar ciudat lucru ! se simţea că se preface şi că asta 
ascundea o taină. 

Fără îndoială că înainte de a muri, maica lui îi re- 
comandase să nu răspundă altceva decit ceea ce răspundea 
acum. Intr-adevăr, numai ultimul sfat al unei mame pe moarte 
poate face o asemenea impresie asupra unui copil de patru 
ani. 

Atunci, ducesa îl cercetă pe orfan cu o curiozitate 
specific femeiască. Deşi îmbrăcat cu haine grosolane, avea 
miîini fine şi albe ; se vedea că atenţia unei mame, a unei 
mame elegante şi distinse, avusese grijă de acele miini. 
Totodată limbaju-i era aristocratic şi, la patru ani, vorbea la fel 
de bine italiana şi franceza. 

Ducesa ceru să vadă hainele mamei ; erau ţărăneşti. 

Dar ţărăncile ce-o dezbrăcaseră îi mărturisiră că nu 
văzuseră niciodată o piele mai albă, miini mai delicate şi 
picioare mai mici şi mai frumoase. 

De altfel, un amănunt trăda din ce clasă părea să fi făcut 
parte biata femeie : la costumul țărănesc, fustă de molton, 
corsaj de aba şi încălțări grosolane, purta ciorapi de mătase. 


Fără îndoială, fugise deghizată şi din hainele pe care le 
lepădase ca să fugă nu-şi păstrase decit acei ciorapi de 
mătase, ce-o trădau după moarte. 

Ducesa se întoarse la micuțul Leone, întrebîndu-l despre 
toate acestea, dar el răspundea mereu : „Nu ştiu”. Ducesa nu 
putu scoate altceva de la el. Ca să întărească recomandările 
lui Emmanuel, dădu din nou în grijă pe micuțul orfan acelor 
ţărani de treabă ce-l găzduiseră pînă atunci, le lăsă o sumă de 
bani de două ori mai mare decit cea pe care o primiseră deja 
şi-i însărcină să facă prin împrejurimi cercetări despre mamă 
şi copil, făgăduindu-le o recompensă bună dacă izbuteau să 
descopere ceva despre ei. 

Micul Leone voia cu orice chip să-l urmeze pe Em- 
manuel, iar Emmanuel tare ar fi dorit s-o roage pe maică-sa 
să-l ia cu el, fiindu-i foarte milă de orfan. Aşa că-i promise lui 
Leone să revină cît mai curînd şi chiar ducesa anunţă că-i va 
mai face o vizită. 

Din nefericire, chiar în acea epocă se petrecură eve- 
nimente care o împiedicară pe ducesă să-şi ţie făgăduiala. 
Francisc | declară pentru a treia oară război lui Carol- Quintul, 
din pricina ducatului Milan al cărui moştenitor se pretindea 
prin drepturile Valentinei Visconti, soţia lui Ludovic de 
Orléans, fratele lui Carol al VI-lea. 

Prima dată, Francisc ciştigase bătălia de la Marignan. A 
doua oară, pierduse bătălia de la Pavia. 

După tratatul de la Madrid, după închisoarea din To- 
ledo, mai ales după jurămiîntul făcut, s-ar fi putut crede că 
Francisc | renunţase la orice pretenţie asupra acelui nenorocit 
ducat care, dacă i-ar fi fost restituit, ar fi făcut pe regele 
Franţei vasalul Imperiului ; dar dimpotrivă, el n-aştepta decît 
un prilej să-l revendice din nou, aşa că se agăţă de prima 
ocazie. 

Şi era bună, — întîmplător ! — dar chiar să fi fost 
proastă, tot n-ar fi lăsat-o să-i scape. 

Francisc |, se ştie, n-avea scrupule în privinţa sensi- 
bilităţilor prosteşti ce ţin în sclavie pe acea rasă de nerozi 
numită a oamenilor cinstiţi. 

lată, de altfel, ocazia care i se prezentase : 

Maria-Francesco Sforza, fiul lui Ludovic Maurul, domnea 
în Milano ; numai că domnea sub tutela absolută a 


împăratului, de la care cumpărase ducatul în ziua de 23 
decembrie 1529 cu o sumă de patru sute de mii de ducați, 
plătibili în primul an al domniei şi alta de cinci sute de mii, 
plătibilă în următorii zece ani. 

Pentru a se asigura de acele plăţi, castelele din Milano, 
Como şi Pavia rămîneau în mîna Imperiului. 

Ori, se întîmplă că pe la 1534 Francisc | acredită pe lîngă 
ducele de Sforza un gentilom milanez care-i datora lui 
Francisc | rangul şi situaţia lui. 

Gentilomul acela se numea Francesco Maraviglia. 

Devenind foarte bogat la curtea Franţei, Francesco 
Maraviglia fusese fericit şi mîndru totodată că se întoarce în 
oraşul său natal cu toată pompa unui ambasador. 

Işi adusese cu el soţia şi fiica, în vîrstă de trei ani, lăsînd 
la Paris printre pajii regelui Francisc |, pe fiul lui, Odoardo, de 
doisprezece ani. 

De ce nu i-o fi convenit oare ambasadorul acesta lui 
Carol-Quintul ? De ce l-o fi îndemnat pe ducele Sforza să se 
debaraseze de el cu prima ocazie ? Asta nu se ştie, şi nu seva 
putea afla decît dacă s-ar găsi corespondenţa secretă a 
împăratului cu ducele Milanului, aşa cum s-a găsit 
corespondenţa lui secretă cu Cosmo de Medicis. Dar 
întîmplarea făcu ca slujitorii lui Maraviglia, luîndu-se la harţă 
cu nişte oameni din partea locului şi avînd nenorocul să ucidă 
în această ceartă doi oameni de-ai ducelui Sforza, acesta îl 
arestă pe Maraviglia şi-l trimise la castelul Milano care era, 
după cum am mai spus, în stăpînirea oamenilor împărăției. 

Ce s-a întîmplat cu Maraviglia ? Nu s-a ştiut bine 
niciodată. Unii spuneau că a fost otrăvit; alţii că, îm- 
piedicindu-se, căzuse în tainiţele castelului, de vecinătatea 
cărora neglijaseră să-l prevină. In sfîrşit, versiunea cea mai 
probabilă şi mai răspîndită, era că fusese executat, sau mai 
degrabă asasinat în închisoare. — Fapt sigur era că dispăruse 
şi că, aproape odată cu el, dispăruseră, fără să se mai afle 
vreodată ceva, soţia şi fiica lui. 

Evenimentele acestea se petrecuseră de curînd, abia cu 
cîteva zile înainte de întîlnirea lui Emmanuel cu copilul acela 
pierdut şi femeia găsită moartă pe malul unui pîrîu şi aveau 
să aibă o înrîurire teribilă asupra destinului ducelui Carol. 

Francisc | prinse ocazia din zbor. 


Dar ceea ce a făcut ca balanţa să se încline spre partea 
războiului n-a fost nici vaietele copilului rămas lîngă el, care 
cerea răzbunare pentru uciderea tatălui său, nici maiestatea 
regală insultată în persoana unui ambasador şi, în sfîrşit, nici 
drepturile omului, violate printr-un asasinat, ci o veche drojdie 
a răzbunării ce fermentase în inima învinsului de la Pavia şi a 
prizonierului din Toledo. 

Se hotărî a treia expediţie în Italia. 

Momentul era bine ales. Carol al V-lea se războia în 
Africa cu vestilul Khair-Eddin, supranumit Barbă-Roşie. 

Numai că pentru a izbuti această nouă invazie, trebuia 
să treacă prin Savoia. Dar Savoia era sub stăpînirea lui Carol- 
cel-Bun, tatăl lui Emmanuel-Philibert, unchiul lui Francisc |, 
cumnatul lui Carol-Quintul. 

De partea cui se va declara Carol-cel-Bun ? Oare de 
partea cumnatului ? ori de partea nepotului ? Asta era 
important de ştiut. 

Dealtfel, era de bănuit : toate arătau că ducele de Savoia 
era un aliat al Imperiului şi un duşman al Franţei. 

Intr-adevăr, ducele de Savoia dăduse lui Carol-Quin- tul, 
drept zălog al credinţei sale, pe fiul cel mare, Ludovic, prinţ de 
Piemont; refuzase să primească de la Francisc | cordonul 
Sfîntului Mihail şi o companie de cavalerie împreună cu o 
pensiune de douăsprezece mii de taleri ; ocupase nişte 
pămînturi ale marchizatului Saluce, un fief schimbător al 
Dauphin-ului ; refuzase să-şi recunoască vasalitatea faţă de 
coroana Franţei pentru ţinutul Faucigny ; îşi arătase prin 
scrisori către împărat bucuria de înfrîngerea de la Pavia ; în 
sfîrşit, împrumutase bani conetabilului de Bourbon, cînd 
acesta străbătuse ţinuturile sale şi se dusese să fie ucis la 
asediul Romei de Benvenuto Cellini. 

Totuşi, trebuia să se asigure că acele bănuieli erau 
întemeiate. 

În acest scop, Francisc | îl trimise la Torino pe Guillaume 
Poyet, preşedintele parlamentului din Paris, care era 
însărcinat să ceară ducelui Carol al Ill-lea două lucruri : 

Primul era trecerea armatei franceze prin Savoia şi 
Piemont. 

Al doilea, cedarea ca puncte de siguranţă a fortăreţelor 
Montmeillan, Veillane, Chivas şi Verceil. 


Îi propunea în schimb ducelui Carol să-i dea ţinuturi în 
Franţa şi s-o căsătorească pe fiica sa Margareta cu prinţul 
Ludovic, fratele mai mare al lui Emmanuel-Philibert. 

Carol al lIll-lea îl delegă pe Purpurat, preşedintele 
piemontez, să discute cu Guillaume Poyet, preşedintele 
parlamentului din Paris. Purpurat avea aprobarea să îngăduie 
trecerea trupelor franceze prin cele două provincii, Savoia şi 
Piemont ; dar trebuia să răspundă prin felurite amînări la 
început şi apoi, dacă Poyet insista, printr-un refuz categoric la 
cedarea celor patru cetăţi. 

Discuţia se înfierbîntă într-atit între cei doi plenipo- 
tenţiari, că pînă la urmă Poyer, învins de motivele serioase pe 
care i le servea Purpurat, exclamă : 

— Va fi aşa, pentru că aşa vrea regele ! 

— S-avem iertare, răspunse Purpurat, dar nu găsesc 
această lege printre legile Piemontului. 

Şi ridicîndu-se, abandonă viitorul în seama atotputernicei 
voințe a regelui Franţei şi a înţelepciunii Celui-de-Sus. 

Conferinţele fură întrerupte şi în cursul lunii februarie a 
anului 1535, pe cînd ducele Carol se afla la castelul din 
Verceil, un herald se înfăţişă înaintea lui declarindu-i război 
din partea regelui Francisc |. 

Ducele îl ascultă liniştit; apoi, după ce heraldul îşi isprăvi 
războinica solie, îi răspunse cu glas liniştit : 

— Prietene, niciodată n-am făcut decît servicii regelui 
Franţei şi credeam că titlurile de aliat, prieten, de slujitor şi de 
unchi meritau procedee cu totul diferite. Am făcut tot ce-am 
putut ca să trăiesc în bună înţelegere cu el ; n-am scăpat nici 
un prilej pentru a-l face să înţeleagă cît de mare greşeală 
săvirşeşte că s-a supărat pe mine. Ştiu prea bine că puterile 
mele nu se pot nici pe departe asemui cu ale sale ; dar, 
deoarece nu vrea cu nici un chip să fie înţelegător şi deoarece 
pare hotărît să pună mîna pe ţinuturile mele, spune-i că mă 
va găsi la hotar şi că, ajutat de prietenii şi aliaţii mei, sper să 
pot ţine piept şi să-mi apăr ţara. Regele, nepotul meu, îmi 
cunoaşte de altfel deviza : Nimic nu-i lipseşte celui cu credință 
în Dumnezeu ! 

Şi îl trimise înapoi pe herald, dăruindu-i un veşmînt 
foarte bogat şi o pereche de mănuşi pline de taleri. 


După un astfel de răspuns, nu le mai rămiînea decit să se 
pregătească de război. 

Prima hotărîre pe care o luă Carol al Ill-lea fu să-şi pună 
în siguranţă, în fortăreaţa din Nisa, soţia şi copilul. 

Aşa că se anunţă plecarea neîntiîrziată de la Verceil la 
Nisa. 

Atunci, Emmanuel Philibert socoti că sosise momentul să 
obţie de la mama lui o favoare pe care tot amînase pînă 
atunci să i-o ceară : de a-l lua pe Leone din casa aceea de 
ţărani unde, de altfel, nu fusese lăsat decît provizoriu, pentru 
a-l face, lucru deja hotărît, ca pe Scianca-Ferro, un copil din 
anturajul prinţului. 

Ducesa Beatrice, cum am mai spus, era o femeie c-o 
minte ageră. Tot ceea ce observase la orfan, gingăşia 
trăsăturilor, fineţea miinilor, distincţia limbajului o făceau să 
bănuiască că îmbrăcămintea grosolană a mamei şi a copilului 
ascundeau o mare taină. Pe lîngă asta, ducesa era o femeie 
cu suflet pios : ea văzu mîna lui Dumnezeu în acea întîlnire a 
lui Emmanuel în urma accidentului cu taurul, întîmplare 
aproape providenţială, deoarece n-avusese alt rezultat decit 
să-l conducă pe tînărul prinţ lîngă femeia moartă şi copilul pe 
cale de a-şi da sufletul. Se gîndi că în acele clipe, cînd totul îi 
părăsea, cînd nenorocirea se apropia de casă, cînd îngerul 
zilelor întunecate îi arăta soţului, ei şi copilului calea tainică a 
pribegiei, nu era momentul să-l respingă pe orfan care, ajuns 
om, poate le va fi într-o zi prieten, îşi aminti de trimisul lui 
Dumnezeu înfăţişîndu-se ca un simplu călător în pragul tristei 
case a lui Tobie orbul, căruia prin mîinile fiului său, îi redase 
mai tîrziu bucuria şi lumina ochilor ; de aceea în loc să se 
opună cererii lui Emmanuel, chiar de la primele cuvinte îi 
îndeplini dorinţa şi, cu încuviințarea ducelui, îi îngădui fiului 
să-şi aducă pe micul protejat la Verceil. 

De la Verceil la Nisa, Leone va călători cu ceilalţi doi 
copii. 

Emmanuel abia putu aştepta pînă a doua zi dimineaţă 
pentru a se repezi să-i anunţe lui Leone vestea cea bună. 
Cobori la grajduri în revărsatul zorilor, îşi înşeuă singur căluţu- 
i arab şi, lăsînd toate celelalte în grija lui Scianca- Ferro, porni 
în cea mai mare goană spre Oleggio. 


Îl găsi pe Leone tare mîhnit. Bietul orfan auzise de 
nenorocirea ce se abătuse asupra bogaţilor şi puternicilor lui 
protectori. Se vorbea despre plecarea curţii la Nisa, adică într- 
o ţară de care Leone nici măcar nu auzise ; iar cînd sosi 
Emmanuel, înfierbîntat de alergătură şi cu chipul luminat de 
bucurie, găsi pe Leone plîngînd de parcă îşi pierduse pentru a 
doua oară mama. 

Mai ales printre lacrimi zăresc copiii pe îngeri. Nu 
exagerăm dacă spunem că Emmanuel îi apăru, printre lacrimi, 
un înger lui Leone. 

In cîteva cuvinte se spuse, se lămuri şi se aranjă totul şi 
lacrimile se preschimbară în zîmbete. Există, în viaţa omului o 
epocă — şi asta-i virsta de aur — cînd lacrimile şi zimbetele se 
ating, îngînîndu-se ca noaptea cu zorile. 

La două ore după Emmanuel, sosi Scianca-Ferro cu 
primul scutier al prinţului şi doi suliţaşi, aducînd de frîu chiar 
iapa de călărie a ducesei. Dădură o sumă frumoasă de bani 
ţăranilor care timp de şase săptămîni avuseseră grijă de 
Leone. Acesta îi îmbrăţişă lăcrimînd din nou ; dar plinsul lui 
era amestecat acum cu lacrimi de bucurie. Emmanuel îl ajută 
să se aburce în şa şi, de teamă să nu i se întîmple ceva 
scumpului său protejat, hotărî că va conduce el însuşi iapa de 
fru. 

In loc să fie gelos de noua prietenie, Scianca-Ferro 
galopa nespus de vesel, cînd înainte cînd înapoi, con- 
ducîndu-i ca un adevărat căpitan, zîmbind cu zîmbetul acela 
frumos de copil ce-şi arată şi inima odată cu strălucirea 
dinţilor, către prietenul prietenului său. Ajunseseră astfel la 
Verceil. Ducesa şi ducele îl îmbrăţişară pe Leone şi din clipa 
aceea Leone făcu parte din familie. 

Porniră chiar a doua zi spre Nisa, unde ajunseră cu bine. 

VIII.SCUTIERUL ŞI PAJUL 


Nu avem intenţia — Doamne fereşte ! căci au făcut-o 
alţii mult mai bine decît am putea-o face noi — nu avem 
intenţia, spunem, să istorisim războaiele din Italia şi să scriem 
istoria marii rivalități ce a umbrit începutul secolului al XVI- 
lea. Nu ; din fericire ne-a fost hărăzită, cel puţin în această 
împrejurare, o sarcină mai umilă dar în acelaşi timp, trebuie 
să recunoaştem, mai pitorească pentru noi şi mai distractivă 


pentru cititorii noştri. Astfel că-n povestirea ce va urma nu 
vom vedea decit culmile marilor evenimente, asemeni 
înaltelor piscuri ale Alpilor ce îşi ridică deasupra norilor 
virfurile lor acoperite de zăpezi veşnice. 

Francisc | trecu prin Savoia, străbătu Piemontul şi se 
revărsă asupra Italiei. 

Timp de trei ani tunurile Imperiului şi ale Franţei bubuiră, 
cînd în Provence, cînd în ducatul Milanului. 

Mîndre cîmpii ale Lombardiei şi Piemontului, numai 
îngerul morţii ştie cîte cadavre au trebuit pentru a vă dărui 
rodnicia voastră nesecată ! 

In acest timp, sub cerul minunat al Nisei, numai azur 
ziua, numai flăcări noaptea, unde pînă şi gizele întunericului 
sînt scîntei zburătoare, copiii creşteau sub privirile prinţesei 
Beatrice şi sub ochiul lui Dumnezeu. 

Leone devenise un tovarăş nedespărţit al acelei vesele 
trinităţi; lua parte la toate jocurile, dar nu la toate exerciţiile. 
Practicile prea violente ale meşteşugului de războinic nu se 
potriveau cu mînuţele lui, iar braţele-i păreau prea plăpînde 
maeştrilor acestei arte ca să poată purta vreodată în chip 
falnic lancea sau scutul. Este adevărat că Leone era cu trei 
ani mai tînăr decît camarazii lui ; dar în realitate între ei părea 
a fi o diferenţă de zece ani, mai ales de cînd — fără îndoială 
prin graţia lui Dumnezeu, care-l destina unor fapte mari — 
Emmanuel prinsese a creşte în putere şi sănătate, ca şi cum 
îşi pusese în gînd să recupereze avansul pe care, în privinţa 
asta, îl cîştigase faţă de fratele său de lapte Scianca-Ferro. 

Aşa că rolurile se împărţiră în mod firesc între tovarăşii 
micului duce : Scianca-Ferro devenise scutierul său ; Leone, 
mai puţin ambițios, se mulţumise să-i fie paj. 

Intre timp, sosi vestea că fiul cel mare al ducelui, prinţul 
Ludovic, murise la Madrid. 

Fu o mare durere pentru ducele Carol şi ducesa Beatrice. 
La drept vorbind, pe lîngă această durere, Dumnezeu le 
dădea o consolare, dacă totuşi există vreo consolare pentru 
un tată şi mai ales pentru o mamă la moartea copilului lor : 
prinţul Ludovic trăia de multă vreme departe de părinţii săi, 
pe cînd sub ochii ducelui şi ai ducesei, Emmanuel-Philibert, ca 
şi cum ar fi vrut să dea în fiecare zi tot mai multă garanţie 
prezicerii astrologului, înflorea ca un crin, creştea ca un stejar. 


Dar soarta, care nu voise, fără îndoială, decît să-i pună la 
încercare pe exilați, nu întîrzie să le dea o lovitură cu mult mai 
crudă. Ducesa Beatrice căzu la pat doborită de o boală 
mistuitoare şi, cu toată arta medicilor, cu toate îngrijirile 
soţului, ale copilului şi ale femeilor sale, îşi dădu sufletul la 8 
ianuarie 1538. 

Durerea ducelui fu adîncă, dar religioasă ; a lui Em- 
manuel atinse aproape culmea disperării. Din fericire, copilul 
ducal avea lîngă el pe celălalt orfan care ştia ce înseamnă 
lacrimile ! Ce s-ar fi făcut fără dulcele-i tovarăş, care nu cerca 
să-l consoleze, ci se mulțumea doar, în loc de orice 
consideraţie filozofică, să-şi amestece lacrimile cu ale lui ! 

Fără îndoială că şi Scianca-Ferro suferea de pierderea 
aceasta ; dacă ar fi putut s-o readucă la viaţă pe ducesă 
ducîndu-se să provoace pe vreun uriaş teribil dintr-un turn, 
sau să înfrunte vreun balaur de basm pînă în peştera lui, 
cavalerul nostru de unsprezece ani ar fi plecat pe loc şi fără 
ezitare să săvirşească, fie chiar cu preţul vieţii lui, isprava 
care ar fi redat veselia şi fericirea prietenului său ! Dar la asta 
se mărgineau consolările pe care i le putea oferi ; natura-i 
viguroasă nu se potrivea de loc cu plînsul moleşitor. O rană 
putea face să-i curgă sînge ; o supărare nu ştia să-i stoarcă 
lacrimi. Ce îi trebuia lui Scianca-Ferro era să înfrunte 
primejdii, nu să îndure nenorociri. 

Aşa că ce făcea el, pe cînd Emmanuel-Philibert plîngea 
cu capul rezemat de umărul lui Leone ? Inşeuîndu-şi calul, 
încingîndu-şi sabia şi atîrnîndu-şi buzduganul la oblînc, o lua 
razna peste încîntătoarele şiruri de coline ce mărginesc 
Mediterana şi, asemeni unui dulău care întăritat contra 
pietrelor şi bitelor le sfarmă în dinţi, îşi închipuia că are de a 
face cu ereticii germani sau sarazinii din Africa, făurindu-şi 
fantasme de duşmani din lucrurile  nesimţitoare şi 
neînsufleţite şi, neavînd platoşe de străpuns şi coifuri de 
zdrobit, sfărima stîncile cu buzduganul, tăia brazii şi stejarii 
tineri cu paloşul, cautînd şi găsind o alinare a durerii în 
exerciţiile acelea violente spre care îl mîna structura lui 
viguroasă. 

Orele, zilele şi lunile se scurseră ; lacrimile secară. 
Durerea, încă vie în adîncul inimii sub forma unui dulce regret 
şi a unei duioase amintiri, dispăru cu încetul de pe chipuri ; 


ochii ce căutau zadarnic soţia, mama şi prietena aici jos, se 
ridicară ca să caute îngerul în ceruri. 

Inima ce se îndreaptă spre Dumnezeu este foarte 
aproape de consolare. 

De altminteri, evenimentele îşi urmau cursul, exer- citind 
puternica lor influenţă chiar asupra durerii. 

Tocmai se hotărise o conferinţă între papa Paul al Ill-lea 
(Alexandru Farnese), Francisc | şi Carol-Quintul. Era vorba de 
izgonirea turcilor din Europa, totodată de crearea unui ducat 
lui Ludovic Farnese şi de retrocedarea domeniilor ducelui de 
Savoia. 

Conferinţa trebuia să aibă loc la Nisa. 

Nisa fusese aleasă de papă şi de Carol-Quintul în 
speranţa că, drept recunoştinţă a ospitalităţii oferite de 
unchiul său, regele Francisc | va fi mai generos la concesii. 

Apoi, mai trebuia de asemeni făcută un fel de împăcare 
între papa Paul al Ill-lea şi Carol-Quintul. Alexandru Farnese 
dăduse fiului său mai mare, Ludovic, oraşele Parma şi 
Piacenza în schimbul principatelor Camerino şi Nepi, pe care i 
le luase pentru a le da celui de al doilea fiu, Octav. Această 
învestitură îi displăcuse lui Carol-Quintul care, chiar atunci — 
Maria-Francesco Sforza murind în 1535 — refuzase papii, 
orice sumă i-ar fi oferit, vestitul ducat al Milanului care era, 
dacă nu pricina, cel puţin pretextul nesfirşitului război dintre 
Franţa şi Imperiu. 

De altfel, Carol-Quintul avea dreptate : noul duce de 
Parma şi Piacenza era acel infam Ludovic Farnese care 
declara că puţin îi pasă dacă-i iubit, ori nu, principalul este să 
fie temut, şi care dezarma nobilii, biciuia femeile şi brutaliza 
episcopii. 

Papii secolului al XVI-lea nu erau norocoşi la copii ! 

Conferinţa de la Nisa avea deci ca scop să reconcilieze 
nu numai pe ducele de Savoia cu regele Franţei, ci şi pe 
împărat cu papa. 

Totuşi Carol al lIll-lea, pe care nenorocirea îl făcuse 
prudent, nu vedea fără o oarecare teamă instalarea nepotului 
său, a cumnatului şi a sfintului lor arbitru în ul timul lui loc 
fortificat. 

Cine-i garanta că în loc să i se redea domeniile ce i se 
luaseră, nu i se va lua şi singurul oraş ce i se mai lăsase ? 


Aşa că, pentru orice eventualitate şi pentru mai multă 
siguranţă, îl închise pe Emmanuel-Philibert, ultimul lui 
moştenitor aşa cum Nisa era ultimu-i oraş, în fortăreaţa ce 
domina aşezarea, recomandînd guvernatorului să nu deschidă 
castelul nici unei trupe, chiar de-ar veni acea trupă din partea 
împăratului, din partea regelui Francisc |, sau din partea papii. 

Apoi plecă în persoană în întîmpinarea lui Paul al Ill-lea 
care, după programul stabilit, trebuia să ajungă cu cîteva zile 
înaintea împăratului şi a regelui Franţei. 

Papa se afla numai la o leghe de Nisa, cînd sosi o 
scrisoare a ducelui adresată guvernatorului, prin care îi 
poruncea să pregătească în castel Apartamentele papii. 

Scrisoarea o aducea căpitanul gărzii Sanctităţii Sale care, 
avînd sub comanda sa două sute de pedestraşi, cerea să fie 
primit în castel pentru a-şi îndeplini serviciul de gardă de 
onoare pe lîngă suveranul său. 

Ducele Carol al Ill-lea vorbea de papă, dar nu amintea 
nici de căpitan şi nici de cei două sute de oameni ai lui. 

Situaţia era foarte neplăcută ; papa cerea tocmai ce îi 
era strict interzis guvernatorului să acorde. 

Atunci guvernatorul ţinu un sfat. 

Emmanuel-Philibert asista la acel sfat, deşi avea numai 
unsprezece ani. Fără îndoială că fusese chemat să fie de faţă 
pentru a înflăcăra şi mai mult curajul apărătorilor săi. 

Pe cînd deliberau, copilul zări atîrnat pe perete modelul 
în lemn al castelului care era pricina acelei grave neînţelegeri 
pe cale de a izbucni între Carol al II-lea şi papă. 

— Pe cinstea mea, domnilor! se adresă el sfetnicilor care 
discutau de o oră fără să ajungă la nici un rezultat, văd că v- 
aţi încurcat rău pentru o nimica toată ! Deoarece avem un 
castel de lemn şi un castel de piatră, să-l dăm pe cel de lemn 
papii şi să-l păstrăm pentru noi pe cel de piatră ! 

— Domnilor, rosti guvernatorul, iată că datoria ne este 
dictată de cuvintele unui copil. Sanctitatea-sa va avea, dacă 
ţine numaidecit, castelul de lemn ; dar jur pe ce am mai 
sfint,că atît cît voi trăi eu, nu va avea pe cel de piatră ! 

Răspunsul copilului şi cel al guvernatorului fură 
transmise papii, care fără să mai insiste descinse la mă- 
năstirea Cordelierilor. 

Sosi şi împăratul, apoi regele Franţei. 


Fiecare se instală în corturile proprii, de o parte şi de alta 
a oraşului, papa la mijloc. 

Conferinţa se deschise. 

Din nefericire, nu dădu nicidecum rezultatele aşteptate. 

Impăratul pretindea pentru cumnatul său statele Savoia 
şi Piemont. 

Francisc | pretindea ducatul Milanului pentru cel de al 
doilea fiu al său, ducele de Orléans. 

In sfîrşit, papa, care şi el voia să-şi plaseze fiul acolo, 
cerea să fie ales duce de Milano un prinţ care să nu aparţină 
nici familiei lui Francisc |, nici celei a lui Carol- Quintul, dar cu 
condiţia să primească de la împărat învestitura şi să plătească 
tribut regelui Franţei. 

Fiecare voia deci imposibilul, deoarece voia tocmai 
contrariul de ceea ce voiau ceilalţi. 

Aşa că, refuzînd cu toţii să stabilească ceva definitiv, se 
ajunse la soluţia unui armistițiu. 

Toată lumea, într-adevăr, dorea acel armistițiu : 

Francisc |, pentru a da puţin răgaz oştenilor săi, aproape 
sleiţi de puteri să se odihnească, şi totodată şi finanţelor care 
erau cu desăvirşire sleite ; 

Carol-Quintul, pentru a pune capăt incursiunilor turceşti 
în cele două regate ale sale, Neapole şi Sicilia ; 

Paul al Ill-lea, ca să-şi asigure mai temeinic cel puţin fiul 
în principatele Parma şi Piacenza, deoarece nu putea să-l 
instaleze în ducatul Milanului. 

Se încheie un armistițiu de zece ani ; Francisc | fixă el 
singur cifra. 

— Zece ani ori nimic ! spuse categoric. 

Şi i se acordară zece ani. Este adevărat că el însuşi călcă 
acest armistițiu peste patru ani. 

Carol al lIll-lea, care se temea ca toate conferințele 
acelea să nu se isprăvească cu sechestrarea puţinelor 
domenii ce-i mai rămîneau, privi îndepărtîndu-se pe iluştrii săi 
oaspeţi cu mai multă bucurie decit îi privise sosind. 

Il părăseau aşa cum îl găsiseră, lăsîndu-l doar mai sărăcit 
cu toate cheltuielile făcute de ei pe domeniile sale şi pe care 
uitaseră să i le plătească. 

Papa era singurul care obținuse ceva din toate acestea, 
reuşind două căsătorii : căsătoria celui de al doilea fiu al său, 


Octave Farnese, cu Margareta de Austria, văduva lui Giuliano 
de Medici care fusese asasinat la Florenţa în biserica Santa- 
Maria-dei-Fiori şi căsătoria nepoatei lui, Vittoria, cu Antoine, 
fiul cel mai mare al lui Carol de Vendôme. 

Scăpînd de griji în privinţa lui Francisc I, Carol- Quintul se 
pregăti împotriva turcilor la Genova; pregătiri colosale ce 
durară doi ani. 

La sfîrşitul acestor doi ani, cum flota era pe punctul de a 
porni, ducele Carol al lIll-lea se hotărî să facă o vizită 
cumnatului său şi să-şi prezinte fiul, pe Emmanuel- Philibert, 
ce avea să împlinească în curînd treisprezece ani. 

Este de la sine înţeles că Scianca-Ferro şi Leone făceau 
parte din suită ; Emmanuel-Philibert nu pleca nicăieri fără ei. 

De cîtva timp tînărul prinţ era foarte preocupat. Era 
vorba de compunerea unui discurs de care nu voia să 
pomenească nici monseniorului Ludovic Alardet, episcop de 
Lausanne, preceptorul său, nici profesorilor săi, Ludovic de 
Châtillon, senior de Musinens, mare scutier de Savoia, Jean- 
Baptiste Provana, senior de Leyni şi Edouard de Genève, 
baron de Lullens. 

Se mulţumi să se destăinuiască numai scutierului şi 
pajului său. 

Era vorba să ceară împăratului Carol-Quintul îngăduinţa 
de a-l însoţi în expediţia împotriva barbarilor. 

Dar Scianca-Ferro se scuză spunînd că de-ar fi vorba de 
trimis o provocare, el ar fi meşter în materie, dar se 
recunoştea nepriceput la înjghebarea unui discurs. 

Leone se scuză mărturisind că numai gîndul primejdiilor 
pe care le va întîmpina desigur Emmanuel-Philibert într-o 
asemenea expediţie îi tulbura aşa de tare mintea, că nu ar 
putea lega nici măcar primele două cuvinte din asemenea 
cerere. 

Tînărul prinţ se văzu deci nevoit să se mulţumească cu 
propriile-i forţe. Atunci, cu ajutorul lui Titus Livius, Quintilian, 
Plutarh şi toţi fabricanţii de discursuri din antichitate, 
compuse discursul pe care intenţiona să-l adreseze 
împăratului. 

Impăratul locuia la prietenul său Andrea Doria, în acel 
splendid palat, ce pare regele portului Genova şi supraveghea 
înarmarea flotei plimbîndu-se pe minunatele terase de unde 


falnicul amiral, după ce dăduse un banchet ambasadorilor 
venețieni, pusese să se arunce în mare argintăria. 

Ducele Carol, Emmanuel-Philibert şi suita lor fură 
introduşi la împărat îndată ce se anunţară. Impăratul îşi 
îmbrăţişă cumnatul şi voi apoi să-şi îmbrăţişeze şi nepotul. 

Dar Emmanuel-Philibert se desfăcu respectuos din 
augusta îmbrăţişare, puse un genunchi la pămînt şi cu cel mai 
grav aer din lume, avînd alături pe scutierul şi pajul său, fără 
ca nici tatăl lui să ştie ce voia să spună, rosti următorul 
discurs: 

— Aducînd devotamentul meu în sprijinul gloriei şi cauzei 
măriei tale, ce sînt ale lui Dumnezeu şi ale sfintei noastre 
religii, vin de bună voie şi cu bucurie pentru a vă ruga, o, 
Cezar ! să fiu primit ca voluntar între puzderia de războinici ce 
sosesc din toate părţile ca să se aşeze sub stindardele măriei 
tale, fericit fiind, Cezar ! să învăţ sub conducerea celui mai 
mare dintre regi şi a  nebiruitului împărat, disciplina 
ostăşească şi meşteşugul războiului. 

impăratul îl privi,surise şi, în timp ce Scianca-Ferro îşi 
exprima cu glas tare admiraţia pentru discursul prinţului său, 
în timp ce, pălind de teamă, Leone se ruga lui Dumnezeu să-i 
inspire împăratului gîndul cel bun de a refuza oferta ce i se 
făcuse, îi răspunse cu gravitate : 

— Prinţe, îţi mulţumesc pentru această dovadă de 
devotament ! Stăruie mai departe în sentimentele acestea 
frumoase, ele ne vor fi de folos la amîndoi. Numai că eşti încă 
prea tînăr pentru a mă urma la război ; dar,dacă vei păstra 
întotdeauna aceeaşi înflăcărare şi voinţă, fii fără grijă, peste 
cîţiva ani nu-ţi vor lipsi ocaziile ! 

Şi, ridicînd pe tînărul prinţ, îl îmbrăţişă ; apoi, pentru a-l 
consola, scoţindu-şi ordinul Lînei de aur ce-l purta pe piept, îl 
petrecu pe după gitul lui Emmanuel. 

— Ei, drace ! exclamă Scianca-Ferro, iată ceva mai 
preţios decît pălăria de cardinal ! 

— Văd că ai un îndrăzneţ tovarăş, chipeşe nepoate ! 
spuse Carol-Quintul şi o să-i dăm şi lui un lanţ, pînă cînd o să-i 
atirnăm de el vreo cruce. 

Şi, luînd un lanţ de aur de la giîtul unuia dintre nobilii ce 
se aflau acolo, i-l aruncă lui Scianca-Ferro. 

— E al tău, frumosule scutier ! rosti el. 


Dar oricît de rapid fusese gestul lui Carol-Quintul, 
Scianca-Ferro avu timp să pună un genunchi în pămînt, astfel 
că primi darul împăratului într-o atitudine respectuoasă. 

— Hai, exclamă învingătorul de la Pavia ce era bine 
dispus, trebuie ca fiecare să-şi primească partea sa, chiar 
pajul. 

Şi, scoţind din degetul cel mic un diamant: 

— Frumosule paj, zise el, e rîndul tău ! 

Dar spre marea uimire a lui Emmanuel-Philibert, a lui 
Scianca-Ferro şi a întregii asistenţe, Leone păru că n-aude, 
rămînînd nemişcat la locul lui. 

— O ! O ! făcu Carol-Quintul, după cît se pare, avem un 
paj surd. 

Şi, ridicînd vocea : 

— Haide, frumosule paj, stărui el, vino aici. 

Dar, în loc să asculte, Leone făcu un pas înapoi. 

— Leone ! strigă Emmanuel apucîndu-l pe băiat de mînă 
şi încercînd să-l conducă la împărat. 

Dar, lucru straniu ! Leone îşi smulse mîna dintr-a lui 
Emmanuel şi scoţind un strigăt, se repezi afară din sală. 

— lată un paj care nu-i de loc interesat, zise Carol- 
Quintul, şi va trebui să-mi spui de unde ti-i procuri, dragă 
nepoate... Diamantul pe care voiam să i-l dăruiesc valorează o 
mie de pistoli ! 

Apoi, întorcîndu-se către curteni : 

— Frumoasă pildă de urmat, domnilor ! spuse Carol- 
Quintul. 


IX.LEONE-LEONA 


Oricît stărui Emmanuel-Philibert pe lîngă Leone, după ce 
se întoarse la palatul Corsi unde locuia cu tatăl său, pentru a 
afla nu numai din ce pricină refuzase diamantul, dar şi ce-l 
făcuse să zboare, am putea zice, ca un pui de şoim speriat, cu 
un strigăt de spaimă, copilul rămase mut şi nici o rugăminte 
nu-l putu face să scoată o vorbă în privinţa asta. 

Era aceeaşi încăpăţinare pe care ducesa Beatrice n-o 
putuse învinge cînd cercase să obţină informaţii de la copil în 


privinţa mamei lui, lămuriri pe care copilul refuzase mereu să 
i le dea. 

Dar oare cum putea să fie amestecat împăratul Carol- 
Quintul în catastrofa ce lovise pe pajul orfan ? lată ce-i era cu 
neputinţă lui Emmanuel-Philibert să ghicească. Orice ar fi fost, 
decît să-l socotească o clipă pe Leone capricios şi uşuratec, 
era gata să dea vina pe oricine, chiar pe unchiul lui. 

Se scurseră doi ani de cînd se încheiase armistițiul de la 
Nisa. Cam mult pentru regele Francisc | ca să-şi ţină cuvîntul. 
Aşa că toată lumea se mira şi mai ales Carol-Quintul, care, în 
timpul întrevederii avute cu cumnatul său, fusese mereu 
bănuitor cu privire la intenţiile regelui Franţei îndată ce el, 
Carol-Quintul, nu va mai fi acolo ca să-l ocrotească pe bietul 
duce. 

Intr-adevăr, abia ridicase ancora împăratul că ducele de 
Savoia, reîntors la Nisa, primi o solie de la Francisc |. 

Francisc | propunea unchiului său să-i redea Savoia, dacă 
Carol al Ill-lea îi ceda Piemontul pentru a-l anexa la coroana 
Franţei. 

Ducele indignat de asemenea propunere trimise înapoi 
pe solii nepotului său, interzicîndu-le să mai apară în faţa lui. 

Cine-i dăduse lui Francisc | atita încredere încît să 
declare pentru a patra oară război împăratului ? 

Era faptul că avea doi aliaţi noi, Luther şi Soliman, 
hughenoţii din Germania şi sarazinii din Africa. Ciudaţi aliaţi 
pentru regele Prea-Creştin, pentru fiul cel mare al Bisericii! 

Lucru de mirare ! tot timpul acestei lungi lupte între 
Francisc | şi Carol-Quintul, acel căruia i se spune regele- 
cavaler nu-şi ţine niciodată cuvîntul ! După ce pierduse totul, 
în afară de onoare, pe cîmpul de bătălie de la Pavia, pătează 
pentru totdeauna această onoare, rămasă pînă atunci 
neatinsă, semniînd în închisoare un tratat pe care n-avea să-l 
respecte ! lată regele pe care istoricii ar trebui să-l alunge din 
istorie, cum a alungat Hristos pe vînzători din templu ; iată pe 
soldatul făcut cavaler de Bayard şi blestemat de Sfintul-Vallier 
! De cum şi-a călcat cuvîntul pare că şi-a pierdut minţile ; este 
prietenul turcului şi al ereticului ; dă mîna dreaptă lui Soliman 
şi stînga lui Luther ; păşeşte, el fiul lui Ludovic cel Sfînt, 
alături de fiul lui Mahomed! De asta, Dumnezeu, după ce i-a 


trimis înfrîngerea, fiica miîniei sale, îi trimite apoi ciuma, fiica 
răzbunării ! 

Asta nu împiedică cu nimic ca în cărţi, cel puţin în cele 
ale istoricilor, să poarte titlul de regele cavaler. 

E adevărat că noi ceilalţi, poeţii, îl numim regele infam, 
sperjur faţă de duşmani, sperjur faţă de prieteni, sperjur faţă 
de Dumnezeu ! 

De astă dată, primind răspunsul ducelui de Savoia, el 
ameninţă Nisa. 

Ducele de Savoia lăsă Nisa în grija unui viteaz cavaler 
savoiard numit Odinet de Montfort şi, retrăgîndu-se prin pasul 
Tende, ajunge la Verceil unde începe să adune puţinele forţe 
de care mai putea încă dispune. 

Emmanuel-Philibert ceruse tatălui său favoarea de a 
rămîne la Nisa ca să-şi înceapă cariera armelor luptînd în 
acelaşi timp contra lui Francisc | şi contra lui Soliman. Fiind 
însă singurul şi ultimul moştenitor al casei sale, ducele îl 
socotea prea preţios pentru a-i îndeplini asemenea dorinţă. 

Nu se întîmplă acelaşi lucru cu Scianca-Ferro ; el căpătă 
învoirea şi o şi folosi din plin. 

Abia ajunseseră, ducele, fiul lui, Leone şi suita la cîteva 
leghe de Nisa, că zăriră o flotă de două sute de corăbii, 
purtînd pavilioanele turceşti şi franceze, ce debarcă în portul 
Villefranche zece mii de turci comandaţi de Khair-Eddin şi 
douăsprezece mii de francezi comandaţi de ducele de 
Enghien. 

Asediul fu teribil; garnizoana se apără pas cu pas ; cu 
toţii, cetăţeni, soldaţi şi gentilomi, făcură minuni de vitejie. 
Oraşul fu străpuns în zece locuri diferite ; turcii şi francezii 
intrară prin zece breşe, luptîndu-se apoi pentru fiecare stradă, 
pentru fiecare casă, fiecare răspîntie. Focul mergea în pas cu 
asediatorii. Odinet de Montfort se retrase în castel, lăsînd 
duşmanului doar un oraş în ruină. 

A doua zi, un herald îl somă să se predea. 

Dar el îi spuse scuturînd din cap : 

— Prietene, mergi pe un drum greşit adresîndu-te mie ca 
să-mi propui asemenea laşitate...Mă numesc Montfort ; 
emblema mea este țeapa, şi deviza : nu ceda ! 


1 Montfort : munte puternic. 


Montfort se arătă demn de deviza, de emblema şi de 
numele său. Rezistă pînă cînd sosind pe de o parte ducele cu 
patru mii de piemontezi şi pe de alta Alphonse d'Avalos cu 
şase mii de spanioli din partea împăratului, turcii şi francezii 
fură nevoiţi să ridice asediul. 

A fost o mare sărbătoare pentru ducele Carol şi pentru 
supuşii săi, ziua cînd intră în Nisa, oricît de ruinat era oraşul; a 
fost o mare sărbătoare şi pentru Emmanuel- Philibert şi 
scutierul său. Scianca-Ferro îşi cîştigase numele pe care i-l 
dăduse Carol al Ill-lea. Cînd fratele lui de lapte îl întrebă cum 
se descurcase cînd trebuise să lovească adevărate chiurase şi 
adevărate scuturi : 

— Eh ! exclamase el, nu-i mai greu decît a despica 
stejarii... nu-i mai anevoios decit a sfărima stîncile. 

— Ah ! de ce n-am fost şi eu acolo ! murmură Em- 
manuel-Philibert, fără a observa că Leone, cramponat de 
braţul lui, se făcuse palid gîndindu-se la primejdiile prin care 
trecuse Scianca-Ferro şi la cele prin care va trece într-o zi 
Emmanuel. 

Este adevărat că la puţină vreme bietul nostru paj se 
linişti cu totul, căci se încheie pacea de la Crespy, ca urmare a 
invaziei lui Carol-Quintul în Provence şi, în acelaşi timp, a 
bătăliei de la Cerisole. 

Pacea a fost semnată la 14 octombrie 1544. 

Clauzele prevedeau ca Filip de Orleans, al doilea fiu al lui 
Francisc |, să se căsătorească peste doi ani cu fiica 
împăratului şi să primească ca dotă ducatul Milanului şi Ţările 
de Jos ; iar la rîndul său, regele Franţei să renunţe la 
pretenţiile lui asupra regatului Neapole şi să redea ducelui de 
Savoia tot ce-i luase, cu excepţia fortăreţelor din Pignerol şi 
Montmellian care vor rămîne alipite teritoriului francez ca 
cetăţi de pază. 

Tratatul trebuia pus în aplicare peste doi ani, adică a 
căsătoria ducelui de Orleans cu fiica împăratului. 

După cum se vede, am ajuns la anul 1545. Copiii cres- 
cuseră : Leone, cel mai tînăr din cei trei avea paisprezece ani, 
Emmanuel împlinise şaptesprezece, Scianca-Ferro, cel mai 
mare dintre ei, avea cu şase luni mai mult decît Emmanuel. 

Ce se petrecea în inima lui Leone şi de ce era tînărul din 
ce în ce mai trist ? lată întrebarea pe care şi-o puneau 


zadarnic Emmanuel şi Scianca-Ferro ; iată ce-l întreba 
zadarnic Emmanuel pe Leone. 

Lucru ciudat, într-adevăr ! cu cît înainta în vîrstă, tînărul 
paj urma tot mai puţin exemplul celor doi camarazi ai lui. 
Emmanuel, pentru a face să fie uitată cu desăvirşire porecla-i 
de Cardinalin şi scutierul, pentru a merita tot mai mult porecla 
de Scianca-Ferro, îşi petreceau zile întregi în lupte închipuite; 
veşnic cu spada, lancea sau securea în mînă, tinerii se 
întreceau în forţă şi îndemînare. Emmanuel îşi însuşise tot ce 
se poate cîştiga în mînuirea armelor; Scianca-Ferro dobiîndise 
în vigoare şi forţă musculară tot ce poate primi un bărbat de 
la Cel-a-tot-puternic. 

In timpul acesta Leone ori sta visător într-un turn, de 
unde putea să vadă exerciţiile celor doi tineri şi să-l 
urmărească din ochi pe Emmanuel ; ori, dacă în furia luptelor 
închipuite ei se îndepărtau prea mult, lua o carte şi, 
retrăgîndu-se într-un cotlon singuratic al grădinii, se apuca să 
citească. 

Singurul lucru pe care-l învățase Leone cu bucurie — fără 
îndoială pentru că vedea în asta un mijloc de a-l urma pe 
Emmanuel — era călăria ; dar de cîtva timp, pe măsură ce 
tristeţea-i sporea, pajul se lăsa încetul cu încetul şi de acest 
exerciţiu. 

Dar ceea ce îl mira îndeosebi pe Emmanuel era că 
întotdeauna faţa lui Leone se întuneca şi mai mult la ideea că 
el va ajunge un prinţ bogat şi puternic. 

Intr-o zi, ducele primi de la Carol-Quintul o scrisoare în 
care era vorba de un proiect de căsătorie între Emmanuel- 
Philibert şi fiica fratelui său, regele Ferdinand. Leone se afla 
de faţă la citirea scrisorii ; neputîndu-şi ascunde impresia ce-o 
făcuse asupră-i, spre marea uimire a ducelui Carol al III-lea şi 
a lui Scianca-Ferro, ce căutau zadarnic motivele unei 
asemenea dureri, băiatul izbucni în plins, ieşind din cameră. 

După ce ducele Carol se retrase în apartamentele sale, 
Emmanuel se repezi pe urmele pajului. Ceea ce simţea pentru 
el, era un sentiment straniu ce nu semăna deloc cu cel care îl 
avea pentru Scianca-Ferro. Ca să salveze viaţa lui Scianca- 
Ferro el şi-ar fi dat viaţa ; ca să cruţe sîngele fratelui său de 
lapte, şi-ar fi dat sîngele ; dar şi-ar fi dat şi viaţa şi sîngele, ar 
fi dat totul să oprească o singură lacrimă ce tremura pe 


marginea pleoapei catifelate şi a genelor lungi, negre, ale lui 
Leone. 

Aşa că, văzindu-l plîngînd, vru să cunoască pricina acelei 
dureri. De mai bine de un an observa tristeţea crescîndă a 
micului paj şi ades îl întrebase care era pricina tristeţii sale ; 
dar îndată Leone făcea o sforţare asu- pră-şi, scutura capul ca 
pentru a alunga un gînd sumbru şi răspundea surizînd : 

— Sînt prea fericit, monseniore Emmanuel, şi mereu mă 
tem că asemenea fericire nu poate dura ! 

La rîndu-i, Emmanuel clătina din cap. Dar, cum îşi dădea 
seama că o prea mare stăruinţă părea a-l face şi mai 
nenorocit pe Leone, se mulțumea să-i prindă mîinile într-ale 
sale şi să-l privească fix, ca pentru a-l întreba în acelaşi timp 
prin toate simţurile. 

Leone însă îşi ferea încet ochii şi-şi retrăgea uşor mîinile 
din mîinile lui Emmanuel. 

Atunci Emmanuel pleca mîhnit să-l găsească pe Scianca- 
Ferro, care nici nu se gîndea să-l întrebe ce păs are şi 
niciodată nu i-ar fi trecut prin minte să-i cuprindă miinile şi să- 
| întrebe cu privirea, atît de diferită era prietenia ce-l lega pe 
Emmanuel de Scianca-Ferro de cea care-l lega de Leone. 

Dar, în ziua aceea, zadarnic îl căută Emmanuel pe paj 
mai bine de o oră în castel şi în parc, că nu-l găsi nicăieri. 
Întrebă pe toată lumea, dar nimeni nu-l văzuse pe Leone. În 
sfîrşit, se adresă unui argat de la grajduri. După spusele lui, 
Leone intrase în biserică şi probabil că se mai afla încă acolo. 

Emmanuel alergă la biserică, cuprinse dintr-o privire tot 
interiorul sumbrei clădiri, şi văzu într-adevăr pe Leone 
îngenunchiat în cel mai ferit colţ al celei mai tainice capele. 

Se apropie de el, aproape să-l atingă, fără ca paijul, 
cufundat în meditaţie, să-i fi simţit prezenţa. Atunci, mai făcu 
un pas şi-l atinse pe umăr, rostindu-i numele. 

Leone tresări şi-l privi pe Emmanuel cu un aer aproape 
speriat. 

— Dar ce faci tu în biserica asta, la asemenea oră, Leone 
? îl întrebă îngrijorat Emmanuel. 

— Mă rog lui Dumnezeu, răspunse cu melancolie Leone, 
să-mi insufle puterea de a îndeplini planul la care cuget. 

— Şi care ţi-e planul, copile ? întrebă Emmanuel ; n-aş 
putea să-l ştiu şi eu ? 


— Dimpotrivă,  monseniore, răspunse Leone, chiar 
domnia-ta îl vei şti primul. 

— Imi juri, Leone ? 

— Vai ! da, monseniore, răspunse tînărul cu un suris 
trist, 

Emmanuel îl apucă de mînă şi încercă să-l scoată din 
biserică. Leone însă îşi desprinse uşurel mîna, cum obişnuia 
să facă de cîtva timp şi îngenunchie din nou, rugîndu-l cu un 
gest pe tînărul duce să-l lase singur : 

— Indată ! spuse el ; simt nevoia să mai rămîn încă o 
clipă cu Dumnezeu. 

In tonul tînărului era ceva atît de solemn şi de melan- 
colic, încît Emmanuel nu încercă să mai stăruie. 

leşi din biserică, dar îl aşteptă pe Leone la uşă. Leone 
tresări zărindu-l şi totuşi nu păru mirat că-l găseşte acolo. 

— Şi secretul, întrebă Emmanuel, îl voi afla curînd ? 

— Miine sper că voi avea puterea să vi-l destăinuiesc, 
monseniore, răspunse Leone. 

— Unde ? 

— Aici, în biserică. 

— La ce oră ? 

— Veniti la aceeaşi oră ca şi azi. 

— Şi pînă atunci, Leone ?... întrebă, aproape rugător, 
Emmanuel. 

— Pînă atunci, sper că monseniorul nu mă va sili să ies 
din camera mea ; am nevoie de singurătate ca să pot 
cugeta... 

Emmanuel se uită la paj cu o nespusă strîngere de inimă 
şi îl întovărăşi pînă la uşa lui. Ajunşi acolo, Leone vru să ia 
mîna prinţului şi s-o sărute ; Emmanuel, la rîndu-i îşi trase 
mîna şi întinse braţele ca să şi-l apropie pe copil şi să-l sărute 
pe obraz. Leone, însă, îl respinse blind, se desfăcu din 
îmbrăţişare şi spuse cu un accent de o neasemuită dulceaţă şi 
tristeţe : 

— Pe miine, monseniore ! 

Şi intră la el. 

Emmanuel rămase o clipă nemişcat în picioare în faţa 
uşii. II auzi pe Leone trăgînd zăvorul. 

Răceala acelui fier scîrţiind de-a lungul uşii părea a-l 
străpunge pînă în adîncul inimii. 


— O ! Doamne ! murmură el în şoaptă, ce se întîmplă cu 
mine, şi ce simt oare ? 

— Ce naiba faci acolo ? rosti în spatele lui Emmanuel o 
voce aspră, în timp ce o mînă puternică i se aşeza pe umăr. 

Emmanuel scoase un suspin, îl luă pe Scianca-Ferro de 
braţ şi-l trase după el în grădină. 

Se aşezară unul lîngă altul pe o bancă. 

Emmanuel îi povesti lui Scianca-Ferro toate cele pe- 
trecute între el şi Leone. 

Scianca-Ferro se gîndi o clipă, privi în văzduh, îşi muşcă 
pumnul, apoi rosti deodată : 

— Pariez că ştiu ce este ! 

— Ei, spune, ce-i ? 

— Leone este îndrăgostit ! 

Emmanuel simţi ca o lovitură în inimă. 

— Cu neputinţă ! îngînă el.. 

— Şi de ce, mă rog, cu neputinţă ? se îndirji Scianca- 
Ferro. Ce, eu parcă nu sînt ? 

— Tu !... şi de cine ? întrebă Emmanuel. 

A — Ei ! asta-i ! de Gervaise, fata portarului de la cas- tel... 
li era tare frică în timpul asediului, bietei copile ! mai ales 
după înnoptat, şi-o ţineam lîngă mine ca s-o liniştesc... 

Emmanuel făcu o mişcare din umeri ce însemna că era 
absolut sigur că Leone nu iubea pe fiica vreunui portar. 

Scianca-Ferro se înşelă asupra semnificației gestului lui 
Emmanuel, luîndu-l drept un semn de dispreţ. 

— Ei, domnule Cardinalin ! spuse el (cu tot cordonul Lînei 
de aur, în unele momente Scianca-Ferro îi mai dădea încă 
porecla aceea lui Emmanuel) să nu-mi faci mie pe 
mofturosul !... Ei bine, eu îţi declar că o prefer pe Gervaise 
tuturor frumoaselor doamne de la curte... Şi, de-ar fi un turnir, 
aş fi gata să port culorile ei şi să-i apăr frumuseţea împotriva 
oricui s-ar prezenta ! 

— Aş plinge pe cei care n-ar fi de părerea ta, dragă 
Scianca-Ferro ! răspunse Emmanuel.Ai dreptate, căci pentru 
fiica portarului aş lovi tot aşa de năprasnic ca pentru fiica unui 
rege. 

Emmanuel se ridică, strînse mîna lui Scianca-Ferro şi se 
retrase în camera lui. 


Hotărît lucru, cum spusese el însuşi, Scianca-Ferro lovea 
prea năprasnic ca să înţeleagă ce se petrecea în inima lui 
Emmanuel, să ghicească ce se petrecea în sufletul lui Leone. 

Cît despre Emmnuel, deşi înzestrat cu o mult mai mare 
sensibilitate de simţire şi cu o rară fineţe de spirit, zadarnic 
căuta în singurătatea camerei sale şi în tăcerea nopţii să 
descopere nu numai ce se petrecea în sufletul lui Leone, dar 
şi de ce era atît de tulburată inima lui. 

Aşteptă deci nerăbdător ziua următoare. Dimineaţa se 
scurse încet, fără ca Emmanuel să-l vadă pe Leon. Cînd sosi 
ora, porni tremurînd de emoție spre biserică, ca şi cum avea 
să se hotărască în viaţa sa un lucru de cea mai mare 
importanţă. 

Tratatul de la Crespy, semnat cu un an înainte, care 
trebuia să-i redea sau să-i ia definitiv domeniile, i se păruse 
mult mai puţin important decit taina ce avea să i-o dezvăluie 
Leone. 

Găsi pe tînăr în acelaşi loc ca în ziua precedentă. Fără 
îndoială, se ruga de multă vreme. Pe chip i se citea o 
resemnare plină de melancolie. Cu siguranţă că hotărîrea lui, 
încă şovăielnică în ajun, era acum luată. 

Emmanuel se apropie repede de el ; Leone îl întîmpină 
cu un zîmbet dulce şi trist. 

— Ei bine ? întrebă Emmanuel. 

— Ei bine, monseniore, răspunse Leone, vreau să vă cer 
o favoare. 

— Anume ce, Leone ? 

— V-aţi dat seama de slăbiciunea şi nepriceperea mea la 
toate exerciţiile corporale. Pentru viitorul vostru, aproape 
regal, veţi avea nevoie de oameni puternici ca Scianca-Ferro, 
nu de copii plăpînzi şi timizi ca mine, monseniore. 

Leone făcu o sforţare să se stăpinească, şi două lacrimi 
mari se rostogoliră pe obrajii lui. 

— Monseniore, vă solicit o ciudată favoare : aceea de a 
vă părăsi. 

Emmanuel făcu un pas înapoi. Viaţa lui, începută între 
Scianca-Ferro şi Leone, nu şi-o închipuise niciodată lipsită în 
viitor de vreunul din cei doi prieteni. 

— Să mă părăseşti ? rosti el cu o nemărginită uimire. 

Leone îşi aplecă capul fără a răspunde. 


— Să mă părăseşti ? repetă Emmanuel cu un ton ce 
trăda cea mai profundă durere. Tu ! să mă părăseşti; pe 
mine ? Nu se poate! 

— Trebuie, îngină Leone cu o voce aproape neînţeleasă. 

Emanuel, ca un om ce simte că-i pe cale să înnebu- 
nească, îşi duse mîna la frunte, privi altarul şi lăsă să-i cadă 
amiîndouă braţele lipsite de vlagă de-a lungul trupului. Cîteva 
secunde se întrebase pe el însuşi. După asta îl întrebase pe 
Dumnezeu şi, neprimind răspuns nici de pe pămînt, nici din 
cer, îl cuprinse din nou decurajarea. 

— Să mă părăseşti, reluă el pentru a treia oară, ca şi 
cum nu se putea deprinde cu acel cuvînt ; pe mine care te-am 
găsit aproape mort, Leone ! pe mine care te-am primit ca pe 
un trimis al Providenţei ! pe mine care te-am tratat totdeauna 
ca pe un frate !... Oh ! 

— Tocmai din pricina asta, monseniore ; tocmai pentru 
că îţi datorez prea mult şi rămînînd lîngă domnia-ta, nu pot 
să-ți înapoiez nimic din cele ce-ţi datorez. De asta aş vrea să 
mă rog toată viaţa pentru binefăcătorul meu. 

— Să te rogi pentru mine ? făcu Emmanuel din ce în ce 
mai mirat. Şi unde, mă rog? 

— În vreo sfintă mănăstire, care îmi pare un loc mai 
potrivit pentru un biet orfan ca mine, decît cel pe care l-aş 
ocupa la o curte strălucită, cum va ajunge a voastră. 

— Mamă,biată mamă ! murmură Emmanuel, tu care-l 
iubeai atit, ce-ai spune dacă ai auzi aşa ceva ? 

— In faţa lui Dumnezeu care ne ascultă, zise Leone 
punînd cu solemnitate mîna pe braţul tînărului prinţ, în faţa lui 
Dumnezeu care ne ascultă, ea ar spune că am dreptate. 

In răspunsul lui Leone era atîta sinceritate, atita con- 
vingere, dacă nu a inimii, cel puţin a conştiinţei, încît 
Emmanuel fu zguduit. 

— Leone, spuse el, fă ce vrei, copile, eşti liber. Am 
încercat să te leg sufleteşte de mine, dar niciodată nu mi-a 
trecut prin cap că aş avea vreun drept asupra fiinţei tale. 
Totuşi îţi cer să nu te grăbeşti a lua o hotărtîre ; mai aşteaptă 
opt zile, mai aşteaptă... 

— Ah ! exclamă Leone, dacă nu plec în clipa cînd 
Dumnezeu îmi dă puterea de a te părăsi, Emmanuel, nu voi 


mai pleca niciodată şi să ştii, urmă copilul izbucnind în lacrimi, 
că trebuie să plec! 

— Să pleci !... Dar de ce, de ce să pleci ? 

La această întrebare, Leone răspunse doar cu una din 
acele tăceri împietrite, pe care le mai manifestase încă în 
două ocazii : prima dată în satul Oleggio, cînd ducesa îl 
întrebase despre părinţii şi originea lui ; a doua oară la 
Genova, cînd Emmanuel voise să ştie de ce refuzase 
diamantul lui Carol-Quintul. 

Totuşi voia să mai stăruie, cînd auzi în biserică un pas 
străin. 

Era unul din slujitorii tatălui său care venea repede să-i 
spună că ducele Carol voia să-l vadă fără întiîrziere. 

Primiseră veşti importante din Franţa. 

— După cum vezi, Leone, se întoarse Emmanuel către 
tînăr, trebuie să te părăsesc ; diseară am să te revăd şi, dacă 
stărui în hotărîrea ta, Leone, ei bine eşti liber, copile. Poţi să 
mă părăseşti miine, sau chiar astă seară, dacă crezi că nu 
trebuie să rămii mai mult timp lîngă mine. 

Leone nu răspunse ; căzu iar în genunchi cu un geamăt 
înăbuşit, ca şi cum i se sfişia inima. 

Emmanuel se îndepărtă ; dar, înainte de a ieşi din 
biserică, nu se putu stăpiîni să nu întoarcă de două, trei ori 
capul ca să-şi dea seama dacă copilul suferea tot atita 
simţindu-l că se îndepărtează pe cît suferea el. 

Rămas singur, Leone se mai rugă încă o oră ; apoi mai 
liniştit se întoarse în camera lui. In absenţa lui Emmanuel, 
hotărîrea sa, şovăielnică atît timp cît tînărul prinţ fusese de 
faţă, îi revenea călăuzită de acel înger cu inimă de gheaţă 
numit raţiunea. 

Dar ajuns în cameră, gîndul că Emmanuel putea să 
apară dintr-o clipă în alta pentru a face o ultimă încercare, îl 
tulbură. 

Tresărea la orice zgomot ce se auzea pe scări ; paşii care 
răsunau pe coridor păreau, trecînd prin faţa uşii, că păşesc pe 
inima lui. 

Se scurseră două ore, se auzi un pas. Ah ! de astădată 
Leone nu mai avu nici o îndoială : recunoscuse acel pas. 

Uşa se deschise şi Emmanuel apăru. 


Era trist, şi totuşi în privirea lui lucea o rază de bucurie 
pe care tristeţea nu izbutea s-o stingă cu totul. 

— Ei, Leone, întrebă el după ce închise uşa, ai chibzuit 
bine ? 

— Monseniore, răspunse Leone, cînd m-ai părăsit ho- 
tărîrile mele erau luate. 

— Aşa că stărui în hotărîrea de a mă părăsi ? 

Leone n-avu puterea să răspundă ; se mulţumi să dea 
afirmativ din cap. 

— Şi asta, urmă Emmanuel cu un suris melancolic, mai 
cu seamă pentru că voi ajunge un mare prinţ şi voi avea o 
curte strălucită ? 

Leone înclină din nou capul. 

— Ei bine, spuse Emmanuel cu oarecare amărăciune, în 
privinţa asta fii fără grijă, Leone ! Astăzi sînt mai sărac ca 
niciodată. 

Leone îşi ridică capul şi Emmanuel putu să vadă uimirea 
strălucind printre lacrimi în ochii lui frumoşi. 

— Al doilea fiu al regelui Franţei, ducele de Orleans, a 
murit, zise Emmanuel ; astfel că tratatul de la Crespy este 
rupt. 

— Şi... şi ?... întrebă Leone, interogîndu-l pe Emmanuel 
cu toate trăsăturile chipului său. 

— Şi, urmă Emmanuel, cum împăratul Carol-Quintul, 
unchiul meu, nu cedează ducatul Milanului vărului meu 
Francisc l, vărul meu Francisc | nu restituie domeniile tatălui 
meu. 

— Dar, întrebă Leone cu o nespusă îngrijorare ; căsătoria 
cu fiica regelui Ferdinand, căsătoria aceea propusă chiar de 
împărat... căsătoria, se mai face ? 

— Ei ! dragă Leone, zise tînărul; cel pe care împăratul 
voia să-l căsătorească cu nepoata lui era contele le Bresse, 
prinţul de Piemont, ducele de Savoia, era un soţ încoronat, 
ştii, nu sărmanul Emmanuel-Philibert, care nu mai are din 
toate domeniile sale decit oraşul Nisa, valea Aosta şi vreo trei- 
patru cetăţi ca vai de lume împrăştiate prin Savoia şi Piemont. 

— Ah ! exclamă Leone cu o bucurie pe care nu şi-o putu 
înăbuşi. 

Dar, aproape imediat, recăpătindu-şi stăpînirea de sine 
ce ameninţa să-i scape : 


— N-are importanţă ! zise el, asta nu trebuie să schimbe 
întru nimic cele hotărite, monseniore. 

— Vra să zică, întrebă Emmanuel, mai trist şi mai 
întunecat de hotărîrea aceea a copilului decit fusese la vestea 
pierderii domeniilor sale, totuşi mă părăseşti, Leone? 

— Cum trebuia neapărat ieri, la fel trebuie neapărat şi 
astăzi, Emmanuel. 

— leri, Leone, eram bogat, eram puternic, aveam pe cap 
o coroană ducală ; astăzi sînt sărac, sînt despuiat, nu mi-a mai 
rămas decit o sabie în mînă. Părăsindu-mă ieri, Leone, nu erai 
decît crud ; părăsindu-mă azi, eşti nerecunoscător !... Adio, 
Leone ! 

— Nerecunoscător ? strigă Leone. O ! Doamne, auzi-l, 
spune că sînt nerecunoscător ! 

Apoi, cum tînărul prinţ, cu privirea înnegurată şi sprîn- 
cenele încruntate, pornea spre uşă : 

— O ! Emmanuel, Emmanuel ! strigă Leone, dacă mă 
părăseşti astfel, voi muri ! 

Emmanuel se răsuci în loc şi-l văzu pe copil cu braţele 
întinse spre el, palid, clătinîndu-se, gata să leşine. 

Se repezi, îl prinse în braţe şi, mînat de o pornire 
spontană, fără să-şi dea seama ce face, îşi apăsă buzele pe 
buzele lui Leone. 

Leone scoase un strigăt atît de dureros ca şi cum l-ar fi 
ars un fier înroşit, căzu pe spate şi leşină. 

Agrafa vestei strîngîndu-i pieptul, Emmanuel o desfăcu, 
apoi, cum copilul se sufoca din pricina gulerului plisat şi 
scrobit, i-l rupse şi-n acelaşi timp, pentru a-i da putinţă să 
respire, îi descheie toţi nasturii pieptarului. 

Atunci însă, fu rîndul lui să scoată un strigăt, nu de 
durere, ci de surpriză, de uimire, de bucurie. 

Leone era femeie ! 

Revenindu-şi din leşin, Leone nu mai exista ; în schimb 
Leona era amanta lui Emmanuel-Philibert. 

Din acel moment, nu mai putu fi vorba pentru biata 
copilă să se despartă de iubitul ei căruia, fără un cuvînt de 
lămurire, îi explicase totul, tristeţe, singurătate, dorinţa de 
fugă. Dîndu-şi seama că-l iubeşte pe Emmanuel- Philibert, 
Leona voise să se îndepărteze de el, dar din clipa din care 
tînărul îi cucerise dragostea, Leona îi dăruise viaţa. 


Pentru toată lumea, pajul urma să fie un tînăr cu numele 
Leone. 

Numai pentru Emmanuel-Philibert, Leone era o frumoasă 
copilă pe care-o chema Leona. 

Ca prinţ, Emmanuel-Philibert pierduse Bresse, Piemontul 
şi Savoia, rămînindu-i numai Nisa, Valea Aosta şi oraşul 
Verceil. 

Ca om însă, nu pierduse nimic, pentru că Dumnezeu îi 
dăduse pe Scianca-Ferro şi pe Leona, cele mai nepreţuite 
daruri, pe care Cel de Sus în mărinimia-i fără de margini le 
poate oferi unuia din aleşii săi : 

Devotamentul şi iubirea ! 


X.CELE TREI VEŞTI 


Să spunem acum în cîteva rînduri ce se petrecuse în 
timpul scurs între perioada aceea şi epoca în care ne aflăm. 

Emmanuel-Philibert spusese lui Leone că nu-i mai 
rămînea decît spada. 

Liga protestanților din Germania înfiinţată de Jean- 
Frederic, elector de Saxa, ce era neliniştită de încălcările 
repetate ale Imperiului, intrînd cu violenţă în acţiune îi dădu 
tînărului prinţ ocazia să-şi ofere spada lui Carol- Quintul. 

De astădată împăratul acceptă. 

Prinții protestanți pretextau că atita vreme cît trăia 
împăratul, fratele lui, Ferdinand, nu putea fi rege al romanilor. 

Liga se întemeie în orăşelul Smalkalde situat în comitatul 
Hennecery ce aparţinea landgravului de Hesse : de acolo îşi 
trage şi numele de Liga de la Smalkalde, cum a rămas 
cunoscută. 

Henric al VIll-lea din scrupul se abţinuse; Francisc | 
dimpotrivă, i se alăturase din toată inima. Situaţia asta dura 
de multă vreme : de la 22 decembrie 1530, ziua primei 
întruniri. 

Şi Soliman făcea parte din ligă. De fapt îi şi dăduse ajutor 
venind să asedieze Messina, în 1532. 

Dar Carol-Quintul pornise împotrivă-i cu o armată de 
nouăzeci de mii de pedestraşi şi treizeci de mii de cai, silindu-l 
să ridice asediul. Apoi, ajutat şi de ciumă, zdrobise armata lui 


Francisc | în Italia. Astfel, pe de o parte intervenise tratatul de 
la Cambray din 5 august 1529 şi pe de alta, tratatul de la 
Nurenberg din 23 iulie 1532 care, pentru puţin timp, adusese 
pacea în Europa. 

Cunoaştem durata tratatelor încheiate cu Francisc |. 
Tratatul de la Nurenberg fu călcat şi liga din Smalkalde, care 
avusese timp să-şi adune toate forţele, intră cu violenţă în 
acţiune. 

Impăratul în persoană porni împotriva smalkaldezilor. 
Ceea ce se petrecea în Germania părea întotdeauna că-l 
atingea în chip deosebit faţă de ceea ce se petrecea în altă 
parte. 

Asta din pricină că împăratul înţelegea că de cînd 
papalitatea decăzuse, cea mai mare putere din lume era 
imperiul. 

Astfel stăteau lucrurile cînd la 27 mai 1545 Emmanuel- 
Philibert plecă spre Worms, unde se afla împăratul. Tînărul 
prinţ era întovărăşit, ca întotdeauna, de Scianca- Ferro şi de 
Leone. 

Patruzeci de gentilomi îl urmau. 

Era toată armata pe care o putuse ridica de pe domeniile 
rămase, cel ce mai purta încă titlurile de duce de Savoia, de 
Chablais şi de Aosta ; prinţ de Piemont, de Achaia şi de 
Moreea ; conte de Geneva, de Nisa, de Asti, de Bresse şi de 
Romont ; senior de Verceil, de Beaufort, de Bugey şi de 
Fribourg ; prinţ şi vicat permanent al Sfîntului-Imperiu ; 
marchiz de Italia şi rege al Ciprului, ca s-o trimită cumnatului 
său. 

Carol-Quintul îşi primi nepotul cu toată cinstea cuvenită, 
îngăduind să i se dea în prezenţa lui titlul de Maiestate, din 
cauza acelui regat al Ciprului asupra căruia tatăl său 
pretindea că are drepturi. 

Emmanuel-Philibert răspunse acestei primiri frumoase 
făcînd minuni de vitejie la bătălia de la Ingolstadt şi de la 
Mühlberg. 

Aceasta din urmă încheie lupta. Zece din cei patruzeci 
de gentilomi ai lui Emmanuel-Philibert lipsiră seara la apelul 
şefului lor, fiind morţi sau răniţi. 

Cît despre Scianca-Ferro, recunoscînd în mijlocul bătăliei 
pe electorul Jean-Frederic după voinicu-i cal frizon, după 


statura-i uriaşă şi loviturile-i teribile, se ţinuse cu încăpăţinare 
după el. 

Cu siguranţă că tînărul şi-ar fi cîştigat aici numele de 
Scianca-Ferro, dacă nu şi l-ar fi cucerit demult. 

Cu dosul teribilei sale barde dăduse o lovitură ce sfă- 
rimase braţul drept al prinţului, apoi cu tăişul îi dăduse altă 
lovitură care-i tăiase coiful şi obrazul, astfel că atunci cînd 
prizonierul îşi ridicase viziera ciuntită a coifului în faţa 
împăratului, trebuise să-şi spună numele ; întreg obrazul era o 
înspăimîntătoare rană. 

Francisc | murise cu o lună înainte. Pe patul de moarte 
spusese fiului său că toate nenorocirile Franţei se trag de la 
alianţa lui cu protestanții şi cu turcii şi, recunoscînd că 
atotputernicul era de partea lui Carol-Quintul, povăţuise pe 
viitorul rege al Franţei să rămînă în termeni paşnici cu el. 

Urmă un răstimp de linişte, în care Emmanuel-Philibert 
se duse să-şi vadă tatăl la Verceil. Revederea fu duioasă căci 
îi unea o mare dragoste; fără îndoială, ducele de Savoia avea 
presimţirea că-şi îmbrăţişa fiul pentru ultima oară ! 

Sfatul dat de Francisc | lui Henric al II-lea nu lăsă urme 
adînci în inima acestui rege lipsit de geniu militar, dar cu 
porniri războnice şi războiul se aprinse din nou în Italia cu 
ocazia asasinării ducelui de Piacenza, acel Paul-Ludovic 
Farnese, fiul mai mare al lui Paul al Ill-lea, despre care am mai 
vorbit. Muri la Piacenza în 1548, asasinat de către Palavicini, 
Landi, Anguisuola şi Gonfalonieri care predară apoi imediat 
oraşul lui Ferdinand de Gonzague, guvernatorul ducatului 
Milano din partea lui Carol-Quintul. 

Pe de altă parte, Octave Farnese, al doilea fiu al papei 
Paul al Ill-lea, pusese stăpiînire pe Parma şi pentru a nu fi silit 
s-o dea înapoi ceruse protecţia regelui Henric al II-lea. 

Ori, chiar de pe cînd trăia Paul-Ludovic, Carol-Quintul 
revendicase mereu Parma şi Piacenza, ca oraşe ce făceau 
parte din ducatul Milanului. 

Ne amintim de discuţiile pe care le avusese la Nisa în 
privinţa asta cu papa Paul al Ill-lea. 

Asta fu deajuns ca să reaprindă războiul care izbucni în 
acelaşi timp în Italia şi în Ţările de Jos. 

Ca de obicei, în Flandra îşi concentră Carol-Quintul 
forţele lui cele mai mari ; deci natural că ochii noştri, care 


căutau pe Emmanuel-Philibert, s-au îndreptat spre nord chiar 
de la începutul acestei cărţi. 

Am povestit cum, după asediul Metz-ului şi cucerirea 
localităţilor Therouanne şi Hesdin, împăratul, însărcinînd pe 
nepotul său să reclădească oraşul din urmă, îl numise 
comandantul suprem al armatelor din Flandra şi guvernator al 
Ţărilor-de-Jos. 

Atunci, ca pentru a compensa această deosebită onoare, 
o mare durere se abătu asupra lui Emmanuel-Philibert, 
sfişiindu-i inima. 

La 17 septembrie 1553, tatăl său, ducele de Savoia, muri 
| 

În această calitate de comandant suprem şi cu doliul 
morţii părintelui său, dacă nu păstrat în îmbrăcăminte, ci, ca 
al lui Hamlet, întipărit numai pe chip, l-am văzut ieşind din 
tabăra imperială şi-l vedem acum reîntorcîndu-se, după ce 
făcuse să-i fie respectată autoritatea, aşa cum făcuse altădată 
Romulus. 

Un curier al lui Carol-Quintul îl aştepta în faţa cortului : 
împăratul dorea să-i vorbească imediat. 

Emmanuel descălecă numaidecit, aruncă frîul calului în 
mîinile unuia dintre oamenii săi, făcu un semn din cap către 
scutier şi paj dîndu-le a înţelege că nu se îndepărta de ei decit 
atit cît îl va reţine Carol-Quintul, desfăcu cureaua sabiei, puse 
sabia sub braţ, cum avea obiceiul să facă cînd mergea pe jos 
— pentru ca mînerul să-i fie întotdeauna la îndemînă în cazul 
cînd ar fi trebuit s-o scoată din teacă ; — după care se 
îndreptă spre cortul modernului Cezar. 

Santinela îi prezentă arma şi el intră precedat de curier, 
ce trebuia să vestească împăratului sosirea lui. 

Cortul de campanie al împăratului era împărţit în patru 
compartimente, în afară de un fel de anticameră, ori mai 
degrabă de portic susţinut de patru stiîlpi. 

Cele patru compartimente ale cortului imperial slujeau, 
unul de sufragerie, al doilea de salon, al treilea de dormitor şi 
ultimul de cameră de lucru. 

Fiecare era mobilat prin donațiile unui oraş şi împodobit 
cu trofeele unei victorii. 

Singurul trofeu din camera de culcare a împăratului era 
spada lui Francisc |, atîrnată la căpătiiul patului. Era un trofeu 


simplu, după cum vedeţi; dar pentru Carol- Quintul, care a 
luat-o cu el chiar şi la mănăstirea Saint- Just, preţuia mai mult 
decit toate trofeele din celelalte trei încăperi. 

Cel ce scrie rîndurile de faţă adesea, cu o tristă şi 
melancolică privire spre trecut, a ţinut şi a tras această sabie 
purtată de Francisc | care o predase, de Carol- Quintul care o 
primise şi de Napoleon care o redobiîndise. 

Stranie nimicnicie a lucrurilor pămiînteşti ! ajunsă 
aproape singura zestre a unei frumoase prințese decăzute, ea 
este astăzi proprietatea unui servitor al Caterinei a Il-a. 

O, Francisc | ! o, Carol-Quintul ! o, Napoleon ! 

Deşi numai traversă anticamera, Emmanuel-Philibert, — 
cu ochiul ager al comandantului care vede totul dintr-o privire 
şi într-o secundă, — Emmanuel-Philibert, repetăm, observă un 
om cu mîinile legate la spate, păzit de patru soldaţi. 

Omul legat era îmbrăcat ţărăneşte; dar cum avea capul 
descoperit, lui Emmanuel-Philibert i se păru că nici pletele şi 
nici tenul nu i se potriveau cu hainele. 

Se gîndi că ar putea fi un spion francez pe care tocmai îl 
prinseseră şi că împăratul îl chemase în legătură cu asta. 

Carol-Quintul se afla în camera lui de lucru ; ducele intră 
la împărat imediat ce fu anunţat. 

Carol-Quintul, născut odată cu secolul al XVI-lea, era pe 
atunci un om de cincizeci de ani, scund de statură, dar voinic ; 
ochiu-i ager scînteia sub sprîncene, cînd suferinţa nu-i umbrea 
strălucirea. 

Părul îi cărunţise, dar barba, mai mult deasă decit lungă, 
rămăsese de un roşu aprins. 

Stătea întins pe un fel de divan turcesc acoperit cu stofe 
orientale capturate din cortul lui Soliman, în faţa Vienei. 

Aproape, la îndemînă, strălucea un trofeu de hangere şi 
iatagane arabe. Era înfăşurat într-o haină de casă lungă de 
catifea neagră căptușită cu jder. Chipu-i era mohorit şi părea 
că aşteaptă cu nerăbdare pe Emmanuel-Philibert. 

Totuşi, cînd i se anunţă sosirea ducelui, expresia de 
nerăbdare dispăru într-o clipă, cum dispare la suflarea 
crivăţului un nour ce întunecă lumina zilei. 

In timpul celor patruzeci de ani de domnie împăratul 
avusese timp să înveţe cum să-i dea chipului său o anumită 


expresie şi, trebuie să spunem, nimeni nu era mai abil ca el în 
această artă. 

De cum îşi aruncă ochii asupra împăratului, Emmanuel- 
Philibert înţelese totuşi că acesta avea de discutat cu el 
lucruri grave. 

Carol-Quintul, zărindu-şi nepotul, întoarse capul spre el 
şi, făcînd o sforţare ca să-şi schimbe poziţia, îi adresă un salut 
amical cu mîna şi capul. 

Emmanuel-Philibert se înclină respectuos. 

Împăratul începu convorbirea în limba italiană. El, care 
regretase toată viaţa că nu putuse niciodată învăţa latina şi 
greaca, vorbea la fel de bine cinci limbi vii : italiana, spaniola, 
engleza, flamanda şi franceza. Chiar el singur explica cum 
foloseşte cele cinci limbi. 

— Am învăţat italiana, spunea el,ca să vorbesc cu papa; 
spaniola ca să vorbesc cu mama mea loana ; engleza ca să 
vorbesc cu mătuşa mea Ecaterina ; flamanda ca să vorbesc 
cu compatrioţii şi prietenii mei; şi în sfîrşit, franceza ca să-mi 
vorbesc mie însumi. 

Oricîtă grabă ar fi avut să vorbească despre treburile lui 
cu cei pe care îi chema la el, împăratul începea întotdeauna 
cu cîteva vorbe despre ale lor. 

— Ei, întrebă el în italiană, ce noutăţi mai sunt din ta- 
bără? 

— Sire, răspunse Emmanuel-Philibert folosind aceeaşi 
limbă de care se servise Carol-Quintul şi care de altfel era 
limba lui maternă, o noutate pe care Maiestatea Voastră nu 
va întîrzia s-o afle dacă nu i-aş spune-o eu însumi. Vestea că, 
pentru a face respectat titlul meu şi autoritatea voastră, am 
fost silit să aplic o pedeapsă, exemplară. 

— O pedeapsă exemplară ! repetă distrat împăratul care 
se întorsese iar la gîndurile lui; anume ce ? 

Emmanuel-Philibert începu povestirea celor întîmplate 
între el şi contele de Waldeck ; dar oricît de importantă era 
povestirea, se vedea bine că Carol-Quintul n-o asculta decît 
cu-o ureche iar gîndul lui era aiurea. 

— Bine ! spuse pentru a treia oară împăratul cînd 
Emmanuel-Philibert sfîrşi. 

Insă cufundat în sinea lui, probabil că nu auzise nici un 
cuvînt din raportul făcut de generalul său. 


Într-adevăr, pentru a-şi ascunde preocuparea, tot timpul 
povestirii împăratul îşi privise degetele miinii drepte, sucite şi 
deformate de gută, mişcîndu-le cu greutate. 

Asta era adevărata duşmancă a lui Carol-Quintul, 
duşmancă mult mai înverşunată împotrivă-i decît Soli- man, 
Francisc | şi Henric al lIl-lea ! Guta şi Luther erau cei doi 
demoni care nu-l lăsau o clipă în pace. 

Aşa că îi punea pe amîndoi în aceeaşi oală. 

— Ah ! fără Luther şi fără guta mea, spunea el uneori, 
strîngîndu-şi în pumn barba-i roşie cînd descăleca frînt de 
oboseală după un drum lung sau după efortul unei bătălii 
crîncene — ah !fără Luther şi fără guta mea, ce somn aş mai 
trage la noapte ! 

Urmă un minut de tăcere după povestirea lui Emmanuel- 
Philibert pînă cînd împăratul reluă conversaţia. 

În sfîrşit acesta întorcîndu-se către nepotul său rosti : 

— Şi eu am a-ţi spune noutăţi, chiar noutăţi neplăcute ! 

— De unde, auguste împărate ? 

— De la Roma. 

— A fost ales Papa! 

— Da. 

— Şi cum îl cheamă ? 

— Petru Caraffa... Cel pe care îl înlocuieşte avea exact 
vîrsta mea, Emmanuel, era născut în acelaşi an cu mine 
Marcel al II-lea... bietul Marcel ! Moartea lui nu-mi spune oare 
că şi eu trebuie să mă pregătesc să mor? 

— Sire, zise Emmanuel, cred că gindul vostru n-ar trebui 
să stăruie asupra acestui eveniment şi să privească moartea 
papii Marcel ca pe o moarte obişnuită. Cardinalul Marcel 
Cervino era sănătos, voinic şi ar fi putut trăi pînă la o sută de 
ani ; cardinalul Marcel Cervino, ajuns papa Marcel al Il-lea, 
moare în douăzeci de zile ! 

— Da, ştiu bine, răspunse Carol-Quintul gînditor ; dar şi 
el prea era grăbit să ajungă papă. S-a încoronat cu tiara în 
vinerea mare, adică chiar în ziua cînd Miîntuitorul a purtat 
coroana de spini. Poate asta să-i fi purtat nenoroc... Aşa că 
mă preocupă mai puţin moartea lui, decît alegerea lui Paul al 
IV-lea. 

— Totuşi, dacă nu mă înşel, sire, zise Emmanuel, Paul al 
IV-lea este napolitan, adică un supus al Măriei Tale? 


— Da, fără îndoială ; dar întotdeauna mi s-au făcut 
raporturi defavorabile despre acest cardinal şi tot timpul cît a 
stat la curtea Spaniei eu personal am avut a mă plînge de el. 
Ah ! urmă Carol-Quintul cu o expresie de oboseală, va trebui 
să reîncep cu dînsul lupta pe care o duc de douăzeci de ani cu 
predecesorii lui şi am ajuns la capătul puterilor ! 

— Vai ! sire ! 

Carol-Quintul căzu într-un fel de visare de care însă se 
scutură îndată. 

— De altfel, adăugă cu un suspin ca pentru sine, poate 
că şi acesta mă va înşela cum m-au înşelat şi ceilalţi papi; 
aproape întotdeauna se comportau exact contrariu decit 
atunci cînd erau cardinali. L-am crezut pe Medici, Clement al 
VII-lea, un om paşnic, hotărît şi constant;bun ! iată-l numit 
papă şi mă pomenesc că m-am înşelat în toate privinţele, că-i 
o fire neliniştită, un încurcă-lume şi un nestatornic ! 
Dimpotrivă, îmi închipuisem că luliu al Ill-lea îşi va neglija 
treburile pentru plăceri, că nu se va ocupa decit de distracţii 
şi serbări : peccato ! n-a existat niciodată un papă mai harnic 
şi mai conştiincios, pe care să-l intereseze mai puţin plăcerile 
lumeşti ca el ! Ce ne-a mai dat de furcă, el şi cu cardinalul lui, 
Polus, cînd cu căsătoria lui Filip al Il-lea cu vara lui, Maria 
Tudor ! Dacă nu l-am fi oprit pe turbatul acela de Polus la 
Augsburg, cine ştie dacă s-ar mai fi făcut pînă azi 
căsătoria ?... Ah ! sărmane Marcel ! spuse împăratul scoţind 
încă un suspin mai expresiv ca primul, nu din pricină că te-ai 
încoronat în Vinerea Mare n-ai supravieţuit decît douăzeci de 
zile întronării tale, ci fiindcă erai prietenul meu ! 

— Să lăsăm asta în grija timpului, auguste împărate, 
rosti Emmanuel-Philibert; Maiestatea Voastră mărturiseşte 
singur că s-a înşelat asupra lui Clément al VIl-lea şi a lui luliu 
al III-lea, poate se înşeală şi asupra lui Paul al IV-lea. 

— Să dea Dumnezeu ! mă îndoiesc însă. 

Se auzi un zgomot la uşă. 

— Ce este, întrebă Carol-Quintul iritat. Am spus să nu ne 
deranjeze nimeni. Vezi despre ce este vorba, Emmanuel. 

Ducele ridică draperia din faţa uşii, avu un schimb de 
vorbe cu persoanele ce se aflau în încăperea vecină şi 
întorcîndu-se spre împărat: 


— Sire, spuse el, a sosit un curier din Spania, de la 
Tordesillas. 

— A ! lasă-l să intre, copilul meu; fără îndoială, aduce 
veşti de la mama ! 

Curierul se înfăţişă. 

— Nu-i aşa, se adresă Carol-Quintul în spaniolă cu- 
rierului, ai veşti de la mama mea ? 

Curierul, fără să răspundă, întinse o scrisoare lui 
Emmanuel-Philibert care i-o luă din mînă. 

— Dă-mi-o, Emmanuel ! dă-mi-o ! zise împăratul. Este 
sănătoasă, nu-i aşa ? 

Curierul păstră înainte tăcerea. Pe de altă parte, 
Emmanuel ezita să-i dea lui Carol-Quintul scrisoarea cu 
pecete neagră. Carol-Quintul văzu pecetea şi se înfioră. 

— Ei ! făcu el, iată că alegerea lui Paul al IV-lea îmi 
poartă nenoroc !... Dă-o, copilul meu, urmă el întinzînd mîna 
spre Emmanuel. 

Emmanuel se supuse ; ar fi fost copilăresc să mai 
întîrzie. 

— Măria-ta, zise el oferind scrisoarea lui Carol-Quin- tul, 
aminteşte-ţi că eşti om ! 

— Da, răspunse Carol-Quintul, aşa li se spunea victo- 
rioşilor de altă dată... 

Şi tremurînd de emoție deschise scrisoarea. 

Nu cuprindea decit cîteva rînduri şi totuşi ca s-o citească 
trebui s-o reia de două, trei ori de la capăt. 

Lacrimile îi tulburau vederea ; ochii săi palizi, secătuiţi de 
ambiţii, erau parcă ei înşişi miraţi de asemenea minune ; că 
mai puteau să plingă. 

După ce-o sfîrşi, o întinse lui Emmanuel-Philibert care i-o 
luă din mînă, apoi se lăsă pe divan. 

— Moartă ! zise el, moartă la 13 april 1555, chiar în ziua 
în care Petru Caraffa era numit papă !... Ei ! fiule, nu-ți 
spuneam eu că omul acesta îmi va aduce nenoroc ! 

Emmanuel îşi aruncase privirea pe scrisoare. Era sem- 
nată de notarul regal din Tordesillas. Vestea, într-adevăr, 
moartea loanei de Castilia, mama lui Carol-Quintul, cunoscută 
în istorie mai mult sub denumirea de loana cea Nebună. 

Rămase o clipă nemişcat în faţa acelei mari dureri, pe 
care nu ştia cum s-o aline căci Carol-Quintul îşi adora mama. 


— Măria-ta, murmură el după un timp, aminteşte-ţi de 
toate vorbele pe care, în bunătatea ta, mi le-ai spus acum doi 
ani, cînd şi eu am avut nefericirea să-l pierd pe tatăl meu. 

— Da, se spun asemenea vorbe, îi răspunse împăratul. 
Găsim motive frumoase cînd e vorba să mîngiiem pe alţii, dar 
cînd ne vine rîndul sîntem neputincioşi să ne consolăm pe noi 
singuri ! 

— De asta nici nu te consolez, Măria-Ta, zise Emmanuel; 
dimpotrivă, îţi spun : „Plîngi, plîngi, căci nu eşti decît un om !” 

— Ce viaţă dureroasă a avut, Emmanuel ! suspină Carol- 
Quintul. În 1496 s-a căsătorit cu tatăl meu, Filip- cel-Frumos 
pe care îl adora. In 1506 soţul îi moare otrăvit dintr-un pahar 
cu apă pe care-l bea la jocul cu mingia şi ea înnebuneşte de 
durere ! Zece ani aşteaptă învierea soţului ei pe care i-o 
făgăduise un călugăr pentru a o consola şi de zece ani nu 
ieşise din Tordesillas decît în 1516 ca să mă întîmpine la Villa- 
Viciosa şi să-mi pună pe cap, cu mîna ei, coroana Spaniei. 
Nebună din dragostea cc-o purtase soţului, nu-şi venea în fire 
decît atunci cînd se ocupa de fiul ei ! biata mamă ! cel puţin, 
întreaga-mi domnie este o mărturie a respectului ce i-l 
purtam. Nu s-a înfăptuit în Spania nici un lucru însemnat de 
patruzeci de ani fără să i se ceară părerea — deşi n-o putea 
da întotdeauna, dar era datoria mea de fiu să procedez astfel 
şi mi-o îndeplineam. — Ştii tu că deşi era spaniolă, adevărată 
spaniolă, s-a dus să nască în Flandra numai ca să pot ajunge 
într-o zi împărat în locul bunicului meu Maximilian ? Ştii tu, că 
împotriva dragostei ei de mamă, a renunţat să mă alăpteze 
de teamă că aş putea fi învinuit că sînt prea spaniol, numai 
fiindcă am supt laptele ei ? Şi, în adevăr, prunc de sîn al Anei 
Sterel şi cetăţean al Gand-ului, sînt cele două principale titluri 
cărora le datorez coroana imperială. Ei bine, chiar înainte de 
naşterea mea, mama prevăzuse toate astea ! Ce-aşi putea 
face acum pentru ea moartă ? Funerarii frumoase ? Le va 
avea. Dar, cînd te gîndeşti, să fii împăratul Germaniei, regele 
Spaniei, al Neapolului, al Siciliei şi al celor două Indii, să ai un 
imperiu în care soarele nu apune niciodată, cum spun cei care 
mă linguşesc şi să nu poţi face nimic altceva pentru mama ta 
moartă, decît nişte funerarii frumoase !... Ah ! Emmanuel, cît 
de mărginită este puterea celui mai puternic dintre 
stăpiînitori ! 


În acel moment draperia de la intrarea cortului se dădu 
într-o parte şi prin deschizătură zăriră un ofiţer plin de praf 
care părea şi el purtător de veşti grabnice. 

Chipul împăratului arăta atita suferinţă, încît uşierul 
care-şi luase răspunderea, dată fiind importanţa veştilor pe 
care le aducea cel de al treilea curier, să încalce consemnul 
intrînd în camera de lucru a lui Carol-Quintul, se opri deodată. 

Dar Carol-Quintul văzuse pe ofiţerul plin de praf. 

— Intră! se adresă în flamandă curierului; ce este ? 

— Auguste împărate, spuse acesta înclinîndu-se, regele 
Henric al Il-lea a pornit războiul cu trei corpuri de armată: 
primul, sub comanda lui, avînd în subordine pe conetabilul de 
Montmorency ; al doilea comandat de mareşalul de Saint- 
Andre şi al treilea comandat de ducele de Nevers. 

— Ei, şi mai departe ? îl întrebă împăratul. 

— După asta, sire, regele Franţei a asediat Marienburg şi 
l-a cucerit ; la ora aceasta înaintează spre Bouvines. 

— In ce zi a început asedierea Marienburgului ? 

— La 13 april, sire ! 

Carol-Quintul se întoarse spre Emmanuel-Philibert. 

— Ei, îl întrebă el în franceză, ce spui de dată, 
Emmanuel? 

— Fatală, într-adevăr, răspunse Emmanuel. 

— Bine, domnule, se adresă Carol-Quintul curierului, poţi 
pleca. 

Apoi, către uşier: 

— Aveţi grijă ca domnul căpitan să fie tratat ca şi cum ar 
fi adus o veste bună, rosti împăratul. Du-te ! 

De astădată Emmanuel-Philibert n-aşteptă să-l întrebe 
împăratul ; luă cuvîntul înainte de a se lăsa portiera. 

— Din fericire, spuse el, dacă nu putem face nimic 
împotriva alegerii lui Paul al IV-lea, auguste împărate, dacă nu 
putem face nimic împotriva morţii iubitei voastre mame, cel 
puţin putem face ceva împotriva cuceriri Marienburgului. 

— Şi ce-am putea face ? 

— Să-l recucerim, la naiba ! 

— Tu da, eu însă nu, Emmanuel. 

— Cum aşa, Măria Ta, nu ? exclamă prinţul de Piemont. 


Carol-Quintul făcu o mişcare alunecînd de-a lungul 
divanului şi ridicîndu-se anevoie în picioare încercă să meargă 
; dar nu putu face decit cîţiva paşi şchiopătînd 

Dădu din cap şi, întorcîndu-se către nepot: 

— Vezi, uită-te la picioarele mele, rosti el ; nu mă mai ţin 
acum nici pe jos, nici călare ; uită-te la miinile mele : nu mai 
pot strînge spada. Este un avertisment, Emmanuel: cel ce nu 
mai poate ţine spada, nu mai poate ţine nici sceptrul. 

— Ce spuneţi „sire ? exclamă înmărmurit Emmanuel. 

— Un lucru la care m-am gîndit adesea şi la care voi mai 
cugeta încă, Emmanuel ; totul îmi dă de veste că a sosit 
timpul să las locul meu altuia : surpriza de la Inspruck, de 
unde am fost silit să fug pe jumătate gol; retragerea de la 
Metz, unde am lăsat o treime din oastea mea şi jumătate din 
reputaţia mea şi, mai mult decit toate, vezi tu, boala asta pe 
care forţele omeneşti n-o pot îndura mult timp, răul ce mă 
chinuie, pe care medicina nu-l poate vindeca, boala 
îngrozitoare, necruțătoare, crudă, care cuprinde întregul trup, 
din vîrful capului pînă în tălpi, care nu lasă nici o părticică 
sănătoasă, care zgirceşte nervii stîrnind dureri 
insuportabile,care pătrunde în oase, care îţi îngheaţă măduva, 
care preface într-un fel de cretă solidă uleiul binefăcător pe 
care natura îl răspîndeşte în articulațiile noastre pentru a le 
uşura mişcările ; un rău ce-l schilodeşte pe om bucată cu 
bucată, cu mai multă cruzime şi mai sigur decît o poate face 
fierul, decît o poate face focul, decît o poate face pustiirea 
războiului, care îţi nimiceşte seninătatea, forţa şi libertatea 
sufletească sub torturile materiei ; boala asta care-mi strigă 
neîncetat : „Destul ai dominat, destul ai cîrmuit, destul ai fost 
puternic pînă acum ! Intră în neantul vieţii, înainte de a intra 
în neantul mormîntului ! Carol, prin graţia divină, împărat al 
romanilor, Carol mereu preaslăvit, Carol rege al Germaniei, al 
Castiliei, al Leonului, al Grenadei, al Aragonului, al Neapolului, 
al Siciliei, al Majorcăi, al Sardiniei, al insulelor şi a Indiilor din 
marea Oceanului şi din marea Atlantică, lasă locul tău altuia ! 
lasă locul tău altuia !” 

Emmanuel vru să vorbească. 

Impăratul îl opri cu un gest. 

— Şi apoi, apoi, urmă Carol-Quintul, mai este un lucru pe 
care am uitat să ţi-l spun ! Ca şi cum descompunerea acestui 


biet trup ar fi prea înceată după dorinţa duşmanilor mei, ca şi 
cum nu îmi erau deajuns înfrîngerile, ereziile, guta, iată că se 
mai amestecă şi pumnalul. 

— Cum, pumnalul ? strigă Emmanuel. 

Chipul lui Carol-Quintul se întunecă. 

— Azi cineva a încercat să mă asasineze, rosti el. 

— O tentativă de asasinat asupra Maiestăţii Voastre ? 
rosti Emmanuel înspăimîntat. 

— De ce nu, răspunse Carol-Quintul cu un suris. Nu mi-ai 
spus chiar tu mai înainte să-mi amintesc că sînt om? 

— Oh ! strigă Emmanuel, care nu-şi revenise încă din 
emoția pricinuită de acea veste, şi cine-i mizerabilul ?... 

— Ei! Asta-i, zise împăratul, cine-i mizerabilul?... Am 
pumnalul, dar nu şi mîna ! 

— Intr-adevăr,spuse Emmanuel, omul acela pe care l-am 
văzut legat mai înainte în anticameră. 

— Da, mizerabilul acela, cum îi spui tu, Emmanuel. 
Numai că, cine-i cel care mi l-a trimis ? Să fie turcul ? Nu-mi 
vine a crede : Soliman este un duşman leal. Henric al II-lea ? 
Nici prin minte nu-mi trece să-l bănuiesc. Paul al IV-lea ? E de 
prea puţină vreme ales şi apoi papii... ei preferă în general 
otrava în locul pumnalului : Ecclesia abhorret a sanguine’. 
Octav Farnese ? E un adversar prea mic ca să mă atace pe 
mine, pasăre imperială pe care Maurice nu îndrăznea s-o 
prindă, necunoscînd, spunea el, o colivie destul de mare în 
care s-o închidă ! Să fie luteranii din Augsburg, calviniştii din 
Geneva ? Nu mai înţeleg ! Şi totuşi tare aş vrea să ştiu... 
Ascultă, Emmanuel, omul acesta a refuzat să răspundă la 
întrebările mele ; ia-l, du-l în cortul tău, i-ai interogatoriul la 
rîndul tău, fă ce vrei cu el: ţi-l dau ; dar, mă înţelegi ? trebuie 
să vorbească ! Cu cît duşmanul este mai puternic şi mai 
aproape, cu atît este mai important să-l cunosc. 

Apoi, după un moment de tăcere, îşi aţinti privirea 
asupra lui Emmanuel-Philibert care, gînditor, îşi ţinea ochii 
aplecaţi spre pămînt. 

— Ştii, rosti el, vărul tău Filip al II-lea a sosit la Bruxelles. 

Trecerea fusese atit de bruscă, încît Emmanuel tresări. 

Ridică capul şi privirea lui întîlni pe-a împăratului. 

De astădată se înfioră. 


1 Ecleziaştii au groază de sînge. 


— Şi-atunci ? întrebă el. 

— Şi-atunci, răspunse Carol-Quintul, voi fi fericit să-mi 
revăd fiul !... Parcă ar fi ghicit, nu-i aşa, că momentul este 
favorabil şi a sosit clipa să-mi urmeze ? Dar înainte de a-l 
revedea, ai grijă Emmanuel de asasinul meu. 

— Intr-o oră, răspunse Emmanuel, Maiestatea voastră va 
şti tot ce doreşte să ştie. 

Şi, înclinîdu-se în faţa împăratului care-i întinse mîna 
schiloadă, Emmanuel-Philibert se retrase, convins că subiectul 
pe care Carol-Quintul îl atinsese doar ca un adaus la 
conversaţie era, din toate evenimentele acelei zile, cel căruia 
în realitate îi dădea cea mai mare importanţă. 

leşind, Emmanuel-Philibert aruncă o nouă privire pri- 
zonierului, care-i întări prima impresie, că va avea de-a face 
cu un gentilom. 

Făcu un semn şefului celor patru soldaţi să se apropie de 
el. 

— Prietene, îi spuse, din ordinul împăratului îmi vei 
aduce peste cinci minute pe omul acesta în cortul meu. 

Emmanuel n-ar fi avut nevoie să se servească de numele 
lui Carol-Quintul. Se ştia că împăratul îi dăduse toate 
împuternicirile şi în general soldaţii, care îl adorau, îl ascultau 
la fel ca pe împărat. 

— Ordinul alteţei voastre va fi executat, răspunse 
sergentul. 

Ducele se îndreptă către locuinţa sa. 

Cortul lui Emmanuel nu era, ca cel al împăratului, un 
splendid pavilion împărţit în patru încăperi ; era un cort 
soldăţesc despărţit în două printr-o simplă pînză. 

Scianca-Ferro sta la intrare. 

— Pentru ce ? întrebă Scianca-Ferro. 

— Un om care a încercat să asasineze pe împărat va fi 
adus aici. Vreau să-i iau interogatoriul între patru ochi. Uită-te 
la el cînd va intra şi dacă nu-şi va ţine cuvîntul pe care mi-l va 


da fără îndoială, încercînd să fugă, prinde-l, dar viu, auzi ? 
trebuie să rămînă viu ! 

— Atunci, zise Scianca-Ferro, n-am nevoie de arme, 
braţele mi-s deajuns. 

— Fă cum crezi ; eu te-am prevenit. 

— Fii fără grijă, răspunse Scianca-Ferro. 

Scianca-Ferro continua să-l tutuiască pe fratele său de 
lapte, sau mai degrabă acesta, credincios tradiţiilor sfinte ale 
copilăriei, pretinsese lui Scianca-Ferro să continuie a-l tutui. 

Prinţul intră în cort şi îl găsi pe Leone, ori mai bine zis pe 
Leona, aşteptîndu-l. 

Cum intra singur, iar perdeaua cortului se lăsase în 
urmă-i, Leona veni în întîmpinarea lui cu braţele deschise. 

— lată-te, în sfirşit, prietene ! zise ea. Doamne, la ce 
teribilă scenă am asistat ! Şi cîtă dreptate ai avut să-mi spui 
că emoția şi paloarea m-ar fi putut trăda că sînt femeie. 

— Ce poţi face, Leona ? sînt întîmplările obişnuite ale 
vieţii ostăşeşti şi ar fi trebuit să te obişnuieşti pînă acum. 

— Rămii aici, îi spuse Emmanuel, însă ia-ţi o armă. 

— Uită-te la Scianca-Ferro şi ia exemplu de la el, adăugă 
el surizînd. 

— Cum poţi rosti asemenea vorbe, chiar în glumă, 
Emmanuel ? Scianca-Ferro este un bărbat; te iubeşte atît cît 
poate iubi un bărbat pe alt bărbat, ştiu bine ; pe cînd eu, 
Emmanuel, nici nu-mi pot exprima prin cuvinte dragostea 
mea, căci te iubesc ca pe ceva fără de care nu pot trăi! Te 
iubesc cum iubeşte floarea roua dimineţii, cum iubeşte 
pasărea pădurea, cum iubeşte aurora soarele... Cu tine 
trăiesc, exist, iubesc ! Fără tine nu sînt nimic ! 

— Scumpa mea, spuse Emmanuel, tu pentru mine 
întruchipezi farmecul, devotamentul şi iubirea ; ştiu că mergi 
alături de mine, dar că în realitate tu trăieşti în mine, de asta 
n-am faţă de tine nici o rezervă, nici un secret. 

— De ce-mi spui asta ? 

— Pentru că va fi adus aici un om ; pentru că omul 
acesta este un mare vinovat şi trebuie să-l cercetez ; pentru 
că îmi va destăinui poate lucruri importante, cine ştie ? care 
ar putea compromite persoanele cele mai sus-puse. Treci în 
cealaltă parte a cortului. Ascultă dacă vrei, n-are importanţă ! 
ce voi auzi, ştiu bine că nu voi auzi decît eu singur. 


Leona ridică uşor din umeri. 

— In afară de tine, spuse ea , ce-mi pasă de restul lumii? 

Şi fata, făcînd cu mîna un gest drăgăstos iubitului ei, 
dispăru după perdea. 

Era şi timpul căci cele cinci minute trecuseră şi, cu o 
punctualitate militărească, sergentul sosea aducînd prizo- 
nierul. 

Emmanuel îl primi stînd jos, pe jumătate învăluit în 
umbră. Din acea penumbră putu să arunce pentru a treia oară 
o privire mai profundă şi mai lungă asupra ucigaşului. 

Părea un om între treizeci şi treizeci şi cinci de ani. Era 
înalt de statură şi avea un chip atit de distins încît cu tot 
deghizamentul, cum am spus, Emmanuel-Philibert putu 
recunoaşte că-i nobil. 

— Lasă-l singur cu mine, se adresă prinţul sergentului. 

Pentru sergent nu exista decît ordinul, aşa că ieşi cu cei 
trei oameni. 

Prizonierul îşi aţinti privirea-i vioaie, pătrunzătoare 
asupra lui Emmanuel-Philibert. 

— Domnule, spuse Emmanuel ridicîndu-se şi apropi- 
indu-se de dînsul, oamenii aceia nu ştiau cu cine au de-a face 
şi v-au legat. Îmi vei da cuvîntul dumitale de gentilom că nu 
vei încerca să fugi şi-ţi voi dezlega mîinile. 

— Nu-s gentilom, sînt ţăran, spuse ucigaşul ; aşa că nu 
pot să vă dau cuvîntul meu de gentilom. 

— Dacă eşti ţăran, cuvintul de gentilom nu te obligă cu 
nimic, aşa că mi-l poţi da, deoarece este singura garanţie pe 
care ţi-o cer. 

Prizonierul nu răspunse. 

— Atunci, zise Emmanuel, îţi voi dezlega mîinile fără 
cuvînt de onoare. Nu mă tem să stau singur cu un om, chiar 
dacă n-are cuvînt de onoare de dat! 

Şi prinţul începu să dezlege mîinile necunoscutului. 

Acesta făcu o mişcare înapoi. 

— Staţi, zise el : pe cuvintul meu de gentilom că nu voi 
încerca să fug ! 

— Ei, vezi, spuse zîimbind Emmanuel-Philibert, ce naiba! 
doar ne pricepem la cîini, la cai şi la oameni. 

Şi termină de dezlegat frînghia. 

— Aşa ! iată-te liber ; acum să stăm de vorbă. 


Prizonierul privi cu indiferenţă miinile-i învineţite şi le 
lăsă în jos. 

— Să stăm de vorbă ! repetă el ironic ; şi despre ce ? 

— Bineînţeles, despre pricina care te-a făcut să săvirşeşti 
crima, răspunse Emmanuel-Philibert. 

— N-am spus nimic, reluă necunoscutul ; deci, n-am 
nimic de spus. 

— Că n-ai spus nimic împăratului, pe care ai vrut să-l 
ucizi, este uşor de înţeles ; că n-ai spus nimic soldaţilor care 
te-au prins, asta iarăşi pricep ; dar mie, gentilom, care te 
tratează nu ca pe un asasin de rînd, ci ca pe un gentilom, mie 
îmi vei spune totul. 

— La ce bun? | 

— La ce bun ? iți voi spune, domnule : pentru că nu te 
socot un om plătit de vreun laş care foloseşte brațul dumitale 
în locul mîinii lui, neîndrăznind să lovească el însuşi. La ce bun 
? Ca să nu fii spînzurat ca un hoţ, ca un asasin de drumul 
mare, ci decapitat ca un nobil şi ca un senior. 

— Am fost ameninţat cu tortura ca să vorbesc, rosti 
prizonierul ,deci să fiu supus torturii ! 

— Tortura ar fi o cruzime inutilă : o vei îndura şi nu vei 
vorbi, vei fi schilodit dar nu vei fi învins şi vei păstra taina, 
lăsîndu-ţi umiliţi călăii. Nu, nu vreau asta. Vreau o mărturisire, 
vreau adevărul; vreau să-mi spui mie, gentilom, general şi 
prinţ, ce-ai spune unui preot şi, dacă mă socoţi nedemn de a- 
mi vorbi, înseamnă că eşti unul dintre ticăloşii cu care nu 
voiam să te confund, înseamnă că ai fost minat de vreo 
pasiune josnică pe care nu îndrăzneşti s-o mărturiseşti, 
înseamnă că... 

Prizonierul îşi înălţă capul, întrerupîndu-l : 

— Mă numesc Odoardo Maraviglia, domnule ! Caută să-ţi 
aminteşti şi încetează de a mă insulta. 

La numele Odoardo Maraviglia, lui Emmanuel i se păru 
că aude un strigăt înăbuşit în cealaltă încăpere a cortului; dar 
ceea ce cu siguranţă nu i se păruse era mişcarea ce 
însufleţise pînza despăritoare. 

In acelaşi timp Emmanuel simţi vibrînd adînc în amintirile 
lui acel nume. 

Intr-adevăr acel nume servise de pretext războiului care- 
| despuiase de domeniile sale. 


— Odoardo Maraviglia ! exclamă el. Eşti poate fiul 
ambasadorului Franţei la Milan, al lui Francesco Maraviglia ? 

— Sînt fiul lui. 

Emmanuel îşi întoarse gîndurile către îndepărtata-i 
copilărie. Numele era bine întipărit acolo, dar nu lămurea cu 
nimic situaţia prezentă. 

— Numele dumitale, spuse Emmanuel, este într-adevăr 
numele unui gentilom, dar nu-mi aminteşte nici un fapt care 
să aibă legătură cu crima de care eşti învinuit. 

Odoardo surîse dispreţuitor. 

— intreabă pe prea măritul împărat, zise el, dacă în 
amintirile lui dăinuie aceeaşi întunecime ca într-ale voastre. 

— lartă-mă, domnule, spuse Emmanuel ; pe vremea cînd 
a dispărut contele Francesco Maraviglia eram încă un copil, 
aveam abia opt ani ; nu-i de mirare deci că nu cunosc 
amănuntele unei dispariţii care, după cît îmi amintesc, a 
rămas un mister pentru toată lumea. 

— Ei bine, monseniore, acest mister îl voi lămuri eu... 
Ştiţi ce prinţ infam a fost cel din urmă Sforza, înclinînd mereu 
cînd spre Francisc |, cînd spre Carol-Quintul, după cum geniul 
victoriei favoriza pe unul sau pe altul. Tatăl meu, Francesco 
Maraviglia, era trimisul extraordinar al regelui Francisc | pe 
lîngă el. Asta s-a întîmpla în anul 1534. Impăratul era ocupat 
în Africa ; ducele de Saxa, aliatul lui Francisc l, tocmai 
încheiase pacea cu regele romanilor ; Clément al VII-lea, alt 
aliat al Franţei, excomunicase pe Henric al VIll-lea, regele 
Angliei ; totul în Italia se întorcea în contra împăratului. Sforza 
se întoarse şi el contra, ca toţi ceilalţi, abandonîndu-l pe 
Carol-Quintul căruia trebuia să-i mai plătească patru sute de 
mii de ducați şi puse întreaga-i soartă politică în mîinile 
trimisului extraordinar al lui Francisc |. Era un mare triumf ; 
Francesco Maraviglia făcu imprudenţa să se laude. Cuvintele 
pe care le spusese trecură mările şi ajunseră în faţa Tunisului, 
făcîndu-l pe Carol-Quintul să tresară. — Vai ! norocul este 
schimbător ! Două luni mai tîrziu, Clement al VIl-lea, care era 
forţa francezilor în Italia, muri. Tunisul fu cucerit de Carol- 
Quintul şi împăratul, cu armata-i victorioasă, debarcă în Italia. 
Era nevoie de o victimă ispăşitoare ; destinul alese ca victimă 
pe Francesco Maraviglia. In urma unei încăierări cu nişte 
oameni de rînd, doi milanezi fură ucişi de slujitorii contelui 


Maraviglia. Ducele nu aştepta decit un pretext pentru a-şi 
îndeplini angajamentul luat faţă de augustul împărat; omul 
care de mai bine de un an era mai stăpiîn în Milan decit însuşi 
ducele fu arestat ca un răufăcător de rînd şi dus în citadelă. 
Mama mea se afla acolo, avînd cu dînsa pe sora mea, copilă 
de patru ani. Eu eram la Paris, la Luvru ; făceam parte din 
pajii lui Francisc |. Il smulseră pe conte din braţele mamei 
mele ; îl luară fără să spună bietei femei nici ce voiau de la 
dînsul, nici unde îl duceau. Trecură opt zile, timp în care, cu 
toate demersurile făcute de ea, contesa nu putu descoperi 
nimic despre soarta soţului ei. Maraviglia avea bogății imense, 
era lucru ştiut şi soţia lui putea să-i răscumpere c-un preţ 
oricît de mare libertatea. Intr-o noapte, un om bătu la poarta 
palatului mamei ; i se deschise şi el ceru să vorbească fără 
martori contesei. În împrejurările în care se afla, orice avea 
importanţă. Cu ajutorul prietenilor şi cu al francezilor, mama 
dăduse de veste în tot oraşul că va răsplăti cu cinci sute de 
ducați pe cel ce i-ar putea spune precis unde se afla soţul ei. 
Probabil că omul acela care dorea să-i vorbească fără martori 
venise să-i aducă veşti din partea contelui şi, temîndu-se să 
nu fie trădat, voia să-şi păstreze taina vorbind între patru 
ochi. 

Mama nu se înşelase : omul acela era un temnicer de la 
fortăreaţa Milanului, unde fusese dus tatăl meu ; venise să-i 
spuie nu numai unde se afla tatăl meu, ba chiar îi aducea şi o 
scrisoare de la el. Recunoscînd scrisul soţului, mama plăti 
omului cei cinci sute de ducați promişi. 

Scrisoarea tatii o înştiinţa că era arestat şi ţinut la secret, 
dar altfel nu arăta prea mare îngrijorare. Mama îi răspunse că- 
i gata la orice sacrificiu pentru el ; viaţa ei ca şi averea, îi 
aparţineau. Trecură încă cinci zile. La miezul nopţii, acelaşi 
om bătu în poarta palatului ; i se deschise şi cum fu 
recunoscut după semnalmentele date, îl duseră imediat în 
faţa contesei. Situaţia prizonierului se agravase; fusese 
transportat în altă carceră şi ţinut la cel mai mare secret. 

Viaţa lui „spunea temnicerul, era în primejdie. 

Omul acela voia să stoarcă de la contesă vreo sumă 
mare de bani, ori spunea adevărul ? Una sau alta din cele 
două ipoteze putea fi adevărată. Frica din inima mamii 
învinse. De altfel, îi puse întrebări temnicerului şi răspunsurile 


lui, deşi lăsau să se întrevadă lăcomia de bani, aveau totuşi 
un ton de sinceritate. 

Mama îi dădu aceeaşi sumă de bani ca întiia oară şi-i 
spuse să se gindească numaidecit la un mijloc de a-l face să 
evadeze pe conte. Cînd va fi stabilit planul de evadare, 
temnicerul va primi în mînă cinci mii de ducați şi odată 
contele în afară de pericol, i se vor plăti încă douăzeci de mii. 

Era o avere ! — Temnicerul plecă făgăduindu-i contesei 
că are să se gindească la cele propuse. In acelaşi timp 
contesa se interesă de situaţia contelui. Avînd prieteni pe 
lîngă duce, află de la dînşii că situaţia era şi mai gravă decit o 
informase temnicerul. — Era vorba să i se facă contelui un 
proces de spionaj. Aşteptă nerăbdătoare vizita paznicului pe 
care nici măcar nu ştia cum îl cheamă şi chiar de l-ar fi ştiut, 
n-ar fi însemnat pierzania lui şi a ei dacă ar fi întrebat de un 
temnicer din partea contesei de Maraviglia ? Totuşi, un lucru o 
mai liniştea puţin : procesul de care era vorba. De ce ar fi 
putut fi acuzat tatăl meu ? De moartea celor doi milanezi ? 
Fusese o încăierare între slujitori şi ţărani, în care nu putea 
avea nici un amestec un gentilom, un ambasador. Insă, se 
şoptea pe ici, pe colo, că nu va fi proces şi acele şoapte erau 
mai sinistre decit toate, deoarece dădeau a înţelege că soţul 
ei nu va scăpa totuşi de condamnare. În sfîrşit, într-o noapte 
mama tresări auzind zgomotul ciocanului în poartă ; începea a 
recunoaşte felul de a lovi al vizitatorului ei nocturn. Îl aştepta 
în pragul iatacului. Cu un aer şi mai misterios ca de obicei, o 
înştiinţă că găsise un mijloc de evadare şi venise să-l propuie 
contesei. lată care era planul : 

Carcera prizonierului era despărțită de locuinţa tem- 
nicerului printr-o singură celulă care comunica cu carcera 
contelui printr-o uşă de fier cu un grilaj în partea de sus. 
Temnicerul avea cheia de la a doua celulă, ca şi de la prima. 
Propunea să spargă zidul camerei sale îndărătul patului, într- 
un loc se putea rămîne ferit privirilor. Prin această 
deschizătură se va putea intra în celula goală, iar din celula 
goală în carcera contelui. Indată ce cătuşele contelui vor fi 
desfăcute, acesta va trece din încăperea lui în celula alăturată 
şi-apoi în camera temnicerului. 

Acolo va găsi o scară de frînghie cu ajutorul căreia va 
cobori în şanţul castelului, în locul cel mai întunecat şi mai 


singuratec al zidului. O trăsură va aştepta pe conte la o sută 
de paşi de şanţ şi-l va scoate de pe domeniile ducelui în 
goana cea mai mare a cailor. — Planul era bun şi contesa îl 
acceptă ; numai că de teamă să nu fie înşelată în privinţa 
contelui, spunîndu-i-se că-i salvat, cînd în realitate el va 
rămîne închis, pretinse să fie şi ea de faţă cînd va fugi. 
Paznicul obiectă că era greu s-o introducă în fortăreață, dar 
cu un singur cuvint contesa înlătură acea piedică. Obţinuse 
pentru ea şi fiica ei o învoire de a-şi vedea soţul, pe care încă 
nu o folosise ; învoirea era deci încă valabilă. In ziua hotărită 
pentru evadarea contelui, ea va intra în fortăreață spre 
înserat; îl va vedea pe conte, apoi la plecare în loc să iasă din 
fortăreață, va profita de întuneric ca să intre la paznic. Va 
aştepta acolo clipa evadării prizonierului. Temnicerul, pierind 
cu contele, va primi chiar de la el restul sumei convenite. În 
trăsura care-l va aştepta pe conte vor fi o sută de mii de 
ducați. 

Deoarece făcuse propunerea fiind de bună credinţă, 
paznicul căzu la învoială. Hotărîră fuga pentru a doua noapte. 
Inainte de a pleca, temnicerul primi cei cinci mii de ducați şi 
indică locul unde trebuia să aştepte trăsura. Paza trăsurii 
contesa avea s-o încredinţeze unuia dintre slujitorii ei, un om 
foarte devotat. 

— Dar vă cer iertare, monseniore, spuse Odoardo 
oprindu-se ; uitam că vorbesc unui străin şi că toate 
amănuntele acestea, atît de vii şi de emoţionante pentru 
mine, nu pot interesa pe cel care ascultă. 

— Te  înşeli, domnule, răspunse Emmanuel; doresc, 
dimpotrivă, să încerci a-ţi aminti cît mai bine, ca să pot 
participa şi eu la toate amintirile dumitale... Te ascult. 

Odoardo urmă : 

— Cele două zile se scurseră în îngrijorarea care de 
obicei precede executarea unui asemenea plan. Doar un lucru 
o mai liniştea puţin pe contesă : interesul pe care îl avea 
temnicerul la reuşita acestei evadări. O sută de ani de 
credinţă nu puteau aduce acestui om ceea ce cîştiga într-un 
sfert de oră de trădare. De zeci de ori se întrebă contesa de 
ce amiînase atita fixînd fuga peste patruzeci şi opt de ore, în 
loc s-o fixeze peste douăzeci şi patru. | se părea că ultimele 
douăzeci şi patru de ore nu se vor scurge niciodată, sau că 


între timp se va întîmpla vreo catastrofă şi planul, oricît de 
bine ticluit şi de ingenios ar fi, va da greş... Timpul se scurse, 
măsurat de mîna eternității. Orele sunară cu indiferența lor 
obişnuită. In sfîrşit, sosi ora plecării la închisoare. Chiar în 
prezenţa contesei trăsura fu încărcată cu toate lucrurile 
necesare pentru fuga contelui, scutindu-i astfel de orice oprire 
în drum ; doi cai fuseseră trimişi dincolo de Pavia, pentru a 
putea face astfel vreo treizeci de leghe cu cea mai mare 
iuţeală. La ora unsprezece caii vor fi înhămaţi şi la miezul 
nopţii trăsura va aştepta la locul ştiut. 

Indată ce va fi în afară de orice primejdie, fugarul va 
înştiinţa pe contesă, care va veni să-l întilnească, oriunde s-ar 
afla. Ora sună. Acum, cînd sosise clipa executării planului, 
contesei i se părea că timpul trecuse prea repede! Luîndu-şi 
fetiţa de mînă, porni spre închisoare. În timp ce mergea, o 
teamă o cuprinse : dacă cumva, permisul fiind mai vechi de 
opt zile, n-o să-i mai dea voie să intre la soţul ei ? 

Contesa se înşela ; fără nici o dificultate fu introdusă în 
celula prizonierului. Nu i se exagerase nimic căci după felul 
cum era tratat un om de rangul contelui, nu-şi mai putea face 
nici o iluzie asupra soartei ce-l aştepta. Ambasadorul regelui 
Franţei avea lanţuri la picioare, ca un ocnaş de rînd. 
Intrevederea ar fi fost nespus de dureroasă dacă n-ar fi ştiut 
că fuga lui era atit de apropiată şi de sigură. In timpul 
întrevederii puseră la punct tot ce nu fusese definitiv hotărit. 

Contele era gata la orice ; ştia că nu se putea aştepta la 
nici o îndurare : că împăratul ceruse condamnarea lui, 
moartea lui. 

Emmanuel-Philibert făcu un gest. 

— Eşti sigur de ceea ce spui, domnule ? întrebă el cu 
severitate. |ţi dai seama cît de gravă este învinuirea pe care o 
aduci împotriva unui prinţ atît de mare ca împăratul Carol- 
Quintul ! 

— Alteța voastră îmi porunceşte să mă opresc, ori îmi 
îngăduie să urmez ? 

— Urmează ! Dar de ce să nu răspunzi întîi la întrebarea 
mea? 

— Pentru că urmarea povestirii mele cred că va face 
inutil răspunsul. 

— Atunci urmează, domnule, zise Emmanuel-Philibert. 


XII.CE SE PETRECEA ÎNTR-O CARCERĂ A 
FORTĂREŢEI DIN MILAN ÎN NOAPTEA DE LA 14 
SPRE 15 NOIEMBRIE 1534 


— La ora nouă fără cîteva minute, reluă povestirea 
Odoardo, temnicerul veni s-o înştiinţeze pe contesă că era 
timpul să plece. Urma să fie schimbată paza şi era bine ca 
santinela care o văzuse intrînd s-o vadă ieşind. Despărțirea fu 
dureroasă, deşi trebuiau să se revadă peste trei ore şi în 
curînd să fie reuniți pentru a nu se mai despărţi. Copilul 
scotea strigăte disperate, nevrînd să se deslipească de tatăl 
lui şi contesa trebui să-l ia aproape cu de-a sila. Trecură prin 
faţa santinelei şi temnicerul, femeia şi copilul se pierdură în 
afundurile cele mai întunecoase ale curţii. Din locul unde se 
aflau izbutiră, cu cele mai mari precauţii, să ajungă fără a fi 
zăriţi la casa temnicerului. Odată ajunşi acolo, paznicul în- 
chise pe contesă şi pe fetiţă într-o cămăruţă, dîndu-le în grijă 
să nu rostească nici un cuvînt şi să nu facă nici o mişcare, căci 
în orice clipă putea să intre la el vreo inspecţie. Contesa şi 
copilul stătură mute şi nemişcate ; o simplă mişcare, un 
cuvînt rostit cu jumătate de voce, ar fi putut să curme viaţa 
unui soţ şi-a unui tată. 

Cele trei ore care o mai despărţeau încă de miezul ropţii 
i se părură la fel de lungi contesei ca şi cele patruzeci şi opt 
de ore de cînd aştepta. In sfîrşit, temnicerul deschise uşa. 

— Haideţi, rosti el aşa de încet încît contesa şi fetiţa doar 
bănuiră la suflul acelei voci, nu ce spusese omul, ci ceea ce 
voia să le înştiinţeze. 

Mama refuzase să se despartă de copilă, ca tatăl înainte 
de-a fugi s-o mai poată săruta încă odată. De altfel, există în 
viaţă clipe cînd nici pentru toate bogăţiile lumii nu te-ai 
despărţi de cei dragi. Ştia oare ce avea să se întîmple biata 
mamă ce încerca să smulgă călăilor viaţa soţului ei ? Nu va fi 
oare silită şi ea să fugă, ori cu contele, ori singură ? Şi dacă 
trebuia să fugă, ar fi fost cu putinţă că plece fără copilul ei ? 


Temnicerul trase la o parte patul : în zid era făcută o 
deschizătură înaltă de două picioare şi jumătate şi largă de 
două. 

Era mai mult decit ar fi fost nevoie ca să poată evada 
unul după altul toţi prizonierii din fortăreață. — Precedate de 
temnicer, mama şi copila intrară în prima celulă. După asta, 
soţia temnicerului împinse înapoi la perete patul în care 
dormea un băieţel de patru ani. Temnicerul, cum am mai 
spus, avea cheia primei carceri; deschise cu ea uşa, ce avea 
balamalele şi broasca unse cu grijă de el şi intrară în carcera 
contelui. Cu o oră înainte, acesta primise o pilă pentru a-şi 
tăia lanţul ; dar, neîndemiînatec la asemenea treabă şi de 
altfel temîndu-se să nu fie auzit de santinela ce umbla pe 
coridor, era de abia la jumătatea lucrului. Temnicerul luă la 
rîndu-i pila şi, în timp ce contele îşi îmbrăţişa soţia şi copilul, 
se apucă să taie lanţul. Deodată înălţă capul şi rămase într-un 
genunchi, cu corpul aplecat pe mina ce ţinea pila şi cu 
cealaltă mînă întinsă în direcţia uşii, ascultînd. Contele voi să-l 
întrebe. 

— Tăcere |! zise el, se petrece ceva neobişnuit în for- 
tăreaţă. 

— O ! Doamne ! murmură contesa înspăimîntată. 

— Tăcere ! repetă temnicerul. 

Rămaseră cu toţii muţi; pînă şi respiraţia părea că li se 
oprise pentru totdeauna. Cele patru personaje arătau ca un 
grup de bronz, reprezentînd toate nuanțele fricii, de la mirare 
pînă la groază. Se auzea un zgomot înăbuşit şi prelung ce se 
apropia ; era zgomotul unui grup de persoane în mers şi după 
felul cadenţat al paşilor se cunoştea că printre cei ce veneau, 
o parte erau soldaţi. 

— Haideţi ! rosti paznicul, înşfăcînd în braţe pe contesă şi 
pe fetiţă şi trăgîndu-le cu el, haideţi ! Fără îndoială că-i vreo 
inspecţie de noapte, vreun rond al guvernatorului. In orice 
caz, nu trebuie să fiţi văzute După ce vizitatorii vor ieşi din 
temniţa domnului conte, — dacă vor intra cumva aici — ne 
vom relua lucrul de unde l-am lăsat. 

Contesa şi fetiţa nu se împotriviră prea mult; de altfel 
chiar şi prizonierul le împingea spre uşă. Păşiră pragul urmate 
de temnicer care încuie uşa după ele. După cum am mai spus 
Alteţii Voastre, a doua celulă avea o deschizătură cu gratii ce 


dădea spre prima şi prin care, datorită întunericului şi 
apropierii dintre bare, puteai să vezi totul fără să fii văzut. 

Contesa ţinea fetiţa în braţe. Mama şi copilul abia 
respirînd îşi lipiră obrazul de gratii ca să vadă ce se va 
petrece. 

Speranţa de o clipă că noii veniţi n-aveau nimic de-a face 
cu contele se spulberă. Cortegiul se oprise la uşa carcerii şi se 
auzi cheia scrîşnind în broască. Uşa se deschise. La priveliştea 
ce i se oferi ochilor, contesa fu cît pe ce să sloboadă un strigăt 
de groază ; dar temnierul ca şi cum ar fi presimţit acel 
strigăt : 

— Nici un cuvînt, doamnă ! nici o şoaptă ! nici o mişcare, 
orice s-ar întîmpla, că de nu... o clipă se opri pentru a găsi o 
ameninţare cu care să impună contesei tăcere, apoi scoţind 
de la piept un stilet îngust şi ascuţit încheie : că de nu, îţi 
înjunghii copila ! 

— Mizerabile !... îngăimă contesa. 

— Ei ! răspunse temnicerul, acum fiecare îşi apără pielea 
lui şi viaţa unui sărman temnicer valorează în ochii acelui 
sărman temnicer cît şi viaţa unei nobile contese ! 

Contesa astupă cu mîna gura fetiţei, ca s-o facă să tacă. 
Căci ea, după asemenea ameninţare, era sigură că nu va 
scoate o şoaptă ! 

lată ce văzuse contesa de cealaltă parte a uşii şi care o 
făcuse să scoată acel strigăt, înăbuşit de ameninţarea 
temnicerului. 

intii, doi oameni îmbrăcaţi în negru, purtînd fiecare cîte o 
torţă în mînă ; după ei, un om ţinînd un pergament desfăcut, 
în josul căruia atîrna o pecete mare de ceară roşie; în spatele 
lui, alt om mascat înfăşurat într-o mantie cafenie ; după omul 
mascat un preot... Intrară unul după altul în celulă, fără ca 
mama să-şi trădeze emoția printr-un cuvînt ori printr-un gest 
şi totuşi, pe măsură ce intrau, biata femeie vedea apărînd în 
penumbra coridorului un grup şi mai sinistru ! In faţa uşii sta 
un om purtînd o haină jumătate neagră, jumătate roşie, cu 
amîndouă mîinile rezemate pe mînerul unei săbii lungi, late şi 
drepte, fără teacă; în spatele lui şase călugări din ordinul 
Mizericordiei înveşmîntaţi în rase cu glugi negre, cu găuri în 
dreptul ochilor, purtau pe umeri un sicriu ; în sfîrşit, mai în 
fund se zăreau lucind ţevile muschetelor purtate de vreo zece 


oşteni înşiruiţi de-a lungul zidului. Cei doi oameni cu torţe, 
omul ce ţinea documentul, omul mascat şi preotul intrară, 
cum am mai spus, în celulă, apoi uşa se închise, lăsînd afară 
pe călău, pe călugări şi pe oşteni. 

Contele sta în picioare rezemat de zidul mohorit ai 
închisorii, pe care se detaşa chipul lui palid. Ochii căutau după 
gratiile uşii să întîlnească o privire înspăimîntată pe care n-o 
vedea, dar o simţea fixîndu-l de dincolo. Apariţia aceea, deşi 
neaşteptată şi tăcută, nu-i mai lăsa nici o îndoială asupra 
soartei ce-l aştepta. De altminteri, dacă din fericire ar fi avut 
vreo îndoială, îndoiala n-ar fi fost de lungă durată. 

Oamenii ce purtau făcliile se aşezară unul la dreapta şi 
altul la stînga lui ; omul mascat şi preotul rămaseră lîngă uşă ; 
omul ce ţinea pergamentul înaintă. 

— Conte, întrebă el, te crezi ocrotit de Dumnezeu ? 

— Atît cît poate fi cineva, răspunse contele cu voce 
liniştită, care n-are nimic a-şi reproşa... 

— Cu atît mai bine ! reluă omul cu pergamentul, căci eşti 
condamnat şi am venit să-ţi citesc sentinţa de moarte. 

— Hotărită de care tribunal ? întrebă ironic contele. 

— De atotputernica justiţie a ducelui. 

— Sub a cui acuzare ? 

— Sub acuzarea prea-măritului împărat Carol-Quintul 

— Bine... sînt gata să ascult sentinţa. 

— În genunchi, conte ! în genunchi se cuvine să asculte 
omul ce va trebui să moară, sentinţa care-l condamnă. 

— Cînd e vinovat, da, nu însă cînd e nevinovat. 

— Conte, nu eşti mai presus de legea obişnuită ; în 
genunchi ! de nu, vom fi siliţi să întrebuinţăm forţa. 

— Incercaţi ! spuse contele. 

— Lasă-l în picioare, rosti omul mascat; numai să-şi facă 
semnul crucii ca să se pună sub ocrotirea Domnului! 

La auzul acelei voci contele tresări. 

— Duce Sforza, zise el întorcîndu-se spre omul mascat, 
îţi mulţumesc. 

— Ah ! dar dacă e ducele, murmură contesa, poate s- 
ar putea obţine graţierea. 

—  Tăcere, doamnă, dacă ţii la viaţa copilului, îi şopti 
temnicerul. 


Contesa scoase un geamăt pe care contele îl auzi şi-l 
făcu să tresară. 

Schiţă cu mîna un gest ce voia să spună : curaj ; apoi, 
ascultînd îndemnul omului mascat, rosti cu voce tare, îcîndu- 
şi semnul crucii : 

— İn numele Tatălui, al Fiului şi al Sfîntului Duh. 

— Amen ! murmurară cei de faţă. 

Atunci, omul cu pergamentul începu să citească sen- 
inţa. Era redactată în numele ducelui Francesco-Maria Sforza, 
la cererea împăratului Carol-Quintul, şi îl condamna pe 
Francesco Maraviglia, agent al regelui Franţei, să fie executat 
noaptea în temniţă, ca trădător, spion şi divulgator de secrete 
de stat. 

Un alt geamăt ajunse la urechea contelui, dar un geamăt 
atit de slab că numai el singur putea, nu să-l audă, ci să-l 
ghicească. 

Işi întoarse privirea spre partea din care venea acel suflu 
dureros. 

— Oricît de nedreaptă este sentinţa ducelui, o primesc, 
spuse el, fără tulburare şi fără mînie ; totuşi, cum omul care 
nu-şi mai poate apăra viaţa, trebuie totuşi să-şi apere 
onoarea, fac apel împotriva sentinţei ducelui. 

— Către cine ? întrebă omul mascat. 

— Către stăpiînul şi regele meu, Francisc |, mai întîi, şi 
apoi, către viitor şi Dumnezeu ! Către Dumnezeu de care 
depind toţi oamenii şi mai cu seamă prinții, regii şi împărații. 

— Este singurul tribunal în care îţi pui nădejdea ? întrebă 
omul mascat. 

— Da, răspunse contele, şi te somez să te prezinţi în faţa 
acestui tribunal, duce Francesco-Maria Sforza ! 

— Şi cînd va fi asta ? întrebă iar omul mascat. 

— Cînd se va împlini acelaşi termen pe care l-a fixat şi 
Jacques de Molay, marele maestru al templierilor ju- 
decătorului său, adică peste un an şi o zi. Ne aflăm astăzi în 
15 noiembrie 1534 ; aşa că la 16 noiembrie 1535, duce 
Francesco-Maria Sforza, înţelegi ? 

Şi întinse mîna către omul mascat în semn totodată de 
somaţie şi de ameninţare. Fără masca ce-i acoperea obrazul, 
s-ar fi observat desigur paloarea ducelui, căci fără îndoială, el 
era cel ce venise să asiste la agonia victimei sale. O clipă 


triumfă condamnatul şi cel ce tremura înaintea lui era 
judecătorul. 

— Bine, spuse ducele, mai ai un sfert de oră de stat cu 
acest om sfint înainte de a-ţi primi pedeapsa. 

Şi arătă înspre preot. 

— Vezi de termină într-un sfert de oră, căci nu ţi-e 
îngăduit un minut în plus. 

Apoi întorcîndu-se către omul bisericii : 

— Părinte, zise, fă-ţi datoria. 

Şi ieşi luînd cu el pe cei doi purtătorii de făclii şi pe omul 
cu pergamentul. 

Dar lăsă uşa larg deschisă în urmă pentru ca el şi soldaţii 
să poată privi înăuntrul celulei şi să observe fiecare mişcare a 
condamnatului, de care se îndepărtase numai din respect faţă 
de spovedanie, atît doar cît să nu le audă vocile. 

Un nou suspin trecu printre gratii şi veni să atingă inima 
palpitîndă a osînditului. Contesa sperase că uşa se va închide 
lăsîndu-l singur cu preotul şi, cine ştie ? poate atunci, prin 
rugăminţi şi lacrimi, „văzînd la picioarele sale o femeie cerînd 
îndurare pentru soţul ei, un copil rugîn- du-se pentru tatăl său, 
poate că omul lui Dumnezeu ar fi consimţit să întoarcă capul 
şi să-l lase pe conte să fugă. 

Era ultima speranţă a bietei mele mame, şi o pierdu... 

Emmanuel-Philibert tresări. Uneori uita că întimplarea 
era istorisită de un fiu care îi povestea ultimele clipe ale 
părintelui său. | se părea că citeşte cîteva pagini dintr-o 
îngrozitoare legendă. 

Apoi deodată un cuvint îl readucea la realitate, făcîn- du- 
| să înţeleagă că povestirea nu era născocirea penei unui 
istoric indiferent, ci cronica vie a agoniei unui tată povestită 
de fiu. 

— Era ultima speranţă a bietei mele mame şi o pierdu ! 
repetă Odoardo care, văzînd mişcarea făcută de Emmanuel, 
se oprise o clipă din povestire. Căci, urmă el, de cealaltă parte 
a uşii, luminat de cele două torţe şi de lămpile fumegînde ale 
coridorului, spectacolul funebru stăruia în faţa ochilor ei teribil 
ca o vedenie, ucigător ca realitatea. Numai preotul rămăsese 
lîngă conte, cum v-am spus. Contele, fără să-i mai pese din 
partea cui venea ultimu-i consolator, îngenunchie în faţa lui. 
Apoi începu spovedania ; stranie spovedanie, în care cel care 


avea să moară nu părea că se gindeşte la el, ci avea numai 
grija celorlalţi ; în care cuvintele ce păreau adresate preotului 
erau în realitate adresate soţiei şi copilului şi nu se înălţau 
spre Dumnezeu decit după ce trecuseră prin inima mamei şi a 
fiicei ! Numai sora mea, dacă mai trăieşte încă, ar putea 
spune cu cîte lacrimi a fost primită confesiunea aceea, căci 
eu nu eram acolo. Eu, copil zglobiu, neştiind ce se petrecea la 
trei sute de leghe de mine, zburdam, rideam, cîntam poate 
chiar în momentul cînd tatăl meu, în pragul morţii, vorbea 
despre fiul lui absent mamii şi sorei mele înlăcrimate. 

Apăsat de acea amintire, Odoardo se întrerupse o clipă ; 
apoi reîncepu înăbuşindu-şi un suspin : 

— Sfertul de oră trecu îndată. Omul mascat urmărea cu 
ceasul în mînă desfăşurarea spovedaniei pe chipurile 
preotului şi a osînditului ; apoi, cînd cele cincisprezece minute 
se sfirşiră, rosti : 

— Conte, timpul care ţi-a fost sortit să rămii printre cei 
vii a expirat. Preotul şi-a sfîrşit misiunea ; e rîndul călăului să 
şi-o îndeplinească. 

Preotul îl împărtăşi pe conte şi se ridică. Apoi, ară- tîndu-i 
crucifixul, se retrase spre uşă, pe cînd în acelaşi pas cu el se 
apropia călăul. Contele rămăsese în genunchi. 

— Ai vreo ultimă rugăminte să adresezi ducelui Sforza 
sau împăratului Carol-Quintul ? întrebă omul mascat. 

— N-am a adresa vreo rugăminte decit lui Dumnezeu, 
răspunse contele. 

— Atunci, eşti pregătit ? întrebă acelaşi om. 

— Vezi bine, deoarece sînt în genunchi. 

Intr-adevăr contele era în genunchi, cu faţa întoarsă spre 
gratiile porţii întunecoase prin care îl priveau soţia şi copilul 
său. Buzele, ce păreau că se roagă mai departe le trimetea 
vorbe de iubire ; era tot ca o ultimă rugă. 

— Dacă nu vreţi ca mîna mea grosolană să vă atingă, 
conte, rosti o voce în spatele osînditului, răsfringeţi-vă singur 
gulerul cămăşii. Sînteţi nobil şi n-am dreptul să vă ating decit 
cu tăişul săbiei. 

Contele, fără să răspundă, îşi desfăcu cămaşa pînă pe 
umeri şi rămase cu gitul descoperit. 

— Cere îndurare lui Dumnezeu ! zise călăul. 


— Doamne bun şi milostiv, spuse contele, Doamne a-tot- 
puternic, îţi încredinţez sufletul meu ! 

Nici nu apucase bine să sfirşească ultimul cuvînt, că 
sabia gidelui şuieră şi luci în întunecime ca un fulger , capul 
osînditului desprins de pe umeri zbură, ca într-un ultim elan 
de dragoste, şi rostogolindu-se izbi partea de jos a uşii cu 
gratii. 

Un strigăt surd se auzi odată cu zgomotul unui trup ce se 
prăbuşea la pămînt. 

Dar cei de faţă crezură că acel strigăt era ultimul horcăit 
al osînditului ; zgomotul căderii unui trup îl luară drept cel al 
cadavrului căzînd pe lespezile carcerii. 

— lertaţi-mă, monsenioare, zise Odoardo întrerupîn- du- 
se, dar dacă vreţi să ştiţi urmarea, mi-ar trebui un pahar cu 
apă, căci simt că-mi vine să leşin. 

Emmanuel-Philibert văzînd că într-adevăr cel care-l 
povestise întîmplarea aceea teribilă pălise şi se clătina, se 
repezi să-l susţină şi îl aşeză pe nişte perne, dîndu-i el însuşi 
paharul cu apă pe care-l cerea. 

Fruntea prinţului era îmbrobonată de sudoare şi, cu toate 
că era oştean călit pe cîmpul de bătălie, părea şi el gata să 
leşine ca şi nenorocitul căruia îi dădea ajutor. 

După vreo cinci minute Odoardo îşi reveni. 

— Vreţi să ştiţi ce-a mai urmat, monseniore ? întrebă el. 

— Vreau să ştiu tot, domnule, zise Emmanuel ; ase- 
menea povestiri sînt învățături foarte bune pentru prinții ce 
vor domni într-o zi. 

— Fie ! spuse tînărul ; de altfel, ce-a fost mai groaznic a 
trecut. 

işi şterse cu palma miinii fruntea plină de sudoare şi 
poate totodată ochii umezi de lacrimi. 

— Cînd mama îşi reveni, urmă el, totul dispăruse ca o 
vedenie şi ar fi putut să creadă că n-avusese decit un vis urit, 
dacă nu s-ar fi trezit culcată pe patul portarului. Cu atita 
disperare o implorase mama pe sora mea să nu plingă, de 
spaimă că hohotele ei ar putea fi auzite încît, deşi biata copilă 
credea că-şi pierduse totodată cu tatăl şi mama, sta tăcută 
privind-o cu ochi mari înspăimîntaţi din care şiroiau lacrimile ; 
lacrimi ce curgeau la fel de tăcute din ochii fetiţei cum 
curseseră şi pentru tată. Temnicerul nu se afla acolo, era 


numai soţia lui. Făcîndu-i-se milă de contesă, femeia îi dădu 
să-şi pună nişte haine de-ale ei, o îmbrăcă şi pe fetiţă cu 
straie de-ale băiatului şi în zorii zilei ieşind cu ele, le conduse 
pînă la drumul către Novara; acolo dădu contesei doi ducați, 
spunîndu-i să plece cu Dumnezeu. 

Biata mamă părea obsedată de o viziune groaznică. 

Nu îndrăznea să se întoarcă la palat ca să ia bani, ori să 
se intereseze de trăsura cu care trebuia să fugă contele, fiind 
înnebunită de spaimă. N-avea decît un singur gînd, să fugă, 
să treacă graniţa, să părăsească pămînturile ducelui Sforza. 
Dispăru cu copilul spre Novara şi de atunci nu s-a mai auzit 
nimic de ea... Ce s-a întîmplat cu mama ? Ce s-a întîmplat cu 
sora mea ? Nu ştiu nimic ! — Ştirea morţii tatălui meu ajunse 
la Paris. Chiar regele mi-o aduse la cunoştinţă, asigurîindu-mă 
că mă pot bizui pe ocrotirea lui şi că un război va răzbuna 
asasinatul contelui. 

Am cerut voie regelui să-l întovărăşesc. La început 
norocul surise armatei franceze, am străbătut provinciile 
ducelui, tatăl domniei tale, pe care regele puse stăpinire şi 
ajunserăm la Milano. 

Ducele Sforza se refugiase la Roma, la papa Paul al IIl- 
lea. 

Se făcură cercetări cu privire la uciderea tatălui meu ; 
dar n-a fost cu putinţă să regăsească pe vreunul din cei care 
asistaseră la acel omor, sau chiar participaseră. Călăul murise 
subit la trei zile după execuţie. Nimeni nu ştia numele 
grefierului care citise sentinţa. Preotul care îl spovedise pe 
condamnat era necunoscut. Temnicerul, soţia şi fiul lor 


fugiseră. 
Astfel, cu toate cercetările mele, n-am putut nici măcar 
să descopăr unde odihnea trupul tatălui meu. — Trecuseră 


douăzeci de ani de la cercetările mele zadarnice, cînd am 
primit o scrisoare de la Avignon. 

Un om care nu semna decit cu o iniţială mă poftea să vin 
imediat la Avignon, dacă voiam dezvăluiri sigure şi complete 
despre moartea tatălui meu, contele Francesco Maraviglia. 
Imi da numele şi adresa preotului care avea misiunea dea mă 
conduce la el, dacă acceptam invitaţia lui. 

Ceea ce-mi oferea scrisoarea aceea era dorinţa întregii 
mele vieţi ; aşa că am plecat fără întîrziere. M-am dus de-a 


dreptul la preotul care mă aştepta şi care mă conduse la omul 
ce-mi scrisese. Era temnicerul fortăreței din Milano. Văzîndu-l 
pe tatăl meu mort şi cunoscînd locul unde aştepta trăsura cu 
cei o sută de mii de ducați, duhul rău îl ispiti. O întinsese pe 
mama pe pat, lăsînd-o în grija soţiei lui şi coboriîse cu ajutorul 
scării de fringhie. Se dusese să-l găsească pe vizitiu, care 
aştepta pe capră, se furişase pînă la el spunîndu-i că venea în 
numele tatălui meu, îl înjunghiase şi după ce îl aruncase într- 
un şanţ, plecase cu trăsura. 

Ajuns la frontieră, luase poştalionul pînă la Avignon, 
vînduse trăsura şi, cum nimeni nu venise să reclame comoara 
din ea, îşi însuşise cei o sută de mii de ducați şi scrisese soţiei 
şi fiului să vină la el. f 

Dar pedeapsa lui Dumnezeu îl ajunse. Intîi îi muri femeia, 
apoi după zece ani de suferință, fiul se duse după mamă. In 
sfîrşit, simțise că în curînd îi va veni şi lui rîndul să se 
înfăţişeze înaintea lui Dumnezeu, pentru a da seamă de cele 
făptuite cît timp trăise pe acest pămînt. Simţind acea 
chemare de sus, îl cuprinseseră remuşcările şi se gîndise la 
mine. Aşa că înţelegeţi acum de ce dorea să mă vadă. 

Voia să-mi povestească totul şi să-mi ceară iertare, nu 
pentru moartea tatii, căci n-avea nici un amestec în acea 
crimă, ci pentru asasinarea vizitiului şi pentru furtul celor o 
sută de mii de ducați. In privinţa omului asasinat, nu mai era 
nimic de îndreptat, omul fiind mort. 

Cît despre cei o sută de mii de ducați, cumpărase cu ei, 
la Villeneuve-lez-Avignon, un castel şi o moşie minunată din 
venitul căreia trăia. 

Mai întîi, l-am pus să-mi povestească moartea tatii cu 
toate amănuntele, nu odată, ci de zece ori. De altfel, noaptea 
aceea i se păruse şi lui atît de groaznică, încît nu-i scăpase 
nici un detaliu şi îşi amintea cele mai mici amănunte ale 
sinistrei întîmplări, ca şi cum s-ar fi petrecut în ajun. Din 
nefericire, despre mama şi sora mea nu ştia nimic, în afară de 
ce-i povestise soţia care le văzuse dispărînd pe drumul spre 
Novara. Vor fi murit de oboseală ori de foame ! 

Eram bogat şi n-aveam nevoie să-mi mai sporesc avutul, 
dar se putea întîmpla ca într-o zi să apară mama, ori sora 
mea.  Nevoind să-l dezonorez pe omul acela printr-o 
mărturisire publică a crimei, l-am pus să doneze castelul şi 


moşia contesei de Maraviglia şi fiicei sale ; apoi, atît cît mi-a 
fost cu putinţă şi-mi îngăduia Cel de sus, l-am iertat. 

Dar la atît s-a mărginit iertarea mea. Francesco-Maria 
Sforza murise în 1535, la un an şi o zi după somaţia făcută de 
tatăl meu de a se înfăţişa înaintea judeţului lui Dumnezeu. 
Deci, de acela n-aveam a mă mai ocupa ; fusese pedepsit 
măcar pentru slăbiciunea, dacă nu pentru crima lui. 

Dar rămînea împăratul Carol-Quintul, la apogeul puterii, 
în culmea gloriei şi a prosperității ! Numai el rămăsese 
nepedepsit şi pe acesta m-am hotărît să-l lovesc. 

Ai să-mi spui că oamenii care poartă sceptru şi coroană 
nu pot fi judecaţi decît de Dumnezeu ; dar uneori Dumnezeu 
pare a uita. 

Atunci e datoria oamenilor să-şi amintească ; eu mi-am 
amintit, asta-i tot. Numai că nu ştiam că împăratul purta sub 
haină cămaşă de zale. El de asemeni îşi amintea ! — Aţi vrut 
să ştiţi cine sînt şi de ce am făptuit crima. Sînt Odoardo 
Maraviglia şi am vrut să-l ucid pe împărat pentru că datorită 
lui tatăl meu a fost asasinat în noaptea aceea, iar mama şi 
sora mea au murit de oboseală şi de foame! 

lată ce-am avut de sus. Acum, monseniore, cunoaşteţi 
adevărul. Am vrut să ucid, merit să fiu ucis; dar sînt gentilom 
şi cer să mor ca un gentilom. 

Emmanuel-Philibert înclină capul în semn de aprobare. 

— E drept, zise el, şi cererea îţi va fi acordată. Doreşti să 
rămii liber pînă la ora execuţiei ? Înţeleg prin a rămine liber, 
să nu fii legat. 

— Ce-ar trebui să fac pentru asta ? 

— Să-mi dai cuvîntul dumitale că nu vei încerca să fugi. 

— Vi l-am şi dat. 

— Atunci mai dă-mi-l odată. 

— VIi-l mai dau ; dar grăbiţi-vă... Crima este cunoscută, 
mărturisirea completă... De ce m-aţi face să mai aştept ? 

— Nu hotărăsc eu ora morţii unui om. In privinţa asta se 
va proceda după cum va binevoi împăratul Carol- Quintul. 

Apoi, chemîndu-l pe sergent. 

— Condu-l pe domnul într-un cort separat, spuse 
Emmanuel, şi vezi să nu-i lipsească nimic. Ca pază este 
deajuns o singură santinelă : am cuvintul său de gentilom. 
Plecaţi ! 


Sergentul ieşi, luînd cu dînsul pe prizonier. 

Emmanuel-Philibert îl urmări cu privirea pînă cînd ieşi din 
cort. 

Apoi, părîndu-i-se că aude un uşor zgomot în spate, se 
întoarse. 

Leona sta în picioare pe pragul celei de a doua încăperi 
şi draperia despărţitoare tocmai se lăsase în urmă-i. 

Zgomotul care atrăsese atenţia lui Emmanuel îl făcuse 
draperia căzînd. 

Leona ţinea mîinile împreunate ; pe chip i se vedeau 
armele lacrimilor vărsate fără îndoială la povestirea pri- 
zonierului. 

— Vrei ceva ? întrebă prinţul. 

— Vreau să-ţi spun, Emmanuel, îi răspunse Leona, vreau 
să-ţi spun că este cu neputinţă ca omul acesta să moară ! 

Chipul lui Emmanuel-Philibert se întunecă. 

— Leona, rosti el, nu-ţi dai seama ce-mi ceri. Tînărul a 
săvirşit o crimă îngrozitoare, dacă nu cu fapta, cel puţin cu 
intenţia. 

— N-are a face, zise Leona înlănţuindu-i gîtul cu braţele, 
îţi repet că tînărul acela nu va muri ! 

— Împăratul va hotărî soarta lui, Leona. Tot ce pot face şi 
singurul lucru pe care-l pot face, este să raportez totul 
împăratului. 

— lar eu, îţi spun, dragă Emmanuel, că de-ar fi ca 
împăratul să-l condamne pe tînăr la supliciul suprem, tu ai 
putea obţine graţierea lui, nu-i aşa ? 

— Leona, îţi închipui că am asupra împăratului o putere 
pe care n-o am. Trebuie ca justiţia imperială să-şi urmeze 
cursul. Dacă ea osîndeşte... 

— Chiar de-ar fi să-l osîndească, trebuie ca Odoardo 
Maraviglia să trăiască, înţelegi ? Trebuie, iubitul meu 
Emmanuel ! 

— Şi de ce trebuie numaidecit ? 

— Pentru că, rosti Leona, pentru că este fratele meu !... 

Emmanuel scoase un strigăt de uimire. 

Femeia pe moarte, doborită de oboseală şi de foame pe 
malul rîului Sesia, copilul ce păstrase cu îndirjire secretul 
naşterii şi sexului său, pajul ce refuzase diamantul lui Carol- 
Quintul, toate i se lămureau acum datorită celor trei cuvinte 


care-i scăpaseră Leonei despre Odoardo Maraviglia:,„ Este 
fratele meu!” 


XIII.DEMONUL SUDULUI 


Pe cînd în cortul lui Emmanuel-Philibert se petrecea 
scena pe care v-am povestit-o, un mare eveniment, vestit de 
fanfara trompetelor şi uralele oştenilor, punea în mişcare 
toată tabăra imperială. 

O mică trupă de călăreţi fusese semnalată dinspre 
Bruxelles ; se trimiseseră ştafete în întîmpinarea ei iar 
ştafetele întorcîndu-se în galop făceau semne de mare 
bucurie, vestind că şeful cavalcadei era chiar Filip, fiul unic al 
prea măritului împărat, prinţul de Spania, regele Neapolului şi 
soţul reginei Angliei. 

La sunetul fanfarelor, la uralele celor dintîi care-l zăriseră 
pe prinţ, toată lumea ieşi din corturi repezindu-se în 
întîmpinarea augustului oaspete. 

Filip călărea pe un frumos cal alb, pe care-l strunea cu 
destulă eleganţă. Era înveşmiîntat într-o mantie violetă şi 
purta o vestă neagră — dublă culoare de doliu la regi — 
pantaloni bufanţi violeţi ca şi mantia, cizme înalte din piele de 
bivol, iar pe cap o tocă mică neagră, cum se purta la acea 
epocă, avînd în jurul calotei un şnur de mătase împodobit cu o 
pană neagră. 

La git purta colierul ordinului Lînei de aur. 

Era pe atunci un om de douăzeci şi opt de ani, de statură 
mijlocie, mai mult gras decît slab, cu obrajii puţin buhăiţi şi 
barbă blondă, cu buzele strînse, rareori surizătoare, nasul 
drept şi ochii avînd un fel de tremur sub pleoape ca la iepuri. 
Deşi era un om mai degrabă frumos, ansamblul fizionomiei lui 
n-avea nimic simpatic şi se simţea că îndărătul acelei frunţi 
de timpuriu încreţite se frămîntau mai mult gînduri mohorite 
decit vesele. 

Impăratul avea o mare afecţiune pentru el. Işi iubea fiul 
aşa cum o iubise şi pe mama lui ; dar întotdeauna cînd o 
mîngiiere i-ar fi putut apropia, simţise că inima prinţului de 
Spania rămîne învăluită în acea pojghiţă de gheaţă pe care 
nici o îmbrăţişare n-o putuse vreodată topi. 


Uneori, după ce nu-şi văzuse mult timp fiul, cînd mai uita 
de gîndurile ascunse în dosul privirii tulburi şi tremurătoare a 
tînărului prinţ, se întreba îngrijorat în ce direcţie întunecatul 
mîner, veşnic preocupat de intrigi subterane, îşi îndrepta 
cazmaua ambițiilor sale. Impotriva duşmanilor lor comuni ? 
sau chiar împotriva lui ? Şi, cu îndoiala aceasta în inimă, lăsa 
atunci să-i scape vorbe teribile, ca acelea pe care le spusese 
lui Emmanuel-Philibert chiar în dimineaţa aceea cînd vorbi- 
seră de prizonier. 

Naşterea tînărului prinţ fusese sumbră, aşa cum avea să- 
i fie şi viaţa. Există uneori aurori sinistre ce se răsfrîng asupra 
unei zile întregi. Împăratul primise ştirea naşterii fiului său 
care venise pe lume marţi 31 mai 1527, odată cu cea a morţii 
conetabilului de Bourbon, a jefuirii Romei şi a captivităţii papii 
Clément al VIl-lea. Fusese oprită orice petrecere cu ocazia 
acestei naşteri, de teamă că ar putea să pară o impietate faţă 
de doliul creştinităţii. 

Abia după un an vlăstarul imperial a fost recunoscut 
prinţ de Spania. Avuseseră loc atunci mari serbări, dar 
pruncul, care ajuns om avea să fie pricina atitor lacrimi 
vărsate, plinsese fără întrerupere tot timpul acelor petreceri. 

Împlinise şaisprezece ani cînd împăratul, voind să-l 
încerce la război, l-a însărcinat cu despresurarea oraşului 
Perpignan asediat de Francezi sub comanda delfinului ; dar, 
pentru a înlătura orice risc în această acţiune, îl trimisese 
însoţit de şase granzi de Spania, paisprezece baroni, de opt 
sute de gentilomi, două mii de cai şi cinci mii de pedestraşi. 

Împotriva unui asemenea ajutor de trupe proaspete nu 
era nimic de făcut. Francezii ridicară asediul şi infantul de 
Spania debută în cariera militară printr-o victorie. 

Dar, după rapoartele pe care le ceruse în privinţa acestei 
campanii, împăratul Carol-Quintul îşi dădu nu- maidecit 
seama că fiul său n-avea stofă de războinic ; îşi luă deci 
asupra lui riscurile războaielor şi soarta schimbătoare a 
bătăliilor, lăsînd moştenitorului împărăției sale studiul politicii, 
pentru care părea să aibă mai multă înclinare. 

La şaisprezece ani, tînărul prinţ făcuse asemenea pro- 
grese în marea artă de a guverna, încît Carol-Quintul nu ezită 
să-l numească guvernator al tuturor regatelor Spaniei. 


În 1543 se căsătorise cu dona Maria de Portugalia, vara 
lui dreaptă, născută în acelaşi an, în aceeaşi zi şi în aceeaşi 
oră cu el. 

Avusese un fiu, don Carlos, eroul unei jalnice povestiri şi 
a două, trei tragedii ; fiu care se născuse în 1545. 

In sfîrşit, în 1548, voind să viziteze Italia, plecase din 
Barcelona în toiul unei furtuni îngrozitoare care îm- prăştiase 
flota lui Doria şi-o silise să se întoarcă pentru moment în port ; 
apoi, cu un vînt potrivnic încercase din nou să plece, 
debarcase la Genova, de la Genova ajunsese la Milano, 
cercetase cîmpul de bătălie de la Pavia, ceruse să i se arate 
locul exact unde Francisc | îşi predase sabia, măsurase cu 
ochii adîncimea şanţului unde fusese în primejdie de a fi 
îngropată, monarhia franceză ; apoi, la fel de posac şi tăcut, 
părăsise Milano, străbătuse Italia centrală şi venise să-l 
întîlnească pe împărat la Worms. 

Atunci, Carol-Quintul, flamand cu trup şi suflet, îl 
prezentase compatrioţilor din Namur şi din Bruxelles. 

La Namur, îl întîmpinase şi-i făcuse onorurile oraşului 
Emmanuel-Philibert. Cei doi veri se îmbrăţişaseră afectuos 
întîlnindu-se. După aceea Emmanuel îi oferise spectacolul 
unui mic război, la care, bineînţeles, Filip nu participase. 

Serbările fură la fel de somptuoase la Bruxelles ca şi la 
Namur. Şapte sute de prinți, baroni şi gentilomi ieşiră în afara 
porţilor ca să-l primească pe moştenitorul celei mai mari 
monarhii din lume. Apoi, după ce moştenitorul a fost văzut şi 
recunoscut cum se cuvine, tatăl lui îl primise în Spania. 

Emmanuel-Philibert îl însoţi pînă la Genova. În timpul 
acestei călătorii îl văzu prinţul de Piemont pentru ultima oară 
pe tatăl său. 

Trei ani după întoarcerea lui Filip în Spania, regele 
Eduard al Vl-lea al Angliei muri, lăsînd coroana sorei sale 
Maria, fiica Caterinei, mătuşa împăratului, pe care împăratul o 
iubea atît de mult încît învățase engleza, spunea el, numai ca 
să poată vorbi cu ea. 

Noua regină era grăbită să-şi aleagă un soţ : avea 
patruzeci şi şase de ani, deci n-avea timp de pierdut. Carol- 
Quintul îi propuse pe fiul său Filip. 

De la moartea încîntătoarei Maria de Portugalia, care nu 
trăise decît pînă la virsta înfloririi, Filip rămăsese văduv. Patru 


zile după naşterea lui don Carlos femeile reginei, curioase să 
vadă un măreț auto-da-fe de hughenoți, o lăsaseră pe lehuză 
singură lîngă o masă plină de fructe, de care bolnava nu avea 
voie să se atingă. Fiică a Evei în toate privinţele, biata 
prinţesă n-ascultă de sfaturile medicului : se sculă, muşcă cu 
poftă nu dintr-un măr, ci dintr-un pepene şi peste douăzeci şi 
patru de ore muri! 

Nimica nu-l împiedica deci pe infantul don Filip să ia în 
căsătorie pe Maria Tudor, să lege Anglia de Spania şi, între 
insula din Nord şi peninsula din Sud, să înăbuşe Franţa. 

Era scopul cel mare al acestei uniri. 

Filip avea doi concurenţi la mîna verişoarei lui : 

Pe cardinalul Polus, cardinal fără să fie preot — fiul lui 
George, ducele de Clarence, frate cu Eduard al IV-lea — văr 
prin urmare cu regina, aproape de acelaşi grad ca şi Filip; 

Şi pe prinţul de Courtenay, nepotul lui Henric al VIII-lea, 
adică rudă la fel de apropiată ca ceilalţi doi cu regina Maria. 

Carol-Quintul îşi asigură mai întîi sprijinul reginei Maria 
şi, după ce se asigură de acest sprijin, pe care îl cucerise 
datorită influenţei părintelui Henric, duhovnicul reginei 
văduve, trecu fără şovăire la acţiune. 

Prinţesa Maria era o înflăcărată catolică. Mărturie stă 
titlul de Maria cea sîngeroasă, pe care i l-au dat, unii după 
alţii, toţi istoricii englezi. 

impăratul începu deci prin a îndepărta de lîngă ea pe 
prinţul de Courtenay, un tînăr de treizeci şi doi de ani, frumos 
ca un arhanghel, viteaz ca un Courtenay, învinuindu-l că ar fi 
un înflăcărat ocrotitor al ereziei ; într-adevăr regina Maria 
observase că miniştrii ei care o îndemnau la această căsătorie 
făceau parte dintre cei pe care-i bănuia molipsiţi de falsa 
religie al cărei papă se proclamase tatăl ei, Henric al VIII-lea, 
ca să nu mai aibă de furcă cu episcopii de la Roma, cum le 
spunea el. 

Odată ce regina era convinsă de asta, prinţul de 
Courtenay nu mai era de temut. 

Rămînea cardinalul Polus, poate mai puţin viteaz decit 
Courtenay, dar tot aşa de frumos ca el şi cu siguranţă un 
politician mult mai abil, crescut fiind la şcoala papilor. 

Cardinalul Polus era cu atît mai de temut cu cît Maria 
Tudor, înainte de a fi încoronată scrisese, cu sau fără intenţie, 


papii lulius al III-lea să i-l trimită pe cardinalul Polus în calitate 
de legat apostolic, ca să lucreze împreună cu ea la sfinta 
operă de restabilire a religiei. Din fericire pentru Carol- 
Quintul, papa care ştia cît de mari neplăceri avusese Polus 
sub Henric al VIll-lea şi prin ce primejdii trecuse, ezită la 
început să trimită în mijlocul frămîntărilor din Anglia un prelat 
de asemenea valoare. Aşa că trimise înaintea lui pe cardinalul 
Jean-François Commendon, mare şambelan. Dar Maria îl 
ceruse pe Polus, nu pe Commendon, aşa că îl trimise pe 
acesta înapoi, rugindu-l să grăbească venirea cardinalului. 

Polus plecă ; dar împăratul avea la Roma spionii lui, aşa 
că fu informat de plecare şi, cum legatul a /atere! trebuia să 
străbată Germania şi să treacă de la Insbruck, Carol-Quintul 
dădu ordin lui Mendoza, care comanda un corp de cavalerie în 
oraş, să-l aresteze pe cardinalul Polus cînd va trece, sub 
pretextul că era rudă prea apropiată cu regina ca să-i poată 
da sfaturi dezinteresate în problema căsătoriei ei cu infantul 
don Filip. 

Mendoza era un adevărat căpitan, aşa cum le trebuie 
prinților în asemenea împrejurări. Pentru el nu exista decit 
ordinul primit. Ordinul spunea să-l aresteze pe cardinalul 
Polus ; îl arestă şi-l ţinu prizonier pînă fură semnate toate 
articolele contractului de căsătorie dintre Filip al Spaniei şi 
Maria a Angliei. 

După semnarea articolelor, i se dădu drumul. Polus, om 
înţelept, acceptă situaţia şi îşi îndeplini misiunea de legat a 
latere nu numai pe lîngă Maria, ci şi pe lîngă Filip. 

Unul dintre articole specifica că Maria Tudor, regină a 
Angliei, nu se putea căsători decît cu un rege. Asta nu era o 
problemă pentru Carol-Quintul; îl făcu pe fiul său Filip, rege al 
Neapolului. 

Succesul acesta îl mai consolă puţin pe împărat, întristat 
de cele două eşecuri pe care le suferise, unul la Insbruck unde 
surprins în toiul nopţii de ducele Maurice, fugise atît de 
grabnic încît nu observase că-şi pusese numai centironul, 
uitînd sabia ; al doilea în faţa oraşului Metz, unde fusese silit 
să ridice asediul, lăsînd în no- roaiele unui dezgheţ tunurile, 
chesoanele, materialele de război şi o treime din armată. 


1 Cardinal însărcinat de papă cu o misiune specială. 


— Aha ! exclamase el, deci mi se întoarce roata no- 
rocului ! 

In sfîrşit, la 24 iulie 1554, adică cu nouă luni înainte de 
epoca la care am ajuns, chiar de sărbătoarea sfîntului lacob, 
ocrotitorul Spaniei, Maria a Angliei se unise cu Filip al Il-lea. 
Cea care putea fi numită Tigresa Nordului se căsătorise cu cel 
care avea să fie numit Demonul Sudului. 

Filip plecase din Spania însoţit de douăzeci şi două de 
vase de război în care se aflau şase mii de oameni. Dar 
înainte de a intra în portul Hampton, expediase înapoi toate 
corăbiile lui, ca să nu debarce în Anglia decît cu cele pe carei 
le trimisese în întimpinare logodnica lui, regina Maria. 

Acele vase, în număr de optsprezece, erau precedate de 
cea mai mare corabie construită vreodată de englezi, care 
fusese lansată la apă cu prilejul acesta. 

Corăbiile înaintară în întimpinarea prinţului de Spania 
pînă la trei leghe în largul mării şi acolo, în zgomotul salvelor 
de artilerie, a duruitului tobelor şi a fanfarei trompetelor, Filip 
trecu de pe vasul lui pe cel ce i-l trimitea logodnica. 

Era însoţit de şaizeci de gentilomi, dintre care doispre- 
zece erau granzi de Spania. Patru dintre ei, amiralul de 
Castilia, ducele de Medina-Coeli, Ruy Gomez de Silva şi ducele 
de Alba aveau fiecare cîte patruzeci de paji şi valeţi. 

In sfîrşit, lucru minunat şi nemaivăzut vreodată, spune 
Gregorio Leti, istoricul lui Carol al V-lea, s-a socotit că acei 
şaizeci de seniori aveau cu ei o mie douăsute treizeci de paiji 
şi valeţi armaţi. 

Cununia avu loc la Wincester. Cei care ar vrea să ştie 
cum a venit regina Maria Tudor în întîmpinarea logodnicului 
ei, cu ce rochie era îmbrăcată, cu ce podoabe era gătită, ce 
formă avea amfiteatrul dominat de cele două tronuri care 
aşteptau pe cei doi soţi ; cei care ar vrea să cunoască şi mai 
multe, să afle cum a fost oficiată liturghia, cum s-au aşezat la 
masă şi, în sfîrşit, cum Maiestăţile lor : „se sculară de la masă 
cu atita /scusinţă că, deşi aveau înaintea lor mulţime de nobili 
şi doamne, dispărură în iatacul lor nevăzuţi printr-o uşă 
mascată”, vor găsi toate amănuntele acestea şi încă multe 
altele în istoricul pe care l-am citat. 

In ce ne priveşte, oricît de interesante şi mai cu seamă 
de pitoreşti ar fi asemenea amănunte, ele ne-ar duce prea 


departe, aşa că ne întoarcem la regele Angliei şi al 
Neapolului, Filip al II-lea, care după nouă luni de căsnicie 
reapărea pe continent şi, într-un moment cînd nimeni nu se 
aştepta, îşi făcea apariţia, după cum am mai spus, la intrarea 
în tabără, salutat de duruitul tobelor, fanfara trompetelor şi de 
uralele oştenilor germani şi spanioli ce-l însoțeau cu alai. 

Carol-Quintul fusese unul dintre primii anunţaţi de 
sosirea neaşteptată a fiului său şi bucuros că Filip n-avea nici 
un motiv (cel puţin aşa părea) să-i ascundă prezenţa lui în 
Flandra, deoarece venea să-l viziteze în tabără, făcu o 
sforţare şi sprijinindu-se pe braţul unui ofiţer se tîrî pînă la uşa 
cortului. 

De abia ajunsese că îl şi zări pe don Filip înaintînd spre el 
în mijlocul uralelor, tobelor şi trompetelor, ca şi cum era deja 
domn şi stăpîn. 

— Ei, ce să-i faci, murmură Carol-Quintul, aşa vrea 
Dumnezeu ! 

Dar Filip cum îşi zări părintele struni calul şi descă- lecă, 
apoi, apropiindu-se cu braţele întinse, capul descoperit şi 
aplecat, se aruncă la picioarele împăratului. 

Această umilinţă alungă toate gîndurile rele din mintea 
lui Carol-Quintul. ÎI ridică pe Filip, îl strînse în braţe şi 
întorcîndu-se către cei ce-l urmaseră cu alai pe prinţ: 

— Mulţumesc, domnilor, rosti el, că aţi ghicit bucuria ce- 
o voi avea la vederea fiului meu prea iubit şi că mi-aţi vestit-o 
dinainte cu strigăte şi urale ! 

— Don Filip, zise el apoi prinţului, sînt aproape cinci ani 
de cînd nu ne-am văzut. Vino ! avem multe să ne spunem. 

Şi, salutînd toată acea mulţime de oşteni şi ofiţeri 
adunaţi în faţa cortului, se sprijini de braţul fiului şi intră în 
pavilion în strigătele entuziaste : „Trăiască regele Angliei!” şi 
„Trăiască împăratul Germaniei!”, „Trăiască don Filip !” şi 
„Trăiască Carol-Quintul!” repetate de mii de ori. 

Într-adevăr, cum prevăzuse împăratul, el şi Filip aveau 
multe a-şi spune. 

Şi totuşi, după ce Carol-Quintul se instală pe divan iar 
Filip, refuzînd onoarea de a sta alături de părintele său, se 
aşeză pe un scaun, urmă un moment de tăcere. 

Carol-Quintul rupse primul tăcerea pe care Filip o păstra, 
poate din respect faţă de tatăl său. 


— Fiule, zise împăratul, a. fost deajuns prezenţa ta atit 
de mult dorită ca să împrăştie impresia neplăcută pe care mi- 
au pricinuit-o veştile primite astăzi. 

— Una din aceste veşti, cea mai tristă din toate o şi 
cunosc, cum poţi observa după îmbrăcămintea mea, tată, 
răspunse Filip ; am avut durerea de a pierde domnia-ta 
mama, eu o bunică! 

— Vestea ai aflat-o în Belgia, fiule ? 

Filip se înclină. 

— In Anglia, sire ; putem comunica direct cu Spania, pe 
cînd curierul pe care l-a primit Maiestatea-Voastră, a trebuit 
să vină de la Geneva aici pe uscat, ceea ce desigur l-a făcut 
să întiîrzie. 

— Într-adevăr, încuviinţă Carol-Quintul, aşa trebuie să fie 
; dar, în afară de această durere, fiule, mai am şi un alt motiv 
de îngrijorare. 

— Maiestatea-Voastră se referă la alegerea papii Paul al 
IV-lea şi la liga pe care el a propus-o regelui Franţei semnată 
probabil la ora aceasta ? 

Carol-Quintul privi uimit pe don Filip. 

— Fiule, spuse el, nu cumva tot un vas englez te-a 
informat atît de bine ? Totuşi e cale lungă de la Civita- 
Vecchia pînă la Portsmouth ! 

— Nu, sire, vestea ne-a sosit prin Franţa ; de asta am 
putut-o afla înaintea voastră. Trecătorile Alpilor şi Tirolului sînt 
încă închise de zăpezi şi l-au întîrziat pe curierul Maiestăţii- 
Voastre, pe cînd al nostru a venit de-a dreptul de la Ostia la 
Marsilia, de la Marsilia la Boulogne şi de la Boulogne la 
Londra. 

Carol-Quintul se încruntă ; multă vreme crezuse că el 
avea dreptul să fie informat primul de orice eveniment de 
seamă petrecut în lume şi iată că fiul lui nu mai că aflase 
înainte de moartea reginei loana şi alegerea lui Paul al IV-lea, 
dar îi şi anunţa un lucru neştiut de el : liga semnată între 
Henric al II-lea şi noul papă. 

Dar Filip păru că nu observă uimirea tatălui său. 

— De altfel, urmă el, familia Caraffa şi partizanii lor şi-au 
luat atit de bine toate măsurile, că tratatul a fost trimis 
regelui Franţei chiar în timpul conclavului 1. Asta explică şi 


1 Adunarea episcopilor pentru alegerea papii. 


îndrăzneala cu care Henric al II-lea a înaintat spre Bouvines şi 
Dinant, după ce cucerise Marienburg, fără îndoială cu scopul 
de a vă tăia retragerea. 

— O ! O ! făcu Carol-Quintul, să fie el oare chiar atît de 
avansat cum spui, şi s-ar putea să fiu ameninţat de o nouă 
surpriză în genul celei de la Insbruck ? 

— Nu, răspunse Filip, deoarece sper că Maistatea- 
Voastră nu va refuza să încheie un armistițiu cu regele Henric 
al II-lea. 

— Pe cuvîntul meu ! strigă împăratul, ar fi o nebunie să 
refuz aşa ceva, ba chiar să n-o propun eu ! 

— Sire, zise Filip, un armistițiu propus de domnia-ta l-ar 
face prea orgolios pe regele Franţei. lată de ce, regina Maria 
şi cu mine, am avut ideea să ne ocupăm de această afacere 
în interesul demnităţii Voastre. 

— Şi vii să-mi ceri învoirea de a trece la acţiune ? Fie! 
începe şi nu pierde timpul ; trimite în Franţa cei mai abili 
ambasadori ; cu cît ajung mai repede, cu atît mai bine. 

— Aşa ne-am gîndit şi noi, Sire, şi, lăsînd Maiestăţii- 
Voastre libertatea de a ne desminţi, am şi trimis pe cardinalul 
Polus la regele Franţei pentru a cere un armistițiu. 

Carol-Quintul dădu din cap. 

— N-are să ajungă la timp, spuse el şi Henric va ajunge 
la Bruvelles înainte ca Polus să fi debarcat la Calais. 

— De asta cardinalul Polus a venit prin Ostende şi l-a 
ajuns pe regele Franţei la Dinant. 

— Oricît de priceput diplomat ar fi, zise Carol-Quintul cu 
un suspin, mă îndoiesc că va izbuti în asemenea tratative. 

— Sînt fericit atunci că pot vesti Maiestăţii-Voastre că a 
izbutit, răspunse Filip. Regele Franţei primeşte, dacă nu un 
armistițiu, măcar o încetare a luptelor pînă cînd se vor stabili 
condiţiile armistiţiului. Regele a ales ca loc de conferinţă 
mănăstirea Vocelles, de lîngă Cambray şi cardinalul Polus cînd 
a venit să-mi anunţe la Bruxelles rezultatul misiunii, mi-a spus 
că a socotit mai înţelept să nu facă dificultăţi în privinţa asta. 

Carol-Quintul îl privi pe don Filip cu un fel de admiraţie: 
iată că îi anunţa cu cea mai mare modestie fericitul 
deznodămiînt al unei negocieri pe care el, Carol- Quintul, o 
socotise cu neputinţă. 

— Şi armistițiul, întrebă el, ce durată va avea ? 


— Cea adevărată sau cea stabilită ? 

— Cea stabilită. 

— Cinci ani, Sire ! 

— Şi cea adevărată ? 

— Cit va fi voia Celui de Sus. 

— Şi cît timp crezi, don Filip, că va dura voia Celui de 
Sus? 

— Ei, zise regele Angliei şi al Neapolului cu un zîmbet 
abia simţit, doar timpul necesar să aduceţi din Spania o 
întărire de zece mii de spanioli şi eu să pot trimite din Anglia 
un ajutor de zece mii de englezi. 

— Fiule, zise Carol-Quintul, armistițiul acesta era dorinţa 
mea cea mai vie, şi... şi, cum tu ai obținut-o, ei bine, îţi 
făgăduiesc că tu îl vei ţine, ori rupe, după placul tău. 

— Nu înţeleg ce vrea să spună măritul împărat, replică 
Filip, care nu se putu stăpiîni îndeajuns pentru a împiedica 
străfulgerarea de speranţă şi lăcomie ce străluci o clipă în 
ochii săi. 

Întrevăzuse foarte aproape de el sceptrul Spaniei şi al 
Ţărilor de Jos şi cine ştie ? poate şi coroana imperială. 

Opt zile mai tirziu se semnă un armistițiu în următorii 
termeni : 

„Se încheie un armistițiu pe cinci ani, atît pe mare cît şi 
pe uscat, de care se vor bucura în egală măsură toate 
popoarele, statele, regatele şi provinciile atît ale împăratului 
cît şi ale regelui Franţei şi al regelui Filip”. 

„Pe durata celor cinci ani vor fi oprite orice acţiuni 
armate şi, totuşi, fiecare din aceşti stăpînitori va păstra tot ce 
a cucerit în timpul războiului”. 

„La acest armistițiu participă şi Sanctitatea Sa Paul al IV- 
lea.” 

Chiar Filip prezentă tratatul împăratului, care aruncă o 
privire aproape speriată pe chipul neclintit al fiului său. 

Tratatului nu-i mai lipsea decît semnătura lui Carol- 
Quintul. 

Carol-Quintul semnă. 

Apoi, după ce trasă cu mare dificultate cele cinci litere 
ale numelui său : 


— Sire, spuse el, dînd pentru prima oară acest titlu fiului, 
întoarceţi-vă la Londra şi fiţi gata să reveniţi la Bruxelles la 
primul meu ordin. 


____ XIV.UNDE CAROL-QUINTUL ÎŞI ŢINE 
FĂGĂDUIALA FĂCUTĂ FIULUI SĂU DON FILIP 


Vineri 25 octombrie anul 1555, străzile oraşului Bruxelles 
mişunau de popor adunat nu numai din capitala Brabantului 
meridional, dar şi din alte state flamande ale împăratului 
Carol-Quintul. 

Toată gloata aceea se grămădea către palatul regal, 
care astăzi nu mai există şi pe-atunci se ridica în partea de 
sus a oraşului, aproape de culmea Caudenberg-ului. 

O mare adunare convocată din motive încă necunoscute 
şi care mai fusese odată amînată de împărat trebuia să aibă 
loc în ziua aceea. 

In scopul acesta interiorul sălii mari fusese împodobit şi 
tapisat spre partea de apus, adică spre intrare, unde se 
construise un fel de tribună înaltă de vreo şase, şapte trepte, 
acoperită de covoare splendide, avînd deasupra un baldachin 
cu stema imperială sub care se aflau trei fotolii 
goale „destinate bineînţeles, cel din mijloc împăratului, cel din 
dreapta regelui Filip, sosit în ajun şi cel din stînga reginei 
văduve a Ungariei, Maria de Austria, sora lui Carol-Quintul. 

O serie de bănci paralele aşezate în continuarea celor 
trei fotolii formau împreună un fel de semicerc. 

Alte scaune erau aşezate înaintea estradei, ca băncile în 
faţa scenei unei săli de spectacol. 

Regele Filip, regina Maria, regina Eleonora, văduva lui 
Francisc |, Maximilian regele Boemiei, Cristina, ducesa de 
Lorraine se instalaseră în palat. 

Numai Carol-Quintul rămăsese mai departe în căsuţa lui 
din Parc, cum îi spunea el. 


La ora patru după amiază ieşi din căsuţă, încălecă pe un 
catîr al cărui mers domol îl făcea să sufere mai puţin decit 
oricare alt mijloc de locomoţie. De mers pe jos nici nu putea fi 
vorba ; accesele de gută erau tot mai violente şi împăratul nu 
ştia dacă va putea merge din pragul uşii pînă la tribuna sălii 
mari, ori va trebui să fie purtat acei cîţiva paşi. 

Regii şi prinții urmau pe jos catîrul împăratului. 

Impăratul era înveşmîntat cu mantia imperială, toată 
ţesută în fir de aur, peste care atîrna marele cordon al Lînii de 
aur. Purta coroana, dar sceptrul, pe care mîna lui nu mai avea 
puterea să-l ţină, era dus înaintea lui pe o pernă de catifea 
roşie. 

Personajele care trebuiau să ocupe băncile aşezate în 
cele două laturi ale fotoliilor şi în faţa estradei fuseseră 
dinainte introduse în sală. 

La dreapta fotoliilor stăteau cavalerii Lînei de aur pe o 
bancă tapiţată. 

Pe banca din stînga la fel tapiţată se aflau prinții, granzii 
de Spania şi seniorii. 

In spatele lor, pe alte bănci netapiţate, se aflau cele trei 
consilii : Consiliul de Stat, consiliul privat şi consiliul de 
finanţe. 

In sfîrşit, pe alte bănci plasate în faţă, erau mai întîi 
reprezentanţii Brabantului, apoi reprezentanţii Flandrei şi toţi 
ceilalţi reprezentanţi, după rangul ce-l aveau. 

Balcoanele ce înconjurau sala erau de dimineaţă tixite cu 
spectatori. 

Impăratul intră către orele patru şi un sfert; se rezema 
de umărul lui Whilhelm de Orania, cel supranumit mai tîrziu 
Taciturnul. 

Lîngă Wilhelm de Orania mergea Emmanuel-Philibert 
însoţit de scutier şi de paj. 

De cealaltă parte, înaintea regilor şi a părinţilor, la cîţiva 
paşi în dreapta împăratului, înainta un om de treizeci, treizeci 
şi cinci de ani , necunoscut tuturor şi care părea tot aşa de 
mirat că se află acolo ca şi spectatorii care-l priveau. 

Era Odoardo Maraviglia ce fusese scos din închisoare, 
îmbrăcat într-un splendid costum şi adus în acel loc, fără să 
ştie unde va merge şi nici ce voiau să facă cu el. 


La apariţia împăratului şi a strălucitei suite ce venea 
după el, toată lumea se ridică. 

impăratul Carol-Quintul înaintă pe tribună păşind cu 
foarte mare greutate, deşi era susţinut. Se vedea bine că-i 
trebuia un curaj nemaipomenit şi mai cu seamă o mare 
obişnuinţă a suferinţei ca să nu scoată un geamăt la fiecare 
pas ce-l făcea. 

Se aşeză, avînd la dreapta pe don Filip şi la stînga pe 
regina Maria. 

Apoi, la un semn al lui, toată lumea făcu la fel, afară de 
prinţul de Orania, Emmanuel-Philibert şi cele două persoane 
care formau suita lui într-o latură iar în cealaltă Odoardo 
Maraviglia care liber, înveşmîntat, cum am mai spus, în haine 
scumpe, privea cu uimire spectacolul. 

După ce toată lumea se aşeză, împăratul făcu semn 
consilierului Philibert Brussellius să ia cuvintul. 

Toţi aşteptau cu nelinişte. Numai chipul lui Filip ră- 
mînea calm şi nepăsător. Privirea-i învăluită părea că nu vede 
nimic. Aproape nu-ţi venea a crede că putea circula sîngele 
sub pielea aceea palidă şi neînsufleţită. Vorbitorul explică în 
puţine cuvinte că regii, prinții, granzii de Spania, cavalerii 
Lînei de aur, reprezentanţii Flandrei prezenţi în sală au fost 
convocați să fie de faţă la abdicarea împăratului Carol-Quintul 
în favoarea fiului său don Filip, căruia, începînd din acel 
moment, îi trecea titlurile lui de rege al Castiliei, al Leonului, 
al Granadei, al Navarei, al Aragonului, al Neapolului, al Siciliei, 
al Majorcăi, al insuleleor, a Indiilor şi a pămiînturilor din marea 
Oceanică şi Atlantică, precum şi cele de arhiduce de Austria, 
duce de Burgundia, de Lothier, de Brabant, de Luisburg, de 
Luxemburg, de Quelière ; conte de Flandra, de Artois ; de 
Burgundia : palatin de Hainaut, de Zélande, de Olanda, de 
Feurette, de Haguenau, de Namur, de Zutphen ; în sfîrşit şi 
cele de prinţ de Zwane, marchiz al Sfîntului-Imperiu, senior de 
Frize, de Salmi, de Malines, şi a cetăților, oraşelor şi regiunilor 
Utrecht, Overyssel şi Groeningen. 

Coroana imperială era rezervată lui Ferdinand, regele 
romanilor. 

La acest punct numai o umbră lividă trecu pe faţa lui don 
Filip şi un uşor tremur îi înfioră muşchii obrajilor. 


Abdicarea, ce tăiase tuturor răsuflarea de uimire, ora- 
torul o atribuie dorinţei împăratului de a revedea Spania, pe 
care n-o mai văzuse de doisprezece ani şi mai ales 
suferințelor ce le îndura din pricina gutei, suferinţe sporite şi 
mai mult de clima aspră a Flandrei şi Germaniei. 

Sfirşi rugînd în numele împăratului pe reprezentanţii 
Flandrei să privească cu bunăvoință această cedare a ţării lor 
lui don Filip. 

După ce sfirşi discursul cu o peroraţie în care ruga pe 
Dumnezeu să-l ţină mai departe pe măritul împărat sub 
ocrotirea lui divină, Philibert Brussellius tăcu şi îşi reluă locul. 

Atunci împăratul se ridică la rîndul său ; era palid şi 
năduşeala suferinţei îi umezea chipul ; voia să vorbească şi 
ţinea în mînă o hirtie pe care era scris discursul lui, pentru 
cazul cînd nu l-ar ajuta memoria. 

La primul semn prin care-şi arătă dorinţa de a vorbi, 
murmurul general ce se ridicase în sală cînd îşi sfirşise 
discursul consilierul Brussellius, încetă ca prin farmec şi oricît 
de slabă era vocea împăratului, nu se pierdu nici o silabă din 
clipa cînd începu a vorbi. E drept că pe măsură ce-şi rostea 
discursul şi, aruncînd o privire asupra vieţii sale trecute, îşi 
amintea de munca, primejdiile, activitatea şi planurile sale, 
vocea-i creştea, gesturile deveneau tot mai largi, ochiul 
căpăta o vioiciune ciudată şi accentul găsea acele solemne 
inflexiuni pe care le au ultimele cuvinte ale muribunzilor. 

— Dragi prieteni, începu el,! aţi auzit care sînt motivele 
ce m-au hotărît să renunţ la sceptru şi la coroană în favoarea 
regelui Filip, fiul meu. Daţi-mi voie să adaug cîteva vorbe care 
vă vor lămuri mai bine hotărîrea şi gîndul meu. Dragi prieteni, 
mulţi dintre cei care mă ascultă astăzi trebuie să-şi aducă 
aminte că în ziua de cinci ianuarie trecut s-au împlinit exact 
patruzeci de ani de cînd bunicul meu, prea slăvitul Maximilian, 
m-a eliberat de sub tutela lui şi, chiar în această sală şi la 
aceeaşi oră, avînd eu abia cincisprezece ani, mă lăsă stăpîn 
pe toate drepturile mele. In anul următor, murind regele 
Ferdinand Catolicul, bunicul meu după mamă, primii coroana, 
nefiind în vîrstă decit de şaisprezece ani. 


N-am schimbat nimic din discursul împăratului, pe care îl luăm dintr-o 
publicaţie apărută în 1830, la Bruxelles, datorită savantului director adjunct 
al arhivelor regale, L. P. Gachard. (N.A.) 


„Mama mea trăia ; dar, deşi atît de tînără şi în putere, 
rămăsese aşa de zguduită de moartea soţului ei, după cum 
ştiţi, încît nu era în stare să conducă ea însăşi regatele 
părinţilor şi a trebuit la şaptesprezece ani să-mi încep 
călătoriile peste mări ca să iau în stăpinire regatul Spaniei. În 
sfîrşit, cînd bunicul meu, împăratul Maximilian muri, acum 
treizeci şi şase de ani — aveam atunci nouăsprezece — am 
rivnit la coroana imperială pe care o purtase, nu din dorinţa 
de a stăpiîni un cît mai mare număr de ţări, ci pentru a putea 
apăra mai bine interesele Germaniei, a celorlalte regate ale 
mele şi mai ales a Flandrei mele iubite. In scopul acesta am 
plănuit şi dus la bun sfîrşit atitea călătorii ; să le numărăm şi 
veţi fi surprinşi de numărul şi de amploarea lor. 

„Am fost de nouă ori în Germania de nord, de şase ori în 
Spania, de şapte ori în Italia, de zece ori în Belgia, de patru ori 
în Franţa, de două ori în Anglia şi de două ori în Africa ; ceea 
ce face în total patruzeci de călătorii ori expediţii. 

„Şi în aceste patruzeci de călătorii ori expediţii, n-am pus 
la socoteală drumurile de importanţă mai mică făcute pentru 
vizitarea insulelor şi a provinciilor cucerite. 

„Ca să săvirşesc toate acestea am trecut de opt ori 
Marea Mediterană şi de trei ori Marea Occidentului, pe care 
mă pregătesc s-o traversez astăzi pentru ultima oară. 

„Voi trece sub tăcere călătoria mea în Franţa, pe care 
am traversat-o venind din Spania ca să mă duc în Ţările de 
Jos; călătorie impusă, după cum ştiţi, de motive grave.! 

„Am fost silit, din cauza numeroaselor şi deselor absente 
să dau în grija sorei mele regina, aici de faţă, guvernarea 
acestor provincii. Dar eu ştiu, cum ştiu şi diferitele organizaţii 
ale statului la fel de bine ca mine, cum şi-a îndeplinit această 
sarcină. 

„Odată cu aceste călătorii am avut şi multe războaie; 
toate au fost provocate sau acceptate împotriva voinţei mele 
şi astăzi ceea ce mă întristează părăsindu-vă, dragi prieteni, 
este că nu pot lăsa o pace mai durabilă, o linişte mai sigură... 
Asemenea treburi nu se fac, cum vă daţi bine seama, decit cu 
multă pregătire şi mare osteneală şi se vede prea bine, după 
paliditatea şi slăbiciunea mea, cît de mistuitoare sînt acele 
osteneli şi cît de anevoioase acele lucrări. Aşadar, să nu vă 


1 Răscoala locuitorilor din Gand. (N.A.). 


închipuiţi că nu mă cunosc într-atita încît, măsurînd sarcina ce 
mi-o impuneau evenimentele cu forţa pe care mi-a hărăzit-o 
Dumnezeu, să nu-mi dau seama că nu sînt la înălţimea 
misiunii ce mi-era dată. Dar am socotit că din pricina nebuniei 
de care suferea mama şi a vîrstei fragede a fiului meu, ar fi 
fost o crimă să mă lepăd înainte de vreme de sarcina, oricît 
de grea ar fi fost, cu care Providența, dîindu-mi coroana şi 
sceptrul, mi-a împovărat capul şi braţul. 

„Totuşi, chiar de cînd am părăsit ultima oară Flandra ca 
să mă duc în Germania, aveam intenţia să pun în aplicare 
planul pe care-l îndeplinesc astăzi ; dar văzînd cît de jalnică 
era situaţia, simțind că mai am în mine un pic de forţă şi 
considerîndu-mă obligat de frămîntările ce tulburau republica 
creştină, atacată în acelaşi timp de turci şi de luterani, am 
crezut că este de datoria mea să las odihna pentru mai tirziu 
şi să sacrific popoarelor mele ce-mi mai rămînea din forţă şi 
din viaţă. Eram pe drumul cel bun, gata să ajung la ţintă, cînd 
prinții germani şi regele Franţei, călcîndu-şi cuvîntul dat, mă 
aruncară iar în viltoarea tulburărilor şi a bătăliilor. Unii se 
îndîrjiră chiar împotriva mea, cît pe ce să mă facă prizonier la 
Insbruck ; alţii ocupară oraşul Metz, care făcea parte din 
Imperiu. Atunci m-am dus grabnic eu însumi ca să-l asediez 
cu o armată numeroasă. Am fost învins, armata mea nimicită, 
dar nu de oameni ci de forţele naturii. In schimbul Metz-ului, 
pierdut am luat francezilor burgurile Therouanne şi Hesdin. 
Am făcut mai mult : am pătruns pînă la Valenciennes înaintea 
regelui Franţei şi l-am silit să se retragă, făcînd tot ce-am 
putut la bătălia de la Renty, disperat că nu puteam face mai 
mult. 

„Dar astăzi, în afară de lipsurile pe care întotdeauna mi 
le-am recunoscut, iată că boala se înrăutăţeşte şi mă 
doboară. Din fericire, în momentul cînd Dumnezeu îmi ia 
mama, îmi dă în schimb un fiu ajuns la vîrsta cînd poate 
domni. Acum cînd puterile m-au părăsit şi mă apropii de 
moarte, nu mai preget să renunţ la dragostea şi pasiunea de 
a domni pentru binele şi liniştea supuşilor mei. In locul unui 
moşneag infirm, ajuns cu un picior în groapă, vă dau un prinţ 
voinic, preferabil prin tinereţea şi virtutea-i înfloritoare. Juraţi-i 
deci lui dragostea şi credinţa pe care mi-aţi jurat-o mie şi pe 
care mi-aţi păstrat-o cu atita loialitate. Mai ales, luaţi seama 


ca nu cumva ereziile ce vă împresoară să se strecoare printre 
voi tulburînd frăţia ce trebuie să vă unească şi dacă vedeţi 
cumva că ele prind rădăcini, grăbiţi-vă să le stirpiţi, să le 
smulgeţi din pămînt şi să le aruncaţi departe de voi. 

„Şi acum, ca să închei cu încă cîteva cuvinte tot ce am 
spus despre mine, voi adăuga că am făcut multe greşeli, fie 
din neştiinţă în tinereţe, fie din orgoliu la maturitate, fie din 
oricare altă slăbiciune inevitabilă firii omeneşti. In acelaşi 
timp, declar aici că niciodată n-am făcut cuiva înadins, cu 
bună ştiinţă, vreo ofensă sau violenţă, sau de s-a făcut fără 
ştirea mea ofensă sau violenţă şi am aflat, întotdeauna am 
îndreptat greşeala, aşa cum voi face îndată în faţa tuturor 
unei persoane aici prezente pe care o rog să aştepte cu 
răbdare şi îndurare. 

Apoi, se întoarse către don Filip care la sfîrşitul dis- 
cursului venise să îngenuncheze la picioarele lui. 

— Fiule, rosti el, dacă numai prin moartea mea ai fi intrat 
în stăpînirea atitor regate şi provincii, tot aş fi meritat fără 
îndoială ceva din partea ta, pentru că ţi-am lăsat o moştenire 
atît de bogată, mărită de mine cu atitea avuţii. Dar, deoarece 
această mare moştenire nu-ţi revine astăzi prin moartea mea, 
ci numai prin voinţa mea; deoarece părintele tău a vrut să 
moară înainte ca trupul lui să pogoare în mormiînt, ca să te 
poţi bucura, el fiind în viaţă, de avantajele moştenirii sale, îţi 
cer — şi am dreptul să cer asta — îţi cer să-ţi dăruieşti 
popoarelor tale toată grija şi dragostea ce crezi că mi-o 
datorezi mie, pentru că ţi-am dat dinainte dreptul de a te 
bucura de împărăție. 

„Ceilalţi regi se bucură să aducă pe lume copii şi să le 
lase regatele ; eu am vrut să smulg morţii satisfacția de a-ţi 
face acest dar, închipuindu-mi că voi avea o îndoită bucurie 
dacă, aşa cum te văd trăind datorită mie, te văd dominînd 
datorită mie. Puţini se vor găsi care să-mi urmeze pilda, cum 
puţini am găsit dintre cei din veacurile trecute a căror pilde să 
fie bune de urmat ; dar măcar vor lăuda intenţia mea cînd se 
va dovedi că ai meritat să fie făcută cu tine prima experienţă ; 
şi vei obţine într-adevăr meritul, fiule, dacă vei păstra aceeaşi 
înţelepciune pe care ai dovedit-o pînă acum, dacă vei purta 
mereu în suflet frica de cel atotputernic, dacă vei lua 
apărarea religiei catolice şi vei proteja justiţia şi legile, care 


sînt forţa cea mai mare şi sprijinul cel mai temeinic al 
împărăţiilor. In sfîrşit, îmi mai rămîne să-ţi urez ca pruncii tăi 
să crească şi să ajungă oameni atit de vrednici, încît să le poţi 
trece împărăţia şi puterea de bună voie, tot atît de nesilit ca 
mine ! 

Rostind acele cuvinte, fie că erau într-adevăr sfîrşitul 
discursului, sau că emoția îi curmase şirul vorbelor, vocea lui 
Carol-Quintul se stinse şi, punînd mîna pe capul fiului său 
îngenunchiat înaintea lui, rămase un minut neclintit, mut, în 
timp ce lacrimile îi curgeau tăcute de-a lungul obrajilor. 

După un minut de tăcere, mai grăitor chiar decit 
discursul rostit, cum părea că forţele îl părăsesc, întinse mîna 
spre sora lui, în timp ce don Filip care stătuse încovoiat în 
genunchi se ridică şi-l cuprinse cu braţul de mijloc, ca să-l 
sprijine. 

Atunci regina Maria scoase din buzunar o sticluţă de 
cristal ce conţinea un lichid roz, pe care vărsîndu-l într-un mic 
potir de aur îl prezentă împăratului. 

În timp ce împăratul sorbea băutura, întreaga adunare 
se lăsă în voia emoţiei. Printre persoanele de faţă, mai 
depărtate sau mai apropiate ca rang de tron, puţine erau cele 
a căror inimă nu fusese mişcată, ai căror ochi nu se aburiseră 
de lacrimi. 

Intr-adevăr, era măreț spectacolul oferit lumii de acel 
suveran, de acel războinic, de acel Cezar care, după patruzeci 
de ani de o dominație pe care soarta a hărăzit-o doar cîtorva 
aleşi, cobora de pe tron de bunăvoie şi, cu trupul sleit de 
puteri, cu sufletul împovărat, recunoştea sus şi tare zădărnicia 
măririlor lumești în faţa urmaşului căruia i le ceda. 

Dar era aşteptat un spectacol şi mai măreț, făgăduit 
chiar de împărat. Era vorba de un om ce recunoştea în faţa 
tuturor o greşeală săvirşită şi cerea iertare celui căruia îi 
făcuse un rău. 

Impăratul înţelese că asta aşteptau cu toţii şi, adu- 
nîndu-şi puterile, îl îndepărtă cu blindeţe pe don Filip. 

Era limpede că voia să vorbească din nou, aşa că se făcu 
tăcere. 

— Dragi prieteni, începu împăratul, am făgăduit mai 
înainte că voi da satisfacţie în faţa tuturor unui om căruia i-am 
făcut o nedreptate. Să fiţi deci cu toţii martori că după ce m- 


am lăudat cu ce-am crezut că sînt faptele mele bune, m-am 
învinuit de cele rele. 

Atunci, întorcîndu-se spre necunoscutul îmbrăcat în 
haine strălucitoare, pe care toţi îl remarcaseră, rosti cu voce 
hotărită : 

— Odoardo Maraviglia, apropie-te. 

Tînărul căruia i se adresa acea invitaţie solemnă păli şi 
se apropie de Carol-Quintul cu paşi şovăielnici. 

— Conte, rosti împăratul, ţi-am făcut un mare rău, cu 
voia ori fără voia mea, lăsînd ca tatăl dumitale să sufere o 
moarte crudă în temniţele din Milano. Adesea această faptă 
mi-am reamintit-o sub semnul îndoielii. Astăzi îmi apare ca o 
fantasmă învăluită în linţoliul remuşcării. Conte Maraviglia, în 
faţa tuturor, sub privirea oamenilor şi a Celui de Sus, în clipa 
cînd scot mantia imperială care îmi apasă umerii de treizeci şi 
şase de ani, mă umilesc în faţa ta şi te rog, nu numai să mă 
ierţi, ci să ceri lui Dumnezeu izbăvire pentru mine, căci se va 
îndura mai uşor la stăruinţele victimei decit la ruga fierbinte a 
ucigaşului. 

Odoardo Maraviglia, scoţind un strigăt, căzu în genunchi. 

— Mărite împărate, zise el, pe bună dreptate ţi-a dat 
lumea titlul de August. Da ! da ! te iert în numele meu şi al 
părintelui meu ! O ! da, Dumnezeu te va ierta ! Dar eu, eu 
auguste împărate, cui să-i cer o iertare pe care nu mi-o mai 
acord nici eu ? 

Apoi ridicîndu-se : 

— Domnilor, rosti Maraviglia întorcîndu-se spre adunare, 
domnilor, aveţi în faţa domniilor voastre un om care a vrut să- 
| asasineze pe împărat şi împăratul nu numai că-l iartă, dar îi 
şi cere iertare. — Rege don Filip, adăugă el făcînd o 
plecăciune în faţa aceluia care de atunci înainte avea să se 
numească Filip al II-lea, ucigaşul se predă în mîinile voastre. 

— Fiule, zise Carol-Quintul, cuprins pentru a doua oară 
de-o mare slăbiciune, las în grija ta pe omul acesta. Viaţa lui 
să-ţi fie sacră ! 

Şi căzu în fotoliu aproape leşinat. 

— O, Emmanuel, iubitul meu ! spuse pajul ducelui de 
Savoia, care profitînd de mişcarea stîrnită de cele întimplate 
împăratului, se strecurase pînă la stăpînul său, cît eşti de bun 


! cît eşti de mărinimos ! ce bine te recunosc după cele 
petrecute acum ! 

Şi, înainte ca Emmanuel să se poată împotrivi, ca inima 
plină de emoție, cu ochii în lacrimi, Leone-Leona îi sărută 
mîna, aproape cu tot atîta respect cît şi dragoste. 

Ceremonia, o clipă întreruptă de incidentul pe care l-am 
povestit, unul dintre cele mai mişcătoare ale acelei zile 
solemne, trebuia să se desfăşoare mai departe, căci pentru 
îndeplinirea completă a abdicării, după ce Carol-Quintul 
dăruise, trebuia ca Filip al II-lea să primească. 

Filip care răspunsese cu un semn de făgăduială la 
recomandarea tatălui său se înclină din nou cu umilinţă 
înaintea lui şi spuse în spaniolă, limbă pe care mulţi dintre cei 
de faţă n-o vorbeau „dar aproape toţi o înțelegeau, cu un glas 
în care pentru întîia oară poate se strecura o uşoară emoție : 

— N-am meritat nicicînd, prea victoriosule împărat şi 
bunule părinte şi n-am crezut niciodată că aş fi vrednic de o 
dragoste părintească atît de mare, cum desigur n-a mai fost 
vreodată pe lumea asta, niciodată cel puţin care să se arate 
în felul acesta, fapt care mă tulbură adînc, gîndindu-mă la 
puţinul merit pe care-l am, copleşindu-mă de recunoştinţă şi 
respect în faţa mărinimiei voastre. Dar, fiindcă aţi binevoit să 
vă purtaţi faţă de mine cu atita dragoste şi generozitate, 
datorită augustei voastre bunătăţi, folosiţi înainte aceeaşi 
bunătate, scumpul meu părinte, rămînînd încredinţat că şi eu, 
dinspre partea mea, voi face tot ce-mi va sta în putinţă ca 
hotărîrea ce aţi luat-o în favoarea mea să fie binevenită şi 
plăcută tuturor, cercînd să guvernez în aşa fel ca statele să 
poată fi convinse de afecțiunea pe care le-am purtat-o 
întotdeauna. 

Sfirşind astfel, sărută de mai multe ori mîna tatălui său, 
pe cînd împăratul, strîngîndu-l la piept, îi spunea : 

— iți urez, iubitul meu fiu, ca Cel de Sus să te bine- 
cuviînteze cu cele mai de preţ haruri şi să te aibă în paza lui. 

Atunci don Filip îşi apăsă pentru ultima oară buzele pe 
mîna părintelui său, îşi şterse o lacrimă, probabil absentă de 
pe pleoapă, se ridică, se întoarse către dregători, îi salută şi, 
cu pălăria în mînă, la fel cum stăteau toţi cei care îl ascultau, 
în afară de împărat, singurul ce sta jos şi cu capul acoperit — 


rosti în franceză cele cîteva cuvinte ce urmează, pe care le 
redăm întocmai pentru a nu le ştirbi înţelesul : 

— Domnilor, mult aş fi vrut să fi ştiut mai bine limba ţării 
acesteia decit o ştiu, pentru a vă putea face să înţelegeţi mai 
uşor dragostea sinceră şi bunăvoința ce v-o port; dar cum n-o 
cunosc atit de bine pe cît ar fi de trebuinţă, voi apela la 
episcopul de Arras, care va vorbi în numele meu. 

Numaidecit Antoine Perrenot de Granvelle, cel care avea 
să fie mai tîrziu cardinal, servind de interpret sentimentelor 
prinţului, luă cuvîntul lăudînd zelul lui don Filip pentru binele 
supuşilor său şi arătînd hotărîrea lui de a se conforma cu 
fidelitate poveţelor bune şi înțelepte pe care i le dăduse 
împăratul. 

Apoi „regina Maria, sora împăratului, ce guvernase timp 
de douăzeci şi şase de ani provinciile Ţărilor-de-Jos, se ridică 
la rîndu-i şi, în cîteva cuvinte, trecu nepotului regenta cu care 
fusese învestită de fratele ei. 

După asta, regele Filip depuse jurămîntul că va păstra 
drepturile şi privilegiile supuşilor săi şi toţi membrii adunării, 
prinții, granzii de Spania, cavalerii Lînei de aur, delegaţii 
statelor, îi jurară credinţă, unii în numele lor, alţii în numele 
acelora pe care îi reprezentau. 

După ceremonia depunerii jurămintelor, Carol-Quintul se 
ridică, aşezîndu-l pe tron în locul lui pe regele Filip, îi puse 
coroana pe cap şi rosti cu voce tare: 

— Doamne, fă ca această coroană să nu fie pentru alesul 
tău o coroană de spini! 

Apoi făcu un pas spre uşă. 

Numaidecit don Filip, prinţul de Orania, Emmanuel- 
Philibert şi ceilalţi prinți şi nobili, toţi cîţi se aflau acolo, se 
repeziră ca să-l ajute pe împărat să meargă ; el însă făcu un 
semn lui Maraviglia care se apropie şovăind, căci nu putea 
înţelege ce voia de la el împăratul. 

Impăratul nu voia să aibă alt sprijin în clipa retragerii 
decît al acelui Maraviglia pe al cărui tată îl condamnase la 
moarte şi care drept ispăşire a sîngeroasei fapte, încercase 
să-l asasineze. 

Dar, cum celălalt braţ al împăratului atîrna lipsit de vlagă 


— Sire, spuse Emmanuel-Philibert, îngăduie ca pajul meu 
Leone să fie al doilea sprijin pe care să se reazeme 
Maiestatea-Voastră şi cinstea care i-o veţi face lui e ca şi cum 
mi-aţi fi făcut-o mie. 

Şi îl împinse pe Leon către împărat. 

Carol-Quintul se uită la paj şi-l recunoscu. 

— A! A! făcu el ridicînd braţul ca tînărul să-i poată oferi 
umărul, e tînărul cu diamantul... Aşadar, vrei să te împaci cu 
mine, frumosule paj ? 

Apoi împăratul îşi privi mîna ; nu mai purta inele din 
pricina durerilor, numai la degetul cel mic mai păstrase un 
singur inel de aur. 

— Aşteptarea nu ţi-a fost cu folos, frumosule paj, urmă el 
; în loc de diamant, nu vei avea decit acest inel simplu. E 
drept că poartă inițialele mele ; cred că asta ar putea să fie o 
compensație pentru tine. 

Şi scoţindu-şi inelul din degetul mic, îl trecu în degetul 
mare al lui Leone, fiind singurul destul de gros ca să-l poată 
purta gingaşa-i mînă. 

leşi după asta din sală sub privirile şi în mijlocul ovaţiilor 
adunării ; dar cu cît mai curioase ar fi fost privirile şi cu cît mai 
entuziaste aclamaţiile, dacă cei de faţă ar fi putut ghici că 
împăratul acela, ce cobora singur de pe un tron, creştinul ce 
pornea spre singurătate, păcătosul ce-şi încovoia umil 
spinarea cerînd iertare, înainta spre apropiatu-i mormînt, 
sprijinindu-se nu numai pe fiul, dar şi pe fiica nefericitului 
Francesco Maraviglia, ucis din porunca lui cu douăzeci de ani 
în urmă pe o întunecată noapte de septembrie într-una din 
carcerile fortăreţii din Milano. 

Era pocăinţa susţinută de rugăciune ; cea mai plăcută 
privelişte din cîte se află pe pămînt în ochii Domnului, dacă ar 
fi să credem în vorbele lui Hristos. 

Ajuns însă la poarta drumului singuratec unde-l aştepta 
catirul ce-l adusese, împăratul nu îngădui niciunuia din cei doi 
tineri să facă un pas mai departe, trimiţîndu-l pe Odoardo la 
noul lui stăpîn, don Filip, şi pe Leone la vechiu-i stăpiîn, 
Emmanuel-Philibert. 

Apoi, fără altă gardă, fără alt alai, fără altă escortă decît 
slujitorul ce ţinea frîul blîndului animal, porni pe acelaşi drum 
spre căsuţa-i din Parc, aşa că nimeni dintre cei care-l vedeau 


umblînd astfel în întunecime nu putea bănui că umilul pelerin 
era chiar cel a cărui abdicare făcea atunci vilvă la Bruxelles şi 
în curînd avea să stiîrnească vilvă în lumea întreagă. 

Carol-Quintul ajungînd la poarta căsuţei din Parc, care se 
afla atunci pe locul unde se ridică astăzi palatul Adunării 
Naţionale, găsi poarta deschisă. 

Slujitorul doar împinse grilajul ca să poată intra ca- tirul, 
cavalerul şi el. 

Apoi, la porunca împăratului, ducînd catîrul cît mai 
aproape de a doua poartă, astfel ca după ce va descăleca 
drumul pînă la uşa salonului să fie cel mai scurt cu putinţă, 
omul îl luă pe împărat în braţe şi-l puse pe prag. 

Şi această poartă era deschisă ca şi prima. 

Impăratul nu luă în seamă amănuntul acela, cufundat 
fiind în gînduri pe care mai uşor le vine cititorilor noştri să le 
înţeleagă decit nouă să le descriem. Sprijinindu-se cu o mînă 
pe bastonul regăsit în acelaşi loc unde-l lăsase cu două ore 
înainte, adică după uşă — şi cu cealaltă pe braţul slujitorului, 
ajunse în salonul cu pereţii căptuşiţi de draperii călduroase, 
cu covoare groase aşternute pe jos şi cu un foc mare arzînd în 
cămin. 

Salonul nu era luminat decit de strălucirea flăcărilor care 
se răsuceau cu lăcomie în jurul tăciunilor, devorîn- du-i ; dar în 
starea de spirit în care se afla împăratul, semi-obscuritatea 
aceea îi convenea mai mult decît o mare iluminare. 

Se întinse pe o canapea şi trimiţind la grajd pe slujitor, 
începu să-şi amintească fiecare fază a acelei vieţi plină de 
evenimentele unei jumătăţi de veac, şi ce jumătate de veac ! 
Cea în care a trăit Henric al VIII-lea, Maximilian, Clement al 
VII-lea, Francisc |, Soliman şi Luther ! Işi sili memoria să 
parcurgă din nou drumul făcut de-a lungul anilor săi, ca un 
călător care la sfîrşitul vieţii ar urca de-a lungul rîului cu 
maluri înflorite şi parfumate pe care-l coborise în tinereţe. 

Era o călătorie colosală, falnică, minunată, însoţită de 
adoraţia curtenilor, de aclamaţiile lumii întregi şi de mulţimea 
popoarelor ce alergau să îngenuncheze înaintea acestui 
neasemuit destin. 

Deodată, în mijlocul visării care era mai mult a unui zeu 
decît a unui om, un tăciune din cămin se rupse în două şi o 


bucată căzu în cenuşă, pe cînd cealaltă se rostogoli pe 
covorul din care numaidecit începu să se ridice un fum gros. 

Acea întîmplare, oricît de prozaică era, sau poate chiar 
din cauză că era atît de prozaică, avu darul să-l aducă la 
realitate pe Carol-Quintul. 

— Hei ! chemă el ; hei ! cine-i de serviciu aici ? Repede, 
să vină cineva la mine ! 

Nimeni nu răspunse. 

— Cum, nu-i nimeni în anticamere ? strigă ex-împă- ratul 
pierzîndu-şi răbdarea şi lovind cu bastonul în pardoseală. 

Nimeni nu răspunse nici la a doua chemare. 

— Haide, să vină cineva să aranjeze focul, şi cît mai 
repede! strigă Carol-Quintul tot mai enervat. 

Aceeaşi tăcere. 

— Ah ! murmură el tîrîndu-se de la o mobilă la alta ca să 
ajungă la cămin — deja singur, părăsit... Dacă Soarta m-a 
îndemnat să mă pocăiesc de cele săvirşite, lecţia a venit cam 
repede. 

El singur atunci, cu miinile-i îndurerate, apucă cleştele şi 
cu multă caznă potrivi focul pe care nimeni nu venea să-l 
aşeze. 

Toţi, de la prinți pînă la valeţi, se aflau în jurul noului 
rege, don Filip. 

Impăratul împingea cu piciorul ultimii cărbuni ce 
fumegau pe covor, cînd un pas răsună în anticameră şi o 
formă omenească se ivi în pragul uşii, conturîndu-se în 
penumbră. 

— In sfîrşit! murmură împăratul. 

— Sire, zise noul venit, dîndu-şi seama că împăratul se 
înşeală asupra identităţii lui, cer iertare Maiestăţii Voastre că 
mă prezint astfel înaintea sa ; dar găsind toate uşile deschise 
şi nevăzind în anticamere pe nimeni care să mă anunţe, am 
îndrăznit să intru pentru a mă anunţa singur. 

— Anunţă-te atunci, domnule, răspunse Carol-Quin- tul, 
care-şi făcea repede, după cum se vede, ucenicia de simplu 
particular. Ei bine, cine eşti ? 

— Sire, răspunse necunoscutul cît se poate de respec- 
tuos şi înclinîndu-se pînă la pămînt, sînt Gaspard de Châtillon, 
senior de Coligny, amiral al Franţei şi trimis extraordinar al 
Maiestăţii Sale, regele Henric al II-lea. 


— Domnule trimis extraordinar al Maiestăţii Sale regele 
Henric al lIl-lea, zise Carol-Quintul surizind cu oarecare 
amărăciune, aţi greşit uşa. Misiunea pe care o aveţi nu mă 
mai priveşte pe mine, ci pe regele Filip al II-lea, urmaşul meu 
la tronul Neapolului de două luni şi la tronul Spaniei şi al 
Indiilor de douăzeci de minute. 

— Sire, spuse Coligny la fel de respectuos şi încli- nindu- 
se a doua oară, oricare ar fi evenimentele ce au adus o 
schimbare în soarta regelui Filip al II-lea, de nouă luni sau de 
douăzeci de minute, pentru mine; veţi rămîne întotdeauna 
alesul Germaniei, preamăritul, preasfîntul şi augustul împărat 
Carol al V-lea şi cum scrisoarea regelui este adresată 
Maiestăţii Voastre, îngăduiţi-mi s-o înmînez Maiestăţii Voastre. 

— In cazul acesta, domnule amiral, replică Carol- Quintul, 
ajutaţi-mă să aprind lumînările, deoarece urcarea pe tron a 
fiului meu Filip al II-lea mă lipseşte, după cît se pare, pînă şi 
de ultimul lacheu. 

Şi împăratul, ajutat de amiral, se apucă să aprindă 
lumînările de ceară pregătite în candelabre, ca să poată citi 
scrisoarea ce-i adresa regelui Henric al II-lea şi totodată fiind 
nerăbdător poate să-l vadă pe omul care timp de trei ani îi 
fusese un adversar atît de dirz. 

Gaspard de Châtillon, senior de Coligny, era, la epoca 
unde am ajuns, un om de treizeci şi opt — treizeci şi nouă de 
ani, cu ochi ageri, cu înfăţişare de războinic, înalt de statură şi 
bine legat. Fire leală şi cutezătoare, fusese tot atît de prețuit 
de regele Francisc |, pe cît îl preţuia şi regele Henric al II-lea şi 
avea să-l preţuiască regele Francisc al II-lea. 

Oricît de groaznic a fost masacrul din 24 august 1572+}, 
a trebuit ura ereditară a lui Henric, duce de Guise, împreună 
cu ipocrizia Caterinei de Medici şi cu slăbiciunea lui Carol al 
IX-lea, ca să poată fi asasinat mişeleşte un asemenea om. 

Acea ură care, în ziua cînd introducem în scenă pe 
vestitul amiral, începuse să-l îndepărteze de vechiul său 
prieten, Francisc de Guise, încolţise pe cîmpul de bătălie de la 
Renty. In tinereţe, aceşti doi mari căpitani care cu geniul lor 
ar fi putut săvirşi atîtea fapte minunate împreună, fuseseră 
foarte buni prieteni ; nu existau plăceri, munci, exerciţii pe 
care să nu le împărtăşească. Cînd studiaseră antichitatea îşi 


1 Masacrul protestanților din noaptea Sfîntului Bartolomeu. 


luaseră ca model nu numai oamenii care au lăsat pilde 
frumoase de curaj, ci şi pe cei care au lăsat frumoase 
exemple de frăţie. 

Cei doi tineri ţineau atît de mult unul la altul încît purtau, 
spune Brantôme, aceleaşi podoabe şi aceleaşi costume. Dacă 
regele Henric al II-lea trimitea un sol împăratului Carol-Quintul 
şi dacă solul nu era conetabilul de Montmorency, atunci nu 
putea fi decît amiralul de Coligny ori ducele de Guise. 

Impăratul îl privi pe amiral cu oarecare admiraţie. Nu era 
cu putinţă, ne asigură toţi istoricii contemporani, ca cineva să 
întruchipeze mai bine ca el ideea de mare căpitan. 

Dar, în aceeaşi clipă, lui Carol-Quintul îi veni în minte că 
Coligny fusese trimis la Bruxelles, nu chiar pentru a-i preda 
scrisoarea pe care o ţinea în mînă, ci mai degrabă pentru a 
informa curtea Franţei despre cele petrecute la palatul din 
Bruxelles în acea vestită zi de 25 octombrie 1555. Aşa că iată 
ce întrebare îi puse împăratul lui Coligny, după ce o lungă 
privire asupra trimisului lui Henric al lIl-lea îi satisfăcu 
curiozitatea : 

— De cînd aţi sosit, domnule amiral ? 

— De azi dimineaţă, Sire, răspunse Coligny. 

— Şi îmi aduceţi ?... 

— Această scrisoare a Maiestăţii Sale regele Henric al Il- 
lea. 

Şi prezentă împăratului scrisoarea. 

Impăratul o luă şi făcu cîteva încercări zadarnice de a 
rupe pecetea, atit de dureroase şi deformate de gută îi erau 
mîinile. 

Atunci amiralul se oferi să-l ajute. 

Carol-Quintul îi întinse scrisoarea, rizînd. 

— Ce zici, domnule amiral, mai sînt eu un bun cavaler, 
ca să alerg şi să rup o lance, cînd nu sînt în stare nici să rupo 
pecete ? 

Amiralul înapoie lui Carol-Quintul scrisoarea deschisă. 

— Nu, nu, spuse împăratul, citiţi, domnule amiral ; 
vederea mi-i tot atît de slabă ca şi mîna. Cred deci că veţi 
recunoaşte ca şi mine că am făcut bine să renunţ la tot, la 
forţă şi putere, încredinţindu-le în mîinile cuiva mai tînăr şi 
mai abil. 

Împăratul accentuă ultimul cuvînt. 


Amiralul nu răspunse şi începu să citească scrisoarea. În 
timpul lecturii, Carol-Quintul, care pretindea că nu mai vede, îl 
aţintea pe Coligny cu privirea-i vulturească, arzătoare. 

Mesajul nu era decit o scrisoare de înştiinţare a regelui 
Franţei către împărat, în care primul îl anunţa pe al doilea că 
trimite lucrările definitive ale armistiţiului ; lucrările 
pregătitoare fiind deja terminate de cinci-şase luni. 

După ce sfirşi scrisoarea, Coligny scoase din haină 
pergamentele semnate de plenipotenţiari şi pecetluite cu 
sigiliul regal al Franţei. 

Era schimbul ce se făcea cu documentele asemănătoare 
trimise mai înainte de Carol-Quintul lui Henric al Il-lea, 
semnate de plenipotenţiarii spanioli, germani, englezi, purtînd 
pecetea imperială. 

Impăratul aruncă o privire asupra acelor contracte 
politice şi, ca şi cum ar fi presimţit că nu se va scurge mai 
mult de un an pînă la încălcarea lor,le puse pe o masă mare 
acoperită cu o stofă neagră şi luîndu-l de braţ pe amiral ca să- 
| ajute să se întoarcă la locul lui, îi spuse: 

— Domnule amiral, nu ţi se pare o minune a soartei ca 
eu, slab şi retras din lume, să mă sprijin astăzi pe braţul celui 
care era cît pe ce să mă doboare în epoca mea cea mai 
glorioasă ? 

— Sire, răspunse amiralul, nu exista decît un om care ar 
fi putut să-l învingă pe Carol-Quintul : însuşi Carol-Quintul. Şi 
dacă ne-a fost dat nouă, celorlalţi pigmei, să luptăm împotriva 
unui uriaş, asta-i din pricină că Dumnezeu a vrut să 
dovedească cu prisosinţă lumii slăbiciunea noastră şi puterea 
Maiestăţii Voastre. 

Carol-Quintul zîmbi. Se vedea bine că nu-i displăcea 
asemenea compliment venind din partea unui om ca amiralul. 

Totuşi, aşezîndu-se şi făcînd un semn cu mîna, lui 
Coligny, să se aşeze şi el, îi răspunse : 

— Destul „destul amirale ! nu mai sînt împărat, nu mai 
sînt rege, nu mai sînt prinţ : am sfîrşit cu vorbele măgulitoare. 
Să schimbăm deci conversaţia. Cum îi merge fratelui meu 
Henric ? 

— Minunat, Sire ! răspunse amiralul supunîndu-se 
invitaţiei de a se aşeza, pe care împăratul o repeta pentru a 
treia cară. 


— Ah ! Cît sînt de mulţumit! zise Carol-Quintul ; atît de 
mulţumit că-mi tresaltă inima, şi pe bună dreptate, căci mă 
simt mîndru să mă trag dinspre partea mamii din aceeaşi 
ramură care poartă cea mai celebră coroană din lume. Dar, 
urmă el prefăcîndu-se că întoarce conversaţia către lucrurile 
mărunte ale vieţii, mi s-a spus, totuşi, că prea-iubitul meu 
frate începe a încărunţi, iar mie mi se pare că au trecut abia 
trei zile de cînd era un copil căruia nici nu începuse a-i creşte 
barba şi se afla în Spania. Ah ! totuşi, curînd se împlinesc 
douăzeci de ani de atunci ! 

Şi Carol-Quintul scoase un suspin, ca şi cum fusese 
deajuns acele cîteva cuvinte rostite ca să-i redeschidă vastul 
orizont al trecutului. 

— De fapt, Sire, reluă amiralul răspunzînd întrebării 
împăratului, Maiestatea Sa regele Henric începe a-şi număra 
firele albe, dar cel mult cîte două, trei. Ori, cine nu are, chiar 
dintre cei mai tineri ca el, cîteva fire albe? 

— Ah ! ce adevărate sînt cele ce-mi spui, dragă amirale ! 
exclamă împăratul. Eu te întreb de firele albe ale fratelui meu 
Henric, dar să-ţi povestesc cum au apărut ale mele. Aveam 
aproape aceeaşi virstă ca el : treizeci şi şase sau treizeci şi 
şapte de ani abia ; asta s-a întîmplat la întoarcerea mea de la 
Goulette şi sosind la Neapole... Cunoşti farmecul Neapolului, 
oraşul acela minunat, domnule amiral, frumuseţea şi graţia 
doamnelor de acolo? 

Coligny se înclină zimbind. 

— Sînt şi eu om, urmă Carol-Quintul, şi am vrut să cîştig 
bunăvoința unei doamne, ca şi ceilalţi. Astfel, chiar a doua zi 
după sosire am chemat pe bărbierul meu să mă frizeze şi să 
mă parfumeze. Omul acela îmi prezentă o oglindă ca să pot 
urmări operaţia în timp ce el o îndeplinea. De mult timp nu 
mă mai privisem. Aspru război a fost cel pe care l-am purtat 
împotriva turcilor, aliaţii bunului meu frate Francisc | ! Şi 
deodată am strigat: „Ei, bărbierule, ei prietene, ce înseamnă 
asta ? — Sire, răspunse el, nu sînt decît două, trei fire albe”. 
Dar trebuie să-ţi mărturisesc că linguşitorul acela minţea, n- 
aveam două, trei cum pretindea el, ci o duzină. „Hai, repede ! 
repede ! meştere, am strigat la el, smulge-mi firele albe şi 
bagă de seamă ca nu care cumva să mai rămînă vreunul”. Şi 
mi le-a scos. Dar ştii ce s-a întîmplat apoi ? După un timp, 


vrînd eu să mă privesc iar în oglindă, am băgat de seamă că 
în locul unui fir argintiu scos, crescuseră zece în loc ; aşa că 
dacă le-aş fi tot smuls pe rînd, pînă a nu se împlini anul aş fi 
ajuns alb coliliu ! Spune deci fratelui meu Henric, domnule 
amiral, să-şi păstreze cu sfinţenie cele trei fire albe şi să nu 
îngăduie nici măcar frumoaselor miini ale doamnei de 
Valentinois să i le smulgă. 

— Nu voi uita, Sire, răspunse Coligny rîzînd. 

— Şi, fiindcă veni vorba de doamna de Valentinois, urmă 
Carol-Quintul, dovedind prin acea paranteză că nu-i străin de 
bîrfelile curţii lui Henric al II-lea, cum o mai duce amiralul, 
unchiul domniei tale, marele conetabil ? 

— Cît se poate de bine, răspunse amiralul, deşi-i alb la 
cap, ca neaua. 

— Da, rosti Carol-Quintul, are capul alb ; e ca şi prazul, 
are capul alb, dar restul e verde. Şi are nevoie de asta, ca să 
poată fi galant şi acuma cu frumoasele doamne de la curte... 
Ei ! ia spune — căci nu te las să pleci, dragă amirale, fără să-ţi 
cer veşti despre toată lumea — ce mai face fiica vechiului 
nostru prieten Francisc | ? 

Şi Carol-Quintul apăsă surizind pe cuvintele vechiul 
nostru prieten. 

— Maiestatea voastră întreabă de doamna Margareta de 
Franţa ? 

— Tot i se mai spune a patra graţie, a zecea muză ? 

— Desigur, sire, şi pe zi ce trece îşi merită tot mai mult 
acest titlu dublu, prin protecţia ce o acordă marelor noastre 
talente, domnilor de l'Hospital, Ronsard Dorat. 

— Ei ! ei ! făcu Carol-Quintul, pare-mi-se că fratele 
nostru Henric al II-lea e gelos pe regii, vecinii lui şi vrea să 
păstreze numai pentru el perla asta minunată ; n-aud încă 
vorbindu-se de o călătorie pentru doamna Margareta, şi 
trebuie să aibă... (Carol-Quintul se prefăcu că încearcă să-şi 
amintească) cam pe-aproape de treizeci şi doi de ani. 

— Da, sire ; dar pare abia de douăzeci şi din zi în zi e tot 
mai fragedă şi mai frumoasă. 

— Trandafirului îi este menit să înverzească şi să 
îmbobocească în fiecare primăvară, îi replică Carol- Quintul. — 
Dar fiindcă veni vorba de trandafiri şi de boboci, ia spune-mi 
dragă amirale, ce au de gind la curtea Franţei cu tinerica 


regină a Scoției ? Nu v-aş putea fi de ajutor să-i aranjaţi 
situaţia cu nora mea, regina Angliei ? 

—A ! sire, nu-i nici o grabă, răspunse amiralul, şi 
Maiestatea  Voastră, care cunoaşte aşa de bine virsta 
prinţeselor noastre, ştie că regina Maria Stuart are de abia 
treisprezece ani ; ori, ea este — nu cred că dezvălui un secret 
de stat spunînd confidenţial Maiestăţii Voastre, — destinată 
delfinului Francisc al II-lea şi căsătoria nu poate şi nu trebuie 
să se facă decit peste un an, doi. 

— Stai, stai puţin, dragă amirale, să-mi aduc aminte, îl 
întrerupse Carol-Quintul, căci parcă aş păstra undeva, în 
fundul memoriei mele, ceva ca un sfat bun pe care aş vrea să- 
| dau fratelui meu Henric al II-lea, deşi nu-i decît o simplă 
presupunere a ştiinţei cabalistice... A ! mi-am amintit. Dar mai 
întîi, poţi să-mi spui, dragă amirale, ce se mai aude despre un 
tînăr senior numit Gabriel de Lorges, conte de Montgomery ? 

— Da, desigur : se află la curte, are mare trecere pe 
lîngă rege şi ocupă postul de căpitan în garda lui scoțiană. 

— Are mare trecere, aha ! zise Carol-Quintul gînditor. 

— Aveţi ceva de spus împotriva acestui tînăr senior, sire? 
întrebă respectuos amiralul. 

— Nu... Dar, ascultă o întîmplare. 

— Ascult, sire. 

— Cînd am străbătut Franţa, cu învoirea fratelui meu 
Francisc |, pentru a mă duce să pedepsesc revolta prea- 
iubiţilor mei compatrioți şi supuşi gantezii, regele Franţei mă 
primi — cum desigur îţi aminteşti, deşi la vremea aceea erai 
un tinerel cu barba abia mijind — regele Franţei mă primi cu 
mari onoruri. De pildă, trimise înaintea mea la Fontainebleau 
pe delfin cu o mulţime de tineri seniori şi de paji. iți 
mărturisesc, dragă amirale, că numai fiindcă n-aveam încotro 
traversam regatul Franţei şi aş fi preferat să iau oricare alt 
drum. Fusesem prevenit insistent din toate părţile să nu pun 
nici un temei pe lealitatea regelui Francisc | şi eu singur, îţi 
mărturisesc, aveam puţină teamă (neîntemeiată, cum au 
dovedit-o evenimentele) ca fratele meu din Franţa să nu 
profite de ocazie să-şi ia revanşa pentru tratatul de la Madrid. 
Aşa că luasem cu mine, ca şi cum ştiinţa omenească avea 
vreo putere împotriva hotărîrilor divine, un om foarte iscusit, 
un astrolog foarte lăudat, care de la prima cercetare a 


chipului omenesc judeca, după liniile figurii, dacă era 
primejduită libertatea ori viaţa celui care-şi risca viaţa şi 
libertatea în faţa acelor oameni. 

Amiralul zîmbi. 

— Era o bună măsură de precauţie, zise el, demnă de un 
împărat înţelept ca Maiestatea Voastră ; dar aţi văzut că 
uneori măsurile de precauţie se pot dovedi inutile. 

— Aşteaptă puţin şi ai să vezi... Ne aflam, aşadar, pe 
drumul de la Orléans spre Fontainebleau cînd deodată 
văzurăm venind în întîmpinarea noastră un cortegiu măreț. 
Era, cum ţi-am mai spus, delfinul Franţei cu o numeroasă 
suită de seniori şi paji. — La început, nevă- zînd în depărtare 
decît colbul ce se ridica de sub copitele cailor, am crezut că 
era o trupă de oşteni şi ne-am oprit; îndată însă, prin acel nor 
cenuşiu de pulbere, întrezărirăm lucind satinul, sclipind 
catifelele şi strălucind aurul. Era limpede că trupa aceea era o 
escortă de onoare, nu o trupă ostilă. Ne-am urmat deci 
drumul, plini de încredere în cuvîntul lui Francisc I. Curînd 
cavalcadele se întîlniră şi delfinul, înaintînd spre mine, îmi ură 
bun venit din partea tatălui său. Urarea era atît de mă- 
gulitoare şi venea la un moment atît de potrivit pentru a 
linişti, nu îndoielile mele — Dumnezeu, căruia îi închin de 
acum înainte viaţa mea, mi-e martor că n-am bănuit o clipă 
pe iubitul meu frate ! — urarea, spun, era atît de măgulitoare 
încît am dorit să îmbrăţişez pe loc pe tînărul prinţ care o 
rostise. Ori, pe cînd îl îmbrăţişam cu atita drag, încît cred că a 
durat o minută lungă, cele două trupe se amestecaseră, iar 
tinerii nobili şi pajii din suita delfinului, curioşi fără îndoială să 
mă vadă, fiindcă stîrnisem şi eu puţină vilvă în lume, mă 
înconjuraseră cu toţii, înghesuindu-se cît mai aproape. Atunci 
am observat că astrologul meu, pe care în chema Angelo 
Policastro, un italian din Milano, îşi împinsese calul în aşa fel 
încît îmi închidea tot flancul stîng. Mi s-a părut cam prea 
îndrăzneţ din parte-i să se amestece astfel în acea splendidă 
şi bogată nobilime. 

— Ei! signor Angelo, i-am spus, ce faci aici ? 

— Sire, mi-a răspuns el, sînt la locul meu. 

— N-are a face ! dă-te mai la o parte, signor Angelo. 

— Nu pot şi nici nu trebuie, prea mărite stăpine, îmi 
răspunse. 


Atunci am bănuit că ceva care pe el îl supăra strica 
bunul mers al călătoriei ; aşa că temîndu-mă să nu asculte de 
primul meu ordin: 

— Rămii atunci, signor Angelo, am adăugat, rămii, 
deoarece te-ai aşezat aici avînd bune motive. Numai că, după 
ce vom intra în castel, îmi vei spune de ce te-ai aşezat aici, 
nu-i aşa ? 

— Bineînţeles, sire, fiind de datoria mea să vă spun ; dar 
întoarceţi capul spre stînga şi priviţi cu atenţie pe tînărul 
blond de lîngă mine ce poartă plete lungi. 

Am tras cu coada ochiului ; tînărul era foarte uşor de 
remarcat şi ar fi fost cu neputinţă ca privirea mea să nu-l 
descopere, dat fiind că avea un aer străin, de englez şi era 
singurul ce purta plete lungi. 

— Bine, îl văd, i-am răspuns. 

— Asta-i tot... cel puţin pentru moment, zise astrologul ; 
voi vorbi mai tîrziu despre el Maiestăţii Voastre. 

Intr-adevăr, cum am intrat în castel, m-am retras în 
apartamentul meu sub motiv că trebuie să-mi schimb 
costumul ; î/ signor Angelo mă urmă. 

— Ei, l-am întrebat, ce ai a-mi spune despre tînărul acela 
l 

— Aţi observat, sire, cuta pe care o are între sprîncene, 
deşi-i tînăr ? 

— Nu, pe cinstea mea ! am exclamat, căci nu l-am privit 
atit de aproape ca dumneata. 

— Să ştiţi că această cută, noi, oamenii cabalei, o numim 
linia morții... sire, tînărul acesta va ucide un rege. 

— Un rege sau un împărat ? am întrebat. 

— N-aş putea spune, dar va lovi un cap ce poartă 
coroană. 

— Ah ! ah ! şi nu există vreun mijloc ca să afli dacă acel 
cap pe care-l va lovi este al meu ? 

— Ba da, sire, dar pentru asta mi-ar trebui o şuviţă din 
părul lui. 

— Aha, din părul lui ; şi cum să facem rost ? 

— Nu ştiu, dar de asta am nevoie. 

Am început să mă gîndesc. Tocmai atunci intră fata 
grădinarului, purtînd în braţe un splendid buchet de flori din 
grădină, pe care venea să le aşeze în vazele de pe cămin şi 


de pe console. După ce sfirşi, am luat-o de mînă şi am tras-o 
spre mine ; apoi am scos din buzunar şi i-am dat doi 
maximilieni de aur noi nouţi şi frumoşi. Ea îmi mulţumi, iar eu, 
sărutînd-o pe frunte, i-am spus : 

— Frumoaso, nu vrei să cîştigi de zece ori pe-atita ? 

Ea îşi aplecă ochii şi se înroşi. 

— A! nu, i-am spus, nu-i asta... nu-i vorba de asta... 

— Despre ce-i vorba, atunci, slăvite împărate ? mă 
întrebă ea. 

— Uite, i-am spus eu ducînd-o la geamul ferestrei şi 
arătîndu-i pe tînărul cu părul bălai ce se distra făcînd exerciţii 
cu lancea la manechin : vezi pe acel tînăr senior ? 

— Da, îl văd. 

— Cum ţi se pare ? 

— Mi se pare foarte frumos şi foarte elegant îmbrăcat. 

— Ascultă, trebuie să-mi aduci o şuviţă din părul lui 
mîine dimineaţă şi în loc de doi maximilieni de aur, vei primi 
douăzeci! 

— Dar cum să fac pentru a căpăta o şuviţă din părul lui? 
întrebă ea, privindu-mă cu naivitate. 

— De ! frumuşico, asta nu mă priveşte ; e treaba ta să 
găseşti mijlocul... Tot ce pot face eu, este să-ţi dau o biblie. 

— O biblie ? 

— Da, ca să vezi cum a procedat Dalila ca să taie părul 
lui Samson... 

Frumoasa roşi iar, dar păru că pricepuse povata mea, 
căci ieşi cam pe gînduri şi totodată foarte zimbitoare. A doua 
zi veni cu o buclă de păr bălai ca aurul. — Ah ! cea mai naivă 
femeiuşcă este mai iscusită decit cel mai şmecher dintre noi, 
domnule amiral ! 

— Dar Maiestatea Voastră nu sfirşeşte povestirea ? 

— Ba da, desigur ! Am dat bucla de păr blond a/ signor 
Angelo, care făcu experienţele-i cabalistice cu ea şi-mi spuse 
că horoscopul nu mă ameninţa pe mine, ci pe un prinţ ce- 
avea pe blazon o floare de crin. Ei bine, dragă amirale, tînărul 
blond ce are între sprîncene linia morţii este seniorul de 
Lorges, contele de Montgomery, căpitanul gărzii scoțiene a 
fratelui meu Henric. 

— Cum ! Maiestatea Voastră ar putea să bănuiască ?... 


— Eu, zise Carol-Quintul ridicindu-se pentru a-i arăta 
amiralului că audiența se sfîrşise, eu nu bănuiesc nimic, 
ferească Dumnezeu ! lţi repet numai cuvînt cu cuvînt 
horoscopul lui signor Angelo Policastro, ca ceva ce ar putea 
să-i fie de folos fratelui meu Henric al II-lea şi previn pe 
Maiestatea Sa prea-credincioasă să bage bine de seamă la 
linia aceea dintre sprîncenele căpitanului gărzii sale scoțiene 
care se numeşte linia morţii, amintindu-i că ameninţă mai cu 
seamă un prinţ purtînd floare de crin pe blazon. 

— Sire, răspunse Coligny, sfatul acesta bun va fi 
transmis regelui Franţei din partea voastră. 

— Şi iată, ca să nu uiţi de asta, dragă amirale, zise Carol- 
Quintul scoţindu-şi de la git şi punînd ambasadorului 
splendidul lanţ de aur de care atîrna acea stea de diamante 
denumită steaua  asfințitului, în amintirea posesiunilor 
apusene ale regilor Spaniei. 

Coligny voi să primească darul în genunchi, dar Carol- 
Quintul nu-i îngădui acel semn de respect şi, luîndu-l în braţe, 
îl sărută pe amindoi obrajii. 

La uşă se întîlniră cu Emmanuel-Philibert care, de îndată 
ce se isprăvise ceremonia, lăsase totul pentru a veni să-şi 
depună omagiile la picioarele acelui împărat care era şi mai 
mare în ochii săi de cînd renunţase la orice mărire. 

Cei doi căpitani se salutară curtenitor ; amîndoi se 
văzuseră pe cîmpul de luptă şi se apreciau foarte mult unul pe 
altul. 

— Maiestatea Voastră, zise Coligny, n-are nimic altceva 
să comunice stăpînului meu, regele ? 

— Nu, nimic... 

Privi pe Emmanuel-Philibert şi surise. 

— Atît doar, dragă amirale, că dacă grija miîntuirii 
noastre ne va lăsa o clipă de răgaz, ne vom ocupa să căutăm 
un soţ pentru doamna Margareta de Franţa. 

Şi, sprijinindu-se pe braţul lui Emmanuel : 

— Vino, scumpul meu Emmanuel ! îi spuse intrînd 
împreună cu el în salon ; mi se pare că a trecut un veac de 
cînd nu te-am văzut ! 


XV.DUPĂ ABDICARE 


Pentru acei dintre cititorii noştri care vor să cunoască 
orice lucru pînă la capăt şi sensul fiecărui eveniment, ne-am 
hotărît să scriem prezentul capitol care împiedică poate 
pentru cîteva momente mersul acţiunii noastre, dar înlesneşte 
privirii, deocamdată oprită asupra împăratului Carol-Quintul, 
să urmărească acest destin măreț, pierdut în obscuritatea 
vieţii lui noi, din ziua abdicării pînă într-a morţii, adică de la 25 
octombrie 1555 pînă la 21 septembrie 1558. 

După ce învingătorul lui Francisc | va fi dus în lăcaşul de 
veci, la nouă ani după rivalul său, ne vom întoarce la viaţă, la 
lupte, la serbări, la dragoste şi ură, la imensul zumzet care 
străbate pînă în adîncul mormintelor, tulburînd pînă şi pe cei 
ce-aşteaptă judecata de apoi. 

Diferitele afaceri politice pe care Carol-Quintul trebuia să 
le termine în Ţările-de-Jos, abdicarea imperiului în favoarea 
fratelui său Ferdinand — abdicare care trebuia să urmeze 
după cea a statelor ereditare în favoarea lui don Filip, fiul lui 
— reţinură aproape un an întreg pe fostul împărat la 
Bruxelles. Astfel abia în primele zile ale lui septembrie 1556 
putu să părăsească oraşul şi să plece spre Gand, escortat de 
toţi granzii, ambasadorii, nobilii, magistraţii, comandanții şi 
ofiţerii din Belgia. 

Regele don Filip ţinuse numaidecit să-l conducă pe tatăl 
lui pînă la locul îmbarcării, adică pînă la Flessingue, fostul 
împărat călătorind în lectică, întovărăşit de cele două regine, 
surorile sale, cu doamnele lor de onoare, regele Filip cu 
întreaga-i curte şi Emmanuel-Philibert cu cei doi tovarăşi 
nedespărţiţi, Leone şi Scianca-Ferro. 

Despărțirea fu lungă şi tristă ; omul acela care cu- 
prinsese în braţele lui întreaga lume se despărţea nu numai 
de cele două surori, de fiul lui şi de un nepot recunoscător şi 
devotat, ci şi de lume, aproape chiar de viaţă, hotărîrea lui 
fiind ca îndată ajuns în Spania să se retragă la o mănăstire. 

De asta, fostul împărat dori să-şi ia rămas bun în ajunul 
plecării, spunînd că dacă despărţirea ar avea loc a doua zi, la 
ora cînd trebuia să se îmbarce, n-ar mai avea curajul să pună 
piciorul pe corabie. 


Carol-Quintul îşi luă rămas bun mai întîi de la fiul său, 
don Filip — poate fiindcă în adîncul inimii lui era ce/ pe care îl 
iubea mai puţin. După ce primi sărutul părintelui său, regele 
Spaniei îngenunche şi-i ceru binecuviîntarea. 

Carol-Quintul i-o dădu cu acea măreție pe care ştia s-o 
arate în asemenea împrejurări, recomandindu-i pacea cu 
puterile aliate şi mai ales, dacă era cu putinţă, cu Franţa. 

Don Filip îi făgădui că va ţine seamă de sfaturile lui, deşi 
se îndoia că asemenea lucru ar fi cu putinţă în privinţa 
Franţei, jurînd totuşi că, dinspre partea lui, va respecta cu 
stricteţe armistiţiile atîta timp cît regele Henric al II-lea, vărul 
lui, nu le va încălca. 

Apoi Carol-Quintul îl îmbrăţişă pe Emmanuel-Philibert, 
ţinîndu-l îndelung strîns în braţe, neputindu-se hotărî să se 
despartă de el. 

In sfîrşit, cu lacrimi în ochi şi în glas, îl chemă pe don 
Filip : 

— Dragul meu fiu, îi spuse, ţi-am dăruit multe lucruri... 
Ţi-am dăruit Neapole, Flandra şi cele două Indii ; m-am 
despuiat pentru tine, în sfîrşit, de tot ce-mi aparţinea ; dar 
ține minte un lucru : nici Neapole cu palatele lui, nici Țările- 
de-jos cu comerţul lor, nici cele două Indii cu minele de aur, 
de argint şi de nestemate nu valorează cît comoara pe care ti- 
o dau lăsîndu-ţi pe vărul tău Emmanuel-Philibert, om deştept 
şi de acţiune, bun diplomat şi mare comandant ! Te 
povăţuiesc deci să nu-l tratezi ca pe un supus, ci ca pe un 
frate şi în felul acesta, crede-mă, abia dacă-l tratezi cum 
merită. 

Eunmanuel-Philibert voi să sărute genunchii unchiului 
său, care însă îl mai ţinu încă un moment îmbrăţişat, apoi îl 
împinse cu blîndeţe în braţele lui don Filip : 

— Plecaţi, rosti el, plecaţi ! E ruşinos pentru nişte bărbaţi 
să se vaiete şi să lăcrimeze aşa, din pricina unei scurte 
despărţiri în lumea asta ! Să facem astfel ca prin fapte bune, 
purtări frumoase şi o viaţă creştinească să ne putem regăsi 
într-o zi în cealaltă ; numai atît contează ! 

Apoi, întorcîndu-se pentru a se duce la surorile sale şi 
făcînd semn cu mîna celor doi tineri să se îndepărteze, 
rămase cu spatele la ei pînă cînd ieşiră din apartament. 


Don Filip şi Emmanuel-Philibert încălecară pe cai şi 
porniră imediat spre Bruxelles. 

lar fostul împărat se îmbarcă a doua zi, la 10 septembrie 
1556, pe un vas „cu adevărat regesc ca măreție şi podoabe”, 
spune Gregorio Leti, cronicarul lui Carol al V-lea ; dar abia 
ieşit în larg fu acostat de o navă engleză. Corabia aducea pe 
contele d'Arondel, trimis de regina Maria la socrul ei pentru a-l 
ruga să nu treacă atit de aproape de țărmurile Marii Britanii 
fără a-i face o vizită. 

La care poftire, Carol-Quintul ridică din umeri şi răspunse 
contelui cu un ton ce nu era lipsit de oarecare amărăciune. 

— Ei ! ce plăcere ar putea găsi o regină atît de mare să 
se vadă nora unui simplu gentilom ? 

Cu tot răspunsul acela, contele d'Arondel persevera prin 
stăruinţi atît de curtenitoare şi rugi atît de respectuoase, încît 
Carol-Quintul,  nemaiştiind cum să se mai apere de 
insistenţele lui, îi spuse : 

— Domnule conte, totul va depinde de vînt. 

Cele două regine se îmbarcaseră împreună cu fratele lor. 
Şaizeci de corăbii escortau vasul imperial şi, văzînd că 
împăratul trecea fără să oprească pe lîngă Yarmouth, pe lîngă 
Londra şi pe lîngă Portsmouth, cu toate că vintul nu era deloc 
potrivnic, contele d'Arondel nu mai stărui, ci alăturîndu-se 
respectuos suitei vasului imperial îl întovărăşi pînă la Loredo, 
port în golful Biscaia, unde Carol-Quintul fu primit de către 
marele conetabil de Castilia. 

Dar cum ajunse în acel ţinut al Spaniei unde dominase 
cu atita strălucire, fără să mai aştepte discursul pregătit de 
marele conetabil, se aşeză numaidecit în genunchi şi sărută 
pămîntul acelei ţări pe care o socotea de acum încolo a doua 
sa patrie : 

— Cu adîncă umilinţă mă închin ţie, o mamă a tuturor ! 
rosti el, şi despuiat cum am ieşit din pîntecele maicii mele 
pentru a primi de la lume atitea comori, la fel voiesc să mă 
întorc în sînul tău, prea iubită mamă ! lar dacă atunci n-a fost 
decît o datorie a naturii, astăzi graţia divină îmi călăuzeşte 
voinţa. 

Nici nu apucase să-şi isprăvească ruga, că vintul începu 
a sufla şi o furtună atît de îngrozitoare se porni, că întreaga 
flotă ce-l întovărăşea pieri în port împreună cu vasul imperial 


încărcat cu toate bogăţiile şi darurile minunate pe care 
împăratul le aducea din Belgia şi Germania ca să le facă danie 
bisericilor spaniole. Asta făcu pe un personaj din suita lui 
Carol-Quintul să spună că vasul imperial, prevăzind că 
niciodată o asemenea glorie nu-i va mai fi hărăzită, se 
cufundase în mare ca să-şi arate astfel respectul, regretul şi 
durerea. 

De fapt, nu era rău ca măcar lucrurile neînsufleţite să 
dea asemenea dovezi de respect, de regret şi de durere lui 
Carol-Quintul, căci oamenii se arătau destul de reci în faţa 
acelei glorii apuse. La Burgos, de pildă, fostul împărat 
străbătu oraşul fără să fie întimpinat de nici o delegaţie şi fără 
ca orăşenii să-şi dea măcar osteneala de-a alerga pînă în 
pragul uşii ca să-l privească trecînd ; lucru pe care văzîndu-l, 
împăratul clătină din cap murmurînd : 

— Într-adevăr, se pare că locuitorii din Burgos m-au auzit 
cînd spuneam la Loredo că intru despuiat în Spania! 

In aceeaşi zi, venind totuşi un mare senior, pe nume don 
Bartolomeo Mirande, să-i facă o vizită şi spunîndu-i : „Chiar 
azi se împlineşte anul, sire, de cînd Maiestatea Voastră 
imperială a părăsit lumea pentru a se putea dărui cu totul lui 
Dumnezeu...” 

— Da, răspunse Carol, şi chiar azi se împlineşte exact un 
an de cînd am regretat-o amarnic ! 

Carol-Quintul îşi amintea de seara aceea tristă şi în- 
singurată a abdicării lui, cînd nu avusese pe nimeni şi trebuise 
să-l ajute amiralul Coligny ca să arunce înapoi în cămin 
tăciunii ce se rostogoliseră de pe grătar pe covor. 

De la Burgos, împăratul se duse la Valladolid, care era pe 
vremea aceea capitala Spaniei. La o jumătate de oră de oraş 
întîlni un cortegiu ce venea înaintea lui : erau nobilii şi 
seniorii, conduşi de nepotul său don Carlos, în vîrstă de 
unsprezece ani pe atunci. 

Copilul mînuia cu multă măiestrie calul şi mergea la 
portiera stîngă a lecticii împăratului. Era prima dată cînd îşi 
vedea bunicul şi acesta îl cerceta cu o atenţie care ar fi 
intimidat pe oricine. Dar don Carlos nici măcar nu-şi aplecă 
ochii ci, de fiecare dată cînd privirea bătrinului împărat se 
aţintea asupră-i, îşi scotea numai respectuos toca, pe care şi- 
o punea la loc de îndată ce Carol-Quintul nu-l mai privea. 


Aşa că de cum intră în apartamentul său, împăratul 
trimise să-l cheme pentru ca să-l vadă mai îndeaproape şi să 
stea de vorbă cu el. 

Copilul se prezentă într-o atitudine foarte respectuoasă, 
dar fără pic de timiditate. 

— Frumos din partea ta, nepoate, spuse Carol-Quin- tul, 
c-ai venit să mă întîmpini. 

— Era de datoria mea, răspunse copilul, fiind de două ori 
supusul Vostru, căci sînteţi şi bunicul, şi împăratul meu. 

— Ah ! ah ! făcu Carol-Quintul mirat să găsească atita 
siguranţă şi îndrăzneală la o vîrstă aşa de fragedă. 

— De altfel, chiar de n-ar fi trebuit să vin din datorie 
înaintea Maiestăţii Voastre imperiale, urmă copilul, tot aş fi 
venit din curiozitate. 

— Şi de ce, mă rog ? 

— Pentru că am auzit adesea spunîndu-se că sînteţi un 
vestit împărat şi că aţi săvirşit fapte măreţe. 

— A ! adevărat ? zise Carol-Quintul, pe care îl amuza 
curioasa naturaleţe a copilului, şi vrei poate să-ţi povestesc 
acele mari isprăvi ? 

— Ar fi o mare plăcere şi o neasemuită cinste pentru 
mine, răspunse tînărul prinţ. 

— Atunci, aşează-te aici. 

— Cu îngăduinţa Maiestăţii Voastre, răspunse copilul, voi 
asculta în picioare. 

Atunci Carol-Quintul îi povesti toate războaiele pe care le 
purtase cu regele Francisc |, cu turcii şi cu protestanții. 

Don Carlos îl ascultă foarte atent şi, cînd bunicul lui 
isprăvi, spuse, ca să arate că povestirea nu era nouă pentru el 


— Da, întocmai aşa. 

— Da, urmă împăratul, stimate nepoate, nu-mi spui cum 
ţi se par aventurile mele şi dacă socoţi că m-am purtat 
vitejeşte. 

— Ah ! făcu tînărul prinţ, sînt destul de mulţumit de tot 
ce-aţi înfăptuit; un singur lucru nu v-aş ierta... 

— Asta-i ! exclamă mirat împăratul; şi ce lucru, mă rog? 

— Că aţi fugit de la Insbruck într-o noapte, pe jumătate 
gol, dinaintea ducelui Maurice. 


— O ! cît despre asta, zise-împăratul rîzînd, s-a în- 
timplat fără voia mea, fiule, crede-mă... M-a surprins şi n- 
aveam decit pe curtenii mei. 

— Ba eu, n-aş fi fugit, spuse don Carlon. 

— Cum, n-ai fi fugit ? 

— Nu. 

— Dar trebuia să fug, deoarece nu puteam să-i ţin piept. 

— Ba eu n-aş fi fugit, repetă prinţul. 

— Vra să zică trebuia să mă las prins ? Ar fi fost o mare 
imprudenţă, care ar fi fost şi mai aspru judecată. 

— N-are a face ! Eu n-aş fi fugit, repetă pentru a treia 
oară copilul. 

— Spune-mi atunci ce-ai fi făcut în asemenea împre- 
jurare, şi ca să-ţi ajut să-mi răspunzi, ce-ai face acuma, de 
pildă, dacă aş pune vreo treizeci de paji să te atace ? 

— N-aş fugi, se mulţumi să răspundă copilul. 

Impăratul se încruntă şi, chemînd pe preceptorul prin- 
tului, îi spuse : 

— Domnule, poţi să-l iei pe nepotul meu. Vă felicit pentru 
educaţia ce i-o daţi ; dacă continuă la fel, va ajunge cel mai 
mare războinic al familiei noastre ! 

In aceeaşi seară, îi spunea sorei lui, regina Eleonora, pe 
care o lăsa la Valladolid : 

— Mi se pare, dragă soră, că regele Filip nu-i norocos la 
urmaşi, cu un fiu ca don Carlos ; atitudinea şi felu-i de a se 
purta, la acest început de tinereţe, nu-mi place, nefiind fireşti 
vîrstei lui. Nu ştiu ce-ar putea să se întîmple mai tîrziu, cînd va 
avea douăzeci şi cinci de ani. Fii atentă la cuvintele şi 
purtările copilului şi spune-mi sincer părerea ta despre el cînd 
îmi vei scrie. 

Peste două zile Carol-Quintul plecă spre Palencia şi, în 
ziua următoare, regina Eleonora îi scria : 

„Frate, dacă purtările nepoţelului nostru Carlos ţi-au 
displăcut, deşi nu l-ai văzut decit o zi, mie, care i-am văzut 
trei, mi-au displăcut şi mai mult.” 

Omuleţul acela, care n-ar fi fugit la Insbruck, era acelaşi 
don Carlos pe care tatăl lui, Filip al Il-lea, îl condamnă la 
moarte doisprezece ani mai tirziu, sub pretextul că ar fi 
conspirat cu răzvrătiţii din Ţările-de-Jos. 


La Valladolid împăratul îşi concediase toată curtea, în 
afară de doisprezece slujitori şi doisprezece cai, nemai- 
păstrîndu-şi decît cîteva mobile rare şi preţioase, dăruind tot 
restul gentilomilor ce-l întovărăşiseră, după care îşi luase 
rămas bun de la cele două regine, plecînd spre Palencia. 

Palencia era aşezată numai la optsprezece mile depăr- 
tare de mănăstirea Sfintul-lustin ce ţinea de ordinul 
hieronimiţilor, pe care Carol-Quintul o alesese ca loc de 
retragere. Cu un an înainte, trimisese acolo un arhitect 
însărcinat să-i construiască şase camere la acelaşi nivel 
patru dintre ele asemeni celulelor călugăreşti şi două ceva 
mai înalte. In afară de asta, artistul trebuia să-i traseze o 
grădină după un desen făcut chiar de mîna împăratului. 

Grădina era partea plăcută a lăcaşului de retragere 
împărătesc; pe două laturi mărginită de un riuşor cu apă 
limpede, şopotitoare, era plantată cu portocali, lămii şi cedri, 
a căror ramuri umbreau şi înmiresmau ferestrele ilustrului 
pustnic. 

În 1542, Carol-Quintul vizitase mănăstirea Sfîntul- lustin 
şi spusese la plecare : 

— lată un adevărat loc de pustnicie pentru un al doilea 
Dioclețian. 

Impăratul se instală în apartamentul său din mănăstirea 
Sfîntul-lustin la 24 februarie 1557. Era aniversarea zilei lui de 
naştere, zi în care totdeauna îi mersese bine. 

— Vreau, spuse el trecînd pragul mănăstirii, să renasc 
pentru cer în aceeaşi zi în care am venit pe lume. 

Din cei doisprezece cai pe care şi-i păstrase, trimise 
înapoi unsprezece, ultimul folosindu-l la plimbările pe care le 
făcea uneori în încîntătoarea vale Serandilla, numai la o milă 
depărtare, supranumită şi paradisul din Extramadura. 

De la acea dată, nu mai păstră decit puţine legături cu 
lumea de afară, nemaiprimind decît arareori vizite de la vechii 
lui curteni şi, odată ori de două ori pe an, scrisori de la regele 
Filip, de la împăratul Ferdinand şi de la cele două regine, 
surorile lui. Singurele-i distracţii erau plimbările despre care 
am vorbit, mesele pe care le oferea întîmplător unora dintre 
gentilomii ce veneau să-l vadă şi pe care îi reţinea pînă seara 
spunîndu-le; 


„Prieteni, rămîneţi să gustaţi împreună cu mine viaţa 
monahală” şi plăcerea de a îngriji păsărele de toate felurile pe 
care le ţinea închise în voliere. 

Viaţa asta dură un an ; după un an însă începu să i se 
pară totuşi cam mondenă augustului anahoret şi în ziua 
aniversării naşterii sale, care după cum vă amintiţi era şi a 
intrării împăratului în mănăstire, pe cînd arhiepiscopul de 
Toledo venise în vizită spre a-l felicita, îi spuse : 

— Domnule, am trăit cincizeci şi şapte de ani pentru 
lume, un an pentru prietenii şi slujitorii mei cei mai apropiaţi 
în locul acesta pustiu şi de-acum vreau să închin Celui-de-Sus 
puţinele luni ce mi-au mai rămas de trăit. 

Aşa că, mulţumind prelatului pentru vizita lui, îl rugă să 
nu se mai ostenească să vină la el decît atunci cînd îl va 
chema pentru mîntuirea sufletului său. 

Intr-adevăr, cu începere de la 25 februarie 1558, îm- 
păratul duse o viaţă austeră aproape la fel ca a călugărilor, 
mîncînd cu ei, făcînd penitenţă, ducîndu-se cu stricteţe la 
toate slujbele, nemaiîngăduindu-şi nici o distracţie în afară de 
liturghiile pe care punea să le facă pentru nenumăraţii soldaţi, 
marinari, ofiţeri şi comandanţi, morţi în serviciul său în 
diferitele bătălii duse de el, sau în numele lui, în cele patru 
părţi ale lumii. 

Ţinea un registru foarte exact cu data morţii tuturor 
generalilor, sfetnicilor, miniştrilor şi ambasadorilor săi, punînd 
să li se ridice altare speciale şi să se ţină slujbe în numele 
fiecăruia ; s-ar fi spus că după ce în trecut îşi făcuse o glorie 
în a domni peste cei vii, îşi folosea acum toată credinţa ca să 
domnească peste cei morţi. 

In sfîrşit, la începutul lunii iulie a aceluiaşi an 1558, 
săturindu-se să asiste la funerariile altora şi blamat de 
distracţia aceea funebră, Carol-Quintul hotărî să asiste la 
propriile-i funerarii. Totuşi îi trebui cîtva timp ca să se 
obişnuiască cu această idee cam bizară ; se temea să nu fie 
învinuit de orgoliu sau de originalitate cedînd acelei dorinţi 
care pusese însă într-atîta stăpinire pe diînsul, încît se 
destăinui unui călugăr din mănăstire, pe nume părintele Jean 
Regola. 

Aproape tremurind de emoție îndrăzni Carol-Quintul să 
se mărturisească, atit de tare se temea ca lumea să nu 


privească defavorabil îndeplinirea acelui plan ; dar, spre 
marea bucurie a împăratului, călugărul, dimpotrivă, îi 
răspunse că deşi era o faptă extraordinară şi nemaivăzută, el 
nu găsea într-asta nici un rău, considerînd-o chiar pioasă şi 
bună de dat drept pildă. 

Totuşi aprobarea unui simplu călugăr, într-o împrejurare 
atit de gravă, nu i se păru satisfăcătoare împăratului. Atunci 
părintele Regola se oferi să ceară părerea arhiepiscopului de 
Toledo. 

Carol-Quintul găsi că sfatul era bun şi numindu-l pe 
călugăr ambasador la prelat, îl trimise călare pe un catir, 
însoţit de o escortă, ca să-i aducă încuviințarea atît de mult 
rivnită. 

Niciodată în zilele-i de glorie temporară, oricît de 
însemnată ar fi fost ştirea, nu aşteptase Carol-Quintul 
întoarcerea unui mesager cu atita nerăbdare. 

In sfîrşit, după cincisprezece zile, călugărul se întoarse. 
Răspunsul era favorabil : arhiepiscopul de Toledo socotea 
dorinţa împăratului prea-sfîntă şi prea-creştină. 

Din clipa acelei întoarceri, care fu o adevărată sărbă- 
toare, nimeni nu se mai ocupă în întreaga mănăstire decit de 
pregătirea ceremoniei funebre, ca să fie demnă de marele 
împărat ce avea să fie înmormîntat viu. 

Primul lucru de care s-au ocupat a fost construirea unui 
măreț mausoleu în mijlocul bisericii ; părintele Var- gas, care 
era inginer şi sculptor, făcu desenul şi împăratul îl găsi pe 
gustul său, afară de cîteva amănunte pe care le corectă. 

Desenul fiind aprobat, au fost aduşi de la Palencia 
douăzeci de meşteri dulgheri şi pictori care, timp de cinci 
săptămîni, lucrară la construirea mausoleului. După cinci 
săptămîni, datorită îndemnului pe care îl dădea fiecăruia 
prezenţa şi încurajările împăratului, monumentul era gata. 
Lung de patruzeci de picioare, înalt de cincizeci şi lat de 
treizeci, avea de jur-împrejur galerii unde te urcai pe diferite 
scări ; puteau fi văzute acolo o serie de tablouri reprezentînd 
pe cei mai iluştri împărați ai casei de Austria şi principalele 
bătălii ale lui Carol-Quintul. În sfîrşit, chiar sus era aşezat 
sicriul, fără capac, avînd la stînga lui Renumele şi la dreapta 
Nemurirea. 


Totul fiind gata, se fixă pentru acele false funerarii ziua 
de 24 august, dimineaţa. 

De la ora cinci, adică o oră şi jumătate după răsăritul 
soarelui, patru sute de lumiînări mari, vopsite în negru, fură 
aşezate şi aprinse pe sarcofag, în jurul căruia erau înşiraţi toţi 
slujitorii fostului împărat, îmbrăcaţi în doliu, cu capul 
descoperit, ţinînd cîte o făclie în mînă. La ora şapte intră 
Carol-Quintul, înveşmiîntat într-o haină lungă de doliu, avînd 
de fiecare parte, adică la dreapta şi la stînga sa, cite un 
călugăr înveşmintat în doliu ca şi el. Inaintă, ţinind de 
asemeni o făclie în mînă, şi se aşeză pe unjilţ ce i se 
pregătise în faţa altarului. Acolo, nemişcat, cu făclia sprijinită 
în pămînt ascultă, viu fiind, toate cîntecele destinate celor 
morţi, de la Requiem pînă la Requiescat, în timp ce şase 
călugări din diferite ordine rosteau cu voce scăzută şase 
liturghii în cele şase capele laterale ale bisericii. 

Apoi, la un moment dat, ridicîndu-se, se duse, tot însoţit 
de cei doi călugări, să se închine înaintea altarului mare şi 
îngenunchie în faţa stareţului. 

— Îți cer şi te rog, o ! arbitru şi monarh al vieţii şi morţii 
noastre, rosti el, ca aşa cum preotul primeşte în mîinile lui din 
mîinile mele, făclia aceasta pe care i-o ofer cu toată umilinţa, 
binevoieşte şi tu a primi sufletul meu, pe care-l încredinţez 
milei tale divine ; să mi-l iei, cînd vei binevoi, în sînul bunătăţii 
şi îndurării tale cea fără de sfîrşit. 

Atunci, stareţul aşeză luminarea într-un sfeşnic de argint 
masiv, pe care fostul răposat îl dăruise mănăstirii pentru 
această extraordinară ceremonie. 

După asta, Carol-Quintul se ridică şi, însoţit tot de cei doi 
călugări ce-l urmau ca umbra lui, se întoarse şi se aşeză din 
nou în jilţ. 

La sfîrşitul slujbei, împăratul socoti că-i mai rămiînea 
ceva de făcut şi că uitaseră cel mai important lucru al 
ceremoniei ; puse deci să se ridice o lespede din faţa altarului 
şi, în fundul unei gropi anume săpată, porunci să se aştearnă 
o cuvertură de catifea neagră, cu o pernă tot din catifea drept 
căpătii. Apoi, ajutat de cei doi călugări, cobori în groapă şi se 
întinse ţeapăn cu mîinile pe piept şi ochii închişi, cercînd să 
facă pe mortul cît putea mai bine. 


Numaidecit, preotul ce slujea intonă De profundis 
clamavi şi, în timp ce corul continua să cînte, toţi călugării 
aceia înveşmiîntaţi în negru, toţi gentilomii şi toţi slujitorii în 
straie de doliu, cu lumînări în mînă, începură a defila plîngînd 
în jurul răposatului, cu preotul în frunte, fiecare pe rînd 
stropindu-l cu agheazmă şi rugindu-se pentru odihna 
sufletului său. 

Ceremonia dură mai mult de două ore, atit de numeroşi 
erau cei ce-l stropeau cu agheazmă, aşa că împăratul ud pînă 
la piele de apa ce răzbise prin haina-i neagră şi datorită şi 
suflului rece şi funebru ce se ridica printre crăpăturile 
pietrelor din cavourile mortuare ale mănăstirii, tremura tot 
cînd, rămas singur în biserică numai cu cei doi călugări, se 
ridică pentru a se întoarce în chilia lui 

— Prea cuvioşilor fraţi, le spuse el atunci, simțindu-se 
peste seamă de înţepenit şi de înfiorat de frig ; nu ştiu dacă 
merită, într-adevăr, să mă mai scol de aici. 

Şi adevărat că înapoindu-se în chilie, Carol Quintul trebui 
să se culce numaidecit în pat, şi odată culcat nu se mai ridică 
de acolo. Astfel, în mai puţin de o lună de la ceremonia de 
repetiţie, se celebră ceremonia adevărată şi tot ce se 
pregătise pentru prefăcuta moarte sluji celei adevărate. 

La 21 septembrie 1558 împăratul Carol-Quintul îşi dădea 
sufletul în braţele arhiepiscopului de Toledo ce se afla din 
fericire la Palencia şi pe care-l chemase pentru ultima oară 
după făgăduiala făcută cu şase luni în urmă, că-l va chema în 
ceasul morţii. 

Trăise cincizeci şi şapte de ani, şapte luni şi douăzeci şi 
unu de zile ; domnise patruzeci şi patru de ani, condu- sese 
Imperiul treizeci şi opt şi, la fel cum se născuse într-o zi cînd 
se serbează un apostol, de Sfîntul Matias, Matei, adică la 21 
septembrie. 

Părintele Strada povesteşte în cartea lui, /storia 
Flandrelor, cum chiar în noaptea morţii lui Carol-Quintul a 
înflorit un crin în grădina mănăstirii Sfîntului lustin ; fapt de 
care fiind înştiinţaţi călugării, acel crin a fost depus la altarul 
mare, ca dovadă sigură de nevinovăția sufletească a 
împăratului. 

Cît de frumos lucru este istoria ! drept care, socotin- du- 
mă nedemn de a fi istoric, m-am făcut romancier. 


PARTEA A DOUA 


I.CURTEA FRANŢEI 


La un an şi ceva după abdicarea lui Carol-Quintul la 
Bruxelles, cam la epoca cînd fostul împărat se închidea în 
mănăstirea Saint-Just, la vremea cînd de pe colinele Saint- 
Germain se zăreau în depărtări aurind holdele cîmpiilor şi 
ultimele zile ale lui iulie îşi rostogoleau norii de flăcări pe un 
cer de azur, o strălucită cavalcadă ieşea din vechiul castel, 
înaintînd în parcul cu arbori mari şi înalţi ce începeau să se 
înveşmînteze în acele tonuri calde, atît de îndrăgite de pictori. 

Şi cum să nu fie strălucită acea cavalcadă, cînd o 
alcătuiau regele Henric al Il-lea, doamna Margareta de Franţa, 
sora lui, frumoasa ducesă de Valentinois, amanta lui, delfinul 
Francisc, fiul lui cel mare, fiica lui, Elisabeta de Valois, tînără 
regină a Scoției, Maria Stuart şi cele mai de seamă doamne şi 
mai mari seniori ce formau la acea epocă podoaba şi faima 
casei de Valois, ajunsă la tron prin Francisc | mort, cum am 
mai spus, la 31 mai 1547. 

In afară de asta, pe balconul de sus al castelului, reze- 
mată de un fel de dantelă de fier minunat lucrată, sta regina 
Caterina cu cei doi prinți ce aveau să se numească mai tîrziu, 
unul regele Carol al IX-lea şi celălalt regele Henric al III-lea. 
Prinţul Carol avea şapte ani, prinţul Henric şase, iar micuța 
Margareta, ce avea să ajungă regina Navarei, n-avea încă 
decît cinci ani. Toţi trei prea mici, după cum se vede, pentru 
a-l însoţi pe tatăl lor, regele Henric, la vînătoarea cu goană ce 
se pregătea. 

Cît despre regina Caterina de Medici, pretextase o 
uşoară indispoziţie pentru a nu lua parte la vinătoare şi cum 
regina Caterina era din acele femei care nu fac nimic fără un 
motiv întemeiat, dacă indispoziţia nu era reală, cu siguranţă 
că avea alt motiv să fie indispusă. 


Toate personajele prezentate avînd a juca roluri prin- 
cipale în povestea pe care ne-am pus în minte s-o istorisim, 
cititorul ne va îngădui, ca înainte de a relua firul rupt al 
evenimentelor contemporane, să le înfăţişăm portretul fizic şi 
moral al fiecăreia dintre ele. 

Să începem cu regele Henric al Il-lea, care mergea în 
fruntea alaiului, avînd la dreapta pe doamna Margareta, sora 
lui şi la stînga pe ducesa de Valentinois. 

Era pe atunci un cavaler chipeş de treizeci şi nouă de 
ani, cu sprîncene negre, ochi negri, barbă neagră, oacheş la 
piele, cu nas acvilin şi dinţi albi frumoşi ; nu atît de masiv şi 
de muşchiulos ca părintele său, era mai înalt de statură decît 
un bărbat mijlociu şi admirabil proporţional. li plăcea aşa de 
mult războiul, încît dacă nu-l avea cu adevărat în ţară sau pe 
la vecini, voia să aibă măcar iluzia lui la curte şi în mijlocul 
plăcerilor. 

De asta, chiar în timp de pace regele Henric al II-lea — 
neavînd pricepere în ale literaturii decît atît cît trebuia ca să 
răsplătească generos poeţii, despre care primea părerile gata 
făcute ale surorii lui, doamna Margareta, ale amantei lui, 
frumoasa Diana, sau ale încîntătoarei lui pupile, micuța Maria 
Stuart — astfel, chiar în timp de pace, spunem, regele Henric 
al II-lea era omul cel mai ocupat din ţară. 

lată cum îşi împărțea timpul zilei : 

Dimineţile şi serile, adică scularea şi culcarea, erau 
consacrate afacerilor şi de obicei două ore dimineaţa îi erau 
deajuns ca să le rezolve. Apoi asculta slujba religioasă cu 
multă cucernicie — căci era un bun catolic, cum o dovedise 
declarînd că ar vrea să vadă cu ochii lui arzînd pe consilierul 
parlamentului Anne Dubourg, plăcere ce nu i-a fost hărăzită, 
murind cu şase luni înainte ca bietul hughenot să fie ars pe 
rug. — La douăsprezece fix prinzea, după care împreună cu 
seniorii curţii făcea o vizită Caterinei de Medici unde găsea, 
cum spune Brantôme, o mulţime de zeițe păminteşti, unele 
mai frumoase ca altele. Şi acolo, pe cînd sta de vorbă cu 
regina, cu sora lui, cu micuța regină-delfină Maria Stuart, ori 
cu prinţesele fiicele-i mai mari, fiecare senior sau gentilom 
făcea la fel ca regele, stînd de vorbă cu doamna care-i plăcea 
mai mult. Asta dura cam două ore ; apoi regele trecea la 
jocurile lui. 


În timpul verii erau jocul cu palma”, jocul cu mingea şi 
jocul cu ciocanul?. 

Henric al II-lea avea o adevărată pasiune pentru jocul cu 
palma şi era un jucător foarte bun ; nu conducea niciodată 
jocul, ci era secund sau ter, adică alegea întotdeauna, din 
pricina firii sale aventuroase, poziţiile cele mai primejdioase şi 
mai dificile ; astfel era cel mai bun secund şi cel mai bun tert 
din tot regatul, cum se spunea pe atunci. De altfel, cu toate 
că nu conducea jocul, îşi lua totdeauna asupră-şi cheltuielile 
jocului : cînd cîştiga, lăsa cîştigul partenerilor lui ; dacă 
aceştia pierdeau, plătea pentru ei. 

Partidele erau de obicei de cinci-şase sute de scuzi, nu 
ca la regii succesori, de patru, şase, ori zece mii de scuzi. 
„Dar, spune Brantôme, pe timpul regelui Henric al II-lea, se 
plătea frumos şi pe loc, pe cînd în zilele noastre eşti silit să 
apelezi la tot felul de onorabile tertipuri”. 

Celelalte jocuri favorite ale regelui, după jocul cu palma, 
erau balonul şi ciocanul, exerciţii la care era de asemeni unul 
dintre cei mai abili. 

In timpul iernii, dacă era ger şi îngheţa, se duceau la 
Fontainebleau ca să se dea pe gheaţă pe aleile parcului, ori 
pe lacuri ; dacă era prea multă zăpadă pentru gheţuş, înălţau 
redute şi se băteau cu bulgări de zăpadă ; în sfîrşit, dacă în 
loc să îngheţe sau să ningă, ploua, se împrăştiau prin sălile de 
jos ca să se antreneze la scrimă. 

La un astfel de antrenament i se întîmplase un accident 
domnului de Boucard : pe cînd era delfin, regele exersîndu-se 
cu el îi scoase un ochi, întîmplare pentru care îşi ceruse 
cuviincios iertare, spune autorul de la care împrumutăm 
amănuntele acestea. 

Doamnele de la curte asistau la toate exerciţiile de vară 
şi de iarnă, părerea regelui fiind că prezenţa doamnelor nu 
putea dăuna în nici o privinţă ci, dimpotrivă, înfrumuseţează 
totul. 

Seara, după cină, se întorceau la regină şi cînd nu era 
bal — distracţie de altfel destul de rară la acea epocă — se 
sta de vorbă două ore. Atunci era momentni cînd primeau pe 


1 Jeu de paume: joc asemănător cu tenisul de azi. 
? Jeu de mail: joc în care o bilă de lemn este lovită cu un ciocan cu coadă 
lungă. 


poeţi şi literaţii adică pe domnii Ronsard, Morat şi Muret, nişte 
prea savanţi limousini ce n-au tras niciodată miţa de coadă, 
cum spune Brantôme şi pe domnii Danesius şi Amyot, 
preceptorii, unul al prinţului Francisc şi celălalt al prinţului 
Carol, avînd loc între aceşti iluştri rivali în întreceri de ştiinţă şi 
poezie ce încîntau foarte pe doamne. 

Un singur lucru — cînd întîmplător îşi aminteau de el — 
arunca un văl sumbru peste nobila curte : o prezicere nefastă 
făcută în ziua urcării pe tron a regelui Henric. 

Un ghicitor chemat la castel ca să-i compună horoscopul 
prevestise, în faţa conetabilului de Montmorency, că regele 
avea să moară într-un duel, la care regele, foarte bucuros că i 
se promitea asemenea moarte, se întorsese spre conetabil, 
spunîndu-i : 

— Auzit-ai, frăţioare, ce-mi făgăduieşte omul acesta ? 

Conetabilul, crezînd că regele s-a speriat de prezicere, îi 
răspunse cu obişnuita-i brutalitate : 

— Ei ! sire, nu te potrivi la ticăloşii aceştia, sînt nişte 
mincinoşi şi nişte flecari ! Lasă-mă să arunc prezicerea 
caraghiosului ăstuia într-un foc bun, cu el cu tot, ca să se 
înveţe minte să ne mai spună altădată asemenea baliverne! 

Dar regele răspunse : 

— Ba deloc, frăţioare ; uneori se întîmplă dimpotrivă, că 
tocmai oameni de soiul acesta spun adevărul. Şi, de altfel, 
prezicerea nu-i rea, după părerea mea. Imi convine mai mult 
să mor de asemenea moarte decît de alta, numai să pier de 
mîna unui leal şi viteaz gentilom şi să-mi rămînă neatinsă 
faima. 

Şi, în loc să arunce în foc prezicerea cu astrolog cu tot, îl 
răsplăti pe acesta cu multă dărnicie, dînd în păstrare profeția 
domnului d'Aubespine, unul dintre sfetnicii lui de ispravă, de 
care se slujea mai cu seamă în afacerile diplomatice. 

Acea prezicere fusese pentru un moment reluată în 
discuţie cînd domnul de Châtillon se întorsese de la 
Bruxelles ; căci vă amintiţi cum, în căsuţa-i din Parc, împăratul 
Carol-Quintul îi dăduse în grijă să-l prevină pe frumosu-i văr, 
că Gabriel de Lorges, conte de Mont- gomery, căpitanul gărzii 
sale scoțiene, avea între ochi un anumit semn nefast ce 
prezicea moartea unui prinţ purtînd floare de crin pe blazon. 


Dar cugetînd la asta, regele Henric al Il-lea ajunsese la 
convingerea că era cu neputinţă să aibă vreodată un duel cu 
căpitanul gărzii sale şi, după ce clasase prima profeție între 
lucrurile posibile şi care merită să le dai atenţie, clasă pe a 
doua printre cele imposibile şi nevrednice de luat în seamă. 
Aşa că în loc să-l îndepărteze pe Gabriel de Lorges, cum ar fi 
făcut un prinţ mai puţin cutezător, el, dimpotrivă, îi arătă mai 
multă prietenie şi preţuire. 

Am spus că la dreapta regelui călărea doamna Marga- 
reta de Franţa, fiica regelui Francisc |. 

Să dăm atenţie un moment acestei prințese, una din cele 
mai desăvirşite din acea vreme şi care joacă un rol mai mare 
ca toate celelalte în povestirea noastră. 

Prinţesa Margareta de Franţa se născuse în ziua de 5 
iunie 1523, în acelaşi castel Saint-Germain, de unde am 
văzut-o mai înainte ieşind pe poartă, ceea ce înseamnă că în 
clipa cînd am făcut-o să treacă prin faţa cititorului avea 
treizeci şi trei de ani şi nouă luni. 

Cum se poate ca o prinţesă de un rang atit de înalt şi atît 
de frumoasă să rămînă pînă la acea vîrstă fără soţ ? Existau 
două motive care puteau explica asta : unul, pe care îl 
mărturisise cu glas tare şi în faţa tuturor ; al doilea, pe care 
poate nu îndrăznea să şi-l mărturisească nici măcar în taină ei 
însăşi. 

Regele Francisc | voise s-o căsătorească de foarte tînără 
cu domnul de Vendôme, primul ca rang dintre prinții de 
sînge ; dar ea, mîndră pînă la dispreţ, răspunsese că nu se va 
căsători niciodată cu un om care va fi într-o zi supusul fratelui 
ei. 

lată motivul invocat cu glas tare ca să rămînă fecioară şi 
să nu-şi piardă rangul de prinţesă de Franţa. 

Să vedem acum motivul ascuns, care era probabil ade- 
vărata pricină a refuzului ei. 

Cînd avusese loc la Nisa întrevederea dintre papa Paul al 
III-lea şi regele Francisc |, regina de Navarra, din îndemnul 
regelui, se dusese să-l vadă pe răposatul duce de Savoia, 
tatăl, la castelul din Nisa, luînd-o şi pe nepoata ei, doamna 
Margareta. Bătrînul duce, găsind-o încîntătoare pe tînără 
prinţesă, vorbise despre o căsătorie între ea şi Emmanuel- 
Philibert. Cei doi tineri se văzuseră deci ; dar Emmanuel- 


Philibert, preocupat numai de exerciţiile vîrstei lui, de 
tandreţa lui pentru Leona şi de prietenia cu Scianca-Ferro, 
aproape n-o băgase în seamă pe tînăra prinţesă. Cu dînsa 
însă nu se întîmplase acelaşi lucru : chipul tînărului prinţ i se 
întipărise adînc în inimă şi cînd negocierile s-au rupt între 
regele Franţei şi ducele de Savoia, fusese cuprinsă de o mare 
disperare, disperare de copil căreia nimeni nu-i dăduse 
atenţie, dar care, multă vreme nutrită cu lacrimi se prefăcuse 
într-o dulce melancolie, susţinută de o vagă speranţă care nu 
părăseşte niciodată inimile simţitoare şi încrezătoare. 

Douăzeci de ani se scurseseră de atunci şi, sub felurite 
pretexte, prinţesa Margareta refuzase toate partidele ce i se 
oferiseră. 

Aşteptind ca hotărtrile Providenţei sau capriciile soartei 
să-i favorizeze dorinţele tainice, crescuse, înaintase în vîrstă 
şi devenise o încîntătoare prinţesă plină de graţie, de blîndeţe 
şi de bunătate, cu păr frumos auriu ca spicul grîului, cu ochi 
castanii, nasul puţin cam mare, gura cărnoasă şi-o piele albă 
ca laptele, cu nuanţe roz. 

De cealaltă parte a regelui călărea, cum am spus, Diana 
de Poitiers, contesă de Brézé, fiica acelui domn de Saint-Valier 
care, fiind complicele conetabilului de Bourbon, fusese 
condamnat la decapitare în piaţa Grève şi, aflindu-se pe 
eşafod sub sabia călăului, obținuse graţierea — dacă se poate 
numi grațiere aşa ceva — comutîndu-i-se pedeapsa capitală în 
închisoare pe viaţă, închisoare alcătuită din patru pereţi de 
piatră cioplită, vîrtos legată cu mortar, neavînd decit o singură 
ferestruică prin care să i se treacă băutura şi hrana. 

Totul era mister şi minune la Diana care, născută în 
1499, avea la epoca în care am ajuns cincizeci şi opt de ani şi 
totuşi, prin tinereţea-i aparentă şi frumuseţea-i adevărată, 
umbrea pe cele mai tinere şi mai fermecătoare prințese de la 
curte ; astfel că regele o iubea mai mult ca pe oricare alta şi 
înaintea tuturor. 

lată ce lucruri misterioase şi uimitoare se povesteau 
despre acea frumoasă Diana, pe care regele Henric o făcuse 
ducesă de Valentinois în 1548 : 

Mai întîi, un lucru se ştia sigur, că descindea din zîna 
Melusine şi că dragostea ce i-o purta regele şi ciudata-i 
frumuseţe pe care şi-o păstrase erau urmarea acelei înrudiri. 


Diana de Saint-Vallier moştenise de la străbuna ei, vestita 
vrăjitoare, îndoitul secret, rar şi magic, de a rămîne mereu 
frumoasă şi mereu iubită. 

Frumuseţea veşnică, Diana o datora, se spunea, unor 
fierturi ce conţineau aur lichid. — Se ştie rolul pe care l-a avut 
aurul lichid în toate elixirele evului mediu. 

Acea dragoste fără de sfîrşit o datora unui inel magic, pe 
care regele îl primise în dar de la dînsa şi care avea puterea s- 
o facă iubită de rege cît timp îl va purta la deget. Zvonului din 
urmă i se dădea, mai ales, multă crezare, căci doamna de 
Nemours povestea, oricui voia s-o asculte, anecdota pe care o 
vom povesti la rîndul nostru. 

Regele îmbolnăvindu-se şi căzînd la pat, regina Cate- 
rina de Medici spusese doamnei de Nemours : 

— Dragă ducesă, regele ţine foarte , mult la dumneata ; 
du-te să-l vizitezi în camera lui, aşează-te lîngă pat şi, în timp 
ce veţi sta de vorbă, cearcă să-i scoţi inelul ce-l poartă în 
degetul al treilea de la mîna stîngă, care-i un talisman dăruit 
de doamna de Valentinois pentru a se face iubită de el. 

La curte nimeni n-avea prea mare simpatie pentru 
doamna de Valentinois, nu din pricină că ar fi fost rea, dar 
cele tinere n-o iubeau, cum am mai spus, pentru că se 
încăpăţina să rămînă tînără, iar cele bătrîne n-o puteau suferi 
fiindcă nu voia să îmbătrinească. Aşa că doamna de Nemours 
primi cu plăcere să-i facă acel serviciu. Intrînd în camera 
regelui şi aşezîndu-se lîngă pat, izbuti în joacă să scoată din 
degetul lui Henric inelul a cărui putere el n-o cunoştea ; dar 
de abia i-l scosese că bolnavul o rugă pe doamna de Nemours 
să fluiere pe valetul de cameră. — Se ştie că pînă la doamna 
de Maintenon care a introdus clopoţelul, fluierele mici de 
argint şi de aur erau folosite de regi, prinți şi marii seniori ca 
să-şi cheme slujitorii. — Bolnavul o rugase deci pe doamna de 
Nemours să fluiere pe valetul de cameră, care intrînd 
numaidecit primi poruncă de la rege să nu mai lase pe nimeni 
să intre. 

— Nici pe doamna de Valentinois ? întrebase valetul de 
cameră mirat. 

— Nici pe doamna de Valentinois, la fel ca pe ceilalţi, 
răspunsese regele cu voce acră; ordinul nu admite excepţii. 


După un sfert de oră, doamna de Valentinois prezen- 
tîndu-se la uşa regelui, i se refuză intrarea. 

Reveni peste o oră ; acelaşi refuz; în sfîrşit, după două 
ore, deşi refuzată pentru a treia oară, intrase de astă dată cu 
forţa şi ducîndu-se de-a dreptul la rege îi luase mîna şi văzînd 
că-i lipseşte inelul, izbutise să-i smulgă mărturisirea celor 
petrecute. Atunci pretinse pe loc lui Henric să ceară înapoi de 
la doamna de Nemours inelul. Porunca regelui de a-i înapoia 
preţioasa bijuterie era atît de drastică, încît doamna de 
Nemours, care nu-l dăduse încă reginei Caterina temîndu-se 
de ce s-ar putea întîmpla, trimisese înapoi inelul. Cum îşi puse 
regele inelul în deget, zîna căpătă iarăşi asupră-i putere care, 
de altfel, din acea zi a mers tot crescînd. 

Cu toată marea competenţă a celor ce ne transmit 
povestirea — şi luaţi aminte, că în privinţa fierturilor de aur 
lichid este vorba chiar de mărturia unuia ca Brantôme, iar 
pentru întîmplarea cu inelul de afirmaţiile unora ca domnul de 
Thou şi Nicolas Pasquier — noi sîntem înclinați să credem că 
nu exista nici o vrăjitorie în miracolul frumoasei Diana de 
Poitiers, ce avea să se repete o sută de ani mai tîrziu cu Ninon 
de Lenclos ; ba chiar sîntem dispuşi să acceptăm ca singură şi 
adevărată magie reţeta pe care o da ea însăşi, dacă i-o cerea 
cineva şi anume : pe orice fel de vreme, chiar pe gerurile cele 
mai aspre, o baie cu apă de fintină. Pe lîngă asta, în fiecare 
dimineaţă ducesa se scula în zorii zilei şi făcea o plimbare 
călare de două ore, apoi se întorcea şi se aşeza în pat, unde 
rămînea pînă la amiază citind ori stînd de vorbă cu femeile ei. 

Şi asta nu era tot; orişice devenea subiect de discuţii 
cînd era vorba de frumoasa Diana şi cei mai serioşi istorici 
par, în privinţa asta, a fi uitat că prima condiţie a istoriei este 
să aibă întotdeauna pregătită dovada îndărătul acuzaţiei. 

Mezeray povesteşte — şi nu ne pare deloc rău că-l 
prindem pe M&zeray cu o greşeală — Mezeray povesteşte că 
Francisc | ar fi acordat graţierea lui Jean de Poitiers, tatăl 
Dianei, numai după ce luase de la fiică ce avea ea mai 
prețios; ori, asta se petrecea în 1523. Diana, născută în 1499, 
avea douăzeci şi patru de ani şi era măritată de zece ani cu 
Louis de Breze ! Nu pretindem că Francisc |, obişnuind adesea 
asemenea manevre, n-ar fi impus anumite condiţii frumoasei 
Diana ; dar nu le impunea unei fetişcane de paisprezece ani, 


cum spune M&zeray, şi numai dacă am vrea să-l calomniem 
fără milă pe bietul domn de Brézé, căruia văduva i-a ridicat 
un măreț monument admirat încă şi astăzi la Rouen, n-am 
putea logic presupune că l-a lăsat pe rege să ia femeii de 
douăzeci şi patru de ani ceea ce avusese mai preţios 
fetişcana de paisprezece ani. 

De altfel, tot ce-am spus pînă acum n-are ca scop decit 
un singur lucru : să dovedim frumoaselor noastre cititoare că 
mai mult valorează istoria scrisă de romancieri decit istoria 
scrisă de istorici, mai întîi fiindcă-i mai adevărată şi, în al 
doilea rînd, pentru că este mai amuzantă. 

Intr-un cuvînt, la acea epocă, rămasă de douăzeci şi şase 
de ani văduvă şi fiind amanta lui Henric al II-lea de douăzeci şi 
unu de ani, Diana, în ciuda celor cincizeci şi opt de ani 
împliniţi, avea cel mai frumos şi mai neted ten cu putinţă, un 
splendid păr negru, buclat, statură admirabil proporţionată, 
gitul şi pieptul fără cusur. 

Asta era cel puţin părerea bătrînului conetabil de 
Montmorency care, deşi în vîrstă de şaizeci şi patru de ani, 
pretindea că se bucură pe lîngă frumoasa ducesă de favoruri 
cu totul deosebite ce l-ar fi făcut foarte gelos pe rege, dacă nu 
s-ar fi adeverit şi de astă dată zicala că cei interesaţi să ştie 
primii un lucru, îl află totdeauna cei din urmă, ba uneori nu-l 
mai află deloc. 

Să ni se ierte lunga digresiune istorico-critică, dar dacă 
exista la acea curte atît de elegantă, de instruită şi de galantă 
o femeie care într-adevăr merita abaterea noastră, era cea 
care-l făcuse pe regalul ei amant să-i poarte culorile de 
văduvă, alb şi negru şi care cu numele ei păgin, Diana, îi 
inspirase ideea să-şi pună pe emblemă o semilună cu deviza : 
Donec totum impleat orbem !! Am spus că în spatele regelui 
Henric al II-lea, care avea la dreapta lui pe doamna Margareta 
de Franţa şi la stînga pe ducesa de Valentinois, se afla delfinul 
Francisc, avînd şi el la dreapta pe sora lui Elisabeta şi la 
stînga pe logodnica lui, Maria Stuart. 

Delfinul avea paisprezece ani ; Elisabeta treisprezece ; 
Maria Stuart treisprezece ; — toţi trei împreună patruzeci de 
ani. 


1 Pînă va ajunge să fie plină (lat.). 


Delfinul era un adolescent slăbuţ şi bolnăvicios, cu faţa 
palidă, părul castaniu, cu privirea lîncedă şi-o expresie 
nehotărită, în afară de momentele cînd se uita la tînăra Maria 
Stuart ; căci atunci ochii lui se însufleţeau, căpătind o 
expresie de dorinţă ce transforma pe adolescent în om tînăr. 
De altfel, neavînd înclinare pentru exerciţiile violente, atit de 
apreciate de tatăl său regele, părea veşnic stăpînit de o 
slăbiciune a cărei cauză zadarnic căutau s-o descopere 
medicii şi pe care, îndrumați de pamfletele timpului, ar fi 
găsit-o poate în capitolul Ce; doisprezece Cezari, unde 
Suetoniu povesteşte plimbările în litieră ale lui Nero cu mama 
sa Agripina. Totuşi, ne grăbim să adăugăm că în dubla calitate 
de străină şi catolică, Caterina de Medici era foarte urită de 
mulţi şi că nu trebuie să credem fără a cerceta tot ce spuneau 
despre ea epigramele, cîntecele şi satirele timpului, aproape 
toate ieşite de sub tiparele presei calviniste. Moartea 
prematură a tinerilor prinți Francisc şi Carol, pe care mama lor 
nu-i iubea ca pe Henric, preferatul ei, contribui şi ea îndeajuns 
pentru a da crezare tuturor acelor zvonuri urite care au 
străbătut secolele, ajungind pînă la noi, înveşmîntate într-o 
autenticitate aproape istorică. 

Prinţesa Elisabeta, deşi cu un an mai mică decit delfinul, 
arăta mai mult a tînără domniţă decit el a tînăr cavaler. 
Naşterea ei fusese o bucurie în familie şi o desfătare publică, 
deoarece în clipa cînd venea pe lume se semna pacea dintre 
regele Francisc | şi regele Henric al VIll-lea. Astfel că cea care, 
măritîndu-se, avea să aducă pacea cu Spania, adusese, 
născîndu-se, pacea cu Anglia. De altfel tatăl ei, Henric al Il- 
lea, îi preţuia atît de mult frumuseţea şi caracterul că atunci 
cînd căsătorise înaintea ei pe sora mai mică, doamna Claude, 
cu ducele de Lorraine, răspunsese cuiva care-l ţinea de rău că 
o măritase înaintea sorei mai mari : — Fiica mea Elisabeta nu- 
i dintr-acele ce se mulţumesc să aibă dotă un ducat ; ei îi 
trebuie un regat, şi nu din cele mai mici, ci din cele mai mari 
şi mai nobile, atîta măreție şi nobleţe are în caracter ! 

A avut regatul promis şi odată cu el nenorocirea şi 
moartea. Vai ! o soartă mai bună n-aştepta nici pe frumoasa 
Maria ce mergea la stînga delfinului, logodnicul ei ! 

Sînt nefericiri care au un asemenea răsunet, încît trezesc 
ecouri în întreaga lume şi după ce au atras privirile 


contemporanilor asupra celor pe care îi lovea, atrag încă 
asupra lor, peste veacuri, ochii posterităţii, de fiecare dată 
cînd un nume rostit le aminteşte. 

Aşa sînt nenorocirile, meritate într-o măsură, a frumoasei 
Maria, nenorociri care au întrecut într-atit măsura, încît 
greşelile şi chiar crimele vinovatei dispar în faţa pedepsei 
exagerate. Dar pe atunci, cum am spus, micuța regină a 
Scoției îşi urma veselă calea într-o viaţă umbrită de tristeţe la 
început din pricina morţii tatălui ei, regele cavaler lacob al V- 
lea. Mama copilei purta în numele ei acea coroană a Scoției 
plină de spini care, cum spusese tatăl ei pe patul de moarte, 
aşa cum de o fată a fost adusă, tot de o fată va fi luată! 

La 20 august 1548 sosise la Morlaix, păşind pentru prima 
oară pe pămîntul Franţei, unde îşi petrecu singurele zile 
fericite ale vieţii. Aducea cu ea acea cunună de trandafiri 
scoțieni, numită cele patru Marii, toate de aceeaşi vîrstă, 
născute în acelaşi an şi în aceeaşi lună cu ea, care se numeau 
Maria Fleming, Maria Seaton, Maria Livingston şi Maria 
Beaton. La acea epocă Maria Stuart era o copilă încîntătoare 
şi încetul cu încetul, crescînd devenise o tînără încîntătoare. 
Unchii ei din familia Guise, ce-şi închipuiau că îţi vor realiza 
prin ea vastele lor planuri ambiţioase, căci nemulţumindu-se 
să-şi întindă dominaţia lor asupra Franţei, credeau că prin 
Maria o vor putea întinde şi asupra Scoției, ba poate şi asupra 
Angliei, o înconjurau cu un adevărat cult. lată ce scria 
cardinalul de Lorraine surorii sale Maria de Guise : 

„Fiica ta a crescut şi creşte zi de zi tot mai frumoasă, mai 
bună şi mai virtuoasă ; regelui îi place să stea la taifas cu ea, 
căci se pricepe să vorbească despre lucruri interesante şi 
înțelepte, aidoma unei femei de douăzeci şi cinci de ani.” 

De fapt, era bobocul înfocatului trandafir ce-avea să se 
deschidă amorului şi voluptăţii. Nepricepîndu-se să facă ceea 
ce nu-i plăcea, făcea, dimpotrivă, cu pasiune tot ce-i plăcea : 
cînd dansa, nu se oprea pînă nu cădea sleită de puteri, cînd 
călărea, nu se oprea din galop pînă cînd nu dădea gata chiar 
pe cel mai bun armăsar, cînd asista la un concert, muzica o 
făcea să vibreze toată. Sclipind de pietre preţioase, 
dezmierdată, răsfăţată, adorată, la vîrsta de treisprezece ani 
era una dintre minunile acelei curţi a casei de Valois, ea însăşi 
atit de minunată. Caterina de Medici, care nu prea iubea 


altceva în afară de fiul ei Henric, spunea : „Reginuţa noastră 
scoțiană n-are nevoie decît de un suris pentru a suci capul 
tuturor francezilor.” 

Ronsard spunea : 


Născută între crini în miez de primăvară, 
Văzîndu-i trupul alb crinii se-ntunecară, 
Și roza ce Adonis cu sînge a-mpurpurat 
Lîngă roz-albu-i chip, trist s-a decolorat, 
Amor îi făuri ochii aidoma cu-ai lui, 

lară cele trei gratii din naltul cerului, 

Cu strălucite haruri prințesa-mpodobiră 
ȘI ca s-o aibă-n pază, azurul părăsiră. 


lar copilul regal putea înţelege fineţea acelor laude 
încîntătoare; proza şi versurile nu mai aveau secrete pentru 
ea. Vorbea greaca, latina, italiana, engleza, spaniola şi 
franceza. Incununată astfel de poezie şi ştiinţă, celelalte arte 
veneau la rîndul lor să-i ceară încurajare, în călătoriile ei cu 
curtea, plimbîndu-se din reşedinţă în reşedinţă, ducîndu-se de 
la Saint-Germain la Chambord, de la Chambord la 
Fontainebleau, de la Fontainebleau la Luvru, înflorea în 
mijlocul plafoanelor lui Primatice, a tablourilor lui Tiţian, a 
frescelor lui Rosso, a capodoperelor lui Leonardo da Vinci, a 
statuilor lui Germain Pilon, a sculpturilor lui Jean Goujon, a 
monumentelor, porticurilor, capelelor lui Philibert Delorme; 
aşa că îţi venea să crezi, văzînd-o atit de poetică, de ferme- 
cătoare, de perfectă, în mijlocul acestor minuni ale geniului, 
că nu era o făptură omenească, ci vreo metamorfoză ca cea a 
Galateei, vreo Venus desprinsă dintr-un tablou, vreo Hebe 
coborită de pe piedestal. 

Şi acum, deoarece nouă ne lipseşte pensula pictorului, 
să încercăm, cu pana romancierului, să ne făurim o imagine a 
acestei tulburătoare frumuseți. 

Curînd trebuia să împlinească paisprezece ani, cum am 
mai spus. Tenul ei se înrudea cu crinul, cu piersica şi cu 
trandafirul, poate mai mult cu crinul decit cu celelalte. 
Fruntea înaltă, bombată în partea de sus, da impresia unei 
demnități orgolioase, în acelaşi timp — ciudată îmbinare ! — 
plină de blîndeţe, de inteligenţă şi de cutezanţă. Se vedea că 


voinţa, ascunsă îndărătul acelei frunţi, ce tindea către 
dragoste şi plăceri, va izbucni depăşind pasiunile obişnuite şi, 
dacă va fi nevoie pentru a-şi mulţumi instinctele voluptoase şi 
despotice, va merge pînă la crimă. Nasul fin, delicat, avînd 
totuşi o linie fermă, era acvilin ca a tuturor din familia Guise. 
Urechea-i mică părea o scoică de sidef irizată în tonuri roz, 
sub tîmpla-i palpitindă. Ochii căprui, aveau acea nuanţă 
schimbătoare între cafeniu şi violet, de o transparenţă umedă, 
şi totuşi arzători sub genele-i castanii şi sprîncenele desenate 
cu o puritate antică. In sfîrşit, două cute fermecătoare la 
colţurile gurii cu buze purpurii, întredeschise şi fremătinde 
care atunci cînd surideau păreau că răspîndesc în juru-i numai 
veselie, o bărbie rotundă, albă, fragedă, îmbinîndu-se cu 
rotunjimile ce se pierdeau în contururile unui git catifelat şi 
mlădios ca de lebădă, întregeau tabloul. 

lată cum arăta cea pe care Ronsard şi Du Bellay o 
numeau a zecea lor muză; astfel era capul ce avea să se 
aşeze, treizeci şi unu de ani mai tîrziu, pe butucul de la 
Fotheringay, pentru a fi despărţit de trup de către barda 
călăului Elisabetei. 

Vai ! dacă ar fi venit atunci un magician care să spună 
norodului adunat să privească strălucita cavalcadă ce 
dispărea sub arborii uriaşi ai parcului Saint-Germain soarta 
ce-i aştepta pe acei regi, prinți, prințese, mari seniori şi 
doamne de elită, s-ar fi găsit oare vreo haină de pînză sau 
vreo rochie de aba care ar fi vrut să-şi schimbe soarta cu cea 
a mîndrilor gentilomi în mătăsuri şi catifele, ori cu a 
frumoaselor doamne în corsaje brodate cu perle şi fuste de 
brocart ţesut cu fir de aur ? 

Să-i lăsăm să dispară sub bolta întunecoasă a castanilor 
şi fagilor şi să ne reîntoarcem la castelul Saint- Germain unde, 
cum am spus, Caterina de Medici rămăsese sub pretextul unei 
uşoare indispoziţii. 


II.VÎNĂTOAREA REGELUI 


Îndată ce pajii şi scutierii ce formau ultimele rînduri 
ale cortegiului dispărură pe sub bolta bătrînilor arbori în 


desişul crîngurilor ce înconjurau ca o centură în acea 
vreme parcul Saint-Germain, Caterina se retrase de pe 
balcon, luînd cu ea pe Carol şi Henric şi trimiţind pe cel 
mai mare la profesor, iar pe cel mic la slujitoarele ei, 
rămase cu micuța Margareta, care era încă prea copil 
pentru a-i fi teamă că ar putea pricepe ceva din cele ce 
vedea şi auzea. 

Îndată cum îndepărtă pe cei doi prinți, valetul ei de 
încredere intră, anunţind că cele două persoane pe care 
le aştepta se aflau la ordinele ei, în cabinet. 

Atunci, se ridică îndată, şovăi un minut gîndindu-se 
dacă n-ar fi mai bine s-o trimită şi pe prinţesă ca pe cei 
doi prinți dar, considerînd fără îndoială inofensivă pre- 
zenta fetiţei, o luă de mină şi se îndreptă spre cabinetul 
său. 

Caterina de Medici era pe-atunci o femeie de 
treizeci şi opt de ani, înaltă, voinică, cu o înfăţişare 
foarte maiestuoasă. Avea o figură plăcută, git foarte 
frumos şi miini minunate. Ochii ei negri păstrau aproape 
întotdeauna o privire puţin voalată, afară de cazul cînd 
voia să citească în adiîncul sufletului unui adversar 
atunci privirea lor căpăta îndoita strălucire şi îndoita 
ascuţime a două săbii trase din teacă şi înfipte în acelaşi 
timp în acelaşi piept, unde rămîneau împlintaţi, să zicem 
aşa, pînă ce explorau ultimele adîncuri. 

Suferise mult şi zimbise mult ca să-şi ascundă sufe- 
rinţele. Mai întîi, în primii zece ani de căsătorie— rămaşi 
sterili şi în timpul cărora de douăzeci de ori se pusese 
problema să fie repudiată şi să se dea delfinului altă 
soţie — numai dragostea acestuia o ocroti luptîind cu 
înverşunare împotriva celei mai teribile şi mai neîndu- 
plecate dintre toate motivele, raţiunea de stat. In sfîrșit, 
în 1544, după unsprezece ani de căsătorie, născu pe 
prinţul Francisc. 

Dar deja, de nouă ani, soţul ei era amantul Dianei 
de Poitiers. 


Poate, dacă de la începutul căsătoriei ar fi fost o 
mamă fericită, o soţie fecundă, poate că atunci ar fi 
luptat, ca femeie şi ca regină, împotriva frumoasei du- 
cese, dar sterilitatea o cobora sub rangul unei metrese ; 
în loc să lupte îşi încovoie spinarea şi prin umilinţă îşi 
cîştigă protecţia rivalei sale. 

Pe lîngă asta, toată acea faimoasă nobilime de 
spadă, toţi acei străluciți războinici care nu apreciau 
noblețea decît atunci cînd era o floare crescută în sînge 
şi culeasă pe cîmpul de bătălie, făceau puţin caz de 
neamul negustoresc al Medicilor. Se făceau glume pe 
socoteala numelui şi a emblemei : strămoşii lor fuseseră 
medici, medici, emblema nu reprezenta ghiulele de tun, 
cum pretindeau ei, ci nişte pilule. Chiar şi Maria Stuart, 
ce miîngiia cu drăgălaşa-i mînă de copil pe ducesa de 
Valentinois, uneori o prefăcea într-o gheară ca s-o zgirie 
pe Caterina. 

— Vii cu noi la negustoreasa florentină ? spunea ea 
conetabilului de Montmorency. 

Caterina înghiţea toate insultele şi aştepta. Ce aş- 
tepta ? Nu ştia desigur nici ea singură. Henric al Il-lea, 
măritu-i soţ, era de o vîrstă cu ea şi avea o sănătate ce 
promitea o viaţă lungă. N-avea a face, ea aştepta cu 
încăpăţinarea geniului care simte şi-şi apreciază propria 
valoare, înţelegînd că Dumnezeu nu face nimic fără rost 
şi că viitorul va trebui să-i dea satisfacţie. 

Se apropiase atunci de familia Guise. 

Henric, fire slabă, nu putea să conducă niciodată 
singur: cînd conducea cu ajutorul conetabilului şi familia 
Guise era înlăturată ; cînd conducea cu familia Guise şi 
atunci era în disgrație conetabilul. 

Aşa că ieşise pe seama regelui Henric al II-lea urmă- 
torul catren : 


Sire, dacă pe Carol orice îl laşi să-ţi ceară 
Și de dorința Dianei te laşi călăuzit, 
Muiat, topit, botit, sucit şi răsucit, 


Află atuncea, Sire, că nu eşti de ceară.! 


Ştim cine era Diana ; iar Carol era cardinalul de 
Lorena. 

De altfel, nobilă şi mîndră familie erau acei de 
Guise. Într-o zi cînd ducele Claude venise la Luvru cu cei 
şase feciori pentru a-şi prezenta omagiul la scularea 
regelui, Francisc | îi spusese : „Te socot un om foarte 
fericit, vere, cînd te văd renăscînd înainte de a muri, în 
aşa de numeroşi şi frumoşi urmaşi.” 

Într-adevăr, ducele Claude murind, lăsa în urma lui 
familia cea mai bogată, cea mai abilă şi mai ambițioasă 
din regat. Cei şase fraţi, prezentaţi de tatăl lor lui Fran- 
cisc |, aveau împreună un venit de vreo opt sute de mii 
de franci, adică mai mult de patru milioane, în moneda 
noastră actuală? 

Cel mai renumit era fratele mai mare, numit ducele 
Francisc, /e Balafre ? adică marele duce de Guise. Rangul 
lui la curte era aproape egal cu al unui prinţ de sînge. 
Avea un preot, un vistiernic, opt secretari, douăzeci de 
paji, optzeci de funcţionari sau oameni de serviciu, o 
haită de vinătoare cu cîini neîntrecuţi decît de rasa ce- 
nuşie a regelui, numită rasă regală ; grajduri pline de cai 
arabi aduşi din Africa, din Turcia şi din Spania ; mulţime 
de ereţi şi şoimi de mare preţ, trimişi de Soliman şi de 
toţi prinții necredincioşi drept omagiu faimei sale. Regele 
Navarei îi scria pentru a-i vesti naşterea fiului său, cel 
care a fost mai tîrziu Henric al IV-lea. Chiar conetabilul 
de Montmorency, cel mai orgolios baron al timpului, îi 
scria, începînd scrisoarea cu Monseniore şi sfiîrşind cu 
Prea umilul şi supusul dumneavoastră servitor, iar 
Francisc îi răspundea: Domnule conetabil : Prea bunul 
dumneavoastră prieten, ceea ce, de altfel, nu era 


1 Joc de cuvinte între Sire şi cire : ceară, ce se pronunţă la fel în franceză. 
2 Pela 1856. 
3 Cu cicatrice pe față. 


adevărat, căci casa Guise şi casa Montmorency erau 
veşnic în război. 

Trebuie să fi citit cronicile timpului, fie că se dea- 
pănă sub pana aristocratică a domnului Brantôme, fie că 
sînt consemnate oră cu oră de marele funcţionar al 
cancelariei regale Pierre de l'Estoille, ca să-ţi faci o idee 
de puterea acelui neam privilegiat şi tragic, dominînd cu 
aceeaşi forţă strada ca şi cîmpul de bătălie, la fel 
ascultată la răspintiile pieţelor ca şi în cabinetele 
Luvrului, ale Windsor-ului ori ale Vaticanului, mai ales 
cînd interpretul lor era ducele Francisc. Dacă vă duceţi la 
Muzeul Artileriei cereţi să vi se arate platoşa purtată de 
acest Guise la asediul Metz-ului şi veţi observa pe ea 
urma celor cinci gloanţe, dintre care trei ar fi fost cu 
siguranţă mortale, dacă nu le-ar fi oprit blindajul acela 
de oţel. 

Aşa că, fiind mai cunoscut şi mai popular chiar decît 
regele, era o adevărată desfătare pentru populaţia pari- 
ziană cînd ieşea el din palatul Guise, călare pe F/oare- 
de-crin ori Berbece — cei doi cai favoriţi ai lui — cu vesta 
şi pantalonii de mătase stacojie, cu mantie de catifea şi 
toca împodobită cu o pană la culoarea vestei, urmat de 
patru sute de gentilomi, ca să străbată străzile capitalei. 
Toţi alergau atunci în calea lui, unii rupînd ramuri, alţii 
smulgind flori ca să le arunce sub copitele calului său, 
strigînd : 

— Trăiască ducele nostru ! 

lar el, înălţindu-se în scări cum făcea în bătălii, ca să 
vadă cît mai departe şi să atragă asupră-i loviturile, ori 
aplecîndu-se la dreapta sau la stînga, salutînd cu politeţă 
pe femei, bărbaţi şi bătrîni, zîmbind fetelor, mîngiind 
copiii, el era adevăratul rege, nu cel de la Luvru, de la 
Saint-Germain, de la Fontainebleau sau de la Tournelles, 
el era regele străzilor, a răspintiilor, a pieţelor ; 
adevăratul rege, fiind regele inimilor ! 

De asta, cu riscul de a încălca armistițiul da care 
Franţa avea aşa de mare nevoie, cînd papa Paul al Ill-lea 


— din pricina unui conflict personal cu cei din familia 


Colonna, care, sperind în sprijinul lui Filip al Ii-lea, 
deveniseră atît de cutezători, încît se ridicaseră cu oaste 
împotriva Sfintului-Scaun, — cînd papa, repetăm, cu 


ocazia acestui conflict îl declară pe regele Spaniei 
înlăturat de la tronul Neapolului şi oferi acest regat lui 
Henric al II-lea, regele nu şovăi o clipă să numească pe 
ducele Francisc de Guise general şef al armatei ce-o 
trimitea în Italia. 

Este adevărat că în această împrejurare, pentru 
prima dată poate, familiile Guise şi Montmorency erau 
de acord. Francisc de Guise plecat din Franţa, Anne de 
Montmorency rămînea primul personaj al regatului ; şi, 
în timp ce marele comandant îşi urmărea dincolo de 
munţi planurile de glorie, celălalt, care se credea un 
mare om politic, îşi urmărea la curte planurile ambiţi- 
oase, dintre care cel mai important pentru moment era 
să-şi căsătorească fiul cu doamna Diana, fiica legitimă a 
ducesei de Valentinois şi văduvă a ducelui de Castro, din 
familia Farnese, ucis la asediul Hesdin-ului. 

Domnul duce Francisc de Guise se afla deci la 
Roma, războindu-se cu ducele de Alba. 

După ducele Francisc de Guise, urma cardinalul de 
Lorena, înalt prelat bisericesc, aproape tot aşa de mare 
personaj ca fratele său şi pe care Pius al V-lea îl numea 
papa de peste munţi. Era, cum spune autorul cărţii 
Istoria Mariei Stuart, un diplomat cu două tăişuri, mîndru 
ca un Guise şi subtil ca un italian. Mai tirziu el avea să 
născocească, să urzească şi să pună în aplicare ideea 
aceea remarcabilă a Ligii, care îl ridică pe nepotul lui 
treaptă cu treaptă pe scările tronului, pînă cînd unchiul şi 
nepotul fură loviți de sabia celor patruzeci şi cinci. Cînd 
cei şase fraţi Guise erau la curte, cei patru mai tineri, 
ducele d'Aumale, marele egumen, marchizul d'Elbeuf şi 
cardinalul de Guise, nu lipseau niciodată de la 
ceremonialul sculării cardinalului Carol ; apoi toţi cinci se 


duceau la scularea ducelui Francisc care îi conducea la 
rege. 

Astfel amîndoi, unul ca războinic, celălalt ca om al 
bisericii, îşi pregăteau terenul pentru viitor : ducele 
Francisc, punînd stăpînire pe rege, cardinalul Carol iz- 
butind să ajungă amantul reginei. Seriosul l'Estoille 
povesteşte aceasta în aşa fel, încît cel mai neîncrezător 
cititor să nu mai poată avea nici o îndoială, „Un prieten, 
spune el, mi-a povestit cum, fiind el culcat împreună cu 
valetul cardinalului într-o cameră ce dădea în cea a re- 
ginei-mame, văzu către miezul nopţii pe numitul cardi- 
nal, numai cu un halat pe umeri „trecînd s-o vadă pe 
regină şi că prietenul lui îi spusese că de va dezvălui cele 
văzute, îşi va pierde viaţa”. 

Cît despre ceilalţi patru prinți ai casei de Guise, care 
nu joacă aproape nici un rol în povestirea noastră, por- 
tretele lor ne-ar abate prea mult. 

să ne mulţumim deci cu cele pe care le-am schiţat 
ducelui Francisc şi cardinalului Carol, aşa incomplete 
cum sînt. 

Cel care aştepta pe Caterina de Medici în cabinet 
era cardinalul Carol, ce fusese văzut noaptea, ducindu- 
se la regină numai cu un halat pe umeri. 

Caterina ştia că se afla acolo, nu însă că venise cu 
cineva. 

Într-adevăr, era însoţit de un tînăr de douăzeci şi 
cinci, douăzeci şi şase de ani, elegant îmbrăcat deşi se 
vedea că-i în haină de călătorie. 

—A ! dumneata eşti, domnule de Nemours ! 
exclamă regina zărindu-l pe tînăr ; soseşti din Italia... Ce 
noutăţi aduci de la Roma ? 

— Proaste, doamnă ! răspunse cardinalul, în timp ce 
ducele de Nemours se înclina în faţa reginei. 

— Proaste!... Scumpul nostru văr, ducele de Guise, a 
suferit cumva o înfrîngere ? întrebă Caterina ! Fii atent! 
Chiar de mi-ai spune da, aş răspunde nu, atit de 
imposibil mi se pare asemenea lucru ! 


— Nu, doamnă, răspunse ducele de Nemours, dom- 
nul de Guise n-a fost învins; după cum aţi spus, aşa ceva 
este cu neputinţă ! Dar este trădat de familia Caraffa, 
părăsit chiar de papă şi m-a trimis la rege să-i spun că 
pentru gloria lui şi a Franţei nu mai poate rămîne mult 
timp în asemenea situaţie şi că cere ori întăriri, ori 
rechemarea. 

— ŞI, după înţelegerea noastră doamnă, zise 
cardinalul, l-am adus întîi aici pe domnul de Nemours. 

— Dar rechemarea domnului de Guise, zise 
Caterina, înseamnă că regele renunţă la pretenţiile sale 
asupra regatului Neapole şi eu la pretenţiile mele asupra 
ducatului Toscana. 

— Da, răspunse cardinalul ; dar, luaţi aminte 
doamnă, s-ar putea să avem curînd război în Franţa şi 
atunci nu va mai fi vorba de recucerit Neapolul şi 
Florenţa, ci de apărat Parisul. 

— Cum, Parisul ? Glumeşti, domnule cardinal! Cred 
că Franţa poate apăra Franţa şi că Parisul se apără 
singur. 

— Mă tem că vă faceţi iluzii, doamnă, răspunse car- 
dinalul. Bizuindu-se pe armistițiu, floarea armatei noas- 
tre a trecut în Italia cu fratele meu şi, cu siguranţă, fără 
purtarea echivocă a cardinalului Caraffa, fără trădarea 
ducelui de Parma care a uitat ce datorează regelui 
Franţei trecînd de partea împăratului, progresele ce le- 
am fi făcut spre Neapole, silind pe regele Filip al II-lea să 
se lipsească la rîndul său de o parte a armatei ca să 
protejeze Neapolul, ne-ar fi ferit de un atac. Dar astăzi, 
cînd Filip al Il-lea este sigur că are în Italia oaste 
îndestulătoare ca să ne ţină în loc, îşi va întoarce ochii 
spre Franţa şi nu va scăpa prilejul să profite de 
slăbiciunea ei ; fără să mai ţinem seama că nepotul 
domnului conetabil a făcut o escapadă care va da 
încălcării armistiţiului de către regele Spaniei o aparenţă 
de dreptate. 


— Vorbeşti despre atacul lui asupra cetăţii Douai ? 
întrebă Caterina. 

— Întocmai. 

— Ascultă, spuse regina, ştii că nu-l iubesc pe ami- 
ral, cum nu-l iubeşti nici dumneata ; atacă-l cît poţi, n- 
am să te împiedic, ci dimpotrivă, te voi ajuta din toate 
puterile. 

— Deocamdată, ce hotăriţi ? zise cardinalul. 

Şi văzînd-o pe Caterina că ezită : 

—A ! urmă el, poţi vorbi în faţa domnului de 
Nemours ; şi el este din Savoia, dar prieten devotat, nu 
duşman ca vărul prinţului Emmanuel-Philibert. 

— Hotărăşte singur, dragă cardinale, răspunse Cate- 
rina aruncînd prelatului o privire piezişă ; nu-s decit o 
femeie cu minte slabă ce nu se prea pricepe la politică... 
Aşa că, hotărăşte. 

Cardinalul înţelese privirea aruncată de Caterina 
pentru ea nu existau prieteni, ci numai complici. 

— N-are a face, spuse Carol de Guise, spuneţi-vă 
totuşi o părere, doamnă, şi îmi voi permite s-o combat 
dacă va fi în contradicţie cu a mea. 

— Ei bine, cred, zise Caterina, că regele fiind singu- 
rul conducător al statului, este primul care trebuie in- 
format de orice lucru important... Aşa că, după părerea 
mea, dacă domnul duce nu este prea obosit, ar fi bine să 
ia un cal şi să-l ajungă pe rege oriunde ar fi, pentru a-i 
transmite înaintea tuturor ştirile pe care binevoitoarea 
dumitale prietenie faţă de mine dragă cardinale, mi le-a 
făcut cunoscute înaintea lui, spre marea mea părere de 
rău. 

Cardinalul se întoarse spre ducele de Nemours cu 
un aer întrebător. 

— Nu sînt niciodată obosit, monseniore, spuse 
acesta înclinîndu-se, cînd este vorba de serviciul regelui. 

— In cazul acesta, zise cardinalul, voi porunci să vi 
se dea un cal şi, pentru orice eventualitate, voi preveni 


pe secretari că regele va ţine consiliu după întoarcerea 
de la vinătoare... Vino, domnule de Nemours. 

Tînărul duce salută respectuos pe regină şi se 
pregătea să-l urmeze pe domnul cardinal de Lorena, cînd 
Caterina atinse uşor braţul acestuia din urmă. 

— Treceţi înainte, domnule de Nemours, zise Carol 
de Guise. 

— Monseniore..., ezită Jacques de Nemours. 

— Vă rog. 

— lar eu „interveni regina întinzînd spre el mîna-i 
frumoasă, eu îţi ordon, domnule duce. 

Ducele înţelegind, fără îndoială, că regina mai avea 
de spus ceva cardinalului, se supuse fără a mai insista şi, 
sărutîind mîna reginei, ieşi primul, lăsînd intenţionat să 
cadă în urma lui draperia. 

- Ce voiai să-mi spui, scumpa mea regină ? întrebă 
cardinalul. 

— Voiam să-ţi spun, îi răspunse Caterina, că bunul 
rege Ludovic al unsprezecelea care, în schimbul sumei 
de cinci sute de mii de scuzi împrumutaţi de la bunicul 
meu Laurenţiu de Medici, i-a dat învoirea să pună pe 
stema noastră trei flori de crin, avea obiceiul să repete : 

„Daca scufia mea de noapte mi-ar şti taina, as arun- 
ca-o în foc !” Cugetă la această maximă a bunului rege 
Ludovic al unsprezecelea, dragă cardinale... Eşti prea 
încrezător ! 

Cardinalul surise auzind sfatul acela ; el care trecea 
drept diplomatul cel mai neîncrezător din vremea sa, 
descoperise pe cineva mai neîncrezător decit el. 

Este adevărat că era florentina Caterina de Medici. 

Cardinalul trecu şi el stavila tapiţeriei şi văzu că 
prudentul tînăr, pentru a nu fi acuzat de curiozitate, îl 
aştepta la zece paşi mai departe pe coridor. 

Amîndoi coborîră în curte, unde Carol de Guise dădu 
ordin unui paj de la grajduri să aducă imediat un cal 
înşeuat. 


Pajul se întoarse peste cinci minute cu calul. 
Nemours încalecă cu eleganța unui cavaler desăvirşit şi 
se avîntă în galop pe aleea cea mare din parc. 

Tînărul se informase de direcţia în care pornise vînă- 
roarea şi i se răspunsese că sălbăticiunea trebuia să fie 
atacată în apropiere de drumul spre Poissy. 

Aşa că se îndreptase în acea parte, sperînd că odată 
ajuns în locul unde fusese stîrnit animalul, sunetul cor- 
nului îl va călăuzi spre punctul unde se afla regele. 

Dar în apropierea drumului spre Poissy nu văzu şi 
nu auzi nimic. 

Un tăietor de lemne pe care îl întrebă îi spuse că 
vînătoarea o luase înspre Conflans. 

Îşi întoarse imediat calul în direcţia arătată. 

După un sfert de oră, la o răscruce de drumuri zări 
în mijlocul altei răspîntii un călăreț ce se înălţase în scări 
ca să vadă mai departe şi care îşi ducea mîna la ureche 
ca să audă mai bine. 

Călărețul era desigur un vînător ce încerca să se ori- 
enteze. 

Oricît de rătăcit ar fi fost vînătorul acela, trebuia să 
ştie mai bine locul probabil unde s-ar afla regele decit 
tînărul duce „sosit din Italia abia de o jumătate de oră. 

Aşa că domnul de Nemours se duse de-a dreptul la 
vînător. 

Acesta, văzînd un călăreț apropiindu-se de el şi gîn- 
dindu-se că dăduse peste cineva care l-ar putea informa 
de mersul vînătorii, înaintă şi el cîţiva paşi. 

Dar amindoi deodată, cu aceeaşi mişcare, dădură 
pinteni cailor : se recunoscuseră. 

Vînătorul rătăcit, care încerca să se orienteze 
ridicîn- du-se în scări pentru a vedea mai departe şi 
ducîndu-şi mîna la ureche pentru a prinde un sunet, era 
comandantul gărzii scoțiene. 

Cei doi călăreţi intrară în vorbă cu familiaritatea 
aceea curtenitoare, caracteristică tinerilor seniori ai epo- 
cii. Unul din ei, ducele de Nemours, descindea, este 


adevărat, dintr-o casă princiară ; celălalt însă, contele de 
Montgcmery, se trăgea din cea mai veche nobleţe nor- 
mandă, fiind urmaş al aceluiaşi Roger de Montgomery 
care îl însoţise pe Wilhelm Bastardul la cucerirea Angliei. 

Căci la acea epocă existau în Franţa citeva nume 
vechi ce se socoteau egale cu cele mai de vază şi mai 
vestite nume, deşi purtau titluri inferioare. Astfel erau 
Montmorency, ce n-aveau decit titlul de baroni ; Rohan, 
ce nu erau decit seniori ; Coucy, ce purtau doar titlul de 
siret şi Montgomery ce erau numai conți. 

Cum bănuise ducele de Nemours, Montgomery se 
rătăcise de vinătoare şi încerca să se orienteze. 

De altfel, locul era bine ales pentru asta, aflîndu-se 
la o răspintie şi pe-o înălţime către care urcau uşor 
zgomotele şi totodată domina cinci ori şase căi pe unde 
trebuia numaidecit să treacă animalul hăituit. 

Cei doi tineri, care nu se văzuseră de mai bine de 
şase luni, aveau a-şi pune unul altuia mii de întrebări 
importante : Montgomery despre armată şi despre 
faimoasele isprăvi războinice pe care, fireşte, trebuie să 
le fi săvirşit domnul de Guise; iar celălalt despre curtea 
Franţei şi despre aventurile galante ce se mai petrecu- 
seră. 

Tocmai se aflau în toiul acestei interesante conver- 
saţii, cînd contele de Montgomery puse mîna pe braţul 
ducelui. 

| se păruse c-a auzit lătratul îndepărtat al haitei de 
cîini. Ascultară amindoi. Contele nu se înşelase ; tocmai 
în capătul îndepărtat al unei alei imense văzură deodată, 
trecînd ca o săgeată, un mistreţ enorm, iar după el, la 
cincizeci de paşi mai în urmă, goneau cei mai înverşunaţi 
cîini, apoi venea grosul haitei şi în sfîrşit codaşii. 

Numaidecit Montgomery duse cornul la gură, dînd 
semnalul că vinatul a fost văzut, pentru a-i aduna pe cei 
ce, la fel ca şi dînsul, se răzleţiseră şi care păreau a fi 


1 Titlu echivalent cu senior. 


numeroşi, deoarece pe urmele fiarei trecuseră numai trei 
persoane, un bărbat şi două femei. 

După îndirjirea cu care bărbatul îşi zorea calul, cei 
doi ofiţeri bănuiră că era regele ; dar de la o distanţă atit 
de mare nu putură recunoaşte cine erau cele două 
îndrăzneţe amazoane care-l urmau atît de aproape. 

Toţi ceilalţi vînători păreau că se rătăciseră. 

Ţinînd seama de direcţia în care o luase animalul, 
ducele de Nemours şi contele de Montgomery se 
avîntară pe o alee ce tăia drumul vînătorii în unghiul 
drept. 

Intr-adevăr, în apropierea drumului spre Poissy 
regele atacase fiara, care era un solitar, cum se spune în 
termeni vînătoreşti. Mistreţul izbucnise la loc deschis cu 
acel avînt caracteristic animalelor mature şi se năpustise 
drept spre Conflans. Regele pornise imediat pe urmele 
lui sunînd urmărirea şi toată curtea se luase după rege. 

Dar mistreţii n-au deloc stofă de curteni : cel cu care 
aveau de-a face în momentul de faţă, în loc să aleagă 
codrul bătrîn şi potecile frumoase, se repezise în cele 
mai dese hăţişuri şi în cele mai încîlcite mărăcinişuri 
drept care, după un sfert de oră, nu se mai aflau în urma 
regelui decît vînătorii cei mai înfocaţi şi dintre toate 
doamnele numai trei nu se dăduseră bătute : doamna 
Margareta, sora regelui, Diana de Poitiers şi mica 
reginuță Maria Stuart, cum îi spunea Caterina. 

Cu tot curajul iluştrilor vînători şi vîinătoriţe despre 
care am vorbit, dificultăţile terenului, desimea pădurii ce 
silea pe călăreţi să facă ocoluri, înălţimea mărăcinişurilor 
cu neputinţă de trecut lăsaseră timp mistreţului şi cîinilor 
să se piardă în depărtare ; dar la capătul pădurii 
sălbăticiunea dăduse de zid, fiind astfel forţată să se 
întoarcă. 

Regele, depăşit pentru un moment, dar sigur de 
rasa lui de cîini cenușii, se oprise. Asta îngăduise cîtorva 
vînători să-l ajungă ; dar îndată lătrăturile se auziră din 
nou. Porțiunea de pădure spre care se îndrepta animalul 


era mai puţin deasă ca cealaltă, aşa că de data aceasta 
regele îşi putu continua urmărirea cu şanse de-a o duce 
la bun sfîrşit. 

Numai că se întîmplă iar ce se întîmplase cu zece 
minute mai înainte : fiecare rezistă numai cît îl ţinură 
puterile şi curajul. De altfel, la acea curte formată din 
chipeşi seniori şi cochete doamne, mulţi rămîneau poate 
în urmă fără a fi numaidecit siliţi de lenevia cailor, de 
desimea pădurii sau de obstacolele terenului ; asta o do- 
vedea prea bine grupurile celor rămaşi locului pe la col- 
ţurile aleilor şi pe la răspîntii, care păreau mai atenţi la 
conversațiile în care erau antrenați, decît la lătratul 
cîinilor sau la cornul însoţitorilor. 

lată de ce, cînd animalul fusese văzut de 
Montgomery şi de Nemours, era urmărit numai de un 
singur călăreț care li se păruseră tinerilor a fi regele şi de 
două doamne pe care nu le recunoscuseră. 

Era într-adevăr regele care, cu pasiunea-i cunoscută 
voia să ajungă primul la înfruntare, adică în momentul 
cînd mistrețul, văzîndu-se încolţit, se va propti cu spatele 
de un arbore, mărăciniş ori stîincă ca să înfrunte cîinii. 
Cele două amazoane care-l urmau erau doamna de 
Valentinois şi micuța regină Maria, una cea mai bună, 
alta cea mai îndrăzneață dintre toate călăreţele de la 
curte. 

De altfel, mistrețul începea să obosească şi era lim- 
pede că în curînd nu va mai putea rezista. Cîinii cei mai 
înverşunaţi erau gata, gata să-l ajungă. 

Totuşi, încă un sfert de oră mai încercă să scape cu 
fuga de duşmani ; simțind însă că era din ce în ce mai 
încolţit, se hotărî să moară cel puţin frumos, ca un ade- 
vărat mistreţ şi, găsind o rădăcină de copac ce-i con- 
venea, se propti cu spatele de ea grohăind şi clămpănind 
din fălci. 

Abia luă poziţia că întreaga haită se repezi asupră-i, 
dînd de ştire prin lătrături şi mai întăritate că sălbă- 
ticiunea îi înfrunta. 


La acea larmă se adăugă îndată şi cornul regelui. 
Henric sosise şi el, căci se ţinuse tot aşa de aproape de 
cîini ca şi aceştia de mistreţ. 

In timp ce suna din corn se uita în jur căutîndu-şi 
archebuzierul ; dar lăsase în urmă pe cei mai înverşunaţi 
hăitaşi, chiar pe aceia care aveau datoria să nu-l 
părăsească niciodată, astfel că nu văzu decit pe Diana şi 
pe Maria Stuart venind în goana mare a cailor, fiind, cum 
am mai spus, singurele care rezistaseră. 

Nici o buclă din pieptănătura frumoasei ducese de 
Valentinois nu se desfăcu, iar toca de catifea era aşezată 
pe cap la fel de bine ca în momentul plecării. 

Cît despre micuța Maria, îşi pierduse şi voalul şi 
toca, iar frumosu-i păr castaniu, fluturind în vînt, dove- 
dea, la fel ca şi încîntătorii bujori din obraji, pasiunea cu 
care alergase. 

La sunetele prelungi ce le scotea regele din corn, 
archebuzierul sosi cu o archebuză în mînă şi cu alta la 
oblîncul şeii. 

In urma lui, prin desimea pădurii, se zăreau sclipind, 
tot mai aproape, broderiile de aur, culorile vii ale rochi- 
ilor, vestelor şi mantiilor; vînătorii soseau din toate 
părţile. 

Animalul se apăra din toate puterile ; atacat de şai- 
zeci de cîini deodată, ţinea piept tuturor duşmanilor. 
Adevărat că pe cînd cei mai ascuţiţi dinţi cercau zadarnic 
să pătrundă prin blana-i aspră, fiecare lovitură de colţi 
dată de mistreţ făcea o rană adincă adversarului atins. 
Dar, deşi răniți mortal, pierzindu-şi sîngele, cu 
măruntaiele scoase, cenuşiii regelui, cum li se spunea, 
erau de o rasă atît de vitează încît se aruncau şi mai 
înverşunaţi la atac, neputîndu-se deosebi răniții decît 
după petele de sînge din ce în ce mai numeroase ce îm- 
pestriţau covorul acela mişcător. 

Regele îşi dădu seama că era timpul să pună capăt 
măcelului, dacă nu voia să-şi piardă cei mai buni cîini. 

Zviîrli cornul şi făcu semn să i se dea archebuza. 


Fitilul fusese aprins, aşa că archebuzierul putu pre- 
zenta imediat arma regelui. 

Henric era un trăgător de elită şi rareori greşea 
ţinta. 

Cu archebuza în mînă se apropie pînă la vreo două- 
zeci şi cinci de paşi de mistreţ, ai cărui ochi scăpărau ca 
doi cărbuni încinşi. 

Ţinti între ochii animalului şi trase. 

Animalul primi încărcătura în cap ; dar din pricina 
mişcării pe care o făcu chiar în momentul cînd regele 
apăsa pe trăgaci, glonţul nimeri pieziş fruntea şi ricoşîind 
ucise unul din cîini. 

Se putea observa pe căpăţina mistreţului, între ochi 
şi ureche, urma însîngerată lăsată de glonte. 

Henric rămase o clipă mirat că lovitura nu doborise 
animalul, pe cînd calul înfricoşat, lăsîndu-se pe picioarele 
dîndărăt, bătea în loc cu cele de dinainte. 

Întinse archebuzierului arma descărcată cerînd pe 
cealaltă. 

A doua era gata amorsată şi aprinsă : slujitorul i-o 
întinse. 

Regele o luă şi duse patul la umăr. 

Dar, înainte de a avea timpul să ochiască, mistrețul, 
nevrînd fără îndoială să mai înfrunte riscul altui glonte, 
cu o teribilă scuturătură se eliberă de ciinii ce-l încon- 
jurau, deschise o diră sîngeroasă prin mijlocul haitei şi, 
fulgerător de iute, trecu pe sub calul regal care se ridică 
pe picioarele de dinapoi scoţind un nechezat de durere, 
lăsînd să se vadă pintecele deschis, din care curgea 
sînge şi maţe şi se prăbuşi imediat, prinzind pe rege sub 
el. 

Totul se petrecuse atit de năprasnic că nici unul din- 
tre spectatori n-avu vreme să se repeadă înaintea 
mistreţului care se întorsese asupra regelui, înainte ca 
acesta să aibă vreme să-şi scoată cuțitul de vinătoare. 


Henric îl căută cu mîna, dar era cu neputinţă să 
ajungă la el, căci şi cuțitul era prins sub partea stingă a 
regelui. 

Oricit de viteaz era, regele deschisese gura ca să 
strige după ajutor — căci căpăţina hidoasă a mistreţului, 
cu ochii arzători, ritul însîngerat şi colții ascuţiţi era 
numai la cîteva palme, — cînd deodată auzi o voce pe 
care o recunoscu imediat după tonul ei hotărit: 

— Nu vă mişcaţi, sire ; lăsaţi pe mine ! 

Apoi simţi cum o mînă îi ridica braţul şi văzu, ca într- 
o străfulgerare, o lamă lată şi ascuţită care, trecîndu-i pe 
lîngă umăr, se înfipse pînă la gardă în trupul mistreţului. 

În acelaşi timp, două miini voinice îl trăgeau înapoi, 
lăsînd să înfrunte loviturile animalului pe moarte numai 
pe noul adversar ce-i străpunsese inima. 

Cel care-l trăgea pe rege înapoi, era ducele de 
Nemours. 

Cel care, cu un genunchi în pămînt şi braţul întins, 
străpunsese inima mistreţului, era contele de Mont- 
gomery. 

Contele de Montgomery scoase sabia din trupul ani- 
malului, o şterse de pajiştea verde şi deasă, o viri în 
teacă şi, apropiindu-se de Henric al II-lea ca şi cum nimic 
extraordinar nu s-ar fi întîmplat : 

— Sire, rosti el, am onoarea să prezint regelui pe 
domnul duce de Nemours, care soseşte de peste munţi 
aducînd regelui veşti despre domnul duce de Guise şi 
viteaza-i armată din Italia. 


III.CONETABIL ŞI CARDINAL 


La două ore de la scena pe care am descris-o, după ce 
emoţiile intime sau oficiale se liniştiseră în inima celor 
prezenţi, iar Gabriel de Lorges, conte de Montgomery şi 
Jacques de Savoia, duce de Nemours, cei doi salvatori ai 
regelui, fuseseră felicitaţi pentru curajul şi dibăcia pe care o 


arătaseră în această împrejurare, iar distribuirea măruntaielor 
vîinatului la cîini — ceremonie însemnată ce nu se cuvenea să 
fie neglijată nici cînd se iveau treburi foarte importante — 
fiind îndeplinită în prezenţa regelui, reginei şi tuturor 
seniorilor şi doamnelor ce se aflau la Saint-Germain, Henric al 
II-lea, cu chipul surizător, ca al omului scăpat dintr-o primejdie 
de moarte, care se simte cu atît mai plin de viaţă şi de 
sănătate cu cît a fost primejdia mai mare, Henric al Il-lea, re- 
petăm, intra în cabinetul său, unde îl aşteptau, în afară de 
sfetnicii lui obişnuiţi, cardinalul Carol de Lorena şi conetabilul 
de Montmorency. 

Am mai amintit de vreo două, trei ori de conetabilul de 
Montmorency, dar am neglijat să facem pentru el ce am făcut 
pentru ceilalţi eroi ai istoriei noastre, adică să-l dezgropăm şi 
să-l punem să pozeze în faţa cititorilor, ca pe marele conetabil 
de Bourbon, pe care oştenii lui l-au dus după moarte la un 
pictor pentru a-i face portretul în picioare, cu armură, ca şi 
cum ar fi fost viu. 

Anne de Montmorency era, atunci, şeful acelei vechi 
familii de baroni creştini, ori baroni de Franţa, cum se 
intitulau, ce se trăgeau din Bouchard de Montmorency care a 
dat regatului zece conetabili. 

Işi spunea şi se intitula Anne de Montmorency, duce, 
pair, mareşal, mare-maestru, conetabil şi întîiul baron al 
Franţei, cavaler al ordinelor Saint-Michel şi al Jaretierei; şeful 
celor o sută de aghiotanţi regali, guvernator şi lo- cotenent- 
general al Languedocului, conte de Beaumont, de Dammartin, 
de la Fere-en-Tardenois şi de Châteaubriant, viconte de Melun 
şi de Montreuil, baron de Am- ville, de Preaux, de Montbron, 
de Offemont, de Mello, de Châteauneuf, de Rochepot, de 
Dangu, de Méru, de Thore, de Savoisy, de Gourville, de 
Derval, de Chanceaux, de Rouge, de Aspremont, de 
Maintenay ; senior de Ecouen, de Chantilly, de Isle-Adam, de 
Conflans-Sainte-Honorine, de Nogent, de Valmondois, de 
Compiègne, de Gandelu, de Marigny, de Thourout. 

După cum se vede din înşiruirea titlurilor, regele putea fi 
rege în Paris, dar Montmorency era duce, conte, baron, de jur- 
împrejurul Parisului, astfel că regalitatea părea prizoniera 
ducatelor, comitatelor şi baroniilor sale. 


Născut în 1493, era, la epoca în care ne aflăm, un bă- 
trîn de şaizeci şi patru de ani, care, deşi nu arăta mai tînăr 
decît virsta, avea forţa şi vigoarea juvenilă a unui om de 
treizeci. Violent şi brutal, avea toate calităţile primitive ale 
soldatului : curajul orb, nepăsarea în faţa primejdiei, 
rezistenţa la oboseală, la foame şi la sete. Peste seamă de 
orgolios, plin de vanitate, nu recunoştea altă superioritate 
decît a ducelui de Guise, dar numai ca prinţ de Lorena, căci ca 
general şi comandant de campanii militare se credea mult 
superior apărătorului de la Metz şi învingătorului de la Renty. 
Pentru el, Henric al II-lea nu era decît micul stăpîn; Francisc | 
fusese marele stăpin şi nu voia să mai recunoască un altul. 
Curtean ciudat, ambițios îndărătnic, obținea prin batjocură şi 
grosolănie, în folosul avuţiilor şi onorurilor sale, ceea ce altul 
ar fi izbutit să capete prin supleţe şi măguliri. De altfel, Diana 
de Valentinois îl ajuta mult la asemenea treburi unde fără ea 
ar fi dat greş, intervenind în urma lui cu vocea-i dulce, 
privirea-i galeşă şi chipu-i gingaş, dregind tot ce stricase 
mînia nepotolită a soldăţoiului. Luase parte pînă acum la 
patru mari bătălii şi la fiecare se arătase vrednic luptător, dar 
în niciuna nu dăduse dovada unui conducător inteligent. 
Prima din cele patru bătălii fusese cea de la Ravena ; avea pe 
atunci opsprezece ani şi urmase de plăcere, ca amator, ceea 
ce se chema pe timpuri stindardul general şi care nu era 
altceva decît fanionul voluntarilor; a doua, cea de la 
Marignan, unde comandase o companie de o sută de oşteni şi 
s-ar fi putut lăuda că cele mai straşnice lovituri de sabie şi de 
ghioagă el le dăduse, dacă n-ar fi avut alături, şi adesea 
înainte-i, pe marele lui stăpîn Francisc |, gigantul acela cu o 
sută de miini, care ar fi cucerit lumea, dacă ar fi fost hărăzită 
aceluia care lovea cel mai zdravăn şi mai cu spor, cum se 
spunea în acele vremuri ; a treia, cea de la Bicoque, unde, 
fiind colonel al Elveţienilor, s-a luptat cu sulița în mînă, şi-a 
fost lăsat drept mort pe cîmpul de luptă ; în sfirşit a patra, cea 
de la Pavia, cînd ajunsese prin moartea cumnatului său, 
domnul de Châtillon, mareşal de Franţa. Fără să aibă bănuieli 
că bătălia s-ar putea da a doua zi, plecase noaptea într-o 
recunoaştere ; la bubuitul tunului se întoarse şi căzu prizonier 
ca şi ceilalți, zise Brantôme. Într-adevăr, la înfrîngerea aceea 
dezastruoasă de la Pavia, toţi fură prinşi, chiar şi regele. 


Spre deosebire de domnul de Guise care avea mari 
simpatii în burghezie şi magistratură, conetabilul nu putea 
suferi pe burghezi şi avea mare aversiune pentru cei ce 
purtau roba. Nu scăpa nici un prilej să-i bruftuiască pe unii şi 
pe alţii. Astfel, într-o zi de mare zăpuşeală venind la el un 
preşedinte să-i vorbească despre treburile serviciului, domnul 
de Montmorency îl primise cu boneta în mînă spunîndu-i : 

— Hai, domnule preşedinte, dă-i drumul mai repede la ce 
vrei să-mi spui, şi acoperă-te. 

Dar preşedintele, crezînd că domnul de Montmorency sta 
cu capul descoperit din consideraţie pentru el, răspunsese : 

— Domnule, fiţi încredinţat că nu-mi voi pune pălăria în 
cap înainte de a vă acoperi domnia voastră. 

Atunci, conetabilul : 

— Dar prost mai eşti, domnule ! Nu cumva crezi că stau 
cu capul gol de dragul dumitale ? Nicidecum, ci ca să mă simt 
eu mai bine, amice, fiindcă mor de căldură... Te ascult, spune. 

La asemenea vorbe, preşedintele zăpăcit cu totul, începu 
a se bilbii. 

— Eşti un imbecil, domnule preşedinte ! îi spuse atunci 
domnul de Montmorency. Du-te acasă, învaţă-ţi bine lecţia şi 
cînd ai s-o ştii, să vii la mine, nu înainte. 

Şi îi întoarse spatele. 

Cînd locuitorii din Bordeaux se răzvrătiră şi îşi omo- rîră 
guvernatorul, conetabilul fu trimes în contra lor. Ei, aflînd că 
vine şi temîndu-se că represaliile vor fi teribile, îi ieşiră în 
întîmpinare la două zile depărtare, oferindu-i cheile oraşului. 

— Plecaţi, domnilor din Bordeaux, plecaţi cu cheile 
voastre, n-am ce face cu ele, le răspunse el stînd călare şi 
înarmat. 

Şi arătîndu-le tunurile : 

— Vedeţi, iată cele pe care le aduc cu mine şi care vor 
deschide altfel porţile decît ale voastre... Aha ! vă învăţ eu 
minte să vă răsculați împotriva regelui şi să-i ucideţi 
guvernatorul şi locotenentul ! Să ştiţi că am să vă spiînzur pe 
toţi ! 

Şi se ţinu de cuvînt. 

La Bordeaux, domnul de Strozzi, care în ajun făcuse 
manevre cu trupa în faţa conetabilului, veni să-l vadă ca să-i 


prezinte respectele sale, deşi era rudă cu regina. Cum îl zări, 
domnul de Montmorency îi strigă : 

— Ei, bun venit Strozzi ! oamenii dumitale au făcut 
minuni ieri, şi-a fost într-adevăr o încîntare să-i priveşti, aşa 
că astăzi vor primi bani. Am şi dat dispoziţie. 

— Mulţumesc, domnule conetabil, răspunse domnul de 
Strozzi, mă bucur nespus de mult că sînteţi mulţumit de 
dînşii, căci am să vă fac o rugăminte din partea lor. 

— Ce rugăminte, Strozzi ? Spune ! 

— Ştiţi, lemnele de foc sînt scumpe în oraş şi cu frigul 
ăsta, îşi cheltuiesc toţi banii pe ele. .Aşa că vă roagă să le daţi 
o corabie numită Le Montréal ce se află pe țărm şi care nu 
mai face două parale. Vor s-o desfacă şi să se încălzească cu 
ea. 

— Cum să nu ! de acord, zise conetabilul. Să se ducă cît 
mai repede, să-şi ia şi ordonanţele, ca s-o facă bucățele şi să 
se încălzească bine. Asta-i voinţa mea. 

Dar iată că în timp ce conetabilul prînzea, domnii notabili 
şi cinstiţii consilieri ai oraşului se prezentară la el. Ori că 
domnul de Strozzi nu observase bine, ori că se încrezuse în 
spusele soldaţilor, sau nu se pricepea dacă o corabie este 
veche ori nouă, cea pentru care ceruse distrugerea era în 
stare să servească încă mult şi bine. De asta prea cinstiţii 
notabili veneau să-i arate conetabilului pagubele ce ar aduce 
desfacerea unui vas atît de frumos, care nu făcuse decit vreo 
două trei călătorii şi avea o capacitate de trei sute de tone. 

Dar conetabilul îi întrerupse de la primele cuvinte cu 
tonul lui obişnuit : 

— Bine ! bine ! bine !... Dar mă rog, cine sînteţi dum- 
neavoastră, domnilor neghiobi, îi întrebă el, ca să mă 
controlaţi pe mine ? Isteţi viței mai sînteţi de îndrăzniţi să mă 
învăţaţi ce trebuie să fac ! Dacă m-aş potrivi — şi nu ştiu ce 
mă opreşte — aş trimite pe loc să vă facă bucățele casele, în 
locul corăbiei ; şi chiar aşa voi face dacă n-o ştergeţi imediat 
de aici. Hai, duceţi-vă acasă şi vedeţi-vă de afacerile voastre 
şi nu de ale mele! 

Şi, în aceeaşi zi, corabia a fost făcută bucățele. 

De cînd se încheiase pacea, domnul conetabil îşi des- 
cărca miîniile cele mai violente asupra pastorilor religiei 
reformate, împotriva cărora nutrea o ură feroce. Una din 


distracţiile lui era să intre în templele Parisului şi să-i alunge 
din amvon. Intr-o zi, aflînd că regele le îngăduise să aibă un 
consistoriu, se duse la Popincourt, intră în adunare, răsturnă 
amvonul, strică toate băncile şi aprinse cu ele un foc mare ; 
de la acea ispravă i s-a tras şi porecla de căpitanul Arde- 
Bănci. 

Astfel de brutalităţi conetabilul le săvirşea mormăind 
rugăciuni, mai ales Tatăl Nostru, rugăciunea lui favorită, pe 
care o împăna în chipul cel mai grotesc cu poruncile barbare 
pe care le da, asupra cărora nu revenea niciodată. 

Aşa că era jale cînd îl auzeau prinzind a mormăi ru- 


găciunea ! 

— Tatăl Nostru carele eşti în ceruri, rostea el; — ia 
prindeți-mi pe cutare ! — sfinţească-se numele tău; — 
spînzuraţi-mi pe cutare de copacul de colo ! — vie împărăţia 
ta ; — trageți-mi în țeapă pe celălalt; facă-se voia ta ; — 


împuşcați-i pe netrebnicii ăştia în fața mea ! — precum în cer, 
aşa şi pre pămînt; — tăiați bucățele pe ticăloşii care au vrut 
să reziste în clopotniță impotriva regelui! — pîinea noastră 
cea de toate zilele dă-ne-o nouă astăzi; — dati foc satului! — 
şi ne iartă nouă greşelile noastre precum şi noi iertăm 
greşiţilor noştri ; — dati foc din cele patru colțuri, şi să nu 
scape nici o casă ! — şi nu ne duce pe noi în ispită ; — dacă 
țărănoii strigă, aruncaţi-i în foc ! — şi ne izbăveşte de cel 
viclean. Amin ! 

Asta se chema tatăl nostru al conetabilului. 

lată ce fel era omul pe care Henric al II-lea, intrînd în 
cabinetul său, îl găsi instalat în faţa rafinatului, spiritualului, 
aristocratului cardinal de Lorena, cel mai curtenitor gentilom 
bisericesc şi cel mai abil diplomat dintre toţi prelaţii timpului 
său. 

Se înţelege cît de tare se ciocneau cele două firi, atît de 
opuse între ele, atît de contrare una alteia şi tulburările pe 
care le stîrneau în stat ambițiile lor rivale. 

Şi asta cu atît mai mult, cu cît familia de Montmorency 
era şi ea la fel de numeroasă ca şi familia de Guise, 
conetabilul avind de la soţia sa, doamna de Savoia fiica 
monseniorului René bastard de Savoia şi mare-maestru în 
Franţa, cinci fii : domnii de Montmorency d'Amville, de Meru, 
de Montbron şi de Thoré, şi cinci fiice, dintre care patru 


fuseseră căsătorite cu domnii de la Tr&mouille, de Tourenne, 
de Ventadour şi de Candale, iar a cincea, cea mai frumoasă 
dintre toate, ajunsese stareță la Saint-Pierre din Rheims. 

Ori, trebuia să-şi căpătuiască tot neamu-i numeros şi 
conetabilul era prea cărpănos ca să-i înzestreze el, cînd avea 
pe rege la îndemînă. 

Văzîndu-l pe Henric, toţi se sculară şi se descoperiră. 

Regele îl salută pe Montmorency cu un gest amical, 
aproape soldăţesc, pe cînd lui Carol de Lorena îi adresă o 
înclinare din cap plină de consideraţie. 

— V-am chemat, domnilor, rosti el, deoarece chestiunea 
în care vreau să vă cer sfatul este gravă : domnul de Nemours 
a sosit din Italia, unde treburile merg prost din pricina lipsei 
de cuvînt a Sanctităţii-Sale şi a trădării celor mai mulţi dintre 
aliaţii noştri. Totul a mers la început minunat : domnul de 
Strozzi cucerise Ostia ; este devărat că am pierdut în şanţurile 
oraşului pe domnul le Montluc, un brav şi merituos gentilom, 
domnilor, pentru sufletul căruia vreau să vă rugaţi... Apoi, 
domnul duce de Alba, aflînd de apropiata sosire a ilustrului 
vostru frate, dragă cardinale, s-a retras la Neapole. Drept 
care, toate poziţiile din jurul Romei au fost pe rînd ocupate de 
noi. Intr-adevăr, după ce traversase regiunea Milanului, 
ducele a înaintat spre Reggio, unde îl aştepta socrul său, 
ducele de Ferrara, cu şase mii de infanterişti şi opt sute de 
cai. Acolo s-a ţinut sfat între cardinalul Caraffa şi Jean de 
Lodève, ambasadorul regelui. Unii erau de părere că trebuia 
atacată Cremona sau Pavia, în timp ce mareşalul de Brissac 
va ţine pe duşman în stare de alarmă ; alţii arătară că înainte 
de-a fi avut timpul să cucerească cele două cetăţi, cele mai 
puternice din Italia, ducele de Alba va avea răgaz să-şi 
dubleze ostile, făcînd recrutări în Toscana şi în regatul 
Neapolului. Cardinalul Caraffa era de altă părere ; propunea 
să intre prin provincia de graniţă Ancona trecînd prin ţinutul 
Labour, unde toate localităţile, prost fortificate, se vor preda, 
pretindea el, de la prima somaţie. Ducele de Ferrara, însă, 
arătă că apărarea Sfîntului-Scaun fiind scopul principal al 
campaniei, ducele de Guise trebuia să înainteze direct spre 
Roma. Ducele de Guise se hotărî pentru soluţia din urmă, 
vrînd să ia cu el cei şase mii de infanterişti şi cei opt sute de 
cai ai domnului de Ferrara ; dar acesta nu se învoi, 


argumentind că putea fi atacat în orice moment de marele 
duce Cosimo de Medici, ori de ducele de Parma care trecuse 
de partea Spaniei. Domnul duce de Guise, domnilor, a fost silit 
să-şi urmeze drumul cu puţina oaste ce-l însoțea, nemaiavînd 
altă speranţă decit în trupele care, după spusele cardinalului 
Caraffa, aşteptau la Bolonia să se alăture armatei franceze. 
Ajuns la Bolonia cu domnul cardinal nepotul, ducele căută 
zadarnic trupele adunate. Trupele adunate nu existau. 
Fratele domniei tale, dragă cardinale, urmă regele, protestă 
cu energie ; dar i se răspunse că va găsi în provincia Ancona 
zece mii de oameni de curînd adunaţi de Sanctitatea-Sa. 
Ducele s-a încrezut în această făgăduială şi şi-a urmat drumul 
prin Romagna. 

Acolo nu-l aştepta nici o întărire. Lăsă acolo oştirea 
noastră sub comanda ducelui de Aumale şi porni direct spre 
Roma, ca să afle chiar de la sfîntul-părinte ce avea de gînd. 
Papa, strîns cu uşa de domnul de Guise, a răspuns că într- 
adevăr datora un contingent de douăzeci şi patru de mii de 
oameni pentru războiul acela, dar că în cei douăzeci şi patru 
de mii de oameni se cuprindeau şi ostaşii ce păzeau 
fortărețele Bisericii; ori, pentru asta erau repartizaţi în diferite 
cetăţi optsprezece mii de ostaşi papali. Domnul de Guise şi-a 
dat seama că nu putea conta decît pe oamenii ce-i adusese 
cu el; dar, după spusele papii, oastea pe care o avea era 
îndestulătoare, deoarece francezii nu pierduseră campaniile 
lor împotriva Neapolului, decît din pricină că suveranul pontif 
fusese împotriva lor. Ori, de data asta, în loc să fie împotriva 
francezilor, suveranul pontif era de partea lor şi datorită 
acestei alianţe, deşi numai pe plan moral şi spiritual, francezii 
nu puteau fi învinşi... Domnul de Guise, dragă conetabile, 
urmă Henric, în privinţa asta îţi seamănă puţin; nu se 
îndoieşte niciodată de izbînda lui, cîtă vreme are viteaza-i 
spadă la şold şi cîteva mii de oameni destoinici ce-l urmează. 
Grăbi venirea oastei sale şi cum sosi, ieşi din Roma, atacă 
Campli, luînd oraşul cu asalt şi trecu prin tăişul săbiei pe toţi, 
bărbaţi, femei şi copii ! 

La vestea acelei execuţii, conetabilul dădu primul semn 
vizibil de aprobare. 

Cardinalul rămase nepăsător. 


— De la Campli, urmă regele, ducele s-a dus să ase- 
dieze Civitella, care-i zidită, se pare, pe o înălţime abruptă şi 
prevăzută cu fortificaţii solide. A început cu bombardarea 
oraşului, dar înainte ca spărtura să fie îndeajuns de mare, 
armata noastră, cu nerăbdarea ei obişnuită, a încercat asaltul. 
Din nefericire, locul pe unde voia să pătrundă era apărat din 
toate părţile de bastioane ; drept urmare oamenii noştri au 
fost respinşi cu o pierdere de două sute de morţi şi trei sute 
de răniţi! 

Un zîmbet de bucurie flutură pe buzele conetabilului 
invincibilul eşuase în faţa unei amărite cetăţui ! 

— In timpul acesta, continuă regele, ducele de Alba, 
adunîndu-şi trupele la Chieti, a pornit în ajutorul ase- diaţilor 
cu o oştire de trei mii de spanioli, şase mii de germani, trei mii 
de italieni şi trei sute de calabrezi. Era mai mult decît dublul 
armatei ducelui de Guise ! Văzind inferioritatea în care se 
afla, ducele s-a hotărît să ridice asediul, ducîndu-se să aştepte 
inamicul în cîmp deschis, între Fermo şi Ascoli. — Spera ca 
ducele de Alba să accepte bătălia ce i-o propunea ; dar ducele 
de Alba sigur fiind că armata noastră este de la sine sortită 
pierzaniei, continuă campania fără să accepte nici întîlnire, 
nici încăierare, nici bătălie ; sau le acceptă, dar în asemenea 
poziţii că nu ne lăsă nici o şansă de reuşită. In situaţia asta, 
fără nici o speranţă de a primi de la papă oameni ori bani, 
domnul de Guise îmi trimete pe domnul duce de Nemours să- 
mi ceară întăriri considerabile, sau învoirea de a părăsi Italia 
şi de a se întoarce. Ce părere aveţi, domnilor ? Să facem o 
ultimă sforţare, trimiţind prea-iubitului nostru duce de Guise 
oamenii şi banii de care are neapărată nevoie, sau e mai bine 
să-l rechemăm lîngă noi; şi rechemîndu-l să renunţăm la orice 
pretenţie cu privire la frumosul regat al Neapolului pe care, 
bazîndu-mă pe promisiunea Sanctităţii-Sale, îl şi destinasem 
fiului meu Carol ? 

Conetabilul făcu un gest de a cere cuvintul, dar ară- tînd 
totodată că era gata să cedeze întîietatea cardinalului de 
Lorena ; însă acesta, cu o uşoară mişcare a capului, îi dădu a 
înţelege că putea vorbi. 

De altfel, tactica obişnuită a cardinalului era de a-l lăsa 
pe adversar să vorbească întii. 


— Sire, zise conetabilul, părerea mea este că nu trebuie 
să abandonăm o afacere atit de bine pusă pe roate şi că nici o 
sforţare nu poate fi prea mare pentru Maiestatea Voastră cînd 
e vorba să-şi sprijine armata şi generalul din Italia. 

— Dar dumneata, domnule cardinal ? întrebă regele. 

— Eu, răspunse Carol de Lorena, cer din suflet iertare 
domnului conetabil, dar părerea mea este absolut contrară cu 
a domniei sale. 

— Asta nu mă miră, domnule cardinal, răspunse pe un 
ton acru conetabilul ! Ar fi însemnat să fim pentru întîia oară 
de aceeaşi părere. Deci, după părerea dumitale, domnule, 
fratele domniei-tale trebuie să se întoarcă ? 

— Cred că, din punct de vedere diplomatic, ar fi mai bine 
să-l rechemăm. 

— Singur, ori cu armata ? întrebă conetabilul. 

— Cu toată armata, pînă la ultimul om ! 

— Şi la ce bun ? Găseşti că nu sînt şi aşa destui bandiți 
de drumul mare ? Eu găsesc că sînt prea din belşug ! 

— Poate că sînt destui bandiți de drumul mare, domnule 
conetabil, ba chiar din belşug ! cum spuneţi, dar ceea ce n- 
avem din belşug sînt oşteni destoinici şi mari comandanţi. 

— Uitaţi, domnule cardinal, că sîntem în timp de pace şi 
că, în timp de pace, n-avem ce face cu cuceritori atît de 
grozavi. 

— Rog pe Maiestatea Voastră, se întoarse cardinalul 
către rege, să-l întrebe pe domnul conetabil dacă crede serios 
într-o pace durabilă. 

— Ei drăcie ! dacă cred, spuse conetabilul, ce mai în- 
trebare ! 

— Ei bine, sire, zise cardinalul, eu nu numai că nu cred, 
dar sînt convins că dacă Maiestatea Voastră nu vrea să lase 
regelui Spaniei gloria de a-l ataca, trebuie să se grăbească el 
să-l atace pe regele Spaniei. 

— Cu tot jurămiîntul solemn al armistiţiului ? strigă 
conetabilul cu aşa pornire încît ai fi crezut că-i de bună 
credinţă. Dar uitaţi, domnule cardinal, că este o datorie să-ţi 
ţii jurămiîntul ? şi cuvîntul regilor trebuie să fie mai sfint decît 
oricare cuvînt dat şi că Franţa n-a încălcat niciodată această 
îndatorire, nici chiar faţă de turci şi de sarazini ? 


— Atunci, dacă-i aşa, întrebă cardinalul, de ce nepotul 
dumneavoastră, domnul de Châtillon, în loc să stea liniştit în 
Picardia, provincia pe care o guvernează, a făcut asupra 
oraşului Douai o tentativă de escaladare prin surpriză, în care 
ar fi izbutit dacă o babă, care trecea întimplător pe lîngă locul 
unde se aşezau scările, n-ar fi dat de ştire santinelelor ? 

— De ce a făcut nepotu-meu asta ? exclamă conetabilul 
căzînd în cursă. 

— Uite, am să-ţi spun de cea făcut asta ! 

— Ascultăm, zise cardinalul. 

Apoi, întorcîndu-se spre rege cu vizibilă intenţie : 

— Ascultaţi, sire. 

— A ! Maiestatea-Sa ştie la fel de bine ca mine, ce 
naiba! făcu conetabilul; căci, deşi pare foarte ocupat cu 
amorurile sale, aflaţi, domnule cardinal, că-l ţinem pe rege 
întotdeauna la curent cu afacerile de stat. 

—  Ascultăm, domnule conetabil, repetă cu răceală 
cardinalul. Urma să ne spuneţi ce pricină putea să motiveze 
incursiunea domnului amiral la Douai. 

— Motivele ! pot să vă dau zece, nu unul, ce naiba! 

— Spuneţi, domnule conetabil. 

— Mai întîi, urmă acesta, încercarea făcută chiar de 
domnul conte de Mègue, guvernatorul Luxemburgului, prin 
intermediul intendentului său care corupse, făgăduindu-le trei 
mii de scuzi în mînă şi o pensie de aceeaşi valoare, pe trei 
soldaţi din garnizoana oraşului Metz, care să-i predea oraşul. 

— Incercare pe care fratele meu a respins-o atit de 
vitejeşte, asta-i adevărat, zise cardinalul; am auzit de această 
tentativă care, din fericire, n-a izbutit, ca şi cea a nepotului 
dumneavoastră, amiralul... Dar asta-i numai o scuză şi ne-ai 
promis zece, domnule conetabil. 

— Ei ! aşteptaţi... N-aţi aflat încă, domnule cardinal, că 
acelaşi conte de Megue mituise un soldat provensal al 
garnizoanei din Marienbourg care se obligase, în schimbul 
unei mari sume de bani, să otrăvească toate fîntînile din oraş, 
şi că planul n-a reuşit chiar din pricina contelui care, temîndu- 
se că un singur om n-ar putea face toată treaba aceea, s-a 
adresat şi altora şi că aceştia au dat în vileag totul ? Ei 
drăcie ! n-o să-mi spuneţi că întimplarea nu-i adevărată, 
domnule cardinal, deoarece soldatul a fost tras pe roată ! 


— Asta n-ar fi pentru mine un motiv destul de con- 
vingător; aţi pus să fie traşi pe roată şi spînzuraţi în viaţa 
dumneavoastră, domnule conetabil, destui oameni pe care eu 
îi socot la fel de nevinovaţi şi de martiri ca cei ucişi în circurile 
acelor împărați păgiîni ce se numeau Nero, Comodiu şi 
Domițian. 

— La naiba ! domnule cardinal, poți să negi cumva 
încercarea domnului conte de Mègue de-a otrăvi fîntînile din 
Marienbourg ? 

— Dimpotrivă, domnule conetabil, v-am spus doar că o 
admit; dar ne-ați promis zece scuze pentru tentativa 
nepotului dumneavoastră şi nu ne-aţi dat pînă acum decît 
două ! 

— Vi le găsesc, ei drăcie ! vi le găsesc ! Ştiţi, de pildă, că 
domnul conte de Berlaimont, intendentul finanţelor din 
Flandra, a urzit cu doi soldaţi gasconi un complot, cei doi 
luîndu-şi angajamentul ca, ajutaţi de domnul de Vèze, 
căpitanul unei trupe de pedestraşi, să predea regelui Spaniei 
oraşul Bordeaux, însă cu condiţia să li se pună la dispoziţie 
cinci sau şase sute de oameni ? Să văd dacă puteţi nega şi 
acest nou complot al regelui catolic şi am să vă răspund că 
unul din cei doi ostaşi, arestaţi la Saint-Quentin de 
guvernatorul oraşului „a spus totul, ba chiar a ajuns să 
mărturisească că primise recompensa făgăduită, de faţă 
aflindu-se Antoine Perrenot, episcopul de Arras. Ei, drăcia 
naibii ! spune că nu-i aşa, domnule cardinal, spune că nu-i 
aşa! 

— Să mă ferească sfintul ! zise cardinalul zîmbind, 
deoarece într-adevăr aşa este, domnule conetabil şi nu mi-ar 
conveni să-mi pun în primejdie sufletul pentru o minciună atit 
de mare. Dar asta nu face decit trei încălcări a tratatului de la 
Vaucelles, din partea Maiestăţii-Sale regele Spaniei şi ne-aţi 
făgăduit zece. 

— Vă mai spun odată că vi se vor da toate zece, ei drăcie 
! şi, de-i nevoie, vom ajunge chiar la o duzină !... A! de 
exemplu, meşterul Jacques de la Flèche, unul din cei mai buni 
ofiţeri de geniu ai regelui Filip al II-lea, n-a fost surprins pe 
cînd sonda vadurile rîului Oise şi n-a fost dus în la Fere unde a 
mărturisit că ducele de Savoia, Emmanuel-Philibert, i-a dat o 
sumă de bani prin intermediul domnului de Berlaimont ca să 


întocmească planurile cetăților Montreuil, Roye, Doulens, 
Saint- Quentin şi Mezieres ; toate puncte pe care spaniolii vor 
să le cucerească pentru a încercui Boulogne şi Ardres, 
împiedicînd astfel aprovizionarea Marienbourg-ului ? 

— Totul e cît se poate de exact, domnule conetabil, dar 
n-am ajuns la zece. 

— Ei ! drăcie ! este neapărat nevoie să ajungem la zece 
pentru a ne da seama că, în realitate, armistițiul este rupt de 
spanioli şi dacă nepotul meu, domnul amiral, a făcut o 
încercare la Douai, avea cu prisosinţă dreptul s-o facă. 

— Dar nici n-am avut intenţia de a vă face să spuneţi 
altceva, domnule conetabil, aşa că îmi sînt îndeajuns cele 
patru dovezi pentru a fi convins că armistițiul este rupt de 
regele Filip al II-lea. Deci, armistițiul fiind încălcat nu odată, ci 
de patru ori, regele Spaniei este acela care nu şi-a ţinut 
cuvîntul şi a rupt armistițiul, aşa că nu regele Franţei este cel 
ce nu-şi ţine cuvîntul dacă-şi recheamă din ltalia oştirea şi 
generalul pentru a se pregăti de război. 

Conetabilul îşi muşcă mustaţa-i albă ; mintea vicleană a 
adversarului îl condusese la o concluzie exact contrară 
intenţiilor sale. 

De altfel de abia sfirşise cardinalul de vorbit şi cone- 
tabilul să-şi muşte mustăţile, că răsună în curtea castelului 
Saint-Germain glasul unei trompete intonînd o arie străină. 

— Ei ! ei ! făcu regele, cine-i pajul obraznic ce-mi sparge 
urechile cu o arie englezească ? Interesează-te, domnule de 
l'Aubespine, şi vezi ca mica puşlama să primească citeva 
bune la spate pentru o astfel de glumă. 

Domnul de l'Aubespine ieşi pentru a îndeplini ordinul 
regelui. Peste cinci minute se întoarse. 

— Sire, zise el, cel care a cîntat din trompetă mai inainte 
nu-i nici paj, nici scutier şi nici valet; este un adevărat 
trompetist englez ce întovărăşeşte pe un herald trimis de vara 
MaiestăţiiVoastre, regina Maria. 

Nici nu sfîrşise bine acele vorbe domnul de l'Aubespine, 
că o altă arie răsună, şi cu toţii recunoscură o vestire 
spaniolă. 

— A! a! exclamă regele, după soţie, iată acum, se pare 
şi pe soţ! 


Apoi, cu acel aer măreț pe care vechii regi ai Franţei 
ştiau aşa de bine să-l arate în anumite ocazii : 

— Domnilor, rosti el, în sala tronului ! Anunţaţi-i pe 
ofiţeri; eu voi preveni curtea. Oricare ar fi mesajul trimis de 
vara noastră Maria şi vărul nostru Filip, trebuie să-i primim cu 
cinstea cuvenită pe solii lor ! 


IV.RĂZBOIUL 


Îndoita vestire a trompetelor engleze şi spaniole ră- 
sunase, nu numai în sala sfatului, ci în întregul palat, ca un 
dublu ecou din nord şi din sud. 

Astfel că regele găsi pe toţi ai curţii aproape preveniţi ; 
toate doamnele erau pe la ferestre, aţintind cu priviri curioase 
pe cei doi heralzi şi suita lor. 

La uşa sălii de consiliu conetabilul fu oprit de un tînăr 
ofiţer, trimis al nepotului său amiralul, cel pe care l-am văzut 
întrînd la împăratul Carol-Quintul în seara abdicării lui. 

Domnul amiral era, credem că am mai spus, guver- 
natorul Picardiei ; deci avea să fie primul atacat în cazul unei 
invazii. 

— A ! dumneata eşti, Theligny ? rosti cu voce scăzută 
conetabilul. 

— Da, monseniore, răspunse tînărul ofiţer. 

— Mi-aduci veşti de la domnul amiral ? 

— Da, monseniore. 

— N-ai văzut încă pe nimeni şi n-ai spus nimănui nimic? 

— Veştile sînt pentru rege, monseniore, răspunse ofiţerul 
; dar mi s-a recomandat să vi le comunic întîi dumneavoastră. 

— Bine, spuse conetabilul, urmează-mă. 

Şi la fel cum dusese cardinalul de Lorena pe ducele de 
Nemours la Caterina de Medici, conetabilul îl duse pe domnul 
de Théligny la ducesa de Valentinois. 

In timpul acesta toată curtea se aduna în sala de 
recepţie. 

După un sfert de oră, regele — avînd la dreapta pe 
regină, pe treptele tronului pe marii ofiţeri ai coroanei, în jurul 
lui, în fotolii, pe doamna Margareta, doamna Eli- sabeta a 
Franţei, Maria Stuart, ducesa de Valentinois şi cele patru Marii 


; în sfîrşit, toată strălucita curte a casei de Valois ; — regele 
dădu poruncă să fie introdus heraldul englez. 

Cu mult înainte de a-şi face apariţia, răsună în camera 
alăturată zgomotul pintenilor săi şi ai oştenilor care îl 
escortau. În sfîrşit, trecu pragul sălii înveşmîntat în mantia cu 
stema Angliei şi a Franţei şi înaintă cu capul acoperit, fără a 
se opri, pînă la zece paşi de tronul regelui. 

Dar ajuns acolo, se descoperi şi, punînd un genunchi în 
pămînt, rosti cu voce tare următoarele cuvinte : 

— Maria, regina Angliei, a Irlandei şi a Franţei, lui Henric, 
regele Franţei, salut ! Pentru relaţiile şi prietenia cu 
protestanții englezi, duşmanii persoanei noastre, a religei 
noastre şi statului nostru şi pentru făgăduiala de ajutor şi 
ocrotire împotriva îndreptăţitelor măsuri luate împotriva lor, 
noi, Guillaume Norry, herald al coroanei Angliei, îţi declarăm 
război pe uscat şi pe mare şi, în semn de provocare, îţi 
aruncăm aici mănuşa de luptă. 

Şi heraldul aruncă la picioarele regelui mănuşa-i de fier 
ce căzu pe parchet cu un zgomot surd. 

— Bine, răspunse regele fără să se ridice, primesc 
această declaraţie de război ; dar vreau să ştie toată lumea 
că am respectat cu toată sinceritatea faţă de regina voastră 
ceea ce datoram bunei prietenii ce ne unea ; şi, deoarece ea 
atacă Franţa pentru un motiv atît de nedrept, nădăjduiesc că 
Dumnezeu mă va ajuta ca ea să nu cîştige, aşa cum n-au 
izbutit nici înaintaşii ei cînd i-au atacat pe ai mei. De altfel, îţi 
răspund blind şi politicos, dat fiind că eşti trimisul unei 
regine ; dacă ar fi fost vorba de un rege, ţi-aş fi vorbit pe alt 
ton ! 

Şi, întorcîndu-se către Maria Stuart : 

— Graţioasă regină a Scoției, zise el, deoarece războiul 
acesta te priveşte tot atît cît şi pe mine şi deoarece ai tot 
attiea drepturi la coroana Angliei, dacă nu chiar mai multe 
decît are sora noastră Maria la coroana Franţei, ridică te rog 
mănuşa şi dă în dar bravului Sir Guillaume Norris lanţul de aur 
pe care îl porţi la git, lanţ de aur pe care scumpa mea ducesă 
de Valentinois va binevoi să-l înlocuiască cu şiragul de 
mărgăritare ce-l are la git, pe care îl voi înlocui chiar eu, în 
aşa fel ca să nu rămînă în pierdere. Haide ! pentru a ridica o 
mănuşă de femeie trebuiesc mîini de femeie ! 


Maria Stuart se ridică şi cu graţia ei fermecătoare 
desfăcîndu-şi lanţul de la gitu-i frumos îl trecu la gitul 
heraldului ; apoi, cu aerul acela mîndru ce i se potrivea atît de 
bine : 

— Ridic această mănuşă, spuse ea, nu numai în numele 
Franţei, ci şi în numele Scoției ! Herald, spune asta sorei mele 
Maria. 

Heraldul se ridică cu capul uşor înclinat şi răspunse, 
retrăgindu-se la stînga tronului : 

— Se va îndeplini totul după dorinţa regelui Henric al 
Franţei şi-a reginei Maria a Scoției. 

— Să intre heraldul fratelui nostru Filip al II-lea, spuse 
Henric. 

Se auzi din nou acelaşi zgomot de pinteni, vestind pe 
heraldul spaniol care intră şi mai semeţ decît colegul lui şi 
înaintă, răsucindu-şi mustaţa-i castiliană, pînă la zece paşi de 
rege, unde oprindu-se, fără a pune un genunchi în pămînt ci 
numai înclinîndu-se, spuse : 

— Filip, prin mila lui Dumnezeu, rege al Castiliei, 
Leonului, Grenadei, Navarei, Aragonului, Neapolelui, Siciliei, 
Majorcăi, Sardiniei, al insulelor, al Indiilor şi-a pămiînturilor 
mării Oceanice ; arhiduce de Austria ; duce de Burgundia, 
Lothier, Brabant, Limburg, Luxemburg şi Gueldre ; conte de 
Flandra şi de Artois; marchiz al Sfîntului Imperiu ; senior de 
Frise, Salmi, Malines, a cetăților, a oraşelor şi ținuturilor 
Utrecht, Overyssel şi Groeningen ; stăpînitor în Asia şi Africa, 
— ţie, Henric al Franţei, îţi facem cunoscut că din cauza 
atacurilor încercate asupra oraşului Douai şi a jefuirii oraşului 
Sens, ce au fost săvirşite din porunca şi sub conducerea 
guvernatorului tău din Picardia, socotind armistițiul jurat de 
noi la Vaucelles rupt, îţi declarăm război pe uscat şi pe apă şi 
în semn de provocare, în numele regelui, prinţului şi 
seniorului meu, eu Guzman d'Avila, herald de Castilia, Leon, 
Grenada, Navara şi Aragon, arunc aici mănuşa mea de luptă. 

Şi, într-adevăr, scoţîndu-şi mănuşa din mîna dreaptă o 
aruncă cu insolenţă la picioarele regelui. 

Atunci se putu observa cum sub stratul de piîrleală, faţa 
bărbătească a lui Henric al II-lea păli. 

— Fratele nostru Filip al II-lea, răspunse el cu vocea 
puţin schimbată, ne-o ia înainte şi ne adresează reproşurile 


care i se cuvin lui ; dar ar fi făcut mai bine, deoarece are 
atitea nemulțumiri personale împotriva noastră, să ne facă o 
provocare personală. Am fi primit bucuroşi o luptă corp la 
corp pentru faptele noastre şi atunci Cel-de-Sus ar fi fost 
judecător între noi doi. Spune-i din partea mea, don Guzman 
d'Avila, că primim totuşi din toată inima războiul pe care ni-l 
declară, dar, dacă se răzgîndeşte şi se învoieşte să 
înlocuiască întîlnirea armatelor noastre printr-o întîlnire 
personală, o voi primi cu şi mai multă plăcere. 

Şi, cum conetabilul îi atinse braţul ca să-i atragă atenţia : 

— Şi vei adăuga, urmă Henric, că la propunerea pe care 
v-o făceam, ai văzut că prietenul meu, domnul conetabil, mi-a 
atins braţul ştiind că o prezicere a spus că voi muri într-un 
duel... Ei bine, riscînd împlinirea prezicerii, îmi menţin 
propunerea, deşi mă îndoiesc că această prezicere este de 
ajuns de convingătoare pentru fratele meu, pentru a-l hotărî 
s-o accepte. — Domnule de Montmorency, în calitate de 
conetabil al Franţei, ridică, te rog, mănugşa regelui Filip. 

Apoi către Herald : 

— lată, prietene, zise el luînd de la spate un săculeţ 
anume pregătit plin cu aur, e cale lungă de aici pînă la 
Valladolid şi deoarece ai venit să-mi aduci o veste atit de 
bună, nu-i drept să cheltuieşti în călătoria asta lungă banii 
stăpînului ori ai dumitale. la deci aceşti o sută de scuzi de aur 
pentru cheltuielile de călătorie. 

— Sire, răspunse heraldul, stăpînul meu şi cu mine 
sîntem din ţara în care aurul creşte şi n-avem decit să ne 
aplecăm ca să-l culegem cînd avem nevoie. 

Şi, salutîndu-l pe rege, făcu un pas înapoi. 

— A! a! trufaş ca un castillian ! murmură Henric. — 
Domnule de Montgomery, ia sacul şi aruncă banii în dar pe 
fereastră. 

Montgomery luă sacul şi deschizînd fereastra, aruncă 
aurul lacheilor ce umpleau curţile şi care îl primiră cu urale de 
bucurie. 

— Domnilor, urmă Henric ridicîndu-se, este obiceiul ca 
regele Franţei să sărbătorească ziua cînd un rege vecin îi 
declară război ; în seara asta va fi o îndoită petrecere 
deoarece am primit în acelaşi timp declaraţia unui rege şi a 
unei regine. 


Apoi, întorcîndu-se către cei doi heralzi care stăteaa unul 
la stînga şi altul la dreapta : 

— Sir Guillaume Norry, don Guzman d'Avila, le spuse el, 
deoarece domniile voastre sînteţi pricina petrecerii ca 
reprezentanţi ai reginei Maria, sora mea şi ai regelui Filip, 
fratele meu, sînteţi invitaţi de drept. 

— Sire, se adresă conetabilul în şoaptă regelui, n-aţi vrea 
să aflaţi ultimele ştiri din Picardia, trimise de nepotul meu 
printr-un locotenent din compania delfinului, numit Theligny ? 

— Cum să nu ! zise regele, adă-mi-l pe ofiţer, vere, îl 
primesc cu plăcere. 

După cinci minute, tînărul introdus în sala armelor se 
înclina în faţa regelui, aşteptind apoi respectuos să fie 
întrebat. 

— Ei bine, domnule, i se adresă regele, ce veşti ne aduci 
despre sănătatea, domnului amiral ? 

— In privinţa asta, sire, foarte bune ; domnul amiral este 
mai sănătos ca oricînd. 

— Atunci, Dumnezeu să-l ţină mai departe sănătos şi 
toate vor fi bune ! Unde l-ai lăsat ? 

— In la Fere, sire. 

— Şi ce veşti te-a însărcinat să-mi transmiţi ? 

— Sire, m-a însărcinat să spun Maiestăţii-Voastre să se 
pregătească de război greu. Duşmanul a adunat mai mult de 
cincizeci de mii de oameni şi domnul amiral crede că toate 
incursiunile de pînă acum n-au fost decit false demonstraţii 
pentru a-şi ascunde intenţiile adevărate. 

— Şi ce-a făcut inamicul pînă acum ? întrebă regele. 

— Ducele de Savoia, care-i comandantul suprem, 
răspunse tînărul locotenent, a înaintat întovărăşit de ducele 
d'Aerschott, de contele de Mansfeld, de contele d'Egmond şi 
de principalii ofiţeri ai armatei sale, pînă la Givet, unde era 
întîlnirea generală a trupelor inamice. 

— Am aflat asta prin ducele de Nevers, guvernatorul din 
Champagne, zise regele ; ba chiar adăuga, în depeşa pe care 
mi-a scris-o cu privire la asta, că, după părerea lui, 
Emmanuel-Philibert acea ca ţintă principală Rocroy sau 
Mézières şi socotind că Rocroy, fortificată de curînd, n-ar 
putea susţine un asediu mai lung, am recomandat ducelui de 


Nevers să vadă dacă n-ar fi mai bine s-o abandonăm. De 
atunci n-am mai primit veşti de la el. 

— Le aduc eu Maiestăţii-Voastre, zise Theligny. Sigur de 
tăria cetăţii, domnul de Nevers s-a închis înăuntru şi la 
adăpostul zidurilor a ţinut piept atît de bine inamicului că, 
după mai multe încăierări în care a pierdut cîteva sute de 
oameni, acesta a fost silit să se retragă prin valul de la 
Houssu între satele Nismes şi Hauteroche. De acolo a luat-o 
prin Chimay, Glayon şi Montreuil-aux-Dames, a trecut apoi pe 
aproape de la Chapelle, pe care a jefuit-o, şi pe lîngă Vervins, 
pe care a prefăcut-o în cenuşă ; în sfîrşit, a înaintat pînă la 
Guise şi domnul amiral este încredinţat că are de gînd să 
asedieze fortăreaţa în care s-a închis domnul de Vass€. 

— Ce trupe comandă domnul duce de Savoia ? întrebă 
regele. 

— Trupe flamande, spaniole şi germane, sire. Patruzeci 
de mii de infanterişti şi cam vreo cincisprezece mii de cai. 

— Şi cîţi oameni pot să adune domnul de Châtillon şi 
domnul de Nevers ? 

— Adunîndu-i pe toţi, de abia pot ajunge la optsprezece 
mii de pedestraşi şi cinci, şase mii de cai, fără a mai ţine 
socoteala, sire, că printre cei din urmă, o mie cinci sute sau 
două mii sînt englezi, pe care nu te prea poţi bizui în cazul 
unui război cu regina Maria. 

— Aşa că, ţinînd seama şi de garnizoanele care trebuiesc 
numaidecit lăsate în oraşe, nu vă putem da decit cel mult 
douăsprezece pînă la paisprezece mii de oameni, dragă 
conetabile, zise Henric întorcîndu-se spre Montmorency. 

— Ce să-i faci, sire ! cu puţinul care mi-l daţi voi încerca 
să fac tot ce se poate. Am auzit că un vestit general din 
vechime, pe care îl chema Xenofon, n-avea decit zece mii de 
oşteni sub comanda lui cînd a izbutit o strălucită retragere pe 
o distanţă de aproape o sută cincizeci de leghe, iar Leonida, 
regele Spartei, avea o oaste de cel mult o mie de oameni cînd 
a oprit la Termopile timp de opt zile oştirea regelui Xerxes, 
care era cu mult mai numeroasă decit a ducelui de Savoia ! 

— Vra-să-zică, nu te descurajezi, dragă conetabile ? zise 
regele. 

— Ba, dimpotrivă, sire ! Ei, drăcie ! n-am fost în viaţa 
mea atît de vesel şi de plin de speranţe ! Aş vrea numai să 


am un om care să mă poată informa în ce stare se află oraşul 
Saint-Quentin. 

— De ce, conetabile ? întrebă regele. 

— Fiindcă cheile  Saint-Quentin-ului deschid porţile 
Parisului, sire ; asta-i zicala unui om cu experienţă. 

— Cunoşti Saint-Quentin-ul, domnule de Thsligny ? 

— Nu, monseniore ; dar dacă aş îndrăzni... 

— Indrăzneşte, ce naiba ! Indrăzneşte ! regele îţi în- 
găduie. 

— lată ce este, domnule conetabil : am cu mine un fel de 
scutier dat de domnul amiral, care ar putea, dacă vrea, să 
informeze foarte bine pe Senioria Voastră despre starea în 
care se află oraşul. 

— Cum adică, dacă vrea ? izbucni conetabilul. Trebuie să 
vrea, de voie de nevoie ! 

— Fără îndoială, spuse Theligny, n-ar îndrăzni să nu 
răspundă întrebărilor demnului conetabil ; numai că, fiind un 
şmecher fără pereche, va răspunde după placul său. 

— După placul său ? vrei să spui după placul meu, 
domnule locotenent ! 

— A ! tocmai în această privinţă aş ruga pe Senioria 
Voastră să nu-şi facă iluzii. Va răspunde cum îi va conveni lui, 
nu dumneavoastră, căci monseniorul necunoscînd Saint- 
Quentin-ul nu-şi va putea da seama dacă a spus adevărul ori 
nu. 

— Dacă n-a spus adevărul, îl spînzur ! 

— Da, este un mijloc de a-l pedepsi, dar nu un mijloc de 
a-l folosi. Credeţi-mă, domnule conetabil, este un băiat fin, 
abil şi foarte viteaz cînd vrea... 

— Cum cînd vrea ? Nu-i viteaz întotdeauna ? îl întrerupse 
conetabilul. 

— Este brav, monsenioare, cînd se ştie privit ; cînd nu-i 
privit este brav numai dacă-i în interesul lui să se bată. Nu 
poţi cere altceva unui aventurier. 

- Scumpul meu conetabil, zise regele, scopul scuză 
mijloacele. Omul acesta ne poate fi de folos ; deoarece 
domnul de Th&ligny îl cunoaşte, lasă-l pe domnul de 
Theligny să conducă interogatoriul. 

- Fie, consimţi conetabilul ; dar te încredinţez, sire, că 
eu am o metodă de a vorbi oamenilor... 


— Da, monseniore, răspunse surizind Theligny, cu- 
noaştem acea metodă ; are latura ei bună, dar cu meşterul 
Yvonnet, ar avea drept rezultat că ar trece, cu prima ocazie, 
de partea inamicului, căruia i-ar da împotriva noastră toate 
informaţiile pe care ni le poate da nouă împotriva lui. 

— De partea duşmanului, ei drăcie ! de partea duş- 
manului, auzi ticăloşie ? răcni conetabilul. Dacă-i aşa, trebuie 
spînzurat numaidecit ! Inseamnă că-i un pungaş, înseamnă 
că-i un bandit, înseamnă că-i un trădător scutierul dumitale, 
domnule de Thsligny ? 

— Este pur şi simplu un aventurier, monseniore. 

—A ! a ! şi nepotul meu se slujeşte de asemenea ne- 
trebnici ? 

— Aşa-i în război, monseniore, zise rizind Theligny. 

Apoi, întorcîndu-se spre rege: 

— Pun pe bietul meu Yvonnet sub ocrotirea Maiestăţii- 
Voastre, şi cer ca orice ar zice şi orice ar face, să-l iau înapoi, 
teafăr, sănătos, aşa cum l-am adus. 

— Ai cuvîntul meu, domnule, zise regele. Du-te şi-l caută 
pe scutier. 

— Dacă regele îngăduie, urmă Theligny, i-aş putea face 
numai un semn şi ar urca numaidecit. 

— Să vie. 

Theligny se apropie de fereastra ce da spre pajiştea 
parcului, o deschise şi făcu un gest de chemare. 

După cinci minute, meşterul Yvonnet apăru în pragul uşii 
purtînd aceeaşi platoşă din piele de bivol, aceeaşi haină 
ajustată de catifea cafenie şi aceleaşi cizme de piele pe care 
le avea cînd l-am prezentat cititorului. 

In mînă ţinea aceeaşi tocă împodobită cu aceeaşi pană. 

Atîta doar, că toate îmbătriîniseră cu doi ani. 

Un lanţ de aramă, aurit pe vremuri, îi atîrna la git 
legănîndu-se cu eleganţă pe piept. 

Dintr-o singură ochire tînărul îşi dădu seama cu cine 
avea de-a face şi fără îndoială că recunoscuse pe rege, ori pe 
conetabil, poate chiar pe amindoi, căci se opri respectuos 
lîngă uşă. 

— înaintează, Yvonnet! înaintează, prietene, îi spuse 
locotenentul şi află că te găseşti în faţa Maiestăţii-Sale Henric 


al II-lea şi a domnului conetabil care, în urma elogiilor aduse 
de mine meritelor tale, au dorit să te vadă. 

Spre marea uimire a conetabilului, meşterul Yvonnet nu 
păru absolut de loc mirat că datorează asemenea favoare 
meritelor sale. 

— vă mulţumesc, domnule locotenent, rosti Yvonnet 
făcînd trei paşi şi oprindu-se pe jumătate din prudenţă, pe 
jumătate din respect; meritele mele, oricît de neînsemnate ar 
fi, le depun la picioarele Maiestăţii-Sale şi la dispoziţia 
domnului conetabil. 

Regele observă diferenţa pe care tînărul se pricepuse s-o 
arate între omagiul adus maiestăţii regale şi supunerea 
oferită domnului de Montmorency. 

Fără îndoială, diferenţa aceea o simţi şi conetabilul. 

— Bine, bine, zise el, să lăsăm frazele domnule filfizon ! 
şi să-mi răspunzi pe şleau, că de nu... 

Yvonnet aruncă domnului Thsligny o privire ce părea că 
spune : „Mă ameninţă cumva o primejdie ? ori mi se face o 
onoare ?” 

Dar, bazindu-se pe promisiunea regelui, Theligny luă 
iniţiativa interogatoriului. 

— Dragul meu Yvonnet, îi spuse el, regele ştie că eşti un 
cavaler galant, foarte îndrăgit de femeile frumoase, şi că 
jertfeşti toaletei toate veniturile pe care le obţii cu inteligenţa 
şi curajul dumitale. Ori, cum regele vrea să-ţi pună la 
încercare inteligenţa imediat şi curajul mai tîrziu, m-a 
însărcinat să-ţi ofer zece scuzi de aur, dacă consimţi să-i dai, 
de asemeni şi domnului mareşal, cîteva informaţii importante 
despre oraşul Saint-Quentin. 

— Domnul locotenent a binevoit să informeze pe rege că 
fac parte dintr-o asociaţie de oameni cinstiţi care au jurat să 
verse jumătate din cîştigurile realizate de fiecare, fie prin 
inteligenţă, fie prin forţă, la un fond comun ; astfel că din cei 
zece scuzi de aur ce mi se oferă, numai cinci îmi aparţin, 
ceilalţi cinci fiind partea asociaţiei? 

— Şi cine te împiedică să-i păstrezi pe toţi zece, nătă- 
răule ! interveni conetabilul, şi să nu cricneşti o vorbă de 
norocul ce-a dat peste tine ? 

— Cuvîntul dat, domnule conetabil ! Ce vreţi ! sîntem 
oameni prea mici ca să ne călcăm cuvîntul ! 


— Sire, zise conetabilul, n-am de loc încredere în cei care 
nu lucrează decit pentru bani. 

Yvonnet se înclină în faţa regelui. 

— Cer Maiestăţii-Sale îngăduinţa să spun două cuvinte. 

— Ei asta ! dar puşlamaua... 

— Conetabile, spuse regele, te rog... 

Apoi, surizînd : 

— Vorbeşte, prietene, se adresă el lui Yvonnet. 

Conetabilul ridică din umeri, făcu trei paşi înapoi şi 
începu să se plimbe încolo şi încoace, ca cineva care nu mai 
vrea să ia parte la conversaţie. 

— Sire, rosti Yvonnet cu un respect şi o politeţe care ar fi 
făcut cinste şi unui curtean rafinat, rog pe Maiestatea-Voastră 
să binevoiaiscă a-şi aminti că n-am fixat nici un preţ serviciilor 
mici ori mari, pe care nu numai că pot, dar chiar sînt dator, ca 
un umil şi ascultător supus, să i le pun la dispoziţie ; 
locotenentul meu, domnul de Theligny, a vorbit de zece scuzi 
de aur. Maiestatea-Sa bineînţeles că n-avea cum să ştie 
despre asociaţia mea cu alţi opt camarazi intraţi şi ei în 
serviciul domnului amiral. Am crezut de datoria mea s-o 
previn pe Maiestatea-Sa că oferindu-mi zece scuzi de aur, mie 
nu-mi dădea decit cinci, ceilalţi cinci revenind asociaţiei. 
Acuma Maiestatea-Sa să binevoiască a mă întreba : sînt gata 
să-i răspund fără să mai fie vorba de cinci, zece ori douăzeci 
de scuzi de aur, ci pur şi simplu de respectul, supunerea şi 
devotamentul pe care le datorez regelui meu. 

Şi aventurierul făcu lui Henric o plecăciune atît de plină 
de demnitate, de parcă ar fi fost ambasadorul vreunui prinţ 
italian sau conte al Sfîntului Imperiu. 

— Minunat ! exclamă regele; ai dreptate meştere 
Yvonnet, să nu ne facem socotelile dinainte şi va fi spre binele 
dumitale. 

Yvonnet avu un zîmbet ce spunea : „A ! ştiu eu cu cine 
am de-a face !” 

Dar, cum toate aceste mici întîrzieri iritau firea-i 
nerăbdătoare, conetabilul se apropie şi postîndu-se în faţa 
tînărului spuse, bătînd din picior : 

— Haide, acum că sînt stabilite condiţiile, îmi spui odată 
ce ştii despre Saint-Quentin, secătură ? 


Yvonnet îl privi pe conetabil cu expresia aceea ze- 
flemitoare pe care n-o au decit parizienii : 

— Saint-Quentin, monseniore ? zise el, Saint-Quentin 
este un oraş situat pe malurile rîului Somme, la şase leghe 
depărtare de la Fere, la treisprezece leghe de Laon, la treizeci 
şi patru de leghe de Paris ; are douăzeci de mii de locuitori, un 
sfat administrativ compus din douăzeci şi cinci de funcţionari 
municipali şi anume : un primar de drept, un primar ales, 
unsprezece juraţi şi doisprezece piîrgari. Aceşti funcţionari 
numesc şi instruiesc ei singuri succesorii, pe care-i aleg dintre 
cetăţeni, după o decizie a Parlamentului din 16 decembrie 
1335 şi o cartă a lui Carol al VI-lea din anul 1412. 

— Ta, ta, ta, ta, ta ! strigă conetabilul, cu ce dracu ne 
împuiază urechile cobea asta ?... Te întreb ce ştii despre 
Saint-Quentin, animalule ! 

— Mă rog, eu vă spun ce ştiu, şi vă pot garanta infor- 
maţiile ; le ştiu de la prietenul meu Maldent, care-i originar din 
Noyon şi care a stat trei ani în Saint-Quentin în calitate de 
secretar de procuror. 

— Vedeţi, sire, zise conetabilul, credeţi-mă, nu vom 
scoate nimic de la puşlamaua asta, pînă nu-l vom aşeza pe un 
cal bun de lemn cu cîte patru ghiulele de douăsprezece la 
fiecare picior. 

Yvonnet rămase nepăsător. 

— Nu sînt tocmai de părerea dumitale, conetabile ; cred 
că n-o să obţinem nimic de la el cît timp îl vom sili să 
vorbească ; dar cred că ne va spune tot ceea ce dorim să 
aflăm, dacă îl lăsăm pe domnul de Thsligny să-l întrebe. Dacă 
ştie cele ce ne-a spus, — şi care-i tocmai ceea ce n-ar trebui 
să ştie, — fii sigur că mai ştie şi alte lucruri... Nu-i aşa, 
meştere Yvonnet, că n-ai studiat numai geografia, populaţia şi 
organizarea oraşului Saint- Quentin şi că mai ştii şi starea în 
care se află meterezele şi starea de spirit a locuitorilor ? 

— Dacă locotenentul meu binevoieşte să-mi pună în- 
trebări, ori dacă regele mi-ar face onoarea să-mi adreseze 
întrebările la care doreşte un răspuns, voi face tot ce-mi stă în 
putinţă ca să-l mulţumesc pe locotenentul meu ori să mă 
supun regelui. 

— Secătura-i numai miere, bombăni conetabilul. 


— Haide, Yvonnet, zise Theligny, dovedeşte Maiestăţii- 
Sale că nu l-am indus în eroare cînd i-am lăudat inteligenţa ta 
şi spune-i, ca şi domnului conetabil, în ce stare se află în 
prezent întăriturile oraşului. 

Yvonnet clătină din cap. 

— Ai zice că secătura se pricepe ! mormăi conetabilul. 

— Sire, răspunse Yvonnet fără să ia în seamă replica 
domnului de Montmorency, am onoarea să informez pe 
Maiestatea-Voastră că oraşul Saint-Quentin, neştiind că-i 
ameninţat de vreo primejdie şi prin urmare neavînd pregătit 
nici un mijloc de apărare, nu ar putea rezista niciunui atac 
prin surprindere. 

— Dar, oricum, întrebă regele, are metereze de 
apărare ? 

— Da, fără îndoială, răspunse Yvonnet; prevăzute cu 
turnuri rotunde şi pătrate legate între ele prin ziduri şi două 
bastioane în colţ, dintre care unul apără cartierul Isle ; dar 
bulevardul n-are nici măcar parapet şi nu-i protejat decît de 
un şanţ săpat în afară. Nivelul oraşului, care nu se ridică 
deasupra împrejurimilor, este dominat în multe locuri de 
înălțimile vecine şi chiar de mai multe case situate pe 
marginea şanţului exterior şi, la dreapta drumului spre Guise, 
între rîul Somme şi poarta Isle, zidul cel vechi — aşa se 
cheamă în acel punct meterezul — zidul vechi este aşa de 
stricat, încît orice om ceva mai sprinten îl poate escalada cu 
uşurinţă. 

— Atunci, strigă conetabilul, dacă eşti inginer, de ce n-ai 
spus de la început, ticălosule ? 

— Nu sînt inginer, domnule conetabil. 

Yvonnet îşi aplecă ochii cu prefăcută modestie. 

— Şi ce eşti atunci, mă rog ? 

— Yvonnet este amorezat, monseniore, zise Theligny, şi 
ca să ajungă la drăguţa lui în cartierul Isle, lîngă poarta cu 
acelaşi nume, a fost silit să studieze părţile tari şi slabe ale 
zidului. 

—A ! a ! mormăi conetabilul, ăsta-i într-adevăr un 
motiv ! 

— Haide, urmează, zise regele, şi-ţi voi dărui o cruce 
frumoasă de aur s-o dai iubitei tale prima oară cînd te vei 
duce s-o vezi la întoarcere. 


— Şi niciodată o cruce de aur nu va străluci pe un git mai 
frumos ca al Gudulei, sire ! 

— Ei, ia te uită că acuma animalul are de gînd să ne facă 
portretul amantei sale ! spuse conetabilul. 

— Şi de ce nu, dacă-i frumoasă, vere ? răspunse regele 
rizînd. — Vei avea crucea, meştere Yvonnet. 

— Mulţumesc, sire ! 

— Şi acum spune-mi, există măcar o garnizoană în oraşul 
Saint-Quentin ? 

— Nu, domnule conetabil. 

— Nu ! exclamă Montmorency ; cum adică, nu ? 

— Pentru că oraşul este scutit de găzduirea militarilor, 
iar apărarea oraşului este un drept pe care cetăţenii ţin foarte 
mult să-l păstreze. 

— Cetăţenii ! drepturi !... Sire, ascultaţi-mă pe mine : 
lucrurile or să meargă tot anapoda cîtă vreme burghezia, 
comunele, se vor prevala de nu ştiu ce drepturi pe care cică 
le-ar avea de la nu ştiu cine! 

— De la cine ? Să-ţi spun eu, vere : de la regii, pre- 
decesorii mei. 

— Ei, atunci să-mi dea împuternicire Maiestatea- Voastră 
de-a lua înapoi burgheziei acele drepturi şi rezolv chestiunea 
cît ai bate din palme. 

— Vom discuta despre asta mai tîrziu, dragă conetabile. 
Deocamdată să ne ocupăm de Spaniol, asta-i principalul. Ar 
trebui o garnizoană bună la Saint-Quentin. 

— Tocmai în privinţa asta ducea tratative domnul amiral 
în momentul cînd am plecat, zise Theligny. 

— Şi trebuie să fi reuşit pînă acum, îşi dădu cu părerea 
Yvonnet, deoarece avea de partea lui pe jupîn Jean Pauquet. 

— Cine-i jupîn Jean Pauquet ? întrebă regele. 

— Este unchiul Gudulei, sire, răspunse Yvonnet cu un ton 
în care se simţea oarecare îngînfare. 

— Cum, secătură ! strigă conetabilul, faci curte nepoatei 
unui demnitar ? 

— Jean Pauquet nu este un demnitar, domnule conetabil. 

— Atunci, cine-i acest Jean Pauquet al tău ? 

— Este sindicul tuturor ţesătorilor. 

— Doamne sfinte ! exclamă conetabilul, în ce timpuri 
trăim, să fii silit să duci tratative cu un sindic al ţesătorilor 


cînd vrea regele să pună o garnizoană într-un oraş de-al 
său !.... Să-i spui lui Jean Pauquet al tău că pun să-l spînzure 
dacă nu deschide, nu numai porţile oraşului, dar şi porţile 
casei lui, ostaşilor pe care voi avea chef să-i trimit. 

— Poate ar fi mai bine ca domnul conetabil să-l lase pe 
domnul de Châtillon să ducă tratativele, zise Yvonnet clătinînd 
din cap ; ştie mai bine decît Senioria Voastră cum trebuie să-i 
vorbeşti lui Jean Pauquet. 

— Mi se pare că vrei să dai sfaturi ? strigă conetabilul, cu 
un gest ameninţător. 

— Dragă vere, zise Henric, lasă-ne, te rog, să sfirşim ce- 
am început cu băiatul acesta vrednic. Vei putea judeca singur 
adevărul afirmațiilor sale, deoarece armata este sub comanda 
dumitale şi vei pleca acolo cît mai curînd cu putinţă. 

— A ! făcu conetabilul, chiar miine ! Sînt nerăbdător să 
pun la locul lor pe toţi burghezii aceia !... Un sindic al 
țesătorilor, ei drăcie, grozav personaj ca să ducă tratative cu 
un amiral !... Ptiu ! 

Şi se duse să-şi roadă unghiile în pervazul ferestrii. 

— Şi acuma, întrebă regele, spune-mi, împrejurimile 
oraşului sînt uşor de trecut ? 

— Din trei părţi, da, Sire : dinspre cartierul Isle, dinspre 
Re&micourt şi dinspre capela Epargnemaille. Dar dinspre 
Tourrival, trebuie să treci bălțile de la Grosnard, pline de gropi 
şi de mlaştini. 

Conetabilul se apropiase cu încetul ca să asculte amă- 
nuntele acele care îl interesau. 

— Şi în caz de nevoie, întrebă el, ţi-ai putea lua răs- 
punderea să conduci prin bălțile acele o ceată de oşteni care 
ar intra sau ar ieşi din oraş ? 

— Fără îndoială ; dar, după cum am mai spus domnului 
conetabil, unul dintre asociaţii mei, pe care îl cheamă 
Maldent, ar fi mult mai indicat, deoarece a locuit trei ani la 
Saint-Quentin, pe cînd eu nu m-am dus decit noaptea şi am 
mers întotdeauna foarte repede. 

— Şi de ce foarte repede ? 

— Pentru că noaptea, cînd sînt singur, mă tem. 

— Cum, exclamă conetabilul, te temi ? 

— Desigur că mă tem. 

— Şi mărturiseşti asta, caraghiosule ? 


— De ce nu, dacă-i aşa ? 

— Şi de ce te temi ? 

— Mă tem de flăcările mişcătoare, de strigoi şi de 
vîrcolaci. 

Conetabilul izbucni în rîs. 

— Aha ! ţi-e frică de flăcări mişcătoare, de strigoi şi de 
vîrcolaci ? 

— Da, sînt îngrozitor de nervos ! 

Şi tînărul se schimbă la faţă, ca şi cum l-ar fi trecut fiorii. 

—A ! dragă Theligny, se întoarse spre acesta cone- 
tabilul, te felicit pentru scutierul dumitale. Bine că ştiu ; nu l- 
aş folosi drept curierul meu de noapte. 

— Adevărat că-i mai bine să mă folosiţi ziua. 

— Da, şi să te las noaptea să te duci la Gudule, nu-i aşa? 

— După cum vedeţi, domnule conetabil, vizitele mele n- 
au fost zadarnice, aşa crede şi regele deoarece a avut 
bunătatea să-mi făgăduiască o cruce. 

— Domnule conetabil, ai grijă să i se plătească tînă- rului 
patruzeci de scuzi de aur pentru informaţiile preţioase ce ni 
le-a dat şi pentru serviciile ce se oferă să ni le aducă. Adaugă 
încă zece scuzi ca să cumpere o cruce domnişoarei Gudule. 

Conetabilul ridică din umeri. 

— Patruzeci de scuzi, bombăni el ; patruzeci de vergi ! 
patruzeci de bețe ! patruzeci de lovituri cu coada halebardei 
pe spinare ! 

— M-ai înţeles, vere ? Mi-am dat cuvîntul ; nu mă face să 
mi-l calc! 

Apoi, către Theligny : 

— Domnule locotenent, domnul conetabil are să vă dea 
învoire să luaţi cai din grajdurile mele de la Luvru şi de la 
Compiegne, ca să puteţi merge mai repede. Nu te gîndi să-i 
menajezi şi cearcă să ajungi miine în la Fere. Domnul amiral 
trebuie prevenit cît mai repede că războiul a fost declarat. — 
Călătorie bună, domnule, şi succes! 

Locotenentul şi scutierul salutară respectuos pe regele 
Henric al II-lea şi îl urmară pe conetabil. 

Zece minute mai tîrziu porneau în galop pe drumul 
Parisului, iar conetabilul se întorcea la rege care rămăsese în 
cabinetul lui. 


V.UNDE CITITORUL REGĂSEŞTE CHIPURI 
CUNOSCUTE 


Henric al ll-lea aştepta pe conetabil pentru a da 
neîntîrziat ordine de cea mai mare importanţă. 

Domnul de Montgomery, care mai comandase cu cîţiva 
ani înainte nişte trupe franceze trimise în ajutor reginei 
Scoției, primi însărcinarea să plece la Edinburgh pentru a 
cere, conform tratatului semnat între acest regat şi Franţa, ca 
Scoţienii să declare război Angliei şi seniorii din consiliul 
regenţii să trimită în Franţa delegaţi avind împuternicire să 
încheie căsătoria dintre tînăra regină Maria şi delfin. 

In acelaşi timp se întocmea un act prin care Maria Stuart, 
cu consimţămiîntul familiei Guise, transmitea regelui Franţei 
regatul Scoției şi drepturile pe care le avea, sau ar putea să le 
aibă, asupra regatului Angliei, în cazul cînd ar muri fără 
moştenitor de parte bărbătească. 

Imediat după căsătorie, Maria Stuart trebuia să capete 
titlul de regină a Franţei, a Scoției şi a Angliei. Intre timp se 
grava pe vesela tinerei suverane triplul blazon al casei de 
Valois, a Stuarţilor şi Tudorilor. 

Seara, cum hotărise regele Henric al II-lea, avu loc o 
splendidă serbare la castelul Saint-Germain şi cînd cei doi 
heralzi se întoarseră, unul la stăpiîna şi altul la stăpînul lor, le 
putură spune cu ce manifestări de bucurie se primeau 
declaraţiile de război la curtea Franţei. 

Dar cu mult înainte ca prima fereastră a castelului Saint- 
Germain să se lumineze, doi cavaleri, călărind pe nişte cai 
minunati, se avîntau pe poarta Luvrului şi ajungînd la bariera 
de la Villette o luau în trap grăbit, pe drumul ce ducea spre la 
Fere. 

În satul Louvres se opriră o clipă pentru a-şi odihni puţin 
caii, pe care-i schimbară la Compiegne, cum fusese aranjat; 
apoi, cu toată ora înaintată a nopţii şi puţina odihnă pe care 
şi-o îngăduiseră, porniră din nou la drum şi ajunseră la Noyon 
în zorii zilei. După ce se odihniră acolo o oră, plecară în grabă 
spre la Fere, unde intrară la orele opt dimineaţă. 


Nu se întîmplase nimic nou de la plecarea lui Theligny şi 
a lui Yvonnet. 

Deşi cel din urmă nu stătuse decit foarte puţină vreme la 
Paris, găsise timp să-şi reînnoiască garderoba la o cunoştinţă 
a sa, negustor de haine vechi, ce locuia pe strada Prâtres- 
Saint-Germain-L'Auxerrois. Tunica-i ajustată şi pantalonii 
bufanţi cafenii fuseseră înlocuiţi cu vestă şi pantaloni scurţi de 
catifea verde, garnisiţi cu fireturi de aur şi o tocă vişinie, 
împodobită cu o pană albă. Ciorapi ajustaţi, vişinii, asortaţi cu 
toca şi cizme, aproape ireproşabile, înarmate cu nişte uriaşi 
pinteni de aramă, completau costumul. Dacă îmbrăcămintea 
nu era chiar nouă, fusese probabil purtată atit de puţin timp şi 
de un stăpîn atit de îngrijit, că ar fi trebuit să fii prea de rea 
credinţă ca să poţi observa şi mai ales să-ţi poţi închipui că 
ieşea din dugheana unui negustor de haine vechi şi nu din 
atelierul unui croitor. 

Cît despre lanţ, după ce Yvonnet îl sucise în toate felurile 
hotărise că mai rămăsese pe el destul aur ca să dea o iluzie 
celor ce-l priveau de la o distanţă de cîţiva paşi. N-avea decit 
să nu îngăduie nimănui să-l privească prea de aproape. 

Dar ne grăbim să spunem că Yvonnet fusese foarte 
conştiincios la cumpărarea crucii de aur ; numai că nimeni n-a 
ştiut vreodată dacă darul oferit nepoatei lui Jean Pauquet de 
Maiestatea-Sa Henric al ll-lea îl costase într-adevăr pe 
Yvonnet toţi cei zece scuzi de aur. 

Părerea noastră este că din răzuiala acelei cruci Yvonnet 
izbutise să-şi croiască nu numai vesta şi pantalonii scurţi de 
catifea verde, toca vişinie şi pana albă, cizmele de bivol şi 
pintenii de aramă, dar şi o elegantă platoşă agăţată de şa pe 
crupa calului, care la fiecare mişcare scotea un uşor zăngănit 
de fierărie foarte războinic. 

Dar cum toate acestea avuseseră drept scop împodo- 
birea şi apărarea persoanei sale şi cum persona sa aparţinea 
domnişoarei Gudule, trebuie să recunoaştem că Yvonnet, 
chiar să fi folosit răzuiala de la crucea iubitei sale, nu însemna 
că deturnase de la destinaţia lor banii Maiestăţii-Sale regele 
Franţei. 

De altfel abia intrase pe poarta din la Fère că-şi putu da 
seama de senzaţia pe care o stîrnea noua lui toaletă. Frantz şi 
Heinrich  Scharfenstein, în calitatea lor de achizitori ai 


asociaţiei, erau ocupați cu mînarea spre tabără a unui bou pe 
care îl cumpăraseră şi care, cu acel instinct de conservare ce 
îndepărtează pe animale de măcelărie, refuza să meargă, atit 
cît îi sta în putinţă, căci Heinrich Scharfenstein îl trăgea de un 
corn, pe cînd Frantz îl împingea de la spate. 

La zgomotul făcut de potcoavele cailor ce răsunau pe 
pavaj, Heinrich ridică capul şi, recunoscînd pe scutier, strigă : 

— O, Frantz, prifeste la tom Yfonnet, ce formoz este el! 

Şi, de admiraţie, scăpă cornul boului care, profitînd de 
libertatea ce i se da, făcu stînga-mprejur şi ar fi ajuns la grajd 
dintr-o suflare dacă Frantz care, cum am mai spus, staţiona în 
vecinătatea cozii, n-ar fi înhăţat acel apendice şi încordîndu- 
se cu forţa-i herculeană, n-ar fi oprit pe loc animalul fugar. 
Yvonnet făcu din mînă un salut protector şi trecu mai departe. 

Sosiră la Coligny. 

Tînărul locotenent arătă cine este şi intră imediat în 
cabinetul amiralului, urmat de Yvonnet care, cu tactu-i 
obişnuit şi cu toată schimbarea ce se petrecuse în aspectul 
persoanei sale, rămase respectuos lîngă uşă. 

Domnul de Chatillon, aplecat asupra unei hărţi geo- 
grafice incomplete cum se făceau în acea vreme, încerca s-o 
întregească cu informaţiile ce i le da un om cu o figură fină, 
cu nasul ascuţit şi ochi inteligenţi, ce sta în picioare înaintea 
lui. Acel om era prietenul nostru, picardul Maldent care, după 
cum afirmase Yvonnet, cunoştea oraşul şi împrejurimile ca pe 
buzunarul său, deoarece fusese trei ani secretar de procuror 
la Saint- Quentin. 

Domnul amiral, la zgomotul pe care îl făcu Theligny 
intrînd, îşi înălţă capul şi-şi recunoscu trimisul. 

Maldent întoarse discret ochii spre uşă şi recunoscu pe 
Yvonnet. 

Domnul amiral întinse mîna lui Theligny ; Maldent 
schimbă o privire cu Yvonnet care trase din buzunar şnurul de 
la gura unei pungi, dînd a înţelege asociatului său că voiajul 
nu fusese fără folos. 

In cîteva vorbe, Theligny raportă domnului amiral 
întrevederea cu regele şi cu domnul conetabil, apoi înmînă 
guvernatorului Picardiei scrisorile unchiului său. 

— Da, zise Coligny pe cînd citea, şi eu sînt de aceeaşi 
părere ; Saint-Quentin este într-adevăr un oraş important de 


păstrat. Aşa că de ieri, dragă Thsligny, compania dumitale a 
şi intrat acolo. Chiar de astăzi te vei duce la ea şi vei anunţa 
apropiata mea sosire. 

Apoi, concentrîndu-şi toată atenţia asupra informaţiilor 
pe care i le da Maldent, se aplecă din nou asupra hărții, 
continuîndu-şi adnotările. 

Théligny ştia că amiralul, om serios şi spirit pătrunzător, 
nu trebuia tulburat din lucrul său şi cum foarte probabil, după 
ce îşi va nota totul, va avea noi ordine de dat cu privire la 
Saint-Quentin, se apropie de Yvonnet. 

— Du-te şi aşteaptă-mă în tabără, îi spuse el în şoaptă 
; voi trece să te iau după ce domnul amiral îmi va da ultimele 
instrucţiuni. 

Yvonnet se înclină în tăcere şi ieşi. 

Işi regăsi calul la poartă şi cît ai clipi părăsi oraşul. 

Tabăra domnului amiral, care fusese la început aşezată 
la Pierrepont, lîngă Marle, fusese apoi mutată lîngă la Fere. 
Prea slab ca să poată ţine piept în cîmp deschis, cu cei o mie 
cinci sute, sau o mie optsute de oameni de sub comanda sa, 
amiralul, de teama unei surprize, se instalase în apropierea 
unui oraş fortificat, chibzuind că oricît de neîndestulătoare ar 
fi trupele sale, dacă se retrag îndărătul unor ziduri bune vor 
putea rezista. 

Intrind în tabără, Yvonnet se ridică în scări ca să 
zărească pe vreunul din prietenii săi şi să ştie unde îşi 
stabiliseră domiciliul. Numaidecit privirea-i fu atrasă de un 
grup în mijlocul căruia i se păru că îl recunoaşte pe Procope, 
instalat pe un pietroi şi scriind pe un genunchi. 

Procope îşi folosea ştiinţa juridică : în momentul cînd 
primejdia de a da piept cu inamicul ameninţa în orice clipă, 
făcea testamente cu douăzeci şi cinci de bani parizieni 
bucata. 

Yvonnet înţelese că se petrece acelaşi lucru cu fostul 
portărel ca şi cu domnul amiral şi că nu trebuie să-l deranjeze 
din acea gravă ocupaţie. Aruncă din nou o privire în jurul lui şi 
zări pe Heinrich şi Frantz Scharfenstein care, renunţind să-l 
mai tragă pe bou în tabără, îi legaseră picioarele şi-l aduceau 
cu ajutorul unei oişti de căruţă, ţinînd fiecare cîte un capăt pe 
umăr. 


Un om, ce nu era altul decit Pilletrousse, le făcea semne 
din uşa unui cort în stare destul de bună. 

Yvonnet recunoscu domiciliul din care îi revenea a noua 
parte şi cît ai bate din palme fu lîngă Pilletrousse ; acesta, în 
loc să-i ureze bun sosit tovarăşului său, începu să se învîrtă 
odată, apoi încă odată şi încă odată în jurul lui Yvonnet care 
rămăsese ca o statuie ecvestră, privindu-l cu un zîmbet de 
satisfacţie cum îşi execută turneul. 

După al treilea tur, Pilletrousse se opri şi, cu un plescăit 
din limbă prin care îşi exprima admiraţia, exclamă : 

— Drace ! dar straşnic cal, şi care face cel puţin 
patruzeci de scuzi de aur ! De unde naiba l-ai furat ? 

— Sst ! făcu Yvonnet, vorbeşte cu respect de animal; 
este din grajdurile Maiestăţii-Sale şi nu-l am decit cu 
împrumut. 

— Păcat ! zise Pilletrousse. 

— Şi de ce, mă rog ? 

— Pentru că aveam un cumpărător. 

— A! exclamă Yvonnet; şi cine-i cumpărătorul acela ? 

— Eu, răsună o voce în spatele lui Yvonnet. 

Yvonnet se întoarse şi aruncă o privire iute asupra celui 
ce se prezenta cu monosilaba aceea trufaşă care, o sută de 
ani mai tîrziu, avea să asigure succesul tragediei Medea. 

Amatorul calului era un tînăr de vreo douăzeci şi trei, 
douăzeci şi patru de ani, uşor înarmat, cum aveau obiceiul să 
umble oştenii cînd se aflau în tabără. 

Yvonnet n-avu nevoie să-şi arunce decit o clipă privirea 
asupra umerilor laţi, a capului încadrat de plete şi barbă roşii, 
a ochilor albaştri deschis plini de încăpăţinare şi de cruzime, 
ca să recunoască imediat pe cel ce-i adresase cuvintul. 

— Domnul meu, zise el, aţi auzit ce-am spus : calul 
aparţine într-adevăr Maiestăţii-Sale regelui Franţei, care a 
binevoit să mi-l împrumute pentru a reveni în tabără. Dacă îl 
cere, se cuvine să i-l înapoiez ; dacă mi-l lasă, este la 
dispoziţia domniei tale, preţul, bineînţeles, fiind dinainte 
discutat şi stabilit între noi. 

— Aşa înţeleg şi eu, răspunse gentilomul ; deci păs- 
trează-mi-l ; sînt bogat şi om de înţeles. 

Yvonnet făcu un salut. 


— De altfel, urmă gentilomul, nu-i singura afacere care 
vreau s-o discut cu voi. 

Yvonnet şi Pilletrousse salutară împreună. 

— Cîţi sînteţi în banda voastră ? 

— n trupa noastră, vreţi să spuneţi domnul meu, 
răspunse Yvonnet puţin jignit de expresie. 

— In trupa voastră, dacă asta vă face plăcere. 

— Dacă, în lipsa mea, nu s-a întîmplat o nenorocire 
vreunuia din camarazii mei, răspunse Yvonnet întor- cîndu-se 
întrebător spre Pilletrousse, sîntem nouă. 

Cu o privire Pilletrousse îl linişti pe Yvonnet, presupunînd 
că Yvonnet ar fi fost îngrijorat. 

— Şi nouă viteji ? întrebă gentilomul. 

Yvonnet zîmbi. 

Pilletrousse ridică din umeri. 

— De fapt aveţi acolo o faimoasă mostră, spuse gen- 
tilomul arătînd spre Frantz şi Heinrich, dacă cei doi viteji fac 
parte din trupă. 

— Fac parte, răspunse laconic Pilletrousse. 

— Atunci, vom putea discuta... 

— Scuzaţi, zise Yvonnet, dar noi aparţinem domnului 
amiral. . 

— In afară de două zile pe săptămînă cînd putem lucra 
pe cont propriu, observă Pilletrousse. Procope a introdus 
această clauză în convenţie, prevăzînd două cazuri : primul, 
cînd am vrea să întreprindem ceva pentru noi inşine ; al 
doilea, cînd vreun onorabil gentilom ne-ar face o propunere 
de felul aceleia pe care domnul pare dispus să ne-o facă. 

— Nu-i vorba decit de o zi, ori de o noapte, aşa că se 
potriveşte de minune ! Dar, în caz că am nevoie, unde vă pot 
găsi ? 

— La Saint-Quentin, probabil, răspunse Yvonnet ; eu 
personal ştiu că voi fi acolo chiar astăzi. 

— Şi doi de-ai noştri, urmă Pilletrousse, Lactance şi 
Malemort, sînt deja acolo. Cît despre restul trupei... 

—- Cît despre restul trupei, repetă Yvonnet, nu poate 
întîrzia să ne urmeze, deoarece domnul amiral, după cum i- 
am auzit chiar pe el spunînd, trebuie să sosească acolo peste 
două, trei zile. 


— Bine ! zise gentilomul. Va să zică la Saint-Quentin, 
vitejii mei ! 

— La Saint-Quentin, domnule ! 

Necunoscutul dădu uşor din cap şi se îndepărtă. 

Yvonnet îl urmări din ochi pînă se pierdu în mulţime ; 
apoi, chemînd ordonanța ce îi servea pe cei nouă asociaţi şi 
care în schimbul serviciului primea de la comunitate hrană 
pămîntească şi spirituală, îi aruncă friiele calului. 

Primul impuls al lui Yvonnet fusese să se apropie de 
Pilletrousse pentru a-i împărtăşi amintirile sale în le- gătură cu 
necunoscutul ; dar, fără îndoială, gîndindu-se că Pilletrousse 
era făcut dintr-un material prea grosolan ca să i se 
încredinţeze o taină atît de importantă, îşi înghiţi cuvintele 
care îi veniseră pe buze şi se prefăcu că-şi concentrează toată 
atenţia asupra isprăvii ce-o săvirşeau Heinrich şi Frantz 
Scharfenstein. 

Heinrich şi Frantz după ce aduseseră, cum am mai spus, 
boul îndărătnic pînă în mijlocul taberei cu ajutorul unei oişti de 
căruţă petrecută printre cele patru picioare legate, îl 
depuseseră gifiind şi cu ochii injectaţi în faţa cortului lor. 

Apoi Heinrich intrase în cort după ghioaga lui, pe care 
însă cu greu o putu găsi căci Fracasso, apucat de o inspiraţie 
poetică şi întinzîndu-se pe o saltea ca să poată visa în voie, și- 
o pusese sub cap, drept pernă. 

Ghioaga, rudimentară ca formă şi modestă ca mate- rial, 
era pur şi simplu o ghiulea de doisprezece, fixată de o bară de 
fier ; împreună cu o spadă uriaşă pentru două miini, era arma 
obişnuită a celor doi Scharfenstein. 

Heinrich izbutise s-o găsească pînă la urmă şi cu toate 
gemetele lui Fracasso, pe care îl deranja tocmai în cele mai 
înflăcărate clipe ale creaţiei sale, o trăsese j de sub capul 
poetului şi se întorsese la Frantz care îl aştepta. 

Abia apucă Frantz să dezlege picioarele dinainte ale 
boului, că vita făcînd imediat o sforţare se sculă pe jumătate. 
Heinrich profită de acel moment; ridicînd ghioaga şi, dînd-o pe 
spate de-i ajunse aproape de şale, o repezi din toate puterile 
între coarnele boului. 

Animalul, se opri brusc din mugetul pe care începuse a-l 
scoate şi căzu ca trăsnit. 


Pilletrousse ce pîndea momentul acela cu ochi ageri, ca 
un cîine în arest, se repezi la boul doborit şi-i deschise artera 
de la git. Apoi îl despică de la buza de jos pînă la coadă, şi 
începu să-l taie în bucăţi. 

Pilletrousse era măcelarul asociaţiei ; Heinrich şi Frantz 
se ocupau cu aprovizionarea, cumpărînd şi omorînd animalul ; 
Pilletrousse îl jupuia, îl tăia bucăţi, punea deoparte pentru 
asociaţie partea cea mai bună, apoi pe un fel de tejghea 
aşezată la cîţiva paşi de cortul lor expunea, aranjate cu toată 
arta ce-l caracteriza, diferitele bucăţi de care n-aveau nevoie. 

Dar Pilletrousse se pricepea să decupeze cu atita 
meştesug şi era aşa de iscusit negustor, încît rar se întîmpla 
ca după ce punea deoparte provizia asociaţiei pe două, trei 
zile, să nu scoată din cele trei sferturi ce rămăseseră din 
animal vreun scud, doi mai mult decît îl costase. 

Din astfel de treburi reieşea un cîştig pentru asociaţie 
care, după cum se vede, nu făcea afaceri proaste, dacă 
fiecare dădea o mînă de ajutor, aşa cum am văzut mai 
înainte. 

Tăierea cărnii se isprăvise şi tocmai începuse vînzarea la 
licitaţie, cînd un călăreț apăru în mijlocul acestei îmbulzeli din 
faţa tejghelii meşterului Pilletrousse, unde fiecare, după 
punga sa, cumpăra de la muşchi pînă la măruntaie. 

Cavalerul era Theligny care avînd la el scrisorile dom- 
nului amiral către primar, guvernatorul oraşului şi Jean 
Pauquet sindicul ţesătorilor, venea să-şi caute scutierul, pe 
Yvonnet. 

Mai aducea şi vestea că de îndată ce domnul amiral va 
aduna în jurul lui toate trupele pe care le aştepta şi se va 
sfătui cu unchiul său, domnul conetabil, va pleca însoţit de 
cinci, şase sute de oameni spre Saint-Quentin. 

Maldent, Procope, Fracasso, Pilletrousse şi cei doi 
Scharfenstein vor face parte din garnizoană şi vor găsi în oraş 
pe Malemort şi Lactance care se aflau acolo, iar Yvonnet, ce 
trebuia să plece cu domnul de Theligny, va sosi şi el în două, 
trei ore. 

Despărțirea fu scurtă : Fracasso, cu sonetul încă ne- 
terminat străduindu-se zadarnic să găsească o rimă la verbul 
a pierde ; cei doi Scharfenstein care ţineau mult la Yvonnet 
fiind din fire puţin expansivi şi, în sfîrşit, Pilletrousse, aflîndu- 


se aşa de ocupat cu vînzarea cărnii, încît strîngînd mîna 
tînărului îi spusese doar atit : 
— Cearcă să-ţi rămînă calul ! 


VI.SAINT-QUENTIN 


După cum spusese Yvonnet conetabilului, Saint-Quentin 
se află la şase leghe depărtare de la Fere. 

Caii făcuseră un drum destul de lung din seara pre- 
cedentă, fără altă oprire decit o oră la Noyon. E adevărat că 
se odihniseră două ceasuri, dar cum nimic deosebit nu grăbea 
pe călăreţi, decît doar dorinţa lui Yvonnet de a revedea pe 
Gudule, le trebuiră aproape trei ore ca să facă cele şase leghe 
ce-i despărţea de ţinta călătoriei. 

După ce traversară bulevardul exterior şi lăsară la 
dreapta drumul spre Guise care se bifurcă la o sută de paşi de 
vechiul zid şi spuseră la poartă cine sînt, trecînd apoi pe sub 
bolta ce se afundă sub meterez, cei doi cavaleri ajunseră în 
cartierul Isle. 

— Domnule locotenent, n-aţi vrea să-mi îngăduiţi o 
permisie de zece minute ? întrebă Yvonnet, sau poate că vreţi 
să faceţi un ocol de cîţiva paşi ca să aflaţi ce mai e nou în 
oraş ? 

— Ha ! ha ! făcu Thsligny rizînd, mi se pare că ne aflăm 
pe aproape de locuinţa domnişoarei Gudule ? 

— Chiar aşa, domnule locotenent, spuse Yvonnet. 

— N-ar fi indiscret ?... întrebă Thâligny. 

— Nicidecum ! Ziua sînt faţă de domnişoara Gudule o 
simplă cunoştinţă care schimbă cu ea un bună-ziua şi cîteva 
cuvinte. Am avut totdeauna ca principiu să nu stric reputaţia 
fetelor frumoase. 

Şi, luînd-o la dreapta, înaintă pe o ulicioară mărginită de 
o parte cu un zid lung de grădină şi de cealaltă de mai multe 
case, dintre care una singură avea o fereastră împodobită cu 
zorele şi conduraşi. 

Ridicîndu-se în scări, Yvonnet ajungea numai bine la 
fereastra sub care se afla înfiptă o bornă ce oferea pietonilor, 


cu intenţii amoroase sau de afaceri, aceeaşi înlesnire pe care 
o avea Yvonnet călare. 

In clipa cînd tînărul ajunse sub fereastră, aceasta se 
deschise ca prin farmec şi un cap drăgălaş, îmbujorat de 
bucurie, apăru în mijlocul florilor. 

— Ah ! tu eşti, Gudule ! zise Yvonnet. Cum de-ai ghicit că 
sosesc ? 

— N-am ghicit ; mă aflam la cealaltă fereastră de unde 
pot vedea, pe deasupra zidului, drumul spre la Fère. Am zărit 
în depărtare doi cavaleri şi cu toate că nu prea credeam că ai 
putea fi unul din ei, n-am putut să-mi întorc privirile de la cei 
doi călători. Dar în timp ce te apropiai, te-am recunoscut. 
Atunci am alergat aici tremurînd de frică, căci mă temeam să 
nu treci fără să te opreşti, mai întîi fiindcă nu erai singur şi 
apoi, mi-era frică să nu te fi îmbogăţit, văzîndu-te cît de 
semet şi de frumos eşti. 

— Persoana pe care am cinstea s-o însoțesc, draga mea 
Gudule, şi care mi-a permis să stau de vorbă cu tine o clipă, 
este domnul de Theligny, locotenentul meu, care vrea să-ţi 
pună, ca şi mine, cîteva întrebări despre situaţia din oraş. 

Gudule aruncă o privire timidă locotenentului care-i 
adresă un salut prietenos, la care fata îi răspunse cu voce 
mişcată : „Dumnezeu să vă aibă în pază, monseniore !” 

— Cît despre costumul cu care mă vezi îmbrăcat, 
Gudule, urmă Yvonnet, îl datorez mărinimiei regelui care, 
aflind că am fericirea să te cunosc, a binevoit chiar să mă 
însărcineze să-ţi predau din partea sa această cruce frumoasă 
de aur. 

Şi, în acelaşi timp, scoţind crucea din buzunar o întinse 
Gudulei care, ezitînd s-o ia, exclamă : 

— Ce vorbe sînt astea, Yvonnet !cum poţi să-ţi bati joc 
de o biată fată ? 

— Nici prin gînd nu-mi trece să glumesc, Gudule, 
răspunse Yvonnet ; uite, domnul locotenent îţi va confirma că 
nu-ţi spun decît adevărul. 

— Aşa este, frumoasă copilă, zise Theligny, mă aflam de 
faţă cînd regele l-a însărcinat pe Yvonnet să-ţi facă darul 
acesta. 

— Nici prin gînd nu-mi trece să glumesc, Gudule. 


— De ieri, Gudule, şi de ieri regele te cunoaşte pe tine ca 
şi pe cinstitul tău unchi, Jean Pauquet, căruia locotenentul 
meu îi aduce o scrisoare din partea domnului amiral. 

Locotenentul făcu din nou un semn afirmativ şi Gudule, 
care ezitase la început, cum am mai spus, întinse printre flori 
o mînă ce tremura puţin şi pe care Yvonnet o sărută dîndu-i 
crucea. 

— Şi acum, dragă domnule Yvonnet, spuse Theligny 
apropiindu-se, vrei s-o întrebi pe frumoasa Gudule unde se 
află unchiul ei şi în ce dispoziţie îl vom găsi ? 

— Unchiul este la primărie, domniule, zise fata ne- 
putîndu-şi deslipi ochii de la cruce şi cred că este hotărît să 
apere oraşul din toate puterile. 

— Mulţumesc, fermecătoare copilă ! — Haidem, Yvonnet. 

Gudule făcu un mic semn de rugăminte, înroşindu-se 
pînă în albul ochilor: 

— Atunci, domnule, se adresă ea lui Theligny, dacă tata 
mă întreabă de unde am crucea... 

— Poţi să-i spui că ţi-a trimis-o Maiestatea-Sa, răspunse 
rizînd tînărul ofiţer care înţelese teama fetei; ţi-a fost dăruită 
de rege drept recompensă pentru serviciile aduse şi pe care 
le va mai aduce fără îndoială unchiul tău Jean şi tatăl tău 
Guillaume. În sfîrşit, dacă nu vrei cumva să pomeneşti de 
domnul Yvonnet, poţi să adaugi că eu, Th&ligny, locotenent 
din compania Delfinului, ţi-am predat crucea. 

— Vai ! mulţumesc ! mulţumesc ! exclamă Gudule, 
bătînd din palme de bucurie; altfel n-aş fi îndrăznit s-o port ! 

Apoi, repede, în şoaptă lui Yvonnet: 

— Cînd te mai văd ? îl întrebă. 

— Cînd eram la trei, patru leghe de tine, Gudule, mă 
vedeai în fiecare noapte ; poţi să-ţi închipui, că acum cînd 
locuiesc în acelaşi oraş... 

— Sst ! făcu Gudule. 

Apoi şi mai încet: 

— Vino devreme ! spuse ea ; cred că tata va rămîne 
toată noaptea la primărie. 

lşi retrase capul care dispăru îndărătul perdelei de 
verdeață şi flori. 

Tinerii o luară pe drumul care trecea între rîul Somme şi 
fintîna Ferrée. La jumătatea lui lăsară la stînga mănăstirea şi 


biserica Saint-Quentin-en-lsle şi trecură pe un prim pod ce 
ducea la capela unde aveau să fie regăsite rămăşiţele 
sfintului martir, un al doilea pod ce da în trecătoarea Saint- 
Pierre, în sfîrşit un al treilea, după care ajunseră în faţa celor 
două turnuri ce străjuiau poarta Isle. 

Poarta era păzită de un ostaş din regimentul lui Theligny 
şi de un cetăţean al oraşului. 

De data aceasta Thsligny n-avu nevoie să spună cine 
este ; oşteanul veni la el ca să-l întrebe de noutăţi. Se spunea 
că inamicul ar fi foarte aproape şi compania mică de acolo, o 
sută cincizeci de oameni, sub comanda unui locotenent 
secund, era cam izolată în mijlocul acelor cetăţeni ce alergau 
speriaţi încolo şi încoace, ori îşi pierdeau vremea cu întrunirile 
la primărie, întruniri unde se discuta mult şi se făcea puţină 
treabă. 

Intr-adevăr, Sainit-Quentin era cuprins de o agitaţie 
teribilă. Artera principală — care taie în lung două treimi din 
oraş şi în care se vărsau, ca nişte rîuri într-un fluviu, la 
dreapta, strada Wagner, strada Cordeliers, strada Issenghien, 
strada Ligniers, şi la stînga, strada Corbeaux, strada Truie-qui- 
file şi strada Brebis — forfotea de lume ; şi îmbulzeala, mai 
mare încă în strada Sellerie, ajungea în piaţa mare atit de 
compactă, încît era ca un zid de nepătruns chiar pentru 
călăreţi. 

Este adevărat că atunci cînd Yvonnet punîndu-şi toca în 
virful săbiei şi înălţîndu-se în scări strigă : „Loc, loc, pentru 
oamenii domnului amiral !” mulţimea, sperind că se va 
anunţa sosirea unui ajutor, se înghesui atit de tare în lături, 
încît izbuti să deschidă celor doi călăreţi o cale de la biserica 
Saint-Jacques pînă la scara de intrare a primăriei, în capul 
căreia îi aştepta primarul, messire Varlet de Gibercourt. 

Cei doi cavaleri soseau tocmai la timp : se ţinuse o 
întrunire şi datorită patriotismului locuitorilor, aţiţat de 
elocvenţa meşterului Jean Pauquet şi a fratelui său Guillaume, 
se hotărise în unanimitate că oraşul Saint-Quentin, credincios 
regelui său şi ocrotit de sfintu-i patron, se va apăra pînă la 
ultima suflare. 

Ştirea pe care o aducea Thsligny de apropiata sosire a 
amiralului cu întăriri, spori pînă la maximum entuziasmul. 


Chiar atunci, pe loc, cetăţenii se organizară în companii, 
numindu-şi şefii. — Fiecare companie era de cincizeci de 
oameni. 

Primarul deschise arsenalul primăriei care din nefericire 
era slab înzestrat. Găsiră cincisprezece tunuri, jumătate 
mijlocii şi jumătate mici, dintre care cîteva în stare destul de 
proastă şi numai cincisprezece archebuze obişnuite şi 
douăzeci şi unu cu suport, dar halebarde şi suliţi cîte pofteai ! 

Jean Pauqguet fu numit căpitanul unei companii şi fratele 
lui, Guillaume Pauquet,locotenentul alteia. După cum se vede, 
ploua cu onoruri în familie ; onoruri însă cam primejdioase. 

Totalul trupelor se ridica deci, pentru moment, la o sută 
douăzeci, sau o sută treizeci de oameni ai companiei 
Delfinului comandată de Thsligny, aproape o sută de oameni 
ai companiei domnului de Breuil, guvernatorul Saint-Quentin- 
ului, care sosise de opt zile din Abbeville, în sfîrşit, din două 
sute de cetăţeni organizaţi în patru companii a cîte cincizeci 
de oameni fiecare. — Trei dintre companii erau alcătuite din 
arbaletieri, suliţaşi şi halebardieri, a patra era înarmată cu 
archebuze. 

Deodată, pe neprevăzute, apăru a cincea care, din cauza 
apariţiei ei neaşteptate şi a elementelor din care era alcătuită, 
provocă strigăte entuziaste. 

Sosea pe strada Croix-Belle-Porte şi era formată dintr-o 
sută de călugări iacobini înarmaţi toţi cu suliţi ori cu 
halebarde. 

Un om îmbrăcat cu o rasă sub care se zăreau zalele unei 
platoşe îi conducea cu sabia în mînă. 

La strigătele ce izbucneau în calea lor, Yvonnet întoarse 
capul şi, uitîndu-se atent la căpitanul lor, exclamă : 

— Să fiu afurisit, dacă nu-i Lactance ! 

Intr-adevăr era Lactance. Bănuind că lupta va fi grea, se 
retrăsese la iacobinii din strada Rosiers ca să se spovedească 
şi să capete, pe cît era cu putinţă, ierta- păcatelor. Milostivii 
călugări îl primiseră cu braţele deschise, iar Lactance, în timp 
ce se spovedea şi se îm- părtăşea, băgind de seamă 
patriotismul ce-i însufleţea, chibzuise că ar fi bine să-l 
folosească. Drept urmare, le vorbi, ca de o inspiraţie de la Cel- 
de-Sus, de ideea ce-i venise să-i organizeze în companie 
militară ; călugării acceptară. Lactance căpătase învoire de la 


stareţ să ia o oră de la utrenie şi o jumătate de oră de la 
vecernie ca să facă instrucţie, aşa că după trei zile, socotindu- 
şi oamenii îndeajuns de instruiți în manevrele militare, îi 
scosese din mănăstire şi, cum am spus, îi aducea în en- 
tuziastele aclamații ale mulţimii în piaţa Primăriei. 

Saint-Quentin se putea bizui, deocamdată, pe o sută 
douăzeci de oameni din compania Delfinului, pe o sută de 
oameni din compania guvernatorului oraşului, pe două sute 
de cetăţeni şi pe o sută de călugări iacobini. In total cinci sute 
douăzeci de combatanți. 

De-abia sfirşiseră primarul, guvernatorul oraşului şi 
ceilalţi demnitari de făcut socoteala forţelor, că strigăte 
puternice se auziră dinspre metereze şi se văzu venind, de pe 
strada Orfevrerie şi de pe Strada Saint-André, oameni ce 
ridicau cu disperare braţele spre cer. 

Se puseră întrebări, se cerură lămuriri, explicaţii. Vă- 
zuseră venind în goană, pe cîmpia ce se întindea între 
Homblieres şi Mesnil-Saint-Laurent, o droaie de ţărani ce 
alergau de-a dreptul prin holde, dînd semne vădite de mare 
spaimă, pe cît se putea observa la depărtarea la care erau 
încă de oraş. 

Imediat se dădu ordin ca porţile să fie închise şi să se 
pregătească apărarea pe metereze. 

Lactance, care în mijlocul primejdiei îşi păstra sîngele 
rece al unui adevărat creştin, porunci numaidecit iacobinilor 
lui să se înhame la tunuri şi să ducă opt pe zidul dintre poarta 
Isle şi turnul Dameuse, două pe zidul de la Vieux-Marché, trei 
între turnul cel mare şi poarta secretă de la podul mic şi două 
pe zidul vechi din cartierul Isle. 

Théligny şi Yvonnet, care erau călări şi îşi dădeau seama 
că, în ciuda goanei nebuneşti pornită din seara precedentă, 
caii aveau încă picioare bune şi destulă rezistenţă, ieşiră pe 
poarta Remicourt, traversară rîul prin vad şi porniră la galop 
pe cîmpie ca să afle ce pricinuia fuga acelei populaţii. 

Primul individ pe care îl întîlniră îşi ţinea nasul şi o parte 
din obraz cu mîna dreaptă, cercînd astfel să-şi păstreze, de 
bine de rău, cele două obiecte preţioase la locul lor, în timp ce 
cu mîna stingă făcea semne disperate lui Yvonnet. 

Yvonnet se îndreptă spre el şi recunoscu pe Malemort. 

— Hei ! urlă acesta din răsputeri, la arme ! la arme ! 


Yvonnet îşi zori calul şi, văzîndu-şi asociatul plin de 
sînge, sări jos şi cercetă rana. 

Era îngrozitoare din punctul de vedere al ravagiilor ce le- 
ar fi pricinuit unei feţe neatinse ; dar cea a lui Malemort, era 
în aşa hal brăzdată de cicatrice în toate sensurile,că asta nu 
însemna decit o tăietură în plus şi atît. 

Yvonnet îşi împături batista în patru, făcu o gaură la 
mijloc prin care să poată trece nasul lui Malemort, după care, 
întinzînd rănitul la pămînt şi sprijinindu-i capul de genunchii 
lui, îi bandajă faţa tot atît de repede şi îndemînatec ca cel mai 
priceput chirurg. 

In acest timp Theligny aduna informaţii. 

lată ce se întîmplase : 

Dimineaţă, inamicul apăruse în apropiere de Origny- 
Sainte-Benoite. Malemort, care se afla acolo, mirosind cu 
instinctu-i obişnuit că din acea parte aveau să vină atacurile, 
îi îndemnase pe locuitori să se apere. Drept urmare, se 
retrăseseră în castel cu toate armele şi muniţiile pe care 
reuşiseră să le adune. Acolo putură rezista aproape patru ore. 
Dar fiind atacat de toată avangarda spaniolă, castelul fusese 
luat cu asalt. Malemort făcuse minuni de vitejie, totuşi 
trebuise să se hotărască la o retragere. Urmărit prea 
îndeaproape de trei sau patru spanioli, se întorsese, ucise pe 
unul împungîndu-l cu sabia şi pe al doilea cu o lovitură de 
tăiş ; dar pe cînd ataca pe al treilea, un al patrulea, dîndu-i o 
lovitură de revers, îi tăiase obrazul puţin mai jos de ochi. 
Atunci Malemort, înţelegînd că-i era cu neputinţă să se apere 
cu o rană ce-l orbea, scosese un strigăt puternic şi îşi dăduse 
drumul pe spate, ca şi cum ar fi fost ucis pe loc. Spaniolii îl 
scotociseră şi după ce îi luaseră cei cîţiva bănuţi de aramă pe 
care-i avea, plecaseră să-şi găsească tovarăşii ocupați cu o 
jefuială mai profitabilă. Atunci Malemort se ridicase, îşi 
aşezase nasul şi obrazul în poziţia lor naturală şi ţinîndu-le cît 
putea mai bine cu mîna, o luase la fugă spre oraş ca să dea 
alarma. lată de ce Malemort, care era deobicei primul la atac 
şi ultimul la retragere, se afla de data asta, împotriva obi- 
ceiurilor sale, în fruntea fugarilor. 

Theligny şi Yvonne aflasera ce voiau să afle. Yvonnet îl 
luă pe Malemort pe crupa calului şi toţi trei se întoarseră în 
oraş strigînd : „La arme !” 


Tot oraşul îi aştepta. Cît ai clipi se află că duşmanul nu 
era decit la patru, cinci leghe depărtare, dar îndirjirea era aşa 
de mare încît vestea, în loc să-i descurajeze, îi exaltă. 

Din fericire pentru cei o sută de oameni aduşi de domnul 
de Breuil, se aflau patruzeci de tunuri ; fură împărţiţi la cele 
cincisprezece tunuri pe care fraţii iacobini le tiriseră pe 
parapete. Lipseau cîte trei servanţi de tun ; călugării se oferiră 
să complecteze bateriile şi fură acceptaţi. După o oră de 
instrucţie ai fi spus că nu făcuseră altceva toată viaţa lor. 

Era şi timpul, căci după o oră începură a se zări primele 
coloane spaniole. 

Sfatul oraşului hotărî să trimită un curier amiralului, ca 
să-l informeze de situaţie ; dar cine ar fi vrut să părăsească 
oraşul în momentul primejdiei ? 

Yvonnet propuse pe Malemort. 

Malemort protestă cu vehemenţă : de cînd fusese pan- 
sat, spunea el, se simţea mai vesel ca înainte. De cinci- 
sprezece luni nu se mai bătuse şi sîngele îl înăbuşea ; puţinul 
pe care-l pierduse îl uşurase mult. 

Dar Yvonnet îi atrase atenţia că i se va da un cal; că va 
putea păstra calul ; că în trei, patru zile se va întoarce în oraş 
cu trupele domnului amiral şi că, datorită acestui cal, va 
putea în atacurile viitoare să ajungă mult mai departe decit 
pedestraşii. 

Acesl ultim argument îl convinse pe Malemort. 

De altfel, mai adăugăm că Yvonnet avea asupră-i 
influenţa pe care o exercită întotdeauna oamenii mai deli- caţi 
şi mai nervoşi asupra celor tari. 

Malemort încălecă şi porni în galop spre la Fere. 

Puteau fi liniştiţi ; după iuţeala cu care îşi mîna calul, 
domnul amiral avea să fie înştiinţat în mai puţin de o oră şi 
jumătate. 

Intre timp deschiseseră porţile ca să primească pe bieţii 
locuitori din Origny-Sainte-Benoite, şi toţi cetăţenii oraşului 
se grăbeau să le ofere ospitalitate. Apoi fuseseră trimişi 
oameni în toate satele învecinate, la Harly, Rémi- court, 
Chapelle, Rocourt şi Abbiette, ca să rechiziţioneze toată făina 
şi grînele pe care le vor putea găsi. 


Inamicul înainta pe un front foarte larg şi cu o adîn- cime 
care arăta că vor avea de-a face cu întreaga armată spaniolă, 
germană şi valonă, adică cincizeci, şaizeci de mii de oameni. 

Ca atunci cînd lava coboară din craterul Vezuviului şi al 
Etnei, iar casele se prăbuşesc şi copacii se aprind înainte chiar 
de a fi atinşi de torentul fierbinte la fel se vedeau, înaintea 
acelei linii negre ce avansa, casele luînd foc şi satele arzînd. 

intreg oraşul privea spectacolul de pe meterezele Ré- 
micourt, de pe terasa bisericii colegiale ce domină oraşul, din 
turnul Saint-Jean, din turnul Roşu şi din turnul Apelor, şi la 
fiecare nou pojar ce izbucnea un concert de blesteme se 
ridica către cer, ca un nor de păsări rău-prevestitoare ce-şi 
luau zborul pentru a se abate asupra duşmanului. 

Dar duşmanul înainta mereu, alungînd din cale-i lo- 
cuitorii, la fel cum spulberă vintul fumul incendiilor. Un timp 
porţile oraşului rămaseră încă deschise fugarilor ; curînd însă 
trebuiră să se închidă, atit de aproape ajunsese inamicul. 
Văzură atunci pe bieţii ţărani din satele aprinse siliţi să 
ocolească oraşul şi să-şi caute adăpost spre Vermond, Pontru 
şi Caulaincourt. 

Indată bătură şi tobele. 

Era semnalul ca toţi acei care nu erau combatanți să 
părăsească meterezele şi turnurile. 

In sfîrşit, nu mai rămaseră pe poziţie decît luptătorii, 
tăcuţi cum sînt totdeauna oamenii adunaţi la apropierea 
primejdiei. 

Incepea să se observe foarte clar avangarda. 

Era alcătuită din călăreţi cu pistoale, care, după ce 
trecură rîul Somme între Rouvroy şi Harly, se împrăş- tiară cu 
iuţeală de jur împrejurul oraşului, ocupînd împrejurimile de la 
porţile Remicourt, Saint-Jean şi Ponthoille. 

In spatele călăreţilor, vreo trei-patru mii de oameni care, 
după regularitatea marşului se cunoştea că fac parte din 
vechile bande spaniole ce aveau faima că sînt cele mai bune 
trupe din lume, treceau la rîndul lor rîul Somme, îndreptîndu- 
se spre cartierul Isle. 

— După cît socot eu, dragă domnule Yvonnet, spuse 
Thâligny, pare-mi-se că muzica va porni dinspre partea unde 
se află casa drăguţei dumitale. Dacă vrei să vezi felul cum se 
cîntă melodia aceea, vino cu mine. 


— Bucuros, domnule locotenent, zise Yvonnet, simțind 
cum încep a-l furnica prin tot corpul fiorii nervoşi care la el 
anunțau întotdeauna apropierea luptei. 

Şi, cu buzele strînse, cu obrazul palid, se îndreptă către 
poarta Isle, spre care Thsligny îşi conducea cam jumătate din 
oamenii săi, lăsînd restul să-i ajute pe cetăţeni şi la nevoie să 
le dea exemplu. 

Vom vedea mai tîrziu că în loc să înveţe de la ei, 
cetăţenii dădură soldaţilor exemplu. 

Sosiră în cartierul Isle. Yvonnet o luase cu vreo sută de 
paşi înaintea trupei, aşa că avu timp să bată la fereastra 
domnişoarei Gudule care alergă tremurînd de frică, sfătuind-o 
să coboare în încăperile de jos, deoarece, foarte probabil, 
ghiulele nu vor întîrzia să joace popice ca hornurile caselor. 

Nici nu isprăvise bine, şi ca pentru a-i adeveri vorbele, 
un glonţ mare trecu şuierînd şi răsturnă un fronton, ce se făcu 
ţăndări căzînd ca o ploaie de meteoriți în jurul tînărului. 

Yvonnet sări din stradă pe bornă, se apucă cu amîn- 
două mîinile de marginea ferestrei, căută cu buzele printre 
flori buzele tremurînde ale fetei, o sărută cu multă tandrete, 
şi-şi dădu apoi iar drumul în stradă. 

— Dacă mi se întimplă o nenorocire, Gudule, îi spuse el, 
să nu mă uiţi prea repede, iar dacă mă uiţi, să nu fie pentru 
vreun spaniol, german sau englez ! 

Şi, fără să mai aştepte asigurările fetei că-l va iubi 
întotdeauna, porni mai departe spre zidul vechi şi ajunse în 
spatele parapetului la cîţiva paşi de locul pe care îl escalada 
de obicei în plimbările-i nocturne. 

Cum prevăzuse Théligny care, de altfel, sosea pe cîmpul 
de luptă în urma scutierului său, acolo. Într-adevăr începea 
muzica. 

O muzică zgomotoasă ce făcu de multe ori să se aplece 
capetele celor ce o ascultau ; dar încetul cu încetul orăşenii, 
care la început dăduseră prilej de rîs soldaţilor, se obişnuiră 
cu ea şi, odată obişnuiţi, deveniră mai îndirjiţi ca ceilalţi. 

Spaniolii însă înaintau în rînduri atît de numeroase că 
pînă la urmă orăşenii trebuiră să părăsească bulevardul 
exterior pe care încercaseră la început să-l apere, dar care 
neavînd parapet şi fiind dominat din toate părţile de înălțimile 
învecinate, nu avea şanse să fie păstrat. Ocrotiţi de cele două 


tunuri şi de archebuzierii de pe zidul vechi, se retraseră în 
bună rînduială, lăsînd trei oameni ucişi, dar luîndu-şi răniții. 

Yvonnet tîra un spaniol, căruia îi străpunsese trupul cu 
sabia lui fină şi-i luase apoi archebuza; dar cum n-avusese 
vreme să-i ia mortului totodată şi cartuşele atîrnate la 
centiron, îl trăgea cu totul după el, sperînd de altfel că truda 
nu-i va fi zadarnică şi că buzunarele vor fi tot atît de bine 
garnisite ca şi centironul. 

Speranţele nu-l înşelară : în afară de solda pe trei luni, 
distribuită în ajun spaniolilor pentru a le da mai mult curaj, 
fiecare dintre ei mai jefuise cîte puţin în cele cinci, şase zile 
de cînd porniseră campania. Nu v-am putea spune dacă 
spaniolul lui Yvonnet prădase mai mult ori mai puţin decît 
ceilalţi ; dar, după vizitarea buzunarelor, Yvonnet păru foarte 
satisfăcut de ce găsise în ele. 

In urma oştenilor lui Theligny şi-a cetăţenilor oraşului, cei 
doi comandanţi spanioli, Julien Romeron şi Ca- rondelet 
puseră stăpînire pe bulevarul exterior şi ocupară toate casele 
din marginea şoselei Guise şi a şoselei la Fère, ce formau aşa- 
zisul cartier de sus ; dar cînd voiră să traverseze spaţiul ce 
despărţea bulevardul exterior de zidul vechi, fură primiţi cu o 
ploaie de gloanţe atît de violentă că trebuiră să se retragă din 
nou în case, urmînd a trage de la ferestre, pînă cînd 
întunericul, lăsîndu-se de tot, puse capăt luptei. 

De abia la acea oră Yvonnet socoti că-i este îngăduit să 
întoarcă capul. Atunci, la zece paşi în urmă, abia depăşind 
povîrnişul meterezului, zări căpuşorul palid al unei drăgălaşe 
fete care sub pretextul că vrea să ştie dacă tatăl ei era acolo, 
intrase, cu toată opreliştea, în zona de luptă. 

Işi întoarse privirea de la fată spre locotenentul său. 

— Dragă dcmnule Yvonnet, îi spuse acesta, cum se 
împlinesc aproape două zile şi două nopţi de cînd eşti în 
campanie, trebuie să fii obosit ; mai poţi lăsa şi altora grija de 
a veghea pe meterez şi dumneata cearcă să-ţi găseşti pînă 
mîine un loc de odihnă bun şi plăcut. Mă vei găsi acolo unde 
se va da lupta. 

Yvonnet n-aşteptă să i se spună de două ori ; salută pe 
locotenent, aruncă o privire spre partea unde se afla Gudule 
şi, părînd că n-o bagă în seamă, o apucă pe şosea ca şi cum 
se ducea în oraş. 


Dar, fără îndoială, din cauza întunecimii se rătăci în 
cartier, căci zece minute mai tîrziu se afla într-o anumită 
ulicioară, în faţa unei anumite ferestruici, cu un picior pe 
borna de pe care se puteau face atitea lucruri. 

Ce făcu Yvonnet ? Se agăţă de două miînuţe albe care 
ieşiră imediat pe fereastră şi-l traseră înăuntru cu atita 
uşurinţă şi dexteritate, încît îţi puteai uşor da seama că nu 
făceau exerciţiul acela pentru întîia oară. 

Intîmplările pe care le-am povestit se petreceau la 2 
august 1557. 


VII.AMIRALUL ÎŞI ŢINE CUVÎNTUL 


Aşa cum era de prevăzut, Malemort străbătuse cu 
rapiditate cele şase leghe ce separă Saint-Quentin de tabăra 
din la Fere. 

Nici nu se împlinise bine o oră jumătate, că el se şi afla 
la uşa domnului amiral. 

Văzîndu-l pe omul acela ce sosea într-o goană nebu- 
nească, cu hainele însîngerate şi faţa ascunsă sub bandaje, 
era cu neputinţă să-l recunoşti pe Malemort, căci de sub 
mască nu i se zăreau decit ochii şi gura, în schimb se 
cunoştea de-o poştă că-i un aducător de veşti proaste. 

Fu deci introdus imediat la Coligny. 

Amiralul era cu unchiul său, conetabilul, ce abia sosise. 

Malemort povesti cucerirea localităţii Origny-Sainte- 
Benoîte, măcelărirea celor ce încercaseră să apere castelul, 
incendierea tuturor satelor de pe linia de înaintare a 
armatelor spaniole, ce lăsa în urmă-i o dîră de foc şi fum. 

Intr-o clipă unchiul şi nepotul îşi împărţiră rolurile. 

Coligny cu cinci, şase sute de oameni va pleca imediat 
să se închidă în Saint-Quentin, unde va rezista pînă la capăt. 

Conetabilul cu restul oştenilor din tabără se va duce să 
se alăture armatei ducelui de Nevers care, avînd numai opt, 
nouă mii de oameni şi fiind astfel prea slabă ca să atace 
armata spaniolă ce număra mai mult de cincizeci de mii de 


luptători, îi da numai tîrcoale, o observa, gata să profite de 
prima greşeală. 

Acea oaste mică manevra la hotarele regiunilor Lyon- 
nars şi Thierache. 

Amiralul porunci să sune imediat trompetele înşeua- rea 
cailor şi să bată tobele plecarea ; dar, după sfatul lui Maldent 
pe care îl alesese călăuză, se hotărî să ia drumul spre Ham, în 
loc să meargă pe drumul direct. După informaţiile culese se 
aştepta ca spaniolii să atace Saint-Quentinul pe la Remicourt, 
cartierul Saint-Jean şi cartierul Isle. 

Prin urmare planul lui Coligny va întîmpina rezistenţă pe 
cele trei laturi. 

Singurul drum care, după spusele lui Maldent, mai avea 
şansă să fie încă liber, era drumul de la Ham la Saint-Quentin, 
ce străbătea mlaştini cu neputinţă de a fi trecute decit de 
cunoscătorii anumitor poteci. 

Amiralul luă cu el trei cete de pedestraşi. 

Aceste cete erau comandate de căpitanii Saint-André, 
Rambouillet şi Louis Poy. 

Dar a treia, sosită din Gasconia în aceeaşi zi, era atît de 
trudită încît se opri pe drumul dintre la Fere şi Ham. 

In momentul cînd conetabilul şi amiralul ieşeau din la 
Fere, — amiralul plecînd la Ham şi conetabilul condu- cîndu-l, 
găsiră în mijlocul drumului, împiedicîndu-le trecerea, un dulău 
mare, negru, care stînd pe picioarele de dinapoi începu a 
scoate urlete prelungi. Il alungară din cale, dar cîinele, după 
ce se îndepărtă la vreo sută de paşi, se aşeză iar ca întiia oară 
în mijlocul drumului, scoţîind urlete şi mai sinistre. Alungat din 
nou, el repetă pentru a treia oară aceeaşi manevră, urlînd din 
ce în ce mai tare şi mai jalnic. 

Atunci conetabilul se uită la domnul de Coligny : 

— Ce dracu o fi însemniînd asta, nepoate ? întrebă el. 

— Ce să fie, răspunse amiralul, decît o muzică foarte 
displăcută, domnule ; şi cred că noi vom juca comedia. 

— Da, ba poate chiar şi tragedia!, răspunse conetabilul. 

Şi după această profeție, unchiul şi nepotul se îm- 
brăţişară, amiralul  continuîndu-şi drumul spre Ham, 
conetabilul întorcîndu-se în la Fère, pe care îl părăsi chiar în 
acea seară. 


1 Memoriile lui Jean de Mergey. (N. A.). 


La ieşirea din oraş însă, îl aştepta şi pe el o prevestire. 

Abia făcuse o leghe pe drumul ce ducea spre Laon, cînd 
un fel de pelerin purtînd o haină lungă şi o barbă lungă se 
repezi apucînd frîul calului şi strigîndu-i : 

— Montmorency ! Montmorency ! te vestesc că peste 
trei zile toată faima ta se va preface în pulbere ! 

— Fie, spuse conetabilul, dar eu te vestesc că mai întîi 
falca ta se va preface în mii de fărime ! 

Şi-i repezi un pumn atît de zdravăn, că bietul profet căzu 
leşinat într-adevăr sub lovitură cu falca strămutată din loc.! 

Conetabilul îşi urmă drumul la fel ca amiralul, fiecare 
ducînd cu sine o prevestire funestă. 

Amiralul ajunse la Ham către orele cinci seara. 

Era hotărît să-şi urmeze drumul fără să se oprească pînă 
la Saint-Quentin. Drept care, după ce lăsă soldaţilor o oră de 
odihnă, plecă mai departe cu călăreţii lui şi numai două 
companii de pedestraşi. 

La Ham, domnii de Jarnac şi de Luzarches cercaseră în 
fel şi chip să-l reţină, arătîndu-i cît de mare ajutor ar putea 
aduce în cîmp deschis şi oferindu-se să se închidă ei în locul 
lui la Saint-Quentin, dar el le răspunse : 

— Mai bine să-mi pierd toţi vitejii decît să nu dau ajutorul 
făgăduit acelor oameni curajoşi ce sînt atît de hotăriţi să-şi 
apere oraşul ! 

Şi, cum am spus, plecă fără întîrziere la ora hotărită. 

La porţile Ham-ului întîlni pe abatele de Saint-Prix, un 
foarte distins prelat care se numea Jacques de la Motte. Era în 
acelaşi timp canonic de Saint-Quentin, de Chartres, de Paris şi 
de Mans ; mai conducea, în afară de asta, două stăreţii şi pînă 
cînd muri fu canonic sub cinci regi, începind cu Francisc |. 

Coligny, bănuind că ilustrul călător venea de la Saint- 
Quentin, se duse la el ; războinicul şi preotul se prezentară 
unul altuia. 

Abatele, cînd începuseră primele lovituri de tun la poarta 
Isle, părăsise oraşul prin cartierul Ponthoille şi se ducea în 
mare grabă să informeze pe rege de situaţia în care se afla 
Saint-Quentin-ul şi să-i ceară ajutoare. Astfel, după cum 
prevăzuse amiralul, ultimul drum rămas liber era cel pe care îl 
urma. 


1 Memoriile lui James Melvile. (N. A.). 


— Domnule abate, zise amiralul către prelat, fiindcă te 
duci la rege, fii atît de amabil şi spune-i Maiestăţii- Sale că m- 
ai întîlnit în fruntea unei trupe bune, nădăjduind, de va vrea 
Dumnezeu, să intru în noaptea asta în Saint-Quentin, unde 
sper să fiu de mare ajutor. 

Şi, salutînd pe abate, îşi continuă drumul. 

La o leghe mai departe, începu să zărească fugarii din 
Origny-Sainte-Benoite şi din celelalte sate mai apropiate de 
Saint-Quentin care, nemaiputindu-se refugia în oraş, fuseseră 
siliţi să fugă mai departe. Nenorociţii erau sleiţi de puteri, unii 
abia mai putîndu-se tîrî, alţii lungiţi pe sub copaci aproape 
morţi de foame şi de oboseală. 

Amiralul le distribui ceva ajutoare şi îşi continuă drumul. 

Mad avea două leghe pînă la Saint-Quentin cînd se lăsă 
noaptea; dar Maldent era acolo : el răspundea de toţi cei care 
voiau să-l urmeze şi, în speranţa unei frumoase recompense 
la capătul drumului, se oferi, ca să dovedească buna-i 
credinţă, să meargă înaintea calului domnului amiral cu o 
fringhie legată de git. 

Ceata căpitanului Rambouillet o luă pe drumul indicat, 
însă căpitanul Saint-André pretinzînd că are o călăuză bună 
ceru învoială să meargă prin altă parte. 

Fiecare risca atît de mult în acele momente, încît 
amiralul nu îndrăzni să pretindă ca toată lumea să se bizuie, 
ca el, pe Maldent. 

Domnul de Saint-Andre apucă deci într-o direcţie şi 
amiralul în alta. 

Pe drumul spre Saint-Quentin nu dădură de nici o 
piedică. Oraşul nu fusese complet încercuit; una din laturi, 
aceea dinspre cartierul Ponthoille, era rezervată armatei 
engleze care trebuia să sosească dintr-un moment într-altul şi 
tocmai către această parte se îndrepta amiralul. 

De pe colina Savy, adică la trei sferturi de leghe de- 
părtare de Saint-Quentin, cercetară cu precauţie împrejurimile 
şi zăriră focurile armatei inamice întinzîndu-se de la capela 
Epargnemaille pînă la păşunile Gaillard ; ai fi spus că fusese 
lăsat anume un drum pentru mica trupă a amiralului. 

Atît de ciudat i se păru acestuia, încît se nelinişti, 
temîndu-se de vreo capcană. 


Procope, pe care frecventele consfătuiri cu Maldent îl 
obişnuiseră cu dialectul picard, se oferi să se ducă în 
recunoaştere. 

Amiralul primi şi făcu o haltă ca să-l aştepte. 

După trei sferturi de oră aventurierul se întoarse ; 
drumul era complet liber şi se putuse apropia atît de mult de 
ziduri, că văzuse santinela care patrula de la poarta Ponthoille 
pînă la turnul din faţa păşunelor Oisons. 

Atunci, peste micul braţ de rîu ce curgea în vremea 
aceea pe lîngă zid, Procope fluierase pe santinelă, care se 
oprise, cercînd să străpungă întunericul cu privirea. 

Procope fluierase încă o dată şi asigurîndu-se că fusese 
văzut, vesti cu voce scăzută apropierea domnului amiral. 

In felul acesta postul de la poarta Ponthoille va fi 
prevenit şi amiralul va putea intra înăuntru imediat ce va 
ajunge. 

Coligny îl lăudă pe Procope pentru inteligenţa lui, aprobă 
tot ce făcuse şi, mai liniştit, porni la drum călăuzit tot de 
Maldent. 

La treizeci de paşi de poartă un om se ridică dintr-un 
şanţ. Ţinea un pistol în mînă, gata să tragă dacă trupa care se 
apropia în loc să fie prietenii aşteptaţi ar fi fost o trupă 
inamică. 

Se vedea pe metereze ca o umbră mai deasă : o sută de 
oameni fuseseră chemaţi în acel punct pentru cazul cînd 
destăinuirile lui Procope către santinelă ar fi ascuns vreo 
surpriză. 

Omul cu pistolul, care ţişnise ca să zicem aşa din şanţ, 
era locotenentul Thsligny. 

— Franţa şi Theligny ! rosti el înaintînd. 

— Franţa şi Coligny ! răspunse amiralul. 

Astfel se recunoscură ; era într-adevăr ajutorul promis 
care sosise şi porţile se deschiseră. 

Amiralul şi cei o sută douăzeci de oameni intrară. 

Imediat se zvoni în tot oraşul sosirea lor şi locuitorii ieşiră 
pe jumătate îmbrăcaţi din case, scoţind strigăte de bucurie. 
Mulţi voiau să facă mare iluminaţie ; cîţiva chiar începuseră. 
Dar amiralul porunci să se facă tăcere şi să se stingă luminile. 


Se temea ca armata duşmană să nu prindă de veste şi 
să sporească supravegherea. De altfel, Saint-André şi trupa lui 
nu sosiseră încă. 

Se făcuse orele trei dimineaţa şi încă nu se ştia nimic de 
ei. 

Atunci, cum nu mai era mult pînă la revărsatul zorilor şi 
era pericol ca trupa să dea peste vreun grup de spanioli, 
Lactance se prezentă cu vreo şase, opt iacobini de ai lui. 

Cuvioşii călugări, pe care haina îi punea la adăpostul 
oricărei bănuieli, se ofereau să se împrăştie în cîmpie pe o 
lăţime de o leghe, două, şi să aducă compania rătăcită. 

Propunerea lor fu primită, aşa că plecară, unii prin poarta 
Ponthoille, alţii prin portiţa Sainte-Catherine. 

Intre orele patru şi cinci dimineaţa apăru o primă trupă 
de şaizeci de oameni condusă de doi călugări iacobini. 

Apoi, pe la şase, sosi încă o trupă de cincizeci, şaizeci de 
soldaţi conduşi de asemeni de un călugăr. 

Căpitanul Saint-Andre se afla cu a doua trupă. 

Călăuza lor se rătăcise, rătăcindu-i şi pe ei. 

Ceilalţi călugări se înapoiară pe rînd şi Dumnezeu care-i 
ocrotea îngădui ca de astădată nici unuia să nu i se intimple 
vreo nenorocire. 

Indată cum intrară ultimii oameni în oraş, Coligny făcu 
apelul. 

Se constată că, datorită lui, garnizoana se întărise cu 
două sute cincizeci de oameni. Din punct de vedere numeric 
ajutorul era destul de slab, dar prezenţa celui care-l aducea 
dînd curaj şi celor mai timizi, ridicase extraordinar moralul 
tuturor. 

Theligny, primarul şi guvernatorul oraşului  dădură 
amiralului un raport exact despre cele petrecute în ajun. Mai 
convins ca întotdeauna că trebuia să apere cartierul Isle cu 
orice preţ, Coligny se îndreptă mai întîi într-acolo. De pe 
înălţimea vechiului zid, în mijlocul gloanţelor ce şuierau în 
juru-i, hotărî ca îndată ce se va înnopta, chiar în seara aceea, 
să facă o ieşire ca să incendieze casele vecine, dinăuntrul 
cărora spaniolii amenințau necontenit pe soldaţii ce păzeau 
zidurile. Dacă izbuteau şi luau înapoi asediatorilor bulevardul 
pe care îl ocupaseră cu o zi înainte, s-ar fi putut săpa atunci o 
tranşee în faţa zidului vechi care să-l protejeze şi să pună la 


adăpost de focul duşmanilor tranşeele zidite dintre cele două 
bastioane. 

Pînă atunci, ca să concentreze în acel punct toate 
mijloacele posibile de apărare, amiralul dădu ordin să se facă 
la fiecare capăt al meterezului cîte o deschizătură în care se 
aşezară două tunuri. 

Apoi, odată luate aceste prime măsuri de urgenţă. 
Coligny se gîndi că sosise timpul să cerceteze calitatea şi 
cantitatea inamicilor cu care avea să se măsoare. 

De altfel, după drapelele corturilor era uşor să se 
recunoască națiunea căreia aparţineau soldaţii şi pe prinții ce 
îi comandau. 

Din locul unde se afla, adică din unghiul cel mai avansat 
al zidului vechi, amiralul zărea la dreapta sa trei tabere 
perfect distincte, aşezate fiecare pe cîte o colină. 

Cea mai îndepărtată era o contelui de Schwartzburg. 

Tabăra de la mijloc era o contelui de Egmond şi a 
contelui de Horn, cei doi nedespărţiţi pe care nici moartea nu 
i-a putut separa. 

Cea mai apropiată tabără era a lui Emmanuel-Phi- libert. 

Chiar în faţa lui, amiralul avea trupele spaniole, îm- 
potriva cărora se dăduse lupta din ajun şi care erau conduse 
de don Julien Romeron şi de căpitanul Carondelet. 

In sfîrşit, la stînga se vedea punctul cel mai avansat al 
taberii principale. 

Acea tabără, ce se întindea aproape pe-o jumătate de 
leghe şi unde mai tîrziu ducele de Savoia veni să-şi aşeze 
corturile, era aproape în întregime mărginită de rîul Somme, 
care formează un semicerc de la izvoare pînă cînd ajunge 
între Saint-Quentin şi cartierul Isle. 

Era aşezată de-a lungul unei laturi a zidului, de la rîu 
pînă la cartierul Saint-Jean. 

In această tabără îşi aveau cvartirele feldmareşalul de 
Binincourt, margravul de Berg, margravul de Valle, ducele de 
Saimona, contele de Schwartzburg, contele de Mansfeld, 
Bernard de Mendoza, Ferdinand de Gonzague, episcopul de 
Arras, contele de Feria, contele Rinago, mareşalul de 
Carcheris, ducele Eric de Brunswick, ducele Ernest de 
Brunswick, don Juan Manrique, monseniorul de Bossu, 
monseniorul de Berlaimont, contele de Mègue, seniorul Lazori 


de Schwendy ; în sfîrşit, cvartirul cavaleriei grele, cvartirul 
halebardierilor şi cvartirul răzvrătiţilor.! 

De la turnul Saint-Jean pînă la turnul cel mare, adică în 
partea opusă cartierului Isle, se întindea tabăra flamandă şi 
era aşezată o baterie de tunuri atît de cumplită, că din ziua 
aceea, drumului de unde trăgea i-a rămas numele de uliţa 
ladului. 

In sfîrşit, mai rămînea latura oraşului ce se întinde de la 
Ponthoille de Tourival care, cum am mai spus, rămăsese 
complet neocupată în aşteptarea armatei engleze, căreia i se 
păstrase acea poziţie. 

După ce amiralul termină acest fel de trecere în revistă 
pregătitoare, se întoarse la primărie. Acolo dădu ordin să i se 
dea o listă a tuturor oamenilor valizi ; să se caute toate 
armele ce se mai puteau găsi prin oraş ; să se deschidă un 
registru de înscriere pentru lucrătorii bărbaţi şi femei care ar 
vrea să participe la întărituri ; să se facă o percheziţie în 
scopul de a aduna toate uneltele, coşurile de spate, lopeţile, 
panerele, tîrnăcoapele, sapele şi cazmalele ; să se facă o 
socoteală a tuturor grînelor, făinii, vinului, vitelor şi proviziilor 
de toate soiurile ce se aflau atît în magazinele publice, cît şi în 
casele particulare, ca să se raţionalizeze consumul şi să se 
evite jaful. In sfîrşit, ceru un raport exact nu numai despre 
situaţia artileriei, ci şi de cantitatea de pulbere, de ghiulele şi 
a numărului de servanţi de la tunuri. 

In inspecția pe care o făcuse, amiralul nu văzuse decit 
două mori : una de vînt în capătul străzii Billon, lîngă turnul 
Roşu şi una de apă pe Somme, în cartierul de jos din Isle. Nu 
erau deajuns acele două instalaţii ca să macine grîul necesar 
consumului unui oraş de douăzeci de mii de suflete. 

Işi arătă îngrijorarea. 

Dar, numaidecit, consilierii comunali îl liniştiră lă- 
murindu-i că în oraş s-ar găsi pînă la cincisprezece, şai- 
sprezece mori de mînă, care pot funcţiona cu ajutorul cailor şi 
că, dacă vor merge fără oprire, vor asigura alimentarea 
oraşului şi a garnizoanei. 

Apoi Coligny organiză găzduirea companiilor, hotărînd 
împărţirea oraşului în patru cartiere, dar subîmpărţind cele 
patru cartiere în şaisprezece părţi, supravegheate de 


1 Mercenari, nemulţumiţi din diferite pricini, ce formau un corp aparte. 


şaisprezece cetăţeni şi şaisprezece ofiţeri, astfel ca toate 
hotărtrile să se ia de comun acord. Armata fu repartizată la 
apărarea zidurilor împreună cu miliția cetăţenească, fiecare 
avînd de apărat cartierul respectiv. Se formă un consiliu 
municipal permanent pentru a fi gata să facă fără întîrziere 
orice rechiziţie necesară. 

Amiralul prezentă apoi conducerii oraşului pe gentilomii 
care formau ceea ce s-ar numi astăzi statul său major şi care 
trebuiau să fie mediatorii săi pe lîngă dregători. 

Pe lîngă asta, şi în afară de ofiţerii săi, mai numi pe 
căpitanul Languetot intendent-şef al artileriei, cu zece oşteni 
la dispoziţie, ce aveau misiunea să verifice zilnic cantitatea de 
praf de puşcă folosită de tunari şi fiind mai cu seamă 
însărcinat să vegheze ca preţioasa pulbere să fie la adăpost 
de orice pericol. 

Cercetind zidurile, Coligny observase în apropiere de 
poarta Saint-Jean, la o depărtare cel mult de o sută de paşi de 
zid, o mulţime de grădini pline de pomi fructiferi împrejmuite 
cu garduri înalte şi stufoase de mărăcini ; gardurile şi pomii 
aceia ofereau inamicului un adăpost care i-ar fi îngăduit să se 
apropie de metereze. Cum livezile aparţineau conducătorilor 
oraşului, amiralul ceru Sfatului învoirea să le taie, ceea ce i se 
acordă fără nici o dificultate şi pe loc fură mobilizați toţi 
dulgherii din oraş ca să dea la pămînt toţi arborii şi hăţişurile. 

Tot ceea ce doborau era destinat la facerea fascinelor. 

După ce văzu că întreaga adunare, nobili, cetăţeni şi 
militari, era la fel de însufleţită, dacă nu de acelaşi entuziasm 
cel puţin de aceeaşi energie, Coligny se retrase în casa 
guvernatorului, unde avea întîlnire cu ofiţerii tuturor 
companiilor. Acea casă se afla pe strada de la Monnaie, între 
la Templerie şi Jacobini. 

Acolo, ofiţerii fură puşi la curent cu tot ce se făcuse. 
Amiralul le vorbi despre moralul ridicat al locuitorilor oraşului 
şi hotărîrea lor de a se apăra cu orice preţ pînă la capăt, 
îndemnîndu-i să se poarte cît mai blînd cu ei în acea gravă 
situaţie, pentru a păstra astfel buna înţelegere între cele două 
puteri ce cad de acord atît de greu şi de rar, armata şi 
burghezia. 


Pe lîngă asta, fiecare căpitan trebui să dea pe loc situaţia 
companiei sale, ca amiralul să ştie cu precizie de cîţi oameni 
dispune şi cifra gurilor pe care le avea de hrănit. 

In sfîrşit, urcîndu-se cu un inginer pe terasa bisericii 
Collegiale, îi arătă din acel punct înalt, de unde cu- prindeai 
cu privirea tranşeele din jurul oraşului, gropile ce trebuiau 
umplute şi movilele ce trebuiau nivelate. 

După ce sfîrşi de dat ordinele, rămas singur cu ofiţerul 
pe care voia să-l trimită la conetabil ca să obţină un ajutor de 
trupe, cît mai era cu putinţă de-a aproviziona oraşul, hotărî că 
drumul spre Savy, adăpostit de vii şi ieşind lîngă capela 
Epargnemaille după ce traversează un lanţ de coline, era 
calea cea mai favorabilă pe unde s-ar putea apropia de oraş 
trupele. 

Intr-adevăr, căpitanul Saint-André sosise din partea 
aceea, în plină zi, fără a fi văzut. 

Apoi după ce termină de dat ordine şi dispoziţii, Coligny, 
amintindu-şi în sfîrşit că era şi el om, se duse să sc 
odihnească cîteva ore. 


VIII.CORTUL AVENTURIERILOR 


În timp ce toate măsurile acestea de siguranţă erau 
luate de Coligny, pe umerii căruia apăsa toată răspunderea 
apărării oraşului şi care fiind acum ceva mai liniştit, cum am 
spus, de înflăcărarea oştenilor şi curajul cetăţenilor, se dusese 
în palatul guvernatorului să se odihnească în sfirşit şi el o 
clipă, aventurierii noştri, gata şi ei să lupte pentru oraş — căci 
Coligny îi luase în soldă, cu condiţiile puse de Procope — 
aventurierii noştri, fără să le pese de nimic, aşteptind liniştiţi 
primul semnal al trompetei şi al tobei, îşi aşezaseră cortul la 
vreo sută de paşi de poarta Isle, stabilindu-şi domiciliul pe un 
loc viran ce se întindea în faţa mănăstirii Cordelierilor, 
începînd din capătul străzii Wager pînă la taluzul zidului. 

În urma intrării lui Coligny în Saint-Quentin, se aflau 
reuniți cu toţii. 

Făceau socotelile. 

Yvonnet, ce sta în picioare, tocmai vărsase corect la casă 
jumătatea sumei obţinută prin dărnicia regelui Henric al Il- 


lea ; Procope, jumătatea onorariilor încasate ca notar ; 
Maldent, jumătate din suma primită cînd fusese călăuză ; 
Malemort, jumătate din gratificaţia pe care o meritase 
ducîndu-se, rănit cum era, să-l prevină pe Coligny de sosirea 
Spaniolilor; Pilletrousse, în sfîrşit, jumătate din ce cîştigase 
vînzînd carnea boilor aduşi de cei doi Scharfenstein. 

Cît despre aceştia din urmă, cum nu se dăduse încă nici 
o luptă, n-aveau nimic de adus comunităţii şi erau ocupati, 
fără să le pese de viitoarea criză de alimente ce-o va aduce 
blocada oraşului, să frigă restul din sfertul de bou ce le 
rămăsese din carnea vîndută de Pilletrousse. 

Lactance aducea doi saci mari de grîu şi un sac de 
fasole, pe care le oferi comunităţii în loc de bani, dar trimis 
aventurierilor noştri de mănăstirea lacobinilor, a cărei călugări 
înregimentaţi aleseseră căpitan, după cum se ştie, pe 
Lactance. 

Fracasso continua să caute, fără s-o găsească, rima la 
verbul a pierde. 

Sub un fel de hangar înjghebat în pripă, cei doi cai, al lui 
Yvonnet şi-al lui Malemort, îşi mestecau fînul şi-şi savurau 
ovăzul. 

Sub hangar era aşezată o moară portabilă, nu ca să stea 
în apropierea cailor, ci ca să fie la adăpost ; de în- virtitul ei 
aveau grijă Heinrich şi Frantz. 

Afacerile băneşti ale societăţii mergeau bine şi patruzeci 
de scuzi de aur, numărați cu grijă de Procope, mai numărați o 
dată de Maldent şi aşezaţi în teancuri de Pilletrousse, erau 
gata să intre în casa comună. 

Dacă asociaţia mai dura încă un an în asemenea condiţii, 
Procope plănuia să-şi cumpere o funcţie de notar sau de 
procuror ; Maldent să-şi ia o fermuliţă pe drumul de la Ham 
spre la Fère, pe care o cunoştea de mult deoarece, cum am 
mai spus, era din partea locului ; Yvonnet să se însoare cu o 
moştenitoare bogată, la mîna căreia va avea îndoit dreptul 
atit prin eleganța cît şi prin averea sa ; Pilletrousse, să preia o 
măcelărie mare, fie în capitală, fie într-un oraş important din 
provincie; Fracasso, să-şi tipărească poeziile, la fel ca domnul 
Ronsard ori domnul Jodelle; în sfîrşit, Malemort, să se bată pe 
cont propriu, cît va avea chef şi să scape de reproşurile 
prietenilor şi a celor în serviciul cărora se înrola, ce-l ţineau 


veşnic de rău că n-avea de loc grijă de păstrarea persoanei 
sale. 

Cît despre cei doi Scharfenstein, nu-şi făceau nici un fel 
de plan, neavînd nici o idee. 

in momentul cînd Maldent isprăvea de verificat nu- 
mărarea scuzilor şi Pilletrousse alinia ultimul teanc, o umbră 
căzu asupra aventurierilor, vestind că un corp opac se 
aşezase între ei şi lumină. 

instinctiv, Procope întinse mîna spre aur, dar Maldent, 
mai iute, îl acoperi cu pălăria. 

Yvonnet se întoarse. 

Acelaşi tînăr care voise să cumpere calul în tabăra din la 
Fere, sta în pragul cortului. 

Oricit de iute acoperise Maldent banii cu pălăria, ne- 
cunoscutul îi văzuse şi, cu privirea ageră a unui om obişnuit 
să aprecieze astfel de lucruri, calculase că suma pe care se 
grăbiseră s-o ascundă de el, putea să se ridice cam la 
cincizeci de scuzi de aur. 

—A ! a ! exclamă el, se pare că recolta n-a fost 
proastă!... Am căzut la un moment nepotrivit pentru a vă 
propune o afacere. O să fiți al naibii de neînduplecaţi, 
meşterilor ! 

— Depinde de gravitatea afacerii, zise Procope. 

— Sînt multe feluri de afaceri, completă Maldent. 

— Mai sînt şanse de cîştig şi în afară de propunerile 
dumitale ? întrebă Pilletrousse. 

— Dacă-i vorba şi de ceva lovituri de sabie, n-o să ne 
tîrguim prea mult, zise Malemort. 

— Dacă nu-i un atac împotriva vreunei biserici sau 
mănăstiri, ne vom putea înţelege, spuse Lactance. 

— Mai ales dacă va avea loc pe o noapte cu lună, zise 
Fracasso ; eu sînt pentru expedițiile de noapte ; sînt singurele 
poetice şi pitoreşti. 

Yvonnet nu spuse nimic ; îl cerceta cu ochii pe străin. 

Cei doi Scharfenstein erau absorbiți cu frigerea hălcii de 
carne. 

Toate observaţiile precedente, fiecare descriind ca- 
racterul persoanei care o făcea, ţişniseră aproape simultan de 
pe buzele aventurierilor. 

Tînărul zimbi. 


Răspunse dintr-o dată la toate întrebările, privind pe rînd 
la cel căruia i se adresa fracțiunea din răspuns. 

— Da, afacerea este gravă, zise el, chiar cît se poate de 
gravă ! şi cu toate că sînt şanse de cîştig în plus de 
propunerea mea, precum şi destule lovituri de dat şi de 
primit, am de gînd să vă ofer o sumă rezonabilă care să 
mulţumească şi pe cei mai pretenţioşi... Cît despre sufletele 
pioase, se pot linişti căci nu-i vorba nici de mănăstire, nici de 
biserică şi-i probabil că pentru mai multă siguranţă vom 
acţiona numai noaptea ; trebuie să spun însă că aş prefera o 
noapte întunecoasă unei nopţi cu lună. 

— Atunci, spuse Procope care de obicei avea însărci- 
narea de a susţine interesele asociaţiei, prezentaţi pro- 
punerea şi vom vedea dacă este acceptabilă. 

— Este vorba, răspunse tînărul, să vă angajaţi a mă 
urma într-o expediţie nocturnă, sau o încăierare, o luptă ori o 
bătălie în plină zi. 

— Şi ce va trebui să facem, urmîndu-te pe dumneata în 
această expediţie nocturnă, în această încăierare, luptă ori 
bătălie ? 

— Va trebui să atacați pe cel pe care îl voi ataca eu, să-l 
înconjurați şi să-l loviți pînă îl veţi ucide. 

— Şi dacă se predă ? 

— Vă previn de la început că nu va obţine de la mine nici 
o îndurare. 

— Drace ! făcu Procope, e vorba de o ură de moarte, 
atunci ? 

— De moarte ! ai rostit tocmai cuvintul, prietene. 

— Bun ! mormăi Malemort frecîndu-şi mîinile, asta zic şi 
eu că-nseamnă a vorbi ! 

— Totuşi, interveni Maldent, dacă preţul răscumpărării 
este bun, socot că-i mai avantajos pentru noi să-l acceptăm 
decît să ucidem. 

— Aşa că voi discuta cu voi, în acelaşi timp, şi de 
răscumpărare şi de moarte, ca să fie prevăzute amiîndouă 
cazurile. 

— Vrei să spui, îi luă vorba Procope, că ne cumperi omul 
mort sau viu ? 

— Mort sau viu, aşa este. 

— Cît pentru mort ? cît pentru viu ? 


— Acelaşi preţ. 

— Bine ! zise Maldent, dar mi se pare că un om viu 
valorează totuşi mai mult decît un om mort ? 

— Nu, căci nu-l cumpăr viu decît ca să-l prefac într-unul 
mort, atita tot. 

— Să vedem, zise Procope, cît daţi ? 

— O clipă, Procope ! îl întrerupse Yvonnet; mai trebuie 
ca domnul de Waldeck să binevoiască a ne spune de cine este 
vorba. 

Tînărul făcu o săritură îndărăt. 

— Ai rostit un nume... spuse el. 

— Care este al dumneavoastră, domnule, urmă Yvonnet, 
pe cînd aventurierii schimbau priviri între ei, începînd a 
pricepe că trebuia să lase în seama amantului domnişoarei 
Gudule apărarea intereselor obşteşti. 

Tînărul îşi încruntă sprîncenele groase, roşcate. 

— Şi de unde mă cunoşti ? întrebă el. 

— Vreţi să vă spun ? răspunse Yvonnet. 

Waldeck ezită. 

— Amintiţi-vă de castelul Parcq, continuă aventurierul. 

Waldeck se făcu palid. 

— Amintiţi-vă de pădurea din Saint-Pol-sur-Ternoise. 

— Tocmai fiindcă mi-o amintesc, mă aflu aici, spuse 
Waldeck, şi vă fac propunerea pe care o discutăm. 

— Asta înseamnă că cel pe care trebuie să-l ucidem este 
ducele Emmanuel-Philibert, rosti liniştit Yvonnet. 

— Drace ! exclamă Procope ; ducele de Savoia ! 

— Vedeţi că-i bine să lămurim cum stau lucrurile, se 
întoarse Yvonnet spre tovarăşii lui, făcîndu-le un semn cu 
ochiul. 

— Şi adică de ce nu l-am omori pe ducele de Savoia ? 
strigă Malemort. 

— N-am spus că nu trebuie să-l ucidem pe ducele de 
Savoia, îi răspunse Procope. 

— Perfect! zise Malemort. Ducele de Savoia este duş- 
manul nostru deoarece sîntem în solda domnului amiral şi nu 
văd de ce nu l-am omori pe ducele de Savoia ca pe oricare 
altul. 


— Ai perfectă dreptate, Malemort, îi răspunse Procope ; 
poţi ucide pe ducele de Savoia ca pe oricare altul... numai că, 
este mai scump decit altul ! 

Maldent făcu un semn de aprobare. 

— Mult mai scump ! repetă el. 

— Fără a mai pune la socoteală, adăugă Lactance, că la 
asemenea joc îţi pui în primejdie sufletul. 

— Eh ! făcu Waldeck cu zîimbetu-i crud ; crezi tu că 
Benvenuto Cellini, dacă a ajuns în infern, asta-i numai pentru 
că l-a ucis pe conetabilul de Bourbon ? 

— Conetabilul de Bourbon era un rebel, distinguo, zise 
Procope. 

— În plus, luptînd în contra papii Clément al VIl-lea, era 
excomunicat, adăugă Lactance, şi era o faptă pioasă să-l 
omori. 

— Ba mai este şi prieten cu papa Paul al IV-lea, ducele 
de Savoia al vostru ! spuse Waldeck ridicînd din umeri. 

— Staţi puţin, nu-i vorba despre asta, zise Pilletrousse ; 
este vorba de preţ. 

— Aşa-i ! aprobă Waldeck, cum s-ar spune, să ne în- 
toarcem la subiect. Ei, ce spuneţi de cinci sute de scuzi de 
aur, o sută acont şi patru sute după ce terminati treaba ? 

Procope clătină din cap. 

— Eu socot că sîntem încă departe de preţ. 

— Imi pare rău, replică Waldeck, deoarece, ca să nu 
pierdem timp, am spus ultimul meu cuvînt şi ultimul preț... 
Am cinci sute de scuzi de aur şi nici un carolust în plus ; dacă 
refuzaţi voi fi silit să mă adresez în altă parte. 

Aventurierii se priviră ; cinci din şapte dădură din cap. 
Numai Malemort era pentru acceptare văzînd un prilej de a da 
şi a primi lovituri. Fracasso se pierduse iar în visările-i poetice. 

— De altfel, zise Waldeck, nu-i nici o grabă... Mai gîndiţi- 
vă. Vă cunosc, mă cunoaşteţi şi locuim în acelaşi oraş. Ne 
putem regăsi uşor. 

Şi făcînd un uşor salut din cap aventurierilor, se întoarse 
şi se îndepărtă. 

— Să-l rechemăm ? zise Procope. 

— De ! făcu Maldent, cinci sute de scuzi de aur nu se 
găsesc pe toate drumurile. 


1 Monedă de argint. 


— Şi apoi, spuse Yvonnet, dacă asta-i tot ce are, chiar şi 
cea mai frumoasă fată din lume nu poate dărui decit ceea ce 
are. 

— Fraților, interveni Lactance, vieţile prinților de pe 
acest pămînt sînt sub ocrotirea directă a cerului ; atingîndu-te 
de ei rişti să-ţi pierzi sufletul. Nu putem deci să ne atingem 
decît pentru o sumă care să permită fiecăruia să-şi cumpere 
indulgenţele de care are nevoie, fie că reuşim, ori că nu 
reuşim. Intenţia, fraţilor — cum îmi spunea chiar ieri cinstitul 
stareţ al iacobinilor — intenţia, fraţilor, este socotită la fel ca 
fapta. 

— E drept, zise Pilletrousse, că aşa ceva valorează mai 
mult decît ne propune... Dar, dacă am da lovitura pe cont 
propriu... hai ? 

— Da, aprobă Malemort, să dăm lovitura. 

— Domnilor, îi întrerupse Procope, ideea este a domnului 
de Waldeck ; să i-o luăm cînd el a venit să ne-o destăinuiască 
ar însemna un furt... Cunoaşteţi principiile mele în materie de 
drept. 

— Atunci, răspunse Yvonnet, dacă ideea este a lui, cum 
spui tu, şi dacă-i proprietarul ideii, eu sînt de părere a trebuie 
să acceptăm cei cinci sute de scuzi de aur. 

— Da, să acceptăm şi să ne batem, strigă Malemort. 

— Ei, să nu ne pripim, zise Maldent. 

— Şi dacă se învoieşte cu alţii ? zise Yvonnet. 

— Da, dacă se învoieşte cu alţii ? repetă Procope. 

— Să primim, şi la luptă ! urlă Malemort. 

— Da, da, să primim ! strigară toţi în cor. 

— Za brimim ! spuseră cei doi Scharfenstein, care intrau 
în clipa aceea aducînd pe o scîndură halca de carne friptă şi 
care, fără a şti despre ce e vorba, se alăturau părerii 
majorităţii, arătîndu-se ca întotdeauna oameni de înţeles. 

— Atunci, să alerge careva după el şi să-l aducă înapoi, 
spuse Procope. 

— Eu ! zise Malemort. 

Şi se repezi spre uşă. 

Dar chiar în clipa aceea auzi răsunînd dinspre cartierul 
Isle cîteva focuri de armă care numaidecit se prefăcură într-un 
tir violent. 


— Ha ! la luptă ! la luptă ! strigă Malemort scoţindu-şi 
sabia şi luînd-o la goană spre zgomotul ce se auzea din- tr-o 
direcţie cu totul opusă celei pe care apucase bastardul 
Waldeck, adică spre turnul Apelor. 

— Ei ! ei ! a început lupta în partea cartierului Isle ! 
Trebuie să văd ce se întîmplă cu Gudule ! strigă Yvonnet. 

— Şi afacerea ? strigă la rîndu-i Procope. 

— Isprăveşte-o, zise Yvonnet; fă cum crezi tu şi are să fie 
bine... iți dau procură. 

Şi se avintă pe urmele lui Malemort care deja trecuse 
primul pod şi punea piciorul pe insula ce forma trecă- toarea 
Saint-Pierre. 

Să-i urmărim, la rîndul nostru, pe Malemort şi Yvonnet, 
ca să vedem ce se întîmplă în cartierul Isle. 


IX.BĂTĂLIA 


Vă amintiţi că intrînd în palatul guvernatorului, amiralul 
dăduse ordin ca spre seară să se facă o ieşire în scopul 
incendierii caselor de pe marginile bulevardului exterior, de la 
adăpostul cărora Spaniolii trăgeau asupra apărătorilor 
oraşului care, aşezaţi pe un platou interior, primeau focul fără 
să se poată feri. 

Ordinul fusese dat domnilor de Theligny, de Jarnao şi de 
Luzarches. 

Drept care, la ora şase seara, cei trei ofiţeri adunaseră 
vreo sută de oameni din companiile lor respective şi o sută 
douăzeci de cetăţeni voluntari, conduşi de Guillaume şi Jean 
Pauquet. 

Cei două sute douăzeci de oameni aveau să atace două 
mii. 

La treizeci de paşi numai de zidul vechi drumul se 
bifurcă, cum am mai spus. 

Una din ramificații duce spre Guise şi cealaltă spre la 
Fere. 

Casele ce urmau a fi distruse se aflau pe cele două laturi 
ale drumului principal şi pe fiecare ramificaţie. 


Mica trupă trebuia ca odată ajunsă în afara zidului vechi 
să se despartă în două grupe : una atacînd la dreapta, 
cealaltă la stînga, incendiind amîndouă odată. 

Guillaume şi Jean Pauquet, care cunoşteau locurile, îşi 
luaseră însărcinarea să conducă fiecare una din grupe. 

La orele şase şi jumătate seara poarta cartierului Isle se 
deschise şi mica trupă păşi în pas alergător. 

Deşi adunarea trupei se făcuse în cea mai mare taină şi 
ieşirea fusese atit de rapidă, santinelele totuşi semnalaseră 
adunarea trupei, iar Carondelet şi don Julien Romeron 
prevăzuseră ieşirea. 

Aşa că la capătul fiecărei străzi Francezii găsiră cîte un 
pluton de spanioli de două ori mai numeros ca al lor, şi de la 
fiecare fereastră moartea cobora asupra lor. 

Totuşi, atît de violentă fu ciocnirea încît plutoanele 
spaniolilor care apărau cele două străzi fură străpunse şi, cu 
toată ploaia de gloanţe de la ferestre, atacanţii pătrunseră în 
cinci sau şase case. 

Se înţelege că Malemort, strigînd, urlînd, blestemînd şi 
mai cu seamă lovind, izbutise să se strecoare în fruntea uneia 
din cele două coloane şi să intre primul într-o casă. 

Ajuns în casă, uită că intrase numai pentru a da foc şi 
repezindu-se în sus pe scări ajunse la etaj. 

Pe de altă parte, cei care pătrunseră după el, uitară că el 
intrase înaintea lor şi, nemaigîndindu-se decit la misiune, 
îngrămădiră legături de nuiele în sălile de jos şi mai ales la 
capătul scării. 

Apoi dădură foc. 

Izbutiră astfel în două, trei case de pe marginea bule- 
vardului. 

Spaniolii crezuseră întîi că-i un atac obişnuit; dar îndată, 
după valurile de fum ce ieşeau pe ferestrele de la partere, 
ghiciră intenţia francezilor. 

Atunci, unindu-şi toate forţele, căzură de zece ori, mai 
numeroşi asupra micii trupe care fu respinsă. 

Dar ea, chiar dacă nu izbutise, măcar în parte îşi 
îndeplinise misiunea, căci flăcările începuseră a străbate prin 
acoperişurile a două, trei case. 

Ne amintim că Yvonnet, nefiind ales printre cei ce făceau 
ieşirea, avusese ideea să-şi întrebuinţeze timpul ducîndu-se la 


domnişoara Gudule, dîndu-şi toată silinţa să-i potolească 
spaima; fata era foarte înspăimîntată căci, după cum am mai 
spus, tatăl şi unchiul ei erau călăuzele celor două coloane de 
atac. 

La un moment dat, strigătele, larma, zgomotul împuş- 
căturilor fură atît de puternice, încît chiar şi Yvonnet, curios să 
ştie ce se petrece, se urcă în pod, urmat de fată ce se ţinea ca 
o umbră de el, puţin de frică, dar mai mult din dragoste. 

Uitîndu-se prin lucarnă, îşi putu da seama de cele ce se 
petreceau. 

Archebuzele trăgeau fără încetare şi în acelaşi timp 
zăngănitul fierului lovit de fier arăta că pe străzi continua 
lupta corp la corp. 

Şi asta nu era totul. Cum am spus, fumul ieşea pe 
ferestrele de la patru, cinci case şi prin mijlocul fumului se 
vedeau fiinte omeneşti zbătindu-se încolo şi încoace 
inspăimîntate. 

Erau spaniolii surprinşi de incendiu ce nu puteau să 
coboare de la etaje din pricina scărilor aprinse. 

In toate casele acelea se iscase o mişcare de spaimă 
uşor de observat ; dar într-una mai ales, spaima părea că 
sporise pînă la groază. 

Era casa unde opera Malemort care, fără a se sinchisi de 
incendiu, ataca, lovea, se lupta în mijlocul fumăriei. 

În clipa cînd Yvonnet scotea nasul pe ferestruică, scena 
se petrecea la primul etaj. 

Cei mai prudenţi dintre spaniolii ce apărau acel etaj 
văzînd că trebuie să lupte în acelaşi timp contra incendiului, şi 
împotriva acelui om ce părea diavolul în persoană, săriră pe 
ferestre. 

Ceilalţi, instinctiv, se urcară la al doilea etaj. 

Malemort nu se mai ocupă de cei care săriseră pe 
ferestre, dar urmări la etajul doi pe fugari, slobozind strigătu-i 
preferat : „La luptă !” 

In timp ce incendiul îşi urma opera lui de distrugere, 
Malemort îi urmărea pe spanioli şi focul îl urmărea pe 
Malemort. 

Fără îndoială, de data asta aventurierul datora invul- 
nerabilitatea sa neobişnuită puternicului aliat ce venea în 
urma lui şi căruia părea că nu-i dă nici o atenţie. 


Curînd fumul întunecă etajul al doilea, la fel ca pe întiiul 
şi incendiul străpunse pardoseala cu limbile-i de flăcări 

Unul ori doi spanioli, înfruntînd pericolul căderii, săriră 
atunci de la ferestrele etajului doi, cum săriseră şi camarazii 
lor de la etajul întîi. 

Ceilalţi încercară să fugă pe acoperiş. 

Se văzu ieşind printr-o lucarnă doi şi o jumătate dintr-un 
al treilea ; am spus jumătate dintr-un al treilea, pentru că 
acesta păru dintr-odată că se opreşte din mişcare, arătînd 
prin strimbături ale feţei ce nu mai lăsau nici o îndoială, căi 
se întîmplau în partea trupului rămas în casă cele mai 
dezagreabile lucruri. 

Era Malemort care lucra din toate puterile cu sabia 
asupra acestei părţi prea leneşe. 

Spaniolul, după zădarnice încercări de a-şi urma ca- 
marazii ce alergau pe creasta acoperişurilor, căzu înapoi şi cu 
toată sforţarea lui de a se agăța de cerceveaua ferestrii, pînă 
la urmă dispăru de tot. 

Cinci secunde mai tîrziu în locul spaniolului apărea la 
lucarnă capul lui Malemort, uşor de recunoscut după masca 
de bandaje care-i proteja ultima lui rană. 

Văzu pe cei doi duşmani care fugeau şi se luă după 
dînşii. 

Ai fi zis că Malemort fusese cîndva meşter ţiglar sau 
dansator pe sîrmă, aşa de sigur înainta pe drumul îngust. 

Dacă ar fi fost musulman, umbra lui în ceasul morţii ar fi 
putut trece fără ajutorul unui balansier acel pod al paradisului 
lui Mahomed, ce duce de la pămînt la cer şi care nu-i mai lat 
decit tăişul unui brici. 

Cei doi fugari văzură curînd ce primejdie îi ameninţa. 

Unul dintre ei se hotărî, cu riscul de a-şi rupe oasele, să- 
şi dea drumul la vale pe panta acoperişului şi agăţindu-se de 
marginea unei lucarne dispăru prin ea în casă. 

Acea casă, aşezată între două incendii, scăpase pînă 
atunci de foc. 

Malemort fără să ia în seamă pe spaniolul care izbutise 
acea periculoasă alunecare, continuă să-l urmărească pe 
celălalt. 

Din observatorul lor, Yvonnet şi Gudule urmăreau cu 
privirile gimnastica aceea aeriană ; Yvonnet cu toată plăcerea 


pe care o poate simţi un bărbat la asemenea spectacol, 
Gudule cu toată spaima pe care-o poate provoca unei femei. 

Cei doi acrobaţi ajunseră astfel, de pe acoperiş, la ultima 
casă ce părea, ca multe din casele noastre vechi, că se înclină 
să privească în rîu. 

Casa era de lemn şi focul o cuprinsese de jur împrejur. 

Ajuns la capătul acoperişului şi dîndu-şi seama că nu 
putea merge mai departe — decit în cazul cînd sfîntul lacob, 
patronul spaniolilor, i-ar fi împrumutat o pereche de aripi, — 
fugarul, care fără îndoială nu ştia să înoate, se întoarse hotărît 
să-şi vîndă scump viaţa. 

Lupta începu ; dar în clipa cînd ajunseseră la cea mai 
mare înverşunare, terenul pe care se da bătălia începu a se 
crăpa lăsînd să treacă fumul şi îndată după fum, flăcările; 
acoperişul se clătină, apoi se prăbuşi, antrenînd pe cei doi 
combatanți în crateru-i înspăimîntător. 

Unul din ei dispăru complet. 

Celălalt se agăţă de o bîrnă aprinsă, dar încă solidă, îşi 
recăpătă echilibrul, porni arzind spre capătul birnei şi 
aruncîndu-se de la etajul al doilea, căzu în apele rîului Somme 
ca să se stingă. 

Gudule scoase un țipăt ascuţit, iar Yvonnet era cît pe ce 
să iasă cu totul prin lucarnă ; rămaseră amîndoi o clipă 
ţinîndu-şi respiraţia... Indrăzneţul ce se azvirlise în rîu fusese 
înghiţit pentru totdeauna, ori avea să reapară ? Apoi, a doua 
întrebare: era spaniolul ? era Malemort ? 

Curînd suprafaţa apei păru că începe a fierbe şi un cap 
apăru, apoi nişte braţe şi un trup care începură a înota la vale, 
ca să iasă la mal în dosul zidului vechi. 

Deoarece înotătorul lua direcţia aceea, aproape sigur că 
era Malemort. 

Yvonnet şi Gudule coboriîră în grabă şi alergară spre locul 
unde, fără îndoială, înotătorul avea să iasă la țărm. Şi într- 
adevăr, ajunseră tocmai la timp ca să tragă afară din apă, 
jumătate ars şi jumătate înecat, pe vajnicul combatant care, 
la capătul puterilor, leşină în braţele lor, mai vînturîndu-şi încă 
sabia şi strigînd cu voce sugrumată: 

— La luptă ! La luptă ! 

Oricît de rău fusese aranjat Malemort, nu toată lumea 
scăpase atît de uşor ca el. Respinşi, cum am spus, de vechile 


trupe spaniole ale lui Carondelet şi don Julien, soldaţii şi 
cetăţenii, după ce izbutiseră să incendieze vreo două, trei 
case, neputind să se retragă în bună rînduială, se buluciră cu 
toţii la poarta zidului vechi, dînd astfel prilejul spaniolilor să-şi 
ia revanşa. 

Treizeci de soldaţi şi douăzeci de cetăţeni căzură acolo şi 
duşmanii erau cît pe ce să intre în cartier de-a valma cu cei pe 
care îi fugăreau. Yvonnet auzi strigătele spaniolilor care şi 
începuseră a urla : „Oraşu-i cucerit !” Alergă pînă la cortul 
aventurierilor în timp ce da prin strigăte alarma şi se întoarse 
cu întăriri de vreo sută de oameni, din care o parte se răspiîndi 
pe metereze, iar cealaltă ţinu piept inamicului care intrase 
deja sub boltă. 

Dar în fruntea celor care alergau în ajutorul cartierului se 
aflau cei doi Scharfensteini, înarmaţi unul cu ghioaga şi 
celălalt cu spada de două miini. Loviturile căzură asupra 
spaniolilor repezi şi dese, ca îmblăciul la treier, astfel că fură 
siliţi să dea înapoi în faţa celor doi uriaşi. 

Odată spaniolii respinşi de sub boltă, se punea problema 
închiderii porţilor, treabă ce nu era de loc uşoară căci 
atacanţii se împotriveau din toate puterile, unii împingînd 
poarta cu mîinile ori cu patul archebuzii, alţii, în sfîrşit, cu 
bîrne ; cei doi Scharfenstein însă izbutiră să se strecoare între 
cele două uşi şi zid şi, proptindu-se în miini şi în picioare, 
începură a împinge porţile cu o mişcare lentă, dar regulată şi 
irezistibilă, pînă ce se împreunară şi se putu pune drugul de 
fier. 

După ce sfirşiră treaba asta, răsuflară zgomotos şi atît de 
precis la unison, încît ai fi spus că cele două corpuri n-aveau 
decît un singur piept. 

Dar nici nu sfirşiseră bine gifiitul lor zgomotos că un 
strigăt de spaimă răsună : 

— La ziduri ! La ziduri ! 

Intr-adevăr, în zid fuseseră făcute două spărturi, cîte una 
de fiecare parte a porţii, cu scopul de a transporta pămînt 
pentru platformele artileriei ; aceste spărturi erau înfundate 
cu împletituri de nuiele şi baloturi de lînă. 

Asediatorii, respinşi de la poartă „descoperiseră acele 
spărturi şi încercau să le folosească pentru a cuceri oraşul 
prin surprindere. 


Cei doi Scharfenstein, avîntîndu-se de sub boltă, n-avură 
nevoie decît de-o singură privire în jurul lor ca să-şi dea 
seama de gravitatea pericolului. Cu tot obiceiul lor de a lupta 
împreună, separarea forţelor se vădea de data asta atit de 
necesară încît după ce schimbară cîteva vorbe cu acea 
sobrietate de limbaj ce-i caracteriza, alergară, unchiul la 
spărtura din dreapta şi nepotul la cea din stînga. 

Inamicul, înarmat cu lungile suliţi care pe vremea aceea 
erau arma infanteriei spaniole, dădea un asalt dublu, 
împingînd înainte cetăţeni şi soldaţi, siliţi să dea înapoi în faţa 
acelui lan de oţel pe care suflul războiului îl apleca împotriva 
lor. 

Heinrich  Scharfenstein, pentru moment proprietarul 
ghioagei, înţelese că nu putea face mare lucru cu arma aceea 
scurtă şi grea împotriva suliţelor spaniole lungi de zece 
picioare ; agăţindu-şi atunci ghioaga de centiron în timp ce 
fugea, ridică o bucată de stîncă ce se afla pe zid şi, fără ca 
fuga să-i fie încetinită de greutatea enormă pe care o căra, 
ajunse la spărtură strigînd : 

— Păzea ! păzea !... 

Era tocmai spărtura unde lupta Yvonnet. Zărindu-l, 
acesta îi înţelese intenţia şi făcînd o mişcare cu spada 
deschise un fel de drum spaniolilor care începură a urca; dar 
în clipa cînd ajunseră la jumătatea zidului, uriaşul apăru în 
partea de sus a spărturii, ridică deasupra capului stînca pe 
care o purtase pînă atunci pe umeri şi unind impulsul forţei lui 
cu greutatea proiectilului, îl aruncă asupra primului rînd de 
spanioli cu o violenţă ce făcea concurenţă chiar celei mai 
puternice catapulte. 

Stînca se prăvăli, săltîind peste coloana îngrămădită, 
turtind, zdrobind, sfărimînd totul ! Apoi, pe acea cale 
deschisă, Heinrich se avîntă, pălind în dreapta şi-n stînga, 
dînd gata cu teribila-i ghioagă pe cei cruţaţi ori numai puţin 
atinşi de uriaşul bolovan. 

In mai puţin de zece minute, spărtura din acea parte era 
curățată. 

Frantz făcuse şi el minuni de vitejie. 

Şi el strigase „Păzea”, iar la glasul lui rîndurile de oşteni 
şi cetăţeni se desfăcură în lături ; atunci, cu spada cea mare 
purtată cu două miini, începuse a cosi lanul acela de lăncii, 


retezînd cîte cinci, şase cu fiecare lovitură, la fel de uşor ca 
Tarquinius cînd tăiase capetele macilor în grădina din Gabii 
înaintea solului fiului său. Apoi, cînd nu mai avu în faţă decit 
oameni înarmaţi cu bețe, se năpusti în rîndurile spaniolilor şi 
prinse a cosi oamenii, cu aceeaşi înverşunare cu care cosise 
lăncile. 

În punctul acela de asemeni, spaniolii dădură înapoi. 

Dar o întîmplare neprevăzută era cît pe ce să-i răpească 
bravului Frantz tot profitul vitejescului ajutor adus celor din 
Saint-Quentin. 

Un om şi mai înflăcărat ca el la măcelăritul oamenilor i 
se strecură sub braţ, răcnind : „La luptă ! la luptă !” şi se 
repezi în urmărirea spaniolilor. 

Era Malemort care, după ce îşi venise în simţiri şi dăduse 
de duşcă o sticlă de vin primită de la Gudule, se întorcea la 
atac. 

Din nefericire, vreo doi, trei dintre cei urmăriţi de 
aventurierul nostru, băgînd de seamă că nu-s fugăriţi decît de 
un singur om se întoarseră şi, cu toate că nu mai aveau ca 
arme decit nişte cozi de sulițe, unul dintre ei, cu o lovitură de 
băț îl ameţi pe Malemort culcîndu-l la pămînt. 

Cetăţenii şi ostaşii scoaseră strigăte de părere de rău, 
crezînd că viteazul aventurier murise. Din fericire Frantz avea 
date precise despre grosimea craniului tovarăşului său. Alergă 
la el, despică în două, cu o lovitură a înfri- coşătoarei sale 
spade, pe spaniolul care se pregătea să-i dea lovitura de 
graţie cu pumnalul, îl înşfăcă pe Malemort de un picior şi, 
socotind că nu mai era timp de pierdut, se întoarse tot în fugă 
la spărtură, unde îl aruncă pe Malemort — care începuse a 
deschide ochii bolborosind : „la luptă !” — în braţele lui 
Lactance ce sosea în grabă cu iacobinii lui. 

In urma călugărilor venea amiralul, conducînd o mică 
trupă de archebuzieri de elită care deschiseră un foc atît de 
puternic asupra bulevardului exterior şi asupra caselor 
rămase în picioare, încît spaniolii se potoliră, pitindu-se în 
adăposturi. 

Amiralul se informă de cele petrecute. Pierderile erau 
mari şi puţin lipsise ca sectorul Isle să fie luat cu asalt. Mulţi 
dintre căpitani insistau pe lîngă amiral să abandoneze acel 
punct care costase deja îndoitei garnizoane cetăţeneşti şi 


militare vreo şaizeci de oameni. Dar Coligny se încăpăţină ; el 
vedea în păstrarea acestui cartier, dacă nu chiar siguranţa 
oraşului, măcar prelungirea asediului. 

Dădu ordin deci ca, profitînd de noaptea ce se apropia, 
să se repare cele două spărturi şi să se repună totul în bună 
rînduială. 

lacobinii ,care cu rasele lor mohorite erau mai puţin 
vizibili în întunecime, fură însărcinaţi cu această treabă, de 
care se apucară cu netulburatul devotament al curajului 
monahal. 

Temîndu-se de un atac nocturn, archebuzierii stătură de 
strajă pe metereze, iar pentru a da alarmă, în cazul cînd 
duşmanul ar avea intenţia să ocolească zidul vechi, 
santinelele fură aşezate din douăzeci în douăzeci de paşi pe 
toată linia mlaştinilor dinspre Somme. 

Groaznică a fost pentru oraşul Saint-Quentin noaptea 
aceea din 3 spre 4 august, noaptea în care şi-a plins primii ei 
morţi ! 

Aşa că fiecare îşi veghea casa şi vecinătatea, la fel cum 
vegheau santinelele cartierul Isle. 

Bieţii locuitori ai cartierului, înţelegind că acolo avea să 
fie punctul cel mai înverşunat al atacului şi al apărării, îşi 
părăseau casele trăgînd după ei în cărucioare, ori ducînd pe 
tărgi, ce aveau mai de preţ. Printre emigranții ce-şi părăseau 
locuinţele ca să-şi caute un refugiu în oraş era şi Guillaume 
Pauquet, căruia fratele său Jean îi oferise ospitalitate în casa 
lui, ce se afla chiar în colţul de unde începeau străzile Vieux- 
Marche şi Arbalgtriers. 

Sprijinindu-se de braţul lui, fiica sa, Gudule, încă zăpăcită 
de evenimentele acelei zile, intra în oraş întorcînd din cînd în 
cînd capul, sub pretextul că-i cuprinsă de mare jale la gîndul 
că părăseşte pradă unei distrugeri sigure casa în care se 
născuse, dar în realitate, pentru a se asigura că frumosul 
Yvonnet n-o scăpa din ochi. 

Intr-adevăr Yvonnet urmărea la o distanţă potrivită pe 
tată şi fiică urmaţi de lucrătorii ţesători trimişi de Jean 
Pauquet fratelui său ca să-l ajute la transportul mobilei şi care 
se achitau conştiincios de această treabă. 

Aşa că sărmana Gudule simţi o mare mulţumire vă- zînd 
că tînărul străbate tot Saint-Quentinul de-a lungul, taie de-a 


curmezişul piaţa primăriei, o ia pe strada Sainte-Marguerite, 
apoi pe strada Vieux-Marche şi din colţul străzii Pourceaux îl 
vedea intrînd la unchiul ei, proprietarul clădirii purtînd 
cunoscuta firmă Suveica încoronată. 

Sub pretext că-i foarte obosită — pretext foarte firesc 
după o asemenea zi — Gudule ceru voie să se retragă imediat 
în camera ei ; ceea ce i se îngădui fără nici o discuţie. 

Gudule începu să creadă că exista într-adevăr un zeu al 
amanţilor cînd văzu că unchiul ei le pusese la dispoziţie, ca 
locuinţă pentru ea şi tatăl ei, un fel de pavilion mic în colţul 
grădinii, cu faţa spre drumul de strajă al meterezelor. 

Aşa că imediat ce rămase singură în nou-i domiciliu, 
prima ei grijă fu să stingă lampa, ca şi cum s-ar fi culcat, şi să 
deschidă fereastra ca să cerceteze împrejurimile şi să-şi dea 
seama ce posibilităţi de căţărare existau pînă la fereastră. 

Situaţia era foarte favorabilă : porţiunea de meterez 
dintre poarta Vieux-Marché şi turnul Dameuse era cu 
siguranţă cea mai pustie din oraş. O scară înaltă de opt, zece 
picioare sprijinită de fereastră va face pavilionului din strada 
Arbalâtriers, acelaşi serviciu pe care-l făcuse borna la casa din 
cartierul Isle. 

E adevărat că pereţii ce despărţeau camera Gudulei de a 
lui Guillaume erau foarte subţiri, şi că cel mai uşor zgomot din 
camera ei putea da alarma urechilor părinteşti; dar ce-o 
împiedica pe Gudule ca odată scara aşezată, în loc să urce 
Yvonnet în odaie, să coboare ea pe meterez ? 

In felul acesta îndrăgostiţii n-aveau a se teme decît doar 
de vreun mare ghinion, căci camera rămînînd goală va fi silită 
să fie mutată. 

Fata era cufundată în tot soiul de combinaţii strategice 
care, pentru moment, o făceau un tactician aproape la fel de 
iscusit ca domnul amiral, cînd deodată zări o umbră 
strecurindu-se de-a lungul grădinii. 

Yvonnet se ocupa şi el cu aceleaşi explorări, ieşind în 
recunoaştere pe noul teren unde avea de făcut manevre. 

Nu era cine ştie ce scofală să asediezi casa meşterului 
Pauquet, mai ales pentru un om care, ca aventurierul nostru, 
avea complici înăuntru. 

Aşa că în două cuvinte, totul se aranjă pentru noaptea 
următoare. 


Apoi, cum se auzea pe scară pasul lui Guillaume 
Pauquet, puţin mai greoi din cauza oboselii acelei zile, Gudule 
închise fereastra iar Yvonnet dispăru pe strada Saint-Jean. 


X.DOMNUL DE THELIGNY 


Zorii zilei îl găsiră pe amiral pe metereze. 

In loc să fie descurajat de înfringerea din ajun, Gaspard 
de Coligny luase hotărîrea de a face o nouă tentativă. 

După părerea lui ,inamicul ştia că intraseră ajutoare în 
cetate, dar nu şi cît de însemnate; trebuia deci făcut să 
creadă că întăririle primite erau mult mai mari decît în 
realitate. 

Il va hotărî astfel pe ducele Emmanuel-Phillibert să 
organizeze un asediu de durată, făcîndu-l să-şi piardă 
speranţa de-a cuceri oraşul prin surprindere. Ori, un asediu de 
durată însemna zece zile, cincisprezece zile, o lună poate de 
răgaz, în care timp conetabilul va întreprinde vreo acţiune şi 
regele va avea vreme să ia măsuri. 

Chemă deci pe tînărul locotenent al companiei Delfinului, 
domnul de Thsligny. 

Locotenentul se prezentă imediat. Luptase vitejeşte în 
seara trecută în cartierul Isle, dar scăpase teafăr, nevă- tămat 
din luptă ; drept care soldaţii care-l văzuseră în mijlocul ploii 
de gloanţe, al săbiilor şi lăncilor, regăsindu-l fără nici o 
zgiîrietură, îl botezaseră /nvu/nerabilul. 

Tînărul se apropie de amiral, vesel şi surizător, ca un om 
ce şi-a făcut datoria şi-i gata să şi-o facă mai departe. 
Amiralul îl duse în dosul unui parapet de turn. 

— Domnule de Theligny, îi spuse el, vezi bine de aici 
postul acela spaniol ? 

Theligny făcu semn că-l vedea perfect. 

— Ei bine, mi se pare uşor de luat prin surprindere cu 
treizeci ori patruzeci de călăreţi... Alege deci treizeci ori 
patruzeci de oameni din compania dumitale, dă-le conducător 
un om de nădejde, şi cucereşte-mi vitejeşte postul ! 


— Şi de ce n-aş fi eu, domnule amiral, întrebă rîzînd 
Thâligny, omul acela de nădejde care trebuie să conducă 
atacul ? Vă mărturisesc că sînt sigur de ofiţerii mei, dar sînt şi 
mai sigur de mine. 

Amiralul îi puse mîna pe umăr. 

— Dragă Theligny, îi spuse el, oamenii de soiul dumitale 
sînt rari, de asta nu trebuie să riscăm a-i pierde aventurîndu-i 
în felurite încăierări şi hărţuieli. Dă-mi cuvîntul dumitale de 
onoare că nu vei conduce ieşirea, că de nu, aşa mort de 
oboseală cum sînt, rămîn pe metereze. 

— Dacă-i aşa, domnule amiral, zise Theligny încli- nîndu- 
se, duceţi-vă să vă odihniţi şi lăsaţi-mi mie grija acestei 
acţiuni. Vă dau cuvîntul meu că nu voi ieşi pe poarta ceasului. 

— Mă încred în cuvintul dumitale, domnule, îi spuse cu 
gravitate amiralul. 

Apoi, ca şi cum ar fi vrut să-i dea a înţelege că 
severitatea chipului şi a vocii sale se refereau numai 
recomandării de a nu părăsi oraşul, adăugă : 

— Cît despre mine, dragul meu Thsligny, nici nu mă mai 
întorc la locuinţa guvernatorului, care mi se pare prea 
departe. Mă duc la domnul de Jarnac, mă trîntesc pe un pat şi 
dorm vreo oră, două... Mă vei găsi acolo. 

— Dormiţi liniştit, domnule amiral, răspunse Theligny ; 
veghez eu. 

Amiralul coborî de pe meterez în dreptul turnului Guise şi 
intră într-a doua casă de pe strada Remicourt, unde locuia 
domnul de Jarnac. 

Theligny îl urmări cu privirea, apoi se întoarse către un 
ofiţer : 

— Treizeci ori patruzeci de voluntari din compania 
Delfinului ! ordonă el. 

— li veţi avea imediat, domnule locotenent, răspunse 
ofiţerul. 

— Cum aşa ? N-am dat încă nici un ordin. 

— E drept; dar vorbele domnului amiral au fost prinse din 
zbor de unul din apropiere, ce mi-a făcut semn că a înţeles şi 
a luat-o la goană spre cazarmă strigînd : „Delfini! Delfini ! fiţi 
gata de luptă!” 

— Şi cine-i omul acela care execută atît de bine ordinele 
înainte de a fi date ? 


— Drept să spun, domnule locotenent, răspunse rizînd 
ofiţerul, mi s-a părut mai degrabă un diavol decît un om : are 
o jumătate din figură acoperită cu un pansament însîngerat, 
părul ars pînă la piele, platoşa boţită şi în faţă şi în spate, iar 
straiele numai zdrenţe ! 

— A ! foarte bine ! zise Theligny, ştiu cu cine avem de-a 
face... Ai dreptate, acela nu-i om, e dracul în persoană ! 

— A ! Uite-l că vine, domnule locotenent, zise ofiţerul 
arătînd lui Theligny un călăreț ce sosea în galop dinspre 
poarta Isle. 

Era Malemort care, deşi în ieşirea din ajun fusese 
aproape ars, înecat şi doborit, se simţea în plină formă, cerînd 
să iasă din nou la atac. 

In acelaşi timp, din direcţie opusă, adică dinspre strada 
Billon, în capătul căreia se afla o cazarmă, apăru o mică trupă 
de patruzeci de călăreţi. 

Cu hărnicia ce-l caracteriza cînd era vorba de dat ori de 
primit lovituri, Malemort izbutise să alerge pînă la 
comandament ca să transmită hotărîrea amiralului, să se 
ducă la poarta Isle, să pună şaua pe cal şi să se întoarcă la 
poarta Remicourt, unde ajungea, după cum vedem, odată cu 
călăreţii din compania Delfinului. 

Drept răsplată a zelului şi a activităţii desfăşurate, 
Malemort ceru învoirea de a face parte din expediţie, favoare 
ce-i fu acordată. 

De altfel, declarase că dacă nu-l primeau la atacul 
principal, va face o ieşire personală ; că dacă nu-i deschideau 
porţile, va sări de sus de pe metereze afară. 

Insă Theligny, care-l cunoştea fiindcă îl văzuse la lucru în 
ajun, îi atrase atenţia să nu se îndepărteze de corpul principal 
şi să atace în rînd cu ceilalţi. 

Malemort făgădui tot ce i se cerea. 

Poarta se deschise şi mica trupă ieşi. 

Dar, cum se îndepărtă de poartă, Malemort, clocotind de 
o furie oarbă, nemaiputindu-se stăpîni, în loc să urmeze 
drumul ales de mica trupă, care la adăpostul arborilor şi 
favorizat de anumite neregularități ale terenului trebuia să-i 
scoată pe cei patruzeci de călăreţi chiar lîngă postul spaniol, 
se repezi de-a dreptul peste cîmp într-un galop nebun răcnind 
: „La luptă ! La luptă !” 


În timpul acesta, amiralul, după cum îşi anunţase in- 
tenţia, se retrăsese la domnul de Jarnac şi se lungise pe un 
pat ; dar, frămîntat de un fel de presimţire şi neputînd dormi 
cu toată oboseala, se ridică după o jumătate de oră şi cum i 
se păru că aude strigăte dinspre metereze, îşi luă în mînă 
sabia cu tot cu teacă şi ieşi în grabă. 

Abia făcuse douăzeci de paşi pe strada Remicourt, că-i 
văzu pe domnii de Luzarches şi de Jarnac alergînd spre el. 

După chipurile lor înspăimîntate se vedea limpede că se 
întîmplase ceva grav. 

— Ah ! exclamă domnul de Jarnac întîmpinîndu-l pe 
amiral, vra să zică aţi şi aflat ?... 

— Ce ? întrebă Coligny. 

Cei doi ofiţeri se priviră. 

— Atunci dacă nu ştiţi, zise domnul de Luzarches, cum 
de aţi ieşit ? 

— Nu puteam dormi ; aveam parcă un fel de presimţire... 
Auzind strigăte, m-am sculat şi am ieşit. 

— Haideţi, atunci ! 

Şi cei doi ofiţeri se repeziră după amiral pe metereze. 

Meterezele erau pline de privitori. 

lată ce se întîmplase : 

Atacul prematur al lui Malemort dăduse alarma. Postul 
spaniol era mai numeros decit se crezuse ; oştenii şi ofiţerul 
din compania Delfinului care credeau că-l vor lua prin 
surprindere pe inamic, găsiră pe inamic călare şi de două ori 
mai numeros decit ei. La această constatare atacul se domoli, 
cîţiva călăreţi îşi întoarseră în loc caii, cei mai laşi abandonară 
pe cei mai viteji, care trebuiau să se măsoare acum cu forţe 
prea mari pentru a le putea ţine piept dacă nu le sosea 
imediat un ajutor. Thâligny uită de cuvintul dat amiralului ; 
înarmat numai cu sabia, sări pe primul cal găsit la îndemiînă şi 
se repezi în afara zidurilor, chemînd cu strigăte mari în 
ajutorul camarazilor pe acei care o luaseră la fugă îndărăt. 
Cîţiva i se alăturară atunci şi cu vreo opt, zece oameni, 
nădăjduind să poată face o diversiune, năvăli furios drept în 
mijlocul spaniolilor. 

O clipă mai tîrziu, se putu vedea ce se alesese din cei 
patruzeci de călăreţi ai companiei Delfinului întoarsă în loc cu 
iuţeală. 


Se împuţinaseră cu o treime şi domnul de Thsligny nu se 
afla printre ei. 

Atunci domnii de Jarnac şi de Luzarches, socotind că era 
necesar să-l previe pe amiral de noul eşec, porniseră spre 
casa unde se retrăsese acesta pentru a se odihni o oră şi-l 
întîlniseră la jumătatea drumului. 

Am văzut cum se repeziseră toţi trei pe meterezele ce 
dominau scena catastrofei. 

Coligny îi interogă acolo pe fugari, care povestiră cele 
relatate de noi mai înainte. 

Nu puteau însă afirma nimic în privinţa domnului de 
Thâligny ; îl văzuseră căzînd ca trăsnetul asupra inamicului 
repezind o lovitură cu virful săbiei în obrazul ofițerului 
spaniol „dar numaidecit fusese înconjurat şi, cum nu avea nici 
o armă ofensivă, după cîteva secunde căzuse străpuns de 
lovituri. 

Un singur oştean susţinea că „despuiat şi străpuns de 
lovituri cum era, viteazul ofiţer nu-şi dăduse încă sufletul, 
deoarece îl văzuse făcînd un gest de ajutor în clipa cînd 
trecea în galop pe lîngă el. 

Deşi nu era decit foarte puţină speranţă, amiralul dădu 
ordin ofiţerilor din compania Delfinului, să încalece şi să-l 
aducă cu orice preţ pe domnul de Theligny, mort ori viu. 

Ofițerii, dornici să-şi răzbune camaradul, o şi luaseră la 
fugă spre cazarmă cînd din mulţime ieşi un fel de Goliat , care 
îşi ridică mîna la coif rostind : 

— Erdazi, mein herr amiral; nu ezte nefoie te gompanie 
bentru merz la cautat zarman tiafol te logotenent... Taca frea 
mein herr amiral, ma tuc eu cu nepod al meu Frantz şi 
atucem pe el mort ori fiu ! 

Amiralul se întoarse spre cel ce făcea inimoasa pro- 
punere : era unul dintre aventurierii pe care îi angajase în 
serviciul lui, fără să-şi pună prea mare nădejde în ei şi care, 
după cum ştim, numai în puţinele ciocniri de pînă atunci îşi 
făcură mai mult decit datoria. 

II recunoscu pe Heinrich Scharfenstein, iar la patru paşi 
în urma lui, în aceeaşi atitudine, ca o umbră a unchiului său, 
sta Frantz. 


În ajun îi văzuse pe amîndoi la treabă, apărînd fiecare 
cîte o spărtură din cartierul Isle ; îi fusese deajuns o privire ca 
să-şi dea seama cit preţuiau. 

— Da, voinicule, zise amiralul, primesc... Ce ceri pentru 
asta ? 

— Freau un cal bentru mine, şi un cal bentru nepod 
Frantz. 

— Dar n-am întrebat asta. 

— Tar, azteptazi inca... Am nefoie inca toi oameni care 
merce în zbate la noi pe cal. 

— Fie ; şi altceva ? 

— Altgefa ! azta tot... Numai trepue toi cai grazi şi toi 
oameni zlabi. 

— Bine, ai să-ţi alegi singur oamenii şi caii. 

— Pun ! făcu Heinrich. 

— Dar voiam să vorbesc în privinţa banilor... 

— A! panii, azta ezte treaba lui Brogobe. 

— Nu-i nevoie de Procope pentru asta, zise amiralul, 
promit recompensă cincizeci de scuzi pentru Théligny adus 
viu şi douăzeci şi cinci dacă e mort. 

— Ha ! ha ! rîse Heinrich cu glasu-i gros, la acezt prez eu 
merge se gaut ori unte ! 

— Dacă-i aşa, du-te, zise amiralul, fără întîrziere ! 

— Indata, mein herr amiral, indata ! 

Şi într-adevăr, Heinrich se apucă imediat să aleagă caii. 

Cei pe care îi preferă fură doi cai de escadron, voinici, 
spătoşi, cu picioare solide. 

Apoi începu cercetarea oamenilor. 

Deodată scoase un strigăt de bucurie : zărise într-o parte 
pe Lactance şi în cealaltă pe Fracasso. Bunul Heinrich nu 
cunoştea pe lumea asta ceva mai sfrijit decît un pocăit şi un 
poet. 

Amiralul nu prea ştia ce să creadă de toate pregătirile 
acestea, dar le lăsa în seama instinctului , dacă nu a 
inteligenţii celor doi uriaşi. 

Cei patru aventurieri coboriră taluzul meterezului, 
dispărînd sub bolta porţii Remicourt, apoi un moment mai 
tîrziu, poarta fiindu-le deschisă, reapărură cîte doi pe fiecare 
cal, dar de astădată folosiră cu cea mai mare precauţei umbra 
şi locurile ferite ce fuseseră neglijate de Malemort. 


Apoi se făcură nevăzuţi după o mică ridicătură ce se afla 
în dreapta morii de la Couture. 

Ne-ar fi imposibil să redăm interesul stîrnit de expediţia 
celor patru oameni ce se duceau să înfrunte o armată 
întreagă pentru un cadavru, căci pînă şi cei mai puţin 
pesimişti erau de părere că domnul de Theligny era mort. 

Aşa că tăcerea ce se aşternuse asupra celor trei, patru 
sute de oameni îngrămădiţi pe metereze, atît timp cît cei 
patru aventurieri puteau fi văzuţi, continuă şi după ce 
dispărură în dosul colinei. 

Ai fi spus că toată mulţimea aceea se temea ca printr-un 
murmur, o vorbă, o mişcare, să nu trezească bănuiala 
inamicului. 

După un moment se auzi o salvă de vreo opt ori zece 
archebuze. 

Toate inimile tresăriră. 

Aproape în acelaşi timp Frantz Scharfenstein reapăru pe 
jos, purtînd în braţe nu un om, ci doi. 

În urma lui, cavaleria şi infanteria expediției proteja 
retragerea. 

Cavaleria nu se mai compunea decit dintr-un cal şi un 
om ; fără îndoială unul din cei doi cai fusese ucis de salva care 
se auzise. 

Infanteria se compunea din Fracasso şi Lactance, fiecare 
cu archebuza în mînă. 

Vreo opt, zece călăreţi spanioli le hărţuiau retragerea. 
Dar cînd infanteria era prea încolţită, Heinrich efectua un atac 
şi o elibera cu lovituri puternice de ghioagă, iar cînd cavaleria 
la rîndul ei era prea înghesuită, două focuri de archebuză 
trase în acelaşi timp cu o deosebită exactitate şi precizie, 
punea la pămînt doi spanioli şi lăsa timp lui Heinrich să mai 
răsufle. 

intre timp Frantz cîştiga teren şi în cîteva secunde, 
datorită pasului său gigantic, scăpă de primejdia urmăritorilor. 

Un strigăt de bucurie şi de admiraţie îl întîmpină cînd 
urcă taluzul ducînd în braţe cele două trupuri, oameni ori 
cadavre, cum ar fi purtat o doică doi prunci. Depuse jumătate 
din sarcină la picioarele amiralului. 

— lata pe al tumneavoastra, zise el, nu este mort chiar 
te tot! 


— Şi celălalt ? întrebă Coligny arătînd spre al doilea rănit. 

— A ! acest, zise Frantz, nu este nimic... este Malemort... 
inca un minut şi el sculat tin nou! Este un tiavol, pe el nu 
poate nimeni omori ! 

Şi, începu a ride cu rîsul acela caracteristic unchiului şi 
nepotului, care ar fi putut fi numai rîsul Scharfenstein. 

În acel moment, în aclamaţiile privitorilor, ceilalţi trei 
aventurieri, cavaleria şi infanteria, îşi făcură intrarea în oraş. 

Intr-adevăr, cum spusese Frantz Scharfenstein, Theligny 
nu murise încă, deşi străpuns de şapte lovituri de sabie şi de 
trei gloanţe; era uşor de văzut asta, căci spaniolii îl 
despuiaseră chiar şi de cămaşă şi îl lăsaseră în locul unde 
căzuse, convinşi că nu se va mai scula niciodată. 

II duseră imediat la domnul de Jarnac, culcîndu-l pe 
acelaşi pat pe care amiralul, cu o oră înainte, nu se putuse 
odihni, chinuit de o presimţire rea. 

Acolo, ca şi cum n-ar fi aşteptat decît momentul acela, 
rănitul deschise ochii, se uită împrejur şi recunoscu pe amiral. 

— Un medic ! un medic ! strigă repede Coligny agă- 
tîndu-se de o speranţă pe care o pierduse de tot. 

Dar Theligny întinse mîna : 

— Mulţumesc, domnule amiral, zise el, Dumnezeu îmi 
îngăduie să deschid ochii şi să-mi regăsesc vocea pentru a vă 
cere umilit iertare că v-am călcat ordinul. 

Amiralul îl opri. 

— Ah ! dragul meu Theligny, îi spuse el, nu mie trebuie 
să-mi ceri iertare, căci dacă mi-ai călcat ordinul, ai făcut asta 
din exces de zel în serviciul regelui ; dar dacă eşti într-o stare 
aşa de gravă cum ţi se pare şi ai ceva de cerut, cere-o Celui- 
de-Sus ! 

— Nu, domnule, răspunse Theligny, din fericire n-am de 
cerut iertare lui Dumnezeu decit pentru fapte pe care un bun 
gentilom le poate mărturisi... pe cînd, călcînd ordinul 
dumneavoastră, am comis o gravă abatere de la disciplină... 
lertaţi-mă deci, domnule amiral, ca să pot muri liniştit! 

Domnul de Coligny, care ştia să preţuiască curajul 
adevărat, simţi că-i vin lacrimi în ochi văzînd cum acel tînăr 
ofiţer, pe punctul de a părăsi o viaţă plină de făgăduinţi, 
părea că nu regretă decît momentul cînd se abătuse de la 
ordinul generalului său. 


— Pentru că ţii neapărat, zise el, îţi iert o faptă de care 
orice brav oştean ar fi mîndru şi, dacă asta-i tot ce frămîntă în 
clipa din urmă, mori liniştit şi împăcat, cum a murit cavalerul 
Bayard, care-i pentru noi toţi întruchiparea eroului ! 

Şi se aplecă pentru a-şi pune buzele pe fruntea muri- 
bundului. 

Dar acesta făcînd o sforţare se ridică. 

Buzele amiralului atinseră fruntea tinărului ofiţer, care 
murmură numai : 

— Mulţumesc ! 

Şi căzu înapoi, scoţind un suspin. 

Ultimul. 

— Domnilor, spuse Coligny ştergîndu-şi o lacrimă şi 
adresîndu-se celor din jur, iată că ne-a părăsit încă un viteaz 
gentilom. Dea Dumnezeu să avem cu toţii parte de asemenea 
moarte ! 


XI.DEŞTEPTAREA DOMNULUI 
CONETABIL 


Oricît de glorioase fuseseră cele două eşecuri suferite de 
amiral, rămîneau totuşi eşecuri care îl făceau să-şi dea seama 
că, faţă de o armată atît de numeroasă şi o vigilenţă atit de 
activă, avea nevoie de un ajutor cît mai grabnic. 

Drept urmare, se hotărî să profite de faptul că armata 
engleză încă nu sosise, lăsînd descoperită astfel o latură a 
oraşului şi să trimită curieri unchiului său conetabilul pentru a 
obţine de la el cît mai mult ajutor cu putinţă. 

Pentru asta chemă la el pe Yvonnet şi Maldent : Yvonnet 
care fusese călăuza sărmanului Theligny şi Maldent care 
fusese călăuza lui. 

Conetabilul trebuia să fie în Ham sau în la Fère, aşa că 
cei doi curieri vor porni unul spre Ham şi celălalt spre la Fere, 
ducînd ştiri şi explicînd conetabilului mijlocul de a face să 
ajungă un ajutor pînă la Saint-Quentin. 

Planul acela, care în absenţa armatei engleze era uşor 
de realizat, consta pur şi simplu în a trimite o coloană 
puternică pe drumul de la Savy care dă în cartierul Ponthoille, 


iar la ora cînd va fi zărită din oraş, Coligny prin partea opusă 
va simula un atac care, atrăgînd asupra punctului presupus 
ameninţat armata inamică, va îngădui coloanei franceze să 
ajungă cu bine pînă în oraş. 

Cei doi curieri plecară chiar în seara aceea, ducînd 
fiecare cu el cîte o stăruitoare rugăminte, una din partea 
bietului Malemort, cealaltă de la întristata Gudule. 

Malemort, care primise o lovitură de sabie între coaste, 
lovitură ce din fericire trecuse printr-o veche cicatrice — lucru 
ce i se întîmplă de altfel întotdeauna, atît era de ciuruit! — 
Malemort îl rugase pe Maldent să-i aducă anumite ierburi 
care-i erau de trebuinţă pentru a-şi pregăti acel vestit balsam 
al lui Ferragus din care folosea cantităţi impresionante. 

Gudule, a cărei inimă fusese străpunsă de o lovitură cu 
mult mai dureroasă şi mult mai primejdioasă decit cea a lui 
Malemort, îl implora pe Yvonnet să fie foarte prudent şi să 
cruţe o viaţă de care era legată viaţa ei. II va aştepta pe 
iubitul ei Yvonnet, stînd noapte de noapte la fereastra ce da 
spre meterezul de la Vieux- Marche. 

Aventurierii noştri ieşiră pe poarta Ponthoille şi cînd 
ajunseră la o jumătate de leghe pe drumul spre Ham, Yvonnet 
o luă de-a dreptul peste cîmp, ca să iasă în drumul spre la 
Fere, pe cînd Maldent îşi continua drumul către Ham. 

Yvonnet trecu rîul Somme între Gauchy şi Gruois şi la 
Cerisy dînd în drumul spre la Fère. 

Să-l urmăm mai degrabă pe Yvonnet decit pe Maldent, 
deoarece conetabilul se afla la Fere. 

La ora trei dimineaţa Yvonnet bătea în poarta oraşului ce 
refuza cu îndărătnicie să se deschidă ; cu toate acestea, cînd 
portarul află că nocturnul musafir sosea de la Saint-Quentin, o 
întredeschisese lăsîndu-l să intre. 

Conetabilul dăduse ordin ca solii venind din partea 
nepotului său să fie imediat introduşi la dînsul la orice oră din 
zi sau din noapte, aşa că îl treziră din somn la orele trei şi 
jumătate. 

Bătrînul oştean dormea într-un pat, lux pe care nu şi-l 
permitea decit rare ori în campanie; sub căpătii avea însă 
spada-i de conetabil, iar pe un scaun lîngă pat armura şi 
coiful, lucru ce arăta că era pregătit să atace ori să se apere 
la cea mai mică alarmă. 


Subalternii lui, de altfel, erau obişnuiţi să fie chemaţi la 
orice oră din zi sau din noapte, pentru vreo consfătuire ori 
pentru a primi ordine. 

Yvonnet fu introdus în camera neobositului bătrîn care, 
ştiind că sosise un curier, îl aştepta ridicat într-un cot. 

Cum auzi paşii lui Yvonnet, se răsti, după obiceiul lui : 

— Hai, gogomane, vmo încoace ! 

Nefiind momentul să facă pe susceptibilul, Yvonnet 
înainta. 

— Mai aproape, ţopirlane, zise conetabilul, mai aproape 
ca să te pot privi drept în ochi ! Imi place să văd bine pe cei 
cu care vorbesc. 

Yvonnet înaintă pînă la marginea patului. 

— lată-mă, monseniore, rosti el. 

— A liată-te... mare scofală ! 

Ridică lampa şi-l privi pe aventurier clătinînd din cap, ca 
şi cum examenul n-ar fi fost favorabil curierului. 

— Am mai văzut undeva pe filfizonul ăsta, bombăni 
conetabilul către el însuşi ; apoi lui Yvonnet: 

— Nu cumva ai de gind să mă laşi să-mi amintesc singur 
unde te-am văzut, nătăfleţule ? Hai, spune-mi repede ; tu, 
desigur că trebuie să-ţi aminteşti ! 

— Şi de ce mi-aş aminti eu mai bine, decît domnia 
voastră, monseniore, spuse Yvonnet, neputindu-şi stăpini 
dorinţa de a pune şi el o întrebare conetabilului. 

— Pentru că, răspunse bătrînul oştean, tu vezi o singură 
dată din întîmplare pe un conetabil de Franţa, pe cînd eu văd 
zilnic o droaie de nătărăi ca tine ! 

— Aveţi dreptate, monseniore, răspunse Yvonnet. Dacă 
vreţi să ştiţi, m-aţi văzut la rege. 

— Cum aşa, zise conetabilul, la rege ? Ce, tu te duci la 
rege ? 

— Am fost totuşi în ziua cînd am avut cinstea de a vă 
vedea acolo, domnule conetabil, răspunse Yvonnet cu cea mai 
desăvirşită politeţe. ata 

— Hm ! făcu conetabilul. De fapt, acum îmi amintesc : 
erai cu un tînăr ofiţer ce venea să vorbească cu regele din 
partea nepotului meu. 

— Cu domnul de Théligny. 

— Intocmai ! zise conetabilul. Şi toate merg bine acolo ? 


— Dimpotrivă, monseniore, toate merg rău. 

— Cum, toate merg rău ? Bagă de seamă la cele ce ai să- 
mi spui, gogomane ! 

— Am să vă spun adevărul, monseniore. Alaltăieri, făcînd 
o ieşire din cartierul Isle, ne-am ales cu şaizeci de oameni 
scoşi din luptă. leri, cercînd să cucerim un post spaniol din 
faţa porţii Re&micourt am pierdut cincisprezece călăreţi din 
oompania Delfinului şi pe locotenentul ei, domnul de 
Thâligny... 

— Theligny ! îl întrerupse conetabilul, care se credea 
invulnerabil fiindcă  supravieţuise atîtor lupte, bătălii şi 
încăierări ; Theligny s-a lăsat ucis ? Imbecilul !... Şi după 
asta ? 

— După asta, domnule conetabil, iată o scrisoare de la 
domnul amiral, care cere un ajutor grabnic. 

— Cu asta trebuia să începi, nătăfleţule ! strigă cone- 
tabilul smulgînd scrisoarea din mîinile aventurierului. 

Şi o citi, întrerupîndu-se după obiceiul lui, pentru a da 
ordine : 

„Voi încerca să apăr cît voi putea mai mult cartierul 
Isle...” 

— Şi bine va face, pe toţi dracii!... Să mi-l aducă careva 
pe domnul Dandelot! 

„Căci de pe colinele cartierului o baterie de artilerie 
poate acoperi pe toată lungimea meterezul de la Remicourt, 
între turnul Apelor şi turnul Roşu...” 

— Să fie chemat mareşalul de Saint-Anare ! 

„dar, pentru a apăra cartierul Isle şi celelalte puncte 
amenințate, mi-ar trebui întăriri de cel puţin două mii de 
oameni, neavînd, în realitate, decît cinci, şase sute de oameni 
sub ordinele mele...” 

— La naiba ! am să-i trimit patru mii !... Să fie che- 
domnul duce d'Enghien !... Cu ce drept dorm domnii aceia 
cînd eu sînt treaz ?... Domnul duce d'Enghien, imediat!... 

„N-am decît şaisprezece tunuri ; n-am decit patruzeci 
de tunuri ; n-am decit vreo cincizeci ori şaizeci de arhebuze şi, 
în sfîrşit, nu mai am muniții decît pentru cincisprezece zile şi 
hrană pentru trei săptămîni.” 

— Cum, este adevărat tot ce-mi spune aici ? strigă 
conetabilul. 


— Este perfect adevărat, monseniore, răspunse politicos 
Yvonnet. 

— Într-adevăr, aş vrea să văd pe un filfizon ca tine 
îndrăznind să-l desmintă pe nepotul meu... Hm ! 

Şi conetabilul îl privi pe Yvonnet cu un aer fioros. 
Yvonnet se înclină şi făcu trei paşi înapoi. 

— De ce te dai îndărăt ? întrebă conetabilul. 

— Pentru că socoteam că monseniorul nu mai are ce mă 
întreba. 

— Te înşeli... Vină aici ! 

Yvonnet îşi reluă locul. 
— Şi cetăţenii, cum se comportă ? întrebă conetabilul. 
— Minunat, monseniore ! 


— Nătîngii !... Numai să îndrăznească să se poarte altfel! 
— Pînă şi călugării au pus mîna pe halebarde. 
— Prefecţii !... Şi spui că se luptă ?... 


— Ca nişte lei ! Cît despre femei, monseniore... 

— Gem, plîng şi tremură ? Proastele, de atita-s bune. 

— Dimpotrivă, monseniore, încurajează pe luptători, 
îngrijesc de răniţi şi înmormîntează morţii. 

— Afurisitele !... 

În acel moment uşa se deschise şi în prag apăru un 
gentilom complet înarmat, purtînd însă pe cap o tocă de 
catifea. 

— Aha ! vino încoace domnule Dandelot îi spuse co- 
netabilul. Uite, fratele dumitale strigă aşa de tare din oraşul 
lui, Saint-Quentin, de parcă i-ar tăia cineva beregata. 

— Monseniore, răspunse rizind domnul Dandelot, cred 
că-l cunoaşteţi destul de bine pe fratele meu, nepotul 
dumneavoastră, ca să ştiţi că nu de frică strigă aşa de tare. 

— Ei, comedie, desigur ! ştiu că-i la mare ananghie... şi 
tocmai asta mă supără... De aceea te-am chemat pe 
dumneata, pe mareşalul de Saint-André... 

— lată-mă, monseniore, îl întrerupse mareşalul apă- rînd 
la rîndu-i în pragul uşii. 

— Bine ! bine ! mareşale !... şi pe domnul d'Enghien care 
nu mai vine. 

— lertaţi, monseniore, spuse ducele intrînd şi el la rîndul 
lui, iată-mă. 


— Ei, porcăria naibii, domnilor, explodă conetabilul dînd 
drumul înjurăturii lui vulgare, cu atît mai răstit, cu cît vedea 
pe toată lumea la datorie, neştiind cum să-şi mai descarce 
veşnica-i proastă dispoziţie ce era baza firii sale ; porcăria 
naibii, domnilor ! doar nu sîntem la Capua ca să dormim 
buştean, cum faceţi dumneavoastră. 

— Asta nu mi se poate adresa mie, monseniore, spuse 
mareşalul, căci eu eram deja sculat. 

— lar eu, zise ducele d'Enghien, nici nu mă culcasem 
încă. 

— Eh, mă adresam domnului Dandelot. 

— Eu ! exclamă domnul Dandelot; monseniorul să mă 
ierte, dar eu făceam o inspecţie şi dacă am ajuns aici înaintea 
dumnealor este din pricină că eram călare cînd am fost găsit 
şi am venit în galop. 

— Atunci, asta-i pentru mine, zise Montmorency. Pare-se 
că am îmbătrînit şi numai sînt bun de nimic, deoarece eu 
singur sînt în pat... Fir-ar să fie ! 

— Dar cine, naiba, spune asta, conetabile ? întrebă 
domnul Dandelot rîzînd. 

— Nimeni, sper ; căci celui ce ar îndrăzni să spună aşa 
ceva, i-aş strămuta fălcile din loc, cum i-am făcut cobei de 
profet pe care l-am întîlnit mai zilele trecute pe drum... Dar să 
lăsăm asta, de altceva e vorba acum ; trebuie să-i trimitem 
ajutor amăritului acela de Coligny care are cincizeci de mii de 
oameni în spinare. Cincizeci de mii de oameni ! ce ziceţi de 
asta ? Tare îmi vine a crede că dumnealui, nepotul meu, de 
frică vede dublu. 

Cei trei ofiţeri z]lmbiră toţi odată, avînd aceeaşi expresie 
pe faţă. 

— Dacă fratele meu spune cincizeci de mii de oameni, 
răspunse Dandelot, înseamnă că sînt cincizeci de mii, 
monseniore. 

— Ba chiar mai degrabă şaizeci de mii decît cincizeci de 
mii, adăugă mareşalul de Saint-André. 

— Şi părerea dumitale care-i, domnule d'Enghien ? 

— Eu, domnule conetabil, sînt exact de aceeaşi părere 
ca dumnealor. 

— Vera să zică, sînteţi, ca întotdeauna, de altă părere ca 
mine ? 


— Nu, domnule conetabil, interveni Dandelot; sîntem 
doar de părere că amiralul spune adevărul. 

— Şi-atunci, vă încumetaţi să faceţi ceva ca să-l ajutaţi 
pe amiral ? 

— Sînt gata să-mi risc viaţa, răspunse Dandelot. 

— Şi noi la fel, răspunseră într-un glas mareşalul de 
Saint-André şi ducele d'Enghien. 

— Atunci, toate-s bune ! rosti conetabilul. 

Apoi, întorcîndu-se spre anticameră unde se auzea un 
mare scandal : 

— Ce dracu ! zise el, ce-i hărmălaia asta ? 

— Monseniore, spuse unul din subofiţerii de gardă, este 
un om ce a fost arestat chiar acum la poarta Ham. 

— Să-l bage la închisoare ! 

— Se crede că-i un militar deghizat în ţăran. 

— Să fie spînzurat ! 

— Dar se foloseşte de numele domnului amiral şi 
pretinde că vine din partea lui. 

— Are vreo scrisoare sau bilet de liberă trecere ? 

— Nu, tocmai asta ne-a făcut să bănuim că avem de-a 
face cu un spion. 

— Să fie tras pe roată ! 

— O clipă ! strigă o voce în anticameră, nu se trage un 
om pe roată cît ai bate din palme, fie chiar din porunca 
domnului conetabil. 

Şi, în urma unui zvon brusc de glasuri şi a unei mişcări 
ce dovedea o luptă, un om se repezi din anticameră în 
cameră. 

— Staţi ! strigă Yvonnet, băgaţi de seamă ce vreţi să 
faceţi, monseniore ; este Maldent! 

— Ce-o mai fi şi asta, Maldent ? întrebă conetabilul. 

— Este al doilea curier trimis de domnul amiral, care a 
plecat odată cu mine din Saint-Quentin şi soseşte, bineînţeles, 
la două ore după mine, deoarece a trecut prin Ham. 

Intr-adevăr era Maldent, care negăsindu-l pe domnul 
conetabil la Ham, luase de acolo un cal şi o ţinuse numai într- 
o goană pînă în la Fe&re, de teamă ca vreun obstacol să nu-l fi 
oprit pe Yvonnet în drum. 

Dar, cum se face că Maldent, ce plecase în haine sol- 
dăţeşti cu o scrisoare din partea amiralului, sosea îmbrăcat 


ţărăneşte şi fără scrisoare ? lată ce vor descoperi cititorii 
noştri cu obişnuita lor agerime, într-unul din capitolele 
următoare. 


XII.ESCALADAREA 


Cititorii noştri să nu se mire că redăm, cu o exactitate ce 
s-ar potrivi mai degrabă unui istoric decît unui romancier, 
toate amănuntele atacului şi apărării vestitului asediu de la 
Saint-Quentin — asediu la fel de glorios pentru atacant ca şi 
pentru cel care i-a ţinut piept. 

De altfel, după părerea noastră, măreţia unei ţări se 
făureşte şi din înfrîngeri, nu numai din victorii ; triumfurile 
apar şi mai strălucitoare prin contrast cu clipele de restrişte. 

Intr-adevăr, care popor ar mai fi dăinuit după un Crécy, 
un Poitiers, un Azincourt, o Pavie, un Saint-Quentin, un 
Waterloo ? Dar mîna ocrotitoare a Celui-de-Sus era întinsă 
asupra Franţei şi după fiecare prăbuşire ea, dimpotrivă, s-a 
ridicat mai măreaţă ca înainte. 

N-a mîntuit oare Isus lumea după ce s-a prăbuşit de 
şapte ori sub greutatea crucii ? 

Privită astfel, să ni se îngăduie a spune că Franţa ar 
putea fi socotită drept un Hristos al noroadelor, iar Saint- 
Quentin este una din căderile ei în timp ce-şi purta crucea. 

Crucea a fost monarhia. Din fericire, îndărătul monarhiei 
se afla poporul. 

Şi de astă-dată, înapoia monarhiei căzute vom vedea 
poporul rămînînd în picioare. 

În prima noapte după plecarea lui Yvonnet şi a lui 
Maldent, amiralul fu prevenit că santinelele ce făceau de 
strajă în cartierul Isle auzeau parcă un fel de zgomot ca de 
săpătură. 

Coligny se sculă şi se duse în grabă la locul ameninţat. 
Amiralul era un comandant cu experienţă. Descălecă, se culcă 
pe meterez, îşi lipi urechea de pămînt şi ascultă. Apoi spuse, 
ridicîndu-se : 


— Nu-i zgomot de săpătură, e huruit de tunuri trase... 
Inamicul îşi adună artileria ca să tragă cu toate tunurile 
împreună. 

Ofițerii se priviră. 

Apoi Jarnac înaintă : 

— Domnule amiral, rosti el, ştiţi că părerea tuturor este 
că oraşul nu poate rezista ? 

Amiralul suriîse. 

— Asta-i şi părerea mea, domnilor, răspunse el; şi totuşi 
vedeţi bine că de cinci zile rezistăm... Dacă m-aş fi retras cînd 
m-aţi îndemnat, cartierul Isle ar fi de cinci zile în mîinile 
Spaniolilor şi pregătirile ce le rămiîneau de făcut pentru 
atacarea oraşului din partea asta ar fi fost terminate. Dar să 
nu uităm un lucru, domnilor : fiecare zi pe care o cîştigăm ne 
este tot atit de folositoare cum sînt cerbului urmărit ultimele 
gifiieli. 

— Atunci părerea voastră, monseniore ? 

— Socot că am făcut în regiunea asta tot ce era ome- 
neşte cu putinţă de făcut şi că trebuie să ducem în altă parte 
forţele, devotamentul şi vigilenţa noastră. 

Ofițerii se înclinară în semn de aprobare. 

— In zorii zilei, urmă Coligny, tunurile spaniole vor fi 
aşezate în baterie şi focul va porni ; trebuie ca în zori toată 
artileria, muniţia, bombele pe care le avem aici, toţi sacii de 
lînă, roabele, tărgile, cazmalele şi uneltele de săpat să fie 
vîrîte în oraş. O parte din oamenii noştri se vor ocupa de asta, 
iar ceilalţi vor îngrămădi în case legăturile de nuiele, 
mănunchiurile pe care le-am pregătit şi le vor da foc... Voi 
veghea chiar eu la retragere şi voi da dispoziţie ca podurile să 
fie stricate în urma soldaţilor noştri. 

Apoi, văzînd că în jurul lui nenorociţii proprietari ai 
caselor îi ascultau ordinele cu-n aer jalnic : 

— Prieteni, le spuse el, casele cruţate de noi vor fi 
dărîmate de spanioli care vor avea nevoie de lemne şi pietre 
pentru a-şi construi măştile de apărare şi tranşeele; mai bine 
sacrificaţi-le chiar voi pentru rege şi ţară. Vă însărcinez să le 
daţi foc voi singuri. 

Locuitorii cartierului Isle se priviră, schimbară cîteva 
cuvinte în şoaptă şi unul din ei rosti, păşind înainte : 


— Domnule amiral, mă numesc Guillaume Pauquet; casa 
mea se poate vedea de aici, uitaţi-vă, e cea mai mare din 
cartier... Imi iau misiunea să dau foc casei mele şi iată şi pe 
vecinii mei gata să facă la fel. 

— Adevărat, copiii mei ? spuse amiralul cu lacrimi în 
ochi. 

— Ce ne cereţi acum nu-i pentru binele regelui şi al ţării, 
domnule amiral ? 

— Rezistaţi alături de mine numai cincisprezece zile încă, 
prieteni, şi salvăm Franţa ! zise Coligny. 

— Şi ca să mai puteţi rezista încă zece zile trebuie să ne 
dăm foc caselor ? 

— Prieteni, cred că este absolut necesar. 

— Atunci, dacă ne ardem casele, vă luaţi răspunderea să 
rezistaţi ? 

— Îmi iau răspunderea, prieteni, să fac tot ce-i în stare să 
facă un gentilom devotat pentru rege şi ţară, zise amiralul. Pe 
cel ce ar îndrăzni să vorbească de predarea oraşului îl voi 
zvirli jos de pe culmea zidurilor ; iar dacă propun eu aşa ceva 
şi mie să mi se facă la fel. 

— Atunci aşa rămîne, domnule amiral, rosti unul dintre 
cetăţenii cartierului, cînd veţi porunci să ne ardem casele, le 
vom arde. 

— Dar trag nădejde, se auzi o voce, că măcar mănăstirea 
Saint-Quentin-en-Isle va fi cruţată. 

Amiralul se întoarse spre partea de unde venea vocea şi- 
| recunoscu pe Lactance. 

— Ba, Saint-Quentin-en-lsle mai puţin decît celelalte, 
răspunse amiralul. De pe platforma ei se vede tot meterezul 
din Remicourt şi o baterie de tunuri instalată pe ea ar face 
imposibilă apărarea meterezului. 

Lactance ridică ochii la cer şi scoase un suspin adînc. 

— De altfel, urmă amiralul zîmbind, sfîntul Quentin este 
înainte de toate ocrotitorul oraşului şi n-are să vă ţină de rău 
că împiedicaţi duşmanul să-şi facă din mănăstirea ce-i 
aparţine o unealtă de pieire a protejaţilor săi. 

Şi profitînd de momentul de bună înţelegere ce părea că 
inspira tuturor acel devotament, dădu ordin să înceapă 
transportarea tunurilor spre oraş şi să se care diferitele lucruri 
hotărite de el, totul în cea mai mare linişte cu putinţă. 


Se apucară de treabă cu acelaşi curaj, trebuie să 
spunem, şi cei care duceau mănunchiurile de nuiele în case 
ca şi cei înhămaţi care trăgeau tunurile şi căruțele în oraş. 

La ora două noaptea totul era vîrit înăuntru şi nu mai 
rămăsese în spatele vechiului zid decît numărul de 
archebuzieri necesari pentru a da impresia că era încă apărat 
şi oamenii ce stăteau cu făclii în mînă gata să incendieze 
casele. 

In zori, cum prevăzuse amiralul, spaniolii traseră prima 
salvă de tun. In timpul nopţii instalaseră o baterie de breşă şi 
ceea ce auzise amiralul fusese într-adevăr lucrarea ce se 
făcea pentru instalarea ei. 

Acea primă salvă era semnalul convenit pentru incen- 
dierea cartierului. Nici un locuitor nu şovăi ; fiecare cu eroism 
apropie torţa de fascine şi după cîteva clipe se văzu ridicîndu- 
se spre cer o perdea de fum ce curînd fu înlocuită cu o perdea 
de flăcări. i 

Cartierul ardea de la biserica Saint-Eloi pînă la biserica 
Saint-Pierre-au-Canal ; dar în mijlocul acelui uriaş pojar, ca şi 
cum o putere supranaturală ar fi îndepărtat de ea incendiul, 
mănăstirea Saint-Quentin rămînea neatinsă. 

De trei ori, străbătind focul şi trecînd peste poduri 
improvizate, căci celelalte fuseseră stricate — întîi cetă- ţeni, 
apoi soldaţi şi în sfîrşit artificieri, încercară s-o incendieze şi 
de trei ori încercarea nu izbuti. 

In timp ce amiralul de pe înălţimea porţii Isle urmărea 
progresele distrugerii, Jean Pauquet, îndepărtîndu-se de grupa 
lui, se apropie cu boneta de lînă în mînă : 

— Monseniore, spuse el, avem aici în oraş un moşneag 
care pretinde că a auzit pe cineva povestind lui taică-său că 
există un depozit de pulbere într-unul din cele două turnuri 
care mărginesc poarta Isle, ba poate chiar în amîndouă. 

— Bun, făcu amiralul, să cercetăm... unde sînt cheile ? 

— A ! cheile, zise Jean Pauquet, cine mai ştie ? Or fi 
poate vreo sută de ani de cînd porţile n-au mai fost deschise ! 

— Atunci luaţi pîrghii şi cleşti ca să le deschideţi. 

— Nu ezte nefoie te biîrghii şi gleste, se auzi o voce. Eu 
îmbing porta şi porta deschis ! 

Şi Henrich Scharfenstein urmat de nepotul său Frantz 
făcu trei paşi spre Coligny. 


— Ah ! tu eşti, viteazul meu uriaş ? zise amiralul. 

— Ta, zunt eu şi nepod al meu Frantz. 

— Dacă-i aşa, împinge, prietene ! împinge ! 

Cei doi Scharfenstein se apropiară fiecare de cite o 
poartă, se sprijiniră cu spatele de ea şi ca întotdeauna, 
asemenea unui dublu mecanism ascultînd de acelaşi impuls, 
după ce se proptiră bine numărară : 

— Ein ! zwei! drei ! 

Şi la cuvîntul drei, care pe limba noastră înseamnă trei, 
opintindu-se în acelaşi timp dărîmară canaturile uşilor de care 
erau proptiţi, cu un succes atît de mare încît se prăbuşiră 
amîndoi odată cu ele. 

Dar cum uşile nu opuseseră aceeaşi rezistenţă, Frantz 
Scharfenstein căzu cît era de lung pe spate, pe cînd Heinrich, 
ceva mai norocos, căzu numai pe şezut. 

Totuşi amîndoi se ridicară cu seriozitatea lor obişnuită, 
rostind : 

— Bovdim ! 

Intrară în turnuri. În unul din ele, cum spusese Jean 
Pauquet, se aflau vreo două, trei tone de pulbere ; dar cum 
mai spusese tot el, pulberea aceea stătea acolo de atita 
vreme, încît cînd se apucară să ridice butoaiele, acestea se 
făcură ţăndări. 

Atunci amiralul dădu ordin să se aducă cearşafuri în care 
să transporte pulberea la arsenal. 

Apoi după ce văzu că începuse transportul, se duse 
acasă ca să prinzească şi să se mai odihnească puţin, căci era 
în picioare de la miezul nopţii şi nu mîncase nimic din ajun. 
Abia se aşezase la masă cînd fu anunţat că unul dintre curierii 
pe care îi trimisese conetabilului se întorsese şi cerea să-i 
vorbească fără întirziere. 

Era Yvonnet. 

Yvonnet venea să-l anunţe pe amiral că ajutoarele cerute 
vor sosi a doua zi, sub comanda fratelui său, domnul 
Dandelot, a mareşalului de Saint-Andre şi a ducelui de 
Enghien. 

Ajutorul avea să fie de patru mii de pedestraşi care, 
după indicaţiile date de amiral, vor veni pe drumul de la Savy 
şi vor intra prin cartierul Ponthoille. 


Maldent rămăsese în la Fère pentru a servi de călăuză 
domnului Dandelot. 

Yvonnet ajunsese aici cu povestirea şi tocmai ridica un 
pahar de vin ce i se oferise pentru a bea în sănătatea 
amiralului, cînd dintr-odată pămîntul se cutremură, zidurile se 
clătinară, geamurile ferestrelor se făcură ţăndări şi un zgomot 
formidabil, de parcă ar fi tras deodată o sută de tunuri, 
izbucni. 

Amiralul se ridică iar Yvonnet, cuprins de un tremur 
nervos, puse paharul plin înapoi pe masă. 

In acelaşi timp, mînat de vintul dinspre apus, un nour 
trecu peste oraş şi un puternic miros de pucioasă intră în 
încăpere prin geamurile sparte. 

— Vai ! nenorociţii ! rosti amiralul, te pomeneşti că n-au 
luat precauţiile necesare şi depozitul de pulbere a sărit în 
aer ! 

Imediat, fără să mai aştepte veşti, ieşi din casă şi o luă la 
fugă spre poarta Isle. 

Toată populaţia alerga în aceeaşi direcţie. Amiralul n- 
avea cui să ceară informaţii, căci toţi oamenii aceia fugeau 
înspre zgomot fără să ştie ce-l pricinuise. 

Coligny nu se înşelase : văzu turnul spart şi fumegînd ca 
un crater de vulcan. O scînteie din formidabilul incendiu ce-l 
înconjura intrase printr-o ferestruică şi aprinsese teribilul 
combustibil. 

Vreo patruzeci, cincizeci de persoane pieriseră, iar cei 
cinci ofiţeri ce dirijau operaţia dispăruseră. 

Turnul oferea duşmanului o spărtură prin care puteau 
intra în front douăzeci şi cinci de asediatori. 

Din fericire, perdeaua de flăcări şi fum ce se întindea 
între cartier şi oraş ascundea Spaniolilor spărtura ; — de- 
votamentul locuitorilor care îşi incendiaseră casele salvase 
deci oraşul. 

Coligny îşi dădu seama de primejdie. Făcu un apel către 
toată lumea, dar numai cetăţenii oraşului răspunseră la acea 
chemare. Oştenii retraşi din cartier se duseseră să îmbuce 
cîte ceva şi să se odihnească. 

Printre cei care se duseseră să îmbuce cite ceva şi să se 
odihnească erau şi cei doi Scharfenstein; dar cum cortul lor se 


afla numai la vreo cincizeci de paşi de locul dezastrului, 
răspunseră printre primii la apelul amiralului. 

Unchiul Heinrich şi nepotul Frantz erau două preţioase 
ajutoare în asemenea împrejurări; cu forţa lor herculeană şi 
statura lor uriaşă erau buni la orice. Işi scoaseră vestele, îşi 
suflecară mînecile şi se făcură zidari. 

Trei ore mai tîrziu, fie că duşmanul nu aflase nimic 
despre catastrofă, fie că pregătea vreo altă acţiune, repa- 
rațiile erau terminate fără nici o împotrivire şi turnul era iarăşi 
aproape la fel de rezistent ca înainte. 

Toată ziua aceea de 7 august se scurse fără ca inamicul 
să facă cea mai mică demonstraţie ; părea că se mulţumeşte 
cu o simplă blocadă. Fără îndoială că aştepta sosirea armatei 
engleze. 

Seara, străjile observară oarecare mişcare dinspre 
cartierul Isle. Spaniolii lui Carondelet şi ai lui Julien Romeron, 
profitînd de potolirea incendiului, începură a apărea în cartier, 
apropiindu-se de oraş. 

Toată supravegherea se concentră deci în partea aceea. 

Seara, la ora zece, amiralul convocă la el pe principalii 
ofiţeri ai garnizoanei,  anunţindu-i că, după toate 
probabilitățile, ajutorul aşteptat va sosi în timpul nopţii. 
Trebuia deci întărită în secret paza pe zid, de la Tourival pînă 
la poarta Ponthoille, pentru a fi gata, la nevoie, să sară în 
ajutorul lui Dandelot şi a oamenilor săi. 

Yvonnet care în calitatea-i de curier fusese pus la curent, 
se bucurase văzînd că se luau asemenea măsuri şi pe cît îi 
stătuse în putinţă — căci datorită unei cunoaşteri cu totul 
speciale a locurilor, avea oarecare trecere — înşiruise străjerii 
de noapte pînă spre poarta Remicourt, poarta Isle şi poarta 
Ponthoille. 

Acea orînduire — în afară de cîteva santinele — lăsa 
complet descoperit meterezul de la Vieux-Marche, unde se 
afla, după cum ne amintim, casa lui Jean Pauquet şi mai ales 
micuțul pavilion locuit de domnişoara Gudule. 

Astfel că spre orele unsprezece, pe una din acele nopţi 
întunecoase atit de preţuite şi de binecuvîntate de îndră- 
gostiţii care se duc să-şi vadă iubitele şi de războinicii ce 
pregătesc o surpriză, aventurierul nostru, urmat de Heinrich şi 
Frantz înarmaţi pînă în dinţi, înainta cu precauţie pe străzile 


Rosiers, la Fosse şi Saint-Jean, pe unde — cam la o sută de 
paşi de turnul Dameuse — ajungi la meterezul de la Vieux- 
Marche. 

Cei trei aventurieri urmau drumul acela ştiind că pe 
toată porţiunea dintre turnul Dameuse şi poarta de la Vieux- 
Marche nu se afla nici ţipenie de santinelă, deoarece inamicul 
nu făcuse încă nici o încercare în partea aceea. 

Aşa că bulevardul era întunecat şi pustiu. 

De ce grupul acela, care în ciuda aparenţei formidabile 
n-avea nici o intenţie agresivă, se compunea pe de o parte 
din Heinrich şi Frantz şi Yvonnet pe de alta ? 

Pentru că există o lege a naturii care hotărăşte că pe 
lumea asta slăbiciunea trebuie să caute forţa şi forţa să 
iubească slăbiciunea. 

De cine, dintre cei opt tovarăşi, se apropiase mai mult 
Yvonnet ? de Heinrich şi de Frantz. De ce ? Fiindcă ei erau cei 
mai puternici şi el era cel mai slab. 

A cui tovărăşie se grăbeau s-o caute cei doi Schar- 
fenstein cum aveau o clipă de răgaz ? A lui Yvonnet. 

La fel şi Yvonnet, cui se ducea să ceară sprijinul cînd 
avea nevoie de ajutor ? Celor doi Scharfenstein. 

În costumul lui întotdeauna îngrijit, întotdeauna cochet, 
întotdeauna elegant, contrastînd cu îmbrăcămintea grosolană, 
ostăşească a celor doi uriaşi, Yvonnet, urmat de cei doi, părea 
un copil de casă mare ducînd în lesă doi dulăi. 

Aşa că datorită acestei atracţii pe care am explicat-o, a 
slăbiciunii căutînd forţa, a simpatiei forţei pentru slăbiciune, şi 
în seara aceea Yvonnet se adresase celor doi Scharfenstein, 
întrebîndu-i dacă vor să meargă cu el şi, ca de obicei, aceştia 
se ridicaseră şi înarmîndu-se pe dată răspunseseră : 

— Gu blagere, mein herr lfonnet. 

Căci Sharfenstein-ii i se adresau lui Yvonnet cu domnule, 
distincţie pe care n-o acordau nici unuia dintre ceilalţi 
tovarăşi. 

Asta pentru că în prietenia lor pentru Yvonnet se 
amesteca un profund respect. Nu şi-ar fi îngăduit, doamne 
fereşte, nici unchiul nici nepotul, să ia cuvintul în faţa tînărului 
aventurier ; nu, îl ascultau vorbind despre femei frumoase, 
isprăvi frumoase, costume frumoase, mulţu- mindu-se să 


aprobe din cap şi din cînd în cînd — la spiritele lui, bineînţeles 
— să ridă cu rîsul lor gros, răsunător, ce-i caracteriza. 

Unde se ducea Yvonnet cînd Yvonnet le spunea 
„Haideţi cu mine !” nu-i interesa ; le spusese : „Haideţi !” asta 
le era deajuns şi urmau acea încîntătoare flacără a minţii lor, 
cum urmează doi sateliți o planetă. 

In seara aceea Yvonnet se ducea la o întîlnire amoroasă; 
spusese celor doi Sharfenstein : „Haideţi !” şi, după cum 
vedeţi, îl urmaseră. 

Dar care din ce pricină îi luase Yvonnet cu dînsul pe cei 
doi uriaşi, dacă era vorba de o întîlnire unde prezenţa altora 
este întotdeauna supărătoare ? 

Mai întîi, ne grăbim a spune că vitejii noştri germani nu 
erau martori incomozi ; închideau un ochi, închideau doi, 
închideau trei, închideau patru, la un cuvint, la un gest, la un 
semn al tovarăşului lor şi îi ţineau cu sfinţenie închişi atita 
timp cît un semn, un gest sau un cuvint de-al lui nu le 
îngăduia să-i redeschidă. 

Yvonnet îi luase cu el deoarece — vă amintiţi — pentru a 
ajunge la fereastra de la pavilionul Gudulei avea nevoie de o 
scară, şi în loc să ia o scară găsise că-i mai simplu să-i ia pe 
cei doi Sharfenstein, căci era exact acelaşi lucru. 

Tînărul avea, bineînţeles, o întreagă colecţie de semnale, 
zgomote şi strigăte diferite, cu ajutorul cărora vestea amantei 
lui că era acolo ; dar în seara aceea n-avu nevoie nici de 
strigăte, nici de zgomot, nici de semnal, căci Gudule era la 
fereastră şi-l aştepta. 

Totuşi, văzînd apropiindu-se trei oameni în loc de unul, 
se retrase prudentă. 

Atunci Yvonnet păşi înainte pentru a fi recunoscut şi fata, 
tremurind încă, dar fără să se mai teamă, reapăru în cadrul 
întunecos al ferestrei. 

In două cuvinte Yvonnet îi explică iubitei primejdiile la 
care se expune un soldat plimbîndu-se cu o scară în spate 
printr-un oraş asediat : o patrulă ar putea crede că ducea 
scara cu intenţia de a intra în legătură cu asediatorii. Bănuiala 
odată trezită în mintea patrulei, trebuie să urmezi pe 
comandantul patrulei la un ofiţer, la un căpitan, la guvernator 
poate, şi acolo să explici rostul acelei scări, explicaţie care 


oricît de delicat ar fi condusă, ar compromite onoarea 
domnişoarei Gudule. 

Era mai bine deci să se bizuie pe doi prieteni de a căror 
discreţie era sigur, aşa cum era Yvonnet de cei doi tovarăşi. 

Dar cum puteau doi prieteni înlocui o scară ? lată ce nu 
putea înţelege domnişoara Gudule. 

Yvonnet se hotări să nu mai piardă timp cu dezvoltarea 
teoriei şi să aplice imediat demonstraţia. 

Pentru asta îi chemă pe cei doi Sharfenstein, care 
deschizînd compasul enorm al picioarelor din trei paşi fură 
lîngă el. 

Lipindu-l atunci pe unchi cu spatele de zid, făcu un semn 
nepotului. 

In mai puţine clipe decît ne trebuie nouă ca să povestim, 
Frantz puse un picior între mîinile împreunate ale unchiului, 
altul pe umărul lui şi ajungînd la înălţimea ferestrei o apucă 
de talie pe domnişoara Gudule ce privea curioasă şi care, 
înainte de a avea timpul să facă o mişcare de apărare — 
mişcare ce poate nici n-ar fi făcut-o, chiar să fi avut vreme — 
se pomeni ridicată din cameră şi depusă pe bulevard, lîngă 
Yvonnet. 

— Aşa ! zise Frantz rizînd, iada tinara torita ! 

— Mulţumesc, îi spuse Yvonnet. 

Şi, luînd-o pe Gudule la braţ, o conduse pe frumoasa 
copilă spre locul cel mai întunecos al meterezului. 

Locul acesta, cel mai întunecos, se afla pe platforma 
circulară a unuia dintre turnuri, platformă protejată de un 
parapet înalt de trei picioare. 

Cei doi Scharfenstein se duseră să se aşeze pe un fel de 
bancă de piatră rezemată de curtină. 

N-avem pretenţia să destăinuim aici conversaţia dintre 
Yvonnet şi domnişoara Gudule. Erau tineri, îndrăgostiţi, de trei 
zile şi trei nopţi nu mai stătuseră de vorbă şi aveau atitea 
lucruri a-şi spune, că tot ce-şi spuseră într-un sfert de oră, cu 
siguranţă că n-ar încăpea în acest capitol. 

Spunem un sfert de oră, pentru că după un sfert de oră, 
deşi conversaţia era atît de înflăcărată, Yvonnet se întrerupse 
şi, punînd mîna pe drăgălaşa gură a celei cu care sta de 
vorbă, îşi aplecă capul înainte şi trase cu urechea. 


Ascultînd, i se păru că distinge un zgomot ce semăna a 
fişiit de iarbă călcată de numeroase picioare. 

Privind, i se păru că vede un fel de şarpe uriaş, negru, 
tîrîndu-se jos de-a lungul zidului. 

Dar noaptea era atît de întunecoasă şi zgomotul atît de 
slab, că nu-ţi puteai da bine seama dacă-i iluzie ori realitate, 
mai ales că zgomotul şi mişcarea încetară brusc. 

Yvonnet privi, ascultă, dar nu mai văzu şi nu mai auzi 
nimic. 

Urmînd a o ţine strîns îmbrăţişată la piept pe fată, 
rămase totuşi cu ochii ficşi, cu capul scos afară printre două 
creneluri. 

Curînd i se păru că vede cum giganticul şarpe îşi ridică 
capul pe zidul cenuşiu şi începe a se ridica de-a lungul lui ca 
să ajungă la parapetul curtinei. 

Apoi, ca o hidră cu mai multe capete, şarpele îşi înălţă 
un al doilea cap lîngă primul şi un al treilea lîngă al doilea. 

Atunci totul i se lămuri lui Yvonnet; fără să mai piardă o 
clipă o luă pe Gudule în braţe şi, îndemnînd-o să nu facă nici 
un zgomot, o aruncă în mîinile lui Frantz care cu ajutorul 
unchiului său, cît ai clipi, prin acelaşi procedeu ca la scoatere, 
o reintegrară în camera ei. Apoi alergind la scara cea mai 
apropiată, tînărul ajunse drept în momentul cînd primul 
spaniol punea piciorul pe parapetul curtinei. 

Cu tot întunericul adînc, se zări o străfulgerare lucind în 
umbră, urmată de un strigăt şi spaniolul, cu măruntaiele 
străpunse de sabia fină a lui Yvonnet se prăbuşi pe spate, cu 
capul în jos. 

Zgomotul căderii lui se pierdu într-o groaznică piriială : 
era a doua scară încărcată de oameni ce aluneca de-a lungul 
zidului, împinsă de braţul încordat al lui Heinrich. 

Frantz, la rîndu-i, găsind în cale o grindă uitată pe jos, o 
ridică deasupra capului şi-i dădu drumul peste cea de a treia 
scară. 

Scara se rupse cam la două treimi din lungime şi grindă, 
scară şi oameni căzură de-a valma în şanţ. 

Rămăsese numai Yvonnet care se lupta cu înverşunare 
strigînd din răsputeri : 

— Alarmă ! alarmă ! 


Cei doi Scharfenstein alergară în ajutorul lui chiar în clipa 
cînd vreo doi, trei spanioli ce apucaseră să pună piciorul pe 
meterez îl încolţiseră pe Yvonnet. 

Unul din atacanţi căzu despicat în două de spada uriaşă 
a lui Heinrich, pe cînd altul se rostogoli zdrobit de ghioaga lui 
Frantz ; al treilea care se pregătea să-l lovească pe Yvonnet, 
fu înşfăcat de centură de către unul din coloşi şi zbură prin 
aer pe deasupra parapetului. 

Atraşi de strigătele celor trei aventurieri apărură atunci, 
în capătul străzii Vieux-Marché, Jean şi Guillaume Pauquet cu 
facle şi barde în miini. 

Asta însemna că luarea prin surprindere nu izbutise şi la 
strigătele reunite ale cetăţenilor şi aventurierilor un îndoit 
ajutor sosi dinspre turnul Saint-Jean şi dinspre turnul cel mare 
ce se afla în apropierea cartierului Ponthoille. 

În acelaşi timp, ca şi cum toate atacurile fuseseră 
chibzuite ca să izbucnească împreună, se auzi, la o jumătate 
de leghe depărtare în cîmpie spre Savy, în dosul capelei 
Epargnemaille, bubuitul a o mie de archebuze şi se văzu 
înălţîndu-se între cer şi pămînt fumul acela roşiatic ce rămîne 
în văzduh după un tir violent. 

Amîndouă operaţiile — cea a spaniolilor de a lua prin 
surprindere oraşul şi cea a lui Dandelot de a-i veni în ajutor — 
fuseseră dejucate. 

Am văzut cum hazardul făcuse să eşueze tentativa 
spaniolilor; să arătăm cum acelaşi hazard zădărnicise pe a 
francezilor. 


XIII.DESPRE ÎNDOITUL AVANTAJ PE 
CARE IL POŢI AVEA CIND VORBEŞTI IN 
DIALECTUL PICARD 


Pînă în prezent ne-am îndreptat atenţia numai asupra 
asediatorilor ; este timpul să trecem puţin — fie chiar numai 
pentru a-l vizita — sub cortul asediatorilor. 

În momentul cînd Coligny împreună cu grupul de ofiţeri, 
pe care astăzi l-am numi statul său major, făcea înconjurul 


zidurilor pentru a-şi da seama de mijloacele de apărare ale 
oraşului, un alt grup nu mai puţin important făcea înconjurul 
lui exterior pentru a-şi da seama de posibilităţile de atac. 

Grupul se compunea din Emmanuel-Philibert, contele de 
Egmont, contele de Horn, contele de Schwartzbourg, contele 
de Mansfeld Şi ducii Eric şi Ernest de Brunswick. 

Printre ceilalţi ofiţeri ce veneau în grup în urma lor, 
călărea ca de obicei nepăsător la toate, în afară de viaţa şi 
onoarea scumpului său Emmanuel, vechiul nostru prieten 
Scianca-Ferro. 

Emmanuel îi hotărise Leonei să rămînă la Cambray cu 
restul curţii sale. 

Din examinare reieşise că oraşul, apărat de ziduri 
proaste şi lipsit de o garnizoană şi o artilerie suficientă, nu 
putea rezista mai mult de cinci sau şase zile ; era tocmai 
timpul cerut de ducele Emmanuel lui Filip al Il-lea care şi el 
rămăsese la Cambray, dar nu dintr-un ordin superior, ci dintr- 
o supremă prudenţă. 

De altfel numai vreo şase, şapte leghe despărţeau cele 
două oraşe şi Emmanuel alesese pentru Leona reşedinţa 
regală, deoarece calculase că necesitatea de a comunica prin 
viu grai cu Filip al II-lea ca generalisim al armatei spaniole, 
silindu-l să se ducă din timp în timp la Cambray, îi va da 
prilejul ca la fiecare călătorie s-o vadă pe Leona. 

Cît despre Leona, consimţise la acea despărţire, mai întîi 
şi înainte de toate, fiindcă în viaţa-i de dragoste, sacrificiu şi 
abnegaţie pe care o alesese, o dorinţă a lui Emmanuel 
însemna pentru ea o poruncă ; apoi fiindcă acea distanţă de 
şase, şapte leghe, deşi provocase o despărţire adevărată, era 
iluzorie sub raportul depărtării, deoarece la cel mai mic motiv 
de îngrijorare ce l-ar fi avut, cu libertatea de acţiune ce-o lăsa 
tinerei fete taina sexului ei necunoscută de nimeni — în afară 
de Scianca-Ferro — putea ajunge într-o oră şi jumătate în 
tabăra lui Emmanuel-Philibert. 

De altminteri, de la începutul campaniei, Emmanuel, cu 
toată bucuria pe care i-o pricinuia reluarea ostilităţilor — 
reluare la care contribuise prin tentativele făcute asupra 
oraşelor Metz şi Bordeaux cel puţin cît şi amiralul cu tentativa 
lui de la Blois — de la începutul campaniei, repetăm, 
Emmanuel-Philibert părea, ca moral cel puţin, îmbătrinit cu 


zece ani. Tinăr şef de treizeci şi unu de ani abia, se afla în 
fruntea unei oşti trimise să invadeze Franţa, comandînd 
tuturor vechilor căpetenii ale lui Carol-Quintul şi punîndu-şi în 
joc propria-i soartă odată cu soarta Spaniei. 

De rezultatul campaniei întreprinse avea să depindă într- 
adevăr nu numai viitorul lui ca mare general, ci şi ca prinţ 
suveran ; venise în Franţa pentru a cuceri Piemontul. 
Emmanuel-Philibert, chiar comandant şef al armatelor 
spaniole, nu rămînea decit tot un fel de con- gottiere regal ; 
nu eşti într-adevăr cineva în balanţa destinului decît atunci 
cînd ai dreptul de a trimete la moarte oameni pe cont propriu. 

Totuşi, n-avea de ce se plînge : Filip al II-lea, ascultînd 
cel puţin în privinţa asta de sfaturile primite de la tatăl său 
Carol-Quintul la abdicare, dăduse ducelui de Savoia mînă 
liberă în afacerile privitoare la pace şi război, punînd sub 
ordinele lui toată lista aceea lungă de prinți şi căpetenii pe 
care i-am enumerat cînd am arătat aşezarea topografică a 
fiecăruia în jurul oraşului. 

Toate acele gînduri şi mai cu seamă răspunderea ce 
apăsa pe umerii săi îi dădeau lui Emmanuel-Philibert un aer 
grav şi preocupat, bătrînesc. 

Ştia prea bine că de reuşita asediului de la Saint- 
Quentin depindea succesul campaniei. Saint-Quentin cucerit, 
nu mai rămîneau între acel oraş şi Paris decit treizeci de leghe 
de străbătut şi de ocupat oraşele Ham la Fere şi Soissons. 
Saint-Quentin-ul însă trebuia cucerit repede pentru a nu da 
Franţei timp să-şi adune oştile acelea ce parcă răsăreau 
întotdeauna ca din pămînt, prin nu ştiu ce minune, şi care, tot 
ca printr-o minune, îşi puneau piepturile ca un zid de carne, 
înlocuind pe cele de piatră distruse de duşman. 

Aţi văzut de altfel cu ce rapiditate stăruitoare zorise 
Emmanuel-Philibert desfăşurarea asediului şi ce strictă 
supraveghere organizase în jurul oraşului. 

De la început părerea lui fusese că partea slabă a 
oraşului era poarta Isle şi că acela era locul prin care va putea 
cuceri oraşul la cea mai mică imprudenţă a asediaţilor. 

De asta, lăsînd pe toate căpeteniile de oşti să-şi aşeze 
corturile în faţa zidului de la Re&micourt, care în cazul unui 
asediu regulat era punctul cel mai atacabil al aşezării, el se 


instalase, cum am mai spus, de cealaltă parte, între o moară 
ce se ridica pe virful unui deluşor şi Somme. 

De acolo supraveghea rîul, peste care construise un pod 
şi toată vasta întindere dintre Somme şi vechea şosea ce 
ducea spre Vermand, spaţiu ce avea să-l ocupe campamentul 
armatei engleze imediat ce acea oştire se va alătura 
armatelor spaniole şi flamande. 

Am văzut cum a fost respinsă tentativa de cucerire prin 
surprindere a cartierului Isle. 

Atunci Emmanuel-Philibert se hotărise să încerce o 
escaladare. Acea operaţie trebuia să aibă loc în noaptea din 7 
spre 8 august. 

Ce motiv îl făcuse pe Emmanuel-Philibert să aleagă 
pentru executarea acelui atac noaptea din 7 spre 8 au- gust şi 
nu alta ? Vom spune îndată. 

In dimineaţa de 6, pe cînd asculta raportul diferiților şefi 
de patrulă, fusese adus la el un ţăran din satul Savy, care de 
altfel ceruse chiar el să-i vorbească. 

Emmanuel, ştiind că un comandant militar nu trebuie să 
treacă cu vederea nici cea mai neînsemnată sursă de 
informaţii, dăduse ordin ca oricine ar cere să-l vadă să fie 
adus imediat la dînsul. 

Aşa că ţăranul nu aşteptase decît timpul necesar lui 
Emmanuel să asculte sfîrşitul raportului. 

Aducea generalului oştirii spaniole o scrisoare pe care o 
găsise într-o tunică soldăţească. 

Tunica aceea soldăţească o găsise sub patul femeii lui. 

Scrisoarea era duplicatul scrisorii amiralului către 
conetabil. 

Tunica era a lui Maldent. 

Dar cum ajunsese tunica lui Maldent sub patul ne- vestii 
unui ţăran din Savy ? Nu se poate să nu povestim un lucru 
care arată că destinul unei ţări atîrnă uneori de un fir mai 
subţire decît al unui funigel ce zboară prin văzduh, destrămat 
din caerul Fecioarei. 

După ce se despărţise de Yvonnet, Maldent îşi urmase 
drumul. 

Ajuns la Savy, la cotitura unei străzi dădu peste o patrulă 
de noapte. 


să fugă era cu neputinţă, căci fusese văzut şi apoi ar fi 
trezit bănuieli; de altfel ar fi fost deajuns ca vreo doi, trei 
călăreţi s-o ia la galop, ca să-l ajungă imediat. 

Se dosi iute în pervazul unei uşi. 

— Cine-i ? strigă o voce. 

Maldent cunoştea obiceiurile picarde ; ştia că ţăranii 
arareori îşi încuie uşa casei cu zăvorul; apăsă pe clanţă şi uşa 
se deschise. 

— 'Neata erai, bărbăţele, întrebă o voce de femeie. 

— laca ! eu mi-s, răspunse Maldent care vorbea un 
foarte pur dialect picard, fiind originar din Noyon, una din 
capitalele Picardiei. 

— Ai ! rosti femeia, credeam că te-i fi prăpădit! 

— Asta-i ! răspuse Maldent, vezi bine că nu! 

Şi trăgind zăvorul uşii se apropie de pat. 

Oricît de repede se făcuse nevăzut Maldent cînd se 
strecurase în casă, unul dintre călăreţi îl văzuse dispă- rînd 
dar fără să-şi poată da bine seama pe ce uşă intrase. 

Cum omul acela putea foarte bine fi vreun spion ce 
urmărea patrula, călăreţul şi încă vreo trei, patru camarazi, 
începuseră deja a bate în uşa vecină cu o hărnicie ce arăta lui 
Maldent că nu mai era timp de pierdut. 

Cum însă nu prea cunoştea bine locurile, dădu buzna 
peste o masă plină cu oale şi ulcele. 

— Da' ce-i omule ? întrebă femeia speriată. 

— Ce să fie, iaca m-am împiedicat şi eu, răspunse 
Maldent. 

— Ce rău ai mai îmbătrînit, de te-ai prostit aşa, bombăni 
femeia. 

Cu toată apostrofarea puţin măgulitoare, aventurierul se 
sili să răspundă cu cîteva cuvinte drăgăstoase mormăite 
printre dinţi şi, în timp ce se dezbrăca, se apropie de pat. 

Nu mai avea nici o îndoială că foarte curînd se vor auzi 
bătăi în uşa pe care o deschisese, la fel cum urmăritorii 
bocăneau acum la uşa vecină şi ţinea foarte mult să nu se 
observe că era străin acolo în casă. 

Ori, mijlocul de a nu fi recunoscut că-i străin în casă era 
să ocupe locul stăpînului casei. 

Obişnuinţa pe care o avea Maldent de-a despuia pe alţii 
îl făcuse foarte ager să se despoaie şi pe el însuşi; cît ai bate 


din palme îşi azvirli hainele jos, le împinse cu piciorul sub pat, 
ridică plapuma şi se vîri sub ea. 

Dar Maldent chibzui că asta nu era deajuns pentru a fi 
socotit de străini drept stăpînul casei ; mai era nevoie ca 
apriga femeie ce-l apostrofase atît de nepoliticos pentru 
stîngăcia lui să nu poată spune că nu-i omul ei. 

Maldent îşi încredinţă sufletul Celui de Sus şi, fără să ştie 
cu cine are de-a face, se grăbi să dovedească tinerei ori 
bătrînei gazde că nu se prăpădise aşa cum crezuse ea, ori 
mai degrabă se prefăcuse a crede. 

Era un fel de a-şi dovedi vrednicia, cum ar spune domnul 
d'Hozier, foarte pe placul cumetrii ; astfel că ea se plînse cea 
dintii cînd călăreţii, după ce scotociseră casa vecină locuită 
numai de o bătrînă de şaizeci de ani şi de-o nepoţică de vreo 
nouă sau zece, vrind numaidecit să afle cine era omul 
întrezărit care dispăruse cu atita repeziciune veniră să bată la 
casa unde într-adevăr intrase Maldent. 

— Of! Doamne-Sfinte, zise femeia, cine să fie, Gosseu ? 

— Bun, îşi zise în sinea lui Maldent; se pare că mă 
cheamă Gosseu... Asta nu-i rău de ştiut. 

— Cine să fie ? se întoarse apoi el spre gazdă. Du-te de 
vezi singură. 

— Văleu ! să ştii că fac fărime uşa, strigă femeia. 

— Ei, iaca, n-au decit s-o fărime ! răspunse Maldent. 

Şi fără a se sinchisi de soldaţi, aventurierul îşi continuă 
conversaţia de unde o întrerupsese ; astfel că atunci cînd uşa 
cedă sub loviturile de picior ale călăreţilor, nimeni n-ar fi putut 
— şi în acea clipă gazda mai puţin ca oricine — să-i conteste 
titlul de stăpiîn al casei. 

Soldaţii intrară înjurînd şi blestemînd ; însă cum ei 
înjurau şi blestemau în spaniolă, iar Maldent le răspundea în 
picardă „curînd dialogul deveni atît de confuz că soldaţii 
socotiră că ar fi mai nimerit să aprindă o lumînare „ca cel 
puţin să se poată vedea la faţă dacă nu era de fel chip să se 
înţeleagă. 

Sosise momentul critic ; de aceea în timp ce unul dintre 
oşteni scăpăra amnarul, Maldent socoti mai prudent să 
lămurească gazdei în cîteva cuvinte situaţia. 

Trebuie să spunem, spre lauda femeii, că primul ei 
impuls fu să refuze colaborarea. 


— Vai de mine ! strigă ea, vra să zică nu eşti bietul meu 
Gosseu !... Piei de aici în clipă, găliganule ! 

— Uşurel ! făcu Maldent ; ba-s Gosseu, că doar îs în patul 
lui ! 

Argumentul lui Maldent păru hotăritor căci gazda nici nu 
mai cricni şi după ce aruncă o privire iute, la lumina 
flăcăruiei ce se aprinsese, către soţul improvizat, 
murmură : 

— Orice păcat îşi are iertarea ! Nu se cade a dori 
moartea păcătosului, cum zice Evanghelia Domnului nostru. 

Şi se întoarse cu nasul la perete. 

Maldent profită de lumina ce se făcuse în cameră ca să 
arunce şi el o privire în juru-i. 

Se afla în casa unui ţăran înstărit : masă de stejar, dulap 
de nuc, perdele de serj ; pe un scaun erau aşezate straiele de 
duminică pe care gospodina avusese grijă să le pregătească 
pentru ca adevăratul Gosseu să le găsească la întoarcere. 

Soldaţii priveau şi ei cu ochi la fel de ageri şi iscoditori, 
dar cum nu exista nici cel mai mic indiciu care să le poată 
trezi bănuieli în privinţa lui Maldent, începură a vorbi între ei 
în spaniolă, însă fără a pune la cale ceva primejdios ; lucru de 
care Maldent şi-ar fi dat uşor seama, chiar să nu fi înţeles 
spaniola aşa de bine cum ştia picarda. 

Era vorba doar să-l ia cu ei călăuză, soldaţii temîndu-se 
să nu se rătăcească pe drumul de la Savy la Dallon. 

Văzind că asta era toată primejdia ce-l ameninţa şi că 
tocmai primejdia aceea îi oferea toate şansele de scăpare, 
Maldent deschise chiar el conversaţia. 

— la ascultați, domnilor soldaţi, zise el, nu vă mai învirtiţi 
atita limba în gură... Spuneţi ce poftiţi. 

Atunci şeful care vorbea franceza ceva mai bine decit 
ceilalţi, înţelegind aproximativ apostrofa lui Maldent, se 
apropie de pat şi îl făcu să înţeleagă că ceea ce doreau de la 
el era mai întîi să se scoale. 

Dar Maldent dădu din cap. 

— Nu pot, zise el. 

— Cum nu poţi ? întrebă şeful. 

— Ba! 

— Şi de ce, ba ? 


— Pen-că trecînd pe potecuţa de la Bourbatrie, am căzut 
de-a rostogolul în carieră şi m-am ales cu piciorul scrîntit. 

Şi Maldent imită cu coatele şi partea de sus a trupului 
mersul unui om care şchioapătă. 

— Bine ! zise sergentul, dacă-i aşa, îţi vom da un cal. 

—  Mulţam frumos ! răspunse Maldent. Da nu ştiu să 
încalec pe-un cal ; pe-un căluţ, mai merge ! 

— Atunci, ai să înveţi, zise sergentul. 

— Ba, ba, ba ! spuse Maldent scuturînd din cap din ce în 
ce mai tare, nu mă sui cu nici un chip pe cal! 

— Aha ! nu te sui cu nici un chip pe cal! rosti spaniolul 
apropiindu-se de Maldent şi ridicînd biciul; vedem noi îndată ! 

— Mă sui pe cal! mă sui pe cal! strigă Maldent sărind jos 
din pat şi ţopăind într-un picior, ca şi cum într-adevăr nu-l 
putea pune jos pe celălalt. 

— Aşa mai merge ! zise spaniolul. Şi acum să ne îm- 
brăcăm repede. 

— Bine, bine, făcu Maldent, dar nu mai strigaţi aşa că 
mi-o treziţi pe biata Catherine, care are fierbinţeli că-i iese o 
măsea de minte... Dormi, biată Cathérine, dormi ! 

Şi Maldent, tot ţopăind într-un picior, aruncă pătura 
peste capul bietei Catherine care neavînd încotro trebui să se 
prefacă că doarme. 

Nu fără rost acoperise Maldent cu pătura capul 
Catherinei ; ochise pe scaun hainele de duminică, nou- nouţe 
ale lui jupîn Gosseu şi-i venise ideea nu prea generoasă de a 
şi le însuşi în locul uniformei cazone zdren- ţăroase pe care o 
împinsese prudent sub pat. 

Substituirea asta avea pentru el un dublu avantaj : mai 
întîi, pantaloni şi vestă noi în locul unei veste vechi şi a unor 
pantaloni uzaţi, şi apoi, o îmbrăcăminte ţărănească în locul 
uniformei militare, ceea ce-i da o mai mare siguranţă pentru 
restul călătoriei. 

începu deci să se îmbrace cu straiele de sărbătoare ale 
bietului Gosseu, atît de calm de parcă i-ar fi fost făcute pe 
măsură şi le-ar fi plătit din propria-i pungă. 

De altfel, se înţelege că gospodinei nu-i ardea deloc să 
privească ce se petrece ; nu mai avea decit o dorinţă, ca 
falsul ei soţ să plece cît mai repede. 


lar Maldent, care se temea că ar putea să apară în orice 
clipă în pragul uşii adevăratul Gosseu, se grăbea cît se putea. 

Pînă şi soldaţii, grăbiţi să ajungă la Dallon îl ajutau pe 
Maldent să-şi pună boarfele lui Gosseu. 

In zece minute, operaţia fu isprăvită. Era minunat cît de 
bine îi veneau lui Maldent straiele lui Gosseu. 

După ce se văzu îmbrăcat, Maldent luă luminarea sub 
pretext că-şi caută pălăria ; dar lovindu-se de un taburet, lăsă 
să-i cadă din mînă luminarea care se stinse. 

— Îra ! bombăni el ca pentru sine, nu se află făptură mai 
nătîngă pe lumea asta ca un ţărănoi lipsit de glagore. 

Şi, ca pentru propria-i satisfacţie, adăugă în şoaptă : 

— In afară de-un anume soldat care crede că are prea 
multă. 

Apoi rosti cu voce jalnică : 

— Rămii cu bine, puicuţă dragă ! eu am luat-o din loc. 

Şi sprijinindu-se de braţul unui soldat, falsul Gosseu ieşi 
şchiopătînd. 

La uşă găsi un cal gata înşeuat. A fost o întreagă 
comedie să-l urce pe Maldent pe cal; striga din răsputeri să-i 
dea un măgar sau o măgăriţă şi trebuiră să-l ridice trei 
oameni pentru a izbuti să se aşeze în şea. 

Odată încălecat, treaba a mers şi mai prost! Cum voia 
calul s-o ia la trap, Maldent prindea a scoate strigăte jalnice 
agăţindu-se cu disperare de oblincul şeii, trăgînd aşa de tare 
de hăţuri că bietul cal zăpăcit făcea tot ce-i sta în putinţă ca 
să se descotorosească de un călăreț atît de neplăcut. 

Drept care, la colţul unei străzi, calul, profitînd de faptul 
că sergentul îi arsese una bună cu biciul peste crupă şi că în 
acelaşi timp Maldent îi lăsa frîul liber şi-i înfingea pintenii în 
burtă, o luă la goană, nebuneşte. 

Maldent striga din toate puterile ajutor, dar înainte ca 
cineva să-l poată opri, cal şi călăreț se făcură nevăzuţi. 

Comedia fusese atît de bine jucată că abia după ce se 
stinse zgomotul galopului începură spaniolii să înţeleagă că 
fuseseră traşi pe sfoară de călăuza lor care, după cum se 
vede, nu-i călăuzise mult timp. 

Astfel ajunsese Maldent în la Fère cu un cal de esca- 
dron şi în straie de ţăran şi era cît pe ce să fie întemnițat, 


spînzurat ori tras pe roată din pricina nepotrivirii dintre cal şi 
costum. 

Acum ne mai rămîne să lămurim cum ajunsese 
scrisoarea lui Coligny în mîinile lui Emmanuel-Philibert, ceea 
ce va fi totodată mai puţin picant şi mai scurt de povestit. 

Două ore după plecarea falsului Gosseu, adevăratul 
Gosseu se întorsese acasă; găsise întregul sat în mare 
tulburare şi pe nevastă-sa plingînd. Biata Catherine povestea 
la toată lumea cum intrase la ea un bandit— căci din pricină 
că-şi aştepta bărbatul făcuse imprudenţa să-şi lase uşa 
descuiată — care, cu pistolul în mînă, o silise să-i dea hainele 
lui Gosseu de care fără îndoială ticălosul avea nevoie pentru a 
scăpa de urmărirea justiţiei ; — căci un om în stare să se 
poarte atît de crunt cu o biată femeie nu putea fi decît un 
mare criminal ! — Atunci, oricît de miînios era adevăratul 
Gosseu văzîndu-se jefuit cu atîta neruşinare de boarfele-i nou- 
nouţe, dar văzîndu-şi femeia cuprinsă de o disperare atît de 
mare se grăbi mai întîi s-o consoleze ; apoi îi venise ideea 
fericită că poate  scotocind prin buzunarele hainelor 
flenduroase lăsate în locul frumoaselor straie noi, va găsi 
vreun indiciu care îl va ajuta să-l descopere pe ticălosul de 
hoţ. Şi, într-adevăr, găsise scrisoarea adresată de amiral 
unchiului său, domnul de Montmorency, scrisoare uitată de 
aventurier în vestă ; treabă de care acesta nu se prea 
sinchisise, ştiind-o pe de rost şi fiind gata să spună prin viu 
grai conetabilului conţinutul ei. 

S-a văzut, de altfel, că lipsa acelei scrisori era să-i fie 
fatală. 

Primul gînd al adevăratului Gosseu care în fond era om 
de treabă, fusese să ducă scrisoarea la adresă ; dar chibzuind 
că, în loc de-al pedepsi pe hoţ, îi aducea un serviciu, deoarece 
îi făcea comisionul pe care acesta neglija să-l îndeplinească, 
ura, acea proastă sfătuitoare, îi şoptise ideea s-o ducă la 
Emmanuel-Philibert, adică la duşmanul conetabilului. 

In felul acesta curierul nu va avea bucuria de a-şi vedea 
misiunea îndeplinită, ci dimpotrivă, va fi poate biciuit, 
întemnițat, executat, bănuit fiind de conetabil că a trădat. 

Trebuie să spunem că Gosseu stătu cîtva timp în 
cumpănă între primul impuls şi al doilea ; dar, ca şi cum ar fi 
cunoscut axioma pe care avea s-o formuleze domnul de 


Talleyrand trei secole mai tîrziu, luptă cu succes împotriva 
primei intenţii, care era cea bună şi cedă glorios celei de a 
doua care era cea rea. 

Aşa că, îndată ce se făcu ziuă, cu toate rugăminţile 
femeii lui care avea o inimă deajuns de miloasă, ca să ceară 
lui bărbatu-său îndurare pentru netrebnicul mişel, porni la 
drum spunîndu-i : 

— Las' Cathi'reine, nu-mi mai împuia urechile cu golanul 
acela... Nu, nu, am terminat. Mi-a intrat în cap c-o să fie 
spnizurat şi aşa are să fie. Fir-ar să fie ! 

Şi îndiîrjit în hotărîrea lui, încăpăţinatul Picard dusese 
într-adevăr scrisoarea lui Emmanuel-Philibert, care bineînţeles 
că o deschise fără nici un scrupul şi văzuse itinerarul trasat de 
domnul de Coligny conetabilului pentru întăririle ce se ruga să 
i le trimeată. 

Emmanuel-Philibert îl răsplăti generos pe Gosseu şi-l 
trimise acasă făgăduindu-i că va fi răzbunat cum se cuvine. 

Totuşi, în timpul zilei ducele de Savoia nu făcu nici o 
mişcare care ar fi putut da de bănuit că descoperise planul 
conetabilului ; dar, presupunînd că amiralul nu se mulţumise 
să trimită un singur curier unchiului său şi că acesta primise 
probabil cel puţin încă doi sau trei, cum se înseră trimise 
cincizeci de pionieri să taie în văile Raucourt şi Saint-Phal 
drumurile spre Savy şi Ham prin şanţuri adînci flancate de 
baricade. 

Apoi aşeză la pîndă acolo pe cei mai buni archebuzieri 
spanioli. 

Noaptea trecu fără să se întîmple nimic. 

Emmanuel-Philibert se aşteptase la asta, presupunînd 
că-i trebuise timp conetabilului pentru a-şi face pregătirile şi 
că comedia, cum spunea amiralul, va avea loc a doua zi. 

Aşa că în a doua seară, archebuzierii spanioli erau la 
posturile lor. 

Dar nu era destul să împiedice de a ajunge în oraş 
ajutorul. Emmanuel-Philibert se gîndise că pentru a înlesni 
intrarea francezilor în Saint-Quentin, întreaga garnizoană se 
va deplasa în cartierul Ponthoille, slăbind astfel apărarea 
celorlalte puncte; că meterezul de la Vieux- Marche mai cu 
seamă nemaifiind de două zile sub ameninţarea focului 


bateriilor flamande va fi şi mai lipsit de apărare decit celelalte 
şi ordonase un atac prin surprindere în aceeaşi noapte. 

Am văzut cum hazardul, care-l adusese pentru interese 
personale pe Yvonnet întovărăşit de cei doi Scharfenstein pe 
meterezul de la Vieux-Marché, făcuse să eşueze acel atac prin 
surprindere. 

Dar ca o compensație, în timp ce surpriza eşua, am- 
buscada reuşea, şi cumplit încă pentru bieţii asediați, căci 
acea izbîndă a inamicului le răpea ultima speranţă. 

De trei ori Dandelot revenind la atac încercă să stră- 
pungă zidul de foc care-l despărţea de oraş, de trei ori fu 
respins, fără ca asediaţii, în bezna nopţii ignorînd dispoziţiile 
luate de ducele de Savoia, să îndrăznească a ieşi din oraş 
pentru a le da ajutor. Pînă la sfîrşit, decimaţi de gloanţe, cei 
trei sau patru mii de oameni conduşi de Dandelot se 
împrăştiară pe cîmpie, iar el, numai cu cinci ori şase sute de 
oameni se întoarse a doua zi, 8 august, la conetabil căruia îi 
povesti eşecul. Acesta, după ce îl ascultă bombănind, se jură, 
fiindcă spaniolii îl fortau şi pe el să intre în joc, că avea să le 
arate el un şiretlic de vechi războinic. 

Aşa că din acel moment se hotărî să ducă chiar el în 
persoană cu întreaga-i oaste — care de altfel nu era nici cît a 
cincea parte din armata spaniolă — ajutor de oameni şi 
provizii oraşului Saint-Quentin. 

A fost o teribilă lovitură pentru asediați cînd aflară a 
doua zi dimineaţă de cele două veşti, a atacului prin sur- 
prindere de care scăpaseră şi a eşecului suferit de ajutorul 
adus de fratele amiralului. 

Nu se mai puteau deci bizui decît pe propriile lor forţe şi 
s-a văzut care erau forţele lor. 

După ce Maldent primi chiar din gura lui Dandelot 
aprobarea pentru felul cum se comportase, se strecură prin 
zona primejdioasă şi la orele trei dimineaţa, sosind pe vechea 
şosea dinspre Vermand, bătu la poarta Ponthoille. 

Ultimele cuvinte rostite de Dandelot erau un mesaj către 
fratele său pe care îl îndemna să nu dispereze şi să-i 
transmită ştire prin Maldent de îndată ce va găsi vreun alt 
mijloc de a aproviziona oraşul. 

Era o promisiune, dar o promisiune prea vagă ca să poţi 
întemeia vreo speranţă pe dînsa. Din cauza asta a doua zi 


Coligny, pe cînd expunea consilierilor comunali şi primarului 
situaţia mai mult decît gravă în care se aflau, socoti mai 
cuminte să nu sufle nici o vorbă despre acea făgăduială. 

Cetăţenii, spune Coligny în Memoriile sale, la început se 
cam tulburară ; curînd însă se adunară şi amiralul putu, cu 
ajutorul lor, să ia noi măsuri. 

Mulţi oameni necăjiţi de prin împrejurimi, de frica jafului 
— sport în care Spaniolii aveau faima că-s neîntrecuţi — se 
refugiaseră în oraş, cum am mai spus, aducînd cu ei ce aveau 
mai de preţ. Intre cei care veniseră să ceară ospitalitate în 
Saint-Quentin se aflau şi doi nobili de neam mare, încercaţi în 
război ; seniorii de Caulaincourt şi d'Amerval. 

Coligny îi chemă la el şi-i pofti să-şi ridice fiecare cîte un 
drapel în Piaţa Primăriei ca să facă înrolări, făgăduind că 
fiecare om ce se va înrola va primi un scud gratificaţie şi un 
sfert de soldă avans. 

Cei doi gentilomi acceptară ; fiecare îşi ridică cîte un 
drapel militar şi în vreo patru, cinci ore izbutiră să înroleze 
două sute douăzeci de oameni care erau, cum mărturiseşte 
însuşi Coligny, destul de bine înarmați şi bine echipați pentru 
împrejurarea asta. 

Amiralul îi trecu în revistă chiar în seara aceea şi ordonă 
să li se dea gratificaţia şi sfertul de soldă promis. 

Apoi, socotind că sosise momentul de a lua măsuri 
drastice, cum puţinele alimente ce mai rămăseseră în oraş îl 
sileau să înlăture toate gurile nefolositoare, puse să sune 
trompetele şi să dea de veste că toţi oamenii, bărbaţi şi 
femei, veniţi în bejenie la Saint-Quentin de prin satele vecine, 
vor fi înrolați pentru a lucra la reparaţii şi care nu se vor 
supune, vor fi biciuiţi pe la răspiîntii la prima abatere de la 
datorie şi spînzuraţi la a doua ; „iar cei cărora nu le convenea 
asta, adăuga strigarea, să se adune cu o oră înainte de 
înnoptat la poarta Ham, care li se va deschide pentru a-i lăsa 
să plece”. 

Din nefericire pentru acei oameni, din care majoritatea 
dintre ei ar fi preferat plecarea în locul muncii, în timpul zilei 
se auziră tobe bătînd, trompete sunînd şi se zări o nouă trupă 
îmbrăcată în albastru sosind dinspre Cambray. 

Era armata engleză alcătuită din douăsprezece mii de 
oameni care venea să se alăture oştirii ducelui de Savoia şi să 


ocupe tabăra ce i se pregătise; în două ore întregi blocada 
oraşului, închizînd cea de a patra latură şi întinzîndu-se de la 
cartierul Isle pînă la Florimont. 

Cei trei generali care o comandau erau Pembroke, 
Clinson şi Grey. 

Aducea douăzeci şi cinci de tunuri, dispunînd astfel ea 
singură de o artilerie de două ori mai numeroasă decit cea pe 
care amiralul fusese nevoit s-o împrăştie pe toată 
circumferința meterezelor. 

De pe înălţimea zidurilor, locuitorii priveau uluiţi cea de a 
treia oştire care venea să se unească cu celelalte două ; dar 
amiralul trecea prin mulţime spunînd : 

— Haideţi, oameni buni „curaj ! Doar nu vă închipuiţi că 
am venit la voi şi am adus atiţia bărbaţi vrednici fiindcă mi-ar 
fi venit chef să plec pe lumea cealaltă şi să-i iau şi pe dînşii cu 
mine ?... Dacă va trebui să ne bizuim numai pe puterile 
noastre, vă dau cuvîntul meu că de mă veţi sprijini ca şi pînă 
acum, garnizoana este destul de tare ca să ţină piept 
duşmanilbr noştri! 

Şi în urma lui frunţile se înălţau, ochii începeau să 
sclipească şi chiar cei mai abătuţi îşi spuneau unii altora : 

— Să prindem curaj, fraţilor ! N-o s-o păţim mai rău decit 
domnul amiral şi dacă domnul amiral îşi ia răspunderea, să ne 
bizuim pe cuvîntul lui. 

Dar nu era acelaşi lucru pentru sărmanii ţărani străini în 
Saint-Quentin care nevrind să-şi expună vieţile lucrînd sub 
focul duşmanului se pregătiseră să iasă din oraş ; sosirea 
armatei engleze le închidea porţile şi primejdia fiind la fel de 
mare dacă plecau, mulţi se hotărîră s-o înfrunte reparînd 
zidurile. 

Ceilalţi, ţinînd cu orice preţ să părăsească oraşul, fură 
scoşi afară prin poarta Ham. Erau peste şapte sute. 

Timp de douăzeci şi patru de ore, nenorociţii aceia 
rămaseră pitiţi în şanţuri, neîndrăznind să treacă prin mijlocul 
armatelor engleze ori spaniole; dar pînă la urmă, foamea 
silindu-i, în seara zilei a doua porniră doi cîte doi, cu capetele 
plecate şi mîinile împreunate, înspre liniile inamice. 

A fost un spectacol teribil pentru cei din oraş să pri- 
vească pe acei nenorociţi, înconjurați de oştenii spanioli şi 


englezi, împinşi brutal cu cozile suliţelor în tabără pe cînd 
cereau zadarnic îndurare. 

Toată lumea în jurul amiralului plîngea. „Totuşi, co- 
mentează acesta, a fost o mare uşurare pe de o parte, căci aş 
fi fost silit ori să-i hrănesc, ori să-i las să moară de foame”. 

Seara, Coligny ţinu sfat cu vrednicii cetăţeni ai Saint- 
Quentin-ului. Acum, cînd oraşul era complet blocat, trebuia 
găsită o nouă trecere pe unde conetabilul să mai încerce o 
tentativă de a-i ajuta. Se alese trecerea peste Somme, prin 
mlaştinile Grosnard. 

Mlaştinile erau foarte periculoase din pricina turbă- riilor 
şi a puţurilor de scurgere, dar vînătorii obişnuiţi cu locurile 
acelea socotite de nestrăbătut declarară că dacă li se dădeau 
cincizeci de oameni cu fascine, vor încerca chiar în acea 
noapte să înjghebe o trecere lată de vreo zece picioare, ca un 
fel de drum prin mijlocul mlaştinilor, pînă la Somme. 

In privinţa malului stîng, nu aveau nici o grijă căci era 
uşor de străbătut. 

Amiralul trimise şi pe Maldent odată cu lucrătorii, 
încredinţindu-i o scrisoare pentru unchiul său în care îi schiţa 
conetabilului un plan al împrejurărilor, atrăgîndu-i atenţia să 
nu se înşele asupra punctului unde trebuia să aibă loc 
îmbarcarea ; îi mai recomanda să facă rost de bărci cu fundul 
plat, deoarece el nu avea decit patru luntre mici în bună stare 
şi că în cea mai mărişoară dintre ele nu puteau încăpea decit 
cel mult patru oameni. 

Dacă izbuteau să deschidă drum peste noapte, Maldent 
trebuia să treacă rîul înot şi să ajungă la conetabil. Dacă 
răspunsul era urgent, îl va aduce în acelaşi chip. 

Pe la orele două de noapte, vinătorii şi lucrătorii se 
întoarseră înştiinţind că întocmiseră un drum pe care puteau 
să treacă şase oameni în front. 

Treaba se făcuse fără nici o piedică, deoarece specialiştii 
ce sondaseră mlaştinile pentru ducele de Savoia raportaseră 
că ar fi o nebunie să rişte a le străbate vreo trupă. 

Maldent trecuse rîul înot şi o luase de-a dreptul peste 
cîmp spre la Fere. 

In privinţa asta toate mergeau cît se poate de bine şi se 
întrezărea, e adevărat, o rază de speranţă care cu ajutorul 
celui Atotputernic putea să crească. 


În zorii zilei amiralul se afla pe platforma mănăstirii 
Collegiale. Era în dimineaţa zilei de 9 august. Din punctul 
acela înalt putea vedea bine cele trei tabere inamice şi toate 
lucrările asediatorilor. 

In douăzeci şi patru de ore, de cînd Coligny nu se mai 
urcase în observatorul său, spaniolii progresaseră grozav şi se 
vedea, după movilele de pămînt proaspăt ce se ridicau spre 
Re&micourt, că pionierii lor lucrau de zor. 

Amiralul trimise imediat după un priceput miner englez, 
numit Lauxfort, şi-l întrebă ce credea despre săpăturile ce le 
făcea inamicul. Omul era de părere că spaniolii începuseră a 
săpa o mină, dar îl linişti pe amiral explicîndu-i că, printr-o 
fericită întîmplare, şi el începuse de vreo două, trei zile o 
contraminare atît de potrivită, încît îşi asuma răspunderea să 
zădărnicească lucrările duşmanului ce-l îngrijorau pe amiral. 

Dar, în acelaşi timp cu lucrările de minare, spaniolii mai 
efectuau şi altă operaţiune la fel de îngrijorătoare : săpau 
tranşee care — înaintînd încet, adevărat, dar fără a putea fi 
oprite — se apropiau de oraş. 

Se făceau trei tranşee, toate ameninţind meterezul de la 
Remicourt, spre care înaintau în zigzag : una în faţa turnului 
Apelor, a doua în faţa porţii Remicourt şi a treia în faţa 
turnului Roşu. 

Amiralul n-avea cum se împotrivi construirii acelor 
tranşee. l-ar fi trebuit oameni mai mulţi pentru a putea 
efectua ieşiri ca să le distrugă şi suficienţi archebuzieri pentru 
a susţine acele atacuri şi a le proteja retragerea ; ori, după 
cum am văzut, dispunea acum, cu adausul noilor recruți, de 
şase, şapte sute de oameni abia şi adunînd toate armele nu 
izbutise să facă rost decît de vreo patruzeci de archebuze ; 
astfel că, aşa cum spunea chiar el, nu putea cu nici un chip să 
împiedice acele lucrări, fapt de care se necăjea foarte. 

Tot ceea ce putea face amiralul era deci să repare 
mereu, cît de cît, ceea ce distrugeau Spaniolii. k 

Curînd însă, nici acele reparații nu mai fură posibile. In 
ziua de 9 se auzi bubuind o nouă baterie care, instalată pe 
platforma mănăstirii Saint-Quentin-en-Isle şi bătînd pieziş 
asupra meterezului Rémicourt de la turnul Apelor pînă la 
turnul Roşu, făcea imposobilă orice reparație, căci nici un 
lucrător nu mai îndrăznea să se apropie. Totuşi, cum 


reparaţiile deveneau cu atît mai urgente cu cît ravagiile 
artileriei inamice erau mai importante, amiralul întîi folosi 
bătaia, dar văzînd că mijlocul acesta, atît de eficace în alte 
împrejurări nu era destul de convingător în acest caz, se 
întocmi o listă de pionieri cărora li se promise un scud pe zi şi 
hrană bună. Acele rinite trufandale, cum spune 
amiralul ,hotărîră pe vreo sută de lucrători să se angajeze. 

Pe de altă parte, Maldent sosise teafăr în la Fere şi 
imediat ce conetabilul luase cunoştinţă de cumpăna în care se 
afla nepotul său şi de lucrările efectuate prin mlaştini, ce-i 
dădeau posibilitatea de a-i veni într-ajutor, se hotărise să 
viziteze chiar el acele locuri fără întîrziere. 

Aşa că, la o oră după sosirea lui Maldent în la Fere, plecă 
în fruntea unei trupe de două mii de călăreţi şi patru mii de 
pedestraşi, mergînd pînă la Essigny-le-Grand, unde se opri. 

Acolo, după ce îşi aşeză armata în poziţie de luptă, 
trimise înainte trei ofiţeri să cerceteze poziţia spaniolilor şi ce 
distanţă era de la avanposturile lor pînă la oraş şi rîu ; apoi, în 
urma lor, chiar el împreună cu cei mai încercaţi comandanţi 
se apropie cît putu de mlaştinile rîului Somme, adică pînă la 
satul Gruois. 

Cei trei ofiţeri trimişi în recunoaştere putură înainta pînă 
la Abbiette, depăşind un post spaniol de archebuzieri; şi după 
ce văzură mlaştinile de la Gauchy şi cercară malurile rîului 
Somme, se întoarseră la conetabil, confirmînd tot ce spusese 
Maldent. 

Imediat acesta primi de la conetabil o scrisoare care 
vestea pe Coligny să nu mai aibă altă grijă decît să reziste 
încă o zi, două şi că ajutoarele cerute îi vor sosi dintr-o clipă în 
alta. 

Il poftea deci pe amiral să fie cu mare grijă că la orice 
oră din zi ar sosi ajutorul, să nu fie lăsat să aştepte în afara 
zidurilor. 

Si cum în orice caz ajutorul trebuia să sosească dinspre 
Tourival, amiralul dublă străjile în partea aceea şi ordonă să 
se aducă un mare număr de scări sub hangarele magaziei cu 
praf de puşcă, pentru ca cei ce soseau să poată, în acelaşi 
timp, intra pe portiţa Sainte-Catherine şi trece peste zid. 

Conetabilul îşi regăsi armata la Essigny-le-Grand, cam în 
acelaşi timp cînd Maldent intra în oraş. 


Hotărîrea conetabilului era să dea ajutor Saint-Quen- tin- 
ului făţiş şi-n plină zi. intunericul şi şiretlicurile fuseseră atît de 
neprielnice primei încercări, încît voia de astădată să se bizuie 
pe cele două susținătoare ale curajului, lumina soarelui şi 
lupta pe faţă. 

Conetabilul se întoarse deci în la Fere, îşi adună in- 
fanteria, cavaleria, artileria cu cincisprezece tunuri şi trimise 
ordin mareşalului de Saint-Andre, care se afla la Ham, să-l 
întîlnească în ziua de 10 august dis-de-di- mineaţă pe drumul 
ce duce din la Fère spre Saint- Quentin. 

După ce înmînă lui Coligny mesajul, Maldent se duse de- 
a dreptul la cortul aventurierilor. 

Găsi pe fiecare la postul său ; toate chipurile erau 
surizătoare. Afacerile lui Yvonnet mergeau minunat. Fracasso 
abandonase infinitivul verbului a ruina în favoarea 
participiului său, ruinat, la care găsise imediat rima, spinzurat. 
Cei doi Scharfenstein inventaseră o mică afacere ce le aducea 
un cîştig destul de frumuşel : făceau împreună ieşiri nocturne, 
stînd la pîndă pe la trecerile dintre tabere şi, cu un soi de 
umblăciu născocit de ei cu care ajungeau la o distanţă de 
douăsprezece picioare, aş- teptau trecătorii care primeau în 
ceafă o lovitură repezită, fie de Frantz, fie de Heinrich şi 
cădeau, bineînţeles, fără să aibă timp să spună măcar „of” ! 
Şi cum spaniolii şi flamanzii de abia primiseră solda din urmă, 
împreună cu o gratificaţie de începere a campaniei, cei doi 
giganţi îl trăgeau spre ei pe omul mort ori leşinat, jefuindu-l. 
Dacă era mort, trecătorul nu se mai trezea ; dacă era numai 
leşinat, se trezea legat cobză, cu un căluş în gură, cu încă 
vreo trei, patru camarazi lîngă el, legaţi şi cu gura astupată, 
întocmai ca  dînsul. Apoi, cînd sosea vremea culcării, 
Scharfensteinii luau în cîrcă pe cei trei, patru prizonieri şi 
oricît de modeste erau preţurile răscumpărării, nemţii noştri, 
oameni ai ordinei, le aliniau la avutu/ asociaţiei. Procope îşi 
continua activitatea de notar clandestin şi de procurist în 
partibus; nu mai prididea cu întocmirea testamentelor, din 
care pricină dublase preţul şi făcea numai cu şase livre 
bucata. Lactance muta încetul cu încetul pivniţa iacobinilor, 
renumită ca cea mai bună din întreaga regiune, aducînd-o sub 
cortul aventurierilor, Pilletrousse se întorcea cu pungi pe care, 
pretindea că le găsise pe urmele cailor şi mantale descoperite 


pe borne. — Afacerile băneşti mergeau deci la fel de strălucit 
ca şi cele amoroase ; aurul curgea din toate părţile şi, cu 
toate că sosea în riuleţe mici, acestea promiteau să formeze 
un rîu mare, astfel că de-ar mai fi durat războiul încă un an, 
doi, toţi aventurierii noştri s-ar fi putut retrage cu un avut 
onest cîştigat, pentru a-şi urma în tihnă şi cinste înclinările 
înăscute ce-i îndemna, pe unul către dragoste, pe altul către 
poezie. 

Toţi erau deci cu surisul pe buze, în afară doar de bietul 
Malemort. 

Malemort gemea jalnic ; niciodată nu-l mai auziseră 
văicărindu-se în asemenea hal. Nu că-i mergea mai rău — 
dimpotrivă ; Malemort însă, după preceptul lui Socrate 
(cunoaşte-te pe tine însuți), făcuse un studiu, nu psihologic ci 
anatomic al fiinţei sale şi se cunoştea perfect. Simţea 
apropiindu-se o acţiune hotăritoare şi cu oricîtă hărnicie se 
vindecau rănile răscusute, îşi dădea bine seama că-i va fi cu 
neputinţă să-şi joace rolul şi să se aleagă cu vreo nouă 
ciopîrţeală pe faţă. 

Maldent , vestind confidenţial apropiata sosire a 
conetabilului, făcu să sporească la culme disperarea 
camaradului său. 

Era ora cinei ; aventurierii se aşezară la masă. Bine- 
teles că datorită infinitelor resurse ale imaginaţiei lor, pe ea 
se aflau feluri mai alese decît pe masa amiralului. Mai cu 
seamă vinul adus, cum am mai spus, de fratele Lactance era 
din belşug şi straşnic de gustos. 

Aşa că nu mai isprăveau cu toasturile. 

Se bău întîi pentru întoarcerea lui Maldent, apoi în 
cinstea sonetului lui Fracasso pe care, în sfîrşit, îl izbutise, în 
sănătatea lui Malemort, apoi a regelui, a amiralului, a 
domnişoarei Gudule şi la urmă — trebuie să spunem că asta 
era o amintire de-a lui Maldent — în sănătatea bietei 
Catherine Gosseu. 

Numai ce doi Scharfenstein care, neavînd prea mare 
uşurinţă de exprimare, băuseră, ba chiar băuseră mai mult ei 
doi decît ceilalţi şapte împreună, nu ridicaseră încă paharul în 
cinstea nimănui. 


În sfîrşit, Heinrich se ridică cu paharul plin în mînă, cu 
gura zimbitoare sub mustaţa groasă, cu ochii sclipitori sub 
sprîncenile late. 

— Gamarazi, rosti el, brobun o înghinare. 

— Tăcere, domnilor ! strigă aventurierii, Heinrich vrea să 
închine un pahar! 

— Şi eu, zise Frantz. 

— Şi Frantz vrea ! strigară aventurierii. 

— Ta! 

— În sănătatea cui, Frantz ? Vorbeşte tu întîi; dăm 
cuvîntul celui mai tînăr. 

— A gelui be gare îl brobune unghiul. 

— A ! bravo strigară aventurierii ; nepot respectuos, ca 
întotdeauna !... Hai, spune Heinrich, în sănătatea cui ? 

— Brobun za bem în zanatate tinerului videaz gare ne-a 
overit gingi zute scuzi de aur bentru miga avagere gunozguta, 
ştiţi foi... 

Şi făcu gestul cam brutal al unui om ce omoară un 
iepure. 

— A ! da, zise Yvonnet, bastardul de Waldeck... Mă rog ! 
nu l-am mai zărit de atunci ; nu ne-a dat arvună şi nici nu ne-a 
spus în ce zi are nevoie de noi. 

— N-are avage, zise Heinrich, a dat guvintul, şi un 
german are un singur guvint; fa feni, fa da arfuna şi ne la fixa 
ora. A 

— Îți mulţumesc, Heinrich, că ai încredere în mine, spuse 
o voce la intrarea cortului. 

Aventurierii se întoarseră într-acolo. 

— Domnilor, spuse bastardul de Waldeck înaintînd, iată 
cei o sută de scuzi de aur pe care vi i-am promis drept acont 
şi îmi veţi aparţine trup şi suflet miine toată ziua, sau mai 
degrabă astăzi, căci este ora unu după miezul nopţii. 

Şi aruncă pe masă cei o sută de scuzi de aur, apoi, luînd 
paharul pe care Malemort, spre marea-i părere de rău, îl 
lăsase plin : 

— Acum, domnilor, zise el, să bem în cinstea propunerii 
bravului Heinrich... Să bem bentru reuzita migei avageri ! 

Şi aventurierii băură voioşi pentru reuştia micii afaceri 
adică, cu alte cuvinte, pentru moartea lui Emmanuel-Philibert. 


XIV.BATĂLIA DE LA SAINT-LAURENT 


Să ne întoarcem la conetabil. 

In aceeaşi zi — căci după cum observase, pe bună 
dreptate, bastardul de Waldeck, prima oră a zilei de 10 
august 1557 tocmai sunase în clipa cînd închina paharul — în 
aceeaşi zi, pe la orele şapte dimineaţa, trupele mareşalului de 
Saint-André, venind de la Ham sub conducerea contelui de 
Larochefoucauld, făcură joncţiunea cu armata conetabilului. 

Cele două armate, ori mai bine zis fracțiuni de armată, 
astfel reunite formau, pentru a ne exprima în termeni militari, 
un efectiv de nouă sute de cavaleri în armură, o mie de 
călăreţi şi archebuzieri călări, cincisprezece companii franceze 
de infanterie şi douăzeci şi două germane ; în total vreo nouă 
sau zece mii de oameni. 

In fruntea acestei oşti slabe pornea conetabilul să atace 
o armată care prin adăugarea trupelor engleze se ridica la 
aproape şaizeci de mii de oameni ! 

Aşa că la consfătuirea din ajun, cînd îşi arătase ho- 
tărirea de a porni cu zece mii de oameni în ajutorul unui oraş 
asediat de şaizeci de mii, mareşalul de Saint-André îi atrăsese 
luarea aminte cît de primejdioasă era asemenea expediţie şi 
cît de temut putea fi un duşman atit de întreprinzător ca 
ducele de Savoia în cazul unei retrageri de şase leghe pe o 
cîmpie unde nu găseai nicăieri un adăpost. 

Doar conetabilul răspunse cu bine cunoscuta-i de- 
licateţă : 

— Ei drăcie ! poţi lăsa în seama mea, domnule, să 
hotărăsc ce-i de făcut pentru binele Statului. E multă vreme 
de cînd am învăţat cînd şi cum trebuie dată ori evitată o 
bătălie ; nu-ţi fă griji în privinţa aslta. 

Conetabilul plecase în timpul nopţii. Spera să ajungă la 
moara din Gauchy pe la patru dimineaţa, dar n-ajunse decit la 
zece, marşul fiind încetinit de bagaje şi tunuri. 

Cu toate acestea „ducele de Savoia, prost informat de 
spionii lui fu surprins de armata franceză ce apăru deodată pe 
înălțimile de la Gauchy. 

Ba conetabilul avu chiar vreme să pună mîna pe două 
companii de şase sute de oameni ce ocupau posturi avansate. 


Ajunsă acolo, armata franceză se afla în faţa armatei 
spaniole ; dar riul Somme şi mlaştinile de la Abbiette 
despărţeau cele două oşti care n-aveau alt mijloc de a se 
întîlni decît o şosea situată în partea de jos a taberei spaniole 
şi pe care nu puteau înainta decit cel mult patru oameni în 
front. 

După toate cite am povestit despre asediu, cîteva 
cuvinte vor fi de-ajuns pentru a arăta situaţia conetabilului şi 
a scoate în evidenţă greşelile pe care le-a săvirşit în acea zi 
fatală. 

Intreaga oştire spaniolă, flamandă şi engleză ocupa 
malul drept al rîului Somme. 

Cele paisprezece steaguri ale lui Julien Romeron şi 
Carondelet, ocupau ele singure cartierul Isle, iar cele două 
companii pe care le surprinsese la început conetabilul ocupau 
moara de la Gauchy, amîndouă fiind plasate, cartier şi moară, 
pe malul stîng al rîului. 

Ori, odată ajuns la moara de la Gauchy şi cele două 
companii luate, manevra de executat era foarte simplă 
trebuiau blocate în cartier cele paisprezece steaguri împreună 
cu cei doi comandanţi spanioli, punînd şase tunuri în baterie 
spre şosea, singura trecere posibilă pentru armata inamică, 
apoi trimişi în linişte la Saint-Quentin cîţi oameni erau 
necesari şi, odată oraşul aprovizionat, să se retragă sacrificînd 
două tunuri şi o sută de oameni care ar fi continuat tirul 
asupra şoselei şi care erau suficienţi pentru a păzi trecerea. 

Conetabilul făcu prizoniere cele două companii, blocă 
cele paisprezece steaguri în cartierul Isle şi, neglijind complet 
şoseaua, dădu ordin să se lase pe Somme cele paisprezece 
bărci pe care le adusese în urma avertizării asediaţilor că ei n- 
aveau decit vreo trei, patru bărci mici. 

Dar atunci se observă că în loc să fi fost aşezate în 
fruntea coloanei, căruțele ce trăgeau bărcile fuseseră 
orînduite la coadă. 

Pierdură două ore ca să le aducă şi o oră ca să le îm- 
pingă pînă la marginea apei ; apoi, după ce bărcile fură 
coborite, soldaţii se buluciră cu atîta grabă în ele, încît fiind 
supraîncărcate se înămoliră în eleşteul Abbiette. 


Între timp, unul dintre arcaşii făcuţi prizonieri dimineaţă 
la moara de la Gauchy arăta conetabilului cortul ducelui de 
Savoia. 

Conetabilul instală imediat o baterie avînd drept ţintă 
cortul acela. 

După zece minute bateria începu să tragă, şi se putu 
vedea după mişcarea iscată în jurul cortului că ghiulelele nu 
fuseseră trase zadarnic. Totodată bărcile, pe care izbutiseră în 
sfîrşit să le scoată din nămol, începură să urce în susul rîului, 
răspîndind un fum gros cu ajutorul unor materii răşinoase ; 
acesta fiind semnalul convenit între conetabil şi Coligny. 

La primul strigăt ce semnalase apariţia conetabilului, 
Coligny alergase pe cortina de la Tourival ce domina tot 
ţinutul pînă la moara de la Gauchy. Aşa că văzu de de- parte 
cum înaintau bărcile încărcate cu oameni ; ordonă imediat o 
ieşire prin portita Sainte-Catherine, ieşire avînd ca scop 
sprijinirea debarcării. Totodată puse să fie cobo- rite şi 
rezemate de ziduri scări, pentru a înlesni intrarea în oraş a 
oamenilor, oricît ar fi fost de numeroşi. 

Isprăvise de dat toate dispoziţiile acestea şi urmărea cu 
ochii fumul bărcilor care se apropiau din ce în ce, cînd 
Procope, apropiindu-se de amiral, îi aminti de contractul 
încheiat cu aventurierii şi-i ceru o permisie de o zi, deoarece 
aventurierii aveau intenţia să întreprindă o acţiune pe cont 
propriu. 

Era chiar clauza contractului. Amiralul nu numai că n- 
avea motiv, dar nici dreptul să se opună acelei fantezii. Aşa că 
dădu deplină libertate lui Procope şi tovarăşilor săi. 

Aceştia însoţiră deci pe oamenii hotăriţi pentru ieşire şi 
îndată se aflară în afară de oraş. 

Bastardul de Waldeck, în armură şi cu viziera de la coif 
lăsată, era în fruntea lor. 

Calul lui Yvonnet, cei doi cai ai lui Maldent şi un al 
patrulea cal adus de Waldeck formau cavaleria. 

Cavaleria aceasta era alcătuită din Yvonnet, Maldent, 
Procope şi Lactance. 

Pilletrousse, Fracasso şi cei doi Scharfenstein formau 
infanteria. 

Totuşi cum drumul avea să fie lung, pentru a ajunge mai 
uşor Pilletrousse şi Fracasso trebuiau să se urce pe crupele 


cailor lui Yvonnet şi Lactance. Cu cei doi Scharfenstein nu era 
nici o problemă : nu oboseau niciodată şi urmau cu uşurinţă 
galopul calului. 

Numai bietul Malemort, după cum se vede, lipsea de la 
expediţie ; cum nu se putea încă ţine nici pe picioare, nici pe 
cal, îl lăsaseră să păzească cortul. 

Aventurierii se îndreptară spre podul unde trebuiau să 
acosteze bărcile. 

Intr-adevăr, curînd ajunseră la țărm ; dar şi debarcarea 
se făcu în aceeaşi grabă şi dezordine ca şi plecarea. Fără să 
ţină seamă de semnele şi de vorbele celor trimişi de amiral 
pentru a supraveghea debarcarea şi a le arăta drumul de 
urmat pe şoseaua improvizată în mijlocul mlaş- linilor, soldaţii 
săriră pe țărm înămolindu-se pînă la mijloc ; apoi zăpăciţi de 
acel accident, în mijlocul unei zarve atît de înspăimîntătoare 
încît nu se mai putea auzi nici o îndrumare, începură a se 
împinge unii pe alţii la dreapta şi la stînga, unii scufundîndu- 
se în nămol şi turbă, alţii rătăcindu-se înspre tabăra 
inamicului. 

Numai Dandelot cu vreo patru suite de oameni urmară 
drumul întărit cu fascine şi ajunseră pe pămînt tare. 

De pe înălţimea meterezului, Coligny disperat vedea 
împuţinîndu-se şi prăpădindu-se ajutorul atît de mult aşteptat, 
strigînd zadarnic spre oamenii aceia ce se zbăteau cu sutele 
în mlaştinile în care-i zviîrlise propria lor încăpăţinare şi unde 
dispăreau încetul cu încetul fără a li se putea veni în ajutor. 

Totuşi Dandelot, după ce mai adună o parte din cei 
rătăciţi ori în primejdie, ajunse la poarta ascunsă cu o trupă 
de cinci sute de soldaţi şi cu cincisprezece, şaisprezece 
comandanţi — la care trebuie să mai adăugăm cîțiva 
gentilomi, veniţi acolo de plăcerea /or, cum spune Coligny. 

Gentilomii aceia erau vicontele de Mont-Notre-Dame, 
seniorul de La Cure, seniorul Matas şi seniorul de Saint- 
Rémy, urmaţi de un ofiţer de artilerie şi trei tunari. 

După ce îşi văzu fratele care sosea ud leoarcă din apele 
rîului Somme, Coligny mărturiseşte că cea mai mare plăcere i- 
a făcut-o apariţia celor trei tunari, deoarece n-avea alţi 
artilerişti decît artilerişti improvizaţi dintre cetăţeni care — 
fiind vorba nu de curaj, ci de experienţă şi dexteritate — nici 


pe departe nu puteau răspunde cerinţelor unui oraş asediat şi 
încă asediat într-un mod atît de formidabil. 

Bastardul de Waldeck aşteptă liniştit împreună cu 
aventurierii pînă ce soldaţii debarcară, se rătăciră sau se 
înămoliră ; atunci luă una din bărcile lor şi, urmat de cei opt 
oameni, cobori pe rîu şi acostă lîngă o pădurice de arini ce se 
întindea ca o perdea argintie într-un capăt al iazului Abbiette. 

Ajuns aicolo, dădu fiecăruia cite o eşarfă spaniolă, ce- 
rîndu-le deocamdată numai să stea liniştii la adăpost, gata să 
răspundă la primul ordin. 

Planul lui era uşor de înţeles. 

Ştiuse din ajun planul conetabilului de-a veni chiar el cu 
armata să dea ajutor Saint-Quentin-ului. Cunoscîndu-l pe 
ducele de Savoia, judecase bine că, la apariţia armatei 
franceze, Emmanuel-Philibert nu va rămîne îndărătul liniilor, ci 
dimpotrivă va ieşi la atac şi se va angaja într-o luptă pe malul 
stîng al rîului Somme. Din cauza asta venise să se aşeze la 
pîndă în mlaştinile de la Abbiette în preajma cărora, credea el, 
se va da bătălia şi distribuise aventurierilor eşarfe roşii şi 
galbene, căci la acea vreme nu existau încă uniforme, pentru 
a putea fi luaţi drept cercetaşi spanioli şi să ajungă în preajma 
lui  Emmanuel-Philibert fără să trezească bănuieli, 
înconjurîndu-l. 

Odată Emmanuel-Philibert încercuit, se ştie ce voia să 
facă cu el bastardul de Waldeck. 

Vom vedea dacă se înşelase în presupunerile sale. 

Emmanuel-Philibert tocmai se ridicase de la masă cînd 
veniră în grabă să-l anunţe de prezenţa armatei franceze de 
cealaltă parte a rîului Somme. Cortul lui era instalat pe o 
înălţime aşa că n-avu nevoie decit să iasă afară şi să se 
întoarcă în direcţia localităţii la Fere ca să vadă toată armata 
franceză aşezată în linie de bătaie pe înălțimile de la 
Abbiette ; apoi aplecîndu-şi ochii văzu sub el, însă în afara 
bătăii archebuzelor, îmbarcarea lui Dandelot şi a oamenilor 
săi. În aceeaşi clipă auzi deasupra capului o şuierătură bine 
cunoscută războinicilor, urmată de încă vreo două, trei şi o 
ghiulea căzu la picioarele lui împroşcîndu-l cu nisip şi pietre. 

Emmanuel-Philibert făcu un pas înainte ca să ajungă într- 
o poziţie de unde să poată urmări cu ochii întreg cursul rîului ; 
dar în clipa cînd păşea, ca să spunem aşa, în întîmpinarea 


focului, simţi o mînă viguroasă apucîn- du-l de braţ şi 
trăgîndu-l înapoi. 

Era mîna lui Scianca-Ferro. 

În clipa aceea o ghiulea trecu prin cort găurindu-l din 
parte în parte. 

A rămîne mai departe în locul acela, ce era limpede că 
devenise ţinta artileriei conetabilului, însemna a se expune 
unei morţi sigure. In timp ce da ordine să i se aducă armele şi 
să i se pună şeaua pe cal, Emmanuel-Philibert se îndreptă 
spre o capelă mică, se sui pe platforma clopot- niţei şi de 
acolo putu vedea că armata franceză nu se întindea decît pînă 
la Saint-Lazare şi că satul acela nu era păzit decît de un 
neînsemnat corp de cavalerie. 

După ce făcu acele observaţii cobori, îşi puse repede 
armura chiar sub bolta de la intrarea micii capele, chemă la el 
pe conții de Horn şi de Egmont, trimise un curier ducelui de 
Brunswick şi contelui de Mansfeld cu ordin să facă o 
recunoaştere înspre armata franceză şi mai ales să se asigure 
că şoseaua spre Rouvroy nu era ameninţată de vreo baterie în 
cîmp deschis ori ascunsă, dîndu-le întîlnire la cartierul feld- 
mareşalului de Binincourt. 

Peste un sfert de oră sosi şi el la întîlnire. Făcuse ju- 
mătate din înconjurul oraşului, trecînd prin Florimont şi pe 
drumul care se cheamă astăzi uliţa Infernului — care dădea la 
liniile tranşeelor ce înconjurau oraşul începînd de la Saint- 
Pierre-au-Canal şi sfîrşindu-se în cartierul Saint-Jean. 

Cercetaşii ducelui de Brunswick şi ai contelui de Mans- 
feld se şi întorseseră : şoseaua Rouvroy era complet liberă şi 
capătul extrem al armatei franceze nu ajungea pînă la 
Neuville. 

Emmanuel-Philibert dădu ordin ca imediat două mii de 
oameni să încalece şi pornind în fruntea acelei trupe de 
cavalerie, traversă primul şoseaua Rouvroy, cu cei două mii 
de călăreţi după el şi-i aşeză apoi în linie de luptă ca să 
protejeze la rîndul lor trecerea infanteriei. 

Apoi, pe măsură ce soseau trupele, le îndrepta spre 
Mesnil prin Harly, evitînd prin acest înconjur să fie văzute de 
armata franceză. 


Trecuseră mai mult de cincisprezece mii de oameni şi 
conetabilul se mai distra încă să tragă asupra cortului gol al 
lui Emmanuel-Philibert. 

Deodată, ducele de Nevers trimis de conetabil cu com- 
paniile de cavaleri în armuri şi companiile Curton şi d'Aubigne 
ca să cerceteze cîmpia de la Neuville, ajungind pe o înălţime 
descoperi tot dispozitivul armatei spaniole. 

O uriaşă coloană inamică protejată de cei două mii de 
călăreţi ai ducelui de Savoia înainta dincolo de Harly şi se 
desfăşura sumbră şi compactă îndărătul localităţii Mesnil- 
Saint-Laurent, închizînd deja armata conetabilului într-un 
semicerc. 

Ducele de Nevers, deşi comanda o trupă atit de slabă, se 
gîndi o clipă să trimită ştire conetabilului că rămîne pe loc să 
se lupte pînă la moarte cu oamenii săi, pentru a da timp 
armatei franceze să bată în retragere ; dar conetabilul îi 
ordonase cu străşnicie să nu se angajeze în vreo luptă, ori 
asta însemna să-i calce ordinul şi ştia cît de neînduplecat era 
conetabilul în privinţa disciplinei militare. Nu îndrăzni să-şi ia 
răspunderea unei astfel de acţiuni şi se retrase în ordine pînă 
la un corp de cavalerie uşoară comandat de prinţul de Condé, 
ce se lupta la moara de la Gratte-Panse, pe drumul spre 
Mesnil şi, luînd-o la galop, se duse să-l prevină el singur pe 
mareşal de cele ce se întîmplau. 

Conetabilul chemă numaidecit la el pe domnul de Saint- 
Andre, pe contele de Rochefoucauld, pe ducele de Enghien şi 
pe căpeteniile oştirii sale pentru a-i înştiinţa că mulţumit de 
izbînda introducerii în Saint-Quentin a ajutoarelor cerute de 
nepotul lui, socotea potrivit să se retragă cu demnitate, însă 
cît mai grabnic cu putinţă. Aşa că poftea pe toţi comandanții 
să-şi reia locurile, să-şi îmbărbăteze oamenii şi să se retragă 
odată cu el, evitînd pe cît posibil orice ciocnire. 

Dar conetabilul, ce se pricepea atit de bine să reco- 
mande altora precauţii strategice, n-avu grijă nici măcar să 
aşeze în ambuscadă cîte o sută de archebuzieri în fiecare din 
morile de vînt aşezate în preajma localităţilor Urvilliers, 
Essigny-le-Grand şi a locului ce se cheamă astăzi la 
Manufacture, ca să rupă frontul inamic şi să-l ţină ocupat 
printr-un foc susţinut. 


În fruntea retragerii se afla infanteria franceză care 
înainta cu un pas rapid, dar în bună ordine, spre pădurile din 
Jussy, singurele care le puteau oferi un adăpost împotriva 
atacurilor cavaleriei. 

Era însă prea tirziu ; mai aveau de parcurs încă un drum 
de vreo trei sferturi de oră, cînd apărură la cinci sute de paşi 
depărtare de armata franceză escadroanele şi batalioanele 
armatei spaniole, formînd un cerc larg în juru-i. 

Se aflau faţă în faţă. 

Conetabilul se opri, îşi aşeză tunurile în baterie şi aş- 
teptă. Superioritatea numerică a cavaleriei duşmane nu-i mai 
lăsa nici o speranţă să ajungă la pădure. 

Atunci, Emmanuel-Philibert îşi împărţi armata în trei 
corpuri mari, dînd contelui de Egmont comanda aripei drepte, 
ducilor Ernest şi Eric de Brunswick comanda aripei stîngi, le 
explică planul lui, le întinse mîna, primi din partea lor 
încredințarea că nu vor întreprinde nimic fără ordinul lui, iar el 
preluă comanda corpului din mijloc. 

Intre armata franceză şi armata spaniolă se afla acea 
mulţime de vivandieri, de ordonanţe fără stăpîni, toată droaia 
de nenorociţi care se ţineau ca nişte paraziți de oştile acelor 
vremuri. Emmanuel-Philibert dădu ordin să se tragă citeva 
salve de tun asupra acelei ticăloase gloate. 

Asta avu efectul pe care îl aştepta : se iscă panică ; vreo 
mie de bărbaţi şi femei se repeziră ţipînd în rîndurile soldaţilor 
conetabilului. 

Incercară să-i respingă, dar teroarea e uneori mai tare 
decît curajul. 

Ridicîndu-se în scări, Emmanuel-Philibert văzu dezor- 
dinea pe care o provoca acea năvală în rîndurile armatei 
franceze. 

Atunci se întoarse spre Scianca-Ferro : 

— Contele de Egmont să atace imediat ariergarda 
franceză cu toată cavaleria flamandă... Acum e momentul! 
zise el. 

Scianca-Ferro porni ca fulgerul. 

Apoi Emmanuel spuse ducelui Ernest ce rămăsese lîngă 
el: 

— Duce, în timp ce Egmont atacă ariergarda cu cavaleria 
lui flamandă, domnia-ta împreună cu fratele luaţi fiecare cîte 


două mii de archebuzieri călări şi atacați capul coloanei... 
Mijlocul rămîne în seama mea. 

Ducele Ernest plecă în galop. 

Emmanuel-Philibert urmări un timp cu privirea pe cei doi 
trimişi şi cînd îi văzu pe amindoi ajunşi la destinaţie şi că 
începe mişcarea ordonată de el, îşi trase sabia şi ridicînd-o în 
sus, strigă : 

— Să sune trompetele ! acum e momentul !... 

Ducele de Nevers ce comanda aripa stingă a armatei 
franceze avea misiunea să înfrunte atacul contelui de 
Egmont. Prins în flanc de cavaleria flamandă pe cînd traversa 
valea Grugies, se întoarse şi făcu faţă inamicului cu 
companiile sale de cavalerie grea ; dar două catastrofe îi 
împiedicară apărarea : un val de vivandieri ce se rostogolise 
de-a lungul mijlocului oştirii, respins rînd pe rînd, apăru în 
virful dealului şi coborind ca o avalanşă, dădu buzna în 
picioarele cailor, pe cînd o companie de călăraşi englezi în 
solda Franţei se întoarse în loc şi se alătură cavaleriei 
flamande, împreună cu care reveni imediat să atace 
companiile ducelui de Nevers cu atita înverşunare, încît 
urmăriră pînă în valea Oise o bună parte din cavaleria noastră 
care fugea într-acolo. 

In vremea asta, cu toate sforţările supraomeneşti ale 
ducelui de Nevers, care în acea zi făcu minuni de vitejie, în 
aripa stîngă începuse totuşi debandada. Ducii Eric şi Ernest de 
Brunswick, executînd ordinul dat unuia şi transmis celuilalt, 
atacau capul coloanei franceze pe cînd aceasta, ieşind din 
Essigny-le-Grand, îşi făcea apariţia pe şoseaua Gibercourt. 

Dar capul acelei coloane, neavînd împotrivă năvala vi- 
vandierilor şi trădarea călăraşilor englezi, rezistă cu dîr- zenie 
şi-şi urmă marşul, respingind atacul archebuzierilor călări, 
dînd timp conetabilului şi grosului armatei — care se alungise 
în trecerea prin Essigny-le-Grand — să-şi reia poziţia de luptă 
în mijlocul acelei vaste cîmpii care se întinde între Essigny-le- 
Grand, Montescourt-Lizeroles şi Gibercourt. 

Acolo, conetabilul simțind că nu putea merge mai 
departe, se opri pentru a doua oară ca mistrețul încolţit ce se 
hotărăşte să ţină piept cîinilor şi în timp ce spunea Tatăl 
Nostru îşi aşeză iar armata în careu şi îşi reinstală tunurile în 
baterie. 


Era a doua oprire; acum erau complet încercuiți. 
Trebuiau să învingă ori să moară. 

Bătrînul oştean nu se temea de moarte ; speră deci că 
va învinge. 

Intr-adevăr, vechea infanterie franceză pe care se bi- 
zuise conetabilul se arăta demnă de faima ei, rezistînd şocului 
întregii armate duşmane, în timp de germanii din solda 
noastră numai la apropierea ei îşi aruncau suliţele şi îşi ridicau 
mîinile cerînd îndurare. 

Pe de altă parte, ducele de Enghien, tînăr şi plin de 
ardoare, alergă cu cavaleria sa uşoară în ajutorul ducelui de 
Nevers, îl găsi pe acesta căzut de pe cal pentru a doua oară şi 
urcîndu-se iar în şea, deşi o primă lovitură de pistol îl rănise în 
pulpă ; spunem o primă lovitură, pentru că spre sfîrşitul zilei 
avea să mai primească încă una. 

Totuşi conetabilul rezista cu  îndirjire. Infanteria lui 
respingind cu un nemaipomenit curaj atacul cavaleriei 
flamande, Emmanuel-Philibert aduse atunci tunuri ca să 
dărîme acele metereze vii. 

Zece tunuri traseră odată începînd să deschidă o breşă 
în armată. 

Atunci ducele de Savoia trecu chiar el în fruntea unui 
escadron de cavalerie, atacînd ca un simplu căpitan. 

Ciocnirea fu puternică şi decisivă ; conetabilul, înconjurat 
din toate părţile, se apără cu curajul disperării — spunînd, 
după obiceiul lui, Tatăl Nostru şi dînd la fiecare verset al 
rugăciunii o lovitură de sabie ce dobora un om. 

Emmanuel-Philibert îl văzu de departe, îl recunoscu şi se 
repezi spre el strigînd : 

— Prindeţi-l viu ! este conetabilul! 

Era timpul : Montmorency tocmai primise o lovitură de 
suliță care-i făcuse sub braţul stîng o rană pe unde i se 
scurgea sîngele şi puterea. Baronul de Batenbourg şi Scianca- 
Ferro care auziseră strigătul lui Emmanuel se avîntară într- 
acolo, făcînd conetabilului un zid cu trupurile lor şi-l scoaseră 
din încăierare, strigîndu-i să se predea, căci nu mai avea nici 
un rost să reziste. 

Dar conetabilul în semn că se predă nu-şi dădu decit 
pumnalul : numai ducelui de Savoia în persoană, spunea el, îi 
va înmîna spada. 


Acea sabie, care purta pe ea floarea de crin, era doar a 
conetabilului de Franţa ! 

Emmanuel-Philibert se apropie repede şi prezentîndu-se 
primi sabia chiar din mîna lui Montmorency. 

Acea zi fusese victorioasă pentru ducele de Savoia, dar 
nu se sfîrşise încă. Lupta continuă pînă se făcu noapte ; mulţi 
nu voiră să se predea şi muriră luptînd. 

Printre aceştia erau Jean de Bourbon, duce de Enghien — 
care avu în două rînduri calul ucis şi trupul străbătut de un 
glonte pe cînd încerca să-l elibereze pe conetabil, Francisc de 
la Tours, viconte de Turenne şi încă opt sute de gentilomi care 
rămaseră culcaţi pe cîmpul de bătălie. 

Cei mai de vază prizonieri, în afară de conetabil, erau 
ducele de Montpensier, ducele de Longueville, mareşalul de 
Saint-André, Ringravul!, baronul de Curton, contele de Villiers, 
bastard de Savoia, fratele ducelui de Mantua, seniorul de 
Montbron, fiul conetabilului, contele de la Rochefoucauld, 
ducele de Bouillon, contele de la Roche-Guyon, seniorul de 
Lansac, seniorul de Estrees, seniorul de la Roche du Maine ; în 
sfîrşit, seniorii de Chaudenier, de Poudormy, de Vasse, de 
Aubigne, de Rochefort, de Brian şi de la Chapelle. 

Ducele de Nevers, prinţul de Condé, contele de San- 
cerre şi fiul cel mai mare al conetabilului izbutiră să se retragă 
în la Fere. 

Domnul de Bordillon îi ajunse acolo aducînd singurele 
două tunuri ce scăpaseră din acea mare înfrîngere, în care 
Franţa, dintr-o armată de unsprezece mii de oameni, avu 
pierderi şase mii de morţi, trei mii de prizonieri, trei sute de 
chesoane, şaizeci de drapele, cincizeci de stegari, întregul 
baraj, corturile şi toate proviziile de hrană ! 

Nu rămăsese nici zece mii de oameni pentru a închide 
armatei inamice drumul spre capitală. 

Emmanuel-Philibert dădu trupelor ordin de întoarcere în 
tabără. 

Noaptea se lăsase şi Emmanuel-Philibert, cu gîndul fără 
îndoială nu la ceea ce făcuse, ci la cele ce-i mai rămăsese de 
făcut, însoţit numai de cîțiva ofiţeri, mergea pe şoseaua ce 
duce de la Essigny către Saint-Lazare, cînd vreo opt, zece 


1 Titlul unor prinți germani. 


oameni, unii călări, alţii pe jos, ieşiră din moara de la Gauchy 
şi se strecurară pe nesimţite printre gentilomii escortei sale. 

Merseră un timp în tăcere ; deodată însă, cum trece ra 
pe lîngă o pădurice ce umbrea şi mai mult drumul, calul 
ducelui scoase un nechezat dureros, făcu un salt şi se 
prăbuşi. 

Se auzi atunci un zgomot, ca de fier ce se freacă de fier, 
apoi din tenebre se auzi un strigăt, cu atît mai fioros, cu cît 
era rostit încet: 

— Pe el! pe el! pe duce! 

Dar abia fuseseră rostite acele cuvinte, abia avuseseră 
cei din jur timp să-şi dea seama că prăbuşirea calului nu era 
firească şi călăreţul era ameninţat de o primejdie, cînd un om, 
răsturnînd totul în cale, izbind prieteni şi duşmani cu ghioaga, 
se repezi în mijlocul acelei sumbre şi aproape invizibile 
tragedii, răcnind : 

— Nu te lăsa, frate Emmanuel ! sînt aici ! 

Dar Emmanuel n-avea nevoie de încurajarea lui Scianca- 
Ferro ; fără a-şi pierde cumpătul, deşi era trîntit la pămînt, 
înşfăcase pe unul din agresori şi strîngindu-l bine în braţe îl 
culcase peste el, făcîndu-şi astfel un scut. 

Pe de altă parte, calul, deşi avea gamba unui picior 
tăiată, ca şi cum ar fi vrut să-şi apere stăpiînul cu cele trei 
picioare sănătoase, zvirlea furios din copite şi cu o lovitură 
dobori pe unul din spectrele necunoscute ce răsăriseră ca din 
pămînt în jurul învingătorului acelei zile. 

In timpul acesta, Scianca-Ferro, dînd mereu lovituri 
striga: 

— Săriţi în ajutorul ducelui, domnilor ! săriţi în ajutorul 
ducelui! 

Dar nu era nevoie. Toţi gentilomii escortei îşi trăseseră 
săbiile şi se repeziseră, lovind la întîmplare, în mijlocul acelei 
crîincene încăierări în care nu se auzea decit strigătul „ucide ! 
ucide !” fără a se şti nici pe cine ucideau şi nici cine ucidea. 

In sfîrşit se auzi galopul unei cete de vreo douăzeci de 
călăreţi şi la piîlpiirile de lumină ce se răsfringeau pe frunzişul 
arborilor îşi dădură seama că purtau făclii. 

Văzind asta şi auzind zgomotul, doi din oamenii călări 
ieşiră din învălmăşeală şi o rupseră la goană peste cîmp, fără 
ca cineva să se gîndească a-i urmări. 


Alţi doi se năpustiră pe jos în pădure, unde dispărură 
înainte ca cineva să încerce a pune mîna pe ei. 

Orice urmă de împotrivire încetase. 

După cîteva secunde, douăzeci de torţe luminau acel 
nou cîmp de luptă. 

Fără a zăbovi o clipă, Scianca-Ferro se repezi să vadă ce 
i se întîmplase ducelui. 

Chiar dacă era rănit, ducele n-avea decit cîteva zgi- 
rieturi uşoare, căci omul pe care îl ţinuse în braţe îl apărase, 
primind o parte din loviturile destinate lui. 

De altfel acesta părea leşinat. 

Vina o purta Scianca-Ferro care, pentru mai multă 
siguranţă, îi repezise o lovitură de ghioagă în ceafă. 

Cît despre cei trei oameni întinşi la pămînt ce păreau ori 
morţi, ori grav răniţi, nimeni nu-i cunoştea. 

Cel pe care ducele îl apucase în braţe şi-l trîntise peste 
el, purta un coif cu vizieră şi viziera era lăsată. 

Cînd îi dezlegară apărătorile urechilor şi-i scoaseră coiful, 
zăriră chipul palid al unui tînăr de vreo douăzeci şi patru, 
douăzeci şi cinci de ani. 

Pletele roşcate şi barba arămie îi erau pline de sîngele 
ce-i curgea din gură, din nas şi dintr-o lovitură primită la 
ceafă. 

Cu toate că era atît de palid şi plin de sînge, fără îndoială 
că Emmanuel-Philibert şi Scianca-Ferro îl re- cunoscueră pe 
rănit în acelaşi timp, căci schimbară o privire rapidă. 

—Aha ! murmură Scianca-Ferro, vra să zică tu erai, 
şarpe! 

Apoi se întoarse spre duce : 

—Precum vezi, Emmanuel, îi spuse, e numai leşinat... 
Dacă l-aş da gata ? 

Dar Emmanuel ridică mîna în semn de poruncă şi tăcere, 
apoi luîndu-l el singur pe cel leşinat din miinile lui Scianca- 
Ferro îl tîrî de cealaltă parte a şanţului ce mărginea drumul, îl 
sprijini de un copac şi-i puse coiful alături. 

Apoi, încălecînd pe cal se întoarse spre ceilalţi : 

—Domnilor, le spuse el, numai Dumnezeu poate judeca 
cele ce s-au petrecut între mine şi tînărul acesta şi, după cum 
vedeţi, Dumnezeu este de partea mea. 


Văzînd însă că Scianca-Ferro mormăie şi priveşte spre 
rănit clătinînd din cap, îi spuse : 

— Te rog, frate... A plătit deajuns tatăl ! 

— Domnilor, se adresă el celorlalţi, doresc ca bătălia pe 
care am dat-o astăzi, 10 august, şi care s-a sfîrşit atit de 
glorios pentru oştile spaniole şi flamande, să poarte numele 
de bătălia de la Saint-Laurent, în amintirea zilei cînd a avut 
loc. 

Şi se întoarseră în tabără, schimbiînd tot felul de 
comentarii despre bătălie, dar fără a spune un singur cuvînt 
despre încăierarea ce-i urmase. 


XV.CUM A AFLAT AMIRALUL VEŞTI 
DESPRE BATALIE 


Cel-Atot-Puternic se arătase încă odată împotriva 
Franţei, sau mai bine zis — dacă vrem să sondăm tainele 
Providenţei mai profund decit o fac istoricii obişnuiţi — 
Dumnezeu pregătea, cu Pavia şi Saint-Quentin, opera lui 
Richelieu, la fel cum pregătise, cu Poitiers, Crecy şi Azincourt, 
opera lui Ludovic al XI-lea. 

Şi apoi, mai voia poate să dea o mare pildă cu un regat 
pierdut de nobilime şi salvat de popor. 

Oricum, lovitura fusese teribilă şi rănise crunt inima 
Franţei, în timp ce bucura nespus pe marele ei duşman, Filip 
al II-lea. 

Bătălia avusese loc în ziua de 10 ; abia în ziua de 12 
regele Spaniei, încredinţat că într-adevăr toată nobilimea 
aceea culcată pe cîmpiile de la Gibercourt nu va mai reînvia, 
se duse în tabăra lui Emmanuel-Philibert. 

Ducele de Savoia, care cedase armatei engleze tot 
terenul deluros dintre Somme şi capela d'Epargnemaille, se 
întorsese să-şi instaleze cortul în faţa meterezului de la 
Remicourt, punct asupra căruia era hotărît să-şi continue 
lucrările de asediu dacă, împotriva aşteptărilor, la vestea 
bătăliei pierdute — şi pierdută în condiţii atît de groaznice! — 
Saint-Quentin nu se preda. 


Acest campament de-al doilea, aşezat pe un deluşor 
între rîu şi corturile contelui de Mègue — era cel mai apropiat 
de metereze, aflîndu-se la mai puţin de o bătaie de tun de 
oraş. 

Filip al II-lea, după ce luă de la Cambray o escortă de o 
mie de oameni, şi-l preveni pe Emmanuel-Philibert de sosirea 
lui pentru ca acesta să-i dubleze sau să-i tripleze escorta, 
dacă socotea necesar, cu trupe trimise din tabără, Filip al Il- 
lea sosi în faţa Saint-Quentin-ului la 12 august, orele 
unsprezece dimineaţa. 

Emmanuel-Philibert îl aştepta la marginea taberii. Acolo 
îl ajută pe rege să descalece şi cum voia, după eticheta 
stabilită chiar între prinți şi regi, să-i sărute mîinile, Filip îi 
spuse : 

— Nu, nu, vere ; eu ar trebui să-ţi sărut mîinile ce mi-au 
adus o victorie atît de importantă, de glorioasă şi care ne-a 
costat atît de puţină vărsare de sînge ! 

Intr-adevăr — după spusele cronicarilor care au istorisit 
acea ciudată bătălie — spaniolii nu pierduseră decit şaizeci şi 
cinci de oameni şi flamanzii numai cincisprezece. 

Cît priveşte armata engleză, nici nu avusese nevoie să ia 
parte, ci doar privise din tabără înfringerea noastră. 

Am mai spus că înfrîngerea aceea fusese groaznică ; 
cadavrele acopereau întreaga cîmpie ce se întinde între 
Essigny, Montescourt-Lizeroles şi Gibercourt. 

Era o privelişte atît de jalnică, încît o prea milostivă 
doamnă se îndureră nespus văzînd-o. Cathérine de Laillier, 
mama seniorului Ludovic Varlet de Gibercourt, primarul din 
Saint-Quentin, alese şi sfinţi un cîmp numit Vieux-Moustier şi 
puse să se sape nişte gropi enorme în care depuse şi îngropă 
toate cadavrele. 

De atunci, cîmpul de la Vieux-Moustier îşi schimbă 
numele în Cimitirul Milostivirei. 

Pe cînd miloasa doamnă îndeplinea fapta aceea cu- 
cernică, Emmanuel-Philibert îşi număra prizonierii; am spus cît 
de mulţi erau. 

Regele Filip al Il-lea îi trecu în revistă, apoi intră în cortul 
ducelui Emmanuel, pe cînd de-a lungul tranşeei se înfigeau 
drapelele franceze cucerite în timpul luptei şi în semn de 


bucurie se trăgeau salve de tun în taberele spaniole şi 
engleze. 

Filip al II-lea, din pragul cortului ducelui de Savoia, asista 
la acea sărbătorire. 

II chemă pe Emmanuel ce sta de vorbă cu conetabilul şi 
contele de la Rochefoucauld. 

— Dragă vere, i se adresă el, nu mă îndoiesc că mai ai şi 
alte intenţii în afară de petrecerile acestea atit de 
zgomotoase. 

Şi, cum în momentul acela se ridica stindardul regal al 
Spaniei pe cortul unde se afla Filip al Il-lea, Emmanuel îi 
răspunse : 

— Da, sire, socot că duşmanul, dîndu-şi seama că nu mai 
are nici o şansă de a primi ajutor, se va preda fără să ne mai 
silească să ajungem la asalt, ceea ce ne-ar permite să 
înaintăm imediat asupra Parisului şi să ajungem acolo odată 
cu vestea înfrîngerii de la Saint-Laurent : iar stindardul pe 
care îl ridicăm are ca scop să vestească pe domnul Coligny şi 
pe fratele său domnul Dandelot că Maiestatea Voastră se află 
în tabără, sporindu-le astfel dorinţa de a se preda, în speranţa 
că clemenţa voastră regală va fi mai mare decit oricare alta. 

Dar nici nu isprăvise bine vorba ducele de Savoia, că 
drept răspuns la toate acele vesele detunări de artilerie ce 
învăluiau oraşul într-un nour de fum, un singur fulger străluci, 
o singură detunătură se auzi de pe metereze şi o ghiulea 
trecu şuierînd la trei picioare pe deasupra capului lui Filip al Il- 
lea. 

Filip al II-lea se făcu galben ca ceara. 

— Ce-a fost asta ? întrebă el. 

— Sire, zise rîzînd conetabilul, este un parlamentar pe 
care vi-l trimite nepotul meu. 

Filip nu mai întrebă nimic ; dădu pe loc ordin să i se 
ridice un cort în afara bătăii tunurilor franceze şi, ajuns la acel 
cort, făcu un legămînt cînd se văzu în siguranţă, să ridice în 
cinstea sfîntului Laurent, pentru a-i mulţumi de protecţia 
vădită acordată spaniolilor în ziua de 10, cea mai frumoasă 
mănăstire ce s-a zidit vreodată. 

Legămîntul acela avu ca rezultat construirea palatului 
Escurial, sumbra şi magnifica construcţie, aidoma cu geniul 
autorului său ; ea reprezintă în ansamblu forma unui grătar, 


instrumentul de tortură a martiriului sfîntului Laurent. Este o 
clădire gigantică, la care au lucrat trei sute de lucrători 
douăzeci şi doi de ani şi s-a cheltuit treizeci şi trei de milioane 
de lire — care, la acea epocă valorau o sută de milioane din 
zilele noastre — în care lumina pătrunde prin unsprezece mii 
de ferestre, în care se intră şi se circulă prin paisprezece mii 
de uşi, ale căror chei numai, cîntăresc cinci sute de chintale.' 

In timp ce Filip al Il-lea punea să i se ridice un cort la 
adăpost de bătaia tunurilor franceze, să vedem ce se petrece 
în oraşul care nu era încă dispus să se predea, cel puţin după 
spusele parlamentarului domnului de Coligny. 

Amiralul auzise toată ziua bubuind tunurile dinspre 
Gibercourt, dar nu ştia rezultatul bătăliei. De asta, la culcare, 
dăduse dispoziţie ca orice aducător de veşti sosind de afară 
să fie imediat adus la dînsul. 

Fusese trezit cam pe la unu după miezul nopţii ; trei 
oameni se prezentaseră la portiţa ascunsă Sainte-Catherine 
spunînd că puteau da amănunte despre cele petrecute. 

Amiralul îi primi numaidecit; erau Yvonnet şi cei doi 
Scharfenstein. 

Cei doi Scharfenstein nu puteau spune mare lucru, căci, 
precum se ştie, uşurinţa de exprimare nu era principalul lor 
merit; nu se putea spune însă acelaşi lucru despre Yvonnet. 

Tînărul aventurier povesti tot ceea ce ştia : că bătălia 
fusese pierdută şi că o mulţime de oameni pieriseră şi 
căzuseră prizonieri. Nu putea da nume, dar parcă auzise pe 
spanioli spunînd că ar fi fost rănit şi prins conetabilul. De 
altminteri, veşti mai complete vor aduce Procope şi Maldent, 
care probabil scăpaseră şi ei. 

Amiralul îl întrebă pe Yvonnet prin ce întîmplare el şi 
tovarăşii lui, făcînd parte din garnizoană, se aflau pe cîmpul 
de luptă. La asta Yvonnet răspunse că, după cît ştia, aveau un 
drept al lor stabilit de Procope în contractul încheiat cu 
amiralul. 

Nu numai că aveau acel drept, dar în plus amiralul 
fusese şi prevenit; deci punea acea întrebare numai din 


1 Se ştie răspunsul unui gentilom gascon care, după ce i se arătase 
mănăstirea cu de-amănuntul, fusese întrebat ce părere avea de acel 
monument. „Cred, zise el, că grozavă spaimă trebuie să fi tras Maiestatea 
Sa Filip al II-lea, ca să facă asemenea legămint. (N. A.). 


interesul ce-l purta aventurierilor. De altfel, nu mai încăpea 
nici o îndoială asupra participării lor la luptă ; Yvonnet purta în 
eşarfă braţul stîng străpuns de un pumnal, Heinrich 
Scharfenstein avea obrazul tăiat de-o lovitură de sabie şi 
Frantz şchiopăta rău, deoarece primise o izbitură de copită 
care ar fi putut rupe piciorul unui elefant sau unui rinocer şi 
care-i pricinuise o contuzie gravă. 

Amiralul recomandă celor trei aventurieri să ţină secretă 
vestea. Voia ca oraşul să afle cît mai tîrziu de înfrîngerea 
conetabilului. 

Yvonnet şi cei doi Scharfenstein se duseră şontic-şon- tic 
la cortul lor, unde-l găsiră pe Malemort zbătindu-se într-un 
coşmar îngrozitor : visa că se da o bătălie şi că vedea bătălia, 
dar înfundat pînă la brîu într-o mlaştină nu putea ieşi din ea ca 
să ia parte şi el. 

Nu era chiar un vis, după cum ştim ; de aceea, după ce 
tovarăşii îl treziră, gemetele în loc să se potolească, sporiră. 
Ceru să-i povestească cu de-amănuntul întreaga încăierare ce 
se sfirşise atit de prost şi la fiecare amănunt, care altuia i-ar fi 
trezit dorinţa de a se afla la o sută de leghe depărtare de 
asemenea încleştare, repeta cu tristeţe: 

— Şi eu nu eram acolo !... 

Pe la ora cinci seara apăru şi Maldent. Rămăsese în 
nesimţire pe cîmpul de luptă şi-l crezuseră mort; re- venindu- 
şi în fire, izbutise să scape cu bine datorită cunoaşterii 
dialectului Picard. 

Condus la amiral nu putuse să spună nimic în plus de 
cele povestite de Yvonnet, deoarece rămăsese ascuns o parte 
din zi în trestiile iazului Abbiette. 

In noaptea următoare sosi Pilletrousse. El era unul dintre 
cei doi care o şterseseră în pădure şi pe care nimeni nu se 
gîndise să-l urmărească. 

Pilletrousse vorbea aproape la fel de bine spaniola ca 
Maldent dialectul Picard ; datorită eşarfei lui roşu cu galben şi 
a corectului accent castilian, Pilletrousse se alăturase în zorii 
zilei unei trupe spaniole trimisă de Emmanuel-Philibert să 
caute printre morţi pe ducele de Nevers, ce-şi riscase viaţa de 
atitea ori şi cu atîta îndiîrjire, încît nu era de crezut că putuse 
supravieţui acelei teribile zile. Pilletrousse şi detaşamentul 
spaniol rătăciră deci toată ziua pe cîmpul de luptă, sucind şi 


răsucind mereu morţii în trista speranţă că vor găsi printre 
aceştia pe ducele de Nevers. Este de la sine înţeles că nu-i 
suceau şi-i răsuceau pe morţi fără a le scotoci buzunarele. Aşa 
că Pilletrousse în afară că îndeplinise o misiune pioasă, mai 
făcuse în plus şi o afacere bună : se întorcea fără nici o rană şi 
cu buzunarele doldora. 

După cum era ordinul, fusese condus la amiral, căruia îi 
dăduse amănunte cît se poate de precise despre morți şi vii, 
aflate toate de la tovarăşii săi de cercetare. 

Astfel află domnul de Coligny de la Pilletrousse de 
moartea ducelui de Enghien şi a vicontelui de Turenne, de 
prinderea conetabilului, a fiului său Gabriel de Montmorency, 
a contelui de la Rochefoucauld şi a tuturor celorlalţi nobili pe 
care i-am amintit mai înainte. 

Domnul amiral îi recomandă şi mai insistent ca celorlalţi 
să nu le sufle o vorbă şi-l concedie, informîndu-l că patru din 
tovarăşii lui se întorseseră. 

Spre ziuă, călugării iacobini fură înştiinţaţi că doi ţărani 
din Gruois aduceau pe un cuvios frate de-al lor mort. Cadavrul 
era închis într-un cosciug şi pe acesta se afla aşezat ciliciul de 
fier pe care cucernicul îl purtase pe piele în timpul vieţii. 

In drum purtătorii fuseseră opriţi de vreo cinci, şase ori 
de spanioli ; dar de fiecare dată îi făcuseră pe aceştia să 
înţeleagă prin gesturi pioasa misiune ce-o îndeplineau, 
aducînd la mănăstirea iacobinilor trupul bietului călugăr 
răposat pe cînd îşi îndeplinea un serviciu religios şi de fiecare 
dată spaniolii, făcînd semnul crucii, îi lăsaseră să treacă. 

Cum amiralul ordonase să i se aducă viii, nu morţii, 
transportară de-a dreptul mortul la mănăstire, depuniîn- du-l în 
mijlocul capelii. 

Şi pe cînd cucernicii fraţi împresurau cosciugul, în- 
trebînd tulburaţi de numele celui din lăuntru, din sicriu se auzi 
o voce rostind : 

— Eu sînt, prea iubiții mei fraţi, eu nevrednicul vostru 
căpitan, fratele Lactance !... Deschideţi repede, că mă înăbuş 
aici. 

Călugării nu aşteptară să li se spună de două ori; e drept 
că o seamă se speriară grozav, dar cei mai curajoşi pricepură 
că era vreun savant şiretlic de război pe care trebuise să-l 


folosească pentru a intra în oraş respectabilul lor căpitan, 
fratele Lactance şi deschiseră degrabă sicriul. 

Nu se înşelaseră ; fratele Lactance se sculă, se duse să 
îngenuncheze în faţa altarului şi după ce mulţumi Celui-de- 
Sus se întoarse să le povestească cum, după o expediţie 
neizbutită la care luase parte, găsise azil la nişte oameni 
cumsecade, dar acei oameni temîndu-se de o percheziţie 
spaniolă, Dumnezeu îi inspirase ideea de-ai pune să-l închidă 
într-un sicriu bătut bine în cuie şi să-l ducă în oraş ca pe un 
mort. 

Stratagema fusese şi mai uşor de realizat deoarece 
nimerise tocmai în casa unui tîmplar. 

S-a văzut cît de bine a reuşit stratagema. 

Cuvioşii părinţi, veseli că-şi revăd destoinicul lor căpitan, 
nu se tîrguiră pentru preţul sicriului şi al transportării lui, dînd 
un scud pentru coşciug şi doi scuzi purtătorilor, care-l rugară 
pe fratele Lactance să-i prefere tot pe ei înaintea altora cînd îi 
va mai veni iar chef să dea ortul popii. 

Prin fratele Lactance, care nu primise nici o recomandare 
din partea amiralului, începu a se zvoni în mănăstire de 
înfrîngerea conetabilului şi de acolo zvonul se răspîndi în oraş. 

Pe la unsprezece dimineaţa, jupîn Procope se anunţă la 
amiral, ce se afla pe metereze în apropiere de turnul Apelor. 

Jupîn Procope sosea ultimul, dar asta nu din vina 
onorabilului procurist. Făcuse tot ce-i stătuse în putinţă şi 
sosea cu o scrisoare din partea conetabilului. 

Cum de avea jupîn Procope o scrisoare de la domnul 
conetabil ? 

Vom lămuri îndată. 

Procope se prezentase pur şi simplu în tabăra spaniolă, 
dîndu-se drept un biet mercenar ce îndeplinea pe lîngă 
domnul conetabil funcţia de lustruitor al armelor domniei sale. 

Cerea să fie dus lîngă stăpînul său ; era o pretenţie atît 
de modestă încît i se acordă îndată. 

li arătară locuinţa ce-i fusese destinată domnului 
conetabil şi Procope se duse acolo. 

Printr-o ochiadă, dădu a înţelege conetabilului că avea 
ceva a-i spune. 


Conetabilul îi răspunse şi el cu altă ochiadă şi tot 
bodogănind, blestemînd şi înjurînd, izbuti să-i trimită afară pe 
toţi cei ce se aflau acolo. 

Apoi, cînd rămase între patru ochi cu Procope, i se 
adresă : 

— Haide, şmechere, zise el, am înţeles că vrei să-mi 
spui ceva ; dă-i drumul repede la morişcă şi să-mi vorbeşti 
limpede, că de nu, te denunţ ducelui de Savoia că eşti un 
spion şi te spînzură cît ai clipi. 

Atunci Procope îi îndrugă conetabilului o întreagă 
poveste ce-l arăta într-o lumină cît se poate de favorabilă. 

Domnul amiral care avea toată încrederea în el îl 
trimisese la unchiul lui ca să afle ştiri de la el şi Procope se 
folosise de pretextul pe care l-am arătat ca să ajungă pînă la 
domnul conetabil. 

Domnul  conetabil putea deci să-i încredinţeze un 
răspuns scris sau verbal pentru nepotul său ; va găsi el cum 
să intre în oraş ; asta îl privea. 

Domnul de Montmorency n-avea alt răspuns de dat 
nepotului decît recomandarea de a rezista cît mai mult cu 
putinţă. 

— Daţi-mi recomandarea în scris, spuse Procope. 

— Dar bine, tiîlharule ! strigă conetabilul, dacă eşti prins 
cu asemenea recomandare, ştii tu ce păţeşti ? 

— Voi fi spînzurat, răspunse liniştit Procope ; dar fiți 
liniştit, nu mă las eu prins. 

Gîndindu-se că, la urma urmei, îl privea pe Procope dacă 
era spînzurat ori nu şi că n-ar putea găsi un mijloc mai bun 
de-a trimite veşti lui Coligny, conetabilul scrise răvaşul pe 
care Procope îl ascunse cu multă grijă în căptuşeala vestei. 

Apoi, apucîndu-se cu mare hărnicie să lustruiască coiful, 
platoşa, brasardele şi cuirasele coapselor care nu fuseseră 
niciodată atît de strălucitoare cum ieşeau din mîinile lui 
Procope, aşteptă o ocazie favorabilă să se întoarcă în oraş. 

In ziua de 12 dimineaţa se ivi un prilej bun. Filip al II-lea 
sosind în tabără, cum am mai spus, se iscă o mişcare atît de 
mare, încît nimeni nu se mai gîndi să dea atenţie unui 
personaj aşa de mic ca lustruitorul domnului conetabil. 

Lustruitorul domnului conetabil izbuti deci s-o şteargă, 
ajutat în fuga lui de fumul salvelor de tun ce se trăgeau în 


semn de mare bucurie şi venise liniştit să bată la poarta 
Remicourt ce i se deschisese. 

Amiralul, am spus că era pe meterez, aproape de turnul 
Apelor, poziţie de unde domina întreg cîmpul spaniol. 

Alergase acolo auzind tămbălăul şi marea petrecere ce 
avea loc în tabăra inamică, zgomot şi petrecere a cărei cauză 
n-o cunoştea. 

Procope îl puse la curent cu situaţia, îi dădu scrisoarea 
conetabilului şi-i arătă unde era aşezat cortul lui Emmanuel- 
Philibert. 

Apoi adăugă că acel cort fusese pregătit să-l primească 
pe regele Filip al II-lea, afirmaţie de care amiralul nici nu se 
mai îndoi cînd văzu cortul pavoazîndu-se cu stindardul regal 
spaniol. 

Mai mult, Procope ce avea o vedere excelentă, o vedere 
de procuror, pretindea că omul îmbrăcat în negru ce se zărea 
în pragul cortului era regele Filip al II-lea. 

Atunci îi veni lui Coligny ideea să răspundă la tot 
zgomotul şi fumăria aceea cu o singură lovitură de tun. 

Procope ceru să-l lase pe el să ochiască. Coligny socoti 
că nu putea refuza o satisfacţie atît de mică omului care 
tocmai îi adusese o scrisoare de la unchiul său. 

Procope ochi cît putu de bine şi dacă ghiuleaua trecu la 
trei picioare deasupra capului lui Filip, de vină a fost desigur 
ochiul aventurierului, nu dorinţa sa. 

Dar, oricum, am văzut că Montmorency recunoscuse 
răspunsul lui Coligny care, convins că Procope făcuse ce-i 
stătuse în putinţă, dădu ordin să i se numere zece scuzi 
pentru osteneala lui. 

Procope se întîlni către orele unu cu tovărăşii lui, ori mai 
bine zis, cu o parte din tovarăşii lui, adică Yvonnet, cei doi 
Sharfenstein, Maldent, Pilletrouss, Lactance şi Malemort. 

Pe poetul Fracasso însă zadarnic îl aşteptară, căci nu mai 
reapăru. Nişte ţărani întrebaţi de Procope susțineau că 
văzuseră un cadavru spînzurat de un copac chiar în locul unde 
se petrecuse încăierarea din seara zilei de 10 şi Procope se 
gîndi, pe bună dreptate, că acel cadavru nu putea fi decit al 
lui Fracasso. 

Bietul Fracasso ! rima lui îi purtase nenoroc ! 


XVI.ASALTUL 


Deoarece cu toată victoria de la Saint-Laurent şi sosirea 
lui Filip al lIl-lea în faţa Saint-Quentin-ului, oraşul nu se 
predase ; deoarece în loc să depună armele, Coligny, fără 
respect faţă de maiestatea sa regală, îl silise pe Filip al II-lea 
să se retragă trimiţind la augustele urechi o ghiulea 
impertinentă, se vedea bine că oraşul era decis să reziste 
pînă la capăt. 

Se luă deci hotărîrea de-a spori presiunea asupra-i, ne 
mai lăsîndu-i o clipă de răgaz. 

Se împlineau zece zile de la începerea asediului ; destulă 
vreme se pierduse şi aşa în faţa unor biete ziduri. Trebuiau să 
zdrobească cît mai repede cu putinţă îndă- rătnicia acelor 
neruşinaţi orăşeni care îndrăzneau să mai reziste încă după 
ce pierduseră orice speranţă de a fi ajutaţi şi nu mai aveau 
altă perspectivă decît un oraş luat cu asalt şi toate 
nenorocirile ce urmează de obicei unui asemenea eveniment. 

Cu toate măsurile luate de Coligny pentru a ascunde 
locuitorilor înfrîngerea conetabilului, ştirea se răspîndi în tot 
oraşul ; dar, lucru ciudat! mărturiseşte chiar ami- ralul, faptul 
acesta impresionă mai mult pe militari decît pe civili. 

De altfel, problema cea mai dificilă ce i se prezenta 
amiralului şi care, după cum am văzut, îl necăjise chiar de la 
început, era să găsească lucrători pentru a repara 
stricăciunile pricinuite de tunuri. Era bătut mai cu seamă 
meterezul de la Remicourt şi, de la sosirea armatei engleze 
care trimisese la Carondelet şi Julien Romeron vreo 
douăsprezece tunuri, zidul nu mai putea rezista. Intr-adevăr o 
primă baterie fusese aşezată, cum am mai spus, pe platforma 
mănăstirii Saint-Quentin-en-lsle şi o a doua, etajată pe două 
rînduri, pe înălțimile cartierului. Cele două baterii măcinau 
meterezul de la Remicourt pe toată lungimea lui, de la poarta 
Isle pînă la Turnul Roşu ; aşa că lucrătorii complet descoperiţi 
şi expuşi focului celor două baterii, engleze şi spaniole, nu 
mai îndrăzneau să se apropie de zidul ce ameninţa să se 
dărîme într-o bună zi de la un capăt la altul. 

Dandelot găsi mijlocul de a preîntîmpina primejdia. 


Avu ideea să aducă pe meterez toate bărcile vechi ce 
putură fi găsite de-a lungul rîului Somme şi să facă din ele 
apărători. 

Intr-o seară, după ce se lăsă întunericul, începură lucrul. 

Frantz şi Heinrich, purtînd cîte o barcă pe cap, ca o 
uriaşă pălărie, se apucară de acea anevoioasă treabă. Pe 
măsură ce o barcă era aşezată de-a curmezişul pe meterez, 
pionierii o umpleau cu pămînt. 

In felul acesta, într-o noapte fură aşezate pe zid cinci 
bărci pline cu pămînt ce ofereau un adăpost lucrătorilor. 

După care soldaţii îşi făcură din nou apariţia pe bulevard 
şi lucrătorii îşi reluară treaba. 

Între timp, asediatorii construiseră două drumuri aco- 
perite : primul înspre turnul Apelor, al doilea în faţa morii de 
la Remicourt. 

Amiralul, pentru a hărţui pionierii spanioli, puse să se 
desfacă caldarimul străzilor, iar pietrele duse în turnuri să fie 
aruncate de la înălţime în tranşee ; dar fascinele care-i 
mascau pe săpători îi ocrotea îndeajuns de primejdia 
proiectilelor,  îngăduindu-le să-şi continue operația de 
distrugere. 

Filip al II-lea, pentru a-i îndemna pe tunarii spanioli să-i 
dea zor cu aşezarea bateriilor, venea uneori să-i viziteze în 
timp ce lucrau. Într-o zi însă, pe cînd asista la instalarea unui 
tun, amiralul îl recunoscu şi, chemînd el pe cei mai dibaci 
archebuzieri, le arătă ţinta regală. Imediat o ploaie de gloanţe 
şuieră în jurul regelui care din precauţie, în caz de accident, 
îşi luase cu el duhovnicul, pentru a avea la îndemînă în 
extremis izbăvirea. 

La zgomotul gloanţelor, Filip al II-lea se întoarse spre 
călugăr. 

— Părinte, îl întrebă el, ce zici de muzica asta ? 

— O găsesc foarte neplăcută, sire, răspunse călugărul 
clătinînd din cap. 

— Asta-i şi părerea mea, zise Filip al Il-lea. Nu pricep 
deloc cum putea găsi o desfătare în asemenea lucruri tatăl 
meu, împăratul Carol-Quintul... Să plecăm de aici ! 

Şi regele Spaniei împreună cu duhovnicul său plecară 
într-adevăr pentru a nu se mai întoarce. 


Totuşi lucrările nu se putură termina în mai puţin de 
nouă zile ; asta însemna nouă zile cîştigate pentru regele 
Franţei care, fără îndoială, nu pierdea zadarnic timpul cîştigat 
de amiral şi de vitejii cetăţeni ai oraşului său Saint-Quentin. 

In sfîrşit, în ziua de 21 bateriile fură scoase la iveală şi la 
22 începură a trage. De abia atunci cei din Saint- Quentin îşi 
putură da seama de pericolul ce-i ameninţa. 

In cele nouă zile Filip al Il-lea adusese de la Cambray 
toată artileria disponibilă, aşa că întreg spaţiul dintre turnul 
Apelor şi turnul Saint-Jean era o colosală baterie de cincizeci 
de tunuri bătînd asupra unor ziduri lungi abia de vreo mie de 
metri. 

De cealaltă parte, bateriile flamande din Uliţa Infernului 
îşi reluaseră tirul, bătînd zidul de legătură de la Vieux-Marche 
şi de la corpul de gardă Dameuse. 

In acelaşi timp, bateriile engleze separate în două 
dădeau ajutor într-o parte bateriilor spaniole ale lui 
Corondelet şi Julien Romeron şi în cealaltă parte, sub 
comanda lordului Pembroke, trimiteau ghiulele de pe 
înălțimile de la Saint-Prix în cartierul Ponthoille şi în turnul 
Sainte-Catherine. 

Saint-Quentin era încercuit de un brîu de foc. 

Din nefericire, vechile ziduri din dreptul Remicourt-ului, 
adică a punctului atacat cu cea mai mare înverşunare n- 
aveau decît o îmbrăcăminte de gresie şi nu puteau opune 
decit o slabă rezistenţă. La fiecare nouă salvă de artilerie, 
zidul întreg se cutremura aşa de tare încît părea că în orice 
moment toată căptuşeala zidului se va desprinde de-a lungul 
de pe meterez, ca o coajă de pe un enorm pateu. 

Din momentul acela, parcă un imens vulcan erupea de 
jur împrejurul oraşului. Saint-Quentin părea antica 
salamandră închisă într-un cerc de flăcări; fiecare ghiulea 
smulgea o piatră din zid, sau zdruncina o casă. Cartierele Isle 
şi Rémicourt arătau ca nişte vaste ruine. Cercară mai întîi să 
proptească casele ; dar abia propteau una din ele, că cea 
vecină, dărîmîndu-se, dobora casa cu proptele cu tot. 
Locuitorii celor două cartiere devastate se retrăgeau pe 
măsură ce li se dărîmau gospodăriile, fugind către cartierul 
Saint-Thomas care era cel mai puțin expus focului dintre toate 
; Şi aşa de mare e dragostea omului pentru avutul său, că nu- 


şi părăseau pereţii dărăpănaţi decît în clipa cînd îi vedeau pe 
punctul de a se prăbuşi complet; ba unii aveau o aşa de mare 
inerție de a se îndepărta, încît au rămas îngropaţi sub 
dărîmături. 

Totuşi, din mijlocul acelei pustiiri, acelor ruine, nici o 
voce nu se auzi vorbind de predare. Fiecare era convins de 
misiunea-i sacră şi părea a-şi spune : „Vom pieri cu toţii, 
oraşe, case, ziduri, cetăţeni, oşteni ; dar pierind, vom salva 
Franţa !” 

Acea vijelie de foc, acel uragan de fier dură de la 22 pînă 
la 26 august. In ziua de 26 meterezele nu mai erau decit o 
vastă dantelă de piatră în care tunurile flamande, engleze şi 
spaniole scobiseră opt breşe, toate practicabile. 

Deodată, pe la orele două după amiază, ca la un semnal, 
bateriile inamice amuţiră ; o tăcere de moarte urmă 
cumplitelor detunături ce nu încetaseră timp de nouăzeci şi 
şase de ore şi se zăriră asediatorii apropiindu-se în mare 
număr prin tranşeele acoperite. 

Crezură că sosise clipa asaltului. 

O ghiulea aprinsese chiar atunci cîteva colibe de lîngă 
mănăstirea iacobinilor şi oamenii dădeau zor la stingerea 
focului, cînd răsună deodată prin tot oraşul strigătul : „La 
ziduri !” 

Coligny alergă acolo, cerînd locuitorilor să-şi lase casele 
pradă focului şi să vină la apărarea meterezelor. 

Oamenii îşi părăsiră pompele şi găleţile fără să murmure 
şi înşfăcînd suliţele şi archebuzele se repeziră la ziduri. Doar 
femeile şi copiii rămaseră să-şi privească locuințele 
prefăcîndu-se în cenuşă. 

Fusese însă o alarmă falsă ; asaltul nu era hotărît pentru 
ziua aceea. Asediatorii se apropiau ca să aprindă minele 
aşezate la baza zidurilor. Fără îndoială că rampa nu li se 
părea încă destul de accesibilă. Minele făcură explozie 
adăugiînd noi spărturi şi noi ruine la cele vechi, după care 
asediatorii se retraseră. 

Intre timp pojarul, lăsat în voia lui, mistuise treizeci de 
case ! 

Lucrară seara şi noaptea întreagă ca să repare pe cît era 
cu putinţă breşele frontului de atac şi să înjghebe pe ziduri noi 
parapete. 


Cît despre aventurierii noştri, datorită legistului Procope 
îşi luară cu multă chibzuinţă şi loialitate măsurile de 
precauţie. 

Fondul comun se compunea din patru sute de scuzi în 
aur; însemna că fiecăruia îi revenea, ţinind seama de 
moştenirea ce rămăsese prin moartea lui Fracasso, cincizeci 
de scuzi de aur. Fiecare luă la el douăzeci şi cinci de scuzi şi 
lăsă la comun ceilalţi douăzeci şi cinci, care fură îngropaţi în 
pivnițele mănăstirii iacobinilor, după ce jurară cu toţii să nu se 
atingă de acel fond de rezervă decit peste un an, începînd din 
ziua aceea şi în prezenţa tuturor supravieţuitorilor. Cu cei 
douăzeci şi cinci de scuzi pe care îi aveau asupra lor, fiecare 
putea face ce poftea, după nevoi şi împrejurări. — Bineînţeles 
că partea celor care vor muri între timp va aparţine 
supravieţuitorilor. — Malemort care avea mai puţine şanse de 
fugă decit ceilalţi, îşi ascunse deoparte cei douăzeci şi cinci de 
scuzi ai lui, gîndindu-se, pe bună dreptate, că dacă îi păstra 
asupra lui, erau pierduţi. 

A doua zi, 27 august, în zori, tunurile începură iar să 
bubuie şi breşele aproape reparate în timpul nopţii se 
redeschiseră din nou. 

Am spus că erau unsprezece spărturi principale. lată 
care era poziţia lor şi cum puteau fi apărate. Prima, deschisă 
în turnul de la poarta Saint-Jean, era păzită de contele de 
Breuil, guvernatorul oraşului. A doua era păzită de compania 
scoţienilor contelui de Haran, care erau cei mai veseli şi mai 
harnici oşteni ai garnizoanei. A treia, deschisă în turnul 
Couture, era păzită de compania Delfinului, ce avusese mai 
înainte locotenent pe domnul de Theligny, această companie 
avea comandant pe domnul de Cuisieux, urmaşul său. A 
patra, care spărsese turnul Roşu era străjuită de compania 
căpitanului Saint-Andre şi de Lactance cu iacobinii lui, turnul 
Roşu aflîndu-se numai la cincizeci de paşi depărtare de mă- 
năstire. A cincea, din faţa palatului guvernatorului, era păzită 
chiar de Coligny cu compania lui, avînd lîngă el pe Yvonnet, 
Procope şi Maldent. La a şasea, deschisă în turnul din stînga 
porţii Re&micourt, se afla jumătate din compania amiralului 
comandată de căpitanul Rambouillet; acolo se încorporase 
Pilletrousse, avînd prieteni în acea companie. A şaptea era 
păzită de căpitanul de Jarnac despre care am mai spus citeva 


cuvinte; era foarte bolnav dar cu toate astea în dimineaţa zilei 
de 27 poruncise să fie purtat pînă la acea spărtură, unde aş- 
tepta asaltul întins pe o saltea. A opta, prin care se putea 
intra în turnul Sainte-Perine, era păzită de trei căpitani pe 
care n-am avut ocazia să-i prezentăm cititorilor şi care se 
numeau Forces, Oger şi Soleil; acestora li se mai alăturase al 
patrulea, domnul de Vaulpergues. Toţi patru comandau oşteni 
de diferite arme. La a noua breşă se afla Dandelot cu treizeci 
şi cinci de cavaleri în armură şi cu vreo douăzeci şi cinci, 
treizeci de archebuzieri. A zecea, deschisă în turnul Apelor era 
apărată de căpitanul Sallevert şi compania la Fayette, la care 
se alăturaseră cei doi Scharfenstein şi Malemort care nu tre- 
buise să facă decit vreo treizeci de paşi de la cort ca să 
ajungă la breşă. 

Toţi războinicii aceia, repartizaţi la diferitele breşe, 
alcătuiau vreo opt sute de oameni ; cetăţenii amestecați 
printre ei erau cam de două ori mai numeroşi. 

Cum am mai spus, în ziua de 27 august tunul începu a 
bubui din revărsatul zorilor şi nu se opri o clipă pînă la orele 
două după amiază. Era inutil să ripostezi unui asemenea foc 
ce sfărima meterezele, dărima casele şi ajungea pînă în cele 
mai dosite ulicioare, lovind pe locuitori. 

Astfel că rămaseră în aşteptare ; dar pentru a nu lăsa 
nici unui om în stare de-a purta armă vreo urmă de îndoială 
asupra nevoii urgente de cooperare, din zori pîndarul din 
clopotniţă trăgea fără încetare clopotul, oprindu-se numai ca 
să strige printr-o piîlnie din înaltul turnului : 

— La arme, cetăţeni ! la arme ! 

La dangătul clopotului şi la strigătele lugubre neîncetat 
repetate, chiar cei mai nevolnici deveneau puternici, cei mai 
timizi căpătau curaj. 

La ora două focul încetă şi Emmanuel-Philibert înălţă un 
drapel pe o ridicătură a drumului acoperit. Era semnalul de 
asalt. 

Trei coloane fură lansate spre trei puncte : una spre 
mănăstirea iacobinilor, alta spre turnul Apelor şi, în sfîrşit, a 
treia spre poarta Isle. Cea care mergea spre mănăstirea 
iacobinilor era alcătuită din vechile trupe spaniole conduse de 
Alonzo de Cazieres şi din o mie cinci sute de germani sub 
ordinele colonelului Lazare Swendy ; cea care mergea spre 


turnul Apelor se compunea din şase batalioane spaniole 
comandate de colonelul Navarez şi din şase sute de walloni ai 
contelui de Mègue ; în sfîrşit, cea care înainta către poarta Isle 
era condusă de căpitanii Carondelet şi Julien Romeron, avînd 
sub comanda lor trei steaguri burgunde şi două mii de 
englezi. 

Nu-i cu putinţă de ştiut durata timpului, oricît de scurtă 
va fi fost ea, ce s-a scurs între momentul cînd asediatorii s-au 
repezit din tranşee şi pînă la ciocnirea cu asediaţii; în 
asemenea împrejurări parcă ai trăi ani întregi într-o singură 
minută. 

Şocul se produse în cele trei puncte amenințate. Timp de 
un sfert de oră nu se putu desluşi în acele locuri decit o 
teribilă învălmăşeală şi o larmă asurzitoare de răcnete, urlete 
şi blesteme. Apoi, suspendat un moment în vîrful falezei, valul 
ce se înălţase gata să se prăvale cobori respins, lăsînd talazul 
acoperit de morţi. 

Toţi făcuseră minuni de vitejie ; cele trei puncte atacate 
cu înverşunare fuseseră apărate cu disperare. Lactance şi 
iacobinii lui dăduseră dovadă de mare vrednicie. Inamicul se 
rostogolise din turnul Roşu în şanţuri, dar peste douăzeci de 
călugări rămăseseră morţi de-a valma cu bătrînii oşteni 
spanioli ai lui Alonzo de Cazieres şi germanii lui Swendy. Nu 
fuseseră mai norocoşi nici wallonii contelui de Megue 
împreună cu spaniolii lui Navarez care, siliţi să se retragă pînă 
în tranşee, se reorganizau acum pentru a ataca a doua oară. 
In sfîrşit, la turnul porţii Isle, prezenţa lui Malemort şi a celor 
doi Scharfenstein se simţise din plin : Carondelet se alesese 
cu mîna dreaptă străpunsă de un glonte tras de Malemort, iar 
Julien Romeron, răsturnat cu o lovitură de ghioagă şi aruncat 
din înaltul meterezului de către Heinrich Scharfenstein, îşi 
rupsese în cădere amîndouă picioarele. i 

Urmă apoi un moment de pauză pe tot frontul. Işi 
trăgeau sufletul. Doar dangătul clopotului mai urma să răsune 
în văzduh şi din cînd în cînd vocea pîndarului ce striga în cele 
patru laturi ale turnului : 

— La arme, cetăţeni ! La arme ! 

Acel strigăt nu era lipsit de rost căci, cum am mai spus, 
asaltul se reorganiza cu o întărire de trupe proaspete şi 


revenea la atac pe acelaşi drum presărat cu morţi, pe care ÎI 
mai străbătuse odată. 

Ce făcea sublimă acea apărare era faptul că şi con- 
ducătorii şi oştenii şi cetăţenii ştiau prea bine că lupta era 
inutilă şi că nu putea avea un sfîrşit fericit; era însă o datorie 
de îndeplinit şi fiecare şi-o îndeplinea cu gravitate, cu 
sfinţenie, cu nobleţe ! 

Neînchipuit de sumbru, de teribil — spune chiar Coligny 
— a fost cel de al doilea atac, neînsoţit nici de fanfare, nici de 
trompete, nici de duruitul tobelor. Ase- diatori şi asediați se 
înfruntară în tăcere şi singurul zgomot ce se auzea era 
zăngănitul fierului lovit de fier. 

Breşa pe care o apăra nefiind asaltată, Coligny putea 
urmări cu privirea desfăşurarea luptei, pentru a se îndrepta 
într-acolo unde va crede că-i necesară prezenţa lui. Zări 
atunci o ceată de stegari spanioli ce alungaseră pe 
archebuzierii din turnul Roşu şi care, profitind de avantajul 
acela, înaintau pînă la parapetul meterezului, strecurîndu-se 
unul cîte unul chiar înăuntrul turnului. 

La început acel atac nu-l îngrijoră pe Coligny ; drumul pe 
care apucaseră spaniolii era atît de strîmt şi de dificil că, fără 
îndoială, asediatorii aveau să fie respinşi dacă cei din 
compania Delfinului îşi făceau datoria ; dar spre marea uimire 
a lui Coligny, spaniolii urmau să se perinde unii după alţii pe 
acelaşi drum, fără să pară a întîlni înaintea lor vreo piedică. 

Deodată, un oştean înspăimiîntat veni să vestească 
amiralului că breşa de la turnul Roşu era străpunsă. 

Din pricina unei bărci umplute cu pămînt ce se ridica 
între ei şi turnul Roşu, Coligny nu putuse vedea nimic din cele 
ce se petreceau în acel punct; înţelegînd însă că lucrul cel mai 
important era să alerge acolo unde i se vestise că inamicul 
este victorios, chemă la el vreo cinci, şase oameni şi coborî de 
pe meterezul pe care intenţiona să-l urce iar de cealaltă parte 
a obstacolului, strigînd : 

— După mine, prieteni ; aici trebuie să luptăm pînă la 
moarte ! 

Şi alergă din răsputeri spre turnul Roşu. Dar n-ajunsese 
nici la jumătatea drumului cînd văzu, dincolo de platforma 
morii de vînt, pe stegarul companiei Delfinului fugind în 
direcţia mănăstirii lacobinilor împreună cu alţi oşteni, pe cînd 


călugării şi cetăţenii ţineau piept înainte duşmanului cu preţul 
vieţii lor. 

Coligny socoti atunci că prezenţa lui era şi mai urgentă 
la turnul Roşu, dacă luptătorii îl abandonau şi îşi iuți fuga; dar 
urcîndu-se pe meterez îşi dădu seama că acesta era cucerit şi 
că dăduse buzna în mijlocul coloanei de atac spaniole şi 
germane, deja în stăpînirea nu numai a breşei ci şi a zidului. 

Amiralul privi în juru-i : un singur paj, aproape un copil, îl 
urmase, împreună cu un gentilom şi un valet de cameră. 

In clipa aceea doi oameni îl atacară, unul cu sabia şi altul 
ochindu-l cu archebuza drept în faţă. Amiralul pară loviturile 
de sabie cu dosul braţului său împlătoşat şi îndepărtă cu sulița 
pe care o avea în mînă ţeapa ar- chebuzei, ce se descărcă în 
aer. 

Atunci micul paj speriat strigă în spaniolă : 

— Nu-l ucideţi pe domnul amiral! nu-l ucideţi pe domnul 
amiral! 

— Sînteţi într-adevăr amiralul ? întrebă soldatul ce-l 
atacase pe Coligny cu sabia. 

— Dacă-i amiralul, este al meu ! strigă omul cu ar- 
chebuza şi întinse mîna spre Coligny. 

— Nu-i nevoie să mă atingi, rosti acesta lovindu-l cu 
coada suliţei peste mînă ; mă predau şi, cu ajutorul lui 
Dumnezeu, voi găsi pentru răscumpărare destul bănet ca să 
vă mulţumească pe amindoi. 

Atunci cei doi oşteni schimbară pe şoptite cîteva vorbe 
pe care amiralul nu le putu auzi, dar care erau, fără 
îndoială „o înţelegere, căci încetară de a se mai certa şi îl 
întrebară pe Coligny dacă oamenii ce-l însoțeau erau ai lui şi 
cine erau. 

— Unul este pajul meu, celălalt valetul meu de cameră, 
iar al treilea un gentilom din suita mea, răspunse amiralul. 
Răscumpărarea lor vi se va plăti odată cu a mea. Un singur 
lucru vă cer : feriţi-mă din calea germanilor, căci nu vreau să 
am de-a face cu ei. 

— Urmaţi-ne, spuseră cei doi războinici, şi o să vă ducem 
într-un loc sigur. 

După ce-i cerură amiralului sabia, îl întoarseră la breşa 
care nu fusese escaladată şi, ajutîndu-l să coboare, îl 
conduseră în şanţ la intrarea într-o mină. 


Acolo  întîlniră pe don Alonzo de Cazieres, cu care 
schimbară cîteva vorbe. 

Atunci don Alonzo se apropie de Coligny, salutîndu-l 
curtenitor şi, arătîndu-i cu mîna un grup de gentilomi ce 
ieşeau din tranşee şi înaintau spre zid conducînd pe 
generalisimul armatei spaniole, îi spuse : 

— lată-l pe monseniorul Emmanuel-Philibert; dacă doriţi 
să cereţi ceva, adresaţi-vă lui. 

— N-am nimic a-i spune, îi răspunse amiralul, decît că 
sînt prizonierul acestor bravi oşteni şi doresc ca ei să 
primească preţul răscumpărării mele. 

Emmanuel auzi vorbele lui Coligny şi-i răspunse în 
franceză, zimbind : 

— Domnule amiral, dacă prizonierul va fi răscumpărat 
după valoarea sa, aceşti doi şmecheri vor fi mai bogaţi decit 
anume prinți pe care-i cunosc eu. 

Şi lăsîndu-l pe Coligny în seama lui don Alonzo de 
Cazieres, Emmanuel-Philibert se urcă pe meterez chiar prin 
breşa ce fusese apărată de amiral. 


XVII.UN FUGAR 


Locuitorii din Saint-Quentin ştiau prea bine ce crîn- cenă 
soartă îi aştepta pentru că îndrăzniseră să înfrunte cu atita 
dîrzenie întreita oştire, spaniolă, flamandă şi engleză, ce le 
înconjurase zidurile, dirzenie pe care destinul norocos al lui 
Filip al II-lea izbutise s-o răpună. 

Aşa că nici măcar nu le trecu prin minte că ar putea cere 
îndurare, după cum probabil nici învingătorului nu-i veni în 
gînd să le acorde iertarea. 

Aşa erau războaiele acelei epoci, antrenau după ele 
groaznice represalii. In oştirile de pe atunci, alcătuite din 
oameni de toate naţiile, unde condottieri de acelaşi neam 
luptau de multe ori unii împotriva altora, în care 
angajamentele băneşti se plăteau în general destul de prost, 
jaful era dinainte pus la socoteală ca un supliment al soldei, 


ba uneori, în caz de înfrîngere, devenea chiar unica soldă, 
numai că în acel caz în loc de duşmani erau jefuiţi prietenii. 

De asta, cum am văzut, asediaţii se apăraseră pretu- 
tindeni cu disperare afară de punctul unde compania 
Delfinului slăbise. Inamicul ocupase deja turnul Roşu, amiralul 
fusese prins, Emmanuel-Philibert se şi urcase pe meterez, iar 
lupta tot mai continua — nu pentru a mai salva oraşul, ci 
pentru a ucide sau a fi ucis — la încă trei breşe : una apărată 
de căpitanul Soleil, alta de compania domnului de la Fayette 
şi a treia de domnul Dandelot, fratele amiralului. 

Acelaşi lucru se întîmpla în mai multe puncte ale oraşului 
: spaniolii pătrunzînd în interior prin strada Billon, dăduseră 
peste grupuri de cetăţeni înarmaţi ce apărau răspintia de la 
Cepy şi intrarea în strada la Fosse. 

Totuşi, la strigătele „Oraş cucerit !” la vilvătăile flă- 
cărilor, la vederea fumului, acele focare de rezistenţă se 
stinseră ; breşa căpitanului Soleil fu străpunsă, după ea urmă 
cea a domnului de la Fayette şi în sfîrşit ultima, cea a 
domnului Dandelot. 

De fiecare dată cînd se cucereau acele spărturi, iz- 
bucneau strigăte mari urmate de o tăcere grea ; erau 
strigătele victoriei, urmate de tăcerea morii. 

Breşa străpunsă, apărătorii ucişi ori făcuţi prizonieri — 
dacă erau socotiți după înfăţişare destul de avuţi pentru a se 
răscumpăra — învingătorii năvăleau în zona oraşului cea mai 
apropiată de meterezul peste care trecuseră şi începeau a 
jefui. 

Cinci zile dură jaful. 

Cinci zile incendiul, violul şi omorul, oaspeţii devastatori 
ai oraşelor cucerite prin asalt, se plimbară pe toate ulițele. 
Intîrziind pe pragurile caselor pustii ori dărimate, lăfăindu-se 
pînă şi pe lespezile însîngerate ale bisericilor. 

Nimeni nu găsi cruţare, nici măcar femeile, pruncii, 
bătrînii, călugării şi călugărițele. Dintr-o pietate pentru pietre, 
ce nu o avea faţă de oameni, Filip al Il-lea dăduse ordin ca 
edificiile sacre să fie respectate, temîndu-se, fără îndoială, să 
nu cadă asupră-i vina sacrilegiilor săvirşite ; ordin zadarnic, 
căci nimeni nu putea opri pe învingători din iureşul lor 
nimicitor. Biserica Saint- Pierreau-Canal a fost dărîmată ca de- 
un cutremur ; mănăstirea Collégiale, toată găurită de ghiulele, 


cu minunatele vitralii colorate sparte de salvele artileriei, a 
fost despuiată de potirele aurite, de vasele şi candelabrele de 
argint ; spitalul cel mare a fost incendiat, iar din spitalele 
Belles-Portes, Notre-Dame, Lembay, Saint-Antoine, schitul 
grînarilor şi casa Seminarului, nu mai rămăsese după cinci zile 
decît un morman de ruine. 

După escaladarea meterezelor şi zdrobirea rezistenţei , 
de pe străzi, nimeni nu mai avusese alt gînd decit să se 
supună soartei, ori să încerce a scăpa de ea, unii aple- cîndu- 
şi grumazul în faţa cuţitului ori a halebardei, alţii refugiindu-se 
prin beciuri şi subterane, unde sperau să se poată ascunde de 
ochiul duşmanului; în sfîrşit, o seamă îşi dăduseră drumul din 
înaltul meterezelor cercînd să treacă printre rămăşiţele 
necomplet unite ale celor trei armate ; — dar mai toţi cei care 
cercaseră mijlocul acesta de fugă serviseră drept ţintă 
archebuzierilor spanioli, ori arcaşilor englezi şi prea puţini 
scăpaseră de gloanţele unora ori de săgețile celorlalţi. 

Astfel, erau măcelăriți nu numai în oraş, ci şi afară ; nu 
numai pe metereze, ci şi în şanţuri, pe cîmpuri ba chiar şi în 
rîul pe care cîţiva disperaţi cercau să-l treacă înot. 

Dar pînă la urmă se înoptă şi zgomotul împuşcăturilor 
încetă. 

Cam la trei sferturi de oră după lăsarea întunericului, la 
vreo douăzeci de minute după ultimul pocnet de archebuză, 
un uşor freamăt înfioră trestiile pe lîngă malul rîului Somme, 
ce se află între izvoarele Grosnard şi tăietura făcută în dreptul 
Tournivalului pentru a lăsa apele rîului să pătrundă în 
şanţurile din jurul oraşului. 

Era un freamăt atit de uoşr încît ar fi fost cu neputinţă 
chiar celui mai ager ochi şi celei mai ascuţite urechi să 
desluşească, de la zece paşi depărtare, dacă era pricinuit de 
primele adieri ale nopţii, ori de mişcările unei vidre ce se 
ocupa cu pescuitul nocturn. Tot ceea ce s-ar fi putut observa, 
era că se apropia nesimţit de curentul apei, nu prea adincă în 
acea parte. Ajuns la marginea trestiilor, freamătul încetă 
pentru cîteva minute, după care se auzi un zgomot ca un trup 
ce se cufundă, pe cînd bule de aer se ridicau din fundul apei 
la suprafaţă. 

Peste cîteva secunde în mijlocul curentului apăru un 
punct negru care însă nu rămase vizibil decît timpul necesar 


unui animal ce trăieşte în atmosferă să tragă aer în plămini şi 
dispăru imediat. 

Incă de vreo două, trei ori, la distanţe egale, fără a se 
apropia de vreunul din maluri, urmînd neabătut firul apei, 
acelaşi obiect apăru şi dispăru iar. 

In sfîrşit înotătorul — căci pe măsură ce se îndepărta de 
oraşul urlînd de durere şi o îndoită privire aruncată în dreapta 
şi-n stînga îl asigura că cele două maluri ale rîului erau pustii, 
individul pe care îl urmărim părea că nu se mai fereşte atît de 
tare să arate că aparţine acelei specii animale ce s-a declarat, 
din proprie autoritate, ca fiind cea mai nobilă din lume ; — în 
sfîrşit, spunem iar, înotătorul devie intenţionat de la linia 
dreaptă şi după cîteva mişcări voiniceşti cu braţele, avînd 
grijă să n-apară decît creştetul capului la suprafaţa apei, 
ajunse la malul stîng al fluviului, drept în locul unde un buchet 
de sălcii făcea întunecimea şi mai mare decit în părţile 
descoperite. 

O clipă se opri şi, ţinîndu-şi răsuflarea, rămase la fel de 
mut şi nemişcat ca şi trunchiul zgrunţuros de care se 
rezemase, cercetind cu toate simţurile, devenite mai ascuţite 
la gîndul primejdiei de care scăpase şi care îl mai ameninţa 
încă, văzduhul, pămîntul şi apa. 

Toate păreau tăcute şi liniştite ; numai oraşul acoperit de 
un panaş de fum, din mijlocul căruia ţişneau din cînd în cînd 
limbi de flăcări, părea, cum am mai spus, că se zbate în 
chinurile unei dureroase agonii. 

Atunci fugarul, tocmai pentru că se simţea acum 
aproape în siguranţă, păru cuprins de un regret şi mai mare 
că părăseşte astfel un oraş în care lăsa, fără îndoială, 
preţioase amintiri de prietenie sau de dragoste scumpe inimii 
sale. Dar oricît de vii ar fi fost acele regrete, nu părură a-i 
trezi nici o clipă dorinţa de a se reîntoarce; aşa că, 
mulţumindu-se doar să suspine şi să murmure un nume, după 
ce se asigură că pumnalul — singura armă ce şi-o păstrase şi 
pe care o purta la git atîrnată de un lanţ căruia în timpul zilei i 
s-ar fi putut contesta valoarea, dar care noaptea putea fi 
foarte bine luat drept aur — după ce se asigură, spunem, că 
pumnalul ieşea uşor din teacă şi că o centură de piele pentru 
care părea să aibă o deosebită grijă îi stringea pe sub vestă 
talia-i subţire şi mlădioasă cu care îl înzestrase natura, se 


repezi către mlaştinile Abbiette cu mersul acela între pas 
alergător şi pas obişnuit, pe care strategia modernă l-a 
botezat cu numele de pas gimnastic. 

Pentru cineva nefamiliarizat cu înprejurimile oraşului, 
drumul apucat de fugar poate n-ar fi fost lipsit de pericole. In 
vremurile cînd se petreceau evenimentele ce le povestim, 
toată partea aceea stingă a malului pe care se aventurase 
alergătorul nostrn nocturn era plină de mlaştini şi bălți ce nu 
puteau fi traversate decît prin nişte cărărui înguste ; dar ceea 
ce putea fi o primejdie pentru un om neexperimentat 
oferea „dimpotrivă, o şansă de salvare pentru cel ce cunoştea 
trecătorile noroiosului labirint şi dacă un prieten nevăzut ar fi 
urmărit cu privirea pe omul nostru, teama că ar putea păţi 
ceva rău s-ar fi spulberat numaidecit. 

Intr-adevăr, păstrînd acelaşi pas, fără a se abate o clipă 
de pe linia terenului solid ce trebuia s-o urmeze pentru a nu 
se înfunda în vreuna din turbăriile în care conetabilul avusese 
ghinionul să-şi înămolească oştenii, fugarul străbătu mlaştina 
şi nu după multă vreme ajunse la primele înălţimi ale cîmpiei 
presărate cu colinele ro- tunjite, ce se întinde între satul 
Abbiette şi moara de la Gauchy, cîmpie care, atunci cînd e 
acoperită de spice şi suflul vîntului o unduieşte, pare o mare 
agitată. 

Totuşi cum începea să fie cam greu de păstrat acelaşi 
pas în mijlocul holdelor pe jumătate cîopirţite de armatele 
duşmane ce foloseau paiele la făcutul bivuacelor sau pentru 
hrana cailor, cel pe care ne-am luat sarcina de a-l urma în 
aventuroasa-i cursă se abătu spre stînga, luînd-o la picior pe o 
potecă bătătorită ce părea că-i principala sa ţintă, cea pe care 
sperase s-o descopere cînd executase savanta-i cursă. 

Cum se întîmplă de cîte ori îţi atingi țelul, hoinarul 
nostru, simțind sub picioare nisipul drumului în locul miriştii 
cîmpului, se opri cîteva clipe să arunce o privire în jur şi 
totodată să-şi mai tragă sufletul : după asta îşi urmă drumul 
luînd o direcţie ce-l îndepărta de oraş şi mai rapid decit toate 
drumurile pe care le urmase pînă atunci. Alergă astfel 
aproape un sfert de oră, apoi se opri din nou, cu privirea fixă, 
cu gura întredeschisă, cu urechea atentă. 

Spre dreapta, la o sută de paşi de cîmpie, se înălța 
moara de la Gauchy cu uriaşele-i braţe scheletice ; în 


întuneric, silueta-i imobilă o făcea să pară de două ori mai 
mare decit era. 

Dar ceea ce oprise brusc pe fugar nu era apariţia morii, 
ce nu părea a-i fi necunoscută şi care, fără îndoială, nu i se 
înfăţişa ca lui Don Quijote sub chipul unui uriaş ci sub 
adevărata ei formă — ceea ce-l oprise brusc din mers pe fugar 
era o rază de lumină ce se strecura pe sub uşa morii şi 
zgomotul unei trupe de călăreţi pe care îl auzea limpede în 
timp ce distingea tot mai precis o pată compactă şi mobilă 
apropiindu-se de el. 

Nu mai avea nici o îndoială că era o patrulă spaniolă care 
făcea o razie prin ţinut. 

Fugarul se orientă. 

Se afla exact în locul unde se petrecuse încăierarea 
dintre bastardul de Waldeck şi Emmanuel-Philibert, încăierare 
în care anumiţi aventurieri bine cunoscuţi nouă fuseseră atit 
de maltrataţi şi care avusese urmări atit de jalnice pentru 
bietul Fracasso mai cu seamă. La stînga se întindea păduricea 
prin care o şterseseră doi dintre atacanţi. Părea că omul 
nostru cunoştea crîngul acela ; cu iuţeala unui căprion speriat 
se repezi înăuntru şi nimeri într-un desiş de copaci tineri, de 
douăzeci-douăzeci şi cinci de ani, presărat ici colo cu arbori 
mari ce păreau străbunii acelei sihle mărunte. 

Era şi timpul : trupa trecea pe drum la cincisprezece paşi 
de el chiar în clipa cînd dispărea în pădurice. 

Fie că şi-o fi închipuit că simţu-i auditiv va spori la 
contactul cu solul, ori că se credea mai în siguranţă lungit pe 
jos decît în picioare, fugarul nostru se trînti la pămînt cu faţa 
în jos, rămînînd la fel de nemişcat şi de tăcut ca trunchiul 
copacului lîngă care se culcase. 

Omul nostru nu se înşelase : era într-adevăr o trupă de 
călăreţi inamici care cerceta drumurile, ba poate înştiinţată de 
cucerirea oraşului de vreun mesager sau de fumul şi pălălaia 
ce se înălţau în zare, se ducea să-şi reclame partea sa de 
pradă. 

Cîteva cuvinte spaniole rostite de călăreţi în timp ce 
treceau prin dreptul fugarului nu-i mai lăsară nici o îndoială 
acestuia asupra identităţii lor. 

Se sforţă să stea mai împietrit şi mai mult ca pînă atunci. 


lar după ce, astfel nemişcat şi tăcut, lăsă timp acelor 
vagabonzi nocturni să se îndepărteze, după ce larma de 
glasuri se stinse cu desăvirşire, cînd tropotul cailor aproape 
nu se mai auzi, atunci abia îşi înălţă capul şi fie din pricină că 
se gîndea pe ce drum să apuce ca să evite asemenea întiîlniri, 
fie că aştepta să i se potolească bătăile inimii ce arăta prin 
violentele-i zvicnituri intensitatea emoţiilor, se ridică încet întîi 
în genunchi, apoi în miini, se tîrî astfel cîţiva paşi şi cînd simţi, 
după asprimea rădăcinilor noduroase ce ieşeau din pămînt, că 
era ocrotit de umbra unuia din bătrînii arbori răspîndiţi ici colo 
prin desişul crîngului despre care am mai vorbit, se răsuci 
locului şi se pomeni aşezat cu spatele aproape sprijinit de 
trunchiul copacului, cu faţa îndreptată spre drum. 

Abia atunci îşi îngădui fugarul să respire liber şi, cu toate 
că straiele erau încă ude pe el de apa rîului Somme, îşi şterse 
fruntea îmbrobonată de sudoare şi îşi trecu mîna fină şi 
elegantă prin buclele pletelor lungi. 

Dar nici nu sfirşise bine acea operaţie, ce-l făcuse să 
scoată un suspin de satisfacţie, cînd deodată avu impresia că 
un obiect mişcător ce plana deasupra capului său îi mîngiie la 
rîndu-i, la fel cum făcuse şi el, încîntătoarele plete, pe care le 
îngrijea cu atita atenţie în viaţa de toate zilele. 

Curios să afle ce era acel obiect însufleţit sau neînsufleţit 
ce-şi permitea faţă de dînsul acea drăgăstoasă familiaritate, 
tînărul — era uşor de ghicit după supleţea şi elasticitatea 
mişcărilor că fugarul era tînăr — tînărul, deci, se aplecă pe 
spate sprijinindu-se în coate şi încercă să desluşească prin 
întunecimea oarbă forma lucrului ce-l preocupa pentru 
moment. 

Dar totul era atît de sumbru în jurul lui, că nu putu 
distinge decit o formă dreaptă şi îngustă ce se afla cu o clipă 
înainte vertical deasupra capului său, şi-acum deasupra 
pieptului, legănîndu-se ţeapănă la adierea nopţii care scotea 
din arborii învecinaţi acele nelămurite murmure nocturne ce-l 
fac să se înfioare fără voie pe călătorul predispus să le ia 
drept vaietele sufletelor chinuite. 

Se ştie că simţurile noastre arareori izbutesc, dacă-s 
izolate, să ne dea o idee precisă asupra obiectelor cu care sînt 
puse în contact şi că ele se completează unele pe altele. Aşa 
că fugarul nostru hotărîndu-se să adauge văzului, pipăitului şi 


ochiului, mîna, întinse într-adevăr mîna şi rămase nemişcat, 
ori mai bine zis, împietrit; apoi deodată, ca şi cum uitase că 
situaţia precară în care se afla îl obliga la imobilitate şi 
muţenie, slobozi un răcnet şi se repezi afară din pădure, 
cuprins de-o spaimă nebună. 

Acel ceva ce-i mîngiiase drăgostos pletele negre nu era o 
mînă, era un picior şi piciorul acela era al unui spînzurat! 

Cred că este inutil să mai spunem că spînzuratul era 
vechea noastră cunoştinţă, poetul Fracasso care, cum se 
zvonise, după nefericita încăierare provocată de fiul bastard 
al contelui de Waldeck găsise, dar la participiul trecut, rima 
pe care o căutase zadarnic atita vreme la infinitiv. 


XVIII. DOI FUGARI 


Mai iute ca cerbul gonit de cîini, cînd ţişneşte afară din 
pădure săgetind în salturi suple de-a lungul cîmpiei, fugea 
tînărul nostru cu plete negre, căruia spînzuraţii — soi de 
oameni cu mult mai puţin de temut înainte decit după 
operaţie — păreau a-i provoca o extraordinară reacţie 
nervoasă. 

Singura măsură de precauţie pe care o luă cînd ieşi la 
marginea crîngului fu să întoarcă spatele Saint- Quentin-ului şi 
să alerge în direcţie opusă; singura-i dorinţă părea să fie de a 
se îndepărta cît mai repede cu putinţă de locul acela. 

Drept care, fugarul izbuti, în mai puţin de trei sferturi de 
oră, să facă o cursă pe care n-ai fi crezut c-o poate realiza nici 
un alergător de profesie, reuşind să parcurgă, în acele trei 
sferturi de oră, aproape două leghe. 

După cele două leghe ajunse dincolo de Essigny-le- 
Grand, în apropiere de Gibercourt. 

Două motive îl siliră atunci pe tînăr la o scurtă haltă : 
mai întîi, îşi pierduse suflul ; şi în al doilea rînd, terenul era 


acum atît de plin de hirtoape, încît nu mai era chip de alergat, 
ba chiar trebuia să păşească cu cea mai mare băgare de 
seamă pentru a nu se poticni la fiecare pas. 

Dîndu-şi seama că era cu neputinţă să meargă mai 
departe, se lungi jos pe o movilă, gifiind ca un cerb hăituit. 

De altminteri chibzuise, fără îndoială, că depăşise de 
mult linia ocupată de avanposturile spaniole ; cît despre 
spînzurat, dacă ar fi coborit din copacul lui ca să alerge după 
dînsul „n-ar fi aşteptat trei sferturi de oră pentru a-şi satisface 
acea mică plăcere de dincolo de mormiînt. 

Tînărul nostru ar fi putut face asupra acestei de a doua 
chestiuni o reflecţie şi mai justă : că, în general, dacă 
spînzuraţii ar putea cobori din spînzurătoarea ce-şi întinde la 
răspîntii de drumuri braţul gol şi uscat, ori îşi alungeşte 
creanga-i înfrunzită şi plină de sevă în pădure, situaţia nu era 
pentru ei atît de agreabilă încît să nu coboare chiar din prima 
zi, Ori, dacă socotim exact, din ziua bătăliei de la Saint- 
Quentin pînă în ziua cuceririi oraşului se scurseseră douăzeci 
de zile şi, deoarece Fracasso stătuse douăzeci de zile atîrnat 
de frînghia lui, era firesc să mai rămînă atita timp cît frînghia 
nu se va rupe. 

In timp ce fugarul îşi mai trăgea sufletul, cugetînd fără 
îndoială la cele spuse de noi mai înainte, orologiul clopotniţei 
din Gibercourt sună orele unsprezece şi trei sferturi, iar luna 
se ivi deasupra pădurii de la Remigny. 

Astfel că ridicînd capul, după ce îşi termină reflecţiile, 
fugarul putu recunoaşte, în razele tremurătoare ale lunii, 
peisajul în care el era punctul cel mai însufleţit. 

Se afla chiar în mijlocul cîmpului de bătălie, în cimitirul 
improvizat de Caterina de Laillier, mama seniorului de 
Gibercourt, iar moviliţa pe care îşi găsise odihna de-o clipă 
era doar ţărina aruncată peste o groapă în care vreo douăzeci 
de oşteni francezi îşi dormeau somnul de veci. 

Parcă era un făcut să nu mai poată ieşi din cercul acela 
macabru ce părea că-l înconjoară de cînd părăsise Saint- 
Quentinul. 

Totuşi, se vede că pentru unele firi cadavrele ce dorm la 
trei picioare sub pămînt sînt mai puţin fioroase decit cele care 
se leagănă la trei picioare deasupra, aşa că fugarul nostru de 
astă dată se mulţumi să se lase pradă unui tremur nervos pe 


care îl însoţi cu acel vaiet surd ce vesteşte fiorii de gheaţă 
străbătind pe sub pielea bietului animal, cel mai lesne de 
înspăimîntat după iepure — adică omul. 

Gifiind încă uşor de oboseala pricinuită de nebu- neasca-i 
cursă, fugarul nostru rămase un timp ascultind strigătul 
cucuvaiei ce răsuna jalnic şi la intervale regulate dintr-un 
buchet de arbori verzi, rămaşi în picioare pentru a indica 
parcă centrul cimitirului. 

Curînd însă, deşi întreaga-i atenţie păruse captivată de 
acel cîntec sinistru, îşi încruntă sprîncenele şi îşi întoarse încet 
capul de la dreapta spre stînga, ca şi cum era preocupat de 
un alt zgomot ce se adăuga celuilalt. 

Zgomotul acesta era mai real decît primul; pe cînd cel 
dintîi părea că coboară din cer pe pămînt, al doilea părea că 
se ridică de la pămînt spre cer. Era tropotul îndepărtat al unui 
galop de cal, atît de bine imitat în limba latină, după părerea 
profeților, încît rămîn extaziaţi de două mii de ani în faţa 
versului lui Virgiliu : 

Quadrupedante puterem sonitu quatit ungula campum.! 

Nu m-aş încumeta să afirm că fugarul nostru cunoştea 
versul acela, dar cunoştea, cu siguranţă, galopul unui cal, căci 
înainte ca zgomotul tropotului să poată fi desluşit de-o ureche 
obişnuită, tînărul nostru era în picioare scrutînd orizontul cu 
privirea ; cum însă calul nu galopa pe o şosea bună ci pe un 
sol prăfos, desfundat de marşurile şi contra-marşurile 
armatelor spaniole şi franceze, cum solul acela, sfîrtecat de 
ghiulele şi acoperit de rămăşiţele holdelor, n-avea decit o 
sonoritate foarte redusă, în realitate calul şi călăreţul se aflau 
cu mult mai aproape de fugar decit îşi închipuise el la început. 

În primul moment tînărului nostru îi fulgeră prin minte 
gîndul că spînzuratul peste care avusese ghinionul să dea mai 
înainte,  neputindu-se  bizui pe  picioarele-i  ţepene, 
împrumutase din grajdurile Morţii vreun cal năzdrăvan cu care 
se pornise în urmărirea lui ; şi marşul rapid al călăreţului, 
înaintarea aproape neauzită a calului, făceau posibilă acea 
presupunere, ţinînd seamă de firea-i nervoasă, surexcitată la 
maximum de evenimentele petrecute şi de aspectul într- 
adevăr lugubru al scenei pe care se desfăşuraseră. 


1 Răpăie roibii şi rupe copita cu tropote cîmpul. 


Din toate acestea, un lucru era sigur ; că cel ce se 
apropia ajunsese acum la cinci sute de paşi numai de tînărul 
care începea să distingă calul şi călăreţul, atît cît este cu 
putinţă să deosebeşti, în lumina plăpîndă a ultimului pătrat de 
lună, fantasmele unui călăreț şi a unui cal. 

Poate, dacă fantastica cursă a centaurului ar fi depăşit 
locul în care se afla fugarul la depărtare de douăzeci de paşi 
în stînga sau în dreapta lui, acesta ar fi rămas neclintit, în loc 
să fugă, şi s-ar fi pitit în umbră într-un făgaş dintre două 
morminte, lăsînd să treacă apocaliptica apariţie ; dar se afla 
drept în linia pe care înainta noul sosit şi trebuia s-o ia la 
sănătoasa fără întîrziere, dacă nu voia să fie tratat de 
cavalerul infernal la fel ca Heliodor de către călăreţul ceresc, 
cu douăzeci de secole înainte. 

Aruncă deci o privire rapidă în direcţia opusă celei pe 
unde apăruse primejdia şi zări, numai la trei sute de paşi 
depărtare, ca o perdea de umbră, poalele pădurii de la 
Remigny. 

Se gîndi o clipă să se repeadă în satul Gibercourt ori în 
satul Ly-Fontaines, căci se afla plasat la jumătatea drumului 
între cele două cătune, unul în dreapta şi altul în stînga lui ; 
apreciind însă din ochi distanţa, îşi dădu seama că se afla la 
cel puţin cinci sute de paşi depărtare de amîndouă, pe cînd 
marginea pădurii era numai la trei sute. 

Aşa că se avintă spre pădure, sprinten ca un cerb căruia 
haita de cîini rămasă în urmă i-a dat răgaz să-şi odihnească o 
clipă picioarele sleite de puteri ; dar în clipa cînd se punea în 
mişcare i se păru că acel cavaler slobozea un chiot de bucurie 
ce n-avea nimic omenesc. Strigătul ajuns la urechile fugarului 
pe aripile vaporoase ale nopţii dădu un nou imbold cursei lui 
şi cum zgomotul acelei curse sperie cucuvaia ascunsă în 
buchetul de arbori, iar pasărea îşi luă zborul, scoţîind un ultim 
vaiet şi mai lugubru decît celelalte, îl cuprinse invidia pe ari- 
pile rapide şi tăcute cu ajutorul cărora sumbra pasăre de 
noapte se pierdu într-o clipă în desişul pădurii ce se întindea 
înaintea lui. 

Dar, dacă fugarul n-avea aripile cucuvaei, calul ce-l purta 
pe urmăritorul său părea să aibe aripile Himerei ; în timp ce 
sărea peste morminte, tînărul se tot uita în urmă şi vedea 


apropiindu-se şi mărindu-se cu o rapiditate înspăimîntătoare 
cal şi cavaler. 

In plus, calul necheza şi călăreţul urla. 

Dacă sîngele nu i-ar fi zvicnit aşa de tare în tîmple, 
fugarul şi-ar fi dat seama că nechezatul calului era cît se 
poate de natural iar urletele cavalerului erau, pur şi simplu, 
repetiţia cuvîntului Opreşte ! rostit pe toate tonurile, începînd 
de la cel de rugă, pînă la cel de ameninţare. Dar cum, cu 
toată acea gamă ascendentă, fugarul în loc să se oprească îşi 
spori sforţările ca să ajungă în pădure, cavalerul şi el îşi spori 
viteza pentru a-l ajunge pe fugar. 

De altfel, gifiia acuma aproape la fel de tare ca şi 
patrupedul ce-l urmărea; nu mai avea decit cincizeci de paşi 
pînă la marginea pădurii, dar calul şi călăreţul se aflau numai 
la o sută de paşi de el. 

Acei ultimi cincizeci de paşi însemnau pentru fugar ceea 
ce înseamnă pentru un naufragiat rostogolit de valuri ultimele 
cincizeci de sforţări ale braţelor pe care le mai are de numărat 
ca să ajungă la țărm ; dar cel puţin naufragiatul mai are 
şansa, dacă puterile-l părăsesc, ca fluxul să-l ducă poate viu 
pe pietrişul țărmului, pe cînd fugarul nostru nu se putea 
mîngiia cu nici o speranţă de acest fel, dacă — ceea ce era 
aproape sigur — picioarele nu-l vor mai ţine pînă la fericitul 
adăpost în care cucuvaia îl precedase şi unde părea acum că- 
şi bate joc cu glasu-i sinistru de ultima-i sforţare nepu- 
tincioasă. 

Cu braţele întinse, cu bustul aplecat înainte, cu gitul 
uscat şi răsuflarea şuierătoare, cu un huruit ca de furtună în 
urechi şi un val de sînge pe ochi, fugarul nostru nu mai avea 
decît douăzeci de paşi de făcut pentru a ajunge sub poala 
pădurii cînd, întorcînd capul, văzu cum calul nechezînd într- 
una şi călăreţul strigînd mereu mai aveau doar zece paşi de 
făcut ca să-l ajungă ! 

Atunci voi şi el să-şi sporească viteza, dar vocea i se 
stinse în gitlej, picioarele i se înţepeniră ; auzi ca un bubuit de 
tunet în spatele lui, o răsuflare de foc îl arse pe umăr, simţi o 
izbitură de parcă l-ar fi lovit un pietroi aruncat de o catapultă 
şi se rostogoli aproape leşinat în şanţul din marginea 
păduricii. 


Apoi, ca printr-o piclă de flăcări, îl văzu pe cavaler 
descălecînd, ori mai degrabă azvirlindu-se jos de pe cal, 
repezindu-se la el, înşfăcîndu-l, ridicîndu-l, aşezîndu-l pe 
pajişte, privindu-l la lumina lunii şi apoi strigînd deodată : 

— Să mă afurisească Luther, dacă nu-i scumpul nostru 
Yvonnet ! 

La acele cuvinte aventurierul care începea să-şi dea 
seama că fantasma era o fiinţă omenească, cercă să se 
desmeticească, aţintind cu ochi rătăciţi pe cel ce, după o 
urmărire atît de înverşunată, îi adresa acum vorbe atît de 
liniştitoare şi îngînă cu o voce care din pricina uscăciunii 
gitlejului părea horcăitul cuiva pe moarte ! 

— Să mă afurisească Papa, dacă nu-i seniorul Dandelot! 

Ştim de ce fugea Yvonnet de monseniorul Dandelot ! ne 
rămîne să lămurim de ce îl urmărea seniorul Dandelot pe 
Yvonnet. Pentru asta este de ajuns să aruncăm o privire în 
urmă şi să reluăm firul evenimentelor de unde l-am părăsit, 
adică din clipa în care Emmanuel- Philibert punea piciorul pe 
breşa de la Saint-Quentin. 


XIX.AVENTURIER ŞI CĂPITAN 


Am spus cum Yvonnet, Maldent şi Procope apărau 
împreună cu Coligny aceeaşi breşă. 

Breşă ce nu era greu de apărat nefiind atacată. 

Am mai povestit şi cum spărtura învecinată fusese luată 
prin surprindere de stegarii spanioli şi cum compania 
Delfinului o lăsase în chip atît de jalnic să fie cucerită. 

Am mai spus, în sfîrşit, cum văzînd cele ce se petreceau 
la stînga lui, Coligny se repezise chemînd după el pe toţi cei 
din jur şi cum după ce silit, să ocolească obstacolul, se urcase 
din nou pe meterezul invadat deja de Spanioli, strigase : 

— Aici trebuie să luptăm pînă la moarte ! 

Fără îndoială că amiralul rostise din tot sufletul acea 
eroică hotărîre şi fără îndoială că făcuse tot ce-i stătuse în 
putinţă pentru a o îndeplini, deşi nu murise la breşă, fie că era 
sub ocrotirea divină, ori urmărit de răzbunarea cerească — 


după felul cum avea să fie privit asasinatul lui din ziua 
sfintului Bartolomeu : din punct de vedere protestant, sau din 
punct de vedere catolic. 

Dar acel principiu, rostit cu atîta curaj de un brav general 
ce purta pe umeri întreaga responsabilitate politică şi militară 
— că trebuie să mori în ziua cînd eşti învins — acel principiu 
nu era acceptat fără îndoială şi de cei trei aventurieri care îşi 
închiriaseră braţele, prin intermediul procurorului Procope, 
pentru apărarea oraşului. 

Văzind deci că oraşul era cucerit şi că nu mai exista 
niciun mijloc de a-l apăra, socotiră contractul de la sine 
reziliat şi fără să mai comunice acea părere asociaţilor, 
fiecare o luă la fugă spre partea în care spera să-şi găsească 
salvarea. 

Maldent şi Procope dispărură după cotitura de la 
mănăstirea iacobinilor şi cum pentru moment n-avem treabă 
cu dînşii, îi lăsăm în seama soartei lor bune ori rele ca să 
putem urmări pe cea a tovarăşului lor Yvonnet. 

Primul lui gînd, trebuie s-o recunoaştem, fusese să apuce 
spre Vieux-Marché, pentru a-şi oferi sabia şi pumnalul 
drăguţei lui, Gudule Pauquet; dar fără îndoială se gindise că, 
oricît de temute erau armele acelea în mîna-i experimentată, 
în împrejurarea de faţă nu puteau fi decît de un foarte 
mediocru folos unei fete pe care frumuseţea şi graţia firească 
o apărau cu mult mai bine împotriva miîniei învingătorilor 
decit toate săbiile şi pumnalele din lume. 

De altfel ştia că tatăl şi unchiul Gudulei îşi pregătiseră în 
pivnițele caselor pentru lucrurile lor cele mai de preţ — printre 
care întiietate o avea, bineînţeles, fiica şi nepoata lor — 
tînărul ştia, cum am spus, că tatăl şi unchiul Gudulei 
pregătiseră o ascunzătoare pe care o socoteau cu neputinţă 
de găsit şi unde îşi adunaseră, pentru orice împrejurare, 
provizii pe vreo zece zile. Căci oricît de înverşunat va fi jaful, 
era probabil că la porunca şefilor ordinea se va restabili în 
nefericitul oraş pînă într-a zecea zi şi cînd se va potoli totul, 
Gudule va scoate nasul din ascunzătoare şi va apare în lumina 
soarelui la timpul potrivit. 

Aşa că, datorită precauţiilor luate, jaful oraşului va 
trece, după toate probabilitățile destul de liniştit pentru tînăra 
fată care va auzi, la fel ca primii creştini din catacombele 


unde erau ascunşi, urlînd masacrul şi crima deasupra capului 
său. 

Odată convins că prezenţa lui, în loc să-i fie de folos 
domnişoarei Gudule, dimpotrivă nu putea decit să-i dăuneze, 
Yvonnet, prea puţin doritor de altfel să stea opt, zece zile vîrît 
sub pămînt ca un bursuc sau ca o marmotă, Yvonnet, cu riscul 
de-a o păţi, se hotărî să rămînă la lumina zilei şi, în loc să se 
ascundă în vreun cotlon din oraşul asediat, se grăbi să facă 
tot posibilul ca, de la înserat pînă dimineaţă, să pună cea mai 
mare distanţă posibilă între oraş şi el. 

Părăsind pe Procope şi Maldent care, cum am mai spus, 
dispărură după cotitura de la mănăstirea iacobinilor, o luă întîi 
pe strada Ligniers, traversînd spre capătul ei strada Sellerie, 
apucă pe strada Brebis, urcă pînă la răspîntia Campions, 
cobori iar pînă la uliţa Brassette, o luă de-a lungul străzii 
Canonniers şi trecînd prin strada Poterie, pe la biserica Sainte- 
Catherine, ajunse pe meterez între turnul şi portiţa cu acelaşi 
nume. 

In timp ce fugea, fără a se opri pentru dubla operaţie ce- 
o avea de efectuat, Yvonnet îşi desfăcuse centironul săbiei şi 
curelele platoşei, căci sabia şi platoşa nu-i mai puteau fi de 
niciun folos în planu-i de fugă improvizat şi aruncase sabia 
peste un zid în strada Brassette, iar platoşa după o bornă din 
strada Poterie. Pumnalul însă, dimpotrivă, şi-l legase bine de 
lanţul de aramă aurită ce-i atîrna trufaş la git şi mai strînsese 
cu o gaură centura în care se aflau cei douăzeci şi cinci de 
scuzi de aur ce reprezentau jumătatea averii lui ; căci, dacă 
Malemort, neputînd fugi şi-i îngropase pe ai săi, Yvonnet care 
se putea bizui pe agilitatea picioarelor pentru a-şi salva viaţa 
şi banii, nu voise să se despartă de ceea ce era dreptul său 
din comoară şi de care era liber să dispună după placul său. 

Ajuns la meterez, Yvonnet încălecă cu hotărîre parapetul 
şi se aruncă, ţeapăn şi cu braţele lipite de trup, în groapa 
plină de şuvoiul rapid ce şerpuia la baza zidurilor. Trecuse atît 
de iute, încît santinelele aproape nu-l zăriseră; de altfel 
strigătele ce răsunau în acelaşi timp în celălalt capăt al 
oraşului li se păreau mult mai interesante decit omul sau 
pietroiul pe care-l auziseră rostogolindu-se în şanţ şi care nu 
mai reapărea la suprafaţa apei, pe care rămăseseră doar 
cercurile ce se lărgeau mereu pînă ce se frîngeau într-o parte 


de ziduri, iar în cealaltă parte de taluzul înverzit al mlaştinilor 
Grosnard. 

Individul ce pricinuise în căderea lui acele cercuri 
concentrice se ferise să mai apară şi, înotînd pe sub apă, se 
dusese să se pitească în mijlocul unei familii de nuferi a căror 
frunze ocrotitoare ascundeau de privirile celor din jur capu-i 
cufundat în apă pînă la gură. 

De acolo asistase la un spectacol capabil cu vîrf şi 
îndesat să-i aducă nervii în starea de surexcitare în care l-am 
văzut că ajunsese. 

Mulţi dintre combatanți, după cucerirea oraşului ur- 
maseră aceeaşi cale ca şi el, unii sărind din înaltul mete- 
rezului, alţii fugind de-a dreptul prin portita Sainte- Catherine; 
toţi însă avuseseră nefericita idee de-a cerca să fugă imediat, 
în loc să aştepte lăsarea nopţii. Ori, era cu neputinţă să fugă 
imediat, deoarece englezii formaseră paralel cu acea faţă a 
zidului o centură ce se întindea de la vechea şosea Vermand 
pînă la malurile rîului Somme. 

Toţi fugarii fură deci întîmpinaţi cu focuri de arche- buză 
şi săgeți şi împinşi în mlaştini unde oferiră englezilor — după 
cum se ştie excelenți ţintaşi — plăcerea tragerii la ţintă. 

În timp ce băteau în retragere, cîteva cadavre în cădere 
ajunseră chiar lîngă Yvonnet, pornind apoi la vale pe curentul 
apei pentru a ajunge în Somme. 

Asta îi dădu tînărului aventurier o idee : să facă pe 
mortul şi, ţinîndu-se ţeapăn şi nemişcat, să ajungă viu la 
binecuvîntatul curent de apă ce-i purta pe morţi. 

Totul merse bine pînă la locul unde apa din şanţuri se 
varsă în Somme ; ajuns însă acolo, cînd îşi înclină capul pe 
spate şi îşi deschise cu precauţie ochii, Yvonnet văzu postați 
pe amîndouă malurile rîului două şiruri de englezi care, 
neavînd oameni vii de împuşcat, se distrau trăgînd în morţi. 

Atunci tînărul nu-şi mai păstră ţepeneala cadaverică ce-l 
ţinea la suprafaţa apei şi se făcu ghem, lăsîndu-se să cadă la 
fund şi acolo se tîrî în patru labe pînă în trestiile ce formau ca 
un fel de pădurice, în mijlocul căreia rămase ascuns fără să i 
se întîmple nimic şi de unde l-am văzut apărînd pentru a se 
urca pe celălalt mal. 

Cum, începînd din momentul în care călătorul apăruse în 
umbra sălciilor, l-am urmărit pas cu pas pînă cînd, gifiind 


căzuse în marginea pădurii de la Remigny, este de prisos, cel 
puţin deocamdată, să ne mai ocupăm de el. II vom abandona 
deci pentru a-l urma la rîndu-i, cu de-amănuntul în toate 
aventurile prin care trecuse, pe monseniorul Dandelot, fratele 
amiralului, al cărui chip cunoscut îl făcuse pe Yvonnet să 
scoată un strigăt atît de voios de recunoştinţă. 

Am mai spus că breşa apărată de Dandelot fusese ultima 
cucerită. 

Dandelot nu era numai un general, ci şi un oştean ; se 
luptase cu halebarda şi cu spada ca oricare alt mercenar din 
armată. Cum nimic nu-l deosebea de ceilalţi decît curajul său, 
fusese respectat pentru acest curaj care cedase în faţa 
superiorității numerice ; vreo doisprezece oameni se 
aruncaseră asupra-i, dezarmîndu-l, trîntindu-l jos şi luîndu-l 
prizonier în tabără, fără să ştie cine era căpitanul, nu vom 
spune care se predase, ci care fusese prins de ei. 

Ajuns în tabără, fusese recunoscut de conetabil şi de 
amiral care, tăinuind numele şi deosebitul interes ce i-l purtau 
ca unchi şi frate, garantaseră pentru el celor ce-l prinseseră 
cu suma de o mie de scuzi pe care cei doi iluştri captivi aveau 
s-o plătească odată cu propria lor răscumpărare. 

Dar lui Emmanuel-Philibert nu avuseseră cum să-i 
ascundă rangul prizonierului ; aşa că invitîndu-l pe Dandelot 
să cineze cu el, la fel cum făcuse cu conetabilul şi cu amiralul, 
Emmanuel-Philibert dăduse ordin, cum procedase şi pentru 
ceilalţi doi, ca acest de al treilea prizonier, pe care îl socotea 
la fel, dacă nu chiar mai important decit ceilalţi doi, să fie 
păzit cu cea mai mare străşnicie. 

Cina se prelungise pînă la orele zece şi jumătate seara, 
într-o atmosferă de curtenie demnă de frumoasele timpuri 
cavalereşti. Emmanuel-Philibert se purtase în aşa fel ca toată 
nobilimea aceea franceză, prizonieră la fel ca a doua zi după 
Poitiers, Crecy şi Azincourt, să nu aibă impresia că se afla la 
masa învingătorului şi se vorbise cu mult mai mult tot timpul 
serii despre asediul Metz-ului şi de bătălia de la Renty decit 
despre bătălia de la Saint-Laurent şi cucerirea Saint-Quentin- 
ului. 

Cum am spus, la orele zece şi jumătate se sculară de la 
masă ; se pregătiseră corturi pentru nobilii prizonieri chiar în 
centrul taberii, într-un loc închis de palisade unde nu se putea 


pătrunde decît printr-o deschizătură strimtă, păzită de două 
santinele. 

In plus, un cerc de străjeri veghea în afara acelei incinte 
înconjurată de palisade. 

Adesea, în timpul lungilor nopţi ale asediului, îşi arun- 
case privirile Dandelot din înaltul zidurilor asupra acelei uriaşe 
tabere ce se întindea la picioarele sale. Cunoştea cvartirul 
fiecărei căpetenii, aşezarea corturilor, spaţiul ce despărţea pe 
oamenii de naţiuni diferite şi chiar denivelările terenului ce 
dădeau o înfăţişare unduioasă acelei cetăţi cu flamuri 
fluturînde. 

De cînd era prizonier — şi se ştie că nu trecuse multă 
vreme — un singur gînd ciocănea în amîndouă tîmplele lui 
Dandelot, ca o bătaie de pendul. 

Era gîndul fugii. 

Niciun cuvînt dat nu-l reţinea şi, după cum am arătat, nu 
se predase ci fusese prins se gîndea deci, pe bună dreptate, 
că planu-i de fugă cu cît era pus în aplicare mai repede, cu 
atit avea mai multe şanse de a izbuti. 

Aşa că nu-i de mirare cînd vom spune că abia ieşit din 
tabăra lui Emmanuel-Philibert pentru a se duce într-a 
prizonierilor, ochiul său începu a scotoci lacom toate obiectele 
ce-i ieşeau în cale, în dorinţa de a folosi la momentul potrivit 
cel mai inutil şi mai neînsemnat poate dintre lucruri la 
salvarea sa. 

Un ofiţer trebuia trimis de Emmanuel-Philibert la 
Cambray să anunţe cucerirea oraşului şi să ducă lista 
prizonierilor de seamă ce fuseseră prinşi. 

Acea listă fusese sporită în timpul cinei şi ofiţerul, după 
ce Emmanuel-Philibert se despărţise de oaspeţi, intrase în 
cortul generalului şef pentru ca acesta să adauge la listă 
numele noi cu care trebuia mărită. 

Un cal din grajdurile lui Emmanuel, ales dintre cei mai 
iuți, aştepta la zece paşi de cvartirul prinţului cu frîul agăţat 
de oblînc şi un grăjdar îl ţinea de zăbală. 

Dandelot se apropie de cal ca un amator atras de 
vederea unui animal de rasă ; apoi, justificind renumele pe 
care îl avea ca unul dintre cei mai iscusiţi călăreţi ai armatei 
franceze, se avîntă dintr-un salt în şea, înfipse pintenii în 
pîntecele calului şi răsturnînd pe rîndaş porni în galop. 


Rîndaşul trîntit strigă „Alarmă !” dar Dandelot se şi afla 
la douăzeci de paşi depărtare. Trecu ca o nălucă prin faţa 
corturilor contelui de Mègue ; străjerul îl ochi, dar fitilul 
archebuzei era stins. Un altul, înarmat cu o flintă cu amnar, 
pricepînd că acel cavaler ce trecea ca o vijelie era pricina 
strigătelor ce se înălţau de pretutindeni, trase asupra-i fără a-l 
nimeri ; vreo cinci, şase oşteni cercară să-i aţină calea cu 
halebardele, dar el răsturnă vreo doi, sărind peste ceilalţi, 
trecu mai departe şi ajungind la Somme dintr-un singur elan 
ajunse aproape în mijlocul apei şi în loc să încerce a traversa 
şuvoiul, se lăsă dus în derivă. In vreme ce focurile de 
archebuze plouau în juru-i, neizbutind decit să-i dea jos 
pălăria din cap şi să-i găurească pantalonii bufanţi fără a-i 
zgîria măcar pielea, el ajunse pe malul celălalt. Acolo se socoti 
aproape salvat. 

Ca un călăreț experimentat ce era, îşi dădea prea bine 
seama de valoarea calului pe care îl strîngea între pulpe ca să 
se mai teamă de urmărirea altor cai, faţă de care avea un 
avans de cinci, şase minulte ; singura primejdie ce-l ameninţa 
era vreun glonte ce putea să-l doboare ori să-i rănească calul 
atît de grav încît să nu mai poată continua cursa. 

Aşa că ieşind din Somme, Dandelot avu o clipă de 
îngrijorare care trecu însă imediat cînd, după cinci, şase 
salturi îşi dădu seama că armăsarul scăpase la fel de teafăr ca 
şi el. 

Fugarul nu cunoştea ţinutul, dar ştia cum sînt situate 
oraşele principale ce înconjoară Saint-Quentin-ul, for- mînd 
centura franceză, Laon, la Fere şi Ham ; instinctiv bănuia 
direcţia în care se afla Parisul, la douăzeci şi cinci, douăzeci şi 
şase de leghe dincolo de acele oraşe. Ceea ce-l interesa era 
să se îndepărteze de pericol, aşa că se avîntă drept înainte 
luînd-o bineînţeles pe direcţia Gauchy, Gruios şi Essigny-le- 
Grand. 

Numai cînd ajunse în apropierea ultimului sat şi luna se 
ridicase pe cer, călăreţul îşi putu da seama, nu de drumul pe 
care-l parcursese, nici de locul unde se afla, ci de priveliştea 
din juru-i şi de aspectul ei. 

După cum vă amintiţi, Dandelot nu luase parte la bătălie, 
aşa că nu putea fi impresionat de aspectul timpului de luptă 
ce-l tulburase într-atiît de pe Yvonnet. 


Îşi continuă drumul încetinind totuşi pasul calului, depăşi 
satul Benay, trecu printre cele două mori de la Hinocourt, 
aruncînd în dreapta, în stînga, înainte, priviri scrutătoare. — 
Ceea ce căuta cavalerul era vreun om singuratec, vreun ţăran 
din împrejurimi care să-l poată informa despre locul în care se 
afla şi să-i servească de călăuză, ori măcar să-l îndrepte pe 
drumul cel bun. lată de ce se ridica mereu în scări cercînd să 
ajungă cu privirea cît mai departe cu putinţă. 

Deodată i se păru că vede ridicindu-se în mijlocul 
terenului  răscolit al cimitirului  Milostivirei o umbră 
omenească; se avintă de-a dreptul spre acea umbră, dar 
umbra părea tot aşa de doritoare să fugă de dînsul, pe cît era 
el de dornic s-o ajungă. Umbra o luase deci la 
sănătoasa;Dandelot o urmărise; umbra se îndreptase către 
pădurea de la Remigny. Dandelot îi ghicise intenţia şi prin 
toate mijloacele de care se putea servi un călăreț adică cu 
pintenii, cu genunchii, cu vocea, sporise viteza calului, silindu- 
| să sară peste movile, tufişuri, pîraie, ca să poată ajunge la 
acea blestemată pădure înaintea umbrei urmărite care avea 
picioare atît de agere încît ai fi putut spune că sînt ale lui 
Ahile, dacă groaza ce părea că o stăpineşte n-ar fi făcut-o 
nedemnă de gloriosul nume al lui Ahile. Umbra nu mai avea 
decît douăzeci de paşi pînă la desiş, Dandelot nu mai avea 
decit treizeci de paşi pînă la umbră ; dar făcu un ultim efort al 
cărui rezultat l-am văzut : umbra — care pe măsură ce 
cavalerul se apropia de dînsa luase aspectul unui corp 
omenesc — umbra se rostogolise la picioarele lui, lovită de 
pieptul calului. Atunci sărise jos pentru a da ajutor fugarului 
ce putea să-i dea informaţii atît de preţioase şi în bietul 
nenorocit, gifiind, aproape leşinat, pe jumătate mort de 
spaimă, recunoscuse, spre marea-i uimire şi în acelaşi timp 
spre marea-i bucurie, pe aventurierul Yvonnet. 

Cît priveşte pe Yvonnet, recunoscuse şi el cu aceeaşi 
uimire, dar cu o bucurie mult mai intensă, pe fratele 
amiralului, monseniorul Dandelot de Coligny. 


XX.AŞTEPTAREA 


Vestea înfrîngerii în bătălia de la Saint-Quentin căzuse pe 
neaşteptate ca un trăznet, zguduind întreaga Franţă, şi ecoul 
ei avusese un deosebit răsunet în castelul de la Saint- 
Germain. Niciodată conetabilul de Montmorency, soldăţoiul 
acela bătrîn, hărţăgos şi ignorant, n-avusese mai mare 
nevoie, pentru a nu cădea cu totul în disgrație, de sprijinul 
inexplicabil ce-l avusese întotdeauna pe lîngă regele Henric al 
II-lea, datorită favorurilor constante şi stăruitoare ale Dianei 
de Poitiers. 

Într-adevăr lovitura era teribilă : o jumătate de nobilime, 
împreună cu ducele de Guise, era ocupată să cucerească 
Neapole, iar cealaltă jumătate nimicită ! Ciţiva gentilomi ce 
scăpaseră, stilciţi, abia mai trăgîndu-şi sufletul, din acel mare 
măcel, grupaţi în jurul ducelui de Nevers, rănit la coapsă — 
era toată forţa activă rămasă în Franţa ! 

Vreo patru, cinci biete oraşe slab apărate de ziduri în 
proastă stare, slab aprovizionate cu muniții şi hrană, cu 
garnizoane slabe, Ham, la Fere, Laon, Catelet şi, ca o 
santinelă rătăcită în mijlocul focului, Saint-Quentin, cel mai 
slab, cel mai prost apărat, cel mai puţin rezistent din toate. 

Trei oştiri duşmane, una spaniolă, una flamandă şi una 
engleză, primele două exasperate de prelungitul şir al 
victoriilor şi înfrîngerilor alternative, a treia, nouă, proaspătă, 
ademenită de precedentele succese de la Poitiers, Crecy şi 
Azincourt, dornică să vadă acest vestit Paris ale cărui ziduri o 
altă armată engleză le zărise pe timpul lui Carol al VI-lea, 
adică cu un veac şi jumătate în urmă. 

Un rege izolat, fără calităţi deosebite, viteaz, avînd însă 
acea vitejie tipică francezului, capabil de a fi un excelent 
soldat, incapabil de a fi măcar un mediocru general. 

Singurii lui sfătuitori, cardinalul de Guise şi Caterina de 
Medici, adică vicleana politică italiană aliată cu şiretenia 
franceză şi orgoliul loren. 

În afară de asta, o curte frivolă de regine şi prințese, de 
femei uşuratece şi cochete : mica regină Maria, mica prinţesă 
Elisabeta, doamna Margareta de Franţa, Diana de Poitiers şi 
fiica ei — aproape logodită cu unul din fiii conetabilului de 
Montmorency, Frangois-Charles-Henri — în sfîrşit, micuța 
prinţesă Margareta. 


Dar nefericita veste a pierderii bătăliei de la Saint- 
Quentin sau Saint-Laurent, cum vreţi să-i spuneţi, părea să 
fie, după toate posibilităţile, doar prevestitoarea altor două 
veşti nu mai puţin teribile : cucerirea oraşului Saint-Quentin şi 
marşul spre Paris a întreitei armate spaniole, flamande şi 
engleze. 

Aşa că regele dădu mai întîi porunca secretă să se 
înceapă pregătiri pentru o retragere la Orleans, acea veche 
fortăreață a Franţei care, recucerită de o fecioară, servise cu 
o sută de ani mai înainte drept tabernacol pentru sfinta arcă a 
monarhiei. 

Regina, cei trei prinți, micuța prinţesă şi toate doamnele 
curţii trebuiau să fie pregătite de plecare la orice oră din zi 
sau noapte, la primul ordin dat. 

Cît despre rege, trebuia să plece pentru a-şi găsi ră- 
măşiţele armatei oriunde ar fi fost şi să lupte alături de ele 
pînă îşi va da şi ultima picătură de sînge. 

Se luaseră toate măsurile pentru ca, în caz de moarte, 
delfinul Francisc să-i urmeze la tron, avînd ca regentă pe 
Caterina de Medici iar pe cardinalul de Lorena, sfetnic. 

In afară de asta, cred că am mai spus înainte, fuseseră 
trimişi curieri ducelui Francisc de Guise să-şi grăbească 
întoarcerea şi să aducă cu el tot ce putea aduce din armata 
aflată în Italia. 

Acele dispoziţii luate, Henric al Il-lea aşteptase plin de 
îngrijorare, cu urechea întoarsă spre drumul Picardiei. 

Apoi aflase că, împotriva tuturor aşteptărilor, cînd nu mai 
rămăsese nici o speranţă, Saint-Quentin-ul rezista încă. 
Cincisprezece mii de oameni fuseseră nimiciţi sub zidurile lui ; 
eroicul oraş lupta în contra triplei armate victorioase cu patru, 
cinci sute de oşteni de toate armele. Este adevărat că în afară 
de garnizoană, Saint-Quentin-ul mai poseda acea vitează 
populaţie pe care am văzut-o la lucru. 

Aşteptară la fel de îngrijoraţi două zile, trei zile, vestea 
cuceririi oraşului. 

Dar vestea aşteptată nu sosi. Aflară dimpotrivă că 
Dandelot izbutise să intre în oraş cu un ajutor de cîteva sute 
de oameni şi că amiralul împreună cu el juraseră să ramînă 
îngropaţi sub ruinele oraşului. Ori, se ştia că atunci cînd 
Coligny şi Dandelot făceau asemenea jură- minte, le ţineau ; 


regele se mai linişti deci : pericolul tot exista, dar nu mai era 
atit de iminent. 

După cum se vede, Franţa îşi punea toată speranţa în 
Saint-Quentin. 

Henric al II-lea se ruga cerului ca oraşul să poată rezista 
opt zile ; în aşteptare şi ca să poată fi ţinut la curent cu 
veştile, plecă la Compiègne ; acolo se afla numai la cîteva 
leghe depărtare de cîmpul de luptă. 

Caterina de Medici îl însoţi. 

Cînd era vorba să ceară un sfat înţelept, Henric al II-lea 
apela la Caterina de Medici ; dacă era vorba să petreacă 
cîteva clipe plăcute, o căuta pe Diana de Poitiers. 

Cardinalul de Guise rămînea la Paris pentru a-i su- 
praveghea şi încuraja pe Parizieni. 

In caz de urgenţă, regele se va duce să-şi găsească 
armata, dacă mai exista vreo armată, pentru a o încuraja cu 
prezenţa sa ; Caterina se va întoarce la Saint-Germain pentru 
a lua conducerea supremă a retragerii. 

Henric găsi poporul mult mai puţin speriat decit se 
temuse ; obiceiul armatelor din secolele XIV, XV şi XVI de a nu 
se hazarda nici un pas mai departe în cuceririle lor, decît după 
ce se asigurau de ocuparea oraşelor pe care le întilneau în 
drum, mai da puţin răgaz Compiegne-ului protejat de Ham, 
Catelet şi la Fère. 

Henric se instală la castel. 

Numaidecit fură trimişi spre Saint-Quentin spioni care să 
se informeze de starea în care se afla oraşul şi curieri către 
Laon şi Soisson, pentru a se informa ce se întîmplase cu 
armata. 

Spionii se întoarseră raportind că Saint-Quentin rezista 
foarte bine şi nu părea deloc c-ar avea de gind să se predea ; 
curierii se întoarseră spunînd că vreo două, trei mii de oameni 
— era tot ce mai rămăsese din armată — se adunaseră la 
Laon în jurul ducelui de Nevers. 

De altfel, pe cei două, trei mii de oameni ducele de 
Nevers îi folosise cît se poate de bine. 

Cunoştea încetineala războiului de asediu pe care avea 
să-l adopte probabil armata spaniolă, — după ce va lua Saint- 
Quentin-ul —, aşa că nu se preocupă decit să în- tărească 
oraşele ce puteau să întîrzie înaintarea inamicului. Îl trimise 


pe contele de Sancerre de Guise cu steagul său de cavalerie, 
cu al prinţului de la Roche-sur-Yon şi cele două companii ale 
lui Estrees şi Cuisieux. Trimise pe căpitanul Bordillon la la Fère 
cu cinci trupe de pedestraşi şi cu tot atîtea companii de 
cavalerie. in sfîrşit, baronul de Polignac plecă la Catelet, 
domnul de Humieres la Péronne, domnul de Chausnes la 
Corbie, domnul de Sesois la Ham, domnul Clermont 
d'Amboise la Saint-Dizier, Bouchavannes la Couchy şi 
Montigny la Chauny. 

El avea să rămînă în Laon cu o armată de o mie de 
oameni ; acolo trebuia să-i trimită regele noile trupe ce le va 
putea ridica şi ajutoarele pe care va izbuti să le adune din alte 
părţi ale Franţei. 

Se punea astfel un prim pansament pe rană ; dar nu se 
ştia încă dacă rana nu era mortală. 

Ar fi greu să-ţi închipui ceva mai trist ca vechiul castel 
din Compiegne, şi aşa destul de sumbru, acum şi mai 
întunecat prin prezenţa celor doi oaspeţi regali. Cînd Henric al 
II-lea venea la această reşedinţă — de obicei asta se întîmpla 
de trei, patru ori pe an — era pentru a umple castelul, oraşul 
şi cetatea cu strălncita-i curte de tinere doamne şi tineri 
seniori, ce-l însoțea întotdeauna pentru a face să răsune 
coridoarele şi sălile gotice de sunetele instrumentelor de 
petrecere ; în sfîrşit, pentru a face să răsune pădurea de 
sunetul cornului şi lătratul cîinilor. 

De astă dată lucrurile se petrecuseră cu totul altfel. Pe 
înserate, o căruţă grea se opri la poarta castelului, fără să fi 
stîrnit cît de puţin curiozitatea locuitorilor oraşului pe care îl 
străbătuse. Paznicul elveţian nu dăduse nici o atenţie acelui 
eveniment atît de neînsemnat în aparenţă ; un om de vreo 
patruzeci de ani, negricios aproape ca un african, cu barba 
neagră şi ochii înfundaţi în orbite, împreună cu o femeie de 
vreo treizeci şi şase de ani, cu ten alb, fin, ochi vioi, dinţi 
minunati şi păr negru, coborîră din acel vehicul împreună cu 
cîţiva ofiţeri de serviciu. Portarul îi privi plin de uimire şi strigă 
de două ori : „Regele ! regina !” dar la un semn de tăcere pe 
care i-l făcu Henric, îi conduse în curtea interioară, închise 
poarta în urma lor şi asta a fost totul. 


A doua zi se răspiîndi vestea în Compiègne că regele şi 
Caterina de Medici sosiseră în ajun mai trişti şi mai mohoriţi 
decît noaptea ce-i însoţise şi că vor locui la castel. 

Indată, întreg poporul se tulburase şi adunîndu-se, 
pornise spre reşedinţa princiară strigînd : „Trăiască regele! 
trăiască regina !” 

Henric a fost întotdeauna foarte iubit, iar Caterina nu 
ajunsese încă să fie urită de popor. 

Regele şi regina apărură în vechiul balcon de fier. 

— Prieteni, rosti regele, am venit eu însumi în cetatea 
voastră pentru a fi apărătorul graniţelor Franţei. De aici voi 
rămîne neîncetat atent cu ochii şi cu urechile spre Saint- 
Quentin. Trag nădejde că duşmanul nu va ajunge pînă aici ; 
dar, în orice caz, ca măsură de prevedere, cum au făcut şi 
vitejii noştri din Saint-Quentin, fiecare cetăţean să se 
pregătească de apărare. Oricine va afla veşti, bune ori rele, 
despre cetatea asediată va fi binevenit la castel aducîndu-mi- 
le. 

Strigătele : „Trăiască regele !” răsunară din nou. Henric 
şi Caterina, ducîndu-şi mîna la inimă, gest regesc ce-a înşelat 
atita vreme noroadele, se retraseră de-a-ndăra- telea din 
balcon. În urma lor ferestrele se închiseră. Fiecare se apucase 
să-şi ia toate măsurile de apărare şi regele nu mai apăruse. 

Grădinarii întrebaţi, spuseră că regele se plimba giîn- 
ditor pe aleile cele mai întunecoase din parc, uneori pînă la 
unu, două noaptea, oprindu-se din cînd în cînd brusc şi 
ascultînd neclintit, adesea chiar lipindu-şi de pămînt urechea 
ca să simtă bubuitul îndepărtat al tunului... Dar se ştie că 
orice atac încetase pentru moment spre a da timp lui 
Emmanuel-Philibert să-şi pregătească atacul cel mare. 

Apoi regele se întorcea la castel, la fel de îngrijorat, 
neştiind nimic şi se suia într-un fel de turn, de unde se putea 
vedea pînă în depărtare drumul dinspre Saint- Quentin, în 
care dădeau şi celelalte două care veneam dinspre Ham şi 
Laon. Ochiul lui scruta atent fiecare călător ce apărea pe acel 
drum, temător şi doritor totodată de-a descoperi pe curierul 
aşteptat. 

Regele sosise în ziua de 15 august şi zilele treceau una 
cîte una, fără să se audă nici un zgomot, fără să se vadă nici 


un mesager ; singurul lucru pe care-l ştia, era că Saint- 
Quentin continua să reziste. 

In ziua de 24, Henric se plimba ca de obicei prin parc, 
cînd deodată un bubuit îndepărtat îl făcu să tresară. Se opri 
ascultînd ; dar îşi dădu numaidecit seama, fără a mai fi nevoie 
să-şi lipească urechea de pămînt, că erau nişte teribile salve 
de artilerie ce se repetau fără încetare. 

Timp de trei zile acelaşi zgomot se auzi neîntrerupt pînă 
noaptea tirziu şi cu mult înainte de ivirea zorilor ; Henric 
ascultînd acele formidabile ecouri, înţelegea că nu mai era cu 
putinţă să mai rămînă o singură casă în picioare din Saint- 
Quentin. 

In ziua de 27, la orele două după-amiază, zgomotul 
amuţise. 

Ce se întimplase ? Ce însemna tăcerea aceea după 
inspăimiîntătoarea larmă de mai înainte ? 

Fără îndoială, Saint-Quentin, mai puţin privilegiat decit 
fabuloasele salamandre ce şi le pusese pe stemă Francisc |, 
sucombase într-nu cerc de foc. 

Aşteptă pînă pe la şapte, opt seara, ascultind dacă 
zgomotul nu se pornea iar. Mai nădăjduia că asediatorii 
obosiţi fuseseră siliţi să acorde un răgaz de linişte oraşului. 

Totuşi, pe la nouă seara, nemaiputînd îndura aşteptarea, 
expedie cîţiva curieri, dîndu-le ordin să apuce pe drumuri 
diferite, pentru ca în caz că vreunul din ei va cădea în mîinile 
duşmanului, să aibă cel puţin ceilalţi şansa de a scăpa. 

Rătăci prin parc pînă la miezul nopţii ; apoi intră în 
castel, se culcă cercînd zadarnic să doarmă în aşternutu-i 
fierbinte şi neputînd închide ochii se ridică din pat în 
revărsatul zorilor ca să se urce în observatorul său. Cum 
ajunse, zări numaidecit în depărtare, pe drumul atît de ades 
cercetat de privirile sale şi acum aurit de primele raze ale 
soarelui, un nour de praf stîrnit de un cal în galop ce aducea 
doi călăreţi spre oraş. 

Henric nu mai avu nici o îndoială că cei doi călăreţi erau 
mesageri ce soseau cu veşti de la Saint-Quentin. Trimise 
oameni în întîmpinarea lor ca să nu fie reţinuţi nici o clipă la 
poarta Noyon. Un sfert de oră mai tîrziu calul se opri în faţa 
grilajului de la castel şi Henric scoase un strigăt de uimire 
recunoscînd pe Dandelot şi zărind în urma lui, rămas 


respectuos în pragul uşii, a doua persoană, al cărui chip i se 
păru cunoscut, deşi nu-şi putea aminti deocamdată unde îl 
mai văzuse. 

Cititorul nostru, ce are probabil o memorie mai bună 
decît Henric al Il-lea, căruia de altfel îi vom veni astfel în 
ajutor, îşi aminteşte că asta se întîmplase în castelul Saint- 
Germain, cînd  aventurierul nostru servea de scutier 
nefericitului Thâligny, ucis în primele zile ale asediului. 

Văzîndu-i pe Dandelot şi pe Yvonnet sosind călare pe 
acelaşi cal, fără îndoială că nimeni nu va pretinde să 
povestim, după întîlnirea ce avusese loc în marginea pădurii 
de la Remigny, cum se stabilise pe loc cea mai perfectă 
armonie între fugarul ce fugea şi fugarul ce urmărea ; cum 
Yvonnet ce cunoştea ţinutul cu ochii închişi, fiindcă îl 
cercetase ziua şi noaptea în toate sensurile, se oferise ca ghid 
lui Dandelot şi cum, în schimbul acestui serviciu, fratele 
amiralului îl invitase pe iubitul domnişoarei Gudule să urce pe 
crupă în spatele său, aranjament ce avea îndoitul avantaj de a 
nu obosi pe aventurier şi de a nu întîrzia pe comandant. 

Calul ar fi preferat poate un alt aranjament ; dar era un 
animal nobil, focos şi viteaz şi după cum se vede, îşi dăduse 
toate silinţele şi izbutise pînă la urmă să parcurgă în trei ore şi 
jumătate distanţa ce desparte Gibercourt de Compiegne, 
adică să facă aproape unsprezece leghe ! 


XXI.PARIZIENII 


Veştile aduse de cei doi soli erau dintre cele ce se spun 
îndată, dar sînt multă vreme comentate. După ce Dandelot 
povesti mai întîi pe scurt cucerirea oraşului, regele ceru 
amănunte şi află, jumătate de la comandant, jumătate de la 
aventurier, aproape tot ceea ce am povestit cititorilor noştri. 

Pe scurt, oraşul era cucerit, conetabilul şi Coligny, cei 
mai de seamă comandanţi ai regatului în absenţa ducelui de 
Guise, erau amîndoi prizonieri şi nu se ştia încă dacă armata 
victorioasă va avea chef să se mai hărţuiască cu nişte amărite 
cetăţi ori va înainta direct asupra Parisului. 


Să se hărţuiască cu nişte biete cetăţi era un gen de 
război pe potriva firii fricoase şi prudente a lui Filip al II-lea. 

Să înainteze de-a dreptul asupra Parisului, era o hotă- 
rîre ce se armoniza bine cu temperamentul aventuros al lui 
Emmanuel-Philibert. 

Pe care din aceste două alternative o vor alege în- 
vingătorii? 

Asta n-o ştiau nici Dandelot, nici Yvonnet. 

Dandelot era de părere că prinţul de Savoia şi regele 
Spaniei vor porni imediat asupra Parisului. 

Acea întrebare însă depăştea cu mult nivelul cunoş- 
tinţelor strategice ale lui Yvonnet , dar cum regele voia cu 
orice preţ părerea lui, o adoptă pe a lui Dandelot. 

Majoritatea era astfel de acord asupra acelui punct, că 
învingătorii nu vor pierde timpul şi că, prin urmare, învinşii n- 
aveau timp de pierdut. 

Se hotărî deci pe loc ca după cîteva minute de odihnă cei 
doi mesageri să pornească, Dandelot într-o direcţie şi Yvonnet 
într-alta, însărcinaţi amîndoi cu cîte o misiune potrivită cu 
rangul social şi militar al fiecăruia dintre ei. 

Dandelot va întovărăşi pe Caterina de Medici la Paris ; 
Henric care nu voia să plece din preajma inamicului o 
trimetea pe regină să facă apel la patriotismul burghezilor 
parizieni. 

Yvonnet va pleca spre Laon, va preda ducelui de Nevers 
scrisorile regelui şi va cerca, sub o deghizare oarecare, să dea 
tîrcoale armatei spaniole şi să descopere ce plan avea de gînd 
să urmeze regele Spaniei. Puţine şanse avea cel însărcinat cu 
asemenea primejdioasă misiune de a nu fi prins şi spînzurat ; 
dar gîndul acela, care prin amintirile ce i le trezea, l-ar fi 
cutremurat pe Yvonnet în beznă, nu mai avea nici o putere 
asupra tînărului, acum la lumina zilei. Aşa că Yvonnet primi, 
deoarece n-avea nervi decît noaptea ; atuncea însă, precum 
am văzut, avea, nu glumă. 

Regele îl autoriză pe domnul Dandelot să se înţeleagă cu 
cardinalul de Lorena, ce miînuia finanţele, în privinţa nevoilor 
băneşti pe care le-ar putea avea el şi fratele său în situaţia 
dificilă în care se găseau. 

Yvonnet primi douăzeci de scuzi de aur pentru vestea 
adusă şi misiunea ce-o avea de îndeplinit; în plus, regele îl 


autoriză, la fel ca şi prima oară, să-şi aleagă cel mai bun cal 
din grajdurile sale. 

La ora zece dimineaţa, adică după ce se odihniseră vreo 
şase ore, cei doi mesageri plecară, fiecare către destinaţia 
sa : aşa că la poartă amindoi îşi întoarseră spatele, unul luînd- 
o spre răsărit şi celălalt spre soare-apune. 

Il vom regăsi mai tîrziu pe Yvonnet, cel mai puţin 
important dintre cele două personaje ale noastre, ori de nu-l 
vom regăsi, cum vom şti cel puţin din auzite ce s-a întîmplat 
cu el, să mergem pe urmele domnului Dandelot, ce sînt şi cele 
ale reginei Caterina de Medici care, păzită şi întovărăşită de 
el, înaintează pe drumul Parisului cît de repede îngăduia 
greutatea caretei trasă de patru cai ce-o duce spre capitală. 

In virtutea axiomei ce spune că primejdia pare cu mult 
mai înspăimîntătoare văzută de departe decît de aproape, la 
început spaima fusese poate mai mare la Paris decit la 
Compiegne. Niciodată, de pe vremea cînd englezii ajunşi în 
cîmpia Saint-Denis putuseră zări turnurile catedralei Notre- 
Dame şi clopotniţa Sfintei Capele, niciodată, spunem, 
asemenea spaimă nu-i cuprinsese pe parizieni. In aşa hal, că 
a doua zi, după ce vestea bătăliei de la Saint-Quentin 
ajunsese de pe malurile rîului Somme pe malurile Senei, 
privind căruțele înhămate şi încărcate cu mobilă, caii purtînd 
călăreţi şi călăreţe în şea, ai fi putut crede că eşti într-una din 
acele zile de mutare în care o treime din Paris îşi schimbă 
domiciliul. Dar era mai mult decît o schimbare de locuinţă, era 
o fugă ; capitala se revărsa spre provincie. 

Este adevărat că încetul cu încetul, mai ales cînd se văzu 
că veştile nu deveneau mai alarmante, datorită acelei 
preţioase calităţi pe care o posedă, dintre toate popoarele, 
numai poporul francez şi care constă în a lua totul în 
zeflemea, cei rămaşi la Paris rideau acum de cei care fugiseră 
; aşa că pe nesimţite fugarii se întorseseră şi acum tocmai ei, 
întăriţi de zeflemelele încasate, păreau cei mai hotăriţi să 
reziste pînă la capăt. 

lată starea de spirit în care îi găsi Caterina şi Dandelot 
pe Parizieni trecînd bariera în după-amiaza zilei de 25 august 
1557, aducîndu-le o ştire şi mai teribilă decit pierderea 
bătăliei de la Saint-Laurent, anume cucerirea Saint-Quentin- 
ului. 


Efectul produs de o veste depinde uneori de modul în 
care-i lansată. 

— Prieteni, se adresă Dandelot celui dintii grup de 
cetăţeni care-i ieşiră în cale ; slavă locuitorilor oraşului Saint- 
Quentin! căci au rezistat aproape o lună într-o cetate unde 
chiar cei mai viteji ar fi ezitat să promită că ar putea rezista 
opt zile, iar ei, ţinînd piept duşmanului, au dat timp domnului 
de Nevers să adune o oaste către care regele Henric al II-lea 
trimite mereu noi întăriri şi iată că acum vine la voi şi 
Maiestatea Sa regina Caterina pentru a apela la patriotismul 
vostru şi la dragostea ce-o purtaţi regilor voştri. 

După acele vorbe, regina Caterina scotîind capul pe 
portiera trăsurii strigă : 

— Aşa-i, dragi prieteni, am venit eu însămi, în numele 
regelui Henric al II-lea, pentru a vă aduce vestea că toate 
oraşele sînt gata să lupte din răsputeri, la fel ca Saint- 
Quentin. Aşa că faceţi mare iluminaţie drept semn al 
încrederii ce-o are regele Henric în voi şi a dragostei pe care i- 
o purtaţi. Şi în astă-seară, la primărie, voi discuta cu 
dregătorii voştri, cu domnul cardinal de Lorena şi domnul 
Dandelot, asupra măsurilor ce trebuiesc luate pentru a 
respinge duşmanul care-i descurajat de lungul asediu susţinut 
înaintea primului dintre oraşele noastre. 

Felul cum fusese anunţată una din cele mai îngrozitoare 
veşti aduse vreodată populaţiei unei capitale, vădea o mare 
cunoaştere a mulțimilor, aşa că Dandelot fusese cel care 
pregătise amîndouă incursiunile, al lui şir al reginei Caterina. 

Drept rezultat, tot norodul acela care dacă i s-ar fi spus 
pur şi simplu : „Saint-Quentin-ul a fost cucerit şi spaniolii 
înaintează spre Paris” ! s-ar fi împrăştiat în debandadă şi ar fi 
luat-o la fugă pe străzi şi prin pieţe urlînd : „Totul este 
pierdut ! fugiţi !” începu, dimpotrivă,să strige din toate 
puterile : „Trăiască regele Henric al II-lea ! trăiască regina 
Caterina! trăiască cardinalul de Lorena ! trăiască domnul 
Dandelot !” şi tălăzuindu-se în mare număr, împresurară 
trăsura Caterinei şi calul ilustrului gentilom, făcîndu-le o 
gălăgioasă şi aproape voioasă escortă de la bariera Saint- 
Denis pînă la palatul Luvru. 


Ajuns la poartă, Dandelot se înălţă din nou în scări 
pentru a domina marea mulţime înghesuită în piaţă, pe ulițele 
alăturate, pînă pe cheiuri şi rosti cu voce puternică: 

— Prieteni, Maiestatea-Sa regina mă însărcinează să vă 
amintesc că peste o oră se va duce la primărie, unde vor fi 
convocați dregătorii voştri ; se va duce călare pentru a fi mai 
aproape de voi şi va socoti dragostea voastră după cît de 
mulţi veţi fi prezenţi acolo. Nu uitaţi de torţe şi iluminaţii. 

Un colosal vivat izbucni, şi din acea clipă regina se 
convinse că tot norodul acela pe care îl cucerise cu cîteva 
vorbe era gata, ca şi cel din Saint-Quentin, la orice sacrificiu, 
chiar al vieţii. 

Caterina de Medici intră în Luvru însoţită de Dandelot ; 
imediat cardinalul de Lorena, convocat, primi ordin de a 
întruni pe toţi dregătorii oraşului, primarii, consilierii comunali, 
starostii  neguţătorilor,  sindicii  breslelor,şefii adunărilor 
legislative, la primărie pentru orele nouă seara. 

S-a văzat pînă acum că Dandelot era un abil regizor ; 
alesese anume acea oră ca să aibă cel mai mare efect. 

Cei mai mulţi dintre oamenii adunaţi la poarta Lu- vrului 
se hotărîră, pentru a fi siguri că vor face parte din cortegiul 
regal şi totodată ca să nu le ia altcineva primele locuri, să nu 
se mişte de unde se aflau ; doar cîţiva trimişi ai mulţimii se 
îndepărtară pentru a cumpăra torţe. 

Pe de altă parte, acei heralzi populari care la toate 
marile evenimente îşi iau singuri misiunea de crainici publici, 
umblau pe străzile ce duceau de la Luvru la primărie, 
strigînd : 

— Cetățeni ai Parisului, aprindeţi lumini la ferestre ; 
regina Caterina de Medici va trece spre primărie ! 

Şi la acea chemare, care nu era obligatorie ci, dimpo- 
trivă, le lăsa cetăţenilor liberul arbitru, în toate casele aflate în 
drumul pe care avea să treacă regina, ca într-un imens stup, 
fiecare începu să se agite, să alerge după lampioane, 
lanterne, lumînări şi pe fiecare fereastră, iluminoasă alveolă, 
să-şi exprime entuziasmul ce putea fi apreciat după numărul 
lumînărilor de ceară şi de seu aprinse. 

Am spus că vestitorii umblau pe străzi, căci, cu inte- 
ligenţa lor instinctivă, pricepuseră că regina va merge pe 
străzi, nu pe cheiuri ; cortegiile care aleg cheiurile îşi greşesc 


itinerarul dacă au nevoie de entuziasm : de-a lungul cheiurilor 
entuziasmul îi urmează, dar şchiopătind ca justiţia, căci 
partea dinspre rîu rămîne bineînţeles mută. 

Aşa că la ora hotărită, regina, călare între Dandelot şi 
cardinalul de Lorena, însoţită de o modestă şi puţin 
numeroasă suită potrivită unei regine ce cere ajutor pooprului 
său într-un moment cînd soarta regalității era în mare 
primejdie, regina, cum am spus, intră pe strada Sain-Honore 
pe la castelul Apelor, străbătu strada Saint- Honore pînă la 
strada Fourreurs, merse pînă la strada Jean-Pain-Mollet şi 
ajunse în piaţa Grève prin strada Epine. 

Acea procesiune care, datorită evenimentelor ar fi 
trebuit să fie mai degrabă un marş funebru, deveni un marş 
triumfal ce amintea oarecum de faimoasele proclamaţii ale 
patriei în primejdie, puse în scenă de artistul Sergent; dar 
acolo totul era pregătit dinainte pe cînd acum, pentru 
Caterina, totul era improvizat. 

De la ora patru pînă la nouă seara, avusese timp să 
trimeată la Saint-Germain după tînărul delfin Francisc ; copilul 
palid şi bolnăvicios era tocmai cel potrivit dramei : era 
fantoma acelei dinastii Valois pe cale să se stingă, deşi nici un 
rege n-a mai fost vreodată atit de bogat în urmaşi, cu 
excepţia regelui Priam. Patru fraţi ! Este drept că trei au fost 
probabil otrăviţi şi al patrulea asasinat ! 

Dar în acea seară pe care încercăm s-o descriem, tai- 
nicul viitor era încă ascuns în fericita beznă ce-l fereşte de 
privirile omeneşti. Fiecare se ocupa numai de prezent şi 
prezentul într-adevăr oferea destule preocupări pentru a 
mulţumi chiar pe cei mai avizi de senzaţii şi agitaţie. 

Zece mii de oameni însoțeau pe regină ; o sută de mii 
erau înşiruiţi de-a lungul drumului ei ; două sute de mii o 
priveau de la ferestre cum trece. Cei care o însoțeau şi cei 
înşiruiţi purtau torţe a căror flăcări, adăugîndu-se iluminaţiilor, 
dădeau o lumină mai puţin strălucitoare decit a zilei, e 
adevărat, dar mult mai fantastică. Oamenii ce-o urmau ori o 
însoțeau pe regină îşi vînturau torţele, iar cei de la ferestre 
fluturau batistele sau aruncau flori. 

Toţi strigau : „Trăiască regele ! Trăiască regina ! Tră- 
iască delfinul !” 


Apoi, din cînd în cînd, ca un suflu de ameninţare şi de 
moarte trecea peste acea mulţime şi se auzea un vuiet, ca o 
voce miînioasă acompaniată de săbii ce se lovesc între ele, 
fulgerări de cuțite amenințătoare şi detunături de archebuze. 

Era un strigăt ce apărea nu se ştie de unde şi dispărea 
apoi în neant: 

— Moarte englezilor şi spaniolilor ! 

Chiar şi cel mai viteaz era străbătut de un fior la acel 
strigăt, căci era al urei înrădăcinate într-un întreg popor. 

Regina, delfinul şi cortegiul lor, plecaţi la ora nouă de la 
Luvru, ajunseră abia la ora zece şi jumătate la primărie; tot 
timpul trebuiseră să-şi deschidă drum prin mulţime şi de data 
aceasta expresia era literală, căci nici o gardă, nici un soldat 
călare sau pe jos nu se afla acolo pentru a face un prost 
serviciu auguştilor călăreţi. Orişicine, dimpotrivă, putea să 
atingă calul, veşmintele şi chiar mîinile reginei şi 
moştenitorului coroanei. — Poporul era foarte avid să atingă 
acei cai ce amenințau să-i strivească, acele veşminte bogate 
ce constrastau atît de ciudat cu zdrenţele lor, acele miini ce 
aveau să le răpească pînă la ultimul ban: atingerea aceea îi 
făcea să scoată strigăte de bucurie, cînd ar fi trebuit să urle 
de durere ! 

Astfel, deci, în mijlocul strigătelor de bucurie şi a ma- 
nifestaţiilor de devotament a întregei populaţii, cortegiul regal 
ajuns în piaţa Grève unde abia se construise primăria, juvaer 
al Renaşterii, sluţit mai tîrziu din ordinul lui Ludovic-Filip, ca 
de altfel toate monumentele pe care le-a atins mîna-i lipsită 
de gust. 

Toţi dregătorii municipali, prefecţii, sindicii, şefii cor- 
poraţiilor, aşteptau pe treptele de la intrarea primăriei, 
revărsaţi pînă în piaţă, înghesuiți pînă în fund sub bolțile 
întunecoase. 

Le trebuiră un sfert de oră reginei, delfinului, domnului 
cardinal de Lorena şi lui Dandelot, ca să traverseze piaţa. 

Nici circurile Neroniene n-au fost vreodată atit de 
strălucitor luminate, chiar în nopţile cînd se ardeau creştini 
tăvăliţi prin pucioasă şi răşină : luminile străluceau la toate 
ferestrele , torţele ardeau pretutindeni, lucind pînă departe pe 
cheiuri şi sus pe galerii pînă la vîrful turnurilor de la Notre- 
Dame. Riîul părea că duce cu el la vale un foc lichid ! 


Regina şi delfinul, abia dispăruţi sub arcadele intrării 
primăriei, reapărură aproape imediat pe balcon. 

In public se repetau cu entuziasm cuvintele pe care le 
rostise sau nu le rostise Caterina : „Dacă tatăl îşi dă viaţa 
apărîndu-vă, bravi cetăţeni ai Parisului, vă aduc pe fiul său.” 

Şi văzindu-l pe acel fiu, pe bietul şi neînsemnatul 
Francisc al II-lea de mai tîrziu, ce avea să lase o atit de jalnică 
amintire, mulţimea aplauda, striga, urla. 

Regina rămase pe balcon pentru a întreţine entuziasmul, 
lăsînd cardinalului de Lorena şi lui Dandelot grija de a se 
înţelege cu dregătorii oraşului. Şi avea dreptate, căci se 
pricepeau să aranjeze lucrurile şi le aranjau bine. 

„Asigurîndu-i, spune abatele Lambert în cartea sa /storia 
lui Henric al II-lea, pe conducătorii şi cetăţenii cei mai de 
seamă ai Parisului de dragostea şi grija regelui care era gata 
să-şi dea viaţa pentru a îndepărta primejdia ce părea că-i 
ameninţă, îi încredința că oricît de dureroasă era pierderea pe 
care o suferise Franţa, nu era o pierdere ireparabilă, dacă 
Maiestatea Sa găsea totuşi, în credincioşii săi supuşi zelul de 
care dăduseră totdeauna dovadă pentru gloria şi interesele 
Statului. Mai adăugară că regele, pentru a nu împovăra 
poporul, îşi ipotecase fără a sta la îndoială domeniile sale, dar 
pierzind această resursă, Maiestatea Sa nu mai putea conta 
decît pe ajutoarele benevole ce le aştepta de la dragostea 
supuşilor săi şi cu cît era mai urgentă nevoia, cu atît poporul 
francez trebuia să facă eforturi mai mari pentru a da 
posibilitate regelui său să înfrunte pe duşman cu forţe egale.” 

Discursul îşi făcu efectul : oraşul Paris votă pe loc suma 
de trei sute de mii de livre pentru primele cheltuieli de război, 
invitînd principalele oraşe ale regatului să facă la fel. 

În privinţa mijloacelor de apărare imediată — şi se ştie 
că nu era timp de pierdut — iată ce propunea Dandelot : mai 
întîi rechemarea domnului de Guise şi a armatei sale din 
Italia, lucru de altfel, după cum se ştie deja hotărît, ordinele 
privitoare la întoarcerea sa fiind plecate de mult; apoi o 
recrutare de treizeci de mii de soldaţi francezi şi douăzeci de 
mii de străini ; în sfirşit, cavaleria grea şi cavaleria uşoară 
trebuiau dublate. 


Pentru a putea face faţă acelor cheltuieli enorme, într-un 
moment cînd tezaurul public era secătuit şi domeniile regelui 
ipotecate, iată ce propunea Dandelot : 

Clerul va fi rugat să ofere regelui, ca donaţie, venitul 
întreg pe un an, fără a-şi reţine nimic. 

Nobilii, deşi aveau privilegiul scutirii de orice contribuţie, 
se vor impune fiecare după posibilităţi. 

Şi Dandelot, dînd pildă, declară că nu-şi reţine pentru 
întreţinerea sa şi a fratelui său decit suma de două mii de 
scuzi, dînd regelui restul veniturilor amiralului şi a familiei 
sale. 

In sfîrşit, cardinalul de Lorena, administratorul finanţelor, 
va stabili o impunere a oamenilor de rînd, potrivit veniturilor 
fiecăruia. 

Bieţii oameni de rînd ! se feriseră să-i impună cu venitul 
de pe un an, sau să-i lase să se impună singuri ! 

O parte din aceste măsuri fură votate pe loc, cu en- 
tuziasm, celelalte amînate. Este de la sine înţeles că măsurile 
aminate erau cele care puneau la contribuţie clerul şi 
nobilimea pentru cheltuielile recrutării şi de întreţinere a 
trupelor. 

Se hotări însă imediat recrutarea a patrusprezece mii de 
elveţieni, înrolarea a opt mii de germani şi alcătuirea în 
fiecare provincie a regatului de companii din toţi tinerii în 
stare să poarte arme. 

De fapt, se făcuse multă treabă într-o singură seară ; la 
miezul nopţii totul era sfîrşit şi hotărît. 

Puțin după miezul nopţii, regina cobori peronul ți- nînd 
de mînă pe delfin, care, deşi dormea în picioare, saluta 
grațios mulţimea cu mica-i tocă de catifea. 

La ora unu şi jumătate regina intră în Luvru, putînd 
spune, exact cu o sută de ani înaintea compatriotului său 
Mazarin : „Au strigat, vor plăti !” 

O ! poporule ! poporule ! tocmai această slăbiciune arăta 
forţa ta ; tocmai această dărnicie a sîngelui şi a aurului tău 
dovedea bogăţia ta ! cei ce te stăpineau aveau nevoie de tine 
în acel moment solemn în care regele cel mai trufaş şi regina 
cea mai mîndră îţi cereau de pomană sîngele şi aurul tău în 
toca de catifea a moştenitorului coroanei ! 


XXII.ÎN TABĂRA SPANIOLĂ 


Am văzut ce făcea domnul duce de Nevers la Laon ; am 
văzut ce făcea regele Henric la Compiègne; am văzut, în 
sfirşit, ce făcea regina Caterina, delfinul şi cardinalul de 
Lorena la Paris. Vom vedea acum ce făceau Filip al Il-lea şi 
Emmanuel-Philibert în tabăra spaniolă atît de bine în altă 
parte. 

Mai întîi, cum am spus, oraşul Saint-Quentin, îndu- rînd 
consecinţele eroismului său, fusese abandonat jafului cinci 
zile. Oraşul acesta care, viu, salvase Franţa, urma s-o salveze 
şi în agonie, căci armata ce se înverşuna asupra bietului oraş 
mort uita că restul Franţei trăia şi că, exasperat de 
spectacolul acela, organiza o apărare disperată. 

Vom trece deci peste acele cinci zile, zile de incendiu, de 
doliu, de jale, pentru a ajunge la 1 septembrie şi cum într-un 
capitol precedent am descris aspectul pe care îl prezenta 
oraşul, vom încerca acum să descriem cu aceeaşi exactitate 
aspectul taberei. 

De dimineaţă aproape totul reintrase în ordine. Fiecare 
îşi număra prizonierii, îşi cerceta prada, îşi inventaria avutul, 
bucurîndu-se de cîştig sau supărîndu-se de pierdere. 

La ora unsprezece dimineaţa trebuia să aibă loc un 
consiliu în cortul regelui Spaniei. 

Cortul era aşezat tocmai la extremitatea taberei, am 
explicat din ce pricină : muzica ghiulelelor franceze îi suna 
deosebit de neplăcut la ureche lui Filip al ll-lea, cum 
mărturisise el singur. 

Să începem cu personajele sus-puse şi să vedem ce se 
petrecea în acel cort. 

Regele ţinea în mînă o scrisoare desfăcută pe care i-o 
adusese un curier plin de praf ce sta acum pe banca de piatră 
de la uşa cortului regal. Unul din valeţii regelui turna 
mesagerului într-un pahar de cîrciumă un vin auriu, a cărei 
culoare vădea originea lui meridională. 

Scrisoarea aceea, ce purta o pecete mare de ceară roşie 
avînd un blazon cu o mitră deasupra şi două cîrje episcopale 
pe laturi, părea să-l preocupe ciudat de mult pe Filip al II-lea. 


În momentul cînd sfirşise de citit pentru a treia, ori a 
patra oară importanta misivă, galopul unui cal oprindu-se 
brusc la uşa cortului său îl făcu să ridice capul şi, de sub 
pleoapele tremurătoare, privirea-i ştearsă păru că cearcă să 
descopere pe cel atît de grăbit să ajungă în prezenţa sa. După 
cîteva clipe,tapiseria ce servea drept uşă cortului se dădu la o 
parte şi unul din slujitorii ce mențineau chiar şi în mijlocul 
taberei eticheta palatelor din Burgos şi Valladolid, anunţă : 

— Excelența sa don Luis de Vargas, secretarul mon- 
seniorului duce de Alba. 

Filip scoase o exclamaţie de bucurie ; apoi, ca şi cum i-ar 
fi fost ruşine faţă de el însuşi că se lăsase în voia primului 
îndemn, îşi impuse oarecum un moment de tăcere şi cu o 
voce în care era cu neputinţă să bănuieşti vreo urmă de 
emoție, plăcută ori neplăcută, spuse : 

— Pofteşte-l înăuntru pe don Luis de Vargas. 

Don Luis intră. 

Solul era plin de praf şi năduşeală ; paloarea frunţii 
vădea oboseala unui drum lung ; spuma de care era acoperit 
calul şi care îi umezea partea dinlăuntru a cizmelor, arăta 
graba cu care venise. Şi totuşi, după rostirea anunţului se opri 
în picioare, nemişcat şi cu pălăria în mînă, la zece paşi de 


regele Filip al ll-lea, aşteptind ca acesta să-i adreseze 
cuvîntul, pentru a spune veştile ce le aducea. 

Această respectare a legii etichetei — cea mai im- 
portantă dintre toate legile în Spania — păru că-l mul- 


ţumeşte pe rege şi cu un suris palid ca o rază de soare 
pîlpîind pe pămînt printr-un nor cenuşiu de toamnă, rosti: 

— Domnul să te aibă în pază, don Luis de Vargas ! Ce 
veşti aduci din Italia ? 

— Bune şi rele totodată, Sire ! răspunse don Luis. Sîntem 
stăpîni pe situaţie în Italia ; dar domnul de Guise se reîntoarce 
în mare grabă în Franţa cu o parte din armata franceză. 

— Ducele de Alba te trimite să-mi anunţi vestea asta, 
don Luis ? 

— Da, Sire, şi mi-a poruncit să viu pe drumul cel mai 
scurt şi să mă grăbesc cît mai mult ca să pot sosi în Franţa 
înaintea domnului de Guise măcar cu vreo douăsprezece zile. 
Aşa că m-am îmbarcat pe o galeră la Ostia şi am debarcat la 
Genova ; am venit apoi prin Elveţia, Strasbourg, Metz şi 


Mézières şi sînt fericit că am făcut călătoria asta mare în 
paisprezece zile, deoarece sînt sigur că ducelui de Guise îi vor 
trebui de două ori mai multe zile ca să ajungă la Paris. 

— Într-adevăr că te-ai grăbit tare, don Luis, şi recunosc 
că n-ai fi putut veni mai repede. Dar n-ai nici o scrisoare 
specială de la ducele de Alba pentru mine ? 

— Monseniorul, de teamă că aş putea fi prins, n-a 
îndrăznit să-mi încredinţeze nimic în scris, dar mi-a ordonat să 
vă repet următoarele cuvinte : „Maiestatea Sa regele Spaniei 
să-şi amintească de regele Tarquinius re- tezînd tulpinele cele 
mai înalte ale macilor din grădina sa ; nimic nu trebuie să 
crească prea înalt în grădina regilor, nici chiar prinții !” 
Maiestatea voastră, a adăugat el, va înţelege perfect ce 
înseamnă aceste cuvinte şi la a cui faimă fac aluzie. 

— Da, murmură regele Spaniei ; da, recunosc prudenţa 
credinciosului meu Alvarez... Am înţeles într-adevăr, don Luis, 
şi-i mulţumesc. lar dumneata du-te şi te odihneşte şi cere 
oamenilor mei să-ţi dea tot ce-ţi trebuieşte. 

Don Luis de Vargas se înclină, ieşi şi tapiseria căzu în 
urma lui. 

Să-l lăsăm pe Filip al II-lea să cugete în voie la scrisoarea 
cu blazonul episcopal şi la mesajul verbal al ducelui de Alba şi 
să trecem sub alt cort ce se află numai la o bătaie de puşcă 
depărtare de al său. Cortul este al lui Emmanuel-Philibert. 

Emmanuel-Philibert stă aplecat asupra unui pat de 
campanie pe care zace un rănit ; un medic scoate pansa- 
mentul de pe o rană ce pare că nu-i decit o contuzie în partea 
stingă a pieptului şi totuşi, după paloarea şi slăbiciunea 
rănitului, poate fi socotită destul de gravă. Chipul medicului 
pare însă a se mai lumina după cercetarea teribilei vînătăi ce 
parcă ar fi fost pricinuită de un pietroi aruncat de o catapultă 
antică. 

Rănitul, nu-i altul decît vechiul nostru prieten Scianca- 
Ferro pe care nu l-am mai putut urmări în acest mare asalt 
despre care am vrut să dăm o idee. Îl regăsim, în sfîrșit, pe 
bravul scutier sub cortul ducelui de Savoia pe acel pat de 
suferinţă pe care ostaşul a fost învăţat să-l socoată un pat al 
gloriei. 

— Cum merge? întrebă îngrijorat Emmanuel-Philibert. 


— Mai bine ! mult mai bine ! monseniore ! răspunse 
medicul, acum rănitul este în afară de primejdie. 

= Nu ţi-am spus eu, Emmanuel ! îl întrerupse 
Scianca-Ferro silindu-se să dea un ton ferm vocii sale care cu 
toate sforţările răminea şuierătoare. Spun drept că mă 
umileşti cînd te văd cum mă tratezi ca pe o babă, pentru o 
biată lovitură! 

— O biată lovitură care ţi-a rupt o coastă, ba ţi-a mai 
dislocat încă două şi care de şase zile te face să scuipi sînge 
la fiecare răsuflare ! 

— E adevărat că a fost o lovitură straşnică, răspunse 
rănitul cercînd să zîmbească. Dă-mi, te rog, maşinăria cu 
pricina, Emmanuel. 

Emmanuel căută cu privirea ceea ce Scianca-Ferro 
denumise maşinăria cu pricina şi se duse să ridice dintr-un 
colţ al cortului un obiect ce într-adevăr era o adevărată 
maşinărie, ba chiar o maşinărie de război. 

Oricît de voinic era prinţul, ridică cu greutate obiectul şi-l 
aduse pe patul lui Scianca-Ferro. Era o ghiulea de doisprezece 
fixată de un drug de fier, cîntărind cu totul cam vreo douăzeci 
şi cinci, treizeci de livre. 

— Corpo din Bacco ! exclamă vesel rănitul, trebuie să 
recunoşti, Emmanuel, că-i nostimă jucăria ! Ce i-au făcut celui 
ce se juca cu ea? 

— Ascultîndu-ţi porunca, nu i s-a făcut nimic. | s-a cerut 
doar cuvîntul că nu va fugi şi el l-a dat. Acum probabil că se 
află, ca de obicei, pe aproape de cort, sus- pinînd şi lăcrimînd 
cu capul în mîini. 

— Da, bietul om !... După cîte mi-ai spus, i-am despicat 
pînă la urechi căpăţina lui nepotu-său, un brav german ce 
înjura straşnic, dar care lovea şi mai straşnic !... Al naibii ! să 
fi fost numai cîte zece voinici ca ei doi la fiecare breşă şi s-ar 
fi încins o bătaie ca cea faimoasă a titanilor, pe care mi-o 
povesteai cînd cercai să-mi viri în cap biata greacă ce-mi era 
atit de urită că mai bucuros aş fi escaladat Pelion sau Ossa !! 

Apoi, trăgînd cu urechea : 

— Ei, drace ! Emmanuel, nu cumva îi caută careva 
ceartă bravului meu neamt... li aud vocea... Trebuie să fie 


Munţi din Grecia. 


ceva din cale afară de grav căci „după cum mi s-a spus, de 
cinci zile n-a descleştat dinţii ! 

In adevăr, larma unei încăierări ajungea pînă la urechile 
bolnavului şi a celor din juru-i, odată cu un întreit 
acompaniament de înjurături în spaniolă, picardă şi germană. 

Emmanuel îl lăsă pe Scianca-Ferro în grija medicului şi, 
pentru a face plăcere bolnavului, apăru în pragul cortului 
informîndu-se de pricina acelei încăierări care în cîteva 
secunde degenerase într-o adevărată bătălie. 


lată — în momentul cînd, asemeni lui Neptun din 
Vergiliu, Emmanuel-Philibert rostea acel quos ego! ce avea să 
liniştească talazurile înfuriate — iată, spuneam, cum se 


înfăţişa cîmpul bătăliei. 

Mai întîi cerem iertare cititorilor — dar, cum spun ţăranii 
picarzi cu care vom avea din nou de-a face, să nu le fie cu 
bănat, personajul principal al tămbălăului era un măgar. 

O splendoare de măgar, e adevărat, încărcat cu varză, 
morcovi şi salată, ce zvirlea din copite şi răgea, să te 
minunezi nu alta, scuturind cît ce putea încărcătura-i 
legumicolă pe care o împrăştia în jur. 

După măgar, actorul cel mai important, fără îndoială, era 
amicul nostru Heinrich Scharfenstein, lovind în dreapta şi în 
stînga cu un par de cort pe care îl smulsese din pămînt şi cu 
ajutorul căruia răsturnase pînă acum vreo şapte, opt oşteni 
flamanzi. O profundă melancolie îi umbrea ca un văl chipul 
dar, după cum se vede, acea melancolie nu-i scădea deloc 
vigoarea braţului. 

După Heinrich urma o tînără şi frumoasă ţărancă, 
fragedă şi voinică, ce dădea cît se putea cu pumnii într-un 
soldat spaniol care, după cît se părea, îşi permisese faţă de ea 
anumite familiarităţi pe care pudoarea fetii nu le putea 
îngădui. 

In sfîrşit, se mai afla acolo şi presupusul proprietar al 
măgarului ce-şi culegea de pe jos bombănind sălăţile, 
morcovii şi varza pe care soldaţii din juru-i păreau că le 
apreciază grozav. 

Cum am mai spus, apariţia lui Emmanuel-Philibert avu 
asupra asistenţei efectul capului Meduzei : soldaţii lepădară 
verzele, morcovii şi sălăţile pe care puseseră stăpiînire, fata 


1 Am să vă arăteu vouă. 


cea frumoasă dădu drumul oşteanului spaniol care o rupse la 
fugă cu mustaţa pe jumătate smulsă şi cu nasul sîngerînd, iar 
măgarul conteni cu zbieretele şi zvirlitul din picioare. 

Singur Heinrich Scharfenstein mai urmă să dea, ca o 
maşină pornită cu prea mare forţă pentru a se opri la primul 
semnal, vreo două, trei lovituri cu parul, lungind la pămînt 
vreo doi, trei oameni. 

— Ce se întîmplă aici ? întrebă Emmanuel-Philibert ; şi de 
ce sînt oropsiţi gospodarii aceştia cumsecade ? 

— lo-te şi Măria-Şa, taman bine şă şpun toate cum o fo', 
spuse ţăranul apropiindu-se de prinţ cu braţele încărcate de 
varză, morcovi şi salată, ţinîndu-şi în dinţi borul pălăriei, parcă 
într-adins ca să facă mai de neînțeles dialectu-i picard. 

— Drace ! murmură Emmanuel-Philibert, cred că o să-mi 
fie cam greu să înţeleg ce vrei să-mi spui, prietene ! Vorbesc 
curat italiana, bine spaniola, destul de bine franceza şi puţin 
germana ; dar habar n-am de dialectul picard. 

— Nu-i bai, eu tot oi şpune cum o fo', că mare pacoste a 
căjut pe capul meu, ba şi pe-a urechietului şi pe-a fi-mii ! 

— Prieteni, zise Emmanuel-Philibert, care dintre voi 
poate să-mi traducă în franceză, spaniolă, italiană sau 
germană necazurile acestui om ? 

— Pe fran'jeşte ?... D-apoi fi-mea, Yvonette, n-o fo' la 
panşion pe strada Şomme-Rouche la Şaint-Quentin şi nu-i 
traje pe fran'jeşte mai dihai ca popa nost'... Eh ! de-atita-i 
baiul, ce mai calea-valea, agrăieşte, Yvonette! agrăieşte ! 

Fata înaintă sfioasă, cercînd să roşească. 

— Monseniore, zise ea, iertaţi-l pe tatăl meu... dar e din 
satul Savy unde nu se vorbeşte decit în dialect şi... 
înţelegeţi ? 

— Da, spuse Emmanuel zîimbind, înţeleg că nu înţeleg 
nimic! 

— İra, bombăni ţăranul, d-apoi iriticii ăştia şe vede că-ş 
mai nătînji ca javrele de nu pricep o iot' din vorovirea 
noaştră ! 

— Sst ! tată ! făcu tînăra fată. 

Apoi întorcîndu-se spre prinț : 

— lată ce s-a întîmplat, monseniore. leri am auzit 
vorbindu-se în satul nostru că din pricina marilor stricăciuni 
care s-au făcut pe ogoarele din împrejurimi cu războiul şi 


luptele ce s-au dat... şi din pricină că cetatea Catelet, ce a 
rămas încă de partea regelui Henric, împiedică sosirea 
convoaielor de la Cambray, în tabără este lipsă de hrană 
proaspătă şi mai cu seamă de legume, chiar la masa regelui 
Spaniei şi la a voastră, monseniore. 

— A, perfect, spuse Emmanuel-Philibert, iată ce în- 
seamnă a vorbi !... E adevărat, frumoasă copilă ; nu sîn- tem 
cu totul lipsiţi de hrană, dar nu avem ce dorim şi mai ales de 
legume ducem lipsă. 

— Intocmai, îi luă vorba ţăranul ce părea că nu vrea să 
lase pe seama fetei explicaţiile, taman ieri o agrăiesc eu pe fi- 
mea : Fat-ăi ! zic... 

— Prietene, îl întrerupse prinţul, las-o să vorbească pe 
copila ta, dacă nu te superi ; nu avem amîndoi decit de 
cîştigat. 

— Aşa ! agrăieşte fat-ăi ! agrăieşte ! 

— Aşa că, ieri, tatăl meu şi-a zis : „la te uită, dacă aş lua 
măgarul şi l-aş încărca cu varză, morcovi şi sălăţi ca să le 
ducem în tabără ? Poate că le-ar face plăcere regelui Spaniei 
şi prinţului de Savoia să măniînce iarbă proaspătă.” 

— Păi cum, jău aşa !, 'bucură ea şi Joiana noaştră să 
mănînce iarb-verde, d-apoi craiul şi princhipii ? 

— Dacă mai vorbeşti mult, prietene, spuse surizind 
Emmanuel-Philibert, cred că am să sfirşesc prin a te înţelege; 
dar n-are a face, prefer să mă înţeleg cu fiica dumitale... 
Urmează, frumoaso, urmează ! 

— Aşa că, azi dimineaţă în zori, urmă fata, eu şi cu tata 
am coborit în grădină, am cules cele mai proaspete şi mai 
frumoase legume pe care le-am găsit, le-am încărcat pe 
măgar şi am venit... Oare am făcut rău, monseniore ? 

— Dimpotrivă, copila mea, aţi avut o idee foarte bună ! 

— De ! aşa credem şi noi, monseniore... Dar cum am 
ajuns în tabără soldaţii au şi dat năvală pe bietul nostru 
măgar. Zădarnic le spunea tata : „Dar sînt pentru Maiestatea 
Sa regele Spaniei ! dar sînt pentru monseniorul prinţ de 
Savoia !” că n-au vrut să ştie de nimic. Atunci am început a 
striga şi măgarul nostru a început a zbiera. Dar cu toate 
răcnetele noastre şi ale lui Cadet, eram pe cale să fim 
prădaţi... fără să mai spun ce mi s-ar fi putut întîmpla mie... 


cînd omul acela cumsecade, ce s-a dus să se aşeze acolo, a 
sărit în ajutorul nostru şi a făcut isprava pe care o vedeţi. 


— Da, straşnică ispravă ! zise Emmanuel-Philibert 
clătinînd din cap ; doi oameni ucişi şi vreo patru, cinci răniţi, 
pentru cîteva nenorocite de legume !... Dar n-are a face, 


intenţia lui a fost bună. De altfel, se află sub ocrotirea unui 
prieten de-al meu ; totul este deci în regulă. 

— Atunci, monseniore, nu vom păţi nimic că am venit în 
tabără ? întrebă cu sfială cea pe care tatăl ei o numise 
Yvonnette. 

— Nu, drăguţa mea, nu, dimpotrivă ! 

— Vedeţi, monseniore, urmă ţărăncuţa, sîntem osteniţi 
căci am făcut cinci leghe pînă la tabără şi n-am vrea să ne 
pornim la drum pînă nu se domoleşte căldura. 

— Veţi pleca cînd veţi voi, zise prinţul, şi cum intenţia 
bună trebuie răsplătită la fel de bine ca şi fapta, ba chiar mai 
bine ca fapta, dacă-i cu putinţă, iată trei monede de aur 
pentru povara măgarului. 

Intorcîndu-se apoi spre cîţiva oameni ce se adunaseră de 
curiozitate în jurul său : 

— Gaetano, spuse el, vei duce proviziile acestea la 
cantina regelui Spaniei ; şi vei ospăta cît vei putea mai bine 
cu mîncare şi băutură pe aceşti oameni de treabă, avînd grijă 
să nu le facă nimeni vreun rău. 

Apoi, cum ora întrunirii consiliului ce trebuia să aibă loc 
în cortul regelui Spaniei se apropia şi cum din toate direcţiile 
taberei comandanții începuseră a se îndrepta spre cortul 
acela, Emmanuel-Philibert intră într-al lui pentru a se asigura 
că pansarea prietenului său Scianca- Ferro se sfirşise şi nu 
observă — atît de preocupat era de asta — zimbetul ironic pe 
care ţăranul şi fiica lui îl schimbau cu un individ avînd o 
înfăţişare foarte suspectă, ce se apropia lustruind cu 
înverşunare brasardele armurii conetabilului de Montmorency. 


XXIII.UNDE YVONNET ADUNĂ TOATE 
INFORMAŢIILE DORITE 


Pretextul ales de ţăranul picard şi fiica lui pentru a intra 
în tabăra spaniolă, presupunînd că fusese un pretext, era 
perfect ales ; de altfel s-a văzut că Emmanuel- Philibert 
apreciase atenţia zarzavagiului de a-i aduce lui şi regelui 
Spaniei legume proaspete. 

Intr-adevăr, după spusele lui Mergey, unul din curtenii 
domnului de la Rochefoucauld luat prizonier în bătălia de la 
Saint-Laurent şi dus chiar în acea seară în tabăra spaniolă, nu 
era belşug de bucate la masa ducelui de Savoia ; mai întîi că 
fusese pus la regim de apă, ceea ce era împotriva obiceiului 
său, lucru care-l întristă foarte. E-adevărat că nici stăpînul 
său, domnul conte de la Rochefoucauld, nu era mai bine 
tratat : „Drept hrană n-aveau toţi şapte cîţi erau la masă — 
spune acelaşi Mergey, atît de întristat că era ţinut la regim de 
apă — decit un bot de carne de vacă mare cît pumnul pe care 
îl puneau într-o oală plină cu apă, fără sare, fără slănină, fără 
verdeţuri şi cînd se aşezau la mîncare aveau dinainte nişte 
străchinuţe de tablă pe care le umpleau cu fiertura aceea, iar 
bucăţica de vacă era tăiată în atitea aşchioare, cîţi oameni se 
aflau la masă, şi o mîncau cu o fărimă de piine.” Dacă şefii 
erau constrînşi la asemenea abstinenţă, nu este deloc de 
mirare că soldaţii şi mai puţin favorizați tăbăriseră pe măgarul 
încărcat cu alimente pe care l-ar fi despuiat poate, cu toate 
sforţările lui Heinrich Scharfenstein, ale ţăranului şi ale fiicei 
sale, dacă Emmanuel-Philibert atras de zgomot n-ar fi ieşit din 
cort, ca un împăciuitor, pentru a restabili ordinea în acea 
încăierare. 

Deşi se aflau sub protecţia specială a lui Gaetano, 
ţăranul şi mai ales fiica lui păreau că nu-şi pot veni în fire din 
spaima pe care o trăseseră ; numai măgarul, ce se vede că 
avea o fire mai puţin impresionabilă, cînd se văzu liber se 
apucă voios să culeagă legumele de tot felul împrăştiate pe 
jos în focul bătăliei. 

Aşa că abia după ce-l văzură pe Emmanuel-Philibert 
ieşind a doua oară din cort, depărtîndu-se şi dispărînd în 
direcţia aşezării regelui Spaniei, ţăranul şi fata lui părură că se 
mai liniştesc puţin — deşi, după cele petrecute, prinţul fiind 
ocrotitorul lor, ar fi trebuit, dimpotrivă, în mod normal să-i 
prefere prezenţa în loc de absenţa ; dar nimeni nu-şi dădu 
seama de această ciudăţenie. In afară de lustruitorul armurii 


conetabilului care îl privea pe prinţ îndepărtîndu-se cu aceeaşi 
atenţie cu care păreau că-l urmăresc în acea acţiune ţăranul 
şi fata. Cît despre Heinrich Sharfenstein se întorsese să se 
aşeze din nou pe banca părăsită cînd sărise în ajutorul celor 
două victime ale brutalităţii soldaţilor spanioli şi căzuse din 
nou în profunda tristeţe ce părea că-l mistuie. 

Cîţiva curioşi se mai învirteau încă în jurul ţăranului şi-a 
fetei, părînd a-i stînjeni foarte mult cu prezenţa lor, dar 
Gaetano veni să-i scoată din încurcătură poftindu-i să intre, 
împreună cu măgarul, în locul împrejmuit cu palisade aflat 
lîngă cortul prinţului de Savoia. 

Trebuiau să descarce acolo de pe măgar preţioasele 
provizii şi să primească hrana pe care generosul prinţ, ca 
toată lipsa ce domnea, poruncise să le fie servită. 

După ce descărcă legumele, ţăranul primi de la Gaetano 
o piine, o bucată de friptură rece şi un ulcior de vin. | se da, 
după cum se vede, mai mult decit porţia la care aveau dreptul 
contele de la Rochefoucauld şi cei şase gentilomi, prizonieri 
împreună cu el. 

Aşa că — fără îndoială pentru a nu se mai expune la alte 
neajunsuri stîrnind poftele soldaţilor — ţăraniii şi fata ieşiră cu 
multă fereală, privind la dreapta şi la stînga, pentru a se 
asigura că nedoriţii şi curioşii se împrăştiară şi dispăruseră. 

Nu mai rămăsese pe cîmpul de bătălie, de unde morții şi 
răniții fuseseră ridicaţi în prezenţa lui Emmanuel- Philibert, 
decît lustruitorul conetabilului ce lustruia brasardele mai 
înverşunat ca niciodată şi Heinrich Scharfenstein, ce nu 
făcuse nici o mişcare cît lipsise ţăranul şi fata. 

Yvonnette se îndreptă spre un mic hambar izolat, în 
vreme ce tatăl ei, recunoscător pentru binele ce i-l făcuse 
uriaşul, se apropia de Heinrich Scharfenstein pentru a-l pofti 
să le onoreze cina oferită cu atita mărinimie de ducele de 
Savoia ; dar Heinrich clătină doar din cap, îngînînd cu un 
oftat : 

— Te cant Frantz ezte mort, eu nu avut te loc foame : 

Țăranul se uită cu tristeţe la Heinrich şi, după ce 
schimbă o privire cu lustruitorul, se duse după fiică-sa care 
între timp aranjase masa pe o ladă de ovăz şi instalată pe un 
maldăr de paie aştepta pe autorul zilelor ei. 


Abia începuseră să îmbuce cînd o umbră se lăsă peste 
masa improvizată ; era umbra neobositului lustruitor. 

— Ei drăcie ! rosti el, ce lux ! îmi vine să-l aduc pe 
domnul conetabil să prinzească cu voi. 

— Ba nicidecum ! răspunse ţăranul într-o franceză 
perfectă ; ar înfuleca el singur tot tainul nostru ! 

— Fără să mai puli la socoteală, adăugă ţărăncuţa, că o 
fată cinstită o poate păţi rău, după cît se spune, dacă se 
nimereşte în tovărăşia bătrînului soldăţoi. 

— Da, mai cu seamă că tu tare te mai temi de soldăţoi, 
bătrîni ori tineri ! Ei, fir-ar să fie ! ce pumn straşnic i-ai repezit 
Spaniolului care voia să te sărute ! începusem eu a bănui cine 
erai, dar abia după acel pumn magistral te-am recunoscut... la 
spuneţi, ce interes aşa grozav vă face să riscaţi 
spînzurătoarea ca spioni, venind în tabăra golanilor ăstora de 
Spanioli ? 

— In primul rînd voiam să aflăm ştiri despre tine, dragă 
Procope, precum şi despre ceilalţi camarazi ai noştri, zise 
ţăranca. 

— Sînteţi prea amabilă domnişoară Yvonnette, şi dacă 
binevoiţi a umple cel de al treilea pahar care se pare că l-aţi 
adus anume pentru mine, să bem mai întîi în sănătatea slugii 
domniei-voastre ce se prezintă, după cum se vede, foarte 
bine, apoi în sănătatea celorlalţi prieteni ai noştri care din 
nefericire n-o duc toţi aşa de bine ca noi. 

— lar eu, zise Yvonnet (căci, fără îndoială, aventurierul 
nostru a fost recunoscut, cu tot costumul sub care se 
ascundea şi silaba ce şi-o adăugase numelui) îţi voi spune, la 
rîndul meu, ce mă aduce aici ; iar tu ai să mă ajuţi cît poţi să- 
mi îndeplinesc misiunea. 

Şi turnîndu-i cu generozitate lui Procope un pahar plin 
ochi cu vin, Yvonnet aşteptă cu oarecare nelinişte veştile 
cerute. 

— Ah ! făcu Procope cu un plescăit din limbă care la 
băutorii inteligenţi înseamnă întotdeauna discursul funebru al 
paharului de vin pe care l-au dat pe git, mai ales cînd vinul 
este bun; ah ! ce plăcere să-ţi regăseşti un vechi prieten ! 

— Vorbeşti de vin, ori de mine? întrebă Yvonnet. 

— De amindoi... Dar să ne reîntoarcem la camarazii 
noştri ; Maldent care-i aici ţi-a şi dat probabil toate 


informaţiile ce le doreşti despre Pilletrousse, Lactance şi el, 
căci, adăugă Procope, am auzit că aţi fost înmormiîntaţi 
împreună. 

— Da, răspunse Maldent, şi trebuie să mai adaug că, 
spre marea noastră îngrijorare, am rămas în mormiînt cu două 
zile mai mult ca Domnul Nostru Isus Hristos ! 

— Dar aţi ieşit cu bine de acolo, asta-i principal ! Vrednici 
iacobini ! Şi cum vă hrăneau în timpul decesului? 

— Cît puteau de bine, trebuie să recunosc spre lauda 
lor, şi niciodată vreun mort, nici chiar soţul matroanei din Efes 
n-a fost îngrijit cu atîta rîvnă. 

— Şi Spaniolii nu v-au vizitat în cavou ? 

— l-am auzit de vreo două, trei ori coborînd scările, dar 
văzînd şirul acela lung de sicrie luminate de o singură lampă 
s-au retras şi cred că dacă ar fi intrat şi ne-ar fi trăsnit prin 
cap să ridicăm capacul sicrielor în care ne aflam, s-ar fi 
înspăimîntat mai tare decit noi. 

— Bun ! iată ce s-a întîmplat cu trei, ba chiar cu patru, 
deoarece te văd pe picioare şi lustruind armura conetabilului. 

— Da, şi ghiceşti, nu-i aşa ? deoarece cunosc limba 
spaniolă am fost luat drept prieten al învingătorilor; apoi m- 
am strecurat pînă la cortul monseniorului şi mi-am reluat 
treaba întreruptă cincisprezece zile înainte şi la fel cum 
nimeni nu s-a sinchisit de plecarea mea, nimeni nu s-a 
sinchisit nici de întoarcere. 

— Dar Frantz ? dar Malemort ? 

— Uite colo la bietul Heinrich care plînge şi ai să-ţi dai 
seama ce s-a întîmplat cu Frantz. 

— Cum naiba a putut fi ucis de un om asemenea uriaş 
întrebă Yvonnet cu un suspin adînc, căci vă amintiţi ce caldă 
prietenie se legase între cei doi germani şi cel mai tînăr dintre 
aventurieri. 

— De asta, răspunse Procope, nici n-aş spune că a fost 
ucis de un om, ci de un diavol împieliţat căruia i se spune 
Sfarmă-Fier ; un scutier care-i frate de lapte şi prieten cu 
ducele de Savoia. Unchiul şi nepotul se aflau la douăzeci de 
paşi unul de altul, apărînd a unsprezecea breşă, mi se pare. 
Acest Sfarmă-Fier, căruia i se mai spune Scianca-Ferro, l-a 
atacat pe nepot. Bietul Frantz mai ucisese pînă atunci vreo 
douăzeci de oameni, era puţin obosit şi a întîrziat să pareze; 


spada i-a tăiat casca şi i-a despicat capul pînă la ochi ! şi 
trebuie să spun, spre lauda lui, că ţeasta era aşa de tare încît, 
cu toate sforţările blestematului, Sfarmă-Fier n-a izbutit să 
smulgă spada din rană. Pe cînd se înverşuna s-o recapete, 
unchiul a observat ce se petrece şi, dîndu-şi seama că nu mai 
are timp să vină în ajutorul nepotului, a aruncat cu toată 
puterea ghioaga să facă treaba în locul lui. Ghioaga a nimerit 
drept la ţintă armura, carnea şi chiar coastele, după cît am 
auzit. Dar era prea tirziu : Frantz căzuse într-o parte şi 
Sfarmă-Fier în cealaltă. Numai că Frantz căzuse fără să 
rostească o vorbă, pe cînd Sfarmă-Fier căzînd avusese timp 
să spună : „Să nu i se facă niciun rău celui ce m-a pocnit cu 
ghioaga în coaste... Dacă scap, doresc să fac cunoştinţa 
acestei vrednice catapulte!” Apoi a leşinat, dar dorinţa i-a fost 
respectată. L-au prins pe Heinrich Scharfenstein viu, treabă ce 
n-a fost deloc grea deoarece, cînd l-a văzut pe nepotul său 
căzînd, s-a dus de-a dreptul la el şi aşezindu-se pe breşă i-a 
tras afară din ţeastă spada, i-a scos coiful şi i-a aşezat capul 
pe genunchii lui, fără să-i mai pese de cele ce se petreceau în 
jur. Ori, cum el cu nepotul său eram ultimii apărători ai breşei, 
dacă nepotul murise şi unchiul se aşezase jos, lupta încetase. 
ÎI înconjurară deci pe bietul om şi-l somară să se predea, 
avertizîindu-l totodată că nu i se va face niciun rău. „Am za viu 
dezbarit de gobil al meu ?” a întrebat el. — Nu, i s-a răspuns. 
— „Ei pine, adungi ma bredau ; vageţi gu mine ge freţi.” Intr- 
adevăr s-a predat şi luînd în braţe trupul lui Frantz a urmat pe 
cei ce-l duceau la cortul ducelui de Savoia. Pe mort l-a păstrat 
o zi şi o noapte, apoi i-a săpat o groapă pe malul rîului, l-a 
îngropat şi, ţinîndu-şi făgăduiala că nu va fugi, s-a reîntors la 
locul lui, pe banca unde l-aţi văzut... Se zice, însă, că de la 
moartea lui Frantz n-a mai mîncat şi n-a mai pus strop de apă 
în gură. 

— Bietul Heinrich ! murmură Yvonnet, pe cînd Maldent, 
ori că era mai puţin sensibil, ori că voia, dimpotrivă, să 
împiedice conversaţia de a aluneca spre sentimentalism, 
întrebă : 

— Dar Malemort, sper că de astă dată a avut un sfîrşit 
demn de el? 

— Ba iată că te înşeli, răspunse Procope ; Malemort s-a 
ales cu încă două răni, ceea ce face, împreună cu cele vechi, 


douăzeci şi şase exact şi cum a fost luat drept mort ca toţi 
morţii, l-au aruncat în rîu ; se pare însă că răceala apei l-a 
făcut să-şi vină în simţiri, căci ducîndu-mă să adăp calul 
domnului conetabil la Somme, am auzit gemetele unui biet 
nenorocit. Apropiindu-mă, l-am recunoscut pe Malemort. 

— Care nu mai aştepta decit un prieten pentru a-şi da 
sufletul în braţele lui ? 

—Nicidecum !... care n-aştepta decît un umăr de care să 
se sprijine pentru a se înălța spre viaţă, cum ar fi spus poetul 
nostru Fracasso, singurul despre care nu-ţi pot da veşti. 

— Aflaţi atunci, rosti Yvonnet încă înfiorîndu-se, că a 
binevoit să mi le dea, mie, chiar el în persoană. 

Şi pălind, deşi era ziua în amiaza mare, Yvonnet le 
povesti ce i se întîmplase în noaptea din 27 spre 28 august. 

Tocmai îşi termina istorisirea, cînd o mare mişcare vesti 
sfîrşitul conferinţei ce avusese loc în cortul regelui Spaniei. 

Toate căpeteniile oştirilor spaniole, flamande şi engleze 
se întorceau într-adevăr la locuinţele lor respective, che- 
mindu-şi, ca nişte oameni grăbiţi să transmită ordinele 
primite, soldaţii ori oamenii suitei pe care-i întîlneau în drum, 
şi toţi păreau cam indispuşi. 

Un moment mai tîrziu reapăru la rîndul său şi Emmanuel- 
Philibert ; ieşea ca şi ceilalţi din cortul regelui Spaniei, numai 
că el părea mult mai prost dispus decit ceilalţi. 

— Gaetano, strigă el de departe majordomului cum îl 
zări, dă ordin să se strîngă corturile, să se încarce bagajele şi 
să se pună şeile pe cai. 

Acea poruncă arăta că plecau, dar îi lăsa pe aventurierii 
noştri cu totul nelămuriţi asupra drumului pe care vor porni. 
Foarte probabil că Parisul era ameninţat, dar pe ce cale va 
porni spre Paris armata inamică ? Va înainta prin Ham, Noyon 
şi Picardia, urmînd cursul rîului Somme, sau prin Laon, 
Soissons şi Ile-de-France, ori, în sfîrşit, prin Châlons şi 
Champagne ? Pe cele trei drumuri, după cum se ştie — în 
afară de cele cîteva trupe grupate în jurul ducelui de Nevers 
la Laon şi fortărețele Ham şi la Fere, ce puteau fi uşor ocolite 
— armata spaniolă n-avea de înfruntat nici o piedică. 

Să afle pe care din cele trei drumuri va înainta armata 
spaniolă era foarte important pentru Yvonnet. 


Procope înţelegind că asta trebuie rezolvat cît mai 
grabnic, înşfăcă ulciorul cu vin, aproape pe trei sferturi gol şi, 
ducîndu-l la gură ca să nu mai piardă timpul, îl goli pînă la 
fund, după care o luă la goană spre cortul conetabilului, 
sperînd să afle acolo vreo noutate. 

Presupusul ţăran şi presupusa ţărancă, sub pretext că 
vor să-şi scoată măgarul din învălmăşeală pentru a nu fi luat 
din greşeală odată cu celelalte animale de povară ale armatei 
princiare, intrară din nou în curte şi aşteptară — Maldent 
ţinînd pe Cadet de căpăstru şi Yvonnet călare pe samar cu 
cîte un picior în fiecare paner — ca din vreo vorbă indiscretă 
scăpată de slujitori să afle ceea ce voiau să ştie. 

Indiscreţia nu se lăsă aşteptată. 

Gaetano ieşi foarte agitat pentru a transmite conducă- 
torilor de catîri, rîndaşilor şi grăjdarilor poruncile primite şi 
dădu cu ochii de ţăran şi de fiică-sa. 

— A ! sînteţi încă aici, oameni buni ? întrebă el. 

— Da, răspunse Yvonnette, considerată ca singura ce 
ştia limba franceză ; tata aşteptă să afle unde va trebui să 
aducă legumele de-acum înainte. 

— Hm-da ! îi convine clientela, după cît se pare ! Ei bine, 
să vină la Catelet pe care îl vom asedia. 

— Mulţam, băetane ! Da ştiu că are ce trepăda gloaba 
noastr! ! Necum, om mere şi pîn' la Catelet. 

— La Catelet! repetă Yvonnette cu voce scăzută. Drace ! 
întorc spatele Parisului ! lată o veste mare de anunţat regelui 
Henric al II-lea ! 

Cinci minute mai tîrziu, cei doi aventurieri apucînd-o pe 
şosea ajungeau pe malul stîng al rîului Somme ; o oră mai 
tîrziu, Yvonnet, descotorosit de hainele de ţăran şi îmbrăcat 
cu costumul pe care i-l cunoaştem, galopa spre la Fère. 

La orele trei după-amiază intra în castelul de la 
Compiègne fluturîndu-şi toca şi strigînd : 

— Veste bună, veste mare ! Parisul este salvat! 


XXIV.DUMNEZEU OCROTEŞTE FRANŢA 


Într-adevăr, din momentul în care Filip al Il-lea şi 
Emmanuel-Philibert se hotăriseră să nu mai meargă imediat 
asupra Parisului, Parisul era salvat. 

Cum se putuse face o asemenea greşeală ? Din cauza 
caracterului nehotărit şi bănuitor al regelui Spaniei, ori mai 
degrabă era consecinţa acelei deosebite bunăvoinţi pe care a 
acordat-o întotdeauna Dumnezeu Franţei în clipele de mare 
cumpănă ? 

Vă amintiţi de scrisoarea pe care o ţinea în mînă regele 
Filip al II-lea, atunci cînd sosise de la Roma don Luis de 
Vargas, secretarul ducelui de Alba. Scrisoarea era de la 
episcopul de Arras, unul din sfetnicii lui Filip al II-lea în care 
acest prinţ atît de bănuitor avea cea mai mare încredere. 

Filip al II-lea trimisese un mesager care să-i ceară sfatul 
asupra măsurilor de luat după bătălia de la Saint- Laurent şi a 
hotărtrilor ce vor trebui luate după cucerirea Saint-Quentin- 
ului, dacă Saint-Quentin, cum era de prevăzut, va cădea în 
mîinile Spaniolilor. Episcopul, aşa cum era de aşteptat, 
răspunsese ca un om al bisericii, nu ca un ostaş. 

Cardinalul Granvelle, în colecţia documentelor sale de 
stat, ne-a păstrat acea scrisoare ce a jucat un rol atît de 
important în destinul Franţei. 

Ne vom mulţumi să extragem fragmentul următor, chiar 
cel pe care îl citea cu atita atenţie Filip al Il-lea, cînd intrase 
don Luis de Vargas. 

„N-ar fi prudent să se mai încerce vreo acţiune împotriva 
Francezilor pînă la sfîrşitul anului, sezonul precum şi regiunea 
fiind nefavorabile ; ar putea compromite avantajele obţinute 
şi reputaţia armatei spaniole. Cel mai bun lucru ar fi să ne 
mărginim a hărţui pe inamic, incendiind şi pustiind regiunea 
de dincolo de Somme.” 

Episcopul de Arras era deci de părere că, deşi fuseseră 
obţinute două victorii, a bătăliei de la Saint Laurent şi a 
cuceririi Saint-Quentin-ului, regele Spaniei nu trebuia să 
pătrundă mai adînc în inima Franţei. 

Deşi mai neclar pentru ceilalţi, avizul ducelui de Alba era 
la fel de limpede pentru Filip al II-lea. 

„Sire, amintiţi-vă de regele Tarquinius doborînd cu băţul 
macii cei mai înalţi din grădina sa !” 


Acesta era sfatul acelui comandant-ministru al cărui 
sumbru geniu se potrivea atît de bine cu caracterul teribil al 
urmaşului lui Carol al V-lea, încît părea că miînia cerească ÎI 
crease pe Filip al II-lea pentru ducele de Alba şi pe ducele de 
Alba pentru Filip al II-lea. 

Ori, macul al cărui cap se înălța atît de repede nu era 
oare Emmanuel-Philibert ? 

E adevărat, crescînd pe cîmpurile de bătălie şi udat de 
glorie, se înălța foarte repede ; dar, cu cît era mai mare 
prestigiul pe care îl căpăta prinţul de Savoia, cu atît mai de 
temut era acel prestigiu. 

Dacă, după victoria de la Saint-Laurent şi cucerirea 
Saint-Quentin-ului, s-ar merge asupra Parisului şi Parisul ar 
cădea la rîndu-i în mîinile lui Emmanuel-Philibert, ce răsplată 
ar putea fi demnă de asemenea serviciu ? Ar fi de-ajuns oare 
să-i redea fiului ducelui Carol ţinuturile ce-i fuseseră răpite ? 
De altfel, era oare în interesul lui Filip al II-lea, care stăpînea o 
parte din ele, să i le redea ? După ce i se va da Piemontul, 
cine putea garanta că nu va lua Milano şi după Milano, regatul 
Neapolelui, cele două posesiuni ale coroanei Spaniei din Italia 
care, din pricina pretențiilor pe care le avea Franţa asupra lor, 
costaseră atita sînge pe Ludovic al XII-lea şi pe Francisc |, fără 
ca aceştia să fi putut, nu spunem să le cucerească, ci să le 
păstreze. De ce nici Ludovic al XII-lea, nici Francisc |, primul 
după ce ocupase Neapolul şi celălalt după ce ocupase Milano, 
nu le putuseră păstra ? Din pricină că nici unul, nici celălalt n- 
aveau rădăcini în Italia ; din pricină că erau siliţi să-şi aducă 
ajutoare de dincolo de munţi. — Dar va fi acelaşi lucru cu un 
prinţ ce, dimpotrivă, se va bizui pe versantul oriental al Alpilor 
şi va vorbi aceeaşi limbă cu Milanezii şi Napolitanii ? Acel om, 
în loc să fie pentru ltalia un cuceritor, nu va fi oare un 
eliberator ? 

lată uriaşa fantasmă care, asemenea colosului de la 
Capul Furtunilor, se ridicase între Saint-Quentin şi Paris. 

Drept urmare, împotriva părerii tuturor şi mai ales a lui 
Emmanuel-Philibert care propunea să se meargă direct 
asupra capitalei fără a-i lăsa timp să răsufle lui Henric al II-lea, 
Filip declarase că armata victorioasă nu va mai face nici un 
pas înainte, mulţumindu-se în această campanie să asedieze 
Catelet, Ham şi Chauny, în timp ce se vor reface zidurile 


Saint-Quentin-ului, pentru ca acest oraş să devină bulevardul 
cuceririlor armatei Spaniole. 

lată ştirea — nu în toate detaliile ei, dar cu toate 
probabilitățile — pe care o aducea Yvonnet regelui Henric al 
II-lea, făcîndu-l să strige cu atita încredere: „Parisul este 
salvat!” 

La acea veste, aproape de necrezut pentru Henric, noi 
ordine se încrucişară în toate direcţiile de la Compiègne la 
Laon, de la Laon la Paris şi de la Paris în Alpi. 

Se dădu un decret prin care toţi soldaţii, nobili, sau toţi 
cei care au mai fost sub arme, sau erau în stare să poarte 
arma, să se prezinte la Laon, la domnul de Nevers, 
locotenent-general al regelui, de nu, vor fi sancţionaţi cu 
pedeapsă corporală ori cu pierderea titlului de nobleţe. 

Dandelot primi ordin să plece în micile cantoane şi să 
grăbească înrolarea celor patru mii de elveţieni, aşa cum 
fusese hotărît. 

Doi colonei germani, Rockrod şi Reiffenberg, aduseră 
prin Alsacia şi Lorena patru mii de oameni recrutaţi de ei de 
pe malurile Rinului. 

Se ştia că opt mii de oameni ai armatei din Italia 
trecuseră Alpii şi soseau în marş forţat. 

In acelaşi timp — parcă pentru a-l linişti pe Henric care, 
deşi inamicul făcuse o incursiune pînă la Noyon, nu părăsise 
Compiegne — se află că se iviseră mari neînţelegeri între 
englezi şi spanioli la asediul oraşului Catelet. 

Englezii, jigniţi de atitudinea trufaşă a spaniolilor ce-şi 
atribuiau toată gloria bătăliei de la Saint-Laurent şi tot 
succesul asediului de la Saint-Quentin, cereau să se retragă. 
In loc să încerce o apropiere între cele două popoare, Filip al 
II-lea, părtinitor faţă de spanioli, dădu dreptate acestora, 
îngăduind englezilor să plece, ceea ce şi făcură chiar în ziua 
cînd primiră permisiunea. Peste opt zile se revoltară şi 
germanii, jigniţi că regele Filip al II-lea şi Emmanuel-Philibert 
profitaseră numai ei de răscumpărarea prizonierilor de la 
Saint-Quentin. Ca urmare a acestei certe, trei mii de germani 
dezertară din armata spaniolă şi, angajaţi imediat de ducele 
de Nevers, trecură din serviciul regelui Spaniei într-al regelui 
Franţei. 


Toate trupele aveau să se întilnească în oraşul 
Compiègne, pe care domnul de Nevers îl fortificase cu cea 
mai mare grijă, construind la adăpostul artileriei o tabără 
întărită atît de spațioasă, că ar fi putut adăposti o sută de mii 
de oameni. 

În sfîrşit, în ultimele zile ale lui septembrie se zvoni dintr- 
odată în Paris că ducele Francisc de Guise sosise cu cai de 
poştă din Italia. 

A doua zi, o strălucită cavalcadă condusă chiar de duce, 
avînd la dreapta sa pe domnul cardinal de Lorena, la stînga 
pe domnul de Nemours şi în urmă două sute de gentilomi 
purtînd culorile lui, ieşi din palatul Guise, o luă pe bulevarde şi 
întorcîndu-se pe cheiuri şi pe la primărie stîrni entuziasmul 
parizienilor care crezură că nu mai au de ce se teme dacă 
ducele lor prea-iubit se întorsese. 

In aceeaşi seară se vesti în sunet de trompete, pe la 
toate răspiîntiile Parisului, că domnul duce Francisc de Guise 
era numit locotenent-general al regatului. 

Poate că regele Henric al II-lea săvîrşise cu asta o mare 
greşeală, uitînd de sfatul pe care i-l dăduse părintele său pe 
patul de moarte, să aibă grijă mai întîi de toate să nu ridice 
prea sus casa de Guise ; dar situaţia era disperată şi sfatul 
acesta înţelept fu neglijat. 

A doua zi, la 29 septembrie, ducele plecă spre 
Compiègne şi în aceeaşi zi începu activitatea noii lui funcțiuni, 
trecînd în revistă trupele adunate ca prin minune în tabăra 
întărită. 

În seara de 10 august nu mai rămăseseră poate în tot 
regatul — socotind şi garnizoanele oraşelor — nici zece mii de 
oameni în stare să poarte arme; în plus, acei zece mii de 
oameni erau aşa de descurajaţi, că la prima lovitură de tun 
erau gata, cei care se aflau în cîmp deschis să fugă, cei care 
păzeau oraşele să deschidă porţile ; la 30 septembrie, ducele 
de Guise trecea în revistă o armată de aproape cincizeci de 
mii de oameni, adică cu o treime mai puternică decît armata 
regelui Spaniei după cearta cu englezii şi despărţirea de 
germani. Oastea era frumoasă, plină de entuziasm şi cerea 
insistent să pornească asupra inamicului. 


Fericită ţară cea în care nu-i nevoie decit să baţi cu 
piciorul în pămînt, în numele monarhiei ori în numele naţiunii, 
pentru a face să răsară armate ! 

In sfîrşit, la 26 octombrie, se află că regele Filip, urmat 
de ducele de Savoia şi întreaga curte, părăsise Cambray 
pentru a se întoarce la Bruxelles, socotind campania 
terminată. 

Atunci, toată lumea putu spune nu numai cum stri- gase 
Yvonnet intrînd în curtea de la Compiègne : „Veste mare ! 
Parisul este salvat!” ci mai mult : „Veste mare ! Franţa este 
salvată !” 


PARTEA A TREIA 


I.O AMINTIRE ŞI O FĂGĂDUIALĂ 


Se scursese un an de cînd regele Filip al II-lea, retră- 
gîndu-se de la Cambray la Bruxelles şi declarînd terminată 
campania din 1557, făcuse pe douăzeci şi cinci de milioane de 
oameni să scoată strigătul de bucurie : „Franţa este salvată !” 

Am spus ce meschine socoteli îl opriseră, după cît se 
pare, să-şi continue cuceririle ; vom găsi îndată la curtea 
regelui Henric al lIl-lea o nenorocită situaţie asemănătoare 
hotărîrii egoiste care, după cum am văzut, îl mîhnise într-atit 
pe Emmanuel-Philibert. 

Supărarea ce-l cuprinsese pe ducele de Savoia, văzîn- 
du-se oprit pe malul drept al rîului Somme, fusese sporită de 
faptul că bănuise cu uşurinţă pricina acelei hotărîri ciudate, 
rămasă tot atit de inexplicabilă pentru unii istorici moderni, 
cum fusese pentru istoricii antici vestita oprire a lui Hanibal la 
Capua. 

De altfel, mari evenimente cu care sîntem siliţi să-l 
punem la curent pe cititor, se petrecuseră în anul acela. 

Cel mai însemnat dintre ele a fost, fără îndoială, reluarea 
oraşului Calais englezilor de către ducele Francisc de Guise. 
După dezastruoasa bătălie de la Crecy, care adusese Franţa 
tot atît de aproape de marginea prăpas- tiei ca cea de la 
Saint-Quentin, Eduard al Ill-lea venise să atace Calais pe mare 
şi pe uscat ; pe mare, cu o flotă de optzeci de corăbii şi pe 
uscat cu o armată de treizeci de mii de oameni. Deşi apărată 
de o garnizoană puţin numeroasă, dar sub comanda lui Jean 
de Vienne, unul din cei mai viteji comandanţi din timpul său, 
Calais nu se predase decît după un an de asediu şi după ce 
locuitorii mîncaseră şi ultima bucăţică de piele din oraş. 

Din acele vremuri, adică de două sute zece ani, englezii, 
cum fac şi astăzi cu Gibraltarul, n-avuseseră grijă decît de un 
lucru : să facă oraşul Calais de necucerit şi credeau că 


reuşiseră atît de bine, încît spre sfîrşitul secolului precedent 
puseseră să se graveze deasupra porţii principale a oraşului o 
inscripţie ce se putea traduce prin următoarele patru versuri : 


Trei sute optzeci de zile Calais asediat, 
De la Valois învinsul englezii l-au luat. 
Cind fierul ca şi pluta pe apă va veni, 
Atunci Valois Calais îl va recuceri. 


Ori, oraşul acesta pe care englezii l-au cucerit în trei sute 
optzeci de zile de la Filip de Valois şi pe care urmaşii 
învingătorului de la Cassel şi învinsului de la Crecy n-aveau 
să-l poată recuceri decît atunci cînd plumbul va merge pe apă 
ca pluta, ducele de Guise îl ocupase — nu printr-un asediu 
obişnuit, ci printr-un fel de atac prin surprindere — în opt zile. 

Apoi, după Calais, ducele de Guise recucerise Guines şi 
Ham, iar ducele de Nevers Herbeumont; în aceste patru 
cetăţi, în care se cuprinde şi Calais, englezii şi spaniolii 
lăsaseră trei sute de tunuri de fontă şi două sute nouăzeci de 
tunuri de fier. 

Poate cititorii noştri, cînd vorbim despre acei viteji ce 
luptau cu înverşunare pentru a repara eşecurile din anul 
precedent, se vor mira că nu aud pomenindu-se, nu numele 
conetabilului şi al lui Coligny — se ştie că amîndoi erau 
prizonieri — dar pe al lui Dandelot, nu mai puţin ilustru, nu 
mai puţin francez, mai ales. 

Numele lui Dandelot era într-adevăr singurul care ar fi 
putut umbri pe al ducelui de Guise, rivalizind ca geniu şi curaj 
cu-al său. 

Este ceea ce înţelesese cardinalul de Lorena, atit de 
preocupat de faima familiei sale, toată aşezată deocamdată 
pe umerii fratelui său, încît era în stare de orice, chiar de o 
crimă, pentru a îndepărta un om ce-ar sta în calea faimei lor. 

Ori, a împărţi prietenia regelui şi recunoştinţa Franţei cu 
ducele de Guise însemna, pentru cardinalul de Lorena, să te 
aşezi în calea ascensiunii trufaşei case a cărei reprezentanţi în 
curînd aveau să pretindă că sînt pe picior de egalitate cu regii 
Franţei şi care poate nici nu s-ar fi mulţumit numai cu acea 
egalitate, dacă peste treizeci de ani, Henric al Ill-lea n-ar fi 


dărimat, cu pumnalul celor Patruzeci-şi-Cinci, acea faimă 
imprudent înălţată de Henric al II-lea. 

Conetabilul şi amiralul prizonieri, un singur om, cum am 
mai spus, îngrijora pe cardinalul de Lorena ; omul acela era 
Dandelot, aşa că Dandelot trebuia să dispară. 

Dandelot aparţinea religei reformate şi cum voia să-l 
atragă şi pe fratele său, încă şovăitor, de partea credinţei noi, 
îi trimisese la Anvers, unde-l ţinea prizonier regele Spaniei, 
cîteva cărți de la Geneva, cu o scrisoare în care îl îndemna să 
părăsească erezia papală pentru învăţătura luminată a lui 
Calvin. 

Acea scrisoare a lui Dandelot din nefericire căzu în 
mîinile cardinalului de Lorena. 

Era tocmai epoca în care Henric al Il-lea lua cele mai 
aspre măsuri împotriva protestanților. De mai multe ori îi 
fusese denunţat Dandelot ca fiind întinat de erezie ; el însă nu 
voise să creadă acea învinuire, ori se prefăcuseră că nu crede, 
atît de mult îl costa să îndepărteze de lîngă dînsul un om 
crescut la curtea sa de la virsta de şapte ani şi care îşi plătise 
cu servicii atît de mari şi adevărate prietenia pe care i-o arăta 
regele. 

Dar faţă de acea dovadă de erezie nu se mai putea 
preface că se îndoieşte. 

Totuşi Henric declară că în această privinţă nici o 
dovadă, fie chiar scrisă de Dandelot, nu putea fi convin- 
gătoare pentru el şi că nu va pune temei decit pe însăşi 
mărturisirea învinuitului. 

Drept care se hotărî să-l întrebe pe Dandelot, în faţa 
întregii curţi, despre noua lui credinţă. 

Nevoind însă a-l lua prin surprindere, pofti pe cardinalul 
de Chatillon, fratele lui şi pe Francisc de Montmorency, vărul 
lui, să-l aducă pe Dandelot la casa de agrement a reginei, 
unde locuia atunci, lîngă Meaux, îngăduindu-i să răspundă în 
aşa fel încît să se poată dezvinovăţi în public. 

Aşa că Dandelot a fost invitat de Francisc de Mont- 
morency şi de Chatillon să se ducă la Monceaux — aşa se 
chema casa aceea de la ţară a reginei — şi să-şi pregătească 
apărarea, dacă nu găsea că-i nepotrivit pentru demnitatea lui 
să se apere. 

Regele era la masă cînd i se anunţă că Dandelot sosise. 


Henric îl primi foarte frumos, începînd prin a-l asigura că 
nu va uita niciodată remarcabilele servicii pe care i le făcuse, 
apoi atacînd chestiunea zvonurilor ce ieşiseră pe seama lui, îi 
spuse că era învinuit nu numai de-a gîndi ci şi de-a vorbit de 
rău sfintele taine ale religiei catolice ; apoi vorbind chiar mai 
deschis : 

— Dandelot, îţi poruncesc să-mi spui aici părerea pe care 
o ai despre liturghie. 

Dandelot care ştia dinainte ce durere va pricinui regelui, 
şi avînd pentru Henric foarte mare respect şi totodată o 
adîncă prietenie, îi răspunse cu umilinţă : 

—Sire, n-aţi putea scuti pe un supus atit de profund 
devotat regelui său ca mine de a răspunde unei întrebări de 
pură credinţă, în faţa căreia, oricît de mare şi de puternic aţi 
fi, nu sînteţi decît un om de aceeaşi mărime şi forţă cu ceilalţi 
oameni ? 

Dar Henric nu se ostenise atita ca să dea acum înapoi, 
aşa că-i ordonă lui Dandelot să-i răspundă precis. 

Văzînd atunci că nu-i chip să scape de întrebare, Dan- 
delot răspunse : 

— Sire, stăpînit de simţămintele celei mai vii recu- 
noştinţe pentru toate binefacerile cu care a avut plăcere 
Maiestatea Voastră să mă copleşească, sînt gata să-mi dau 
viaţa şi să-mi sacrific averea în slujba sa ; dar, deoarece mă 
siliţi să vă fac o mărturisire în privinţa religiei, nu recunosc alt 
stăpîn decît pe Dumnezeu şi conştiinţa nu mă lasă să vă 
ascund simţămintele mele. Drept care, Sire, nu mă tem a 
spune sus şi tare că liturghia nu numai că-i un lucru pe care 
nu l-a recomandat nici Domnul nostru Isus, nici apostolii săi, 
ci-i numai o nevrednică născocire a oamenilor. 

La acea oribilă hulire, pe care cei mai habotnici hughe- 
noţi o socoteau un adevăr ce nu se poate mărturisi în gura 
mare, regele tresări uimit, apoi trecînd de la uimire la mînie : 

— Dandelot! strigă el, pînă astăzi te-am apărat împotriva 
celor ce te atacau, dar după o atit de miîrşavă erezie, îţi ordon 
să pleci din faţa mea, declarîndu-ţi că dacă n-ai fi într-o 
măsură elevul meu, ţe-aş străpunge pe loc cu sabia. 

Dandelot rămînind de un calm desăvirşit, se înclină 
respectuos fără a răspunde teribilei apostrofe regale, apoi 
ieşi. 


Dar Henric al II-lea nu-şi putuse păstra la fel sîngele rece. 
Cum căzu draperia de la uşa sufrageriei în urma lui Dandelot, 
porunci ofițerului şef al garderobei regale, la Bordaisiere, să-l 
aresteze imediat pe vinovat şi să-l ducă prizonier la Meaux. 

Ordinul a fost executat ; dar asta nu era de-ajuns 
cardinalului de Lorena, care ceru regelui să-i fie luat lui 
Dandelot postul de colonel general al infanteriei franceze pe 
care îl avea şi să i se dea lui Blaise de Montluc, ce era foarte 
devotat casei Guise, deoarece fusese pajul lui René al II-lea, 
duce de Lorena. 

Asta a fost răsplata primită de Dandelot pentru imensele 
servicii aduse regelui şi pe care regele promisese să nu le uite 
niciodată ! 

Se ştie cea care îl aştepta mai tirziu pe fratele său, 
amiralul Coligny. 

lată de ce numele lui Dandelot nu era rostit printre toate 
acele nume ce răsăreau la tot momentul din lumina vreunei 
victorii. 

De altfel, nici Emmanuel-Philibert nu rămăsese inactiv, ci 
luptase cu înverşunare împotriva acelui suprem efort al 
Franţei. 

Bătălia de la Gravelines, cîştigată de contele Lamoral 
d'Egmont împotriva mareşalului de Termes, fusese una din 
zilele pe care Franţa trebuia s-o înscrie printre cele 
nenorocite. 

Apoi, ca în acele dueluri în care doi adversari la fel de 
viteji, după ce s-au luptat cu arme egale, simțindu-se vlăguiţi 
de aceeaşi oboseală, fără a-şi spune nimic, fac un pas înapoi 
şi fără a se pierde din ochi se odihnesc rezemaţi de minerul 
spadei, Franţa şi Spania, Guise şi Emmanuel-Philibert se 
opriseră să mai răsufle : ducele de Guise la Thionville, 
Emmanuel-Philibert la Bruxelles. 

Cît despre regele Filip al II-lea, comanda în persoană 
armata Ţărilor-de-Jos, compusă din treizeci şi cinci de mii de 
oameni şi patrusprezece mii de cai, aşezată în campament pe 
rîul Anthee. — Acolo află de moartea reginei Angliei, soţia sa, 
ce se sfirşise din pricina unei hidropizii pe care se 
încăpăţinase s-o creadă sarcină. 

lar armata principală a Franţei se retrăsese dincoace de 
Somme şi, la fel ca armata spaniolă şi şefii ei, sta pentru 


moment inactivă. Era alcătuită, în afară de şaisprezece mii de 
francezi, din optsprezece mii de mercenari, douăzeci şi şase 
de mii de infanterişti germani şi şase mii de eleveţieni. 
Desfăşurată în linie de bătaie — ne informează Montluc — 
ocupa o leghe şi jumătate de teren şi trebuiau trei ore pentru 
a o înconjura. 

In sfîrşit, Carol-Quintul, cum am spus în prima parte a 
acestei cărţi, murise la 21 septembrie 1558, în mănăstirea 
Saint-Just, în braţele arhiepiscopului de Toledo. 

Şi cum evenimentele pămînteşti nu sînt decît o înlănţuire 
de contraste, tîinăra regină Maria Stuart, în vîrstă de 
cincisprezec ani, se căsătorise cu delfinul Francisc, ce avea 
şaptesprezece. 

lată cum se prezentau afacerile politice şi particulare ale 
Franţei, Spaniei şi Angliei, prin urmare ale lumii, cînd într-o 
dimineaţă a lunii octombrie 1558, Emmanuel — îmbrăcat în 
cernitul strai de care vorbeşte Hamlet, doliu ce se întinde de 
la veşmînt la inimă, pe cînd dădea cîteva ordine militare lui 
Scianca-Ferro, acum complet însănătoşit de rana lui, şi pe 
care se pregătea să-l trimită curier la regele Filip — văzu 
intrînd în biroul său pe Leona care, la fel de frumoasă şi 
zimbitoare în costumu-i obişnuit, nu-şi putea ascunde un aer 
de adîncă melancolie ce-i umbrea surisul. 

Am văzut că în toiul teribilei campanii din Franţa ce 
avusese loc în anul precedent, frumoasa fată dispăruse. Intr- 
adevăr, pentru a nu fi expusă oboselii taberilor, luptelor şi 
asediilor, Emmanuel-Philibert stăruise ca Leoana să rămînă la 
Cambray ; dar după terminarea campaniei cei doi amanți se 
regăsiseră cu o fericire mai mare cu o iubire mai adincă ca 
niciodată şi cum, fie din oboseală, fie din dezgust, Emmanuel- 
Philibert nu prea luase parte la campania din 1558 pe care o 
dirijase de la Bruxelles, cei doi amanți nu se mai despărţiseră. 

Deprins să citească pe obrazul Leoanei cele mai ascunse 
gînduri din sufletul ei, Emmanuel-Philibert fu izbit de aerul 
melancolic ce stingea zimbetul aproape silit al fetei. 

Scianca-Ferro însă, mai puţin iscusit ca prietenul lui în 
descoperirea misterioaselor taine ale inimii, nu văzu în 
intrarea Leonei decît obişnuita ei apariţie zilnică în biroul 
prinţului şi după ce schimbă cu frumosul paj, al cărui sex nu 
mai era demult o taină pentru el — o stringere de mînă, 


jumătate respectoasă, jumătate prietenească, luă din mîna lui 
Emmanuel-Philibert depeşa pregătită şi se îndepărtă, sunîndu- 
şi zgomotos pintenii şi fredonînd nepăsător un cîntec picard. 

Emmanuel-Philibert îl urmări cu ochii pînă la uşă şi după 
ce tînărul dispăru îşi întoarse spre Leona privirea îngrijorată. 

Leona continua să suridă ; sta în picioare, rezemată de 
un fotoliu ca şi cum fără sprijin picioarele-i nesigure n-ar fi 
putut-o ţine. Avea obrajii palizi, iar ochii îi străluceau de o 
ultimă lacrimă neştearsă bine. 

— Ce are în dimineaţa asta copila mea iubită ? o întrebă 
Emmanuel-Philibert cu tonul acela de tandreţe părintească pe 
care îl adaugă iubirii bărbaţii, cînd trec de la tinereţe la vîrsta 
matură. 

În adevăr, la 8 iulie 1558, Emmanuel-Philibert împlinise 
treizeci de ani. Ocrotit de nenorociri care-l siliseră să ajungă 
un om mare — ceea ce nu s-ar fi întîmplat poate dacă ar fi 
moştenit în linişte domeniile tatălui său, ducele, şi ar fi domnit 
nestingherit — Emmanuel-Philibert îşi cîştigase de la acea 
vîrstă tînără de treizeci de ani o faimă războinică ce rivaliza 
cu cele mai mari ale timpului său, adică cu a conetabilului, cu 
a ducelui de Guise, cu a amiralului şi cu a bătrînului mareşal 
Strozzi, care murise de curind atît de glorios la asediul 
oraşului Thionville. 

— Am a-ţi aminti ceva şi totodată a-ţi cere ceva, rosti cu 
voce melodioasă Leona. 

— Leona ştie că dacă memoria mă înşeală, inima mi-e 
credincioasă. Să vedem mai întîi care-i amintirea, vom 
cunoaşte apoi şi cererea. 

Şi pe cînd suna pentru a da poruncă uşierului să nu lase 
pe nimeni înăuntru, făcu semn Leonei să se aşeze pe un 
maldăr de perne de lîngă el ce era întotdeauna locul fetei cînd 
sta între patru ochi cu iubitul ei. 

Leona se aşeză la locul ei obişnuit şi rezemîndu-şi 
coatele pe piciorul lui Emmanuel-Philibert şi capul în palme, îşi 
aţinti în ochii ducelui o privire nespus de dulce în care se 
putea citi iubire, ba chiar mai mult, un devotament fără de 
margini. 

— Ei ? întrebă dulce cu un zîmbet în care se vădea 
îngrijorarea, după cum într-al Leonei se vădea melancolia. 


— În ce zi a lunii sîntem astăzi, Emmanuel ? întrebă 
Leona. . 

— In 17 noiembrie, dacă nu mă înşel, răspunse ducele. 

— Data nu aminteşte prea iubitului meu prinţ nici o 
aniversare ce merită să fie sărbătorită ? 

Emanuel zimbi mai sincer decît prima oară, căci 
memoria lui, mai bună decit o socotise, întorcîndu-se în urmă 
îi reconstituise în toate amănuntele evenimentul la care fădea 
aluzie Leona. 

— Se împlinesc astăzi, zise el, douăzeci şi patru de ani 
de cînd, cam pe la ora cînd ne aflăm acum, dus de calul 
speriat la vederea unui taur furios, am găsit la cîteva sute de 
paşi de satul Oleggio, pe malul unui pîrîu afluent al Tessinului, 
o femeie moartă şi un copil aproape mort. Copilul acela, 
căruia am avut fericirea să-i salvez viaţa, era iubita mea 
Leona ! 

— Ai avut de atunci vreo clipă prilejul să regreţi întîlnirea 
aceea, Emmanuel ? 

— Dimpotrivă, am mulţumit cerului de fiecare dată cînd 
amintirea acelui eveniment mi s-a înfăţişat în gînd, răspunse 
prinţul; căci copilul acela a ajuns îngerul păzitor al fericirii 
mele ! 

— Şi dacă, în ziua asta solemnă, pentru întîia oară în 
viaţa mea ţi-aş cere să-mi făgăduieşti ceva, ţi s-ar părea, 
Emmanuel, că cer prea mult şi mi-ai refuza cererea ? 

— Mă îngrijorezi, Leona ! spuse Emmanuel. Ce vrei să- 
mi ceri, ceva ce nu eşti sigură că ţi-aş îndeplini pe dată ? 

Leona păli şi rosti cu glas tremurător, părînd că ascultă 
atentă un zgomot îndepărtat : 

— Jură-mi, Emmanuel, pe gloria numelui tău, pe deviza 
familiei tale : Dumnezeu rămine celui ce a pierdut totul, pe 
făgăduielile solemn făcute tatălui tău pe patul de moarte, 
jură-mi să-mi acorzi ce-ţi voi cere ! 

Ducele de Savoia clătină din cap ca cineva care se 
pregăteşte să facă un mare sacrificiu necunoscut, dar care în 
acelaşi timp este convins că acel sacrificiu se va face spre 
binele onoarei şi carierei sale. 

Ridicînd deci solemn mîna rosti : 

— Tot ce-mi vei cere, Leona, în afară de a nu te mai 
vedea, îţi voi acorda. 


— O ! murmură Leona, bănuiam eu că nu vei jura fără 
condiţii. Mulţumesc, Emmanuel ! lată ce cer, ce pretind chiar, 
pe baza jurămîntului ce l-ai făcut : să nu te opui personal la 
pacea dintre Franţa şi Spania, ale cărei propuneri vine să ţi le 
prezinte fratele meu, în numele regelui Filip şi al regelui 
Henric. 

— Pacea ! fratele tău !... Cum de ai aflat, Leona, ceea ce 
eu nu ştiu ? 

— Un prinţ puternic a socotit că are nevoie pe lîngă tine 
de umila-i slugă, Emmanuel ; iată cum ştiu ceea ce tu nu 
cunoşti încă, dar vei afla curînd. 

Apoi , cum un tropot mare de cai se auzi în piaţa 
primăriei, chiar sub ferestrele de la biroul prinţului, Leona se 
sculă şi ieşi pentru a porunci uşierului în numele ducelui de 
Savoia, să lase înăuntru pe şeful cavalcadei. 

O clipă mai tîrziu, în timp ce Emmanuel-Philibert o 
reţinea de braţ pe Leona care voia să se îndepărteze, uşierul 
anunţă : 

— Excelenţa sa contele Odoardo de Maraviglia, trimisul 
Maiestăţii Lor, regii Spaniei şi Franţei. 

— Să intre, rosti Emmanuel-Philibert cu un glas aproape 
la fel de tremurător ca şi al Leonei cu cîteva clipe mai înainte. 


II.TRIMISUL MAIESTĂŢILOR LOR, REGII 
FRANŢEI ŞI SPANIEI 


Auzind numele rostit mai înainte, cititorii noştri au 
recunoscut pe fratele Leonei, tînărul osîndit la moarte fiindcă 
cercase să asasineze pe ucigaşul părintelui său şi totodată pe 
gentilomul recomandat fiului său, Filip al II-lea, de Carol- 
Quintul chiar în ziua abdicării. 

Cititorii noştri îşi vor mai aminti, în afară de asta, că deşi 
Leona descoperise că Odoardo Maraviglia era fratele ei, 
acesta habar nu avea că Leona, pe care numai o zărise în 


cortul lui Emmanuel-Philibert la tabăra din Hesdin, ar putea fi 
sora lui. 

Aşa să numai ducele cu pajul său ştia taina ce salvase 
viaţa lui Odoardo. 

Dar cum de-a ajuns Odoardo totodată împuternicitul lui 
Filip şi al lui Henric ? Asta o vom lămuri în cîteva cuvinte. 

Fiu de ambasador al regelui Francisc l, crescut printre 
paji în intimitatea delfinului Henric al II-lea, adoptat public de 
împăratul Carol-Quintul în ziua abdicării, Odoardo se bucura 
de-o egală favoare la curtea regelui Spaniei. Se mai ştia, în 
afară de asta, fără a se cunoaşte amănuntele acelei 
întîmplări, că-i datora viaţa lui Emma- nuel-Philibert. 

Era deci cît se poate de natural ca unei persoane 
doritoare de pace să-i vină ideea de a folosi pentru demersuri 
la ambele părţi pe omul care avea în acelaşi timp încrederea 
regelui Franţei şi a regelui Spaniei şi odată principalele puncte 
ale păcii stabilite între cei doi suverani, acelaşi om să fie 
trimis la Emmanuel-Philibert pentru a-l face să accepte 
aceleaşi condiţii ; mai ales că, după cum am spus, se 
răspîndise zvonul că la intervenţia ducelui de Savoia, Odoardo 
Maraviglia fusese nu numai grațiat, ci şi copleşit de onoruri şi 
recomandat de împăratul Carol-Quintul regelui Filip al II-lea. 

Omul care avusese ideea de a-i da un rol însemnat lui 
Odoardo Maraviglia nu se înşelase deloc. 

Pacea, deopotrivă dorită de Filip al II-lea şi de Henric de 
Valois, avusese preliminariile stabilite mai prompt decît era de 
aşteptat într-o problemă de asemenea însemnătate; şi cu 
toate că nu cunoşteau pricinile simpatiei lui Emmanuel- 
Philibert pentru fiul ambasadorului lui Francisc |, se mai 
gîndiseră că el era unul dintre cei mai agreaţi soli ce-i puteau 
trimite. 

Ducele se ridică deci şi, cu impresia că exista o durere 
personală ascunsă pentru el în adîncul acelui mare eveniment 
politic, îi întinse mîna lui Odoardo pe care trimisul 
extraordinar o sărută respectuos. 

— Monseniore, rosti el, aveţi în faţă un om foarte fericit, 
deoarece cred că am dovedit în trecut, precum voi dovedi în 
viitor Alteţei Voastre, că aţi salvat viaţa unui om recunoscător. 

— Ceea ce ţi-a salvat în primul rînd viaţa, dragă 
Odoardo, a fost generozitatea nobilului împărat căruia îi 


purtăm doliu cu toţii. Eu, faţă de domnia ta, n-am fost decit 
umilul intermediar al bunătăţii sale. 

— Fie, monseniore ; pentru mine aţi fost solul întrupat al 
îndurării cereşti. Aşa că pe Alteța Voastră vă divinizez, ca 
vechii patriarhi pe arhanghelii ce le aduceau voinţa 
Domnului... De altfel şi eu, monseniore, sînt la rîndu-mi un 
ambasador al păcii pentru domnia voastră. 

— Aşa mi-ai şi fost anunţat, Odoardo ; aşa erai aşteptat, 
aşa te şi primesc. 

— V-am fost anunţat ? mă aşteptaţi ?... lertaţi-mă, 
monseniore, dar credeam că sînt primul care să vă vestească 
prezenţa mea prin prezenţa mea însăşi ; iar în privinţa 
propunerilor pe care sînt însărcinat a vi le transmite, ele sînt 
atit de secrete... 

— Nu vă neliniştiţi, domnule ambasador, reluă ducele de 
Savoia silindu-se să suridă. N-aţi auzit spunîndu-se că unii 
oameni au demonii lor personali, care-i vestesc despre cele 
mai tainice lucruri ? Eu sînt unul dintre acei oameni. 

— Atunci ştiţi motivul vizitei mele ? întrebă Odoardo. 

— Da, dar numai motivul. Mai sînt amănuntele. 

— Cînd Alteța Voastră va dori, sînt gata să-i transmit 
acele amănunte. 

Şi Odoardo, înclinîndu-se făcu lui Emmanuel un semn 
prin care îi arăta că nu erau singuri. 

Observînd semnul, Leona făcu un pas ca să se retragă, 
dar prinţul o apucă de mînă. 

— In tovărăşia acestui tînăr sînt întotdeauna singur, căci 
el este demonul personal de care vorbeam mai înainte... 
Rămii, Leone, rămii ! adăugă ducele. Trebuie să ştim tot ce ni 
se propune... Ascult ; vorbiţi, domnule ambasador. 

— Ce-aţi spune, monseniore, îl întrebă zîmbind Odoardo, 
dacă aş anunţa pe Alteța Voastră că în schimbul oraşelor 
Ham, Catelet şi Saint-Quentin, Franţa vă redă o sută nouăzeci 
şi opt de oraşe ? 

— Aş spune că aşa ceva nu-i cu putinţă, îi răspunse 
Emmanuel. 

— Şi totuşi aşa este, monseniore. 

— lar între oraşele pe care le cedează, Franţa a pus şi 
Calais ? 


— Nu. Noua regină a Angliei, Elisabeta, care sub 
pretextul unei conştiinţe religioase a refuzat căsătoria cu Filip 
al II-lea, văduv al sorei sale Maria, a fost puţin cam sacrificată 
în aranjamentul acesta. Totuşi Franţa păstrează numai cu 
anumite condiții Calais şi celelalte oraşe ale Picardiei, 
recucerite de domnul de Guise de la englezi. 

— Şi care sînt acele condiţii ? 

— După opt ani, regele Franţei va fi obligat să le restituie 
„dacă nu-i convine să-i plătească cincizeci de mii de scuzi 
Angliei. _ 

— li va plăti , dacă nu-i sărac ca Baudouin care a 
amanetat coroana Mintuitorului ! 

— Da, dar e ca o satisfacţie pe care au voit s-o dea 
reginei Elisabeta şi cu care ea, din fericire, s-a mulţumit, fiind 
foarte ocupată în prezent cu Papa. 

— N-a declarat-o Papa bastardă ? întrebă Emmanuel. 

— Ba da, dar îşi va pierde suzeranitatea asupra Angliei. 
Elisabeta pe de altă parte a declarat că toate edictele 
publicate de răposata regină Maria în favoarea religiei catolice 
erau abolite şi că restabilea în schimb toate actele îndreptate 
în contra Papei sub Eduard şi Henric al VIII-lea şi, la fel ca cei 
doi regi, adăuga prerogativele sale titlul de şef suprem al 
bisericii anglicane. 

— Şi în mijlocul acestei mari neînţelegeri, ce face Franţa 
cu micuţa-i regină a Scoției ? 

— Henric al II-lea a declarat-o pe Maria Stuart regină a 
Scoției şi a Angliei, ca moştenitoare a răposatei regine Maria 
Tudor, fiind singura descendentă a lui lacob al V-lea, nepotul 
lui Henric al Vil-lea, rege al Angliei, ţinind seamă de 
nelegitimitatea Elisabetei, declarată bastardă printr-un act ce 
n-a fost niciodată revocat. 

— Da, spuse Emmanuel-Philibert; totuşi există un 
testament al lui Henric al VIll-lea ce-o declară pe Elisabeta 
moştenitoarea coroanei, prin lipsa lui Eduard şi a Mariei, şi pe 
acest act s-a bazat parlamentul ca s-o proclame regină pe 
Elisabeta. Dar, dacă binevoiţi, să ne întoarcem la afacerile 
noastre, domnule ambasador. 

— Ei bine, monseniore, iată principalele condiţii ale 
tratatului, bazele propuse pentru stabilirea lui : 


„Cei doi regi — al Spaniei şi al Franţei — să colaboreze 
pentru a reda Bisericii pacea, convocîind o întrunire a 
conciliului general. 

„Să se dea o amnistie pentru cei ce au trecut de partea 
unuia sau altuia dintre regi, excepţie făcînd totuşi surghiuniţii 
din Neapole, Sicilia şi Milan care nu vor intra în iertarea 
generală. 

„Se prevede apoi ca toate oraşele şi toate castelele luate 
de Franţa de la regele Spaniei şi mai cu seamă Thionville, 
Marienbourg, Ivoy, Montmédy, Damvilliers, Hesdin, comitatul 
de Charolais, Valence în Loménie, să fie restituite regelui 
Spaniei ; 

„Fortificațiile oraşului Ivoy să fie dărimate drept com- 
pensaţie pentru distrugerea oraşului Thérouanne ; 

„Regele Filip se va căsători cu prinţesa Elisabeta de 
Franţa, cerută de el mai înainte ca soţie pentru fiul său don 
Carlos şi odată cu această prinţesă i se va mai da şi o dotă de 
patru sute de mii de scuzi de aur. 

„Fortăreaţa Bouillon să fie restituită episcopului de Liège. 

„Să i se restituie infantei de Portugalia bunurile ce i se 
cuvin din partea reginei Eleonora, mama sa, văduva lui 
Francisc |. 

„In sfîrşit, cei doi regi să dea înapoi ducelui de Mantua 
ceea ce au cucerit în Montferrat, neavînd dreptul de a dărîma 
citadelele pe care le-au construit acolo”. 

— Şi toate condiţiile acestea sînt acceptate de regele 
Franţei ? întrebă Emmanuel. 

— Toate 1... Ce spuneţi ? 

— Spun că-i minunat, domnule ambasador şi dacă asta 
se datoreşte influenţei domniei tale, a avut dreptate împăratul 
Carol-Quintul să te recomande fiului său regele Spaniei atunci 
cînd a abdicat. 

— Vai ! nu, monseniore, răspunse Odoardo : cei doi 
agenţi principali ai acestei ciudate păci sînt doamna de 
Valentinois, care este îngrijorată văzînd cum sporeşte faima 
familiei Guise şi influenţa reginei Caterina, şi domnul 
conetabil, ce simte că de cînd este captiv, Lorenii subminează 
puterea casei sale. 

— A ! făcu Emmanuel, asta lămureşte desele permisii 
solicitate de domnul conetabil regelui Filip al II-lea pentru a 


trece în Franţa şi cererea pe care mi-o adresează de a se 
răscumpăra el şi amiralul cu două sute de mii de scuzi, cerere 
pe care am trimis-o regelui prin scutierul meu Scianca-Ferro, 
ce a plecat cu o clipă înainte de sosirea domniei-tale. 

— Regele va aproba cererea „dacă nu-i peste seamă de 
nerecunoscător, răspunse ambasadorul. 

Apoi, după o clipă de tăcere, privindu-l pe prinţ, adăugă: 

— Dar monseniorul nu mă întreabă ce se prevede pentru 
Alteţa-Sa ? 

Emmanuel simţi fremătînd mîna Leonei ţinută într-a lui. 

— Pentru mine ? răspunse prinţul. Vai ! speram c-am fost 
uitat. 

— Ar fi trebuit pentru asta ca regii Filip şi Henric să 
aleagă alt negociator decît cel ce vă datorează viaţa, 
monseniore. A ! nu, nu, slavă Domnului, providenţa a fost 
dreaptă de astădată şi învingătorul de la Saint-Quentin va fi, 
sper, din plin răsplătit. 

Emmanuel schimbă o privire îndurerată cu pajul său şi 
aşteptă. 

—  Monseniore, zise Odoardo, toate localităţile ce au fost 
luate ducelui, părintele vostru şi vouă, atît dincolo cît şi 
dincoace de Alpi, vă vor fi înapoiate afară de Torino, Pignerol, 
Chieri, Chivas şi Villeneuve ce vor rămîne în stăpînirea Franţei 
pînă în ziua cînd Alteța Voastră va avea un moştenitor de sex 
bărbătesc. În afară de asta, pînă în ziua naşterii 
moştenitorului, zi ce va curma marele proces al Luizei de 
Savoia şi a Piemontului, regele Spaniei va avea dreptul să 
menţină garnizoane în oraşele Asti şi Verceil. 

— Dar dacă nu mă căsătoresc ?... se grăbi să întrebe 
Emmanuel-Philibert. 

— Pierdeţi cinci oraşe atît de minunate, monseniore, încît 
ele singure ar fi de ajuns pentru coroana unui prinţ ! 

— Dar monseniorul duce de Savoia se va căsători, 
interveni repede Leona. Aşa că excelența voastră să bine- 
voiască a sfirşi propunerea, spunînd prinţului ce ilustră alianţă 
îi este hărăzită. 

Odoardo privi cu mirare pe tînăr, apoi îşi întoarse ochii 
spre duce, pe al cărui chip se putea citi cea mai chinuitoare 
nelinişte. 


Negociatorul, oricît de fin era, se înşelă asupra acelei 
expresii. 

— Ah ! liniştiţi-vă monseniore, îi spuse el, femeia ce v-a 
fost destinată este demnă de un rege. 

Şi fiindcă buzele palide ale lui Emmanuel rămîneau 
mute, în loc să rostească întrebarea pe care o aştepta 
Odoardo, acesta adăugă : 

— Este doamna Margareta de Franţa, sora regelui Henric 
al II-lea şi în afara întregului ducat de Savoia, aduce dotă 
fericitului soţ trei sute de mii de scuzi de aur. 

— Doamna Margareta de Franţa, murmură Emmanuel, 
este o mare prinţesă, ştiu; dar mi-am spus întotdeauna, 
domnule, că-mi voi recuceri ducatul prin victorii, nu printr-o 
căsătorie. 

— Dar doamna Margareta de Franţa, zise Odoardo, este 
demnă, monseniore, să fie răsplata victoriilor voastre şi puţini 
sînt prinții ce-au plătit cîştigul unei bătălii şi cucerirea unui 
oraş cu sora unui rege, fiică de rege. 

— O ! îngînă Emmanuel, de ce nu mi-am frînt spada la 
începutul campaniei ! 

Apoi, cum Odoardo îl privea cu uimire : 

— N-ar vrea, Excelenţa Voastră, să mă lase o clipă singur 
cu prinţul ? rosti Leona. 

Odoardo rămase tăcut, urmînd a-l întreba cu privirea pe 
Emmanuel-Philibert. 

— Numai un sfert de oră, stărui Leona ; peste un sfert de 
oră Excelenţa Voastră va primi de la prinţ răspunsul pe care îl 
doreşte. 

Ducele făcu o mişcare de împotrivire, oprită în aceeaşi 
clipă de gestul mut, rugător, al Leonei. 

Odoardo se înclină şi ieşi ; înţelesese că numai pajul 
misterios avea puterea să învingă inexplicabila împotrivire ce 
părea că vrea s-o manifeste ducele de Savoia faţă de 
dorinţele regilor Franţei şi Spaniei. 

După un sfert de oră Odoardo Maraviglia, chemat de 
uşier, se întoarse în biroul ducelui de Savoia. 

Emmanuel-Philibert era singur. 

li întinse diplomatului mîna, trist dar resemnat. 

— Odoardo, spuse el, te poţi întoarce la cei ce te-au 
trimes,  spunîndu-le că Emmanuel-Philibert primeşte cu 


recunoştinţă partea pe care regii Franţei şi Spaniei au binevoit 
să i-o hărăzească ducelui de Savoia. 


III.LA REGINĂ 


Datorită iscusinţii negociatorului, înzestrat cu tot ra- 
finamentul diplomatic ce-i socotit ca fiind unul din apanajele 
rasei florentine sau milaneze, graţie mai ales interesului pe 
care-l aveau cei doi regi ca secretul să fie cu străşnicie 
păstrat, nimic, în afară de acele vagi zvonuri ce întovărăşesc 
întotdeauna marile evenimente,nu se aflase încă la curte 
despre importantele proiecte pe care le expusese Odoardo de 
Maraviglia ducelui de Savoia şi a căror realizare o costa pe 
Franţa atît de scump. 

Nespusă a fost deci mirarea celor doi cavaleri ce soseau 
din direcţii opuse, fiecare urmat de un scutier, cînd la patru 
zile după întrevederea povestită, se întîlniră la porţile 
Luvrului, deoarece unul era conetabilul de Montmorency 
socotit prizonier la Anvers, iar celălalt ducele de Guise, ce ar fi 
trebuit să fie în tabăra de la Compiegne. 

Complimentele nu ţinură mult între aceşti înverşunaţi 
duşmani. — In calitatea lui de prinţ imperial, ducele de Guise 
avea întiietate asupra întregii nobleţi a Franţei, aşa că domnul 
de Montmorency dădu calul cu un pas înapoi şi domnul de 
Guise cu un pas înainte, încît s-ar fi putut crede că domnul 
conetabil era doar scutierul vreunui gentilom din suita 


prinţului dacă la intrarea în Luvru — unde regele avea 
reşedinţa de iarnă — n-ar fi apucat unul la dreapta şi altul la 
stînga. 


Unul din ei, ducele de Guise, se ducea la regina Caterina 
de Medici, iar celălalt, conetabilul, la Diana de Poitiers, 
favorita. Amîndoi erau aşteptaţi cu egală nerăbdare de una şi 
de alta. 

Să nu fie îngăduit a-l însoţi pe cel mai important dintre 
cele două personaje la cea mai importantă, cel puţin în 
aparenţă, dintre cele două femei amintite, adică pe ducele de 
Guise la regină. 


Caterina de Medici era florentină, familia de Guise era 
lorenă ; nu era deci deloc de mirare că cei doi, în momentul 
cînd fatala veste a bătăliei de la Saint-Quentin se răspîndi în 
Franţa, Caterina şi cardinalul de Lorena văzîndu-şi autoritatea 
scăzînd din pricina influenţei pe care o căpăta, se înţelege, 
conetabilul ca şef al armatei, să n-aibă decit un gînd : nu că 
pierderea acelei bătălii ducea Franţa pe marginea prăpastiei, 
ci că luarea ca prizonieri a domnului conetabil şi a unuia din 
fiii săi de către spanioli discredita reputaţia familiei 
Montmorency. Ori, reputaţia familiei Montmorency nu putea 
scade decît dacă creştea, printr-un joc natural de echilibru 
politic şi militar, reputaţia familiei Guise. 

Aşa cum am mai spus, întreaga administraţie civilă a 
regatului fusese încredinţată cardinalului de Lorena, pe cînd 
ducele Francisc de Guise, aşteptat să vină din Italia ca un 
salvator, la sosire luase în mînă întreaga putere militară în 
calitate de loeotenent-general al regatului. 

De altfel, am văzut cum folosise ducele de Guise acea 
mare putere : armata reorganizată, Calais înapoiat Franţei, 
Guines, Ham şi Thionville luate cu asalt şi Arlon prin 
surprindere — acestea erau rezultatele unei singure oampanii. 

Ducele de Guise trăia într-o fericită iluzie a unei imense 
ambiţii pe cale de a se înfăptui, adică trăia cel mai dulce vis 
pe care-l putea spera un Guise, cînd nişte zvonuri vagi îl 
treziră. Se vorbea despre întoarcerea conetabilului la Paris, 
întoarcere care, dacă se realiza, putea fi privită ca 
preliminariile unui tratat de pace. 

Au fost de ajuns acele zvonuri ca ducele să şi plece din 
tabăra de la Compiegne, iar la jumătatea drumului, adică în 
satul Louvres, se întîlnise cu un curier special trimis de 
cardinalul de Lorena pentru a-l chema cît mai grabnic la Paris. 
Curierul n-avea alte instrucţiuni, dar ducele fiind deja 
prevenit, bănuia în ce scop era chemat. 

Cînd îl întîlni pe domnul de Montmorency la porţile 
Luvrului, nu mai avu nici o îndoială : domnul de Montmorency 
era liber şi, după toate probabilitățile, pacea avea să fie 
consecinţa acelei eliberări neaşteptate. 

Domnul de Guise îşi închipuise captivitatea conetabilului 
veşnică, ca cea a regelui loan; dezamăgirea era crudă. 


Domnul de Guise îşi închipuie captivitatea conetabilului. 
Guise salvase totul şi totuşi învinsul avea să reapară la curte 
pe picior de egalitate cu victoriosul. Ba, cine ştie dacă nu va fi 
mai bine răsplătit învinsul, graţie potecţiei doamnei de 
Valentinois ? 

Acestea erau gîndurile ce întunecau chipul ducelui de 
Guise în timp ce urca scara ce ducea la regina Caterina, pe 
cînd conetabilul, dimpotrivă, suia cu o figură veselă, de 
cealaltă parte a curţii, scara ce ducea la doamna Diana. 

Bineînţeles că ducele era aşteptat, deoarece imediat ce-i 
fusese rostit numele văzu ridicindu-se draperia de la camera 
reginei şi auzi vocea Caterinei care-i strigă cu accentul ei 
aspru, florentin : 

— Intraţi, domnule duce ! intraţi ! 

Regina era singură. Ducele Francisc privi în jur, ca şi cum 
se aştepta să mai găsească pe cineva acolo. 

— A! da, zise regina, îl cauţi pe fratele domniei tale ? 

— Ştie Maiestatea Voastră, răspunse ducele de Guise 
lăsînd la o parte toate complimentele protocolare, cum era 
cazul într-o situaţie atît de gravă ; ştie Maiestatea Voastră că 
fratele meu mi-a trimis un curier ca să mă cheme fără 
întîrziere la Paris ? 

— Da, zise Caterina, dar cum curierul a plecat abia la ora 
unu după amiază, nu vă aşteptam decit în astă seară, ba chiar 
destul de tîrziu la noapte. 

— A ! numai că trimisul m-a întîlnit la jumătatea 
drumului. 

— Şi ce vă aducea la Paris ? 

— Ingrijorarea. 

— Duce, zise Caterina renunţind de data asta la 
obişnuita-i şiretenie, aveţi dreptate să fiţi îngrijorat; căci 
niciodată o îngrijorare n-a fost mai îndreptăţită. 

In clipa aceea se auzi zgomotul unei chei scîrţiind într-o 
broască, pe urmă într-a doua. Uşa unei intrări particulare ce 
da pe coridoarele reginei se deschise şi cardinalul apăru. 

Fără a-şi mai pierde timpul să-şi salute fratele, ca şi cum 
ar fi intrat la o prinţesă de rangul său, sau chiar de un rang 
inferior, se apropie repede de Caterina şi Francisc, rostind cu 
o voce schimbată ce arăta cîtă importanţă acorda acelei 
veşti : 


— Ştiţi că a sosit ? aţi aflat ? 

— Da, răspunse ducele Francisc înţelegind despre cine 
vorbea cardinalul, l-am întîlnit la poarta Luvrului. 

— Pe cine ? întrebă Caterina. 

— Pe  conetabil, răspunseră într-un glas ducele şi 
cardinalul de Guise. 

— O ! făcu Caterina, de parcă ar fi primit o lovitură de 
pumnal în piept. Dar poate că a venit, ca şi în celelalte dăţi, 
doar cu o învoire de cîteva zile. 

— Nicidecum ! răspunse cardinalul. S-a întors definitiv. A 
izbutit prin mijlocirea ducelui de Savoia să se răscumpere, el 
şi amiralul, cu suma de două sute de mii de scuzi, pe care veţi 
vedea că va găsi mijlocul să-l facă pe rege s-o plătească. Pe 
crucea de Lorena ! urmă cardinalul muşcîndu-şi miînios 
mustaţa, prostia a fost într-adevăr prea mare ca să poată fi 
plătită de un simplu gentilom ; şi dacă ar fi fost preţuită la 
valoarea ei, tot neamul Montmorency, Damville, Coligny şi 
Dandelot s-ar fi ruinat plătind. 

— În definitiv, întrebă Caterina, ce-ai aflat în plus de cele 
ce ştim ? 

— Mai nimic, dar îl aştept din clipă în clipă pe vechiul 
nostru mesager, domnul duce de Nemours, zise Carol de 
Lorena întorcîndu-se către fratele său. Domnul de Nemours 
este din casa de Savoia ; nimeni nu bănuieşte că ne este 
devotat şi, cum vintul suflă în prezent dinspre Piemont, poate 
ne va spune noutăţi. 

In acel moment se auziră bătăi uşoare respectuoase la 
uşa pe unde intrase mai înainte cardinalul şi pe care o 
încuiase apoi cu cheia. 

— Aha ! zise Carol de Lorena, cred că el este. 

— Atunci deschide, îi spuse Caterina. 

Şi, fără să-i pese de ce s-ar putea crede văzindu-se cheia 
unei uşi ce da în camera ei în mîna cardinalului de Lorena, îl 
împinse pe cardinal spre acea uşă. 

Intr-adevăr, era acelaşi duce de Nemours pe care l-am 
mai văzut introdus de cardinalul de Lorena în apartamentul 
Caterinei cu un an şi jumătate înainte, în dimineaţa cînd 
regele şi o parte din curte se aflau la vînătoare în pădurea 
Saint-Germain. 


Acesta, nefiind nici îngrijorat ca ducele de Guise, nici 
familiar ca fratele său cardinalul, voi s-o salute pe Caterina 
după toate regulile celei mai stricte etichete ; ea însă nu-i lăsă 
timp. 

— Domnule duce, îi spuse, uite că scumpul nostru 
cardinal ne anunţă că aveţi probabil noutăţi a ne spune. 
Vorbiţi... Ce ştiţi despre nenorocita asta de pace ? 

— Desigur, răspunse domnul de Nemours, că vă pot 
pune la curent, şi chiar din sursă directă. Mai înainte m-am 
despărţit de negociatorul Odoardo Maraviglia care abia s-a 
întors de la ducele Emmanuel de Savoia. 

— Atunci trebuie să fii bine informat, zise cardinalul de 
Lorena, căci ducele Emmanuel de Savoia este cel mai 
interesat în afacerea asta, deoarece este în joc principatul lui. 

— Ei bine, lucru de mirare! zise domnul de Nemours ; 
căci, fie din nepăsare faţă de onoruri, fie lucru mult mai 
probabil — din vreo pricină misterioasă, cum ar fi vreun amor 
secret sau o logodnă cu altă femeie, prinţul Emmanuel- 
Philibert a primit propunerile ce i s-au făcut mai mult cu 
tristeţe decît cu bucurie. 

— Poate că şi el a fost prost plătit de recunoştinţa regală, 
spuse ducele de Guise cu amărăciune. Aşa ceva n-ar fi deloc 
de mirare, deoarece şi el este unul dintre învingători. 

— In acest caz, replică ducele de Nemours, este peste 
seamă de pretenţios, deoarece i se redau ţinuturile aproape 
în întregime, în afară de cinci oraşe şi chiar acele cinci oraşe îi 
vor fi înapoiate atunci cînd va avea un moştenitor de parte 
bărbătească de la soţia sa. 

— Şi soţia... cine va fi soţia ? întrebă repede cardinalul 
de Lorena. 

— A ! într-adevăr, răspunse Nemours, încă nu se ştie 
noutatea. Soţia sa va fi doamna Margareta de Franţa. 

— Sora regelui ! exclamă Caterina. 

— şi va vedea visul cu ochii, zise ducele Francisc ; nu 
voia de soţ decît un prinţ suveran. 

— Numai că, rosti Caterina cu acea asprime specifică 
femeilor cînd vorbesc unele de altele — numai că a aşteptat 
cam mult, drăguţa de ea ! căci, de nu mă înşel, în curînd 
împlineşte treizeci şi şase de ani ; dar, în sfîrşit, se pare că n-a 
aşteptat pe degeaba. 


— Şi cum a primit Emmanuel-Philibert vestea acestei 
alianţe regale ? 

— La început foarte rece. Contele Maraviglia pretinde că 
o clipă a văzut cum ducele se pregătea să refuze; după un 
sfert de oră de gîndire însă, a primit. Apoi seara, cînd l-a văzut 
pe ambasador, prinţul i-a spus că în privinţa căsătoriei ar dori 
să nu fie definitiv angajat pînă n-o va vedea pe prinţesa 
Margareta. Dar, înţelegeţi prea bine că ambasadorul n-a spus 
nimic de acea ezitare ci, dimpotrivă, a prezentat regelui 
Henric al Il-lea pe prinţul Emmanuel-Philibert ca pe cel mai 
bucuros şi mai recunoscător om din lume. 

— Şi ce provincii i se înapoiază ? întrebă ducele Francisc 
de Guise. 

— Toate, răspunse tînărul, în afară de oraşele Turin, 
Pignerol, Chieri, Chivas şi Villeneuve d'Asti, care îi vor fi 
redate la primul moştenitor de parte bărbătească. De altfel, 
regele Franţei ar fi făcut o greşeală să se tirguiască la oraşe şi 
castele cînd cedează atitea reginei Angliei şi regelui Spaniei ; 
vreo sută nouăzeci şi opt, mi se pare. 

— Aşa ! exclamă ducele de Guise făcîndu-se deodată 
palid ; şi n-ai auzit cumva întîmplător dacă printre acele oraşe 
şi castele regele ar ceda şi Calais ? 

— Nu ştiu nimic despre aşa ceva, răspunse ducele de 
Nemours. 

— La naiba ! exclamă ducele de Guise, asta ar fi ca şi 
cum mi-ar spune că nu mai are ce face cu spada mea ; m-aş 
duce s-o ofer atunci unui alt suveran ce ar folosi-o mai bine... 
dacă totuşi, adăugă el printre dinţi, nu mi-o voi păstra pentru 
mine. 

In clipa aceea un valet al cardinalului, aşezat ca strajă de 
Eminenta Sa, ridică grăbit draperia strigînd : 

— Regele ! 

— Unde-i ? întrebă Caterina. 

— În capătul galeriei mari, răspunse valetul. 

Caterina se uită la ducele Francisc ca şi cum l-ar fi 
întrebat ce socotea că-i de făcut. 

— İl voi aştepta, zise ducele. 

— Aşteptaţi-l monseniore, îi spuse ducele de Nemours ; 
sînteţi un cuceritor de oraşe şi un învingător în bătălii, aşa că 
puteţi aştepta cu fruntea sus pe toţi regii din lume. Nu credeţi 


însă că Maiestatea Sa, întilnind pe cardinalul de Lorena şi pe 
ducele de Guise, va găsi că sînt destui aici, chiar fără mine ? 

— Într-adevăr, încuviinţă Caterina, este de prisos să te 
văd aici. 

— Cheia, dragă cardinale. 

Cardinalul, ce ţinea cheia gata pregătită pentru orice 
împrejurare, o trecu repede reginei. Uşa se deschise înaintea 
ducelui de Nemours şi tocmai se închisese discret în urma 
aducătorului de veşti, cînd, în cadrul uşii opuse, apăru Henric 
de Valois cu chipul întunecat şi sprînceana încruntată. 


IV.LA FAVORITĂ 


Dacă l-am urmărit întîi pe ducele de Guise, în loc pe 
conetabil, nu înseamnă că ceea ce avea să se petreacă la 
doamna de Valentinois era mai puţin interesant decit ceea ce- 
am văzut întîmplîndu-se la Caterina de Medici, ci fiindcă, după 
cum am spus, ducele de Guise era un personaj mai important 
decît domnul de Montmorency şi Caterina o doamnă mai 
mare decît ducesa de Valentinois. Fiecăruia după meritul său. 

Dar acum, după ce am dat cinstea cuvenită supremaţiei 
regale, să vedem ce se petrecuse la frumoasa Diana de 
Poitiers, ca să aflăm de ce se prezentase Henric al II-lea la 
soţia sa cu chipul mohorit şi sprînceana încruntată. 

Sosirea conetabilului nu era o taină pentru ducesa de 
Valentinois, la fel cum nu era taină nici pentru regina Caterina 
de Medici întoarcerea ducelui de Guise; în numele Franţei şi 
sub egida regalității, fiecare din ele îşi urmărea interesele, 
Caterina strigind : „Guise!” şi ducesa de Valentinois 
„Montmorency !” 

După cum umblau vorbe îndrăzneţe pe socoteala reginei 
şi a cardinalului, la fel pălăvrăgeau limbile rele, cred că am 
mai spus-o, despre favorită şi conetabil. Dar, oare cum ar fi 
putut un bătrîn de şaizeci şi opt de ani, morocănos, grosolan 
şi arţăgos, să fie rivalul unui rege de patruzeci de ani, atit de 
elegant şi de curtenitor ? Este un mister a cărui lămurire o 


lăsăm în seama iscusiţilor anatomişti ce pretind că nici o fibră 
a inimii nu scapă cercetării lor. 

Fapt real, de netăgăduit şi limpede tuturor ochilor, era 
supunerea aproape pasivă a frumoasei Diana, acea favorită 
mai regină decît regina, nu numai la dorinţele, ci chiar la 
capriciile conetabilului. 

Este adevărat că asta dura de douăzeci de ani, adică de 
cînd frumoasa Diana avea virsta de treizeci de ani, iar 
conetabilul numai patruzeci şi opt. 

Aşa că ducesa întîmpină cu un strigăt de bucurie anunţul 


— Monseniorul conetabil de Montmorency. 

Nu era totuşi singură ; într-un colţ al apartamentului, 
tolăniţi pe nişte perne, doi copii frumoşi încercau viaţa în care 
intraseră prin poarta dragostei : erau tînăra regină Maria 
Stuart şi micul delfin Francisc căsătoriţi de şase luni şi mai 
îndrăgostiţi poate decit în ajunul nunţii. 

Tînăra regină aranja pe capul soţului o tocă de catifea 
cam prea mare pentru dînsa şi care, pretindea ea, n-ar fi fost 
prea mică pentru el. 

Erau atît de cufundaţi în acea gravă ocupaţie că oricît de 
important, politiceşte vorbind, era anunţul acela ce arăta 
întoarcerea ilustrului prizonier la Paris, nici n-o auziră, ori dacă 
o auziră, nu-i dădură nici cea mai mică atenţie. 

Dragostea la cincisprezece şi şaptesprezece ani este un 
lucru atît de frumos, încît un an de dragoste face cît douăzeci 
de ani de viaţă ! Francisc al II-lea murind la nouăsprezece ani, 
după doi ani de fericire cu frageda şi frumoasa Maria, n-a fost 
oare mai fericit decît cea care a trăit treizeci de ani mai mult 
ca el, dar dintre aceştia petrecîndu-şi trei ani ca fugară şi 
optsprezece ani în temniţă ? 

Aşa că, fără a se sinchisi de încîntătorul grup ce-şi trăia 
într-un ungher viaţa-i excepţională şi favorizată, Diana păşi în 
întîmpinarea  conetabilului cu braţele deschise, oferind 
fruntea-i frumoasă spre sărutare. 

El însă, mai prudent, se opri chiar în clipa cînd voia să-şi 
apropie buzele. 

— Hei ! încîntătoarea mea ducesă, făcu el, pare-mi-se că 
nu eşti singură ? 

— Ba sînt, dragă conetabile, răspunse ea. 


— Ei, asta-i ! oricît de bătrîn oi fi, ochii îmi sînt încă 
destul de buni ca să văd că mişună ceva pe acolo. 

Diana începu a ride. 

— Acel ceva care mişună pe acolo este regina Scoției şi 
a Angliei şi moştenitorul coroanei Franţei. — N-avea însă nici 
o grijă, sînt atît de ocupați cu treburile lor încît nu se 
amestecă într-ale noastre. 

— Ei, zău ! treburile merg aşa de prost de cealaltă parte 
a mării încît desfăşurarea evenimentelor preocupă minţile lor 
tinere ? 

— Dragă conetabile, chiar să ajungă scoţienii la Londra 
sau englezii la Edinbourg — asta fiind în amîndouă cazurile un 
mare eveniment — şi de s-ar striga vestea la fel de tare cum 
s-a strigat sosirea domniei-tale, mă îndoiesc că vreunul din 
aceşti doi copii ar întoarce măcar capul. A ! nu, slavă Celui-de- 
Sus ! sînt preocupaţi de altfel de lucruri importante : se 
iubesc, dragă conetabile ! Ce importanţă are regatul Angliei şi 
al Scoției faţă de cuvintul a iubi, ce deschide împărăţia cerului 
celor ce-l rostesc între două sărutări ! 

— Ah ! sirenă ce eşti ! murmură bătrînul conetabil. — 
Dar ia să vedem, cum stăm cu afacerile noastre ? 

— Cred că afacerile noastre merg minunat, răspunse 
Diana, deoarece sînteţi aici... Pacea este încheiată, sau ca şi 
încheiată ; domnul Francisc de Guise va fi silit să-şi vîre spada 
lui mare în teacă. Cum nu mai este nevoie de locotenent- 
general, însă cum este nevoie întotdeauna de un conetabil, 
scumpul meu conetabil va ieşi la suprafaţă şi se va vedea 
iarăşi primul om din regat, în loc să fie al doilea. 

— Ei comedie ! dar ştii că nu-i deloc prost ticluită treaba! 
zise conetabilul. Mai rămîne problema răscumpărării. Află 
frumoasa mea Diana, că sînt eliberat pe cu- vînt şi că datorez 
două sute de mii de scuzi de aur. 

— Ei şi ? întrebă ducesa zîimbind. 

— Ei, drăcia dracului ! răscumpărarea asta n-am da gînd 
s-o plătesc. 

— Cînd ai fost prins, dragă conetabile, pentru cine 
luptai ? 

— Ei, la naiba ! pentru rege, mi se pare, deşi rana cu 
care m-am ales a fost numai a mea. 


— Ei, atunci cel care va plăti va fi regele. Dar parcă te- 
am auzit spunînd, dragă conetabile, că de voi izbuti să închei 
cu bine negocierile de pace, ducele Emmanuel care-i un prinţ 
generos te va ierta de aceşti două sute de mii de scuzi. 

— Am spus eu asta ? întrebă conetabilul. 

— Nu mi-ai spus-o, mi-ai scris-o. 

— Drace, drace ! zise conetabilul rizînd, va trebui deci să 
te iau părtaş cu ceva la speculație. Ei, dacă-i aşa, să dăm 
cărţile pe faţă. Da, domnul duce de Savoia îmi înapoiază cei 
două sute de mii de scuzi ; cum însă nepotul meu amiralul 
este un cavaler prea trufaş ca să accepte asemenea 
restituire, n-am să-i spun nimic. 

— Perfect ! astfel că-ţi va număra cei o sută de mii de 
scuzi ai lui ca şi cum ar trebui să-i plăteşti ducelui Emmanuel- 
Philibert ? 

— Exact. 

— Astfel că, urmă Diana, regele îţi va număra cei două 
sute de mii de scuzi ai dumitale, ca şi cum ar trebui să-i 
plăteşti ducelui Emmanuel-Philibert ? 

— larăşi exact. 

— Astfel că vei avea trei sute de mii de scuzi pe care nu-i 
datorezi nimănui ? 

— Intocmai ! şi care datorează plăcerea de a se afla în 
mîinile frumoasei mele ducese de Valentinois... Dar — cam 
orice muncă merită o plată — iată ce vom face cu aceşti trei 
sute de mii de scuzi... 

— Mai întîi, îi luă vorba ducesa, vom rezerva două sute 
de mii ca să-l despăgubim pe scumpul nostru conetabil de 
cheltuielile de campanie şi de pagubele şi prejudiciile 
pricinuite de optsprezece luni de închisoare. 

— Crezi că este prea mult ? 

— Scumpul nostru conetabil este un leu şi-i drept să-şi ia 
partea leului. — lar cele o sută de mii care rămîn ? 

— lată cum le vom împărţi : jumătate, adică cincizeci de 
mii, pentru a cumpăra pompoanele şi agrafele ce-o vor 
împodobi pe frumoasa mea ducesă şi cincizeci de mii pentru 
înzestrarea sărmanilor noştri copii care ar fi tare lipsiţi dacă 
regele n-ar adăuga şi el ceva zestrei pe care un nenorocit 
părinte o dă feciorului, cu atît de mari sacrificii! 


— Este adevărat că fiica noastră Diana are averea lăsată 
de soţ ca ducesă de Castro şi că acea avere este de o sută de 
mii de scuzi... Dar înţelegi prea bine, dragă conetabile, că 
dacă în dărnicia sa regele găseşte că nu este îndeajuns 
pentru soţia unui Montmorency şi fiica unui rege, nu eu voi fi 
cea care-i voi strînge baierele pungii cînd le va deschide 
pentru a dărui. 

Conetabilul privi pe favorită cu un fel de admiraţie. 

— Aşa ! rosti el, vra-să-zică regele nostru tot mai poartă 
inelul magic pe care i l-ai pus în deget ? 

— Tot îl mai poartă, răspunse zimbind ducesa ; şi cum mi 
se pare că aud pasul Maiestăţii Sale, cred că vei avea singur 
dovada. 

— A! a! făcu conetabilul, tot pe coridorul acesta con- 
tinuă să vină regele şi tot mai are cheia ce deschide uşa ? 

Intr-adevăr regele avea cheia de la uşa secretă a Dia- 
nei, după cum cardinalul avea cheia de la uşa secretă a 
Caterinei. 

Existau multe uşi secrete la Luvru şi toate aveau cite o 
cheie, dacă nu chiar două. 

— Ei asta ! spuse ducesa privind cu o indefinibilă 
expresie de ironie pe bătrînu-i adorator, nu cumva ai să începi 
acum a fi gelos pe rege ? 

— Poate că aş avea de ce, bombăni bătrînul soldăţoi. 

— A ! bagă de seamă, zise ducesa neputîndu-se stăpîmi 
de a nu face aluzie la proverbiala zgircenie a lui Mont- 
morency, ar însemna gelozie plasată cu două sute la sută în 
pierdere şi nu-i dobînda cu care obişnuieşti să-ţi plasezi... 

Era să spună : „dragostea” dar îşi puse lacăt gurii. 

— Ce ? întrebă conetabilul. 

— Banii dumitale, spuse ducesa. 

In clipa aceea intră regele. 

— O! sire, exclamă Diana alergînd înaintea lui, venţi! 
căci tocmai era să trimit pe cineva să vă caute...lată pe 
scumpul nostru conetabil care ne soseşte la fel da tînăr şi de 
falnic ca zeul Marte. 

— Da, răspunse regele, folosind şi el limbajul mitologic a 
acelor vremuri ; şi prima lui vizită a fost la zeiţa Venus... Are 
dreptate ; eu nu spun : „fiecăruia după meritele sale,” ci 
„frumuseţii toate onorurile”. — Dă-mi mîna dragă conetabile. 


— Ei drăcie ! sire, bombăni Montmorency al cărui chip îşi 
reluase expresia morocănoasă, mă gîndesc dacă că v-o dau. 

— Asta-i ! şi pentru ce mă rog ? zise regele rizînd. 

— Pentru că am impresia că m-aţi cam uitat pe acolo, 
răspunse conetabilul tot mai îmbufnat. 

— Eu, să te uit, dragă conetabile ? exclamă regele 
începînd a se apăra cînd era într-o situaţie atît de bună de 
atac. 

— Ei ! e drept că domnul de Guise a trimbiţat atîta la 
urechea Maiestăţii Voastre ! zise conetabilul. 

— De, făcu Henric neputîndu-se stăpîni de-a răspunde ca 
o lovitură directă fentei cu care îl atacase Montmorency, nu 
poţi împiedica pe un victorios să sune din trimbiţă... 

— Sire, zise Montmorency ţănţoşindu-se ca un cocoş, se 
cunosc înfrîngeri la fel de glorioase ca şi o victorie ! 

— Da, însă mai puţin avantajoase, trebuie s-o re- conoşti, 
i-o întoarse regele. 

— Mai puţin avantajoase... mai puţin avantajoase, 
bombăni conetabilul, se înţelege ! Dar războiul este un joc în 
care chiar cel mai iscusit poate pierde partida ; părintele 
vostru regele ştia ceva în privinţa asta ! 

Henric se înroşi uşor. 

-— Cît despre oraşul Saint-Quentin, urmă conetabilul, mi 
se pare că dacă s-a predat... 

— Mai întîi, îi tăie iute vorba Henric, că oraşul Saint- 
Quentin nu s-a predat; oraşul Saint-Quentin a fost cucerit şi 
cucerit, ştii bine, după o apărare eroică ! Oraşul Saint-Quentin 
a salvat Franţa, pentru care... 

Henric şovăi. 

— Da, sfirşiţi : pentru care bătălia de la Saint-Laurent 
fusese un dezastru, nu-i aşa ? Asta voiaţi să spuneţi ?... Merită 
să fii schilodit, să suferi, să fii luat prizonier pen- tru un rege, 
ca la urmă acel rege să te răsplătească cu un compliment atit 
de dulce ! 

— Nu, dragă conetabile, spuse Henric pe care o privire a 
Dianei îl făcea să regrete cele spuse, nu, n-am spus asta ! din 
contră... am remarcat doar că Saint-Quentin s-a apărat 
admirabil. 

— Da, desigur ! unde mai pui că Maiestatea Voastră s-a 
purtat atît de frumos cu apărătorul oraşului! 


— Cu Coligny ? Ce puteam face mai mult, dragă co- 
netabile, decît să-i plătesc răscumpărarea împreună cu a 
domniei tale ? 

— Să nu vorbim despre asta, Sire... Parcă despre răs- 
cumpărarea lui Coligny ar fi vorba ! Este vorba de în- 
temniţarea lui Dandelot. 

— A ! a ! făcu regele, să mă ierţi, dragă conetabil dar 
Dandelot este un eretic ! 

— Ca şi cum noi ceilalţi n-am fi cu toţii, mai mult sau mai 
puţin, eretici ! Aveţi cumva pretenţia, sire, să intraţi în 
paradis? 

— De ce nu? 

— Asta-i ! o să vă duceți cum s-a dus şi bătrînul vostru 
mareşal Strozzi, care a murit ca un renegat. Intrebaţi-l puţin 
pe prietenul vostru domnul de Vieilleville ce-a spus mareşalul 
cînd şi-a scuipat sufletul. 

— Ce-a spus ? 

— A spus : „Reneg pe Dumnezeu ; petrecerea mea s-a 
sfîrşit!” lar cînd domnul de Guise i-a răspuns : „Bagă de 
seamă, mareşale, chiar astăzi te vei înfăţişa înaintea lui 


Dumnezeu pe care îl renegi ! — Ei ! făcuse muribundul 
pocnind din degete, astăzi voi fi acolo unde-s toţi cei morţi de 
şase mii de ani !...” Atunci, dacă-i aşa, de ce nu pui să-l 


dezgroape şi nu-i arzi leşul în piaţa Grève ? Ai avea şi un 
motiv în plus : că ela murit pentru Maiestatea Voastră, pe 
cînd ceilalţi n-au fost decit răniţi! 

— Conetabile, protestă regele, eşti nedrept ! 

— Nedrept ? Asta-i ! atunci unde-i domnul Dandelot? 
Inspectează cavaleria Maiestăţii Voastre cum îi cere func- ţia, 
ori se odihneşte în castelul lui după vestitul asediu de la Saint- 
Quentin, unde aţi recunoscut singur că a să- vîrşit minuni de 
vitejie ? Nu ! este întemnițat în castelul Melun. Şi pentru ce 
mă rog ? Pentru că şi-a spus sincer părerea despre liturghie!... 
Ei! drăcie! nu ştiu ce mă opreşte să mă fac şi eu hughenot, 
sire, şi să-mi ofer sabia domnului de Condés ! 

— Conetabile ! 

— Şi cînd mă gîndesc că sărmanul, scumpul meu 
Dandelot tot domnului de Guise îi datoreşte probabil 
închisoarea... 


— Conetabile, spuse regele, îţi jur că domnii de Guise n- 
au nici un amestec în afacerea asta. 

— Cum ! vreţi să-mi spuneţi că nu-i o maşinaţie a 
infernalului vostru cardinal ? 

— Conetabile, ai o dorinţă ? spuse regele ocolind în- 
trebarea. 

— Ce anume ? 

— Ca în cinstea şi bucuria întoarcerii cu bine a domniei 
tale, domnul Dandelot să fie pus în libertate ? 

— Ei, drăcia naibii ! strigă conetabilul, cred şi eu că 
doresc asta ! ba chiar spun mai mult: vreau asta ! 

— Conetabile şi vere, obiectă regele cu un zîmbet, ştii că 
însăşi regele spune doar : „Voim !” 

— Dacă-i aşa, sire, interveni Diana, spuneţi : „Voim ca 
destoinicul nostru slujitor Dandelot să fie pus în libertate 
pentru a putea lua parte la căsătoria iubitei noastre fiice 
Diana de Castro cu Francisc de Montmorency, conte de 
Damville.” 

— Da, bombăni şi mai morocănos conetabilul, dacă 
totuşi căsătoria asta se va face... 

— Şi de ce nu s-ar face ? întrebă Diana ; găseşti că 
viitorii soţi sînt prea săraci pentru a încerca să-şi dureze un 
cămin ? 

— A ! dacă numai asta-i problema, zise regele, încîntat 
întotdeauna cînd putea să scape dintr-o încurcătură cu preţul 
banilor, vom găsi noi o sută de mii de scuzi într-un colţ al 
vistieriei domniilor noastre. 

— Parcă de asta ar fi vorba ! replică conetabilul. La dracu 
! cine vorbeşte aici de bani ? Mă îndoiesc că se va face 
căsătoria, însă din alt motiv. 

— Şi care anume ? întrebă regele. 

— Ei, iată, pentru că această căsătorie displace bunilor 
noştri prieteni, domnii de Guise. 

— Văd, conetabile, că vrei să te lupţi cu nişte năluci. 

— Nişte năluci ! Şi de ce credeţi, mă rog, că se află 
domnul Francisc de Guise la Paris, dacă nu pentru a împiedica 
căsătoria asta care poate da o nouă strălucire casei mele... 
deşi, dacă ne gîndim bine, adăugă cu insolenţă conetabilul, 
doamna de Castro nu-i decît o bastardă. 

Regele îşi muşcă buzele, iar Diana se înroşi. 


Dar, nevrînd să răspundă ultimei fraze, regele zise : 

— Mai întîi, dragă conetabile, te înşeli : domnul de Guise 
nu-i la Paris. 

— Şi-atunci unde este ? 

— In tabăra de la Compiègne. 

— Bine ! sire.. Şi o să-mi spuneţi că nu i-aţi dat 
permisie? 

— Pentru ce să-i dau ? 

— Ei, ca să vină aici. 

— Eu ? n-am dat nici o permisie domnului de Guise. 

— Dacă-i aşa, sire, domnul de Guise a venit la Paris fără 
permisie, asta-i tot. 

— Eşti nebun, conetabile! Domnul de Guise ştie prea 
bine tot ce îmi datorează, pentru a părăsi tabăra fără învoirea 
mea ! 

— Este adevărat, sire, că ducele vă datorează mult, vă 
datorează enorm de mult, numai că a uitat ce vă datorează. 

— In sfîrşit, conetabile, interveni şi Diana la timp, sînteţi 
sigur că domnul de Guise a săviîrşit... nu ştiu cum să spun... ce 
cuvint se întrebuinţează pentru o încălcare a disciplinei ? a 
săvirşit această necuwviinţă ? 

— Să fiu iertat, zise conetabilul ; dar l-am văzut. 

— Cînd ? întrebă regele. 

— Chiar mai înainte. 

— Unde ? 

— La poarta Luvrului ; ne-am întîlnit acolo. 

— Dar cum se face că eu nu l-am văzut ? 

— Pentru că în loc să cotească la stînga, va fi cotit poate 
la dreapta şi în loc să ajungă la rege va fi ajuns la regină ? 

— Susţii că domnul de Guise este la regină ? 

— O ! Maiestatea Voastră poate fi sigură, zise cone- 
tabilul. Pun pariu că nu-i singur şi că se mai află acol în plus şi 
domnul cardinal. 

— Aha ! strigă regele, vom vedea noi asta... Aşteaptă-mă 
aici, conetabile ; nu lipsesc decit o clipă. 

Şi regele ieşi furios în timp ce Diana şi conetabilul 
schimbau o privire răzbunătoare, iar delfinul Francisc şi 
micuța regină Maria, ce nu văzuseră şi nu auziseră nimic, 
schimbau o sărutare de dragoste. 


lată de ce regele Henric al II-lea intra la regina Caterina 
de Medici cu chipul mohorit şi sprînceana încruntată. 


V.ÎN CARE, DUPĂ CE ÎNVINSUL A FOST 
_ TRATAT CA UN ÎNVINGĂTOR, . 
ÎNVINGĂTORUL ESTE TRATAT CA UN ÎNVINS 


Atitudinea celor trei personaje era diferită, exprimînd 
destul de bine starea sufletească a fiecăruia. 

Regina Caterina se afla tot lîngă uşa tainică, rezemată 
de draperie şi cu mîna în care ţinea cheia ascunsă la spate; se 
făcuse cam palidă şi tremura toată, atît de mult seamănă 
misterioasele emoţii ale ambiţiei cu cele ale dragostei. 

Cardinalul, în picioare, în simplu-i costum de prelat, 
jumătate eclesiastic, jumătate militar, sta lîngă o masă 
încărcată cu tot felul de hirtii şi găteli femeieşti, spri- jinindu- 
se cu pumnalul de masă. 

Ducele Francisc se afla singur izolat în faţa uşii; părea un 
campion intrat în arenă pentru a sfida pe oricare nou venit şi 
a-i înfrunta toate loviturile. In costumul său aproape militar — 
doar coiful şi platoşa lipsindu-i — cu cişmele lungi pline de 
noroi, cu spada mare încinsă la brîu, alipită de şoldu-i ca o 
neînduplecată şi credincioasă prietenă, avea aceeaşi 
înfăţişare pe care ştia s-o ia pe cîmpul de bătălie, cînd valurile 
duşmanilor veneau să se sfarme de pieptul calului său aşa 
cum se sfărimă pe furtună talazurile înfuriate de colţul unei 
stînci. Descoperit înaintea maiestăţii regale, îşi ţinea în mînă 
pălăria de fetru împodobită cu pană cireşie, dar statura-i 
înaltă şi falnică ca a unui stejar nu-şi pierduse nimic din 
impunătoarea-i ţinută în faţa regelui. 

Henric se izbi de acea demnitate victorioasă ce-o făcuse 
să spună pe nu ştiu care mare doamnă a timpului că în 
prezenţa ducelui de Guise toţi ceilalţi gentilomi păreau 
oameni de rînd. 

Regele se opri, cum se opreşte piatra ce loveşte un zid, 
ca glonţul ce ricoşează pe fier. 


— A ! dumneata eşti, vere! rosti el; sînt mirat că te văd 
aici, te credeam la comanda taberei din Compiegne. 

— La fel ca şi mine, sire, răspunse ducele de Guise ; am 
fost cît se poate de mirat întîlnindu-l pe conetabil la poarta 
Luvrului, căci îl credeam prizonier la Anvers. 

La acest răspuns tăios Henric îşi muşcă buzele. 

— Este adevărat, domnule, zise el ; căci am plătit răs- 
cumpărarea şi pentru două sute de mii de scuzi am avut 
plăcerea de a revedea pe un prieten credincios şi vechi 
slujitor. 

— Maiestatea Voastră nu preţuieşte decît la două sute de 
mii de scuzi oraşele pe care le cedează, după cît se aude, 
Spaniei, Angliei şi Piemontului ? Cum cedează aproape vreo 
două sute, asta n-ar însemna decit o mie de scuzi de oraş. 

— Cedez acele oraşe, domnule, zise Henric, nu pentru a-l 
răscumpăra pe domnul de Montmorency, ci pentru a cîştiga 
pacea. 

— Am crezut pînă acum, că în Franţa cel puţin, pacea se 
cîştigă prin victorii. 

— Asta din pricină că în calitatea dumitale de prinţ 
Loren, nu cunoşti bine istoria Franţei... Ai uitat, printre altele, 
tratatele de la Brétigny şi de la Madrid ? 

— Nu, sire ! dar nu credeam că situaţiile ar putea fi 
identice sau măcar asemănătoare... După bătălia de la 
Poitiers, regele loan se afla prizonier la Londra ; după bătălia 
de la Pavia, regele Francisc | se afla prizonier la Toledo. 
Astăzi, regele Henric al II-lea în fruntea unei falnice oştiri se 
află atotputernic în palatul său, Luvru ! La ce bun să mai 
reînviem, în plină prosperitate, dezastrele epocilor nefericite 
ale Franţei ? 

— Domnule de Guise, îi spuse cu trufie regele, îţi dai 
seama ce împuterniciri ţi-am acordat numindu-te loco- tenent- 
general al regatului ? 

— Da, sire ! după dezastruoasa bătălie de la Saint- 
Laurent, după eroica apărare de la Saint-Quentin, cînd 
duşmanul se afla la Noyon, cînd domnul de Nevers nu mai 
avea decit vreo două, trei sute de gentilomi în jurul lui, cînd 
Parisul alarmat fugea peste barierele sfărimate ; cînd regele, 
din vîrful celui mai înalt turn al castelului de la Compiègne, 
cerceta drumul Picardiei, pentru a se retrage cel din urmă în 


faţa inamicului — nu ca un rege ce nu trebuie să se expună 
loviturilor, ci ca un general, ca un comandant, ca un oştean ce 
protejează retragerea — m-aţi chemat, sire, şi m-aţi numit 
locotenent-general al regatului. Datoria mea, din clipa aceea, 
a fost să salvez Franţa pe care domnul de Montmorency o du- 
sese la dezastru. Ce-am făcut atunci, sire ? Am adus în Franţa 
armata din Italia, am eliberat oraşul Bourg, am smuls cheile 
regatului vostru de la centura reginei Maria Tudor reluîndu-i 
Calais, am recucerit Guines, Ham şi Thionville, am luat prin 
surprindere Arlon, am reparat dezastrele de la Gravelines şi, 
după un an de război înverşunat, am adunat în tabăra de la 
Compiègne o armată de două ori mai puternică decit în clipa 
cînd i-am luat comanda. Aveam datoria să fac toate astea, 
sire ? 

— Desigur, desigur, îngînă Henric încurcat. 

— Ei, atunci, să-mi îngăduie Maiestatea Voastră a-i 
spune că nu înţeleg deloc întrebarea pe care mi-a pus-o : „iți 
dai seama ce împuterniciri ţi-am acordat numindu-te 
locotenent-general al regatului ?” 

— Voiam să-ţi spun, domnule duce, că printre drepturile 
pe care un rege le acordă unui supus, rareori se află şi cel al 
reproşului. 

— Mai întîi, răspunse ducele Francisc înclinîndu-se cu o 
politeţă atit de exagerată încît devenea impertinentă, îmi voi 
permite să atrag atenţia Maiestăţii Voastre că de fapt nu am 
cinstea de a fi supusul ei. După moartea ducelui Albert, 
împăratul Henric al Ill-lea a dat ducatul Lorenei de Sus lui 
Gerard de Alsacia, primul duce ereditar şi strămoş al casei 
noastre; am primit ducatul acesta de la tatăl meu care îl 
primise de la al său... Prin mila lui Dumnezeu, aşa cum l-am 
primit de la părintele meu, îl voi lăsa moştenire fiului meu ! 
Este ceea ce face şi Maiestatea Voastră, într-o măsură mai 
mare, pentru regatul Franţei. 

— Ştii vere, răspunse Henric cercînd să dea un ton ironic 
discuţiei, că cele ce mi-ai spus mi-au trezit o teamă? 

— Ce teamă, Sire ? întreba ducele. 

— Ca nu cumva, într-o zi, Franţa să se războiască cu 
Lorena. 

Ducele îşi muşcă buzele. 


— Sire, îi întoarse el cuvînt, nu cred că aşa ceva ar fi cu 
putinţă, dar dacă totuşi s-ar întîmpla şi în calitatea mea de 
duce suveran ar trebui să-mi apăr patrimoniul împotriva 
Maiestăţii Voastre, vă jur că numai pe breşa ultimei mele 
fortărețe aş semna un tratat de pace atît de dezastruos ca cel 
pe care l-aţi încheiat. 

— Domnule duce ! spuse regele 
ridicînd tonul. 

— Sire, răspunse domnul de Guise, îngăduiţi-mi să spun 
Maiestăţii Voastre ceea ce gindesc şi ceea ce gîndim noi toţi 
cei care sîntem nobilimea. Se spune că autoritatea unui 
conetabil este atit de mare încît într-o situaţie extrem de 
gravă poate dispune de o treime a regatului. Ei bine, domnul 
conetabil, fără un motiv mai grav decit că vrea să iasă dintr-o 
închisoare unde se plictiseşte, vă costă mai mult de o treime 
a regatului, sire !... Da, o treime a regatului, căci socot că 
aparţine regatului vostru, sire, tot Piemontul cucerit, pentru 
care coroana Franţei a cheltuit mai mult de patruzeci de 
milioane în aur, iar pămîntul Franţei a pierdut peste o sută de 
mii de fii ! Căci socot că aparţin regatului vostru minunatele 
parlamente din Torino şi Chambery pe care răposatul rege, 
stăpînul şi părintele vostru, le întemeiase, ca şi în alte state, 
după modelul francez ! Căci regatului vostru aparţin toate 
frumoasele oraşe transalpine, în care atiţia supuşi de ai voştri 
şi-au întemeiat neam şi descendență, încît încetul cu încetul 
locuitorii abandonau italiana lor stricată, începînd a vorbi o 
franceză tot atit de curată ca cea care se vorbeşte la Lyon sau 
la Tours ! 

— Şi mă rog, întrebă Henric, ne prea ştiind ce să 
răspundă unor asemenea argumente, pentru cine am re- 
nunţat la toate acestea ? Pentru fiica tatălui meu, pentru sora 
mea Margareta. 

— Nu, Sire, aţi renunţat în favoarea ducelui Emmanuel- 
Philibert, soţul ei, adică a celui mai crunt duşman al vostru, a 
celui mai înverşunat adversar ! Odată căsătorită, prinţesa 
Margareta nu mai este fiica tatălui vostru, regele ; prinţesa 
Margareta nu mai este sora voastră ; prinţesa Margareta este 
ducesă de Savoia. Şi vreţi să vă spun ce se va întîmpla, sire ? 
Cum va intra în stăpînirea pămiînturilor sale, ducele de Savoia 
va smulge tot ce a fost plantat acolo de regele, tatăl vostru, şi 

nălţîindu-şi capul şi 


de Maiestatea Voastră, astfel că întreaga glorie cîştigată de 
Franţa în Italia în timp de douăzeci şi şase, treizeci de ani, se 
va stinge cu desăvirşire şi niciodată nu veţi mai putea spera 
să recuceriţi ducatul Milanului. Şi nu asta îmi tulbură cel mai 
mult mintea şi îmi sfişie inima, ci că această favoare o 
acordaţi locotenentului-general al regelui Filip, reprezentantul 
acelei case de Spania, duşmana noastră de moarte ! Gîndiţi- 
vă, Sire, prin Alpi, a căror trecători le stăpîneşte ducele de 
Piemont, Spania se află la porţile Lyonului ! a Lyonului care 
astăzi a ajuns oraş de frontieră ! 

— A ! în privinţa asta, răspunse Henric, te sperii degeaba 
vere ! Printr-o înţelegere făcută împreună, domnul duce de 
Savoia trece de fapt din slujba Spaniei într-a noastră. Dacă 
domnul conetabil moare, spada sa este făgăduită ducelui 
Emmanuel-Philibert. 

— Şi, fără îndoială, din pricina asta i-a luat-o mai 
devreme, la Saint-Quentin ? replică cu amărăciune ducele de 
Guise. 

Apoi, fiindcă regele făcea un gest de enervare, ducele 
urmă: 

— lertaţi-mă, Sire, am greşit, asemenea probleme tre- 
buiesc discutate mai serios... A ! ducele Emmanuel-Philibert 
va moşteni funcţia domnului de Montmorency ? A ! domnul de 
Savoia va ţine în mînă spada împodobită cu flori de crin ? Ei 
bine, sire, în ziua cînd îi vei încredința acea spadă, teme-te să 
n-o întrebuinţeze la fel ca şi contele de Saint-Paul ce era un 
străin ca şi ducele de Savoia fiind din casa de Luxembourg. 
Regele Ludovic al XI-lea şi ducele de Burgundia au încheiat şi 
ei într-o zi pacea, aşa cum vreţi s-o faceţi, ori cum aţi şi făcut- 
o, cu regele Spaniei. Una din condiţiile acelei păci era ca 
funcţia de conetabil al Franţei să fie dată contelui de Saint- 
Paul şi i-a fost dată ; dar cum a ajuns conetabil, îl favoriză în 
ascuns pe ducele de Burgundia, primul lui stăpîn, şi după cum 
se poate vedea în Memoriile lui Filip de Comines, de atunci a 
mers numai din trădare în trădare. 

— Atunci, spuse regele, dacă mă trimiţi la Memoriile lui 
Filip de Comines, îţi voi răspunde cu Memoriile lui Filip de 
Comines. Care a fost rezultatul tuturor trădărilor contelui de 
Saint-Paul ? Că i s-a tăiat capul, nu-i aşa ? Atunci, ascultă ce-ţi 
spun, vere : la prima trădare a ducelui Emmanuel, îţi jur — şi 


asta ţi-o spun eu — că va păţi de la mine acelaşi lucru pe care 
l-a păţit contele de Saint-Paul de la predecesorul meu Ludovic 
al XI-lea... Dar cu voia Celui-de-Sus nu se va întîmpla aşa ! 
urmă regele. Ducele Emmanuel-Philibert nu va uita nici cînd 
ce ne datorează, avînd totdeauna înaintea ochilor situaţia pe 
care i-am făcut-o. De asta păstrăm în mijlocul ținuturilor sale 
marchizatul de Saluces, în semn de cinstire pentru coroana 
Franţei şi pentru ca ducele de Savoia, copiii şi urmaşii săi să 
nu uite niciodată că regii noştri au cucerit şi au stăpinit 
altădată tot Piemontul şi toată Savoia, dar de dragul unei fiice 
a Franţei căsătorită în familia lor, li s-a restituit, ba mai 
degrabă li s-a dat gratuit tot ceea ce stăpiniseră dincoace şi 
dincolo de munţi, pentru a-i face, datorită acestei dărnicii 
nemărginite, mai supuşi şi mai devotați coroanei Franţei. 

Dar regele, văzînd că ducele de Guise nu părea să 
preţuiască la justa valoare posesia marchizatului de Saluces 
pe care şi-o rezerva Franţa, adăugă : 

— De altfel, dacă ai vrea să te gindeşti mai bine, dom- 
nule duce, ai spune ca mine că a fost o uzurpare foarte silnică 
din partea răposatului rege, stăpînul şi părintele meu, 
săvirşită împotriva bietului prinţ, tatăl actualului duce de 
Savoia ; căci nu avea nici un drept acolo şi n-a fost o faptă de 
bun creştin să alunge pe un fiu din ducatul părintelui său, 
despuindu-l de toate. Şi chiar de n-aş avea alt motiv decit de 
a uşura sufletul regelui, tatăl meu, de acest păcat, aş dori să-i 
restitui la Emmanuel-Philibert ceea ce-i aparţine. 

Ducele se înclină. 

— Ei ! domnule de Guise, întrebă regele, nu răspunzi 
nimic ? 

— Ba da, Sire... Deoarece însă Maiestatea Voastră este 
atit de pornită în momentul de faţă încît îl acuză pe părintele 
său, regele, de tiranie, socot — eu care îl consider pe regele 
Francisc | un rege mare şi nu un tiran — socot că nu regelui 
Henric al II-lea, ci regelui Francisc | trebuie să-i dau seamă de 
purtarea mea. Aşa cum îl judecaţi pe tatăl vostru, sire, tatăl 
vostru mă va judeca ; şi cum cred că judecata morţilor este 
mai fără greş decit a celor vii, condamnat de cel viu, fac apel 
la cel mort. 

Şi apropiindu-se de minunatul portret al lui Francisc | 
pictat de Titzian, astăzi unul din principalele podoabe ale 


muzeului Luvru, dar care era atunci principala podoabă a 
camerei în care avea loc discuţia pe care o relatăm — chiar de 
ar fi numai pentru a dovedi cititorilor noştri că nu virful săbiei 
spaniole, ci ochii frumoşi ai unei femei au hotărît semnarea 
nefericitului tratat de la Cateau-Cambrâsis — ducele rosti : 

— O rege Francisc |! tu care ai primit sabia de la Bayard 
şi ai fost numit regele cavaler, pentru a avea un renume care 
să cuprindă toate titlurile glorioase ce au fost date regilor 
predecesorii tăi, ai iubit prea mult, cît ai fost în viaţă, asediile 
şi bătăliile şi ţineai prea mult la frumosul regat al Franţei, ca 
să nu fi privit, de acolo de sus, ce se petrece la noi ! Tu ştii ce- 
am înfăptuit şi ce voiam să mai înfăptuiesc încă ; dar sînt oprit 
în drum, regele meu ! şi se preferă o pace care ne costă, 
semniîndu-se, mai mult decît ne-ar costa treizeci de ani de 
grele încercări ! Sabia mea de locotenent-general al regatului 
este deci inutilă şi cum nu vreau să se spună că o asemenea 
pace a fost încheiată cît timp ducele de Guise avea sabia la 
şold, eu, Francisc de Lorena, care nu mi-am predat niciodată 
sabia, ţi-o predau ţie, regele meu, primul pentru care am tras- 
o din teacă, şi care ştii cît valorează ! 

La aceste vorbe, desfăcîndu-şi sabia şi centironul, ducele 
le agăţă pe amîndouă, ca pe un trofeu, de rama ta- bloului se 
înclină şi ieşi, lăsînd pe regele Franţei furios, pe cardinal 
încremenit şi pe Caterina triumfătoare. 

Într-adevăr, răzbunătoarea florentină nu vedea în toate 
acestea decît un singur lucru : insulta adusă de ducele de 
Guise rivalei sale Diana de Valentinois şi duşmanului ei, 
conetabilul. 


VI.NEGUŢĂTORUL AMBULANT 


Între aceste două grupări de ambiţii potrivnice care, sub 
pretextul demnităţii regelui sau a măreției Franţei, îşi 
urmăreau interesele casei lor şi încercau să zădărnicească pe 
cele ale caselor rivale, se mai afla un al treilea grup cu totul 
devotat poeziei, artei, frumosului, adevărului şi binelui ; 
grupul era alcătuit din tînăra prinţesă Elisabeta, fiica lui 


Henric al II-lea, din văduva lui Horaţiu Farnese, Diana de 
d'Angoulème, ducesă de Castro, din cei doi tineri soţi pe care 
i-am întrezărit la doamna de Valentinois şi, în sfîrşit, era 
dominat de graţiosul şi seninul chip al doamnei Margareta de 
Franţa, fiica lui Francisc |, pe care pacea tocmai o logodise cu 
Emmanuel-Philibert. 

În jurul acestor încîntătoare figuri se învîrteau, ca nişte 
fluturi în jurul unui boschet de flori, toţi poeţii timpului 
Ronsard, Du Bellay, Jodelle, Daurat, Remy Belleau ; apoi mai 
serioşi decît aceştia, deşi la fel de cultivați, simpaticul Amyot, 
traducătorul lui Plutarc, dascălul prinţului Carol şi cancelarul 
de l'Hospital, secretarul particular al doamnei Margareta. 

Erau intimii, avînd dreptul la ceea ce s-a numit din timpul 
lui Ludovic al XIV-lea marile şi micile intrări, adică se puteau 
prezenta la orice oră din zi la doamna Margareta, 
protectoarea lor ; erau însă de preferinţă primiţi la ea după 
dejun, între orele unu şi două după amiază. 

Vestea păcii ce căpăta din ce în ce mai mult temei 
vorbindu-se chiar că lucrările preliminare fuseseră semnate, 
lăsase, trecînd cu aripile ei mari, albe, să cadă asupra 
grupului pe care l-am prezentat cititorilor noştri, pentru unii 
zîmbete, pentru alţii lacrimi. 

Ne putem închipui că în această distribuire de tristeţe şi 
bucurie, Maria Stuart şi Francisc al Il-lea n-aveau nimic de 
aşteptat; destinul le dăduse deja partea lor şi am văzut că nici 
unul nici altul n-aveau a se plînge de partea primită. 

Nici frumoasa văduvă a lui Horaţiu Farnese n-avea de ce 
să se plingă : se căsătorea cu un nobil şi frumos gentilom de 
treizeci, treizeci şi doi de ani, bogat, purtînd un nume mare. 
Viitorul nu mai avea pentru dînsa decît misterul acelei fericiri, 
mai mari sau mai mici pe care o dă soţilor armonia gusturilor 
sau opoziţia caracterelor. 

Prințesei Margareta, frumoasa zeiţă numită Pacea îi 
dăruise din cornul abundenţii cele mai multe speranţe. Se ştie 
amintirea ce-o păstrase, atunci cînd făcuse călătoria la Nisa, 
despre tînărul prinţ de vreo doisprezece, paisprezece ani ; 
acum după şaisprezece ani de deziluzii, piedici şi situaţii 
imposibile, iată că, dintr-odată, visul inimii ei devenea 
realitate, că fantasma lua o formă şi că speranţa se schimba 
într-o fericire sigură. 


Una din condiţiile acestei păci, despre care se spunea că 
este semnată, sau aproape semnată, era căsătoria cu acel 
prinţişor de Savoia ajuns acum, sub numele de Emmanuel- 
Philibert, unul din primii comandanţi ai timpului său. Aşa că, 
repetăm, doamna Margareta era nespus de fericită. 

Vai ! nu se întîmplase la fel pentru biata Elisabeta ! 
Logodită întîi cu tînărul prinţ don Carlos, care-i trimisese 
portretul, primind în schimb pe al ei, văzuse cum moartea 
neaşteptată a Mariei Tudor îi distrusese dintr-odată planurile 
de fericire, pe care le credea în afară de orice primejdie. 
Văduv prin moartea Mariei, respins de Elisabeta a Angliei, Filip 
al II-lea se întorsese spre Elisabeta de Franţa şi în condiţiile 
tratatului de pace nu trebuiseră schimbate decît două cuvinte, 
ce aveau să nenorocească două fiinţe, ba chiar trei. 

In locul celor două cuvinte : „Prințul Carlos se va căsători 
cu prinţesa Elisabeta de Franţa” se puseseră alte două 
cuvinte noi : „Regele Filip se va căsători cu prinţesa Elisabeta 
de Franţa”. 

Ori se înţelege ce lovitură teribilă dăduseră cele două 
cuvinte în inima bietei logodnice, căreia i se schimba astfel 
logodnicul fără a fi consultată. La cincisprezece ani, în loc să 
se căsătorească cu un tînăr prinţ de şaisprezece ani, frumos, 
curtenitor, îndrăgostit, era condamnată să se mărite cu un 
rege tînăr încă, dar îmbătrinit înainte de vreme, întunecat, 
bănuitor, fanatic, ce avea s-o încătuşeze în legile etichetei 
spaniole, cea mai severă dintre toate etichetele, care în locul 
întrecerilor  cavalereşti, a  balurilor, a  serbărilor, a 
spectacolelor, a turnirelor, îi va da din cînd în cînd oribila 
distracţie a unui autodafe. 

Diferitele personaje pe care le-am amintit se aflau, ca de 
obicei, întrunite după dejun, adică între orele unu şi două, la 
doamna Margareta, visînd fiecare la bucuria sau la miîhnirea 
sa : doamna Margareta lîngă fereastra întredeschisă prin care 
se strecura o palidă rază de soare ce părea că se încălzeşte în 
păru-i auriu ; Elisabeta culcată alături, cu capul rezemat de 
genunchii ei ; Diana de Cas- tro întinsă într-un fotoliu mare 
citind poeziile maestrului Ronsard şi Maria Stuart cîntînd la un 
fel de epinetă, adevărată bunică a clavecinului şi străbună a 
pianului, o melodie italiană căreia îi potrivise cuvinte compuse 
de ea. 


Deodată, doamna Margareta, a cărei ochi albaştri păreau 
a căuta pe cer un colţ de azur care să le amintească de patria 
lor, se trezi din visarea în care era cufundată şi, binevoind a-şi 
cobori către pămînt privirea-i de zeiţă, păru oarecum 
interesată de o scenă ce se petrecea într-o curte comunicînd 
printr-o portiţă, ori mai degrabă printr-o poartă dosnică, cu 
acea limbă de pămînt ce cobora pe atunci în pantă pînă la 
malul Senei, pe care îl vom numi impropriu cheiul, neştiind 
cum să-i spunem altfel. 

— Ce este ? întrebă doamna Margareta cu vocea-i fer- 
mecătoare, cîntată de toţi poeţii timpului şi care devenea şi 
mai dulce cînd vorbea slujitorilor ei, decît atunci cînd se 
adresa egalilor. 

O altă voce de jos îi răspunse cîteva cuvinte pe care ea 
le auzi, fiind aplecată în afara ferestrei, dar care n-ajunseră la 
urechile celor patru persoane, cu preocupări atît de diferite, 
ce se aflau în apartament. 

Cu toate acestea, Maria Stuart, dînd drumul ultimei note 
a cupletului pe care îl cînta, se întoarse spre prinţesa 
Margareta, ca pentru a-i cere explicaţia acelui dialog vertical 
din care nu auzise decit cîteva vorbe, adică numai cele rostite 
de prinţesă. 

— Micuța mea regină, răspunse Margareta acelei în- 
trebări mute, cere iertare pentru mine prea iubitului meu 
nepot, delfinul, pentru fapta nechibzuită pe care am săvirşit-o. 

— Ei ! Scumpă mătuşă, spuse Francisc înainte ca Maria 
Stuart să aibă timpul de a rosti un cuvint, ştim că faptele 
domniei tale  nechibzuite sînt întotdeauna  încîntătoare 
fantezii, aşa că îţi sînt de dinainte iertate, presupunînd că 
aflindu-ne la domnia-ta am avea dreptul de dojană ori de 
iertare. 

— Dar ce-aţi făcut, doamnă ? întrebă Diana de Castro 
ridicînd ochii de pe carte cu o expresie atit de languroasă, 
încît se vedea bine că nu numai cartea era pricina reveriilor ei 
ci şi amintirile ori speranţele pe care le nutrea. 

— Am îngăduit ca doi neguţători ambulanți italieni care 
nu voiau, ziceau ei, să ne arate decit nouă comorile închise în 
cuferele lor, să fie aduşi aici. După cît se pare, unul vinde 
juvaeruri şi celălalt stofe. 


— Ah! strigă micuța regină Maria bătînd din palme ca un 
copil, ce bine ai făcut, mătuşică ! Se aduc bijuterii aşa de 
frumoase de la Florenţa şi stofe aşa de minunate de la 
Veneţia ! 

— Dacă ne-am duce s-o căutăm pe doamna de Valen- 
tinois? întrebă Diana de Castro făcînd o mişcare să plece. 

Prinţesa Margareta o opri. 

— N-ar fi mai bine, scumpă Diană, îi spuse ea, să-i facem 
o surpriză iubitei noastre ducese ? Să alegem mai întîi cîteva 
lucruri pe care să i le trimitem în dar — presupunînd că 
negustorii aceştia ar fi atît de bine asortaţi cum pretind ei — 
apoi îi vom trimite chiar pe negustori. 

— Aveţi întotdeauna dreptate, doamnă, spuse Diana de 
Castro sărutînd mîna prinţesei. 

Aceasta se întoarse spre Elisabeta, 

— Şi tu, draga mea copilă, îi spuse ea, hai, nu vrei să 
surizi puţin? 

— De ce aş suride ? întrebă tînăra prinţesă întorcînd spre 
Margareta frumoşii ei ochi înlăcrimaţi. 

— Chiar de ar fi numai pentru cei ce te iubesc, copila 
mea! 

— Zimbesc văzînd că sînt încă în mijlocul celor ce mă 
iubesc, dar plîng gîndindu-mă că va trebui să-i părăsesc... 

— Eh ! puţin curaj, surioară ! spuse delfinul Francisc. Ce 
naiba ! regele Filip n-o fi aşa de îngrozitor cum se spune, şi 
apoi, cînd te gîndeşti la el îţi închipui un bătrîn ; gîndeşte-te 
însă că este chiar tînăr, n-are decit treizeci şi doi de ani, exact 
virsta lui Francisc de Montmorency care se va căsători cu 
surioara Diana... şi, după cum vezi, surioara Diana, ea nu se 
plînge ! 

Elisabeta suspină. 

— Nu m-aş plînge, spuse ea, de-ar fi să mă căsătoresc cu 
unul din neguţătorii ce vor intra acum, dar mă pling că mă 
căsătoresc cu regele Filip al II-lea. 

— Ei, lasă ! spuse micuța regină Maria, să vezi ce-o să-ţi 
bucure ochii stofele cele frumoase pe care o să ni le arate... 
Numai că ştergeţi-i, surioară dragă, ca să le poţi vedea mai 
bine. 

Şi apropiindu-se de Elisabeta îi şterse mai întîi ochii cu 
batista, apoi îi sărută. 


— Uite, zise ea, aud venind neguţătorii. 

Elisabeta încercă să zîmbească. 

— Dacă printre toate stofele lor se află una neagră cu 
fire de argint, să ştiţi că vreau s-o opresc pentru rochia mea 
de nuntă ; mi-o veţi, lăsa, nu-i aşa, surioarelor ? 

In clipa aceea uşa se deschise şi se zăriră în anticameră 
doi oameni în straie de negustori ambulanți, purtînd fiecare în 
spinare cîte o cutie mare dintr-acele în care negustorii de la 
bîlciuri îşi ţin marfa şi pe care le numesc cufere. 

— lertaţi-mă, Alteță, rosti uşierul adresîndu-se prinţesei 
Margareta, dar poate cei de jos n-au înţeles bine... 

— N-au înţeles bine ?... Cum aşa ? întrebă prinţesa. 

— Spun că aţi autorizat pe aceşti doi oameni să urce. 

— Spun adevărul, răspunse Margareta. 

— Atunci, oamenii aceştia pot intra ? 

— Desigur. 

— Intraţi oameni buni, spuse uşierul întorcîndu-se către 
cei doi colportori şi nu uitaţi unde vă aflaţi ! 

— Ei, fii liniştit, cinstite jupîne ! răspunse cel ce părea 
mai tînăr, un băiat frumos, blond cu ten roz, cu mustăţi şi 
barbă roşcate; nu intrăm prima dată la prinşi şi prinşeşe. 

— Bun ! spuse delfinul Francisc, nu mai este nevoie să-i 
întrebăm de unde vin ! 

Apoi, cu voce scăzută : 

— Mătuşă Margareta, spuse el rizind, probabil că sînt 
nişte ambasadori deghizați care au venit să vadă dacă ducele 
lor n-a fost înşelat cînd i s-a spus că sînteţi cea mai 
încîntătoare prinţesă din lume. 

— Ìn orice caz, răspunse Margareta, sînt dintre viitorii 
mei supuşi şi cred că nu găseşti nepotrivit să-i tratez ca atare. 

Apoi, întorcîndu-se spre ei: 

— Intraţi, prieteni, zise ea. 

— Hai, intră şi tu! N-auji că frumoasa doamnă, Dumnejeu 
ş-o aibă în pajă, ne pofteşte să intrăm ? 

Şi, pentru a da exemplu tovarăşului său, neguţătorul 
blond, cu pielea roză şi barba roşcată, intră. Camaradul lui 
intră după diînsul. 

Era un bărbat de vreo treizeci, treizeci şi doi de ani, 
voinic, cu ochii negrii barbă neagră şi care, cu toate hainele 


grosolane de stofă închisă la culoare, avea un aer deosebit de 
distins. 

Zărindu-l, prinţesa Margareta abia îşi putuse stăpiîni un 
strigăt şi făcu o mişcare atît de bruscă, încît neguţătorul blond 
băgă de seamă. 

— Ce aveţi, frumoasa mea doamnă ? întrebă el aşe- 
zîndu-şi cufărul pe parchet. V-a alunecat cumva piciorul ? 

- Nu spuse zimbind Margareta ; dar văzînd că tovarăşul 
dumitale se cam necăjea să-şi dea jos cufărul, am făcut un 
gest ca să-l ajut. 

- Aha ! făcu acelaşi interlocutor, ce părea că-şi luase 
deocamdată sarcina de a susţine el singur toată con- 
versaţia, ar fi prima oară cînd nişte miini de prinşesă ar 
atinge cufărul unui biet negustor ambulant. Trebuie să vă 
şpun că băiatul e numai de cîteva jile în meserie ; şi-i încă 
ştîngaci... nu-i aşa, Beppo ? 

— Eşti italian, prietene ? întrebă Margareta. 

- Si, signora, răspunse în italiană neguţătorul cu barbă 
neagră. 

— Şi de unde vii ?... 

— De la Veneţia, prin Florenţa, Milano şi Torino...Dar 
sosind la Paris şi aflînd că vor avea loc mari serbări în capitală 
cu prilejul păcii şi căsătoriei a două strălucite prințese, ne-am 
zis, camaradul meu şi cu mine, că dacă am putea ajunge la 
Alteţele lor, ar da norocul peste noi. 

- Ei ! vedeţi ? cînd poate pălăvrăji în dialectul ţării şale, 
o scoate la capăt aproape tot aşa de bine ca mine! 

- Mi s-a spus, într-adevăr, urmă neguţătorul brunet, că 
s-ar afla aici vreo două, trei prințese ce vorbesc italiana la fel 
de bine ca limba maternă. 

Margareta surise ; părea să-i placă nespus de mult 
conversaţia cu omul acela, în gura căruia dialectul pie- 
montez, adică limba ţărănească, era rostit cu o desăvir- şită 
eleganţă. 

- lată, spuse ea, pe micuța şi scumpa mea nepoată Maria 
ce vorbeşte toate limbile şi mai ales limba lui Dante, a lui 
Petrarca şi a lui Ariosto... Apropie-te, Maria ! apropie-te ! şi 
cerei acestui om de treabă veşti despre frumoasa ţară, unde, 
cum spune poetul Infernului, răsună cuvintul si. 


-Şi eu, întrebă neguţătorul blond, n-aş putea găsi şi eu 
vreo prinşeşă frumoasă care să vorbeaşcă şavoiarda? 

— Eu ! zise Margareta. 

- Vorbeşte, Alteţa-Voaştră, şavoiarda ?... Nu, asta nu eşte 
adevărat ! 

— N-o vorbesc, spuse Margareta, dar vreau s-o învăţ. 

— Ah ! aveţi dreptate, căci eşte o limbă frumoaşă ! 

— Dar, rosti micuța regină Maria în cea mai pură toscană 
ce s-a vorbit vreodată între Pisa şi Arezzo, ne-ai promis lucruri 
minunate căci, deşi sîntem prințese, tot femei rămînem... Aşa 
că nu ne faceţi să aşteptăm prea mult. 

— Asta-i ! zise delfinul Francisc, se vede bine că nu-i 
cunoaşteţi încă pe toţi palavragiii aceştia ce ne sosesc de 
dincolo de munţi ! Dacă te-ai potrivi lor, ai crede că duc în 
spate cele şapte minuni ale lumii ; dar cînd îşi deschid cutia, 
nu găseşti decit inele din cristal de stîncă, diademe în filigrană 
şi perle de Roma. 

— Hai, grăbeşte-te puţin prietene, altfel n-are să-ţi 
convină, căci cu cît ai să ne faci să aşteptăm, cu atît vom fi şi 
noi mai pretenţioşi. 

— Ce spune seniorul prinţ ! întrebă neguţătorul brun, ca 
şi cum n-ar fi înţeles. 

Prinţesa Margareta repetă în italiană cuvintele tînă- rului 
delfin, îndulcind pe cele ce puteau să pară cam aspre 
neguţătorului brun pe care, ca Piemontez, părea că-l luase 
sub ocrotirea ei. 

— Aştept, răspunse neguţătorul, ca tînăra şi frumoasa 
doamnă ce se află în balcon, şi care pare atit de tristă, să se 
apropie şi ea. Am observat întotdeauna că există în pietrele 
preţioase o puternică magie care seacă lacrimile din ochii 
frumoşi, oricît de amare ar fi ele. 

— Auzi, dragă Elisabeta ? spuse prinţesa Margareta. Hai, 
scoală-te ! Vino ! la pildă de la sora ta Diana care a şi început 
a sorbi din ochi, chiar prin capacul cutiei, juvaerurile 
dinăuntrii. 

Elisabeta se sculă a lene şi veni să-şi reazeme de umărul 
fratelui ei Francisc capul palid şi melancolic. 

— Şi acum, spuse în glumă Francisc, pregătiţi-vă să 
închideţi ochii ca să nu vă orbească cele ce veţi vedea! 


Ca şi cum n-ar fi aşteptat decit invitaţia aceea, negu- 
ţătorul cu barba neagră îşi deschise cufărul şi, aşa cum 
prezisese delfinul, femeile, oricît de obişnuite ar fi fost cu 
pietrele preţioase şi juvaerurile scumpe, se dădură înapoi ca 
orbite, scoţîind un strigăt de bucurie şi admiraţie. 


VII.PODOABELE ŞI ROCHIILE DE NUNTĂ 


Într-adevăr, ai fi zis că mîna unui duh al pămîntului 
deschisese înaintea prinţeselor poarta unei mine de la 
Golconda sau Visapour, atît de tare scînteiau cele patru 
rafturi, ce formau cele patru etaje ale cufărului, de sclipirea 
diamantelor, de flacăra albastră, verde şi roşie a safirelor, 
smaraldelor şi rubinelor, printre care perle de toate mărimile 
şi de toate formele îşi arătau strania lucire a catifelatei lor 
palori. 

Prinţesele se priviră mirate, întrebîndu-se din ochi dacă 
erau destul de bogate ca să poată plăti podoabele oferite de 
un simplu neguţător italian. 

— Ce spui de asta, Francisc ? întrebă Maria Stuart pe 
delfin. 

— Eu ? răspunse tînărul prinţ uimit. Nu spun nimic : 
admir ! 

Neguţătorul cu barbă neagră se prefăcu că n-aude şi ca 
şi cum ar fi ghicit ce se spusese în legătură cu ducesa de 
Valentinois în clipa cînd intrase, ca şi cum ar fi putut şti 
influenţa pe care frumoasa Diana de Poitiers o avea asupra 
acelei lumi princiare şi regale în mijlocul căreia se afla, 
spuse : 

— Să avem mai întîi grijă de cei absenţi ; este un gest de 
respect de care cei aici de faţă nu se pot supăra, iar cei care 
sînt departe vă sînt recunoscători. 

Spunînd asta, neguţătorul vîrî mîna în cutia fermecată şi 
scoase un fel de diademă care ieşind în lumină făcu pe 
spectatori să scoată un strigăt de surpriză. 


— lată, spuse neguţătorul, o diademă foarte simplă, dar 
care tocmai prin simplitatea ei, datorită miinii ilustrului 
giuvaergiu ce a cizelat-o, îmi pare demnă de persoana căreia 
îi este destinată. După cum vedeţi, sînt trei semiluni înlănţuite 
ca un nod al dragostei ; în deschizătură stă culcat şi doarme 
frumosul păstor Endymion ; şi iată pe zeiţa Diana în caru-i de 
sidef cu roţi de diamant, venind să-l viziteze în timpul 
somnului... Una din măritele prințese pe care le am în faţă, 
urmă neguţătorul, nu se numeşte Diana de Castro ? 

Diana, uitînd că cel ce vorbea nu era decît un simplu 
negustor de bilci, se apropie atît de grăbită şi, am putea 
spune, atît de politicoasă ca şi cum ar fi avut de-a face cu un 
prinţ, într-atiît vederea unei opere de artă, a unui juvaer 
preţios, a unui lucru avînd o valoare princiară, face un prinţ 
din posesor. 

— Eu sînt, prietene, zise ea. 

— Mărită prinţesă, răspunse neguţătorul înclinîndu-se, 
iată un juvaer ce a fost cizelat de Benvenuto Cellini din 
ordinul ducelui Cosimo | al Florenței. Treceam prin Florenţa şi 
cum bijuteria era de vînzare, am cumpărat-o sperînd s-o pot 
desface cu un cîştig la curtea Franţei, unde ştiam că voi găsi 
două Diane, nu una. Spuneţi-mi, n-ar veni minunat pe fruntea 
de marmură a doamnei ducese de Valentinois ? 

Diana de Castro scoase o exclamaţie de plăcere. 

— O ! mamă ! scumpă mamă ! rosti ea ; ce plăcere o să-i 
facă ! 

— Diana, interveni delfinul, să-i spui că-i un dar din 
partea copiilor ei, Francisc şi Maria. 

— Fiindcă monseniorul a rostit aceste două nume ilustre, 
urmă neguţătorul, să binevoiască a-mi îngădui să-i prezint 
ceea ce, în umila-mi dorinţă de a fi agreabil acelor care le vor 
purta, am pregătit să le ofer. Priviţi, monseniore, iată o 
besactea din aur curat care a aparţinut Papii Leon al X-lea şi 
în loc de relicve obişnuite păstrează în ea o bucată din 
adevărata cruce ; desenul ei a fost făcut de Michel-Angelo şi a 
fost executată de Nicolas Braschi, din Ferrara ; rubinul 
încrustat deasupra tăieturii destinate pentru sfinta azimă a 
fost adus din India de vestitul călător Marco Polo. Acest 
minunat juvaer — să am iertare monseniore — era destinat, 
după chibzuiala mea, tinerei, frumoasei şi măritei regine 


Maria Stuart. Îi va aminti neîncetat, în ţara de eretici în care 
va domni într-o zi, că nu există altă credinţă decit cea catolică 
şi că-i mai bine să mori pentru credinţa aceasta, ca Omul- 
Dumnezeu, din a cărui prețioasă cruce o aşchie este închisă în 
această besactea, decit s-o renegi pentru a-ţi pune pe cap 
întreita coroană a Scoției, Irlandei şi Angliei. 

Maria Stuart întinsese mîinile pentru a primi acea 
splendidă moştenire papală, dar Francisc, şovăitor, o opri. 

— Să băgăm de seamă, Maria ! caseta trebuie să coste 
cît răscumpărarea unui rege. 

Un suris flutură pe buzele ironice ale neguţătorului; 
poate ar fi vrut să spună : „Răscumpărarea unui rege nu-i 
scumpă, cînd n-o plăteşti ca bunicul vostru Francisc I”, dar se 
stăpîni şi zise : 

— Am luat-o pe credit, monseniore, şi cum am deplină 
încredere în cumpărător, o vind şi eu pe credit. 

Şi besacteaua trecu din mîinile neguţătorului ambulant 
într-ale reginei Maria Stuart care se duse s-o aşeze pe o masă, 
în faţa căreia îngenunchie, nu pentru a se ruga, ci ca s-o 
poată admira în voie. 

Francisc, umbra acelui trup fermecător, voi s-o urmeze 
dar neguţătorul îl opri. 

— lertaţi-mă, monseniore, îi spuse el, dar iată un lucru 
pe care l-am procurat gîndindu-mă la dumneavoastră... Vreţi 
să-mi faceţi cinstea de a vă uita la această armă ? 

— Oh ! ce pumnal minunat ! strigă Francisc smulgînd 
jungherul din mîinile neguţătorului, ca Achile sabia din mîinile 
lui Ulise. 

— Minuat obiect de armurărie, nu-i aşa, monseniore ? 
Este un pumnal destinat lui Laurenţiu de Medici, prinţ paşnic 
ce era de mai multe ori să fie ucis, dar care n-a ucis niciodată 
pe nimeni. A fost cizelat de giuvaergiul Ghirlandajo ce are 
prăvălia pe Ponte Vecchio, la Florenţa. Se spune că partea 
asta (şi neguţătorul arătă garda) a fost modelată de Michel- 
Angelo la vîrsta de cincisprezece ani. Laurenţiu a murit înainte 
ca pumnalul să fie complet terminat; timp de şaizeci şi şapte 
de ani a rămas proprietatea urmaşilor lui Ghirlandajo. Cum 
aveau nevoie de bani cînd am trecut eu prin Florenţa, am luat 
minunea asta pentru o nimica toată, aşa că n-are să vă coste 
mai mult, monseniore, decît cheltuielile mele de drum. Luaţi-l 


fără nici o grijă, delfinul Franţei n-are să se ruineze pentru 
asemenea bagatelă ! 

Tînărul prinţ scoase o exclamaţie de plăcere, trase 
pumnalul din teacă şi, pentru a se asigura că lama nu era mai 
prejos de montură, puse un ban de aur pe masa de stejar 
sculptat în faţa căreia se afla Maria îngenunchiată şi cu o 
lovitură mai sigură decit te-ai fi putut aştepta de la o mînă atit 
de plăpîndă, străpunse moneda de aur. 

— Ei ! strigă el foarte încîntat, arătînd banul de aur prin 
care ieşea virful lamei; ai putea face la fel şi dumneata ? 

— Monseniore, răspunse cu umilinţă neguţătorul, nu sînt 
decît un biet negustor de bilci şi nu prea iscusit la jocurile 
prinților şi comandanților. Vînd pumnale, dar nu mă slujesc de 
ele. 

— Ah ! spuse delfinul Francisc, îmi faci impresia, 
prietene, că eşti un voinic care la nevoie poate folosi sabia şi 
jungherul la fel de bine ca un om de lume ! Cearcă să faci ca 
mine şi dacă din neîndemînare rupi lama, ei bine, paguba o 
voi suporta eu. 

Neguţătorul zimbi. 

— Dacă vreţi neapărat, monseniore, am să încerc, zise 
el. 

— Bun ! făcu Francisc căutînd în buzunar un al doilea 
scud de aur. 

intre timp, însă, negustorul scosese din punguliţa de 
piele atîrnată la brîu o monedă de aur spaniolă, de trei ori mai 
groasă decît banul de aur pe care-l străpunsese delfinul, şi o 
aşezase pe masă. 

Apoi, fără sforţare, ca şi cum ar fi ridicat şi ar fi lăsat 
doar braţul să-i cadă, repetă experienţa tînărului prinţ, dar cu 
un rezultat foarte diferit: căci lama, după ce găuri moneda de 
aur ca pe-un carton, se înfipse de vreo două-trei degete în 
masa de stejar străpungînd-o dintr-o parte în cealaltă, aşa 
cum străpunsese delfinul banul. Lovitura nimerise, de altfel, 
atît de precis în mijlocul monedei spaniole, de parcă centrul ei 
ar fi fost măsurat cu compasul. 

Neguţătorul îl lăsă pe tînărul prinţ să smulgă cum va 
putea pumnalul din masă şi se întoarse la juvaerurile lui. 

— Dar pentru mine, prietene, întrebă văduva lui Horaţiu 
Farnese, pentru mine nu ai nimic ? 


— lertaţi-mă, doamnă, răspunse neguţătorul. lată o 
brățară arabă de-o mare valoare şi de-o neasemuită ori- 
ginalitate ; a fost luată la Tunis din vistieria haremului, cînd în 
veci slăbitul împărat Carol-Quintul a intrat acolo triumfător în 
anul 1535. Am cumpărat-o de la un bătrîn condotier care-l 
urmase pe împărat în campania aceea şi am pus-o deoparte 
anume pentru dumneavoastră; dacă nu vă convine, puteţi 
alege altceva. Slavă Domnului ! după cum vedeţi, n-am ajuns 
încă la fundul lăzii. 

Şi, într-adevăr, ochii uimiţi ai tinerei văduve coboriră ca 
într-un strălucitor abis pînă în fundul lăzii neguţătorului. 

Dar brăţara, aşa cum spusese străinul, era totodată prea 
originală şi prea valoroasă ca să nu mulţumească dorinţele 
Dianei de Castro, oricît ar fi fost de capricioase. Frumoasa 
văduvă luă brăţara şi nu mai păru preocupată decît de un 
singur lucru, anume dacă-i va fi cu putinţă să plătească o 
bijuterie atît de splendidă. 

Mai rămăseseră prinţesa Elisabeta şi prinţesa Margareta. 
Prinţesa Elisabeta ce aştepta să-şi primească partea cu 
melancolia indiferenţei şi prinţesa Margareta cu liniştea 
siguranţei. 

— Doamnă, se adresă atunci neguţătorul către logodnica 
regelui Filip al II-lea, deşi am rezervat ceva ca să ofer şi Alteţii 
Vastre, n-aţi prefera să alegeţi singură dintre toate bijuteriile 
acestea ? S-ar părea că inima vă este atît de puţin doritoare 
de toate preţioasele mele nimicuri, încît mi-e teamă să nu fi 
ales pe gustul vostru şi aş prefera să alegeţi singură. 

Elisabeta păru că se trezeşte dintr-o adîncă visare. 

— Cum ? zise ea ; ce-mi ceri ? ce doreşti ? 

Atunci Margareta, luînd din mîinile neguţătorului un 
minunat colier de perle în cinci şiraguri, a cărui închizătoare 
era făcută dintr-un singur diamant mare cît o alună şi valorind 
un milion, îi răspunse : 

— Eşti rugată, dragă nepoţică, să încerci colierul acesta 
ca să vedem cum se potriveşte la gitul tău, sau mai degrabă 
cum i se potriveşte la gitul tău. 

Şi prinse la gitul Elisabetei colierul, împingînd-o spre o 
mică oglindă de Veneţia ca să-şi poată da seama singură dacă 
perlele dădeau strălucire gitului ei, ori dacă gitul ei umbrea 
strălucirea perlelor. 


Ea însă, cufundată înainte în suferinţă, trecu distrată, 
fără a se opri în faţa oglinzii şi se duse lîngă fereastră, 
aşezindu-se pe locul unde stătuse la intrarea neguţătorului. 

Margareta o urmări întristată din ochi şi observă, cînd se 
întoarse, că ochii neguţătorului erau aţintiţi în aceeaşi 
direcţie, cu o expresie de tristeţe la fel de sinceră. 

— Vai ! şopti ea, toate perlele orientului n-ar putea 
însenina fruntea asta ! 

Intorcîndu-se apoi către neguţător şi scuturîndu-şi vălul 
de melancolie ce i se aşezase pe faţă : 

— Dar eu ? spuse ea, sînt deci singura uitată ? 

— Doamnă, răspunse neguţătorul, hazardul, ori mai 
degrabă norocul meu, a făcut să-l întîlnesc în cale pe prinţul 
Emmanuel-Philibert. Cum sînt din Piemont şi prin urmare 
supusul său, i-am spus scopul călătoriei mele şi că rîvneam la 
cinstea de-a ajunge pînă la Alteța Voastră... Atunci mi-a 
încredinţat, pentru cazul că mi-aş ajunge ţinta, dîndu-mi 
misiunea să-l depun la picioarele voastre, acest cordon care a 
fost dăruit de tatăl său Carol al Il-lea mamei sale Beatrix de 
Portugalia în ziua căsătoriei lor. După cum vedeţi, este un 
şarpe de aur smălţuit cu azuriu, ce ţine în gură un lănţug de 
care atîrnă cinci chei din acelaşi metal ; sînt cheile oraşelor 
Torino, Chambery, Nisa, Verceil şi Villeneuve d'Asti, avînd pe 
ele gravate stemele acestor oraşe care sînt cele cinci 
podoabe ale coroanei voastre. Fiecare cheie deschide în 
palatul de la Torino cîte un dulap pe care îl veţi deschide 
singură în ziua intrării în palat ca ducesă suverană a 
Piemontului. Pe lîngă această centură, ce v-aş mai fi putut 
prezenta eu, doamnă, care să fie demn de Alteța Voastră ? 
Nimic, în afară poate de citeva stofe scumpe pe care 
tovarăşul meu va avea cinstea să vi le arate. 

Atunci al doilea neguţător îşi deschise şi el cufărul, 
desfăşurind în faţa ochilor încîntaţi ai prinţeselor o 
strălucitoare colecţie de splendide eşarfe din Alger, Tunis sau 
Smirna, ce păreau brodate cu razele soarelui din Africa şi 
Turcia ; un asortiment de stofe scumpe cu flori ţesute din fire 
de aur şi argint, asemeni celor pe care Paul Veronese le 
aruncă pe umerii aristocratici ai dogilor şi duceselor sale şi a 
căror somptuoase falduri după ce au alunecat în lungul 
trupurilor, mătură în urma lor treptele palatelor sau bisericilor; 


în sfîrşit o serie de bucăţi lungi de satin, între acele ce 
călătoresc din Orient în Occident, făcînd pe atunci o scurtă 
oprire la Veneţia, ducîndu-se apoi să se înfăţişeze ochilor 
frumoaselor doamne din Anvers, Bruxelles şi Gand, imens şi 
întreit caravanserai de unde plecau iarăşi ca să ducă Angliei, 
Franţei şi Spaniei o uimitoare dovadă a răbdării indienilor şi 
chinezilor care desenaseră cu acul pe fiecare, în culori mai 
strălucitoare chiar decît ale naturii, o lume întreagă de păsări 
fantastice, de flori necunoscute şi tot soiul de fantasmagorii ! 

Prinţesele îşi împărţiră comorile cu graba febrilă care le 
cuprinde pe femei, de orice condiţie ar fi ele, la vederea 
obiectelor de găteală care, după rînduielile cochetăriei, 
trebuie să mai sporească farmecele primite de la natură ; 
astfel, într-un sfert de oră neguţătorul blond cu barba 
roşcovană făcuse o vinzare tot atît de completă a stofelor ca 
şi neguţătorul brun cu barbă neagră a bijuteriilor şi 
nestematelor. 

Rămîneau de făcut socotelile. Fiecare avea o resursă la 
care să apeleze pentru a ajunge să primească chitanţă de la 
cei doi neguţători ambulanți : Diana de Castro conta pe 
ajutorul ducesei de Valentinois ; Maria Stuart pe al unchilor ei 
de Guise ; delfinul pe al tatălui său, Henric al II-lea ; doamna 
Margareta pe al ei însăşi. Numai prinţesa Elisabeta, rămasă 
aproape străină de toate cele petrecute, nu se preocupa nici 
de plată, cum nu se preocupase nici de cumpărare. 

Dar, în momentul cînd frumoasele cumpărătoare se 
pregateau unele să caute în punguţa de la cingătoare, iar 
altele să scotocească în pungi mai bine garnisite decit ale lor, 
cei doi negustori declarară că nu puteau să spună atunci pe 
loc preţurile juvaerurilor şi ale stofelor, obligaţi fiind, pentru a 
nu face greşeli, să consulte facturile şi registrele de 
cumpărături. 

Drept care, cerură voie ilustrei lor clientele să se 
reîntoarcă a doua zi la aceeaşi oră — ceea ce avea îndoitul 
avantaj de a da vînzătorilor timpul de a-şi stabili preţurile şi 
cumpărătorilor de a face rost de bani. In urma acestei 
propuneri care convenea tuturor, cei doi neguţători ambulanți 
îşi aruncară din nou în spate cuferele cu destulă neîndemiînare 
şi unul în savoiardă, celălalt în piemonteză, îşi luară rămas 
bun de la augusta societate cu multe ploconeli şi mulţumiri. 


Dar pe cînd se pregăteau de plecare, Margareta dispăru 
şi piemontezul căută zadarnic cu privirea pe prinţesă în clipa 
cînd se închidea în urma lui uşa salonului unde se petrecuse 
ciudata scenă pe care tocmai am povestit-o. 

În anticameră însă, îl întîmpină un paj care, punîndu-i 
virful degetului pe umăr, îi făcu semn să-şi lase povara lîngă 
bancheta de lemn sculptat aşezată de jur-împrejurul camerei 
şi să-l urmeze. 

Neguţătorul ascultă, îşi lăsă cufărul la locul arătat şi-l 
urmă pe paj de-a lungul unui coridor în care dădeau mai 
multe uşi. 

La zgomotul paşilor o uşă se deschise ; omul întorcînd 
capul se pomeni în faţa prinţesei Margareta. In acelaşi timp 
pajul dispăru după o draperie. 

Neguţătorul se opri surprins. 

— Frumosule vînzător de juvaeruri ! îi spuse prinţesa cu 
un surîs încîntător, să nu te mire că te-am chemat la mine; 
de teamă că nu te voi mai revedea miine, n-am vrut să amîn 
singura plată care poate fi demnă de dumneata şi de mine. 

Şi cu acea desăvirşită graţie ce-i întovărăşea toate 
mişcările, prinţesa întinse neguţătorului mîna. 

Acesta, de asemeni, cu curtenia unui gentilom, puse un 
genunchi în pămînt, prinse cu virful degetelor mîna cea albă 
lipindu-şi de ea buzele cu un suspin pe care prinţesa îl puse 
pe seama emoţiei, dar care, poate, nu exprima altceva decit 
un regret. Apoi, după o clipă de tăcere: 

— Doamnă, zise neguţătorul, exprimîndu-se de data într- 
o franceză desăvirşită, Alteța Voastră îmi face o mare 
onoare ; dar ştie ea bine cine-i omul căruia îi face această 
onoare ? 

— Monseniore, i se adresă Margareta, acum şaptes- 
prezece ani am intrat în castelul din Nisa şi ducele Carol de 
Savoia mi-a prezentat pe fiul său ca pe viitorul meu soţ; din 
ziua aceea m-am socotit logodnica prinţului Emmanuel- 
Philibert şi am aşteptat, plină de încredere în Dumnezeu, ora 
cînd Providența va binevoi să ne reunească. Dumnezeu a 
răsplătit încrederea pe care am avut-o într-însul, făcîndu-mă 
astăzi cea mai fericită şi mai mîndră prinţesă de pe pămînt ! 

Socotind apoi că spusese cu asta îndeajuns, prinţesa, cu 
o îndoită mişcare iute ca gîndul, aruncă cu o mînă pe după 


gitul lui Emmanuel-Philibert lanţul de aur împodobit cu 
nestemate de la gitul ei, pe cînd cu cealaltă lăsă în jos 
draperia ce-o despărţea de cel cu care îşi schimbase darurile 
de logodnă. 

A doua zi şi în zilele următoare cei de la Luvru aşteptară 
în zadar pe acei doi neguţători ambulanți ; şi cum prinţesa 
Margareta nu destăinui nimănui cele petrecute după ieşirea 
lor din salon, cei care se apropiară mai mult de adevăr 
crezură că generoşii distribuitori de bijuterii şi rochii erau doi 
trimişi ai prinţului, însărcinaţi de dînsul cu darurile de nuntă, 
dar nimeni nu-şi putu închipui că unul din ei fusese chiar 
prinţul şi celălalt credinciosul şi nedespărţitul Scianca-Ferro. 


VIII.CE SE PETRECEA LA CASTELUL _ 
TOURNELLES ŞI PE STRAZILE PARISULUI IN 
PRIMELE ZILE ALE LUI IUNIE 1559 


În ziua de 5 iunie a anului 1559, o splendidă cavalcada 
alcătuită din zece gornişti, comandantul heralzilor cu patru 
heralzi, o sută douăzeci de paji atit de la curte cît şi de la 
grajdurile regale, de la vînătoare, de la crescătoria de şoimi şi 
din alte părţi şi din vreo treizeci, patruzeci de scutieri ce 
încheiau procesiunea, ieşi din palatul regal Tournelles, aflat 
aproape de Bastilia, apucă pe strada Saint-Antoine, urmată de 
puzderie de norod care nu mai văzuse asemenea măreție şi 
se opri în piaţa Primăriei. 

Acolo ,trompetele sunară de trei ori, pentru a da timp 
ferestrelor să se deschidă şi celor ce se aflau departe să se 
apropie ; apoi cînd locul fu tixit de mulţime şi cînd toţi ochii 
acelei gloate fură bine aţintiţi şi urechile bine deschise, 
comandantul  heralzilor desfăşură un pergament mare 
pecetluit cu sigiliul regal şi după ce ceilalţi patru heralzi 
strigară de trei ori: „Tăcere!... Ascultaţi ce se va spune !” 
comandantul  heralzilor începu să citească următoarea 
proclamaţie : 


Din partea regelui, 


„După ce, într-un lung, crincen şi furtunos război, armele 
au fost întrebuințate în multe părți cu vărsare de singe 
omenesc, mai săvirşindu-se şi alte fapte vătămătoare pe care 
le iscă războiul, cînd Dumnezeu, prin graţia sa divină, prin 
îndurarea şi bunătatea sa, a binevoit să dea întregei 
creştinătăţi, năpăstuită de atitea nenorociri, tihna unei păci 
bune şi temeinice, cel mai potrivit lucru este acum ca fiecare 
să se pregătească a slăvi şi a sărbători, prin demonstrații de 
bucurie, plăcere şi entuziasm, un bine atit de mare ce a 
schimbat toate duşmăniile şi nemulţumirile în blindeţe şi 
prietenie, datorită strinselor alianţe de înrudire ce se fac prin 
căsătoriile stabilite de tratatul amintitei păci, şi anume: 

„Al prea-slăvitului, prea-puternicului şi prea-milostivului 
prinț Filip, rege catolic al Spaniei, cu prea-slăvita şi strălucita 
prințesă, doamna Elisabeta, fiica cea mare a prea-slăvitului, 
prea-puternicului şi prea-milostivului prinț Henric al doilea, cu 
acest nume, prea-creştin rege al Franței, stăpinul şi suveranul 
nostru. 

„Şi de asemeni al prea-slăvitului şi prea-puternicului 
prinț Emmanuel-Philibert, duce de Savoia, cu prea-slăvita şi 
strălucita prințesă doamna Margareta de Franța,ducesă de 
Berry, sora unică a sus-numitului rege prea-creştin, stăpinul şi 
suveranul nostru. 

„Care, socotind că armele, în loc să fie întrebuințate 
pentru cruzimi şi violențe, datorită ocaziilor ce se prezintă şi 
se oferă, pot şi trebuie să fie minuite cu plăcere şi folos de 
către cei care doresc să se pună la încercare şi să 
îndeplinească fapte şi acțiuni frumoase şi lăudabile. 

„Face cunoscut, ca urmare, tuturor prinților, seniorilor, 
gentilomilor, cavalerilor şi scutierilor pricepuți în minuirea 
armelor şi doritori să-şi arate iscusinţa pentru a trezi vitejia în 
cei tineri şi a le recomanda isprăvile celor cu experiență, că în 
oraşul capitală Paris, turnirul va fi deschis de Maiestatea Sa 
prea-creştină şi de prinții Alphonse, duce de Ferrara, Francisc 
de Lorena, duce de Guise, pair şi mare şambelan de Franța şi 
lacob do Savoia, duce de Nemours ; toți cavaleri ai Ordinului, 
care vor lupta împotriva oricui se va prezenta, calificat după 
toate regulile, începînd dintr-a şaisprezecea zi a lunii 
prezente, iunie, şi continuind pînă la terminare, supusă fiind la 
reprizele şi regulile ce urmează : 


„Prima repriză, călare, în arenă, în doi, va cuprinde patru 
lovituri de lance, şi una pentru doamnă. 

„A doua repriză, lupta cu sabia, călare unu contra unu, 
sau doi contra doi, după voinţa arbitrilor. 

„A trei repriză, pe jos, trei lovituri de suliță şi şase 
lovituri de spadă. 

„Și dacă, din fugă, careva loveşte calul în loc să lovească 
pe cavaler, va fi scos din rînduri, fără drept de întoarcere, 
dacă regele nu porunceşte. 

„Și pentru toate cele de mai sus vor fi orînduiti patru 
arbitri care să aibă grijă de -toate. 

„Şi acela dintre atacanţi care va rupe mai multe lănci şi 
va combate mai bine, va căpăta premiul a cărui valoare va fi 
hotărită de judecători. 

„La fel, cel care va lupta cel mai bine cu spada şi sulița, 
va căpăta de asemeni premiu care va fi hotărit de aceiaşi 
judecători. 

„Toţi atacanții, atît din regat cît şi străini, vor fi obligați 
să se ducă să atingă unul din scuturile ce vor fi atirnate la 
peronul din capătul arenei, arătînd astfella ce repriză vor să 
participe; vor putea atinge, la alegere, mai multe dintre ele, 
sau chiar pe toate, de voiesc ; acolo vor găsi un ofițer care-i 
va înrola după scuturile pe care le-au atins. 

„Toți atacanţii vor fi deasemeni obligați să aducă, sau să 
trimită printr-un gentilom, numitului ofițer, scutul lor purtind 
pe el blazonul personal, pentru ca acest scut să fie atirnat la 
peron timp de trei zile înainte de începutul acestui turnir. 

„ȘI în caz că, în timpul hotărit, nu vor aduce sau nu-şi vor 
trimite scuturile, nu vor fi primiți în amintitul turnir fără 
învoirea cavalerilor campioni. 

„Şi, pentru  adeverire, noi Henric, prin grația lui 
Dumnezeu, rege al Franţei, am semnat prezenta vestire cu 
mina noastră.” 

„Semnat; Henric” 


După citirea acestei proclamaţii, cei patru heralzi 
strigară de trei ori : 

— Tăiască regele Henric, Domnul să-i dea zile lungi şi 
glorioase ! 


Apoi întreaga trupă — comandantul heralzilor cu cei 
patru heralzi, pajii şi scutierii — scoaseră acelaşi strigăt, la 
care norodul răspunse printr-o aclamaţie generală. 

După asta, cavalcada, tot în sunet de goarne, porni iar, 
traversă rîul, străbătu în lung Insula pînă la Piaţa Notre-Dame 
şi acolo oprindu-se cu acelaşi ceremonial dădu citire aceleiaşi 
vestiri, urmată apoi de aceleaşi strigăte şi fanfare. 

In sfîrşit, pe acelaşi pod pe care venise, cavalcada se 
întoarse în oraş, trecu strada Saint-Honore, ajunse în Piaţa 
Luvru unde avu loco nouă citire, tot în mijlocul aclamaţiilor și- 
a aceloraşi urale ale mulţimii, ce parcă ar fi presimţit că 
spectacolul făgăduit avea să fie ultimul de acest fel ce-i va 
mai fi dat să privească. 

De acolo, pe bulevardele exterioare, cavalcada se în- 
toarse la palatul Tournelles, unde îşi mutase regele curtea. 

Intr-adevăr, cu opt zile înainte, regele primise înştiinţare 
că ducele de Alba, ales să reprezinte pe regele Filip la 
ceremonia căsătoriei şi la serbările ce trebuiau să-i urmeze, 
se apropie de Paris cu o suită de trei sute de gentilomi 
spanioli. 

Imediat, regele evacuase Luvrul, retrăgîndu-se la palatul 
Tournelles, unde intenţiona să locuiască cu întreaga curte cît 
timp vor dura serbările, rezervînd palatul său, Luvru, ducelui 
de Alba şi iluştrilor oaspeţi ce-i aducea cu diînsul. 

La această primă veste, regele trimisese pe conetabil în 
întîmpinarea ducelui de Alba, poruncindu-i să nu se oprească 
pînă nu-l întîlneşte. 

Conetabilul îl întîlnise la Noyon pe reprezentantul regelui 
Filip al II-lea şi continuase împreună cu acesta călătoria spre 
Paris. Ajunşi la Saint-Denis, conetabilul şi ducele de Alba 
văzură venind spre ei pe domnul mareşal de Vieilleville, şeful 
intendenţei, ce era trimis de rege pentru a veghea ca spaniolii 
să fie trataţi cu toate onorurile. 

Două ore mai tîrziu, într-o frumoasă dimineaţă a ultimii 
duminici din mai, întregul alai, odihnit şi înviorat, îşi făcu 
intrarea în Paris — intrare măreaţă, acel alai cuprinzind cu 
totul, prinți, seniori, gentilomi, scutieri şi paji, mai mult de 
cinci sute de cavaleri. 

Domnul de Vieilleville îi conduse pe spanioli dintr-un 
capăt pînă în celălalt al Parisului, de la bariera Saint- Denis 


pînă la bariera Sergents ; apoi îi găzdui, după cum fusese 
orînduit, pe ducele de Alba şi principalii seniori spanioli la 
palatul Luvru şi pe simplii gentilomi în strada Saint-Honore. 

Aşa că, atunci cînd avu loc citirea proclamaţiei în Piaţa 
Luvrului, se aflau acolo s-o asculte aproape tot atîția spanioli 
cît şi francezi şi cînd se isprăvi, uralele izbucniră în două limbi. 

Acum, dacă cititorul care a însoţit proclamația regală de 
la castelul Tournelles pînă în Piaţa Primăriei, din Piaţa 
Primăriei pînă în Piaţa Notre-Dame şi din Piaţa Notre-Dame în 
Piaţa Luvru, vrea s-o urmeze înapoi la castelul Tournelles de 
unde-i plecată de două ore, vom profita de bunăvoința sa 
pentru a cerceta împreună marile lucrări hotărite de rege să 
fie executate cu ocazia luptelor cavalereşti anunţate în 
proclamația, pe care am rezut de cuviinţă că trebuie s-o 
redăm în întregime, oricît de lungă ar fi, nu numai ca un 
document interesant şi autentic, ca un exemplu al moravurilor 
acelei epoci în care s-a atins ultimul suflu cavaleresc al Fran- 
tei, dar şi pentru că regulile acestor întreceri ne vor ajuta să 
înţelegem mai uşor faptele ce se vor petrece sub ochii noştri. 

Arena exterioară — prin această denumire înţelegem 
conturul întreg al construcţiei — fusese ridicată pe un loc 
viran ce se întindea de la palatul Tournelles pînă la Bastilia ; 
avea două sute de paşi lungime pe o sută cincizeci lăţime. 
Scheletul oval al acestei arene era construit din scînduri şi 
acoperit cu pînză la fel ca cea de cort, numai că era mai bogat 
vărgată, adică cu azur şi aur, cele două culori de pe stema 
Franţei. 

Pe cele două prelungiri laterale, se construiseră tribunele 
pentru spectatori şi pentru gentilomii şi doamnele de la curte. 

inspre castel se deschideau trei porţi, imitînd oarecum 
forma celor trei porţi ale unui arc de triumf, cea din mijloc 
fiind mai înaltă decit celelalte două. 

Acea poartă din mijloc înainta în arenă cu douăsprezece 
ori cincisprezece picioare, formînd intrarea şi ieşirea unui 
bastion în care trebuiau să stea cei patru cavaleri campioni, 
gata oricînd să răspundă celor ce ar veni să-i provoace. In faţa 
acestui bastion se afla o barieră transversală pe care scutierii 
o deschideau la strigătul : „Laissez aller ! 1 


1 Formulă consacrată în turnire, ce înseamnă : Daţi-i drumul, 
porniţi ! 


Cei patru cavaleri campioni, după cum se ştie, erau: 
Regele Franţei Henric al II-lea; 

Prinţul de Ferrara, Alphons d'Este ; 

Francisc de Lorena, duce de Guise; 

lacob de Savoia, duce de Nemours. 


Patru stilpi cu banderole în vîrf aveau fiecare cîte o 
pavăză cu emblema unuia din iluştrii campioni ; atacanţii, ce 
intrau prin partea opusă a arenei — unde fusese construită o 
sală mare în care se puteau îmbrăca şi dezbrăca — trebuiau 
să vină şi să atingă cu lemnul lăncii lor scutul cavalerului 
campion pe care doreau să-l combată, pentru a arăta că nu 
cereau decit o simplă alergare în onoarea doamnelor, o 
întrecere cu arme neascuţite. În partea aceasta, ca şi în cea 
dinspre castel, o barieră, deschizîndu-se, lăsa să treacă calul 
şi cavalerul. 

Fără îndoială că în ciuda acestor rîndmeli se putea 
întîmpla ceea ce se întîmplă aproape întotdeauna în 
asemenea împrejurări : să se dea pe faţă deodată o ură 
înverşunată şi vreun cavaler necunoscut să ceară regelui în 
loc de o întrecere cu arme neascuţite, o luptă adevărată fără 
de cruţare şi, căpătind acea învoire de la Henric al II-lea care 
n-ar avea curajul să i-o refuze, va veni să atingă scutul 
adversarului cu fierul şi nu cu coada lăncii sale. 

Atunci, în locul unui simulacru de luptă, va avea loco 
luptă adevărată în care adversarii în loc de un joc obişnuit îşi 
vor pune în joc viaţa. 

Arena interioară — cea în care trebuiau să aibă loc 
cursele - era lată de cincisprezece paşi sau de patruzeci şi 
cinci de picioare, îngăduind campionilor şi atacanţilor să 
alerge unu contra unu, doi contra doi şi chiar patru contra 
patru. 

Acea arenă era închisă în lungime cu o balustradă de 
lemn înaltă de trei picioare şi acoperită cu aceeaşi stofă care 
tapiţa tot interiorul cortului. Cite două bariere ce se 
deschideau la fiecare capăt, îngăduiau judecătorilor de cîmp 
să intre în arenă, sau atacanţilor — dacă unii din ei, cu 
învoirea regelui, obțineau dreptul de a se întrece cu un 
judecător de cîmp în loc cu vreunul dintre campionii aleşi — 


să treacă din arenă în spaţiosul patrulater rezervat la dreapta 
şi la stînga judecătorilor de cîmp şi tribunelor, ca să poată 
atinge cu lemnul ori cu fierul lăncii scutul aceluia cu care voia 
să aibă de-a face. 

Erau tot atiţia judecători de cîmp cît şi cavaleri campioni, 
adică patru judecători. 

Cei patru judecători erau : 

Prinţul de Savoia Emmanuel-Philibert ; 

Conetabilul de Montmorency ; 

Domnul de Boissy, mare scutier — căruia i se spunea în 
mod obişnuit Monsieur la Grand ' ; 

In sfîrşit, domnul de Vieilleville, mare şambelan şi 
mareşal de Franţa. 

Fiecare din ei aveau la un colţ al patrulaterului cîte un 
mic bastion purtînd în vîrf blazonul său. 

Două din aceste bastioane — cel al domnului duce de 
Savoia şi al conetabilului — erau alipite de faţada palatului 
Tournelles. Celelalte două — ale domnilor de Boissy şi de 
Vieilleville — de clădirea construită pentru atacanţi. 

Partea de sus a bastionului campionilor constituia 
balconul rezervat pentru regină, prinți şi prințese ; era 
îmbrăcat tot numai în brocart şi se aranjase un fel de tron 
pentru regină, fotolii pentru prinți şi prințese şi taburete 
pentru doamnele de la curte. 

Totul era încă pustiu, vizitat însă zilnic de rege ce 
număra cu nerăbdare clipele, aşteptind pe campioni şi 
atacanţi, pe judecători şi spectatori. 


IX.ŞTIRI DIN SCOŢIA 


La 20 a lunii iunie, un al doilea alai, nu mai puţin 
strălucitor ca al ducelui de Alba, sosea de la Bruxelles pe 
acelaşi drum şi intra în Paris pe aceeaşi poartă. În fruntea lui 
se afla Emmanuel-Philibert, viitorul soţ al doamnei Margareta 
de Franţa, ducesă de Berry. 


: Domnul cel mare. 


Se făcuse o haltă la Ecouen. Acolo se observase că 
prinţul intrase cu pajul său într-o casă unde păreau aşteptaţi, 
deoarece se deschisese la sosirea lor. 

Acea casă ascunsă sub o boltă de verdeață se afla în 
afara oraşului şi era aşezată într-un loc singuratec, la o sută 
de paşi de drum. 

Escorta ,fără a se arăta neliniştită de dispariţia prinţului, 
făcu popas de cealaltă parte a drumului şi aşteptă. 

După două ore prinţul apăru singur ; avea pe buze tristul 
zîmbet al celor ce-au săvirşit un mare sacrificiu. 

Se făcu doar în şoaptă remarca că pajul lui, ce era în 
totdeauna lîngă dînsul, acum lipsea. 

— Haidem, domnilor, zise Emmanuel, sîntem aşteptaţi la 
Paris... Să plecăm ! 

Intorcîndu-şi apoi capul cu un suspin, ca şi cum ar fi 
cerut la ceea ce lăsa în urma lui o ultimă încurajare pentru a 
îndeplini o îndatorire neplăcută, porni în galop şi ajunse în 
fruntea escortei ce se desfăşura pe drumul spre Paris. 

La Saint-Denis, Emmanuel-Philibert îl întîlni pe vechiul lui 
prizonier, conetabilul, ce-i venea în întimpinare cum venise şi 
înaintea ducelui de Alba, din partea regelui şi pentru a-l 
felicita. 

Emmanuel primi complimentele conetabilului cu o ex- 
presie curtenitoare, dar totodată gravă şi tristă. Se putea 
simţi în el omul ce-şi urma calea spre Paris, dar care îşi lăsase 
inima pe drum. 

Între Paris şi Saint-Denis, prinţul zări venind spre ei un 
măreț cortegiu ; era limpede că venea să-l întîmpine. Il trimise 
pe Robert de Rovere, căpitanul gărzii lui, în recunoaştere. 
Cortegiul se compunea din două sute de gentilomi savoiarzi şi 
piemontezi, toţi îmbrăcaţi în catifea neagră, purtînd fiecare un 
lanţ de aur la git şi era condus de contele de Raconis. 

Grupul se orîndui în urma escortei lui Emmanuel- 
Philibert. Ajuns la barieră, cei din alai văzură un scutier, care 
fără îndoială îi aştepta, căci porni în galop îndreptîndu-se spre 
cartierul Saint-Antoine. Era un curier al regelui ce se ducea 
să-i vestească sosirea prinţului. 

Din bulevard, cortegiul coti la stînga şi înaintă spre 
Bastilia. 


Regele îl aştepta pe prinţ în faţa scărilor de la palatul 
Tournelles, ţinînd de mînă pe sora sa, doamna Margareta ; în 
spatele lui, pe prima treaptă se afla regina Caterina cu cei 
cinci copii; pe celelalte trepte erau aranjaţi în amfiteatru 
prinţesele precum şi gentilomii şi doamnele lor de curte. 

Emmanuel-Philibert opri calul la zece paşi de peron şi 
sări jos din şea ; apoi înaintă spre rege şi vru să-i sărute mîna, 
dar acesta îl cuprinse în braţe, spunîndu-i ! 

— Imbrăţişează-mă, scumpul meu frate ! 

După aceea îl prezentă doamnei Margareta. 

Doamna Margareta purta o rochie de catifea stacojie, cu 
tăieturi albe la miîneci; nu avea drept podoabă decit 
splendidul cordon smălţuit, cu cinci chei de aur, pe care i-l 
oferise în dar la Luvru neguţătorul ambulant, din partea 
viitorului soţ. 

La apropierea lui Emmanuel, tot roşul de pe rochie păru 
că trece pe obrajii ei. 

li întinse mîna şi prinţul făcu la Tournelles întocmai ca 
neguţătorul la Luvru, puse un genunchi în pămînt şi sărută 
frumoasa mînă regească. 

Apoi regele îl prezentă pe rînd reginei, prinților şi 
prinţeselor. 

In cinstea lui, fiecare se gătise cu podoaba scoasă din 
cufărul neguţătorului piemontez, juvaer ce fusese socotit 
drept un cadou al logodnicului, deoarece nici unul din cei doi 
neguţători ambulanți nu venise să încaseze banii. 

Doamna de Valentinois purta diadema cu întreita 
semilună de diamante, doamna Diana de Castro brăţara 
arabă, doamna Elisabeta colierul de perle, mai puţin palid 
decit gitul ei şi delfinul Francisc frumosul pumnal florentin, pe 
care izbutise să-l scoată din masa de stejar în care îl 
împlîntase voinicul neguţător. 

Numai Maria Stuart nu se putuse găti cu preţioasa-i 
besactea, ce era acum cea mai scumpă podoabă a paracli- 
sului ei şi care avea să primească, treizeci de ani mai tîrziu, în 
noaptea din ajunul morţii sale la castelul din Fotheringay, 
cuminecătura sfîntă sosită de la Roma, cu care s-a împărtăşit 
chiar în ziua execuţiei. 

La rîndul său, Emmanuel-Philibert prezentă regelui pe 
seniorii şi gentilomii ce-l însoțeau. 


Erau conții de Horn şi de Egmont, cei doi eroi, unul de la 
Saint-Laurent şi celălalt de la Gravelines, care peste nouă ani 
aveau să moară ca martiri ai aceleiaşi credinţe, pe acelaşi 
eşafod, condamnaţi de ducele de Alba care în urma regelui 
Franţei le suridea acum şi aştepta să-i vină rîndul să le strîngă 
mîna. 

Era Wilhelm de Nassau, tînăr chipeş de douăzeci şi de 
ani, umbrit deja de acea tristeţe care avea să-i aducă mai 
tîrziu porecla Taciturnul şi care purta titlul de prinţ de Orania, 
pentru că în 1545 moştenise principatul de Orania de la 
unchiul său Rene de Nassau. 

Mai erau, în sfîrșit, ducii de Brunswick şi conții de 
Schwartzbourg şi de Monsfeld care, mai norocoşi decit 
celelalte personaje amintite, n-aveau să adauge morţii lor 
sinistra strălucire a eşafodului ori a asasinatului. 

Apoi, deodată, ca şi cum nimic nu trebuia să lipsească 
acestei adunări de bărbaţi şi femei, însemnați de la început de 
către destin, ca şi cum era adus de fatalitate, se văzu sosind 
pe bulevard un cavaler alergînd în mare galop şi care, zărind 
strălucita societate adunată la poarta palatului, îşi opri calul, 
descălecă, aruncă friiele în mîna scutierului său şi aşteptă ca 
regele să-i adreseze un cuvint. 

Cavalerul putea fi liniştit : sosise atît de repede, oprise 
cu atita măiestrie calul şi cu atita eleganţă descălecase, încît 
Henric, şi el un călăreț desăviîrşit, nu s-ar fi putut să nu-i dea 
atenţie. 

Astfel că, ridicînd capul deasupra acelei adunări fas- 
tuoase ce-l înconjura, zise : 

— A ! Lorges ! Lorges ! căpitanul gărzii noastre scoțiene 
pe care îl trimisesem în ajutorul mamei voastre cu trei mii de 
oameni, dragă Maria, şi care, pentru a nu ne lipsi nimic în ziua 
asta frumoasă, vine să ne aducă veşti din regatul vostru, din 
Scoţia ! — Haide, urmă regele, apropie-te, Montgomery ! 
apropie-te ! şi cum vom avea mari serbări şi mari distracţii, 
bagă de seamă la tăciuni ! Este un proverb care spune că nu 
trebuie să te joci niciodată cu focul. 

Ar fi poate necesar să explicăm cititorilor că regele 
Henric făcea aluzie la accidentul provocat de lacob de 
Montgomery, tatăl lui Gabriel, care la asediul simulat al 
palatului Saint-Paul pe care îl apăra împotriva regelui Francisc 


I, îl atinsese pe acesta în bărbie cu un tăciune aprins, rană 
care a adus, pentru mai bine de o sută de ani, moda bărbii 
lungi şi a părului scurt. 

Montgomery înainta spre Henric fără a putea bănui că un 
accident cu mult mai grav decît cel săvirşit de de tatăl său 
asupra lui Francisc | îi era sortit şi lui să săvîrşească asupra 
fiului, în timpul serbărilor pe care regele Henric le aştepta cu 
o bucurie atît de mare. 

Aducea din Scoţia bune ştiri politice şi sumbre ştiri 
religioase. Elisabeta a Angliei nu plănuia nimic împotriva 
vecinii sale, frontierele erau liniştite ; dar înăuntru Scoţia 
luase foc. 

Incendiul era reforma, iar incendiatorul John Knox. 

In Franţa acel nume teribil era foarte puţin cunoscut 
atunci cînd îl rosti Gabriel de Lorges, conte de Montgo- mery. 
Intr-adevăr, ce o interesa pe acea elegantă curte a dinastiei 
Valois care trăia în castelele ei din Luvru, Tournelles şi 
Fontainebleau ; ce-l interesa pe Francisc | ca ducesa-i 
d'Etampes, Leonardo da Vinci, Andrea del Sarto, Benvenuto 
Cellini, Bosso, Primatice, cu Rabelais, Bude, Lascaris şi Marot; 
ce-l interesa pe Henric al II-lea cu ducesa lui de Valentinois, 
cu Ronsard, Philibert Delorme, Montaigne, de Bèze, du Bellay, 
Amyot, cancelarul de l'Hospital, Jean Goujon, Serlio, Germain 
Pilon, Caterina de Medici cu doamnele ei de onoare ; ce-o 
interesa pe toată această lume strălucitoare, frivolă, bravă, 
atee, în vinele căreia curgea, ca dintr-un îndoit izvor, sîngele 
francez şi italian, ce îmbina mereu istoria cu romanul, 
cavalerismul cu politica şi care avea pretenţia să facă din 
Paris totodată Roma, Atena şi Cordoba ; ce-i interesa pe toţi 
acei regi, prinți, prințese, gentilomi, sculptori, pictori, scriitori, 
arhitecţi iluminaţi de curcubeul gloriei, artei şi poeziei, ce-i 
interesa ce se petrece într-un colţ al globului pămîntesc pe 
care îl socoteau la hotarele lumii civilizate, la un popor sărac, 
neştiutor, brutal, privit ca o anexă a regatului Franţei, ca unul 
din acele juvaeruri mai deosebite ca metal, decît ca lucrătură, 
pe care o regină îl adaugă la paftaua lănţugului ce-l poartă la 
cordon ? Ţinutul acela avea să se răscoale într-o zi împotriva 
tînărului său rege Francisc, sau împotriva tinerei sale regine 
Maria Stuart ? Ei, atunci vor pleca pe cîteva nave aurite, cum 
a făcut Wilhelm cînd a cucerit Anglia, sau Roger cînd a cucerit 


Sicilia ! Vor lua Scoţia şi o vor pune, cu o brățară de aur la 
picior în chip de lanţ, la genunchii nepoatei lui Eduard şi a 
fiicei lui lacob al V-lea ! 

Dar Gabriel de Lorges schimba ideile de la curtea Franţei 
în privinţa Scoției ; îi făcea cunoscută Mariei Stuart, uimită, că 
principalul ei duşman nu era vestita regină a Angliei, 
Elisabeta, ci un biet preot renegat de la curtea pontificală 
numit John Knox. 

El însă îl văzuse pe acest John Knox în mijlocul unei 
revolte populare şi păstrase o amintire cumplită pe care 
încerca încă s-o mai mărească în faţa viitoarei regine a 
Scoției, pînă la proporţiile la care îi rămăsese în minte. 

Îl urmărise în timpul acelei răscoale, despre care chiar 
Knox vorbeşte în următorii termeni : 

„Am văzut idolul Dagon! sfărîmat pe caldarim, iar preoţii 
şi călugării luînd-o la sănătoasa, cîrjele episcopale aruncate, 
mitrele stricate, stiharele pe jos, calotele flenduri, călugări 
cenuşii de căscatul gurii, călugări negri de umflatul obrajilor, 
tîfrcovnici gifiind şi împrăştiindu-se ca ciorile şi fericit cel ce 
ajungea mai repede la adăpost căci nu s-a mai pomenit 
vreodată asemenea spaimă în generaţia asta a lui 
Antecrist! ...” 

Cel din gura căruia sufla vîntul ce dezlănţuise furtună, 
trebuia să fie, şi chiar era, un titan. Intr-adevăr, John Knox era 
unul din acele elemente cu înfăţişare omenească care apar în 
momentul marilor revoluţii politice sau religioase. 

Dacă se nasc în Scoţia sau în Anglia în timpul relor- mei 
presbiteriene, se numesc John Knox ori Cromwel. 

Dacă se nasc în Franţa în timpul reformei politice, se 
numesc Mirabeau ori Danton. 

John Knox se născuse în Lothian-ul răsăritean, în 1505; 
aşa că la epoca în care ne aflăm avea cincizeci şi patru de ani. 
Tocmai urma să se călugărească cînd cuvintul lui Luther 
răsună de la Worms pînă în Edinbourg ; pe dată John Knox se 
şi apucase să predice, cu toată violenţa temperamentului său, 
împotriva Papei şi a liturghiei. Numit în 1552 capelan al 
regelui Angliei Eduard al VI-lea, fusese silit să părăsească 
Marea-Britanie la suirea pe tron a sîngeroasei Maria şi se 
retrăsese la Geneva, lîngă Calvin. Maria murind şi Elisabeta 


1 Crucifixul. 


urcîndu-se pe tron, socotise momentul favorabil şi se 
întorsese în Scoţia, aducîind cu el mii de exemplare din 
pamfletul pe care îl tipărise la Geneva şi care era în acelaşi 
timp un atac împotriva regenței actuale a Mariei de Lorena şi 
împotriva viitoarei domnii a Mariei Stuart. 

In lipsa lui, arborele reformei, plantat de el, crescuse şi 
adăpostea la umbra lui trei sferturi din Scoţia. 

Părăsise o patrie catolică şi regăsea o patrie protestantă. 

Acesta era omul de care trebuia să se teamă Maria. 

Cum aşa ? Maria avea a se teme de ceva? 

Pentru ea, Scoţia exista nu numai în depărtările spaţiului 
dar şi într-ale viitorului. 

Ce legătură avea ea cu Scoţia, ea, soţia delfinului Franţei 
; era, nora unui socru de patruzeci şi unu de ani abia, voinic, 
rezistent, înflăcărat ca un tînăr; ea, soţia unui bărbat de 
nouăsprezece ani ? 

Care era cea mai proastă prezicere ce i s-ar putea face ? 
Douăzeci de ani de domnie a regelui socru şi patruzeci de ani 
de viaţă a regelui, soţul său. — Incă nu se ştia că mureau atit 
de tineri în familia Valois ! 

Ce-i trebuia ei trandafirul acela sălbatic, crescut printre 
stînci, care se numea coroana Scoției, cînd avea în 
perspectivă coroana Franţei care, spunea împăratul Maxi- 
milian, Dumnezeu ar da-o celui de-al doilea fiu al său, dacă ar 
avea doi fii ? 

Mai era, se înţelege, horoscopul acela pe care îl alcătuise 
un ghicitor în ziua naşterii regelui Henric al II-lea, horoscop 
atita luat în bătaie de joc de conetabil, încredinţat de rege în 
mîinile domnului de l'Aubespine şi care spunea că regele 
Henric al II-lea va fi ucis în duel sau într-o luptă în doi. Mai era, 
într-adevăr, şi semnul acela fatal pe care-l purta între 
sprîincene Gabriel de Lorges şi care îl îngrijorase atît de tare 
pe împăratul Carol-Quintul pînă ce astrologul său îi spusese că 
acel semn nu ameninţa decit pe un prinţ purtînd pe blazon 
floarea de crin. 

Se putea oare ca unul din cei mai vestiți prinți ai 
creştinătăţii să se bată vreodată în duel ? Se putea oare de 
asemeni ca Gabriel de Lorges, conte de Montgomery, unul 
dintre cei mai devotați seniori ai lui Henric al II-lea, căpitanul 


1 Acel pamflet era intitulat : „Împotriva guvernării femeilor”. 


gărzii sale scoțiene care-i salvase aproape viaţa ” la 
vinătoarea de mistreți din pădurea Saint-Germain, la care au 
asistat şi cititorii noştri, să ridice vreodată o mînă paricidă 
împotriva regelui a cărui moarte îi ruina cariera ? 

Nici realitatea, nici prezicerea, nici prezentul, nici viitorul 
nu puteau decit întrista, măcar instinctiv, frumoasele chipuri 
ale acestei curţi voioase, cînd clopotul cel mare de la Notre- 
Dame îi vesti că totul era pregătit, chiar şi Dumnezeu, pentru 
prima dintre nunțile ce trebuiau celebrate, cea a regelui Filip 
al II-lea, reprezentat de ducele de Alba, cu Elisabeta de 
Franţa, ce fusese numită Elisabeta Păcii, din pricina înrturirii 
pe care o avea căsătoria ei asupra păcii în lume. 


X.TURNIRUL DIN STRADA SAINT- 
ANTOINE 


Era ziua de 27 iunie 1559 cînd clopotul cel mare de la 
Notre-Dame, cutremurînd vechile turnuri ale lui Filip- August, 
vesti ceremonia căsătoriei regelui Spaniei cu fiica regelui 
Franţei. 

Ducele de Alba, însoţit de prinţul de Orania şi de contele 
de Egmont, reprezenta, cum am mai spus, pe regele Filip al Il- 
lea. 

Ajunsă în piaţă catedralei, biata Elisabeta nu se mai putu 
ţine pe picioare aşa că trebuiră s-o susţină de subsuori şi s-o 
ducă aproape pe sus pînă în naos. Acel trist serviciu îl 
îndepliniră contele de Egmont şi Wilhelm de Orania, amîndoi 
însemnați de fatalitate, unul pentru eşafodul ducelui de Alba, 
celălalt pentru glonţul lui Baltha- sar Gerard. 

Emmanuel o privea cu un zîmbet de simpatie, căruia 
numai Scianca-Ferro, singurul care ştia ce lăsase prinţul la 
Ecouen, îi putea înţelege semnificaţia. 

După ceremonie reveniră la castelul Tournelles, unde îi 
aştepta un mare banchet. Petrecură toată ziua cu muzici, iar 
seara Emmanuel-Philibert deschise balul cu tînăra regină a 
Spaniei care n-avea altă consolare decit absenţa soţului ei 


regal, de care mai rămînea despărțită încă vreo cîteva zile ; 
lacob de Nemours dansă cu prinţesa Margareta, Francisc de 
Montmorency cu Diana de Castro şi delfinul, pe care ar fi 
trebuit să-l amintim la început, cu regina Maria Stuart. 

Pentru un moment erau adunaţi acolo prieteni şi duş- 
mani ; toate acele teribile duşmănii păreau, dacă nu stinse, 
măcar aţipite. 

Numai că prietenii şi duşmanii formau două grupe foarte 
distincte. 

Conetabilul cu toţi fiii lui, Coligny, Dandelot şi gentilomii 
lor. 

Francisc de Guise cu toţi fraţii lui : Cardinalul de Lorena, 
ducele d'Aumale, ducele d'Elbeuf... Nu se mai cunosc numele 
celor şase fraţi Guise. 

Primii, surizători, triumfători, veseli. 

Ceilalţi, întunecaţi, gravi, ameninţători. 

Se vorbea în şoaptă că dacă a doua zi în arenă vreunul 
dintre Montmorency se va înfrunta cu un Guise, se va isca în 
loc de o întrecere, o adevărată luptă. 

Dar Henric îşi luase toate precauţiile. 

Dăduse poruncă ca Coligny şi Dandelot să nu atingă alte 
scuturi decît al său, ori ale lui lacob de Nemours şi Alphonse 
d'Este. 

Aceeaşi oprelişte i se făcuse lui Damville şi lui Francisc 
de Montmorency. 

Cei din familia Guise voiseră la început să se îndepărteze 
de acele serbări. Ducele Francisc pretinsese că era nevoit să 
facă o călătorie în principatul său, dar Caterina de Medici şi 
Cardinalul de Lorena îl convinseseră să renunţe la acea 
hotărtre, imprudentă ca toate cele izvorite din ciudă şi orgoliu. 

Aşa că rămăsese, iar evenimentele dovediră că făcuse 
bine să rămînă. 

La miezul nopţii toată lumea se retrase. Ducele de Alba o 
conduse pe Elisabeta pînă în camera ei, îşi aşeză piciorul 
drept în pat şi îl acoperi cu cearşaful, iar după cîteva secunde, 
îl scoase de sub cuverturi, salută şi ieşi. Căsătoria era 
săvirşită. 

A doua zi toată curtea se trezi în sunetele fanfarei, afară 
de regele Henric care nu dormise deloc, atît de nerăbdător 


era să sosească clipa întrecerilor, a căror desfătare o aştepta 
de atîta vreme ! 

Deşi turnirul trebuia să înceapă abia după amiază, din 
zorii zilei Henric al II-lea se tot agita din arenă la grajduri, 
cercetîndu-şi minunata-i herghelie, la care Emmanuel-Philibert 
tocmai adăugase — strălucit dar ! — nouăsprezece cai gata 
înşeuaţi şi îmbrăcaţi în valtrapuri. 

La ora prînzului cavalerii campioni şi judecătorii de cîmp 
mîncară deoparte, la o masă rotundă, pentru a aminti pe cea 
a regelui Artur, şi fură serviţi de doamne. 

Cele patru servante ale iluştrilor comeseni erau regina 
Caterina, prinţesa Margareta, mica regină Maria şi ducesa de 
Valentinois. 

După prînz, fiecare trecu în apartamentul său pentru a 
se înarma. 

Regele avea o splendidă platoşă de Milano, toată 
damaschinată cu aur şi argint; casca, avind deasupra coroana 
regală, închipuia o salamanară cu aripile întinse ; scutul, la fel 
cu cel atîrnat pe bastion, avea pe el o semilună strălucind pe 
un cer senin, purtînd deviza : 


DONEC TOTUM IMPLEAT ORBEN ! 


Culorile sale erau albul şi negrul — cele pe care, de 
altfel, şi le alesese Diana de Poitiers la moartea domnului de 
Brézé, soţul ei. 

Domnul de Guise îşi pusese platoşa de luptă, aceeaşi pe 
care o purtase la asediul Metz-ului ; pe ea se vedeau bine 
semnele — ce se pot observa încă şi astăzi la muzeul artileriei 
din Paris unde-i păstrată — a celor cinci gloanţe pe care le-a 
primit la asediul de la Metz şi care s-au turtit de oţelul 
salvator. 

Scutul său, ca şi al regelui Henric, reprezenta un cer; 
numai că un cer mai puţin limpede, căci un nour alb acoperea 
ca un văl o stea de aur. 

Avea deviza : 


PREZENTĂ, DAR ASCUNSĂ 


Culorile sale erau albul şi stacojiul ; „culorile, spune 
Brantôme, unei doamne pe care aş putea s-o numesc şi 
căreia i-a fost devotat pe cînd ea era domnişoară de onoare la 
curte”. 

Din nefericire, Brantôme nu spune cine-i doamna şi 
sîntem siliţi, lăsaţi astfel în ignoranță, să fim la fel de discreţi 
ca şi el. 

Domnul de Nemours avea o platoşă milaneză dăruită de 
regele Henric al II-lea ; scutul reprezenta un înger sau un 
amoraş — era greu să-ţi dai seama care din doi este — ţinînd 
un buchet de flori cu următoarea deviză : 


ÎNGER SAU AMOR, VINE DIN CER ! 


Deviza făcea aluzie la cele întîmplate frumosului prinţ în 
oraşul Neapoli în ziua de Joia Verdet. 

Cum mergea după procesiune împreună cu alţi seniori 
francezi, un înger, alunecînd de-a lungul unei sîrme întinse 
anume, cobori de la o fereastră, prezentîndu-i un splendid 
buchet din partea unei doamne. 

De aici se trăgea deviza : înger sau amor, vine din cer. 

Culorile sale erau galbenul şi negrul ; culori care, după 
spusele lui Brantôme, ar însemna : P/ăcere şi statornicie sau ; 
Statornic în plăcere ; „căci se bucura, se spune, de una din 
cele mai frumoase femei din lume, drept care, pe bună 
dreptate, trebuia să-i fie statornic şi fidel, căci alta asemenea 
n-ar mai putea întîlni şi avea.” 

In sfîrşit, ducele de Ferrara — acel tînăr prinţ aproape 
necunoscut încă la acea epocă şi care avea mai tîrziu să-şi 
adauge numelui trista celebritate de a fi ţinut închis pe 
Torquato Tasso timp de şapte ani într-un spital de nebuni — 
purta o minunată platoşă venețiană. Scutul lui reprezenta pe 
Hercule doborînd leul din Nemea, cu deviza: 


CINE ESTE TARE ESTE ZEU. 


Culorile sale erau galbenul şi roşul. 
La amiază porţile fură deschise. Cît ai clipi, locurile 
rezervate în tribune se ocupară de doamnele, seniorii şi 


1 Sărbătoarea euharistiei. 


gentilomii cărora numele le dădea dreptul de-a asista la 
serbări. 

Apoi balconul regal se umplu la rîndu-i. 

În ziua întîia, premiul trebuia să fie oferit de doamna de 
Valentinois. 

Acest premiu era un splendid lanţ, strălucind de safire, 
rubine şi smaralde despărțite prin semiluni de aur, înlănţuite 
cîte trei. 

Semilunile erau, după cum se ştie, emblema frumoasei 
ducese de Valentinois. 

In ziua a doua, învingătorul trebuia să primească răs- 
plata din mîna doamnei Margareta. 

Premiul era o bardă turcească de o lucrătură minunată, 
ce fusese dăruită de Soliman regelui Francisc |. 

A treia zi —- zi de onoare — era rezervată Caterinei de 
Medici. 

Premiul era o spadă al cărei miner şi gardă fuseseră 
cizelate de Benvenuto Cellini. 

La amiază, muzicanţii aşezaţi într-un balcon situat în faţa 
balconului prinților şi prinţeselor, începură a suna din 
trompete. 

Sosise ora întrecerii. 

In arenă intrară mai întîi pajii, ca un stol de păsări. 

Fiecare campion avînd cîte doisprezece paji, erau în total 
patruzeci şi opt, purtînd costume de catifea şi mătase în 
culorile stăpiînilor. 

Apoi sosiră cîte patru scutieri de fiecare campion ; rolul 
lor era să adune lăncile rupte şi să dea ajutor combatanţilor la 
nevoie. 

Apoi, în sfîrşit, ieşiră la rîndul lor cei patru judecători de 
cîmp, din cap pînă în picioare în armură, cu viziera lăsată, pe 
caii lor de asemeni în armură şi îmbrăcaţi în valtrapuri lungi 
pînă la pămînt. 

Fiecare, cu bastonul în mînă, se aşeză în faţa uneia 
dintre barierele laterale, rămînînd acolo neclintit, ca o statuie 
ecvestră. 

Atunci trompeţii celor patru campioni apărură la cele 
patru porţi ale bastionului şi sunară provocarea spre cele 
patru puncte cardinale. 


O altă trompetă răspunse şi se văzu sosind pe poarta 
atacanţilor un cavaler în armură, cu viziera lăsată şi cu lancea 
la scară. 

La git îi atîrna lanţul Lînei de aur ; după acel ordin pe 
care îl primise în 1546 de la Carol-Quintul, odată cu împăratul 
Maximilian, Cosimo de Medici, mare duce de Florenţa, Albert, 
duce de Bavaria, Emmanuel-Philibert, duce de Savoia, Octave 
Farnese, duce de Parma şi Fer- dinand Alvares, duce de Alba, 
îl recunoscură pe Lamoral, conte de Egmont 

Avea la cască pene albe şi verzi : erau culorile Sabinei, 
contesa palatină, ducesă de Bavaria, cu care se căsătorise cu 
cinci ani în urmă la Speyer în prezenţa împăratului Carol- 
Quintul şi a lui Filip al II-lea, regele Neapolelui şi pe care a 
iubit-o cu multă duioşie şi credinţă pînă la moarte. 

Inaintă miînuindu-şi calul cu acea desăvirşită graţie, 
datorită căreia ajunsese unul dintre cei mai vestiți călăreţi ai 
armatei spaniole, faimă atît de mare încît regele Henric al Il- 
lea, care în privinţa asta se spunea că ar fi neîntrecut, era 
gelos. 

După ce străbătu trei sferturi din arenă, salută cu lancea 
şi cu capul balconul reginei şi al prinţeselor, aplecîndu-şi fierul 
lăncii pînă la pămînt, iar panaşul căştii pînă pe gitul calului şi 
se duse să atingă cu lemnul lăncii scutul regelui Henric al Il- 
lea. 

Apoi, în timp ce trompetele răsunau, îşi sili calul să 
străbată de-a-ndăratelea în lung toată arena, ducîndu-se să se 
aşeze, cu lancea pregătită, de cealaltă parte a barierei. 

Cum întrecerea era cavalerească, nu era voie, după 
datină, să se dea lovituri decît de la gît pînă în partea de jos a 
trunchiului, sau, cum se spunea pe vremea aceea între cele 
patru membre. 

In clipa cînd Egmont îşi punea lancea în poziţie de luptă, 
apăru regele călare şi în armură. 

Chiar să nu fi fost Henric regele, aplauzele ar fi fost la fel 
de entuziaste la apariţia sa. Nu era cu putinţă să stea cineva 
mai bine pe cal, să fie mai bine înfipt în scări în sfîrşit, să 
arate mai sigur şi mai elegant decit regele Franţei. 

Ca şi contele de Egmont, îşi ţinea lancea în mînă, gata 
pregătită. După ce făcu o piruetă cu calul pentru a saluta pe 


regină şi pe prințese, se întoarse spre adversarul său şi îşi 
rezemă lancea în suportul armurii. 

Numaidecit scutierii ridicară barierele şi judecătorii, 
văzînd că luptătorii erau gata, strigară într-un glas : 

— Laissez aller ! 

Cei doi cavaleri n-aşteptau decît clipa aceea pentru a se 
repezi unul asupra altuia. 

Amîndoi se loviră drept în piept. 

Regele şi contele de Egmont erau călăreți prea desă- 
vîrşiţi pentru a cădea de pe cal şi totuşi la acea teribilă 
izbitură contele scăpă un picior din scară, iar lancea încă 
zbiîrnîind îi sări din mînă şi căzu la cîţiva paşi de el, pe cînd 
lancea regelui zbura în vreo trei patru bucăţi, lăsîndu-i în mînă 
numai un ciomp nefolositor. 

Cei doi cai, înspăimîntaţi parcă de ciocnire şi de zgo- 
motul  zdruncinăturii, se opriră tremurind, proptiţi pe 
picioarele de dinapoi. 

Henric aruncă departe de el rămăşiţa lăncii. 

Atunci, pe cînd arena răsuna de aplauzele spectatorilor, 
doi scutieri, se avîntară pe deasupra barierelor, unul ca să 
ridice lancea contelui de Egmont şi să i-o dea, celălalt ca să 
ofere regelui o lance nouă. 

Amîndoi îşi reluară locurile şi îşi aşezară lăncile în poziţie 
de luptă. Trompetele sunară din nou, barierele se 
reaeschiseră şi judecătorii strigară a doua oară: 

— Laissez aller | 

De data asta, amîndouă lăncile se sfărimară ; Henric se 
îndoi pe spate, ca un arbore aplecat de vînt, pînă pe crupa 
calului, iar Egmont scăpă amîndouă picioarele din scări şi 
trebui să se agaţe de oblîncul şeii. 

Regele se îndreptă, contele dădu drumul oblîncului şi cei 
doi cavaleri, ce păruseră dezrădăcinaţi de acea izbitură 
grozavă, fură din nou văzuţi în şea, bine proptiţi în scări. 

Aşchiile lăncilor zburaseră în jurul lor. Lăsară pe scutieri 
să ridice sfărimăturile lăncilor şi se întoarseră, fiecare după 
bariera lui. 

Acolo li se dădură lănci noi mai solide decît primele. 

Şi caii şi călăreţii păreau la fel de nerăbdători ; caii 
nechezau cu spume la gură ; se vedea bine că nobilele 


animale, aţiţate de alergare şi de trompete mai mult decît de 
pinteni, luau şi ele parte la luptă. 

Goarnele sunară. Toţi spectatorii scoteau strigăte de 
bucurie şi băteau din miini, la fel ca o sută de ani mai tîrziu, 
cînd Ludovic al XIV-lea apăru pe scenă, inter- pretind rolul 
Soarelui în baletul Ce/e patru anotimpuri. 

Numai că fiecare întruchipa Franţa epocii lor, Henric ca 
un războinic al evului mediu, Ludovic al XIV-lea ca un 
comediant al tuturor timpurilor ; primul reprezentînd Franţa 
cavalerească, al doilea Franţa galantă. 

Abia se auzi în mijlocul aclamaţiilor strigătul Laissez 
aller! 

Această de-a treia ciocnire fu şi mai formidabilă decit 
celelalte două. Henric scăpă un picior din scară sub lovitura 
lăncii contelui de Egmont, care se rupse în bucăţi, pe cînd 
lancea regelui rămase întreagă. 

Lovitura fusese atît de cumplită, încît calul contelui ridică 
picioarele din faţă şi chinga şeii rupîndu-se de puterea 
izbiturii, contele de Egmont alunecă pe spatele înclinat al 
calului, aşa că, lucru de mirare ! fără a fi azvirlit din şea, 
cavalerul se pomeni la pămînt. 

Dar cum căzu în picioare, acea cădere, cu neputinţă de 
evitat, sluji minunatului călăreț să-şi arate îndemînarea şi 
măiestria. 

Totuşi contele, salutîndu-l pe Henric, se declară învins, 
punîndu-se curtenitor la dispoziţia învingătorului. 

— Conte, îi spuse regele, sînteţi prizonierul ducesei de 
Valentinois. Puneţi-vă la dispoziţia ei : ea, nu eu, va decide de 
soarta dumitale. 

— Sire, răspunse contele, dacă mi-aş fi închipuit că-mi 
este sortită o atît de dulce sclavie, m-aş fi lăsat învins de 
prima dată cînd am luptat împotriva Maiestăţii Voastre ! 

— Şi ar fi fost o mare economie de oameni şi de bani 
pentru mine, domnule conte, îi întoarse vorba regele, hotărit 
să nu se lase mai prejos în curtoazie ; căci m-ai fi cruțat de 
Saint-Laurent şi Gravelines ! 

Contele se retrase şi după cinci minute apăru în balcon 
pentru a îngenunchia la picioarele ducesei de Valentinois 
care-i legă miinile cu un splendid colier de perle. 


În timpul acesta, regele, care îşi făcuse cele trei curse, 
se odihnea, lăsînd locul ducelui de Guise, al doilea campion. 

Ducele de Guise se întrecu cu contele de Horn ; cele trei 
curse se desfăşurară fără prea mare dezavantaj pentru 
generalul flamand, ce înfrunta un om socotit ca unul dintre cei 
mai buni luptători cu lancea ai timpului său. 

La a treia cursă, cu o politeţă la fel de mare ca a contelui 
de Egmont, se declară învins. 

Apoi veni rîndul lui lacob de Nemours, care luptă cu un 
spaniol numit don Francisco Rigonnes. La prima lovitură de 
lance, spaniolul scăpă un picior din scară ; la a doua fu 
răsturnat pe crupa calului ; la a treia fu zvirlit din şea la 
pămînt. De altfel, a fost singurul spaniol care şi-a încercat 
norocul la întreceri, căci vecinii noştri de peste Pirinei se 
recunoşteau inferiori în acest soi de lupte şi nu voiau să-şi 
rişte reputaţia deja zdruncinată de eşecul lui don Francisco 
Rigonnes. 

Rămînea ducele de Ferrara care se întrecu cu Dandelot: 
dar cu toate că şansele erau aproape egale pentru amîndoi, 
vajnicul apărător al Saint-Quentin-ului mărturisi, retrăgîndu- 
se, că prefera o luptă adevărată cu sabia împotriva unui 
duşman al Franţei tuturor acelor jocuri ce i se păreau cam 
păgîne pentru un om ca dînsul, convertit abia de un an la 
religia reformată. 

Drept care declară că fratele său Coligny îi va lua locul, 
dată îi convenea ; el nu va mai participa. 

Şi cum Dandelot era un om dintr-o bucată, îşi ţinu 
cuvîntul faţă de el însuşi. 

Prima zi se sfirşi cu o întrecere de patru campioni contra 
patru atacanţi ; cei patru atacanţi erau Damville împotriva 
regelui, Montgomery împotriva ducelui de Guise, ducele de 
Brunswick contra lui lacob de Nemours şi contele de Mansfeld 
contra lui Alphonse d'Este. 

In afară de rege care, fie datorită forţei sale adevărate, 
fie curtoaziei adversarului, obţinu un avantaj însemnat contra 
lui Damville, forţele se echilibrară. 

Henric plecă în culmea fericirii. 

Este adevărat că nu auzea ce se spunea în jurul său pe 
şoptite ; lucru ce nu-i de mirare, căci regii rareori aud chiar şi 
ce se spune cu voce tare. 


Se şoptea că domnul conetabil era un curtean prea 
desăvirşit ca să nu-l fi învăţat pe fiul cel mare cum trebuie să- 
şi menajeze regele, chiar cînd are lancea în mînă ! 


XI.PROVOCAREA 


A doua zi, regele Henric era atît de nerăbdător să 
reînceapă întrecerile, încît grăbi prînzul cu o oră, ca să poată 
intra în arenă exact la amiază. 

În momentul cînd trîmbiţele vesteau intrările pajilor, 
scutierilor şi judecătorilor de cîmp — intrări pe care am 
încercat să le descriem în capitolul precedent — un cavaler 
purtînd o pălărie cu boruri mari ce-i ascundeau partea de sus 
a figurii şi înfăşurat, cu toată căldura nelipsită pe-o zi de sfîrșit 
de iunie, într-o mantie de culoare întunecată, ieşea din 
grajdurile castelului Tournelles călare pe un cal arab, a cărui 
iuţeală se vădi după ce scăpă de întreitul cerc al mulţimii 
îngrămădite în preajma castelului unde aveau loc întrecerile. 

Într-adevăr, ajuns la colţul străzii Minimes, o luă în 
buestru care se schimbă, către frînghieria Enfants-Rouges, 
într-un galop ce-i îngădui călăreţului să străbată într-o oră 
distanţa de la Paris la Ecouen. 

Ajuns la Ecouen, traversă oraşul cu aceeaşi iuţeală şi nu 
se opri decît la uşa căsuţei singuratice, adăpostită sub arbori 
mari, la care ne-am oprit şi noi, cu Emmanuel-Philibert, în 
drumul lui spre Paris. 

In curte catiîri încărcaţi cu bagaje şi un cal gata în- şeuat 
bătînd în pămînt cu copita, arătau pregătiri de plecare. 

Emmanuel-Philibert aruncă o privire rapidă asupra acelor 
preparative, ce-i arătau că plecarea nu avusese loc ci numai 
se pregătea, îşi legă calul la un inel, urcă scara ce ducea la 
primul etaj şi se repezi într-o cameră unde o femeie tînără sta 
pe un scaun şi cu o expresie absentă îşi sfirşea de încheiat 
ultimele agrafe ale unei rochii de călătorie de culoare închisă, 
de o extremă simplitate. 


În clipa cînd prinţul intră în cameră, ea înălţă capul, 
scoase un strigăt şi, neputînd rezista îndemnului inimii, se 
avîntă înaintea lui. 

Emmanuel o primi în braţe. 

— Leona ! îi spuse el pe-un ton mustrător, asta-i ceea ce 
mi-ai promis ? 

Dar tînăra femeie, cu buzele fremătînd şi ochii închişi, nu 
putu decit să îngîne numele lui Emmanuel. 

Prinţul, continuînd s-o ţină în braţe, făcu cîțiva paşi 
înapoi pînă la un fel de canapea pe care se aşeză, lăsînd-o pe 
tînără să-i alunece uşor din îmbrăţişare, urmînd totuşi s-o 
sprijine, astfel că ea rămase pe jumătate culcată şi cu capul 
răsturnat pe un genunchi de-al lui. 

— Emmanuel ! Emmanuel ! urmă ea să murmure, ne- 
fiind în stare să biiguie altceva decît numele acela drag. 

Emmanuel-Philibert o privi multă vreme în tăcere cu o 
nespusă tandreţă. 

Apoi, cînd în sfîrşit ea deschise ochii, îi spuse : 

— A fost o întîmplare fericită că anumite cuvinte ale 
scrisorii tale de ieri mi-au dezvăluit planul ce-l aveai şi că un 
vis dureros, în care îmi apăreai cu chipul în lacrimi şi purtînd 
veşmiînt de călugăriţă, mi-au arătat intenţia ta... Altfel plecai 
şi nu te mai revedeam pînă la întoarcerea mea în Piemont ! 

— Sau mai degrabă, Emmanuel, murmură tînăra femeie 
cu voce stinsă, sau mai degrabă nu mă mai revedeai!... 

Emmanuel păli şi un fior îl străbătu. Leona nu-i văzu 
paloarea chipului, dar îi simţi înfiorarea trupului. 

— Nu, nu ! rosti ea, făceam o greşeală !... lartă-mă, 
Emmanuel ! iartă-mă ! 

— Aminteşte-ţi ce mi-ai făgăduit, Leona, zise Emmanuel 
atit de grav de parcă ar fi fost vorba de o obligaţie de onoare 
a unui prieten, nu de o promisiune de dragoste a iubitei. La 
primăria din Bruxelles mi-ai promis, cu mîna înălţată spre o 
icoană sfintă, pe cînd fratele tău — acela căruia noi i-am 
salvat viaţa şi care, fără să ştie, ne nenoroceşte pe amindoi ! 
— fratele tău aştepta la uşă răspunsul favorabil pe care în 
devotamentul tău divin mă rugai să i-l dau, mi-ai jurat, 
Leona ! să rămii veşnic a mea, să nu mă părăseşti decit în 
ajunul căsătoriei şi apoi — pînă ce moartea unuia dintre noi îl 
va dezlega pe celălalt de jurămiînt — să ne întîlnim în fiecare 


an în ziua de 17 noiembrie în căsuţa din satul Oleggio unde 
te-am dus, copil pe moarte, lîngă mama ta moartă. Adesea 
mi-ai spus: „Tu mi-ai salvat viaţa, Emmanuel ! aşa că viaţa 
mea îţi aparţine ; fă cu ea ce vrei.” Atunci, fiindcă viaţa ta îmi 
aparţine, fiindcă ai repetat asta în faţa lui Hristos, nu despărţi 
viaţa ta de a mea decit cel mai tîrziu cu putinţă... Şi ca să ţii 
cu sfinţenie promisiunea, fără de care sînt încă gata să refuz 
totul, du pînă la capăt devotamentul, virtutea asta supremă a 
femeii ce iubeşte, virtutea care o pune mai presus de un 
înger, deoarece pentru a fi devotați îngerii n-au nevoie să 
sacrifice pasiunile păminteşti, de care avem parte numai noi 
ceilalţi, nenorociţii muritori ! 

— O ! Emmanuel ! Emmanuel ! murmură Leona, ce 
părea că revine la viaţă şi fericire sub privirea şi la glasul 
iubitului ei ; nu-mi lipseşte devotamentul, ci este... 

Emmanuel-Philibert, aţinti o privire întrebătoare pe 
încîntătorul chip aplecat. 

— Este ?... Intrebă el. 

— Vai ! strigă Leona, este gelozia care mă chinuie ! Ah ! 
te iubesc ! te iubesc ! te iubesc atît de mult, dragul meu 
Emmanuel ! 

Şi cu o exclamaţie de fericire buzele celor doi amanți se 
atinseră. 

— Geloasă ? o întrebă Emmanuel ; tu, geloasă ?... şi de 
ce? 

— Ah ! nu mai sînt ! murmură ea ; nu, o iubire ca a 
noastră este nemuritoare... Am simţit acum, sub sărutul tău, 
că nici moartea nu o poate curma pe a mea şi că ea îmi va fi 
răsplata în ceruri ! Cum ar putea muri iubirea ta aici pe 
pămînt? 

— Ai dreptate, Leona mea, zise prinţul cu tonul nespus 
de tandru şi de convingător pe care ştia să-l ia uneori, 
Dumnezeu a făcut o excepţie în favoarea mea: trimiţindu-mi 
povara atît de grea a unei coroane, mi-a dat şi mîna nevăzută 
a unui înger de-al său care să mi-o susţină pe cap. Ascultă, 
Leona, ce va exista între noi nu va semăna întru nimic cu ce 
există între ceilalţi amanți. Vom trăi întotdeauna unul pentru 
altul, întotdeauna unul cu altul prin acea unire desăvirşită a 
inimii care poate înfrunta timpul şi chiar absenţa ; fără pre- 
zenţa reală, fără a ne vedea în fiecare oră şi în fiecare clipă, 


viaţa noastră va rămîne la fel... Ştiu bine că este viaţa iernii, 
fără flori, fără soare, fără fructe ; dar, oricum, este totuşi viaţa 
! Pămîntul simte că nu este mort ; noi de asemeni vom simţi 
că ne iubim ! 

— Emmanuel ! Emmanuel ! zise tînăra, acuma tu eşti cel 
care mă încurajezi, mă mingii, mă faci să renasc!... 

— Şi acum, spuse prinţul, hai să coborim pe pămînt, 
draga mea Leona, şi povesteşte-mi ce te-a făcut geloasă. 

— Ah ! de cînd te-am părăsit, Emmanuel, numai patru 
leghe ne despart şi totuşi nu te-am văzut decit de două ori! 

— Îți mulţumesc, Leona mea ! zise Emmanuel ; însă după 
cum ştii, la castelul Tournelles unde locuiesc, serbările se ţin 
lanţ... Triste serbări, de altfel, pentru două inimi : cea a 
sărmanei Elisabeta şi a mea. Dar e la fel de adevărat că 
amîndoi ne jucăm rolul la aceste serbări, că trebuie să fim de 
faţă şi că regele mă cheamă mereu. 

— Dar atunci, întrebă Leona , cum se face că tocmai în 
mijlocul întrecerilor , cînd în calitate de judecător trebuie să fii 
de faţă , ai putut părăsi totul pentru a veni să mă vezi? 

Emmanuel zimbi. 

— Tocmai asta mi-a dat putinţa să fiu liber ! Trebuie să 
asist la întreceri ; dar pot asista cu viziera lăsată... Presupune 
că un om de talia mea îmi îmbracă armura, încalecă pe calul 
meu şi îndeplineşte rolul meu de judecător de cîmp. 

— A ! Scianca-Ferro ! exclamă Leona. Inimosul Scianca- 
Ferro ! dragă Emmanuel ! 

— lar eu, cuprins de îngrijorare, chinuit de scrisoarea 
primită, urmărit de visul avut, vin să văd pe Leona mea, ca 
să-mi reînnoiască jurămiîntul ei, pe care era gata să-l uite... 
Imi contopesc inima şi sufletul cu al ei şi ne despărţim 
puternici ca acel uriaş ce n-avea nevoie decit să atingă 
pămîntul pentru a-şi recăpăta forţa. 

Şi buzele tînărului se aplecară a doua oară spre chipul 
Leonei şi atingerea buzelor îi învălui pe amîndoi în norul acela 
de flăcări ce ascundea pe Marte şi Venus de privirile celorlalţi 
zei... 

Să-i lăsăm să soarbă pînă la fund din cupa de aur 
ultimele lor ore de fericire şi să vedem ce se petrecea între 
timp în arena de la palatul Tournelles. 


Pe cînd Emmanuel-Philibert se îndepărta de palat în cea 
mai mare grabă a calului, lăsîndu-l pe Scianca-Ferro să-i 
îmbrace armura şi să-i îndeplinească sarcina, un scutier bătea 
la uşa palatului întrebînd de prinţul Emmanuel-Philibert. 

Prinţul Emmanuel-Philibert era, pentru moment, Scianca- 
Ferro. 

Il înştiinţară pe tînăr că un scutier necunoscut, ce nu voia 
să aibă de-a face decit cu însuşi prinţul, stăruia cu 
încăpăţinare să-i vorbească. 

Scianca-Ferro ţinea locul prinţului ; de altfel Emmanuel 
n-avea secrete pentru el. 

Işi puse coiful, singura parte a armurii ce-i mai rămi- nea 
să şi-o aşeze şi, plasîndu-se în cel mai întunecos loc al 
apartamentului, spuse : 

— Să intre. 

Scutierul apăru în pragul camerii. Era îmbrăcat în haine 
de culoare închisă şi nu purta nici blazon, nici deviză după 
care să poată fi recunoscut. 

— Am cinstea să vorbesc cu Alteța Sa prinţul 
Emmanuel-Philibert? 

— Precum vezi, răspunse Scianca-Ferro, ocolind cu acele 
două cuvinte un răspuns afirmativ. 

— lată o scrisoare din partea stăpînului meu, care 
aşteaptă o consimţire sau un refuz. 

Scianca-Ferro luă scrisoarea, o deschise şi citi urmă- 
toarele rînduri : 

„Un om ce a jurat moartea prinţului Emmanuel-Phi- libert 
îi propune, în timpul întrecerii care va avea loc astăzi, o luptă 
fără cruţare cu lancea, sabia, barda, ghioaga, pumnalul, fără 
să aştepte nici o cruţare de este învins, după cum şi prinţul nu 
trebuie să aştepte nici un fel de cruţare din partea acestui om 
dacă va ieşi învingător. 

„Prințul Emmanuel este socotit un comandant viteaz ; 
dacă nu-i nedemn de faima aceasta, va primi lupta propusă şi 
se va obliga să obțină garanție completă pentru învingător de 
la regele Henric al II-lea”. 

„Un duşman de moarte”. 


Scianca-Ferro citi scrisoarea fără să arate nici o tulburare 
şi se întoarse spre scutier : 


— Spune stăpînului tău, îi răspunse, că va fi aşa precum 
doreşte şi că, îndată ce regele îşi va termina alergările cu 
lancea, n-are decit să se prezinte în arenă şi să atingă cu 
virful lăncii scutul prinţului Emmanuel. Acel scut se află în 
dreapta bastionului, în patrulater, de aceeaşi parte cu a 
conetabilului şi în faţa scutului domnului de Vieilleville. Imi 
dau dinainte cuvîntul că va avea toată garanţia din partea 
regelui. 

— Stăpînul meu a trimis o provocare scrisă, aşa că 
doreşte o garanţie scrisă, replică scutierul. 

In momentul acela apăru în prag şi domnul de Vieilleville 
care venea să se informeze dacă Emmanuel-Philibert era 
gata. 

Scianca-Ferro îşi lăsă viziera coifului şi înaintă spre 
marele şambelan : 

— Domnule de Vieilleville, rosti el, binevoiţi a ruga din 
partea mea pe Maiestatea Sa să scrie cuvintele se 
încuviințează în josul acestei scrisori. Rog stăruitor pe 
Maiestatea Sa să-mi facă acest hatîr care, refuzat de el mi-ar 
păta onoarea. 

Scianca-Ferro era complet îmbrăcat în armura ducelui ; 
viziera lăsată nu lăsa să i se vadă părul blond ochii albaştri şi 
barba roşcată. Domnul de Vieilleville se înclină înaintea celui 
pe care-l credea prinţul şi, cum ora întrecerii se apropia, se 
grăbi să plece pentru a îndeplini misiunea primită. 

Peste cinci minute se întorcea cu scrisoarea. 

Cuvintele se încuviințează erau scrise în josul ei urmate 
de semnătura regală. 

Fără a rosti o vorbă, Scianca-Ferro prezentă scrisoarea 
de garanţie scutierului care se înclină şi ieşi. 

Pretinsul prinţ, fără să mai întiîrzie, intră în camera lui ca 
să-şi ia sabia şi ghioaga de luptă şi trecînd prin faţa 
armurierului îi porunci să ascută trei lănci. 

Apoi se duse în faţa barierii, la locul pe care îl ocupase 
prinţul în ajun. 

Trompetele dădură semnalul ; heralzii strigară că arena 
era deschisă şi întrecerea începe. 

Regele alergă primul, rupse trei lănci, una contra ducelui 
de Brunswick, alta contra contelui de Horn şi a treia contra 
contelui de Mansfeld. 


După asta veni rîndul ducelui de Guise, apoi al lui lacob 
de Nemours şi apoi al ducelui de Ferrara. 

Toate acele întreceri fură adevărate minuni de măiestrie 
şi forţă, dar se vedea bine că ilustra adunare aştepta 
preocupată un mare eveniment. 

Acel mare eveniment era lupta pe care o încuviinţase 
regele, căci Henric n-avusese curajul să păstreze întreg 
secretul ; fără a spune cine era cavalerul campion, anunţase 
lupta. 

Toată lumea ştia deci că, mai mult ca sigur, înainte de a 
se sfirşi ziua, sîngele va înroşi acea arenă pregătită pentru 
petrecere. 

Femeile se înfiorau la gîndul unei lupte cu arme ascu- 
tite ; dar, cu toate că se înfiorau, aşteptau poate cu mai multă 
nerăbdare decît bărbații acele momente de emoţii 
extraordinare. 

Ceea ce sporea şi mai mult curiozitatea era faptul că nu 
se ştia împotriva căruia dintre cei patru cavaleri campioni, ori 
dintre cei patru judecători de cîmp, fusese adresată 
provocarea. 

Regele mai lăsase un lucru nelămurit : nu spusese dacă 
lupta va avea loc a doua zi ori a treia, adică în ziua aceea sau 
a doua zi. 

Ori, cum avusese loc întrecerea regelui, a ducelui de 
Guise, a ducelui de Nemours şi, la urmă, a ducelui de Ferarra 
fără să se întîmple nimic din ceea ce se aştepta, lumea 
începuse a crede sau că ştirea era neadevărată, sau că lupta 
se amiînase pe a doua zi. 

După întrecerea ducelui de Ferarra trebuia, ca şi în ajun, 
să urmeze întrecerea generală. 

Trompetele dădură semnalul acelei întreceri, dar în loc 
ca cele patru trompete ale celor patru atacanţi să răspundă 
împreună, nu se auzi decit o singură trompetă sunînd o 
melodie străină cu note stridente şi pline de ameninţare. 

Un freamăt strbătu mulţimea spectatorilor ; un murmur 
de aşteptare împlinită şi totodată de teamă se înălţă din 
tribune, iar capetele unduiră ca un lan de grîu la suflarea 
vîntului. 

In această imensă adunare numai două persoane ştiau 
pentru cine suna acea trompetă : cele două persoane erau 


regele şi Scianca-Ferro care, pentru rege, ca şi pentru toată 
lumea, era Emmanuel-Philibert. 

Regele îşi scoase capul afară din bastion ca să poată 
vedea dacă ducele era la postul său. 

Scianca-Ferro, înţelegînd intenţia regelui, se înclină uşor 
pe gitul calului. 

— Curaj, cumnate ! zise regele. 

Sub vizieră, Scianca-Ferro zimbi, ca şi cum putea fi văzut 
şi îşi ridică capul, scuturîndu-şi penele de pe creasta coifului. 

In acea clipă toţi ochii se întoarseră spre bastionul 
atacanţilor. Un cavaler în armură completă trecea pragul şi 
intra în arenă. 


XII.LUPTA CU ARME ASCUȚITE 


Cavalerul ţinea în sus, proptită în scară, o lance cu vîrful 
ascuţit; o sabie era prinsă la unul din oblîncurile şeii, o bardă 
la celălalt. 

Scutierul său îl urma, ducînd încă două lănci cu vîrful 
ascuţit, ca cea a stăpînului. 

Cavalerul era îmbrăcat într-o armură neagră, penele 
coifului erau negre, calul de asemenea negru, purtînd valtrap 
negru. 

Numai tăişul bardei şi vîrful ascuţit al lăncii aruncau 
sticliri sinistre. 

Pe scurt nici o deviză, pe scutul mic nici o emblemă care 
să poată dezvălui cărei naţiuni şi cărei clase îi aparţinea. 

Un lanţ de aur la git şi pinteni de aur la călciie arătau 
totuşi că era cavaler. 

La apariţia întunecatului personaj, ce părea un trimis al 
Morţii, toţi privitorii, în afară de unul poate, simţiră un fior 
străbătindu-i. 

Cavalerul negru înaintă încet pînă la două treimi din 
arenă, salută pe cele două regine şi pe prințese, îşi sili calul 
să meargă de-a-ndăratelea şi ajunse îndată de cealaltă parte 
a barierei, care se închise în faţa lui. 

Atunci îşi chemă scutierul care puse jos cele două lănci 
pe care le ducea pentru cazul că prima va fi ruptă, se duse s-o 
ia pe cea a stăpiînului, ceru să i se deschidă bariera ce 


închidea de-a curmezişul intrarea în patrulater şi, ducîndu-se 
direct la bastionul ducelui Emmanuel- Philibert, atinse cu 
fierul lăncii scutul cu blazonul ducatului de Savoia purtînd în 
jur deviza personală a ducelui : Spol/iatis arma supersunt! 

Fierul lovit de fier scoase un sunet lugubru. 

— Emmanuel-Philibert, duce de Savoia, în faţa regelui 
Franţei, în faţa prinților, în faţa nobililor seniori, gentilomi şi 
baroni ce se află aici ; în faţa reginelor, prinţeselor şi nobilelor 
doamne ce ne ascultă şi ne privesc, stăpînul meu te cheamă 
la luptă fără de cruţare, fără îndurare şi iertare, luînd pe 
Dumnezeu martor al dreptăţii cauzei sale şi pe toţi cei aici de 
faţă ca judecători a felului în care se va purta. Dumnezeu şi 
victoria să fie de partea dreptăţii ! 

Un strigăt slab răspunse acelei provocări ; strigătul acela 
scăpase de pe buzele palide ale doamnei Margareta, pe cale 
să leşine. 

Se făcu apoi o tăcere adîncă, în timpul careia nu se 
auziră decît următoarele cuvinte rostite de cel pe care toată 
lumea îl credea Emmanuel-Philibert. 

— Bine. Spune stăpînului tău că primesc lupta aşa cum 
mi-o propune, cu Dumnezeu ca judecător, cu regele, prinții, 
seniorii, gentilomii, baronii, reginele, prinţesele şi nobilele 
doamne aici de faţă ca martori şi că renunţ la îndurarea lui 
după cum şi el renunţă la a mea. — Şi acum, Dumnezeu să 
hotărască de partea cui este dreptatea ! 

Şi, cu o voce liniştită de parcă şi-ar fi cerut bastonul de 
comandant ca judecător de cîmp, zise : 

— Lancea! 

Un scutier înaintă ţinînd trei lănci cu vîrfuri ascuțite şi 
strălucitoare ; Scianca-Ferro apucă, fără să aleagă, prima care 
se nimeri, îşi îndemnă calul cu mîna şi cu pintenii, făcîndu-l să 
sară peste bariera laterală şi intră astfel în arenă. 

In urma lui apăru în patrulater un cavaler în armură ce 
se duse să-i ia locul pe care îl părăsise. 

Era chiar regele ce avea să facă celor doi adversari 
cinstea de a fi judecătorul lor de cîmp. 

De la intrarea cavalerului negru, tot timpul cît durase 
provocarea lui şi răspunsul pe care îl primise, în arenă 
dominase tăcere adîncă. 


Numai cîteva aplauze răsplătiră uşurinţa şi îndemi- narea 
cu care cavalerul îşi făcuse calul să sară peste barieră, deşi 
nobilul animal era foarte stînjenit de armura ce-o purta pe cap 
şi de armura călăreţului ; dar acele aplauze se stinseră 
aproape imediat, cum se stinge de la sine, într-o biserică sau 
într-un cavou, vocea care, după ce a început pe un ton 
ridicat, îşi dă seama de sfinţenia locului său de solemnitatea 
situaţiei. 

In timpul acesta cei doi adversari se măsurau din ochi 
prin vizierele lăsate şi îşi propteau lancea în suportul armurii. 

Scutierii ridicară atunci barierele şi regele slobozi 
strigătul : Laissez aller ! 

Ceilalţi trei judecători de cîmp păreau că-i cedaseră acel 
drept, ca şi cum numai un rege putea da semnalul unei lupte 
în care se putea săvirşi moarte de om. 

Cum se auzi strigătul : Laissez aller ! cei doi adversari se 
şi repeziră unul asupra celuilalt. 

Se întîlniră drept în mijlocul arenei. Fiecare îşi alesese, 
pentru lovitura ce voia s-o dea, o ţintă diferită ; cavalerul 
negru îşi îndreptase lancea spre viziera adversarului „iar 
acesta îl ochise în mijlocul pieptului. 

Abia la cîteva secunde după ciocnire se putu aprecia 
succesul fiecăruia. 

Cavalerul negru smulsese coroana ducală de pe coiful lui 
Emmanuel-Philibert, pe cînd lancea celui ce lupta sub numele 
şi cu armura ducelui se rupsese în trei bucăţi de paltoşa de 
oţel a adversarului. 

Izbitura fusese atît de năprasnică, încît cavalerul negru 
răsturnat pe crupa calului scăpase un picior din scară. 

Dar într-o clipă şi-l puse la loc şi se ridică în şea. 

Amiîndoi combatanții se întoarseră în loc şi reveniră la 
punctele de plecare. 

Scutierul lui Scianca-Ferro îi aduse o lance nouă în locul 
celei frînte. 

Cavalerul negru luă şi el o lance nouă, deoarece virful 
celeilalte se turtise de creasta coifului ducal. 

Nici un strigăt, nici o bătaie din palme, nici un bravo nu 
aclamase acea întîlnire ; se simţea că groaza pusese stăpînire 
pe întreaga adunare. 


Într-adevăr, după înverşunarea cu care se ciocniseră cei 
doi adversari ‚se vedea bine că de astă dată avea loco luptă 
adevărată, şi cum spusese cavalerul negru, o luptă pe viaţă şi 
pe moarte, fără milă şi fără cruţare. 

După ce lancea fusese aleasă şi îndreptată în poziţie de 
luptă, pe cînd caii jucau în loc cu înfocare, regele rosti a doua 
oară cuvintele Laissez aller ! 

Un al doilea zgomot se auzi, asemenea unui bubuit de 
tunet, apoi răsună o izbitură ca şi cum ar fi căzut 
trăsnetul .Amîndoi caii se lăsară pe picioarele de dinapoi, 
amîndouă lăncile se frinseră ; numai că platoşa ducelui 
păstra urma fierului cavalerului negru, atita tot, pe cînd 
bucata de lance a lui Scianca-Ferro rămăsese înfiptă în 
platoşa adversarului. 

Crezură un moment că pieptul cavalerului negru fusese 
străpuns ca şi platoşa ; se înşelau însă, căci fierul străbătînd 
armura se oprise în gulerul de zale al căştii. 

Cavalerul negru apucă ciompul de lance cu amîndouă 
mîinile şi cercă să-l smulgă, dar zadarnic se sforţă din 
răsputeri, aşa că trebui să recurgă la ajutorul scutierului care 
abia la a doua încercare izbuti să-l scoată. 

Nu se întîmplase încă nimic hotăritor, se simţea totuşi că 
avantajul, dacă exista vreun avantaj, era de partea ducelui de 
Savoia. 

Reginele începeau să se liniştească, căci acel joc cumplit 
le captiva fără voia lor; la fiecare cursă numai doamna 
Margareta întoarcea capul şi ochii nu i se îndreptau spre 
arenă decit atunci cînd tinerele prințese şi delfinul îi rosteau la 
ureche : 

— Priveşte... hai, priveşte ! 

Regele era în culmea bucuriei ; asista în sfîrşit la o luptă 
adevărată ! Uitase aproape cu totul că şansa era încă 
nesigură şi că sora lui putea să rămînă văduvă, înainte de a 
ajunge ducesă ; s-ar fi spus că nu mai avea nici o îndoială 
asupra victoriei după felul cum striga : 

— Curaj, cumnate ! Victorie scutului roşu şi crucii de 
argint! 

Intre timp fiecare adversar lua a treia lance şi se 
pregătea pentru a treia cursă. 


Regele abia lăsă timp armei să se rezeme în suport, că şi 
strigă pentru a treia oară: 

— Laissez aller! 

De astă dată calul cavalerului negru se prăbuşi şi chiar 
Scianca-Ferro, scăpînd amîndouă picioarele din scări, fu silit 
să se agaţe de oblînc ; însă cu o rară îndemînare, îşi 
desprinse barda cu o mînă iar cu cealaltă trase sabia, astfel 
că s-ar fi putut crede că nu făcuse mişcarea decit cu intenţia 
de-a înlocui arma ce se rupsese prin arma cu care avea să 
continuie lupta. 

Pe de altă parte, cavalerul negru abia atinse pămîntul ; 
dintr-un salt sări în picioare lîngă calul răsturnat şi, cu aceeaşi 
iscusinţă pe care o arătase adversarului lui, îşi smulse sabia 
din teacă şi barda din agăţătoare. 

Fiecare din cei doi combatanți făcu atunci cîte un pas 
înapoi, pentru a avea răgaz să-şi atîrne barda la cingătoare ; 
apoi, cu această armă la îndemiînă cu o ultimă rezervă, cei doi 
duşmani, lăsînd scutierilor grija să ia caii şi să ridice bucăţile 
de lance, se năpustiră unul asupra altuia cu atita furie şi 
aţiţare, de parcă lupta de abia începea. 

Dacă tăcerea fusese mare, dacă atenţia fusese încordată 
în timpul celor trei curse, totul se schimbă cînd începu lupta 
cu săbiile unde toată lumea ştia de altfel că Emmanuel- 
Philibert era neîntrecut. Nimeni nu se miră deci de forţa şi 
violenţa loviturilor care începură să cadă asupra cavalerului 
negru; dar ceea ce uimi pe spectatori a fost adresa paradelor 
şi iuţeala ripostelor din partea acestuia. Oricît de rapid era 
atacul, apărarea nu era mai prejos, sau mai degrabă nu exista 
atac pe de o parte şi apărare de cealaltă parte ; era un 
schimb egal de lovituri , un schimb teribil ! Cele două săbii pă- 
reau două spade de foc şi nici un ochi, oricît de experimentat 
în acel joc al morţii, nu le putea urmări ; se observa că 
atinseseră scutul, coiful sau platoşa după scînteile ce ţişneau. 

In sfîrşit, Scianca-Ferro repezi o asemenea lovitură în 
capul adversarului său că oricît de oţelit ar fi fost coiful, l-ar fi 
crăpat dacă cavalerul negru n-ar fi parat lovitura cu scutul ; 
dar teribilul tăiş despică scutul în jumătate, de parcă ar fi fost 
de piele şi mai făcu încă o tăietură mare în armura braţului. 
Stînjenit de un scut desfăcut în două, cavalerul negru făcu un 
pas înapoi, azvirli resturile scutului departe de el şi apucînd 


sabia cu amîndouă mîinile, repezi la rîndul lui o lovitură atît de 
furioasă în scutul ducelui, încît lama sabiei zbură în douăzeci 
de bucăţi şi-i rămase în mînă numai mînerul ! Atunci se putu 
auzi cum Scianca-Ferro scoate un răcnet de bucurie sub 
viziera-i lăsată : cu cît arma devenea mai scurtă şi mai grea, 
cu atît se simţea mai avantajat faţă de adversar. — Cavalerul 
negru îşi aruncase mînerul sabiei şi se văzu învirtejindu-se în 
mîna lui, ca o străfulgerare aurie, acea credincioasă bardă 
căreia îi datora numele de Scianca-Ferro. 

Din acea clipă, strigătele de admiraţie nu mai conteniră 
în arenă, în tribune şi în balcoane. Prin nici o comparaţie nu s- 
ar putea descrie iuţeala şi violenţa loviturilor. Rămaşi amindoi 
fără scut , nu mai putea fi vorba de îndemînare pentru cei doi 
combatanți, ci numai de forţă. Lovit ca nicovala de ciocan, 
cavalerul negru rămase la început neclintit ca nicovala şi 
aproape la fel nesimţitor ca ea; dar loviturile se succedau cu 
atita străşnicie că începu să dea îndărăt. Atunci potrivnicul 
său se dădu şi el înapoi, barda teribilă se învirti în mîna lui ca 
o praştie, zbură şuierînd şi-l izbi pe cavalerul negru drept în 
mijlocul vizierii ! La asemenea lovitură, acesta deschise 
braţele, se clătină o clipă ca un copac dezbinat gata să cadă; 
dar înainte chiar de a cădea la pămînt, dintr-un singur salt, 
dintr-un salt de tigru, Scianca-Ferro se năpusti asupră-i, cu 
pumnalul ascuţit în mînă. Se auzi zgomotul celor două armuri 
ce cădeau hiîrşiindu-se una de alta, apoi strigătul tuturor 
femeilor ce repetau : „Indurare, duce de Savoia !... Duce 
Emmanuel, milă!"Dar Scianca-Ferro răspundea scuturind din 
cap : „Nu, nici o îndurare pentru trădător ; nici o milă pentru 
asasin!” şi prin deschizăturile vizierii, printr-un punct slab al 
chiurasei, prin găurile zalelor de la gît, căuta un loc pentru 
pumnal, cînd deodată strigătele : „Opreşte ! Pentru numele lui 
Dumnezeu, opreşte !” atraseră toate privirile asupra unui 
cavaler ce intra în goana mare în arenă şi, aruncîndu-se jos de 
pe cal, înşfăcă în braţe pe învingător şi cu o putere supraome- 
nească , ridicîndu-l în sus, îl aruncă la zece paşi de învins. 

Atunci, strigătului de groază ce răsunase îi urmă un 
strigăt de surpriză : — cavalerul acela, ce sosea în goana 
mare a calului, era ducele Emmanuel-Philibert. 


— Scianca-Ferro ! Scianca-Ferro ! strigă ducele, roşu de 
mînie, scutierului său, ce-ai făcut ?... Ştii bine că pentru mine 
viaţa acestui om este sacră şi că nu vreau să moară ! 

— Sacră ori nu, răspunse Scianca-Ferro, pe sufletul 
maicii mele ! să ştii, Emmanuel, că n-are să moară decit de 
mîna mea! 

— Din fericire, zise Emmanuel desfăcînd coiful învinsului, 
nu s-a întîmplat nici de data asta ! 

Intr-adevăr, deşi cavalerul negru avea faţa plină de 
sînge, era numai leşinat; n-avea nici o rană gravă şi fără 
îndoială că primele îngrijiri ale medicului aveau să-l readucă la 
viaţă. 

— Domnilor, se adresă Emmanuel-Philibert către domnii 
de Vieilleville şi de Boissy, sînteţi judecători de cîmp, aşa că 
pun pe omul acesta sub ocrotirea domniilor voastre ! Cînd îşi 
va reveni în simţiri să fie liber de a pleca fără a-şi spune 
numele, fără a fi obligat să mărturisească motivul duşmăniei. 
Este dorinţa mea, este rugămintea mea şi, dacă-i nevoie, voi 
cere această favoare de la Maiestatea Sa, ca să fie astfel şi 
porunca regelui. 

Scutierii luară pe rănit în braţe şi-l duseră. 

Între timp Scianca-Ferro îşi desfăcea prinzătoarea 
coifului, de pe care dispăruseră coroana şi creasta, şi-l zvîrlea 
înciudat departe de el. 

Numai atunci păru regele într-adevăr convins. 

— Cum aşa, cumnate, rosti el, nu erai domnia-ta ? 

— Nu, sire, răspunse Emmanuel-Philibert ; dar cum 
vedeţi era un om ce făcea cinste armurii pe care o purta. 

Şi-i întinse braţele lui Scianca-Ferro care, deşi mîriind ca 
un buldog silit să dea drumul prăzii şi totuşi ascultînd de 
stăpîn, veni să-şi sărute fratele de lapte din vîrful buzelor. 

Aplauzele, pînă atunci stăvilite de groază, sau oprite de 
uimire, izbucniră de pretutindeni cu o putere ce făcu să se 
cutremure toate tribunele. Femeile îşi fluturau batistele, 
prinţesele îşi vînturau eşarfele şi Margareta ţinea în mînă, 
arătînd-o, barda splendidă care urma să fie răsplata 
învingătorului. 

Dar toate astea nu-l consolau pe Scianca-Ferro că îi 
scăpa viu din mînă, pentru a doua oară, bastardul de 
Waldeck. 


Aşa că în timp ce suia, condus de rege şi de Emma- nuel- 
Philibert, pentru a primi din mîinile Margaretei barda, 
murmură: 

— Dacă îmii cade a treia oară în mînă şarpele, frate 
Emmanuel, îţi jur că nu va mai scăpa viu! 


XIII.PREZICEREA 


Cele petrecute la întrecerea din 29 iunie rămăseseră o 
taină nu numai pentru mulţimea spectatorilor, dar şi pentru 
cei care prin rangul lor social mai apropiat de al ducelui, fie de 
o seamă ori mai presus, ar fi trebuit să-i cunoască tainele. 

Din ce pricină ducele de Savoia, care ar fi trebuit să fie 
prezent, lipsise ? Din ce pricină în lipsa lui, Scianca-Ferro, 
fratele său de lapte, îi îmbrăcase armura şi cum se făcea că 
tocmai atunci, acel dublu al său, acel prieten, frate, trebuise, 
în locul lui, să dea o luptă atît de crîncenă ? 

Toate întrebările puse în legătură cu asta fură zadarnice 
şi cum însuşi regele părea doritor de a afla acel mister, 
Emmanuel îl rugă, surizind să nu încerce a ridica vălul ce 
acoperea un colţişor al vieţii sale. 

Numai doamna Margareta, cu acea curiozitate neliniştită 
ce se iartă unei dragoste adevărate, ar fi avut dreptul să-i 
ceară lămuriri ; dar fusese atît de tulburată de luptă, era atit 
de fericită să-l revadă întreg şi nevătămat pe scumpul ei duce 
că nu-i mai trebui altceva şi singurul sentiment nou care se 
trezi în inima ei a fost sporirea afeeţiunei frăţeşti pentru 
Scianca-Ferro. 

In trei rînduri ceruse Emmanuel veşti despre rănit. 

Prima oară era încă leşinat; a doua oară îşi revenise în 
simţiri ; a treia oară, încăleca pe cal. 

Drept orice răspuns la grija prinţului faţă de el, bastardul 
murmurase, cu un ton amenintător, următoarele cuvinte : 

— Spuneţi ducelui Emmanuel că ne vom revedea ! 

Apoi, necunoscut de toţi, plecase urmat de scutierul său 
necunoscut. 

Nu ştia bineînţeles că luptase cu Scianca-Ferro şi nu cu 
ducele. 


Episodul acesta, atît de emoţionant de altfel, avusese 
darul să dea un avînt şi mai mare plăcerilor din acea seară ; 
numai că Henric la spunea doamnelor ce vorbeau despre 
evenimentul acela cu obişnuitul lor entuziasm : 

— Ce-am să vă pot oferi miine şi ce spectacol va fi demn 
pentru ochii voştri frumoşi, după cel pe care l-aţi văzut 
astăzi ? 

Sărman rege ! nu ştia că spectacolul de a doua zi avea 
să fie atît de îngrozitor, încît îi va face chiar pe istorici să uite 
de cel din ajun. 

De altfel, prevestirile nu lipsiră. 

Cam pe la opt dimineaţa, una din femeile Caterinei de 
Medici se prezentă la Henric al II-lea spunîndu-i că venea din 
partea reginei care-l ruga umil s-o primească. 

— Cum, s-o primesc ? ripostă regele. Voi trece eu pe la 
ea, şi chiar numaidecit... Nu-i oare regina şi doamna mea ? 

Răspunsul regelui i se transmise Caterinei care clătină 
din cap. Într-adevăr, era prea puţin regină şi încă mai puţin 
doamna lui. 

Regina şi doamna lui era ducesa de Valentinois. 

Dar, intrînd la regină, regele se sperie văzind-o cît era de 
palidă. 

— Ei ! Doamne ! ce ai ? întrebă el, eşti cumva bolnavă şi 
ai avut o noapte proastă ? 

— Da „dragul meu stăpîn, răspunse Caterina, sînt 
bolnavă, dar bolnavă de frică ! 

— Doamne sfinte ! exclamă regele ; şi de ce îţi este 
frică ? 

— Intîmplarea de ieri m-a tulburat, răscolindu-mi în suflet 
vechi spaime... Vă mai amintiţi, sire, de prezicerea făcută la 
naşterea voastră ? 

— A ! da, zise Henric, stai puţin... Nu-i vorba de un 
horoscop ce mă ameninţă ? 

— Intocmai sire. 

— Că voi muri într-un duel, într-o luptă în doi ? 

— Şi atunci, sire ? 

— Atunci, după cum vezi, horoscopul a greşit : cel 
ameninţat nu eram eu, era cumnatul meu Emmanuel. Dar, 
slavă cerului, a scăpat!... Adevărat că n-aş putea spune în ce 
fel şi nu prea înţeleg cum scutierul lui — acel diavol ce-a fost 


pe bună dreptate numit Rupe-Fier, — s-a aflat acolo la 
momentul potrivit în armura lui, ca să lupte în locul lui în acea 
cruntă întrecere cu cavalerul negru. 

— Monseniore, urmă regina, nu cumnatul vostru 
Emmanuel era ameninţat, ci Maiestatea Voastră... Lui, astrele 
îi făgăduiesc o viaţă lungă şi fericită, pe cînd vouă, 
dimpotrivă... 

Caterina se opri tremurînd. 

— Draga mea doamnă, zise Henric, nu prea cred în 
preziceri, în influenţa astrelor ori horoscoape ; am auzit 
dintotdeauna spunîndu-se că, de la cea făcută unui monarh 
din antichitate, numit Oedip, în clipa naşterii, pînă la cea 
făcută bunului rege Ludovic al XII-lea în ziua nunţii sale cu 
doamna Ana de Bretania, că toate măsurile ce se iau 
împotriva acestor lucruri sînt zadarnice şi că ceea ce trebuie 
să se întîmple, se întîmplă... Să ne încredem în bunătatea 
Domnului şi ajutorul îngerului nostru păzitor, şi să lăsăm să se 
desfăşoare evenimentele. 

— Sire, zise Caterina, n-aţi putea renunţa de a combate 
astăzi ? 

— Cum, doamnă, să nu combat astăzi ? exclamă regele ; 
dar nu ştii că astăzi, dimpotrivă, am hotărît să lupt contra 
celor trei tovarăşi de întreceri ai mei : domnul de Guise, 
domnul de Nemours şi domnul de Ferrara ? Este o născocire 
ingenioasă pe care am găsit-o ca să nu părăsesc arena şi, 
deoarece este probabil ultimul turnir pe care-l vom mai 
vedea, să mă bucur cel puţin din plin. 

— Sire, spuse Caterina, sînteţi stăpiînul; dar să neso- 
coteşti  prevestirea  aştrilor înseamnă să înfruntaţi pe 
Dumnezeu, căci aştrii sînt literele alfabetului ceresc ! 

— Doamnă, îi răspunse Henric, îţi sînt cît se poate de 
recunoscător de îngrijorarea domniei-tale; dar în afară de o 
înştiinţare precisă a unei primejdii adevărate, nu voi schimba 
cu nimic programul zilei. 

— Sire, urmă Caterina, din păcate nu există nimic precis 
în afară de temerile mele, nimic temeinic decît îngrijorarea 
mea, şi ce n-aş da ca cineva care are o influenţă mai mare 
decît a mea asupra voastră să vă ceară ceea ce-mi refuzaţi 
mie. 


— Nimeni nu are o influenţă mai mare asupra mea decit 
domnia-ta, doamnă, răspunse cu demnitate Henric ; şi fii bine 
încredinţată că ceea ce nu acord mamei copiilor mei, nu acord 
nimănui. 

Apoi, sărutîndu-i curtenitor mîna, care era socotită, de 
altfel, cea mai frumoasă din lume, adăugă : 

— Şi acum, doamnă, nu uita, te rog, că domnia-ta eşti 
astăzi regina turnirului şi că voi face tot ce-mi va sta în 
putinţă pentru a avea cinstea de a fi încoronat de mîna 
voastră. 

Caterina suspină ; apoi, ca şi cum, după îndeplinirea 
acelei îndatoriri, lăsa în grija lui Dumnezeu cele ce vor urma : 

— Bine, sire, zise ea, să nu mai vorbim... La urma 
urmei ,se poate ca altui prinţ să-i fie zilele amenințate. Dar, 
spun drept, m-aş teme mai puţin de un duel adevărat decît de 
această luptă simulată, căci prezicerea este clară şi primejdia 
se află într-un turnir sau o întrecere cavalerească : Quem 
Mars non rapuit, Martis imago rapit ! Cel care-i cruțat de 
Marte, este secerat de imaginea lui Marte ! 

Henric, între timp, se îndepărtase prea mult ca să mai 
audă textul prezicerii murmurat de Caterina cu voce înceată. 

Fie din îngrijorare, sau vreun alt motiv, Caterina nu 
apăru la masa de prînz ; dar se instală printre primele în 
balconul regal. 

Se observă atunci că era îmbrăcată cu o rochie de 
catifea violetă cu tăieturi de satin alb, cum se poartă doliul la 
curţi. 

Cînd sosi momentul să-şi pună armura , regele chemă 
pentru a-i face acel serviciu pe marele şambelan, domnul de 
Boissy. 

Lucru cu totul neobişnuit, marele scutier, domnul de 
Boissy, nu era la postul său. 

Absența lui Boissy o anunţă regelui domnul de 
Vieilleville. 

— Atunci, fiindcă tot eşti aici, Vieilleville, spuse regele, 
nu-i cine ştie ce nenorocire : îmi vei pune dumneata armura. 

Domnul de Vieilleville se supuse ; dar cînd ajunse la coif, 
în clipa cînd să-l aşeze pe capul regelui, marele şambelan 
păru că n-are curajul şi suspină adînc : 


— Dumnezeu „rosti el punînd coiful pe masă, în loc să-l 
pună pe capul regelui — Dumnezeu mi-e martor, sire, că 
niciodată n-am îndeplinit o treabă cu mai puţină tragere de 
inimă decit cea pe care o fac acum ! 

— Dar pentru ce, dragă prietene ? întrebă regele. 

— Pentru că de mai bine de trei nopţi, Sire, spuse 
domnul de Vieilleville, mă tot gîndesc că are să vi se întîmple 
o nenorocire astăzi şi că această ultimă zi de iunie are să vă 
fie funestă ! 

— Ei! zise regele, cunosc eu povestea şi ştiu de unde 
bate vîntul. 

— Nu vă înţeleg, Sire. 

— Vreau să spun că ai văzut-o pe regina Caterina azi 
dimineaţă. 

— Sire, am avut onoarea s-o văd pe regină, nu azi 
dimineaţă, ci ieri. 

— Şi ţi-a vorbit de închipuirile ei, nu-i aşa ? 

— Sire, sînt trei zile de cînd regina Caterina nu mi-a făcut 
cinstea să-mi vorbească, şi ce mi-a spus atunci n-avea nici o 
legătură cu teama pe care am mărturisit-o Maiestăţii 
Voastre... De altfel, urmă marele şambelan puţin jignit de 
faptul că regele părea încredinţat că, în această împrejurare, 
el nu era decit ecoul altei persoane, regele este stăpînul şi va 
face cum îi va fi pe plac. 

— Ştii „reluă regele, vrei să-ţi spun de ce ţi-e frică? 
fiindcă nu eşti mareşal decît pe cuvîntul meu şi brevetul n-a 
fost încă semnat. Dar poţi fi liniştit, Vieilleville ; în afară de 
cazul că aş fi ucis pe loc, vei avea brevetul. Dacă nu-l pot 
semna cu numele meu întreg, îl voi semna cu inițiala şi este 
acelaşi lucru. 

— Deoarece Maiestatea Voastră priveşte astfel lucrurile, 
nu-mi mai rămîne decit să-i cer iertare de cele ce-am îndrăznit 
să-i spun... Totuşi, dacă i s-ar întîmpla regelui o nenorocire, să 
fie regele bine încredinţat că nu-mi va părea rău de brevetul 
meu, ci de nenorocirea ce i s-ar întîmpla. 

Şi îi puse coiful de fier pe cap. 

În momentul acela intră amiralul Coligny. 

Era în armură, fără de coif, pe care un paj îl ducea în 
urma lui. 


— Vă rog să mă iertaţi, Sire, spuse el; dar mă tem să nu 
se fi schimbat ceva în programul acestei ultime zile : se 
vorbeşte de o luptă generală cu care s-ar isprăvi întrecerile. 
Aş dori să ştiu de-i adevărat zvonul, căci în cazul cînd ar avea 
loc o luptă generală, aş avea de spus cîteva vorbe importante 
Maiestăţii Voastre în legătură cu asta. 

— Nu, răspunse regele, nu va fi o luptă generală, spune- 
mi totuşi ceea ce voiai să-mi spui „dragă amirale, în cazul cînd 
ar fi fost o luptă generală. 

— Sire, reluă Coligny, regele să-mi ierte o întrebare care 
jur că nu-mi este dictată de o simplă curiozitate... Cu cine a 
hotărît regele să se întreacă ? 

— A ! dragă amirale, nu-i nici o taină şi se vede că eşti 
foarte cufundat în problemele dumitale teologice ca să nu ştii 
asta ! Alerg întîi contra domnului de Guise, apoi contra 
domnului de Nemours şi la sfîrşit contra domnului de Ferarra. 

— Şi Maiestatea Sa nu mai face altă alergare ? 

— Nu, cel puţin aşa cred. 

Amiralul se înclină. 

— Atunci ,spuse el, să-mi îngăduie regele să mă socot 
fericit şi satisfăcut de cele aflate ; asta-i tot ce doream să ştiu. 

— Ei, dragă amirale, zise rîzînd regele, văd că-cţi 
trebuieşte tare puţin pentru a te simţi fericit şi satisfăcut ! 

Se adresă apoi lui Vieilleville. 

— Haide, haide, spuse el, pune să sune trimbiţele, 
Veilleville; tare mă tem c-am întîrziat. 

Trimbiţele sunară şi întrecerea începu. 

După cum spusese regele, lupta o deschise el şi domnul 
de Guise. A fost o întrecere minunată. Cei doi cavaleri îşi 
arătară întreaga lor măiestrie; totuşi, la a treia întîlnire, 
lovitura regelui fu atît de năpraznică încît domnul de Guise 
scăpă picioarele din scări şi se văzu silit să se agaţe de oblînc 
ca să nu cadă. 

Tot triumful îi reveni regelui, deşi mulţi pretindeau că nu 
domnul de Guise era de vină, ci calul său care era năbădăios, 
adică nărăvaş. 

După desfăşurarea celor trei curse, veni rîndul lui lacob 
de Savoia. Regele puse să i se mai strîngă chingile calului şi 
îşi alese singur, cu multă grijă, lancea. 


Am mai vorbit despre îndemiînarea, forţa şi mai ales 
faima domnului de Nemours la acel joc războinic. 

Işi dovedi renumele, dar nici regele nu pierdu nimic din 
faima sa. La a treia întîlnire, calul lui lacob de Savoia căzu şi 
cum în faţa lui, cal şi călăreț rămăseseră picioare, judecătorii 
de cîmp îl declarară pe rege învingător. 

În sfîrşit, trîimbiţele dădură semnalul ultimei întreceri. 
După cum am spus, regele trebuia să se măsoare cu ducele 
de Ferarra. 

Cu toate că era foarte priceput în acest soi de jocuri, 
Alphonse d'Este, care avea să-şi ruineze ducatul cu serbări, 
turniruri şi parade de cavalerie, nu era un adversar care să-l 
îngrijoreze pe Henric al II-lea. Regina Caterina, ce urmărea 
întrecerile cu o sinceră îngrijorare, începea să se mai 
liniştească puţin. 

Astrele îi vestiseră că dacă va trece ziua de 30 iunie, nu 
mai avea de ce se teme pentru soţul ei şi dacă în ziua aceea 
nu se mai întîmpla nici un accident, Henric va domni multe şi 
fericite zile ca rege al Franţei. 

Trompeţii sunară ; ducele de Ferarra şi regele dădură 
cele trei asalturi. La ultima cursă, Alphonse scăpă amîndouă 
scările, pe cînd regele rămase neclintit. 

Regele era deci învingătorul. 

— Dar asta nu-i era de ajuns ; încă nu bătuse ora patru 
după amiază, aplauzele îl exaltaseră şi-i părea rău să 
părăsească arena. 

— Ei ! pe toţi dracii ! rosti el pe cînd judecătorii de cîmp 
strigau că totul se sfîrşise, ar însemna să-mi cîştig prea uşor 
titlul de învingător ! 

Şi zărindu-l pe Montgomery care în armură completă, dar 
fără coif, se afla în bastionul atacanţilor, îi strigă : 

— Hei ! Montgomery, domnul de Guise mi-a spus că în 
alergarea de ieri era cît pe ce să-l răstorni de pe cal şi că n-a 
văzut niciodată un concurent mai vajnic ca tine. Ascultă, cît 
timp mă duc să beau o cupă de vin ca să mă răcoresc, pune-ţi 
repede coiful şi vom rupe o lance în cinstea doamnelor. 

— Sire, zise Montgomery, aş primi cu cea mai mare 
plăcere onoarea pe care binevoieşte să mi-o facă regele, dar 
nu mai sînt lănci pe aici, atît de multe s-au folosit! 


— Dacă nu mai sînt lănci în partea voastră, Montgomery, 
îi răspunse regele, au mai rămas în partea mea şi am să-ţi 
trimet trei, ca să ai de unde alege. 

Şi, întorcîndu-se către scutierul său : 

— Hola : France, zise el, trei lănci din cele mai solide 
pentru domnul de Montgomery. 

Descălecă apoi, intră în bastionul său, puse să i se 
scoată coiful şi ceru de băut. 

In acel moment, cum sta cu cupa în mînă, intră domnul 
de Savoia. 

— O cupă pentru domnul de Savoia ! porunci regele 
vreau să bea cu mine, el în sănătatea doamnei Margareta şi 
eu în sănătatea doamnei mele. 

— Sire, spuse Emmanuel, sînt foarte încîntat să vă 
îndeplinesc dorinţa, dar daţi-mi voie mai întîi să vă comunic 
un mesaj. 

— Spune, îl îndemnă regele surescitat de plăcere, te 
ascult. 

— Vin din partea reginei Caterina, sire, pentru a vă ruga 
să nu mai alergaţi. Totul s-a terminat cu bine ; ar dori din 
suflet ca Maiestatea Sa să se oprească aici. 

— Eh ! făcu regele, n-ai auzit, cumnate, că l-am provocat 
pe domnul de Montgomery şi că i-am trimes lănci, să aleagă ? 
Spune-i reginei că voi alerga de astă dată de dragul ei şi că 
după această cursă totul se va şfirşi. 

— Sire... insistă ducele. 

— O cupă ! o cupă pentru domnul de Savoia ! şi pentru 
închinarea care o va face surorii mele, îi voi înapoia 
marchizatul de Saluces... Dar, pentru numele lui Dumnezeu ! 
nu încercaţi să mă opriţi de a rupe această ultimă lance ! 

— Totuşi nu o veţi rupe, Sire ! se auzi o voce în spatele 
lui Henric. 

Regele întoarse capul şi îl recunoscu pe conetabil. 

— A ! tu eşti, urs bătrîn ! Ce treabă ai tu aici, sau poate 
că ţi-e sete ? Locul tău este în arenă. 

— Regele se înşeală, îi răspunse Montmorency ; locul 
meu era în arenă atita timp cît arena era deschisă. Dar arena 
este închisă, aşa că nu mai sînt judecător de cîmp. 

— Inchisă ? exclamă regele. Nicidecum ! mai am de rupt 
o lance. 


— Sire, regina Caterina... 

— A! Şi tu vii din partea ei! 

— Sire, te roagă stăruitor... 

—O cupă !o cupă pentru conetabil ! îl întrerupse regele. 

Conetabilul luă cupa bombănind. 

— Sire, zise el, după ce am negociat o asemenea pace, 
mă credeam un ambasador de oarecare valoare ; dar 
Maiestatea Voastră îmi arată că am avut o părere prea bună 
despre mine şi că trebuie să mă întorc la şcoală. 

— Haide, duce ! rosti regele ; haide, conetabile ! să bem 
fiecare pentru doamna noastră ! dumneata cumnate în 
sănătatea Margaretei, mărgăritarul mărgăritarelor: dumneata 
conetabile pentru doamna de Valentinois, frumoasa 
frumoaselor şi eu pentru regina Caterina... Duce, şi dumneata 
conetabile, îi veţi spune că am băut această cupă în 
sănătatea ei şi că voi alerga pentru ultima oară, în onoarea ei. 

Impotriva unei asemenea îndărătnicii nu se putea lupta. 
Cei doi trimişi se înclinară şi ieşiră. 

— Hai, hai, Vieilleville, strigă Henric, coiful meu ! 

Dar în loc de Vieilleville intră Coligny. 

— Sire, spuse el, sînt iarăşi eu... Cer iertare Maiestăţii 
Voastre ! 

— Eşti iertat, amirale... Şi uite, pentru că ai intrat 
dumneata, fă-mi un serviciu : prinde-mi catarama coifului. 

— Sire, mai întîi, un cuvînt... 

— Nu, te rog, dragă amirale... după ! 

— După, sire, va fi prea tîrziu pentru ceea ce ama vă 
spune. 

— Spune atunci, şi cît mai repede cu putinţă. 

— Sire, nu alergaţi în contra domnului de Montgomery. 

— A ! şi dumneata ! exclamă regele. In calitatea du- 
mitale de parpai/lot! n-ar trebui totuşi să fii superstiţios ; aşa 
ceva i se potriveşte reginei care este catolică şi pe deasupra, 
florentină. 

— Sire, ascultaţi-mă, reluă cu gravitate Coligny. Cu atît 
mai serios este ceea ce ama vă spune cu cit sfatul vine de la 
un mare împărat, acum mort. 

— Aha ! este sfatul împăratului Carol-Quintul pe care ai 
uitat să mi-l spui cînd te-ai întors de la Bruxelles ? 


1 Poreclă dată reformaţilor. 


— Regele se înşeală ; i-am dat sfatul acela, dar indirect, 
îndemnîndu-l să-l trimită pe domnul de Montgomery în Scoţia. 

— A ! e-adevărat, sfatul venea de la dumneata... Da, a 
fost şi mi-a făcut bune servicii acolo. 

— Ştiu asta, sire ; dar poate nu v-aţi întrebat pentru ce v- 
am sfătuit să-l trimiteţi pe domnul de Montgomery în Scoţia ? 

— Într-adevăr, nu ştiu. 

— Ei bine, fiindcă împăratul Carol-Quintul aflase de la 
astrologul său că domnul de Montgomery are între sprîncene 
un semn ce arată că într-o zi va curma viaţa unui prinţ purtînd 
floarea de crin. 

— Aş! 

— Prea slăvitul împărat Carol-Quintul mă însărcinase să 
previn pe Maiestatea Voastră de acest horoscop ; dar cum îl 
socoteam pe domnul de Montgomery drept unul dintre 
slujitorii noştri cei mai devotați, cum nu aveam nici o îndoială 
că de era fatal unui prinţ ce poartă floarea de crin, asta nu 
putea fi decit fără de voie ; cum mă temeam că dezvăluirea 
acestei preziceri ar dăuna bunăvoinţei ce i-o purtaţi, m-am 
mulţumit doar să dau regelui sfatul de a trimite pe căpitanul 
gărzii sale scoțiene în ajutorul regentei Scoției. Chiar şi astăzi, 
sire, cînd am crezut că va fi o luptă generală, am venit la 
Maiestatea Voastră să mă informez, pentru ca în caz că ar 
avea loc lupta generală — să-l îndepărtez pe domnul de 
Montgomery, sau să veghez, cum am făcut ultima oară ca el 
să nu întîlnească pe Maiestatea Voastră. N-a avut loc lupta 
generală, aşa că n-am avut nimic de făcut, nimic de spus. Dar 
acum, după terminarea întrecerilor, cînd, datorită parcă unei 
fatalităţi, regele îl provoacă pe domnul de Montgomery, mă 
adresez regelui şi în speranţa de a împiedica această 
întrecere, îi spun : Sire împăratul Carol-Quintul mi-a spus chiar 
mie cele ce-am avut cinstea să vă repet cu privire la contele 
de  Lorges ! Sire, pentru numele lui Dumnezeu, nu luptaţi 
contra domnului de Montgomery ! Domnul de Montgomery e 
sortit să fie nefast unui prinţ ce poartă floarea de crin şi, 
dintre toţi prinții floarei de crin, regele este cel mai mare ! 

Henric rămase o clipă ginditor, apoi, punînd mîna pe 
umărul lui Coligny : 

— Amirale, îi răspunse el, dacă mi-ai fi spus azi dimi- 
neaţă ceea ce mi-ai spus acum, probabil că nu l-aş fi provocat 


pe domnul de Montgomery ; dar în momentul de faţă, 
provocarea fiind făcută, aş avea aerul că dau înapoi de frică. 
Ori, Dumnezeu mi-e martor că nu mă tem de nimic pe lumea 
asta ! Totuşi îţi mulţumesc, domnule amiral ; dar chiar de mi 
s-ar întîmpla o nenorocire, este prea tîrziu, voi rupe această 
lance ! 

— Sire, zise unul din scutieri intrînd pe cînd se rosteau 
acele vorbe, domnul conte de Montgomery, după porunca 
voastră s-a înarmat şi aşteaptă bunul plac al regelui. 

— Bine, prietene ; bunul plac al regelui este să-mi închizi 
catarama coifului şi să sune trompetele. 

Dar porunca regelui se îndeplini numai pe jumătate. 
Scutierul îi încheie coiful, însă muzicanţii, crezînd că în- 
trecerea s-a sfîrşit, plecaseră din balconul ce le servea drept 
estradă. 

| se anunţă regelui încurcătura, spunîndu-i-se că 
muzicanţii erau încă destul de aproape pentru a fi chemaţi, 
dar că asta ar cere vreun sfert de oră. 

— Asta-i prea mult... zise regele... Vom alerga fără 
fanfare, şi gata ! 

Apoi încălecă şi ieşi din bastion strigînd : 

— Ei, domnule de Montgomery, eşti gata ? 

— Da, sire, răspunse contele ieşind şi el din bastionul 
opus. 

— Domnilor, se adresă regele judecătorilor de cîmp, 
după cum vedeţi n-aşteptăm decit învoirea dumneavoastră. 

— Laissez aller ! spuseră domnul de Savoia şi cone- 
tabilul. 

Şi în cea mai adîncă şi mai sinistră tăcere, cei doi 
luptători avîntîindu-se, se întîlniră în mijlocul arenei şi îşi 
sfărimară lăncile unul de celălalt. 

Deodată, spre marea uimire a spectatorilor, se văzu cum 
regele scapă picioarele din scări şi, dînd drumul frîului, 
cuprinde cu mîinile gitul calului ce-şi opri cursa, pe cînd 
Montgomery împietrit parcă de groază zvirlea jos bucata de 
lance ce-i rămăsese în mînă. 

In acelaşi timp, domnii de Vieilleville şi de Boissy, care 
bănuiau după atitudinea regelui că se întîmplase ceva 
extraordinar, săriră peste barieră şi apucară calul de zăbală 
strigînd : 


— Pentru numele lui Dumnezeu, ce s-a întîmplat, Sire ? 

— S-a întîmplat, bolborosi regele, că ai avut dreptate, 
dragă Vieilleville, să te împotriveşti acestei blestemate 
curse |... 

— Atunci, sînteţi rănit, sire ? întrebă foarte îngrijorat 
marele şambelan. 

— Cred că sînt un om mort! murmură regele cu o voce 
atit de stinsă, încît numai acei care-l purtau îl auziră. 

Intr-adevăr, ciompul lăncii lui Montgomery, alunecînd de- 
a lungul armurii regelui, îi ridicase viziera şi o aşchie de lemn 
spărgîndu-i ochiul, îi pătrunsese pînă în creier. 

Apoi, adunîndu-şi toate puterile într-un ultim strigăt : 

— Să nu se ia nici o măsură împotriva domnului de 
Montgomery, rosti regele ; n-are nici o vină... 

Un strigăt lung de groază se ridică din tribunele 
spectatorilor şi cu toţii se împrăştiară în dezordine, de parcă 
trăsnetul căzuse în mijlocul lor, fugind fiecare încotro vedea 
cu ochii şi strigînd : 

— Regele a murit!... Regele a murit!... 


XIV.PE PATUL DE MOARTE 


Între timp domnii de Boissy şi de Vieilleville îl duseseră 
pe rege în camera lui, punîndu-l îmbrăcat în armură pe pat. 

Nu-i puteau scoate coiful, căci aşchia de lemn rămăsese 
în rană, capătul ieşindu-i de vreo două, trei degete afară. 

Chirurgii prezenţi la turnir sosiră grabnic. Erau cinci, dar 
niciunul nu îndrăzni să-şi ia răspunderea de a scoate aşchia 
de lance din rană şi cu toate că regina Caterina, delfinul şi 
prinţesele — singurii care fuseseră admişi în camera regelui 
— îi rugau stăruitor să-i dea un ajutor rănitului, ei se uitau unii 
la alţii şi clătinînd din cap, spuneau: 

— Să fie chemat cît mai repede maestrul Ambroise Pare, 
căci fără el nu încercăm nimic. 

— Să fie găsit maestrul Ambroise Paré, oriunde ar fi ! 
zise regina. 


Şi într-o clipă, slujitorii, pajii şi scutierii se repeziră în 
toate direcţiile, informîndu-se peste tot unde era o speranţă 
de-a da de urma celebrului chirurg. 

La acea epocă, maestrul Ambroise Pare, ajunsese într- 
adevăr la apogeul faimei sale. După ce îl urmase în Italia pe 
René de Montejean, colonel de infanterie, se întorsese în 
Franţa, îşi luase diploma la colegiul Saint-Edme, fusese numit 
starostele corporației chirurgilor şi de şapte ani, făcea serviciu 
la rege ca chirurg şef. 

II găsiră în hambarul unui biet ţiglar care căzuse de pe 
un acoperiş şi-şi rupsese piciorul. 

Strigătele „lată-l pe maestrul Ambroise Pare ! iată-l că 
vine !” vestiră sosirea lui. 

Apoi în prag apăru un om de vreo patruzeci şi cinci, 
patruzeci şi şase de ani, cu mers impozant, frunte înclinată şi 
ochi visători. 

Zărindu-l, toţi se dădură în lături pentru a-i deschide 
calea pînă la patul rănitului. 

— Uitaţi-vă, maestre, îi spuseră medicii. 

Şi toţi ochii se aţintiră asupra acelui om socotit singurul 
din Franţa în stare să salveze viaţa regelui, dacă viaţa regelui 
putea fi salvată. 

Am spus din Franţa, căci exista în afara Franţei un om cu 
un renume mai mare decit al lui Ambroise Pare şi pe care 
chiar el îl numea cu plăcere maestrul său. 

Omul acela era Andre Vesale, chirurgul lui Filip al II-lea. 

Toate privirile aţintite asupra lui Ambroise Pare îl 
întrebau, mai expresiv chiar decît cuvintele, ce era de temut 
ori de sperat. 

A fost cu neputinţă să se citească ceva pe fruntea 
vestitului practician ; se putu observa doar că la vederea 
rănii, chipul îi pălise puţin. 

— Ah ! maestre Ambroise ! exclamă Caterina de Medici, 
nu uita că încredinţez în mîinile dumitale pe regele Franţei ! 

Ambroise Paré întinsese deja braţul spre Henric ; la 
aceste vorbe îl lăsă să cadă. 

— Doamnă, rosti el, în starea în care se află regescul 
vostru soţ, adevăratul rege al Franţei nu este el, ci urmaşul 
său. Cer îngăduinţa de a-l trata, cum aş trata pe cel din urmă 


soldat din armată, căci este singura şansă pe care o am de a-l 
salva. 

— Există deci o şansă, maestre Ambroise ? întrebă 
regina. 

— Nu spun asta, doamnă, replică chirurgul. 

— Fă tot ce se poate, maestre ! urmă Caterina. Se ştie că 
eşti cel mai priceput om din ţară. 

Ambroise nu răspunse la compliment; sprijinindu-şi mîna 
stingă de partea de sus a coifului, apucă cu dreapta aşchia 
rămasă în rană şi cu o mişcare tot atît de sigură, de parcă ar fi 
operat, cum spusese el, pe ultimul soldat din armată, smulse 
ţandăra din rană. 

O înfiorare străbătu trupul lui Henric care scoase un 
suspin. 

— Acum, zise Ambroise, scoateţi armura şi coiful regelui, 
şi cît mai încetişor cu putinţă. 

Domnul de Vieilleville puse mîna pe coiful regelui, dar 
tremura aşa de tare încît chirurgul îl opri. 

— Lasă-mă pe mine, zise el ; sînt singurul a cărui mînă n- 
are dreptul să tremure. 

Şi aşezînd capul regelui pe braţul lui stîng, îi desfăcu 
încet şi sigur, fără nici o smucitură, coiful. 

Odată coiful scos, restul armurii nu mai era o problemă 
atit de grea. 

Dezbrăcarea întreagă a trupului se sfirşi fără ca rănitul 
să fi făcut vreo mişcare. Pentru moment, era complet 
paralizat. 

După ce-l culcară pe rege, Ambroise Pare se apucă să-i 
facă pansamentul. 

Examinarea aşchiei pe care o aşezase cu multă grijă pe 
o masă de lîngă patul regal îi arătase că acel corp străin 
intrase aproape de trei degete în cap iar resturile rămase în 
jurul lemnului că pătrunseseră pînă la membranele creierului. 

Ambroise Pare mai întîi curăţi rana, cu o spatulă îi 
desfăcu delicat marginile şi cu un stilet de argint o sondă. 

Aşa cum bănuise după bucăţica de lance ce-o scosese, 
rana era groaznică ! 

Aplică apoi pe marginile rănii cărbune pisat ce se folosea 
pe vremea aceea în loc de scamă ; după asta puse pe ochio 


compresă cu apă foarte rece, ce trebuia schimbată din sfert în 
sfert de oră. 

La contactul cu apa, obrazul regelui se contractă, dovadă 
că sensibilitatea nu dispăruse cu totul. 

Chirurgul păru oarecum bucuros văzînd acea contracție 
nervoasă, apoi întorcîndu-se către familia regală în lacrimi, i 
se adresă reginei : 

— Doamnă, n-aş putea încă să mă pronunt dacă va 
evolua spre bine sau spre rău, dar pot spune cu siguranţă 
Maiestăţii Voastre că nu este pericol de moarte pentru 
moment. Aşa că v-aşi sfătui să vă retrageţi pentru a vă odihni 
puţin şi a mai lăsa o clipă de alinare durerii. Cît despre mine, 
începînd din clipa asta şi pînă în cea a morţii, ori a 
însănătoşirii regelui, nu voi mai părăsi căpătiiul patului său. 

Caterina se apropie de rănit, aplecîndu-se pentru a-i 
săruta mîna, dar cînd i-o sărută îi şi trase din deget faimosul 
inel pe care mai reuşise o dată doamna de Nemours să i-l 
sustragă regelui şi de care, se spunea, era legată taina acelei 
lungi dragoste a lui Henric pentru Diana. 

Ca şi cum ar fi simţit că i se smulge cu violenţă un 
sentiment din inimă, rănitul tresări la fel ca atunci cînd i se 
smulsese ţandăra de lance din rană. 

Ambroise Pare se apropie repede. 

— lertaţi-mă, doamnă, rosti el, ce i-aţi făcut regelui ? 

— Nimic, domnule, zise Caterina strîngînd în pumn inelul; 
poate că din adîncul leşinului regele să mă fi recunoscut. 

După Caterina, delfinul, apoi ceilalţi prinți şi prințese 
plecară pe rînd. 

leşind din camera regelui, Caterina îl întîlni pe domnul de 
Vieilleville care se dusese să-şi schimbe cămaşa, plină de 
sîngele regelui. 

— Unde te duci, domnule de Vieilleville ? îl întrebă 
regina. 

— Sînt mare şambelan, doamnă, răspunse domnul de 
Vieilleville şi datoria mea este să nu părăsesc nici o clipă pe 
Maiestatea Sa. 

— Datoria dumitale se potriveşte cu dorinţa mea, 
domnule de Vieilleville... Ştii că întotdeauna te-am socotit un 
bun prieten? 


Domnul de Vieilleville făcu o plecăciune. Deşi la acea 
epocă Caterina îşi trata mai puţin rău pe buni; ei prieteni decît 
mai tîrziu, totuşi cel căruia îi dădea acest titlu nu primi fără 
oarecare nelinişte favoarea. 

— Doamnă, zise el, mulţumesc foarte mult Maiestăţii 
Voastre pentru stima ce mi-o arată şi voi face tot ce-i cu 
putinţă pentru a nu o dezamăgi. 

— Pentru asta n-ai de făcut decit un singur lucru, 
domnule conte, şi un lucru foarte uşor : s-o împiedici pe 
doamna de Valentinois şi pe vreunul dintre ai conetabilului să 
ajungă pînă la rege. 

— Totuşi, doamnă, spuse Vieilleville, destul de încurcat 
de însărcinarea aceea ce-i întărea poziţia, este adevărat , 
dacă regele murea, dar care îl punea în mare cumpănă în caz 
de însănătoşire — dacă doamna ducesă de Valentinois stăruie 
să intre ?... 

— li vei spune, dragă conte, că atita timp cît regele 
Henric de Valois este fără cunoştinţă, domneşte în locul său 
regina Caterina de Medici şi că regina Caterina de Medici nu 
vrea să intre curtezana Diana de Poitiers în camera soţului ei 
pe moarte! 

— Drace ! drace ! făcu Vieilleville frecîndu-şi urechea, 
vedeţi că există, se zice, un anumit inel... 

— Te înşeli, domnule de Vieilleville, îl întrerupse regina ; 
inelul acela nu mai există sau, mai degrabă, iată-l... L-am scos 
din degetul soţului nostru prea iubit, pentru a putea — dacă 
Maiestatea Sa, ferească Dumnezeu ! şi-ar da duhul — să pun 
pecetea inelului său pe brevetul dumitale de mareşal al 
Franţei, care ştii bine că nu este încă semnat. 

— Doamnă, reluă Vieilleville liniştit la vederea inelului şi 
totodată de făgăduiala Caterinei, precum aţi spus, sînteţi 
regina şi ca atare, poruncile Voastre vor fi împlinite. 

— A ! ştiam eu bine, zise Caterina, că-mi eşti prieten, 
dragă Vieilleville ! 

Şi se îndepărtă ducînd fără îndoială în inima ei prea 
copleşită pînă la sfîrşit, un profund dispreţ pentru speța 
umană. 

Patru zile rămase regele neclintit şi fără simţire ; în 
timpul acelor patru zile doamna de Valentinois se prezentă de 


mai multe ori, dar de fiecare dată intrarea i se refuză în mod 
categoric. 

Unii prieteni o sfătuiau să plece din palatul Tournelles şi 
să aştepte evenimentele în apartamentul ei de la Luvru, sau 
chiar în castelul ei Anet, dîndu-i a înţelege că dacă se 
încăpăţina să rămînă i se putea întîmpla vreo nenorocire. 

Dar ea răspundea mereu că locul ei era acolo unde se 
afla regele şi că atîta timp cît regele va mai avea un suflu de 
viaţă, era pe deplin liniştită ; nici chiar cei mai înverşunaţi 
duşmani n-ar îndrăzni să atenteze la viaţa ei, ori măcar la 
libertatea ei. 

A treia zi, seara — adică la vreo şaptezeci şi două de ore 
după accident — un om plin de praf descăleca de pe un cal 
înspumat şi asudat la poarta palatului Tournelles, spunînd că 
venea din partea regelui Filip şi cerînd să-l vadă pe regele 
Henric, dacă se mai afla în viaţă. 

Se ştie ce ordine fuseseră date şi cu cîtă străşnicie era 
păzită intrarea în camera regelui. 

— Ce nume trebuie să anunţăm Maiestăţii Sale regina ? 
întrebă uşierul de serviciu, care răspundea cu capul faţă de 
domnul de Vieilleville de orice persoană ce deschidea uşa. 

— Nu reginei trebuie să-i anunţi numele meu, răspunse 
necunoscutul, ci învățatului meu confrate Ambroise Paré... Mă 
numesc Andre Vesale. 

Uşierul intră în camera regelui ce se afla tot în nesimţire 
şi în aparenţă lipsit de viaţă şi, apropiindu-se de Ambroise 
Paré ce ţinea în mînă un cap omenesc de curînd tăiat 
cercetînd în interiorul creierului tainele încă necunoscute ale 
inteligenţei şi vieţii umane, îi comunică numele auzit cu o 
clipă înainte. 

Ambroise Pare îl puse să-i mai repete încă odată numele, 
apoi sigur că nu se înşelase scoase o exclamaţie de bucurie. 

— A ! domnilor, veste bună !... Dacă regele poate fi 
salvat de ştiinţa omenească, un singur om este în stare să 
săvirşească asemenea miracol... Domnilor, mulţumiţi Celui- 
de-Sus ; omul acela este aici ! 

Şi deschizînd repede uşa : 

— Intră, intră, zise el, dumneata care eşti acum singurul 
şi adevăratul rege aici ! 


— Domnule conte, se adresă el apoi domnului de 
Vieilleville, fiţi bun şi anunţaţi pe regină că ilustrul Andre 
Vesale se află lîngă augustul ei soţ. 

Domnul de Vieilleville, bucuros să ducă reginei iluzia 
unei veşti bune, ieşi în grabă din apartament, în pragul căruia 
se ivise, după cum am mai spus, un om de vreo patruzeci şi 
şase de ani, de statură mijlocie, cu privirea vioaie şi 
inteligentă, oacheş la piele şi cu părul şi barba creţe. 

Omul acela era într-adevăr Andre Vesale pe care regele 
Filip al II-lea, vestit de un curier al ducelui de Savoia despre 
accidentul întîmplat socrului său, îl trimisese grabnic în 
ajutorul rănitului. 

Curierul găsise pe regele Spaniei la Cambray şi cum 
medicul său Andre Vesale îl însoțea în acel moment, vestitul 
anatomist reuşise să ajungă la căpătiiul muribundului la 
sfîrşitul zilei a treia. 

Se ştie de ce mare renume se bucura în vremea aceea 
Andre Vesale ; nu este de mirare deci că avusese asemenea 
primire din partea unui om atît de conştiincios şi de modest 
cum era colegul său Ambroise Paré, cu mult superior lui 
Vesale în practica manuală, mult mai priceput ca el să scoată 
un glonţ sau să taie un membru, dar cu mult inferior în teorie 
şi mai cu seamă în tot ce avea legătură cu ştiinţa anatomiei. 

E drept că medicul din Brabant studiase cu pasiune 
anatomia o viaţă întreagă. Intr-o epocă în care dogmele 
religioase socoteau sacru cadavrul uman şi se împotriveau să 
se caute chiar şi în moarte tainele vieţii, el se expusese urei 
fanaticilor ca să ajute ştiinţa ce bijbiia în întunericul 
ignoranței, cercînd să facă cîţiva paşi înainte. 

Vesale studie mai întîi la Montpellier. Din anul 1376, 
doctorii acestei şcoli obţinuseră de la Ludovic de Anjou 
aprobarea, care le-a fost îngăduită apoi şi de Carol cel Rău, 
regele Navarrei, şi apoi de Carol al VI-lea, regele Franţei, de a 
lua în fiecere an cadavrul unui criminal executat pentru 
disecţie. 

Vesale studie acolo în 1532; avea atunci optsprezece ani 
; apoi veni la Paris. 

Acolo, cutezanţa cu care înfrunta pericolele inevitabile 
meseriei de hoţ de cadavre îi crease o adevărată faimă. 
Noaptea era văzut scormonind cimitirele sau adunînd de sub 


spînzurători leşuri adesea în putrefacție pentru care se lupta 
cu cîinii şi cu corbii. 

După trei ani petrecuţi în asemenea muncă lugubră 
Vesale obţinu catedra de la Louvain şi i se dădu voie să facă 
demonstraţii anatomice la care i-a fost de mare folos pentru 
studiul oaselor un schelet întreg pe care îl avea. 

Acel schelet trezi bănuieli magistraţilor. Chemat înaintea 
lor, Vesale a fost interogat prin ce împrejurare ajunsese 
scheletul în mîinile lui. 

— L-am adus de la Paris, zise Vesale. 

Vestitul anatomist minţea ; nu socotea însă un păcat 
minciuna pusă în serviciul umanităţii. 

Cum îşi procurase Vesale scheletul ? 

lată cum. 

Intr-o zi, pe cînd hoinărea cu un prieten numit Gemma, 
pe terenul rezervat execuțiilor şi care se afla cam la un sfert 
de leghe de Louvain, Vesale văzuse un cadavru ciugulit de 
păsările de pradă şi din care nu mai rămăsese aproape decit 
scheletul. Acele oseminte strălucind de albeaţă atraseră 
privirile sublimului profanator care se hotărî să-şi însuşească 
carcasa umană. Extremităţile inferioare se desfăcură destul 
de uşor ; dar de teamă ca vertebrele gitului rupte de 
greutatea călăului, care, după cum se ştie îşi da drumul de pe 
spînzurătoare pe umerii osînditului, nu vor putea susţine 
trupul, un lanţ îi fusese petrecut pe după mijloc şi legat de 
spînzurătoare. 

Trebuiră să amine pe noapte restul furtişagului. Cio- 
lanele picioarelor şi ale pulpelor fură desfăcute şi ascunse ; 
apoi, la venirea nopţii, la ora cînd doar bufniţele şi vrăjitoarele 
se credea că ar mai bîntui acele triste paragini, Vesale se 
întoarse fără prietenul său, care nu avusese curajul să-l 
întovărăşească şi numai cu ajutorul miinilor izbuti să scoată 
scheletul din lanţ. 

În trei nopţi, diferitele fragmente din ceea ce fusese un 
om viu, ce gîndise, iubise şi suferise la fel ca şi cel care punea 
stăpiînire pe rămăşiţele lui, fură aduse în oraş ; alte trei nopţi 
fură de ajuns pentru a le spăla, a le îmbina şi a le fixa cu 
sirme. 


lată cum îşi procurase Andre Vesale scheletul ce stîrnise 
indignarea magistraţilor din Louvain şi pe care el susţinea că-l 
avea de la Paris. 

Apoi urmă războiul din Italia, dintre Carol-Quintul şi 
Francisc |. Vesale însoţi oştile spaniole după cum confratele 
lui, Ambroise Paré, însoțea armatele franceze. Numai de două 
ori — odată la Montpellier, odată la Paris — avusese prilejul să 
asiste la disecarea unor cadavre omeneşti neintrate încă în 
putrefacție, dar pe cîmpul de luptă, mai liber, se dedică cu un 
fel de frenezie, deşi tot în mod clandestin, studiilor sale 
anatomice, imortalizate de penelul lui Rembrandt. 

Atunci Vesale a îndrăznit, pe baza multor autopsii făcute 
în public sau în cabinetul său, să-l corecteze pe Gallier care, 
deoarece nu practicase autopsii decît pe animale, era plin de 
greşeli. 

A făcut mai mult : a publicat şi a prezentat prinţului don 
Filip un Manual de Anatomie care nu era decît introducerea 
unei mari lucrări pe care intenţiona s-o publice mai tîrziu. 

Dar din clipa aceea, profesorii, rivalii lui şi prin urmare 
duşmanii lui, găsind de ce se agăța, atacară cartea acuzînd-o 
de sacrilegiu şi făcură o asemenea zarvă, de la Veneţia pînă 
la Toledo, încît chiar şi Carol-Quintul se sperie de scandal şi 
dădu lucrarea teologilor universităţii din Salamanca, pentru a 
decide dacă au voie catolicii să deschidă trupuri omeneşti. 

Din fericire, călugării răspunseră prin următoarea 
hotărîre, mai înţeleaptă decît cele formulate de obicei de 
ordinele religioase : 

„Este folositor şi prin urmare îngăduit.” 

Văziînd că faptele date la iveală nu sînt suficiente pentru 
a-l condamna pe Vesale, recurseră la calomnie. 

Se răspîndi zvonul că Vesale , nerăbdător să studieze 
boala de care murise un gentilom spaniol, îi deschisese trupul 
înainte ca acesta să-şi fi dat sufletul. Moştenitorii mortului, se 
spunea, forţaseră uşa dormitorului unde se încuiase Vesale 
cu cadavrul şi ajunseseră la timp pentru a constata că inima, 
dată la iveală, încă mai palpita. 

E adevărat că nu se spunea numele gentilomului; e 
adevărat că moştenitorii interesaţi să facă un proces 
rămîneau în umbră şi muţi ; dar tocmai din pricină că acuzaţia 
era lipsită de dovezi, a fost acceptată fără cercetare, şi 


rămase un fapt cîştigat de duşmanii lui Vesale, că deschisese 
un om încă viu. 

De data asta scandalul luă asemenea proporţii, că numai 
încăpăţinarea lui Filip al II-lea — termenul nu este exagerat — 
a fost în stare să-l salveze pe Vesale nu de un proces public ci 
de vreo capcană în care ar fi căzut victimă furiei mulţimii ce-l 
socoteau un păgin şi un blestemat. 

Dar vai ! Filip se plictisi mai tîrziu să-l ocrotească pe 
genialul martir. Vesale, silit să părăsească Franţa, Italia şi 
Spania, făcu un pelerinaj la mormîntul lui Isus Hristos, şi la 
întoarcerea din locurile sfinte, aruncat de o furtună pe ţărmul 
insulei Zante, muri acolo de mizerie şi foame ! 

Însă, la epoca în care am ajuns, puternicul braţ ce-l 
ocrotea nu obosise încă şi regele Spaniei convins de geniul 
medicului său, îl trimitea, cum am spus, socrului său Henric al 
II-lea. 


XV.POLITICA FLORENTINĂ 


André Vesale se apropie de rănit, îl examină, ceru 
informaţii lui Ambroise Paré despre tratamentul urmat, îl 
aprobă întru totul şi după ce se lămuri, ceru să vadă aşchia de 
lemn scoasă din ochiul regelui de iscusitul chirurg. 

Ambroise Paré trăsese pe ţandăra de lemn o linie care 
arăta pînă unde pătrunsese. 

Vesale întrebă în ce sens pătrunsese : orizontal, diagonal 
sau oblic. 

Ambroise Pare răspunse că intrase oblic şi luînd capul pe 
care tocmai îl studia, îi înfipse în ochi aşchia pînă în locul unde 
pătrunsese într-al lui Henric al II-lea, dînd bucăţelei de lemn 
direcţia precisă pe care şi-o amintea că o avusese înainte dea 
fi scoasă din rană. 


— Acum, zise Ambroise Pare, acesta-i capul... Tocmai să- 
| deschid ca să mai văd odată cît de mult a putut distruge 
lovitura înăuntrul creierului. 

Patru osîndiţi la moarte fuseseră decapitaţi pînă atunci, 
pentru ca chirurgii să poată face pe captele lor experienţa pe 
care Ambroise Pare îi propunea lui Vesale s-o repete 
împreună. Dar Vesale îşi întrerupse colegul : 

— Este de prisos, îi spuse, îmi dau seama după lungimea 
bucății de lemn şi după direcţia luată, ce fel de stricăciuni a 
putut face... s-a produs fractura arcadei ochiului drept şi a 
peretelui superior al orbitei... pătrundere cu fractura oaselor şi 
ruperea învelişurilor dura-mater, pia-mater şi arachnoida, a 
părţii inferioare a lobului anterior drept al creierului... cu 
prelungirea pătrunderii în partea superioară a aceluiaşi lob — 
de unde inflamație, apoi congestie ce s-a răspîndit, după 
toate probabilitățile, în cei doi lobi anteriori. 

— Intocmai aşa ! exclamă Ambroise Pare uimit, asta am 
constatat şi eu pe capetele osîndiţilor ! 

— Da, răspunse zimbind Vesale, în afară de răspîndirea 
congestiei care nu putea să apară, rana fiind făcută pe morţi. 

— Atunci, întrebă Ambroise Pare, ce părere ai despre 
rană? 

— Afirm că este mortală, spuse Vesale. 

Un strigăt uşor se auzi în spatele anatomistului. 

Caterina de Medici, adusă de contele de Vieilleville, 
intrase în camera rănitului în timpul explicaţiei anatomice 
dată de Vesale confratelui său şi auzise părerea rostită de el; 
asta era pricina strigătului ce atrăsese atenţia celor doi 
chirurgi, care erau atît de absorbiți de discuţia lor ştiinţifică că 
nici unul din ei nu observase prezenţa reginei. 

— Mortală ! îngînă Caterina. Aţi spus, domnule, că rana 
este mortală ? 

— Cred că este de datoria mea, doamnă, răspunse 
Vesale, să repet Maiestăţii Voastre ce-am spus savantului 
meu confrate Ambroise Paré... Moartea unui rege nu este un 
eveniment obişnuit şi cei care moştenesc o împărăție trebuie 
să fie din vreme înştiinţaţi de ora exactă cînd acea împărăție 
scapă din mîinile celui mort pentru a trece în mîinile celui 
viu... Oricît de dureroasă ar fi sentinţa, o repet deci, doamnă, 
rana regelui este prin natura ei mortală. 


Regina îşi şterse cu batista fruntea şiroind de năduşeală. 

— Şi va muri, întrebă ea, fără să-şi mai vină în fire? 

Vesale se apropie de rănit, îi luă mîna şi-i numără bătăile 
pulsului. 

— Nouăzeci de bătăi, spuse el după un moment lui 
Ambroise Pare. 

— inseamnă că febra a scăzut, răspunse acesta ; pulsul 
crescuse pînă la o sută zece în primele două zile. 

— Doamnă, zise Vesale, dacă pulsul continuă să scadă în 
acelaşi ritm şi dacă urmează o resorbţie parţială a inflamaţiei, 
este de aşteptat ca înainte de a se stinge regele să-şi mai 
recapete odată sau de două ori vorbirea. 

— Şi cînd se va întîmplă asta ? întrebă îngrijorată 
Caterina. 

— A ! doamnă, îi spuse Vesale, cereţi ştiinţei umane mai 
mult decit ştie ! Totuşi, înlocuind certitudinile cu probabilităţi, 
voi spune că dacă regele se va trezi din leşin, asta se va 
întîmpla miine pe la mijlocul zilei. 

— Ai auzit, Vieilleville..., zise regina. Să fiu înştiinţată 
imediat ce-şi revine regele în simţiri. Eu trebuie să fiu aici, şi 
nimeni altcineva, ca să aud ce are regele de spus. 

A doua zi, cam pe la două după amiază, pulsul scăzînd la 
şaptezeci şi două de bătăi, rănitul se mişcă puţin şi scoase un 
suspin slab. 

— Domnule de Vieilleville, spuse Vesale, anunţaţi pe 
Maiestatea Sa, regina mamă ; socot că regele se va trezi din 
leşin şi va rosti cîteva vorbe. 

Marele şambelan se repezi afară din cameră şi cînd se 
întoarse peste cinci minute cu regina, Henric începea să-şi 
revină în simţiri şoptind, abia înţeles : 

— Regina... Să fie chemată regina !... 

— Aici sînt, monseniore ! exclamă Caterina căzînd în 
genunchi lîngă patul lui Henric al II-lea. 

Ambroise Pare privea cu uimire pe omul acela care, dacă 
nu era stăpiîn pe viaţă şi pe moarte, părea cel puţin iniţiat în 
toate secretele lor. 

— Doamnă, întrebă  Vesale, Maiestatea  Voastră 
porunceşte ca eu şi domnul Pare să rămînem în cameră, ori să 
ieşim ? 

Regina îl întrebă din ochi pe rănit. 


— Să rămînă, murmură Henric. De altfel sînt atît de 
slăbit, încît mă tem că în orice clipă pot leşina... 

Atunci Vesale făcu un semn, scoase din buzunar o 
sticluţă plină cu un lichid roşu ca sîngele, vărsă cîteva picături 
într-o linguriţă de argint aurit şi strecură licoarea între buzele 
regelui. 

Henric scoase un suspin de uşurare şi chipul păru că i se 
mai înviorează puţin. 

— Ah ! rosti el, mă simt mai bine ! 

Apoi, privind în jur: 

— Altu eşti, Vieilleville, urmă el ; nu m-ai părăsit ?... 

— Nu, sire ! răspunse contele plingînd, nici o minută ! 

— Mi-ai spus !... mi-ai spus ! murmură Henric ; dar n-am 
vrut să te cred... am greşit... Nici pe dumneata, doamnă, nu 
te-am ascultat... Nu uita că domnul de Coligny îmi este 
adevărat prieten, căci mi-a spus mai mult decit voi toţi 
ceilalţi. Mi-a spus că Montgomery este omul care mă va ucide. 

— Ţi-a spus de Montgomery ! exclamă Caterina. Dar cum 
de ştia?... 

— A ! de la o profeție făcută împăratului Carol-Quintul... 
Bine că mi-am amintit, sper că domnul de Montgomery este 
liber. 

Caterina nu răspunse. 

— Sper că este ! urmă Henric. Cer, şi la nevoie pretind, 
să nu i se facă nici un rău! 

— Da, sire, răspunse Vieilleville, domnul de Montgomery 
este liber ; în fiece oră din zi şi din noapte trimite după veşti 
despre Maiestatea Voastră... Este disperat! 

— Să n-aibă remuşcări... Bietul de Lorges ! m-a slujit 
întotdeauna cu credinţă şi chiar de curînd pe lîngă regenta 
Scoției. 

— Vai ! murmură Regina, de ce n-a rămas lîngă ea! 

— Doamnă, nu de bună voie, ci din ordinul meu s-a 
întors din Scoţia... Nu de bună voie s-a luptat cu mine ci 
ordinul meu l-a silit să lupte... Nenorocul meu poartă vina, nu 
el; să nu ne răzvrătim deci împotriva Domnului, ci să profităm 
mai degrabă de clipa asta de viaţă ce mi-o acordă ca prin 
minune pentru a aranja afacerile noastre cele mai grabnice. 

— O ! monseniore ! murmură Caterina. 


— Şi mai întîi, urmă Henric, să ne gîndim la făgăduielile 
făcute prietenilor noştri, după asta ne vom ocupa de tratatele 
încheiate cu duşmanii. Ştii, doamnă, ce s-a făgăduit lui 
Vieilleville ? 

— Da, sire. 

— Tocmai trebuia semnat brevetul său de mareşal al 
Franţei, cînd mi s-a întîmplat groaznicul accident, trebuie să 
fie gata pregătit. 

— Da, sire, răspunse Vieilleville, Maiestatea Voastră a 
binevoit să-mi poruncească să-l iau în alb de la domnul 
cancelar, ca să vi-l dau spre semnare la prima ocazie, şi iată- 
|... Îl aveam la mine în ziua aceea nefastă de 30 iunie şi, cum 
de atunci nu m-am mai dezbrăcat, nici nu l-am părăsit pe 
rege, se află tot la mine. 

Rostind acele vorbe, Vieilleville prezentă lui Henric 
brevetul. 

— Am mari dureri dacă mă clintesc, doamnă, spuse 
rănitul Caterinei ; fii bună şi semnează pentru mine brevetul, 
datează-l cu ziua de azi, înscrie din ce pricină îl semnezi în 
locul meu şi dă-l vechiului meu prieten. 

Plîngînd în hohote, contele de Vieilleville se aruncă în 
genunchi sărutînd mîna regelui întinsă pe pat, ce era tot aşa 
de albă ca cearşaful pe care se odihnea. 

În timpul acesta, Caterina scria în josul brevetului de 
mareşal al Franţei : 


„În locul regelui rănit, din ordinul său şi lîngă patul său. 
Caterina, regină. 


4 iulie 1559.” 


Apoi citi şi arătă regelui ce scrisese. 

— E bine aşa, sire ? întrebă ea. 

— Da doamnă, răspunse Henric ; şi acuma, dă-i lui 
Vieilleville brevetul. 

Caterina îi înmînă acestuia brevetul, spunîndu-i în 
şoaptă: 

— Ai primit brevetul, dar să-ţi ţii mai departe pro- 
misiunea, dragă prietene, căci încă îţi mai poate fi retras. 


— Fiţi fără grijă, doamnă, spuse Vieilleville, aveţi cuvîntul 
meu şi n-am să mi-l calc. 

Şi împăturind cu grijă brevetul, îl vîri în buzunar. 

— Altceva acum, zise regele. Domnul de Savoia şi sora 
mea s-au căsătorit ? 

— Nu, Sire, răspunse Caterina ; nu era momentul potrivit 
pentru o nuntă. 

— Dimpotrivă, dimpotrivă, replică regele, şi doresc să fie 
căsătoriţi cît mai repede... Vieilleville, du-te şi caută pe 
domnul de Savoia şi pe sora mea! 

Caterina zîmbi regelui în semn de încuviinţare şi, 
întovărăşindu-l pe domnul de Vieilleville pînă la uşă îi spuse : 

-— Conte, să nu te duci după domnul de Savoia şi 
doamna Margareta decît atunci cînd voi deschide uşa şi-ţi voi 
da eu ordin. Aşteaptă aici în anticameră şi, pe libertatea, pe 
viaţa, pe sufletul dumitale, să nu sufli un cuvînt despre 
revenirea la viaţă a regelui, mai ales doamnei de Valentinois. 

— N-aveţi nici o grijă, doamnă, spuse Vieilleville. 

Şi, într-adevăr, rămase în camera alăturată unde, după 
ce se închise uşa, Caterina putu auzi zgomotul paşilor grei ce 
trădau emoția noului mareşal. 

— Unde sînteţi, doamnă, şi ce faceţi ? întrebă regele. .Aşi 
dori să nu pierd timpul. j 

— lată-mă, domnule. li spuneam domnului de Vieilleville 
unde l-ar putea găsi pe domnul de Savoia, în cazul cînd prințul 
n-ar fi în apartamentul său. 

— Cum, în cazul cînd n-ar fi în apartamentul său ? 

— Dar va fi ... Domnul de Savoia nu pleacă decît seara 
din castel şi se întoarce întotdeauna în zori. 

— Ah! suspină regele cu invidie, era o vreme cînd şi eu, 
la fel, băteam drumurile în nopţile frumoase pe un armăsar 
înfocat : Per amica silentia lunae, cum spune micuța mea 
Maria Stuart... Ce încîntare să simţi adierea răcoroasă şi să 
vezi fremătînd frunzişul în lumina pală a lunii !... Ah ! febra nu 
mă ardea ca acuma !... Doamne ! Doamne ! fie-ţi milă de 
mine, căci sufăr cumplit ! 

intre timp, Caterina se apropiase de pat, făcînd semn 
celor doi medici să se îndepărteze. 

Ambroise Paré şi Andre Vesale răspunseră printr-o 
respectuoasă înclinare a capului şi înţelegînd că cei doi prinți 


ai lumii pămiîntene aveau de discutat vreo mare taină în clipa 
cînd unul din ei îl părăsea pe celălalt, se retraseră în firida 
unei ferestre pînă unde nu răzbăteau vocile. 

Caterina îşi reluă locul lîngă Henric. 

— Ei, zise regele, au să vină, nu? 

— Da, sire, dar înainte de a sosi, îmi îngăduie Maiestatea 
Voastră a-i vorbi puţin despre treburile Statului ? 

— Spuneţi, doamnă, răspunse regele, deşi mă simt tare 
obosit şi nu mai văd lucrurile de pe lumea asta decît ca printr- 
o piclă. 

— N-are a face ! n-are a face ! Dumnezeu va lumina 
pentru voi negura prin care le vedeţi şi va îngădui să le 
judecaţi poate chiar mai bine decît atunci cînd eraţi sănătos. 

Henric se întoarse cu greu spre Caterina şi o privi c-un 
ochi strălucind de febră şi inteligenţă. Se vedea că făcea o 
sforţare supremă pentru a pune slăbiciunea lui la nivelul 
acelei inteligenţe florentine, a cărei întortochiată profunzime 
avusese de atitea ori prilejul s-o preţuiască. 

— Vorbiţi, doamnă, rosti el. 

— lertaţi-mă, sire, reluă Caterina, nu-i nici părerea mea 
şi nici a medicilor care speră întotdeauna, ci părerea Voastră, 
nu-i aşa, că viata vă este în mare primejdie ? 

— Sînt rănit mortal, doamnă, spuse regele, şi fără 
îndoială că Dumnezeu a îngăduit, printr-o minune, să am cu 
dumneata acest din urmă sfat. 

— Ei atunci, sire, dacă-i o minune, zise regina, să folosim 
minunea pe care Cel-de-Sus n-a făcut-o fără rost. 

— Vă ascult, doamnă. 

— Sire, vă amintiţi ce vă spunea domnul de Guise, fiind 
la mine în momentul cînd eraţi gata să semnaţi acel tratat 
nenorocit de la Cateau-Cambrâsis ? 

— Da, doamnă. 

— Domnul de Guise este un mare prieten al Franţei. 

— Aş! murmură regele, un Loren !... 

— Dar eu, sire, răspunse Caterina, eu nu sînt lorenă. 

— Nu, zise Henric, sînteţi... 

Şi se opri. 

— Terminaţi, spuse regina, sînt o florentina şi prin 
urmare o adevărată aliată a casei de Franţa... Ei bine, vă 


încredinţez, sire, că Lorenul şi Florentina au fost, în acea 
ocazie, mai Francezi decît anumiţi Francezi. 

— Nu vă contrazic, murmură Henric. 

— Lorenul şi Florentina vă spuneau : „Sire ! un ase- 
menea tratat cum vi se propune, sau pe care îl propuneţi, 
abia dacă ar fi fost acceptabil a doua zi după bătălia de la 
Saint-Laurent sau cucerirea Saint-Quentin-ului; dar astăzi, 
cînd domnul de Guise a sosit din Italia, cînd a recucerit Calais, 
cînd ne bizuim pe cincizeci de mii de oameni bine înarmaţi în 
tabere şi treizeci de mii în garnizoanele cetăților, un 
asemenea tratat este o batjocură !” Asta vă spunea Lorenul şi 
Florentina, iar voi n-aţi vrut să-i ascultați. 

— E-adevărat, zise Henric revenindu-şi ca dintr-un vis, 
am greşit... 

— Vra să zică, mărturisiţi ? rosti Caterina cu ochii 
strălucitori. 

— Da, mărturisesc... dar este prea tîrziu ! 

— Niciodată nu-i prea tîrziu, sire ! zise Florentina. 

— Nu vă înţeleg. 

— Vreţi să-mi daţi mînă liberă ? urmă Caterina ; dacă 
vreţi să lăsaţi totul în seama mea, vă redau toate oraşele 
Franţei, vă redau Piemontul, Nisa, Bresse şi vă deschid drumul 
spre Milano ! 

— Şi ce-i de făcut pentru asta, mă rog, doamnă ? 

— Trebuie să spuneţi că, deşi delfinul este major, din 
pricina sănătăţii sale şubrede şi a lipsei de experienţă în 
treburile statului, numiţi un consiliu de regență pe un an, 
şi mai mult dacă este nevoie, alcătuit din domnul de Guise, 
domnul cardinal de Lorena şi eu, care va conduce singur anul 
acesta afacerile politice civile, religioase şi celelalte. 

— Şi ce va spune Francisc ? 

— Va fi foarte încîntat ! Nu-l interesează decit fericirea 
de a fi soţul micuţei scoțiene, şi nu mai are altă ambiţie. 

— Da, într-adevăr, zise Henric, e o mare fericire să fii 
tînăr, să fii soţul unei femei pe care o iubeşti !... 

Şi suspină. 

— Un lucru însă strică totul, urmă el, că este rege al 
Franţei şi că un rege al Franţei trebuie să-şi pună ţara mai 
presus de dragostele lui. 


Caterina îi aruncă lui Henric o privire piezişă ; ar fi avut 
mare poftă să-i spună : „O rege care dai un sfat atît de 
înţelept, de ce oare nu l-ai urmat şi tu ?” 

Dar se temu să nu-i amintească cu asta de doamna de 
Valentinois, aşa că tăcu, sau mai bine zis, îndreptă 
convorbirea pe calea de la început: 

— Şi astfel, eu regentă, domnul de Guise locotenent- 
general, domnul de Lorena administratorul regatului, vom 
avea grijă de toate. 


— De toate !... Ce înţelegi prin cuvintele : „Vom avea 
grijă de toate ?” 
— Să rupem totul, sire 1... Să reluăm cele o sută 


nouăzeci şi opt de oraşe, Piemontul, Bresse, Nisa, Savoia, 
ducatul Milanului. 

— Da, zise regele, şi eu în timpul acesta mă voi înfăţişa 
înaintea lui Dumnezeu împovărat cu un sperjur, profitînd de 
moartea mea ca să nu-mi ţin o făgăduială !... E un păcat prea 
mare, doamnă, nu risc una ca asta... Dacă aş trăi, ar fi 
altceva... aş avea timp să mă pocăiesc ! 

Apoi ridicînd vocea : 

— Domnule de Vieilleville, strigă. 

— Ce vreţi să faceţi ? întrebă Caterina. 

— İl chem pe domnul de Vieilleville, care desigur nu s-a 
dus la domnul de Savoia. 

— Şi de ce îl chemaţi ? 

— Ca să se ducă! 

Intr-adevăr, auzindu-se strigat, domnul de Vieilleville 
intră imediat. 

— Domnule de Vieilleville, spuse regele, ai făcut bine să 
aştepţi al doilea ordin pentru a te duce la domnul de Savoia, 
deoarece regina ţi-a spus să aştepţi ; dar acum îţi dau al 
doilea ordin... Aşa că du-te pe loc şi în cinci minute domnul de 
Savoia şi doamna Margareta să fie aici ! 

Simţind apoi că slăbeşte, privi în jur şi zări pe cei doi 
medici care, auzindu-l pe Henric ridicîind vocea, se 
apropiaseră. 

— Mai înainte, le spuse el, mi s-a dat să beau citeva 
picături dintr-o licoare ce m-a înviorat... Trebuie să mai trăiesc 
încă o oră ; mai vreau cîteva picături din licoarea aceea. 


Vesale luă linguriţa aurită, turnă în ea vreo cinci, şase 
picături din băutura stacojie şi, în timp ce Ambroise Pare sălta 
capul muribundului petrecîndu-şi mîinile pe după perne, i le 
turnă în gură. 

In timpul acesta, domnul de Vieilleville, neîndrăznind să 
încalce porunca regelui, se ducea să-l caute pe domnul de 
Savoia şi pe doamna Margareta. 

Caterina, în picioare lîngă pat, zimbea regelui fierbînd de 
mînie în sine ! 


XVI.UN REGE AL FRANŢEI NU ARE DECÎT 
UN CUVINT 


Cinci minute mai tîrziu, Emmanuel-Philibert intra pe o 
uşă şi Margareta pe alta. 

— O rază de bucurie lumină chipurile celor doi tineri, 
văzîndu-l pe rănit reîntors la viaţă. Intr-adevăr, datorită 
băuturii din care Henric înghiţise cîteva picături se produsese, 
faţă de starea de letargie în care îl lăsaseră o surprinzătoare 
ameliorare. 

Caterina făcu un pas îndărăt ca să cedeze lui Emmanuel 
şi Margaretei locul ce-l ocupa lîngă patul rănitului. 

Ingenunchiară amindoi în faţa regelui pe moarte. 

— Bine, zise Henric privindu-i cu un suris blînd trist, staţi 
bine aşa, copiii mei... Rămîneţi deci aşa. 

— Ce luminoasă speranţă, Sire ! murmură Emmanuel. 

— Ce fericire, frate ! rosti Margareta. 

— Da, le răspunse Henric, este o fericire, pentru care 
mulţumesc Domnului, că mi-am recăpătat cunoştinţa... Dar nu 
este nici o speranţă. Să nu ne bizuim deci pe ceea ce nu 
poate fi şi să ne vedem de treburi ca nişte oameni grăbiţi... 
Emmanuel... ia mîna surorii mele. 

Emmanuel îl ascultă ; este adevărat că mîna Margaretei 
făcuse jumătate din drum spre mîna lui. 

— Prinţe, continuă Henric, am dorit căsătoria voastră cu 
Margareta pe cînd eram sănătos... Astăzi, cînd sînt pe moarte, 
nu numai că o doresc, chiar o pretind. 

— Sire ! repetă ducele de Savoia. 


— Dragă frate ! spuse Margareta sărutînd mîna regelui. 

— Ascultă, murmură Henric cu un glas de o solemnitate 
impresionantă, ascultă Emmanuel : nu eşti numai un mare 
prinţ acum, datorită provinciilor pe care ţi le-am dat, un nobil 
gentilom datorită strămoşilor, ci şi un om cinstit, datorită 
judecății tale drepte şi inimii tale generoase... Emmanuel, 
omului cinstit mă adresez acum. 

Emmanuel-Philibert îşi înălţă capu-i nobil ; sufletul leal îi 
strălucea în ochi în timp ce rostea cu glasul acela dulce şi 
hotărît, pe care numai el îl avea: 

— Vorbiţi, sire. 

— Emmanuel, continuă regele, s-a semnat o pace, o 
pace defavorabilă pentru Franța... 

Prințul făcu o mişcare. 

— Dar n-are importanță, deoarece este semnată, reluă 
regele. Această, pace te face în acelaşi timp aliatul Franţei şi 
al Spaniei; eşti vărul regelui Filip, dar vei fi unchiul regelui 
Francisc. Astăzi sabia ta atîrnă greu în balanţa cu care 
Dumnezeu cîntăreşte destinele regatelor, căci este sabia ce a 
nimicit trupele de la Saint-Laurent, ce a dărîmat zidurile de la 
Saint-Quentin... Ei bine, cer acestei săbii să fie la fel de 
dreaptă pe cît e de leal stăpiînul ei, la fel de necruțătoare, pe 
cît e de curajos stăpînul ei ! Dacă pacea jurată de mine şi de 
Filip al Il-lea este ruptă de Franţa, sabia aceasta să se 
întoarcă împotriva Franţei ! dacă pacea este ruptă de Spania, 
sabia să se întoarcă împotriva Spaniei !... Dacă locul de 
conetabil ar fi liber, Dumnezeu mi-e martor, duce, că ţi l-aş 
da, ca unui prinţ ce s-a căsătorit cu sora mea, ca unui cavaler 
ce apără graniţele regatului meu ; din nefericire locul este 
ocupat de un om căruia poate ar trebui să i-l iau, dar care, la 
urma urmei, m-a slujit sau a crezut că mă slujeşte, leal. N-are 
a face! nu te vei socoti legat decit de dreptate ; dacă 
dreptatea este de partea Franţei, braţul şi sabia să fie de 
partea Franţei ! dacă dreptatea este de partea Spaniei, braţul 
şi sabia să fie împotriva Franţei !... Imi juri asta, duce de 
Savoia ? 

Emmanuel-Philibert întinse mîna spre Henric. 

— Jur pe inima leală ce face apel la lealitatea mea !rosti 
el. 

Henric respiră uşurat. 


— Mulţumesc ! spuse el. 

Apoi, după un moment, în care păru că mulţumeşte în 
gînd lui Dumnezeu : 

— Şi acum, reluă, cînd vor fi gata formalităţile necesare 
ce au întîrziat pînă acum căsătoria voastră ? 

— La 9 iulie, sire. 

— Atunci, mai jură încă ceva : că eu mort sau viu, lîngă 
patul meu sau pe mormîntul meu, veţi celebra căsătoria la 9 
iulie. 

Margareta aruncă asupra lui Emmanuel o privire iute în 
care se mai ascundea o fărimă de îngrijorare. 

El însă, apropiind capul Margaretei de al său, o sărută pe 
frunte întocmai ca pe o soră. 

— Sire, zise el, primiţi al doilea jurămiînt aşa cum aţi 
primit şi primul... Le rostesc pe amîndouă la fel de solemn şi 
Dumnezeu să mă pedepsească deci la fel dacă îmi calc 
vreunul din ele ! 

Margareta se făcu palidă, părînd gata să leşine. 

In clipa aceea uşa se deschise şovăitor şi cu timiditate 
prin deschizătură se ivi capul delfinului. 

— Cine intră ? întrebă regele ale cărui simţuri căpătaseră 
acea ascuţime specifică bolnavilor. 

— Ah! tata vorbeşte ! strigă delfinul pierzîndu-şi 
timiditatea şi repezindu-se înăuntru. 

Chipul lui Henric se lumină. 

— Da, fiule, îi răspunse, şi eşti binevenit aici în cameră, 
căci am a-ţi spune lucruri însemnate. 

Apoi se adresă ducelui de Savoia : 

— Emmanuel, ai sărutat-o pe sora mea care îţi va fi soţie 
; sărută-l şi pe fiul meu care îţi va fi nepot. 

Ducele îl cuprinse în braţe pe băiat, îl strînse duios la 
piept şi-l sărută pe amîndoi obrajii. 

— ţi vei aminti de cele două jurăminte, frate ? spuse 
regele. 

— Da, sire, de amîndouă cu acelaşi devotament, vă jur ! 

— Bine... Acum să fiu lăsat singur cu delfinul. 

Emmanuel şi Margareta ieşiră. 

Dar Caterina rămase pe loc. 

— Ei bine ? i se adresă regele. 

— Şi eu, Sire ? întrebă Caterina. 


— Da, doamnă, da, şi dumneata de asemeni, răspunse 
regele. 

— Cînd regele va dori să mă vadă, să mă cheme, zise 
florentina. 

— După întrevederea asta puteţi intra iar, doamnă, 
spuse Henric, fie că vă chem, ori nu... Dar, adăugă el cu un 
suris trist, s-ar putea să nu vă chem, căci mă simt tare slăbit... 
Totuşi, să veniţi. 

Caterina făcu o mişcare ca să iasă imediat; dar fără 
îndoială, chibzuind mai bine, se răsuci în loc şi veni să se 
încline în faţa patului pentru a săruta mîna regelui. 

Apoi ieşi aruncînd, ca să zicem aşa, în urmă-i, în camera 
muribundului, o lungă privire plină de îngrijorare. 

Deşi regele auzise închizîndu-se uşa în urma Caterinei, 
mai aşteptă încă o clipă; apoi se adresă delfinului : 

— Mama ta nu mai este aici, Francisc ? îl întrebă. 

— Nu, sire, răspunse delfinul. 

— Pune zăvorul la uşă şi vino degrabă lîngă patal meu, 
căci simt părăsindu-mă şi ultimele puteri. 

Francisc se grăbi să-l asculte ; puse zăvorul şi se întoarse 
lîngă rege. 

— Vai! Doamne ! sire, zise el, ce palid sînteţi !... Cu ce-aş 
putea să vă fiu de folos ? 

— Cheamă mai întîi medicul, spuse Henric. 

— Domnilor, strigă delfinul întorcîndu-se spre cei doi 
specialişti, veniţi repede, regele vă cheamă ! 

Vesale şi Ambroise Pare se apropiară de pat. 

— Ai văzut ? spuse Vesale confratelui său, pe care fără 
îndoială îl prevenise de apropiata criză de slăbiciune a regelui. 

— Domnilor, li se adresa Henric, putere ! putere ! daţi-mi 
putere. 

— Sire, răspunse Vesale ezitînd. 

— Nu mai aveţi elixir ? întrebă muribundul. 

— Ba da, sire, mai am. 

— Şi atunci ? 

— Sire, licoarea aceasta nu dă regelui decît o forţă 
artificială. 

— Ei ! ce importanţă are, totu-i să-mi dea putere ! 

— Şi poate că abuzul ei va scurta zilele Maiestăţii Sale. 


— Domnule, urmă regele, nu se mai pune acum pro- 
blema duratei zilelor mele... tot ceea ce doresc este să 
izbutesc a spune delfinului ce am a-i spune, şi pot muri la 
ultimul cuvînt. 

— Sire, dacă ordonă Maiestatea Voastră... căci am stat în 
cumpănă chiar şi a doua oară, dacă să vă mai dau. 

— Dă-mi pentru a treia oară din elixirul acela ; asta-i 
voinţa mea ! 

Apoi capul îi căzu pe pernă, ochiul i se închise şi o 
paloare atît de înspăimîntătoare i se răspîndi pe chip, încît 
părea că-şi va da sufletul. 

— Tatăl meu moare ! tatăl meu moare ! strigă delfinul. 

— Grăbeşte-te André, zise Ambroise ; starea regelui este 
foarte gravă ! 

— Regele mai are de trăit încă trei, patru zile, nu-ți fie 
teamă, îi răspunse Vesale. 

Şi de data asta, fără a se mai de linguriţa aurită , turnă 
direct din sticluţă cîteva picături de elixir pe buzele 
întredeschise ale regelui. 

Acum efectul se arătă mai tîrziu ca în dăţile precedente, 
dar se dovedi la fel de bun. 

Abia se scurseseră cîteva secunde şi muşchii feţei 
începură a se înfiora, sîngele păru că prinde iar a circula pe 
sub piele, dinţii se descleştară iar ochiul se redeschise, mai 
întîi tulbure, dar limpezindu-se treptat. 

Regele respiră, ori mai degrabă suspină. 

— Ah ! spuse el, slavă Domnului !... 

şi-l căută cu privirea pe delfin. 

— Aici sînt, tată, zise tînărul prinţ îngenunchiat în faţa 
patului şi apropiindu-se de căpătiiul lui. 

— Pare, rosti regele, ridică-mă cu pernele şi pune-mi 
braţul pe după gitul delfinului, ca să cobor, sprijinindu-mă de 
el, ultima treaptă a mormîntului meu. 

Cei doi medici erau încă lîngă rege ; atunci, cu înde- 
mînarea ce ţi-o dă cunoaşterea anatomică a trupului 
omenesc, Vesale, strecurînd cu grijă pernele unei canapele 
sub cele de la căpătiiul regelui, îl ridică pe Henric ca să poată 
sta în capul oaselor, pe cînd Ambroise Pare petrecea pe după 
gitul delfinului braţul rănitului, căruia paralizia începuse a-i da 
răceala şi greutatea morţii. 


Apoi amîndoi se îndepărtară discret. 

Regele făcu o sforţare şi buzele tatălui atinseră pe ale 
fiului. 

— Tată !... şopti copilul pe cînd două lacrimi mari i se 
rostogoleau pe obraji. 

— Fiule, îi spuse regele, ai şaisprezece ani, eşti acum om 
şi îţi voi vorbi ca unui om. 


— Sire !... 
— iți spun mai mult : eşti rege ! — căci mă mai pot eu 
socoti pe lumea asta ?... — şi îţi voi vorbi ca unui rege. 


— Vorbiţi, tată ! zise tînărul. 

— Fiule, urmă Henric, am săvîrşit, din slăbiciune uneori, 
dar niciodată din ură sau răutate, multe greşeli în viaţa mea ! 

Francisc făcu o mişcare. 

— Lasă-mă să spun... Se cuvine să mă mărturisesc ţie, 
urmaşul meu, ca să te fereşti de greşelile pe care le-am făcut 
eu. 

— Greşelile de care vorbiţi, tată, dacă există, răspunse 
delfinul, nu le-aţi săvirşit voi. 

— Nu, copilul meu ; dar eu sînt răspunzător de ele 
înaintea lui Dumnezeu şi a oamenilor... Una din ultimele şi din 
cele mai mari, continuă regele, am făcut-o la îndemnul 
conetabilului şi a doamnei de Valentinois ; eram legat la ochi, 
nu-mi dădeam seama... |ţi cer iertare, fiule ! 

— Vai ! sire !sire ! exclamă delfinul. 

— Acea greşeală este pacea semnată cu Spania... este 
că am cedat Piemontul, Savoia, Bresse, Milano, o sută 
nouăzeci şi opt de fortărețe, în schimbul cărora Franţa nu 
primeşte decît Saint-Quentin, Ham şi Catelet... Mă asculţi? 

— Da, tată. A 

— Mai înainte, mama ta era aici... Imi reproşa greşeala 
asta şi îmi propunea s-o îndrepte. 

— Cum se poate, sire, spuse delfinul făcînd o mişcare, 
dacă v-aţi dat cuvintul ? 

— Bine, Francisc ! bine ! zise Henric. Da, greşeala este 
mare, dar cuvîntul este dat !... Francisc, orice ţi s-ar spune, 
oricît s-ar stărui, oricum ar încerca să te ademenească ; chiar 
de te-ar implora în alcov o femeie, chiar de ti-ar cere preotul 
în confesional, de ar cerca cu ajutorul magiei să cheme 
fantoma mea pentru a te face să crezi că ordinul vine de la 


mine, fiule, pe onoarea numelui meu care îi dă strălucire 
numele tău, nu schimba nimic din tratatul de la Cateau- 
Cambrésis, oricît de dezastruos ar fi ; nu schimba nimic 
tocmai pentru că-i dezastruos şi păstrează pentru totdeauna 
pe buze şi în inimă maxima regelui loan : „Un rege al Franţei 
n-are decit un cuvînt!” 

— Tată, spuse delfinul, vă jur pe onoarea numelui vostru 
că va fi aşa cum doriţi. 

— Dacă mama ta stăruie ?... 

— li voi spune, sire, că sînt şi fiul vostru, ca şi al ei. 

— Şi dacă porunceşte ? 

— li voi răspunde că sînt rege şi că eu sînt cel în drept să 
dea ordine şi nu să primească. 

Şi rostind acele cuvinte, tînărul prinţ luă atitudinea 
măreaţă atît de caracteristică familiei Valois. 

— Bine, fiule ! urmă iar Henric, bine ! asta voiam să-ţi 
spun... Şi acum, adio ! simt că slăbesc, că ochiul mi se 
închide, că vocea mi se stinge... Fiule, repetă pe corpul meu 
înţepenit, acelaşi jurămînt pe care l-ai făcut acum, ca să fii 
legat totdeauna şi de cel viu, şi de cel mort... Apoi, după ce 
vei jura, eu fiind leşinat, deci mort, vei putea deschide mamei 
tale... Adio, Francisc ! adio, fiul meu ! sărută-ţi tatăl pentru 
ultima oară... Sire, sînteţi regele Franţei ! 

Şi Henric lăsă să-i cadă capul palid ce rămase nemişcat 
pe pernă. 

Francisc urmă cu trupul său suplu, mlădios ca o trestie 
tînără, mişcarea făcută de corpul tatălui său, apoi ridicîndu-se 
şi întinzînd solemn mîna pe trupul ce putea fi socotit din acea 
clipă un cadavru, rosti: 

— Tată, îţi repet jurămîntul de a respecta pacea în- 
cheiată, oricît de dezastruoasă ar fi ea pentru Franţa Să nu 
las să se scoată şi nici să se adauge nimic la tratatul de la 
Cateau-Cambresis, oricît s-ar stărui pe lîngă mine şi oricine ar 
fi persoana care stăruie! Dumnezeu să-mi primească deci 
jurămîntul, la fel cum mi l-ai primit : „Un rege al Franţei n-are 
decit un cuvînt!” 

Şi sărutînd pentru ultima oară buzele palide şi reci ale 
părintelui său, uşor întredeschise de suflul agoniei, se duse să 
deschidă reginei Caterina, pe care o găsi în picioare, ţeapănă 


şi nemişcată îndărătul uşii, aşteptîind cu nerăbdare sfîrşitul 
acelei întrevederi la care nu-i fusese dat să asiste. 

In ziua de 9 iulie ce urmă, lîngă patul regelui în care 
viaţa continua să mai piîlpîie, deşi nu se arăta decit printr-un 
suflu atît de uşor încît abia aburea oglinda, Emmanuel- 
Philibert de Savoia luă în mod solemn de soţie pe Margareta 
de Franţa, ducesă de Berry, Cardinalul de Lorena oficiind 
slujba şi toată curtea fiind de faţă la ceremonia ce se termină 
puţin după miezul nopţii, la lumina făcliilor, în biserica Saint- 
Paul. 

A doua zi, 10 iulie, către orele patru după amiază — 
adică la aceeaşi oră cînd, cu zece zile în urmă, avusese 
nenorocul să fie lovit de contele de Montgomery — regele îşi 
dădu ultima suflare uşor, fără nici o frămîntare, aşa cum 
prezisese Andre Vesale. 

Era în vîrstă de patruzeci de ani, trei luni şi zece zile şi 
domnise doisprezece ani şi trei luni. 

Comparîndu-l cu tatăl său, a avut meritul că şi-a ţinut 
chiar după moarte faţă de Filip al II-lea cuvîntul pe care tatăl 
său nu şi-l ţinuse în timpul vieţii faţă de Carol-Quintul. 

In aceeaşi zi doamna de Valentinois, care rămăsese la 
palatul Tournelles pînă în ultimele clipe ale regelui, plecă 
pentru a se retrage la castelul ei din Anet. 

In aceeaşi seară întreaga curte se întoarse la Luvru. 
Numai cei doi medici şi patru preoţi rămaseră lîngă trupul 
neînsufleţit al regelui, cei doi medici ca să-l îmbălsămeze şi 
cei patru preoţi ca să se roage pentru el. 

La poarta ce da în drum, Caterina de Medici şi Maria 
Stuart se întîlniră. 

Caterina, deprinsă de optsprezece ani să aibă întiieatea, 
voi să iasă prima ; dar se opri deodată cedînd lotul Mariei 
Stuart : 

— Treceţi, doamnă, rosti ea cu un suspin, sînteţi regina ! 


XVII.ÎN CARE TRATATUL ESTE 
INDEPLINIT 


Henric al II-lea murise ca un adevărat rege al Franţei, 
ridicîndu-se în patul de agonie pentru a ratifica promisiunile 
făcute. 

La 3 iulie 1559 fură expediate mesajele regale care îl 
înapoiau lui Emmanuel-Philibert Statele. 

Prinţul trimise imediat, pentru a proceda la reluarea în 
posesie, trei dintre seniorii care fuseseră cei mai devotați în 
timpul  restriştei sale. Erau  locotenentul-general al 
Piemontului, Amédéé de Valpergue, locotenentnl-general al 
Savoiei, mareşalul de Chatam şi locotenental-general al 
Bresse-i, Philibert de la Beaume, senior de Montfalconnet. 

Dar faptul că regele Henric al Il-lea îşi ţinuse atît de fidel 
de promisiunile revoltă toată nobilimea Franţei, al cărui 
exponent se face Brantôme. 

„Lucrul acesta, spune cronicarul, a fost pus în discuţie şi 
foarte dezbătut în consiliu ; unii susțineau că Francisc al II-lea 
nu era obligat să respecte angajamentele jurate de tatăl său, 
mai ales faţă de o putere mai mică ; alţii erau de părere să se 
aştepte majoratul tînărului rege, spunînd că ducesa de Savoia 
adusese şi aşa destule avantaje soţului ei şi că nici 
înzestrarea a zece fiice de Franţa n-ar fi costat atita coroana 
regală. 

„Căci, adăugă seniorul de Brantôme, de la mare la mare 
diferenţa este neînsemnată, dar nu-i acelaşi lucru de la mare 
la mic. Celui mare îi este dat a face împărţeala, iar celui mic 
să se mulţumească cu ceea ce binevoieşte să-i acorde cel mai 
tare ; iar acesta nu-i obligat să se conducă decît după dreptul 
şi interesul său.” 

Morala, după cum se vede, este superficială şi lipsită de 
scrupule ; iar dacă în zilele noastre se mai practică încă în 
felul acesta, cel puţin nu se mai aprobă făţiş teoria. 

Aşa că francezii care ocupau Piemontul de douăzeci şi 
trei de ani, nu se dădură duşi decît extrem de greu şi era cît 
pe ce să se răzvrătească împotriva ordinelor curţii. 

Trebuiră să i se trimită mareşalului de Bourdillon trei 
ordine succesive ca acesta să evacueze cetăţile întărite şi 
înainte de a le preda ofiţerilor piemontezi, pretinse ca ordinul 
să fie înregistrat la parlament. 


Cît despre Emmanuel-Philibert, oricît dorea să se în- 
toarcă în ţinuturile sale, era încă reţinut în Franţa de unele 
îndatoriri foarte importante. 

Trebuia să se ducă mai întîi la Bruxelles să-şi ia rămas 
bun de la Filip al II-lea şi să-i predea conducerea Ţărilor-de- 
Jos, pe care o primise de la el. 

În locul lui Emmanuel-Philibert, Filip al Il-lea numi 
guvernatoare a Flandrelor pe sora sa naturală, Margareta de 
Austria, ducesă de Parma, apoi, deoarece lipsea de prea mult 
timp din Spania, se gîndi să se întoarcă acolo cu tînăra-i soţie. 

Emmanuel-Philibert nu voi să-l părăsească pe Filip al Il- 
lea decît atunci, după cum se exprimase el, cînd pămîntul îi 
va lipsi de sub picioare pentru a-l urma ; aşa că îl însoţi pînă 
la Middlebourg, unde regele se îmbarcă la 25 august. 

Emmanuel-Philibert se întoarse apoi la Paris pentru a 
asista la încoronarea tînărului rege. 

Tînărul rege pleca la castelul Villers-Cotterets cu toata 
curtea sub pretextul că avea nevoie să stea retras; în 
realitate, însă, pentru a se distra în voie. — Părinţii care lasă 
moştenire un tron, rareori lasă în urmă lungi regrete ! 

„Regele, spuse domnul de Montpleinchamp, unul din 
istoricii lui Emmanuel-Philibert, p/ecă să se distreze la castelul 
Villers-Cotterets şi luă cu el pe unchiul său, ducele de Savoia, 
care se îmbolnăvi acolo de febră.” 

Castelul Villers-Cotterets, început de Francisc |, abia 
fusese terminat de Henric al II-lea şi se mai pot vedea chiar 
astăzi pe faţada dinspre biserică inițialele lui Henric al II-lea şi 
a Caterinei de Medici, un H şi un K — Caterina scriindu-se pe 
atunci cu K — înconjurate de cele trei semiluni ale Dianei de 
Poitiers ; ciudată alianţă, mai puţin ciudată totuşi la acea 
epocă decit într-a noastră, să-ţi asociezi amanta la viaţa 
conjugală ! 

Blînda prinţesă Margareta, ce-l adora pe frumosul ei 
duce de Savoia, îşi luă rolul de infirmieră şi îl îngriji singură cu 
mîna ei. Din fericire, febra ce-l doborise pe duce nu era decit 
o febră a oboselii sporită de sfişietoare păreri de rău. 
Emmanuel-Philibert îşi recîştigase un ducat regal, dar 
pierduse sufletul vieţii sale ; Leona se întorsese în Savoia şi 
aştepta în satul Oleggio acel 17 noiembrie ce trebuia să-i 
reunească în fiecare an. 


Pînă la sfîrşit, atotputernica zînă numită tinereţea învinse 
oboseala şi durerea. Febra îşi luă zborul pe o ultimă rază a 
soarelui de vară şi, la 21 septembrie, ducele Emmanuel putu 
să-i însoţească la Remis pe tînărul rege Francisc şi pe regina 
Maria Stuart — ce aveau împreună treizeci şi patru de ani — şi 
să asiste la ceremonia încoronării lor. 

In clipa cînd Dumnezeu îşi aplecă ochii asupra celui pe 
care mirul îl făcea alesul său, cu siguranţă că i-a fost milă de 
regele acela ce n-avea să mai trăiască decit un an, ca apoi să 
moară în chip misterios şi de acea regină ce-avea să rămînă 
prizonieră douăzeci de ani, ca apoi să aibă o moarte 
sîngeroasă ! 

In altă carte, din care sînt scrise primele capitole!, vom 
încerca să redăm acea domnie de patru luni şi douăzeci şi 
cinci de zile, în timpul căreia s-au petrecut atitea evenimente. 

După încoronarea şi întoarcerea regelui la Paris 
Emmanuel-Philibert  socotindu-şi oarecum îndeplinite în- 
datoririle faţă de cele două capete încoronate, îşi luă rămas 
bun de la nepotul său din Franţa, cum îşi luase rămas bun şi 
de la vărul său din Spania, ca să se întoarcă în sfîrşit în statele 
sale, din care plecase de atiţia ani. 

Ducesa Margareta îşi conduse soţul pînă la Lyon; dar 
acolo se despărţi de el. Bietul ducat de Savoia trebuia să fi 
ajuns într-o stare jalnică după douăzeci şi trei de ani de 
ocupaţie străină şi ducele Emmanuel avea foarte fireasca 
cochetărie de a pune oarecare orînduială în ţinuturile sale, 
înainte de a le prezenta soţiei ; — apoi, trebuie să spunem că 
luna noiembrie se apropia şi, de cînd Leona îl părăsise pe 
Emmanuel la Ecouen, Emmanuel rămăsese cu privirea aţintită 
asupra acelui punct luminos de 17 noiembrie, după cum peo 
noapte întunecoasă şi apăsătoare de tristeţe, marinarul 
rămîne cu ochiul îndreptat spre singura stea ce străluceşte pe 
cer. 

Scianca-Ferro o conduse pe ducesă înapoi la Paris şi 
ducele, după ce se repezi pînă la Bresse, se reîntoarse la 
Lyon, se îmbarcă pe Rhône, unde era să piară într-o furtună, 
apoi, debarcînd la Avignon, se îndreptă spre Marsilia unde îl 
aştepta un grup de seniori din Savoia aduşi de Andre de 
Provana. 


1 Horoscopul. (N.A.) 


Acel grup inimos, alcătuit din gentilomi rămaşi cre- 
dincioşi ducelui şi plini de nerăbdare, nu mai putuse aştepta 
în ţară pe tînărul suveran, aşa că alergase înainte-i, grăbit să i 
se închine. 

In mijlocul serbărilor pe care le dădu Marsilia în cinstea 
ducelui de Savoia, o atenţie regească îi sosi lui Emmanuel- 
Philibert : Francisc al II-lea îi trimetea unchiului său colierul 
ordinului Saint-Michel. De altfel nu era un dar prea deosebit, 
căci regele Franţei îl mai dăduse, cam la întîmplare, la încă 
optsprezece persoane, dintre care vreo doisprezece cel puţin 
nu prea îl meritau. „De aceea i se spunea colierul acela, ne 
informează istoricul de la care împrumutăm aceste amănunte, 
Zzgardă pentru orice animale !” Dar, cu obişnuita-i curtenie, 
Emmanuel îl luă şi-l sărută spunînd : 

— Tot ce-mi vine de la nepot, îmi este scump ; tot ce-mi 
vine de la regele Franţei este pentru mine de preţ ! 

Şi îl puse chiar atunci la git lîngă colierul Lînei de Aur, 
pentru a arăta că nu făcea nici o deosebire între darurile 
primite de la regele Franţei şi cele primite de la regele 
Spaniei. 

La Marsilia ducele se îmbarcă pentru Nisa ; — Nisa, 
singurul oraş care-i rămăsese atunci cînd le pierduse pe toate 
celelalte, ori cînd toate celelalte îl părăsiseră. — E drept că 
Nisa înseamnă Victorie; aşa se face că scriitorii timpului, 
oameni atît de spirituali, nu scăpară prilejul de a spune că în 
mijlocul tuturor nenorocirilor, Victoria rămăsese fidelă lui 
Emmanuel-Philibert. 

A fost desigur o mare bucurie şi totodată o mare 
satisfacţie a mîndriei lui Emmanuel, să se întoarcă bărbat 
împlinit, prinţ şi victorios în castelul unde altădată intrase un 
copil, slab şi pribeag ! Dar nu vom încerca să spunem ce s-a 
petrecut în el ; ar însemna că vrem să facem o istorie a 
simţămintelor şi nu cunoaştem istoric capabil s-o 
povestească. 

Numai acolo, şi după rapoartele slujitorilor credincioşi pe 
care îi păstrase în Piemont, Bresse şi Savoia. Işi putu da exact 
seama de situaţia celor trei provincii : ţara era o ruină. 

Provinciile transalpine, incluse în teritoriul francez, erau 
complet deschise şi tăiate în două de domeniul personal al 
ducelui de Nemours, ataşat regatului Franţei. 


Era o rămăşiţă a politicii lui Francisc |. 

Francisc |, ca să îndepărteze de Carol al Ill-lea, tatăl lui 
Emmanuel, chiar şi rudele cele mai apropiate, chemă lîngă 
sine pe Filip, fratele mezin al primului, al cărui apanaj 
cuprindea aproape o jumătate din Savoia; apoi, după ce îl 
atrase la curtea Franţei, îl căsători cu Charlotte de Orleans şi 
îl investi cu ducatul Nemours. — Ne amintim că am văzut la 
Saint-Germain pe lacob de Nemours, fiul lui Filip, şi că se 
arăta foarte devotat intereselor Franţei. 

Pe de altă parte, cei din Berna şi din Valais contestau 
dreptul lui Emmanuel asupra ținuturilor de pe malurile lacului 
Leman, pe care ei le răpiseră tatălui său ; şi cum pretenţiile 
lor erau sprijinite de Geneva, focar de erezie şi independenţă, 
era limpede că trebuia să trateze cu ei. 

In afară de asta, Piemontul, Bresse şi Savoia erau lipsite 
de cetăţi de apărare, căci francezii dărimaseră pe cele care îi 
stînjeneau şi nu păstraseră decit fortărețele celor cinci oraşe 
unde trebuiau să ţină garnizoană pînă în momentul cînd 
ducesa de Savoia va da naştere unui fiu. De altfel dările 
fuseseră fixate şi încasate de francezi ; resursele financiare 
erau deci inexistente, castele princiare fuseseră despuiate de 
mobile şi cît despre juvaerurile coroanei sau moştenirea 
părintească, era mult de cînd prinţul le prefăcuse în bani pe 
cele avute în posesia lui, cu intenţia să le răscumpere într-o 
zi. 

Pentru a face față acestei mari lipse, ducele se întorcea 
pe domeniile sale numai cu vreo cinci, şase sute de mii de 
scuzi de aur, pe care îi avea din dota prințesei Margareta şi 
din suma de răscumpărare a lui Montmorency şi Dandelot. 

In afară de asta, absenţa şi nenorocirea, care întot- 
deauna spulberă toate îndatoririle, toate dragostele, toate 
devotamentele, îşi făcuseră efectul lor obişnuit : nobilimea 
care nu-l mai văzuse de cînd era copil pe Emmanuel, îşi uitase 
prinţul şi se obişnuise să trăiască într-un fel de confederație 
liberă. Aşa se petreceau lucrurile în secolele XV şi XVI chiar la 
suveranii respectaţi şi ascultați, cu atît mai mult la cei care, 
neputîndu-se apăra nici pe ei, nu puteau ocroti şi stăpîni pe 
ceilalţi. 

Astfel, de pildă, Filip de Comines îl părăsise pe ducele de 
Burgundia pentru a se supune lui Ludovic al XI-lea; Tanneguy 


de Châtel şi vicontele de Rohan, vasalii ducelui de Bretania se 
supuseseră Franţei şi în schimb, Durfe, supus al regelui 
Franţei, trecuse la ducele de Bretania. 

Mai mult : un mare număr din aceşti gentilomi, deşi 
rămăseseră Savoiarzi, primeau retribuţii de la regele Francisc, 
sau de la regele Filip şi purtau eşarfa Franţei, sau a Spaniei ; 
în sfîrşit, ca un cancer al inimii, nerecunoştinţa îi cuprinsese 
pe cei mari, indiferența şi uitarea se răspiîndise printre cei 
mici. 

Şi asta din pricină că, încetul cu încetul, oraşele Pie- 
montului se obişnuiseră cu prezenţa Francezilor. De altfel, 
învingătorii se purtaseră destul de blind ; nu ridicau decit 
impozitele strict necesare şi fără a impune o poliţie locală, 
lăsau pe fiecare să trăiască cum îi convenea. Cele mai multe 
dintre funcţii se cumpărau şi magistraţii, grăbiţi să-şi 
recupereze preţul funcţiei, nu pedepseau, sau pedepseau 
foarte uşor jaful pe care ei singuri îl practicau. 

Astfel, putem citi despre asta în Brantôme : „Pe timpul 
lui Ludovic al XI-lea şi al lui Francisc | nu se afla în Italia nici 
locotenent al regelui, nici guvernator de provincie care să nu 
merite, după ce rămăsese doi, trei ani în funcţie, a i se tăia 
capul pentru delapidări şi şantajuri. Ducatul Milanului ne-ar fi 
rămas liniştit şi asigurat, fără jignirile şi marile nedreptăţi ce 
s-au săvirşit, aşa că am pierdut tot !” 

Reieşea deci că toţi cei care rămăseseră fideli ocîrmuirii 
prinților trăiau în întuneric şi oprimare, deoarece a rămîne 
credincios lui  Emmanuel-Philibert, comandantul  oştilor 
austriece, flamande şi spaniole împotriva Franţei însemna, 
bineînţeles, să socoteşti ocupaţia franceză drept asupritoare 
şi duşmană. 

Cele cîteva zile petrecute de Emmanuel la Nisa fură zile 
de sărbătoare ; nici copiii cînd îşi revăd tatăl după o lungă 
despărţire, nici tatăl revăzindu-şi copiii pe care îi crezuse 
pierduţi nu-şi exprimă cu mai multă căldură bucuria şi 
dragostea ! Aşa că Emmanuel-Philibert depuse în vistieria 
fortăreței trei sute de mii de scuzi de aur pentru refacerea 
zidurilor oraşului şi pentru construirea, pe creasta stîncoasă 
ce desparte portul Villefranche de portul Limpia, a castelului 
de Montalban care, din cauza proporţiilor sale reduse, făcuse 
pe ambasadorul venețian Lipomano să-l numească un model 


în relief de cetate. — Apoi plecase la Coni, oraşul care 
împreună cu Nisa îi fusese cel mai credincios şi care, neavînd 
artilerie, îşi turnase tunuri pe cheltuială proprie ca să se 
păstreze pentru prinţul său. Emmanuel îl răsplăti împărţindu-i 
blazonul în patru cu crucea albă a Savoiei şi îngăduind 
locuitorilor să poarte titlul de cetăţean în locul celui de 
burghez. 

II mai apăsa încă o problemă dintre cele mai grave : la 
fel ca Franţa cu hughenoţii ei, ce aveau să dea lovituri 
puternice tronului pe timpul lui Francisc al II-lea şi Carol al IX- 
lea şi Emmanuel avea pe calviniştii francezi din Alpii 
Piemontezi. 

Începînd din 1535 Geneva adoptase luteranismul şi 
ajunsese în puţin timp capitala discipolilor lui Calvin ; dar 
Israelul Alpilor exista din secolul al X-lea. 

Într-adevăr, către mijlocul secolului al X-lea al erei 
noastre care, după tradiţie, trebuia să fie şi cel din urmă de 
pe lume, cînd o jumătate a lumii scotea un strigăt mare de 
groază la apropierea agoniei universale, cîteva familii 
creştine, trăgindu-şi obiîrşia de la paulicieni, sectă desprinsă 
din cea a manicheenilor şi venind din Orient, se răspîndiseră 
în Italia, unde au rămas cunoscute sub numele de paterini, din 
care noi am făcut patarins, şi au pătruns în văile de la 
Pragelas, Lucerna şi Saint-Martin. 

Acolo, în adîncul strîmtorilor îndepărtate, se fixaseră ca 
nişte flori sălbatice şi trăiau curaţi, simpli, neştiutori, în 
crăpăturile stîncilor pe care le credeau inaccesibile ; sufletul le 
era liber ca pasărea ce străbate azurul cerului, conştiinţa albă 
ca zăpada ce încununează muntele Rosa şi muntele Viso, 
fraţii europeni ai Thaborului şi  Sinaiului. Paterinii nu 
recunoşteau ca fondator pe nici unul din ereticii modern şi 
pretindeau că ei păstrează doctrinele Bisericii primitive în 
toată curăţia lor. Arca Domnului, spuneau ei, se oprise pe 
munţii unde locuiau şi pe cînd Biserica romană era înecată în 
potop de greşeli, numai la ei rămăsese aprinsă făclia divină. 
De aceea nu-şi spuneau reformați, ci reformatori. 

Intr-adevăr, această sectă cu obiceiuri austere, cu haină 
fără cusătură ca cea a lui Hristos, această sectă păstrase cu- 
sfinţenie spiritul, datinele şi ritualurile primilor creştini. Legea 
ei era Evanghelia ; cultul ce rezulta din această lege — cel 


mai simplu dintre cultele umane — acest cult era o legătură 
frăţească, iar membrii comunităţii nu se adunau decit pentru 
iubire şi rugăciune. Vina lor — căci, pentru a-i persecuta, 
fusese nevoie să le găsească neapărat o vină ! — vina lor 
fusese să susţină că Constantin, înzestrînd pe papi cu mari 
bogății, corupsese societatea creştină. Se bazau pe două 
sentinţe rostite de Hristos ; prima : „Fiul omului n-are o casă 
unde să-şi odihnească capul” ; a doua : „Mai lesne este a 
trece cămila prin urechile acului, decît să intre bogatul în 
împărăţia lui Dumnezeu”. Această crimă atrăsese asupra lor 
severitatea unei instituţii de curînd înfiinţată, ce se numea 
Inchiziția. 

Măcelurile şi arderile pe rug au ţinut patru secole ; — 
căci din ei se trăgeau albigenzii din Languedoc, husiții din 
Boemia şi valdensii din Pouille — dar nimic nu putuse slăbi în 
ei credinţa şi spiritul de convertire, misionarii lor călătorind 
neîncetat, nu numai pentru a vizita comunităţile religioase 
abia formate, dar şi pentru a întemeia altele noi. Principalii lor 
apostoli erau : Valdo de Lyon, de la care purtau numele de 
valdensi ; vestitul Berenger ; Ludovico Pacquale, predicator în 
Calabria ; Gio- vanni de Lucerna, predicator la Genova şi, în 
sfîrşit, mai mulţi fraţi Molines, trimişi să propovăduiască în 
Boemia, Ungaria şi Dalmația. 

Prinții de Savoia nu văzură la început în valdensi decît un 
neam de oameni retraşi, inofensivi, puţini la număr, cu 
obiceiuri blînde şi o credinţă curată. Dar cînd apărură acei 
mari răscolitori de idei, acei mari tulburători ai lumilor, ce se 
numeau Luther şi Calvin şi valdensii s-au unit cu ei, Valdensii 
— ramură din uriaşul arbore al Reformei — încetară de a mai 
fi o sectă religioasă şi ajunseră un partid în Stat. 

Pe timpul cînd nenorocirile se abăteau asupra lui Carol al 
III-lea, Valdensii, cum am spus, se răspîndiseră în văile 
Pragelas, Lucerna şi Saint-Martin şi cîştigaseră un număr 
mare de partizani în cîmpie şi chiar în oraşele Piemontului, la 
Chieri, Avignon şi Torino ; aşa că Francisc |, aliatul turcilor de 
la Constantinopol şi al protestanților germani, trimisese 
poruncă, în 1534, senatului din Torino să ia masuri împotriva 
lor, aplicînd cu cea mai mare asprime legile, şi totodată 
comandanților militari de a ajuta inchiziţia pentru a-i sili pe 


Valdensi ori să asculte liturghia, ori să plece din ţară. Prigoana 
asta s-a prelungit şi sub Henric al II-lea. 

Astfel că domnea o mare frămîntare în văile valdense 
cînd Emmanuel-Philibert sosi, la 16 noiembrie, la Verceil, unul 
din castelele unde vă amintiţi că-şi petrecuse copilăria. 


XVIII. 17 NOIEMBRIE 


În dimineaţa zilei de 17 noiembrie, un călăreț înfăşurat 
într-o mantie mare descăleca la uşa unei căsuțe din Oleggio şi 
cuprindea în braţe o femeie aproape leşinată de bucurie şi 
fericire. Cavalerul era Emmanuel-Philibert; femeia era Leona. 

Deşi se scurseseră abia cinci luni de cînd Emmanuel o 
părăsise pe Leona la Ecouen, tînăra femeie se schimbase 
nespus de mult. Era aceeaşi schimbare ce se petrece cu o 
floare deprinsă la aer şi la soare care-i pusă dintr-odată la 
umbră, ori cu o pasăre, liberă cîntăreaţă a văzduhului, pe care 
o închizi dintr-odată în colivie ; floarea îşi pierde culorile, iar 
pasărea cîntecul. 

Obrajii Leonei păliseră ; privirea îi era tristă, vocea 
gravă. 

După primul moment al fericirii de a se revedea, după 
primele vorbe schimbate cu descumpănită risipă a bucuriei, 
Emmanuel îşi privi cu îngrijorare iubita ; mîna durerii îi 
atinsese chipul lăsînd pe el sumbra-i pecete. 

Leona zîmbi la privirea întrebătoare a prinţului. 

— Văd ce cauţi, iubitul meu Emmanuel, spuse ea; cauţi 
pajul ducelui de Savoia, veselul tău tovarăş de la Nisa şi 
Hesdin; îl cauţi pe bietul Leone ! 

Emmanuel suspină. 

— Acela, urmă ea zîimbind cu adîncă melancolie, a murit 
şi n-ai să-l mai vezi... Dar rămîne sora lui, Leona, căreia i-a 
lăsat iubirea şi devotamentul ce-l avea pentru tine! 

— Ce importanţă are ! exclamă Emmanuel ; pe Leona o 
iubesc ! pe Leona o voi iubi veşnic! 

— Grăbeşte-te atunci s-o iubeşti, şi din tot sufletul, spuse 
tînăra cu acelaşi zîmbet melancolic. 

— Dar pentru ce ? o întrebă Emmanuel. 


— Tatăl meu a murit tînăr, urmă ea ; şi mama la fel, iar 
eu peste un an voi împlini vîrsta mamei ! 

înfiorat, Emmanuel o strînse pe inima lui. 

— Dar ce spui tu, Leona ? exclamă el cu voce schimbată. 

— Nimic înfricoşător, prietene, acuma cînd sînt sigură că 
Dumnezeu îngăduie morţilor să vegheze asupra celor vii. 

— Nu te înţeleg, Leona, zise Emmanuel ce începea să fie 
serios îngrijorat de expresia profund visătoare întipărită în 
ochii tinerei femei. 

— Cite ore îmi poţi dărui, iubitul meu ? întrebă Leona. 

— A ! toată ziua şi toată noaptea ! Nu ne-am înţeles că 
odată pe an, timp de douăzeci şi patru de ore îmi aparţii ? 

—Da... Atunci, să lăsăm pe miine ceea ce am a-ţi spune! 
Pînă atunci, iubitul meu, să retrăim trecutul ! 

Apoi, cu un suspin: 

— Vai ! adăugă ea, pentru mine, viitorul este trecutul ! 

Şi făcu semn lui Emmanuel s-o urmeze. 

Stabilită de puţină vreme în satul Oleggio, în casa aceea 
pe care o cumpărase şi o aranjase mai degrabă ca pe un 
sanctuar decit ca pe-o casă de locuit, era încă o necunoscută 
pentru toţi cei de acolo ; Emmanuel-Philibert care nu se mai 
întorsese în Piemont din copilărie era şi mai puţin cunoscut 
decit ea. 

Ţăranii priviră deci trecînd pe tînărul acela frumos ce 
abia dacă îi dădeau treizeci de ani şi pe frumoasa tînără ce 
părea de cel mult douăzeci şi cinci, fără a bănui că vedeau 
trecînd împreună pe prinţul ce ţinea în mîinile lui soarta 
Piemontului şi pe cea care ţinea în miini inima prinţului. 

Unde se duceau ? 

Leona îl călăuzea pe Emmanuel. 

Din cînd în cînd se oprea şi se apropia de un grup. 

— Ascultă... îl îndemna ea pe Emmanuel. 

Apoi îi întreba pe ţărani: 

— Despre ce vorbiţi, prieteni ? 

lar ei răspundeau : 

— Ce-am putea vorbi altceva, gingaşă doamnă, decit 
despre întoarcerea prinţului nostru în pămîntnrile sale ? 

Atunci Emmanuel intra în vorbă cu ei. 

— Şi ce credeţi despre el ? întreba. 


— Ce vreţi să credem ? spuneau ţăranii. Nu-l cu- 
noaştem ! 

— Dar îl cunoaşteţi din renume ? li se adresa Leona. 

— Da, ca un comandant viteaz ; dar ce ne interesează pe 
noi comandanții viteji ? Căpitanii viteji sînt cei care poartă 
războaiele pentru a-şi păstra faima, şi războaiele înseamnă 
pustiirea ogoarelor noastre, împuţinarea oamenilor din sate, 
doliul fetelor şi nevestelor noastre ! 

Şi Leona îl privea pe Emmanuel cu ochi rugători. 

— Auzi ? şoptea ea. 

— Atunci, oameni buni, ce doriţi de la prinţul vostru ?... îi 
întreba Emmanuel. 

— Să ne scape de străin; să ne aducă pacea şi 
dreptatea ! 

— Vă făgăduiesc, în numele ducelui, toate astea, spunea 
atunci Leona ; căci ducele Emmanuel-Philibert nu-i numai, 
cum spuneaţi, un comandant viteaz, ci şi un suflet generos! 

— Dacă-i aşa, strigau ţăranii, trăiască tînărul nostru duce 
Emmanuel-Philibert! 

Atunci prinţul o strîngea la pieptu-i pe Leona ; căci 
asemeni unei Eregii îi arăta acestui alt Numa! adevăratele 
dorinţe ale poporului. 

— Ah ! iubita mea Leona, îi spunea el, de ce nu pot face 
împreună cu tine înconjurul ținuturilor mele ! 

lar Leona zimbea cu tristeţe. 

— Voi fi întotdeauna lîngă tine, şoptea ea. 

Apoi, atît de încet încît numai ea şi Dumnezeu puteau 
auzi: 

— Şi mai mult decît acum, adăuga ea, mai tîrziu ! 

leşiră din sat. 

— AŞ fi vrut, iubitul meu, rosti Leona, să te conduc acolo 
unde mergem acum pe un drum numai cu flori ; dar, după 
cum vezi, cerul şi pămîntul amintesc împreună aniversarea pe 
care o sărbătorim astăzi : pămîntul este trist şi despuiat şi 
reprezintă moartea — soarele este strălucitor şi blind, 
reprezintă viaţa ; moartea care este trecătoare ca iarna şi 


1 Al doilea rege legendar al Romanilor, căruia nimfa Eregia i-ar fi 
dictat primele legi ale statului. 


viaţa care este eternă ca soarele !... Recunoşti locul unde ai 
găsit laolaltă moartea şi viaţa ? 

Emmanuel-Philibert privi în jur şi scoase un strigăt; 
recunoştea locul unde cu douăzeci şi cinci de ani în urmă 
găsise lîngă un pirîu o femeie moartă şi un copil pe moarte. 

— A ! aici este, nu-i aşa ? exclamă el. 

— Da, răspunse Leona surizînd, într-adevăr, aici este. 

Emmanuel îşi trase pumnalul, tăie o creangă de salcie şi 
o înfipse drept în locul unde o găsise întinsă pe mama Leonei. 

— Aici, rosti el, se va ridica o capelă a milostivei 
Fecioare. 

— Şi a Maicii îndurerate, adăugă Leona. 

Apoi începu a culege de pe malul pirîului cîteva flori tîrzii 
de toamnă, pe cînd Emmanuel-Philibert, grav şi visător, 
rezemat de salcia din care tăiase o creangă, vedea 
perindîndu-se prin faţa lui viaţa-i întreagă. 

— Ah ! rosti el deodată, luînd-o pe Leona în braţe şi 
strîngînd-o la piept, tu ai fost îngerul întruchipat care de-a 
lungul anevoioaselor căi pe care le-am urmat, m-ai călăuzit 
timp de douăzeci şi cinci de ani, de aici de unde am plecat, tot 
pînă aici unde mă reîntorc ! 

— lar eu, urmă Leona, îţi jur aici, iubitul meu duce ! să 
continui în lumea spiritelor, misiunea pe care am primit-o de 
la Dumnezeu pe lumea asta. 

Emmanuel o privi cu aceeaşi îngrijorare pe care o simţise 
revăzînd-o. 

Leona, cu mîna întinsă, cu chipul luminat palid de stinsul 
soare tomnatec, părea de pe acuma mai mult o umbră decit o 
fiinţă vie. 

Emmanuel înclină capul şi scoase un suspin. 

— A ! începi în sfîrşit să mă înţelegi, zise Leona. Dacă 
nu mai pot fi a ta, dacă nu mai am puterea să rămîn pe 
lumea asta, atunci nu mai pot fi decît a lui Dumnezeu! 

— Leona ! Leona ! strigă Emmanuel, nu asta mi-ai 
promis la Bruxelles şi la Ecouen ! 

— Ba fac mai mult decit ţi-am promis, iubitul meu duce ! 
zise Leona. lţi făgăduisem să te revăd şi să fiu a ta odată pe 
an şi iată că acuma nu mi se mai pare îndeajuns şi după 
multe rugăciuni, Dumnezeu mi-a îngăduit să mor repede, ca 
în sfîrşit să nu te mai părăsesc deloc ! 


Emmanuel se înfioră, nu de cuvintele auzite, ci ca şi cum 
aripa morţii i-ar fi atins inima. 

— Să mori ! să mori ! spuse el. Dar ştii tu oare ce este 
dincolo de viaţă ? Ai coborit, ca Dante Alighieri din Florenţa, în 
marea taină a mormiîntului ca să vorbeşti astfel despre 
moarte ? 

Leona zîimbi. 

— N-am coborit în mormînt, ca Dante Alighieri din 
Florenţa, răspunse ea ; dar un înger a ieşit din el şi a stat de 
vorbă cu mine despre viaţă şi despre moarte. 

— Doamne ! Leona ! exclamă Emmanuel privind-o pe 
tînăra femeie cu o expresie ce vădea un început de spaimă, 
eşti sigură că nu ţi-ai pierdut minţile ? 

Leona surise ; se simţea în ea blinda şi profunda si- 
guranţă a convingerii. 

— Am revăzut-o pe maica mea, spuse. 

Emmanuel o îndepărtă pe Leona de el, urmînd însă a-i 
ţine mîinile şi, privind-o din ce în ce mai mirat, exclamă : 

— Pe maica ta ? 

— Da, pe mama, spuse Leona cu o linişte ce-l făcu pe 
iubit să simtă un fior rece prin vine. 

— Şi cînd s-a întîmplat asta ? întrebă el. 

— In noaptea trecută. 

— Dar unde ai revăzut-o ? continuă ducele ; la ce oră ai 
revăzut-o ? 

— La miezul nopţii, lîngă patul meu. 

— Şi chiar ai văzut-o ? stărui Emmanuel. 

— Da, răspunse Leona. 

— Ţi-a vorbit ? 

— Prinţul îşi şterse cu o mînă fruntea îmbrobonată de 
năduşeală şi cu cealaltă o strînse pe Leona la inimă, ca şi cum 
ar fi vrut să se încredinţeze că ea pe care o avea înaintea 
ochilor era într-adevăr o fiinţă vie şi nu o fantomă. 

— Mai repetă-mi asta, draga mea copilă ! urmă el; 
spune-mi ce-ai văzut, spune-mi ce s-a petrecut. 

— Mai întăi, îi răspunse Leona, de cînd te-am părăsit, 
dragul meu Emmanuel, în fiecare noapte am visat pe sin- 
gurele două fiinţe ce mi-au fost dragi pe lume : pe tine şi pe 
mama. 


— Leona, rosti prinţul punîndu-şi buzele pe fruntea 
tinerei femei. 

—Frate ! răspunse ea ca şi cum voia să dea acelui sărut 
toată curăţia unei mîngiieri frăţeşti. 

Ducele ezită o clipă, apoi spuse cu voce înăbușită : 

— Fie şi aşa, surioară ! 

— Mulţumesc ! zise Leona cu un zîmbet îngeresc ! A! 
acum sînt sigură că nu te voi mai părăsi niciodată ! 

Şi pentru a doua oară, ea singură întinse fruntea pentru 
sărutul prinţului, care de astă dată îşi rezemă doar fruntea de 
a ei. 

— Te ascult, murmură el. 

— Precum îţi spuneam, iubitul meu, în fiecare noapte, din 
acea zi de la Ecouen, v-am visat, pe tine şi pe mama ; dar 
acelea nu erau decît vise şi numai noaptea trecută mi-a 
apărut... 

— Hai, spune! 

—Dormeam ; m-a trezit o senzaţie ca de ghiaţă şi am 
deschis ochii : o femeie îmbrăcată în alb şi voalată se afla 
lîngă patul meu ; femeia aceea mă sărutase pe frunte. Era să 
scot un strigăt, dar ea îşi ridică vălul şi am recunoscut-o pe 
mama |! 

—Leona ! Leona ! îţi dai seama ce spui ? întrebă ducele. 

Leona surise. 

— Am întins braţele ca s-o cuprind, urmă ea, dar îmi făcu 
un semn şi braţele îmi căzură fără vlagă lîngă mine. Eram 
ţintuită de pat; parcă numai ochii mei trăiau. Privirea îmi era 
aţintită spre fantomă şi buzele mele şopteau : „Mamă !” 

Emmanuel făcu o mişcare. 

— O ! nu-mi era frică ; eram fericită ! 

— Şi spui, Leona, că fantoma ţi-a vorbit ? 

— Da... „Copila mea, mi-a spus, de cînd am murit nu este 
prima dată cînd Dumnezeu îmi îngăduie să te revăd şi 
adeseori în somn trebuie să mă fi simţit alături de tine, căci 
adesea am venit, strecurîndu-mă printre perdelele patului, ca 
acum, pentru a te privi dormind. Dar este prima oară cînd 
Dumnezeu îmi îngăduie să-ţi vorbesc. — Spune, mamă, i-am 
răspuns, te ascult. — Copila mea, urmă fantoma, pentru 
binele crucii albe de Savoia, căreia i-ai sacrificat dragostea, 


Dumnezeu nu numai că te iartă, dar îngăduie ca la fiecare 
mare primejdie ce-l va ameninţa pe duce, tu să-i dai sfat... 

Ducele o privi neîncrezător pe Leona. 

— „Miine, cînd va veni ducele să te vadă, îi vei spune ce 
misiune sfîntă ai primit de la Domnul ; apoi, fiindcă el se va 
îndoi...” Căci fantoma prevăzuse că ai să te îndoieşti, iubitul 
meu! 

— Într-adevăr, Leona, răspunse Emmanuel, ce-mi spui 
acum este un lucru atît de extraordinar, încît este natural să 
te îndoieşti ! 

— „Apoi, fiindcă el se va îndoi, urmă fantoma, îi vei 
spune că la ora cînd o pasăre va veni şi se va aşeza pe 
creanga de salcie pe care a tăiat-o şi va cînta, adică la 17 
noiembrie, la orele trei după amiază, Scianca-Ferro va sosi la 
Verceil, aducînd o scrisoare de la ducesa Margareta. Atunci va 
fi silit să creadă.” Şi fantoma şi-a coborit voalul şoptind 
„Adio, copila mea ! mă vei revedea cînd va fi timpul !” După 
asta, s-a făcut nevăzută... 

Abia sfirşise Laona de vorbit şi o pasăre necunoscută, ce 
părea căzută din cer, se aşeză pe ramura de salcie tăiată şi 
înfiptă de duce în pămînt şi începu a cînta melodios. 

Leona zîimbi. 

— Vezi bine, iubitul meu duce, rosti ea, în clipa asta 
Scianca-Ferro soseşte la Verceil, unde îl vei găsi miine. 

— În adevăr, zise Emmanuel, dacă ceea ce-mi vesteşti se 
adevereşte, Leona, înseamnă că-i un miracol! 

— Şi-atunci, mă vei crede ? 

— Da. 

— Vei face, cînd va fi cazul, ce-ţi voi spune ? 

— Ar fi un sacrilegiu să nu te ascult, Leona, căci vei veni 
din partea lui Dumnezeu. 

— lată tot ce aveam a-ţi spune, prietene. Acum să ne 
întoarcem. 

— Biată copilă ! murmură ducele, nu-i de mirare că eşti 
aşa de palidă, dacă ai primit sărutul unei moarte... 

A doua zi, sosind la castelul Verceil, Emmanuel îl găsi pe 
Scianca-Ferro aşteptîndu-l. 

Vrednicul scutier intrase în ajun în curtea cea mare, pe 
cînd sunau orele trei, aducînd o scrisoare de la ducesă ! 


XIX.MORŢII ŞTIU TOTUL 


Scrisoarea prinţesei Margareta era însoţită de o sumă de 
trei sute de mii de scuzi. 

Mareşalul de Bourdillon care, fără îndoială, se conducea 
după ordinele secrete primite de la ducele de Guise, refuza să 
părăsească garnizoanele, dacă oamenii lui nu primeau un rest 
de soldă neplătit. Văzind că francezii nu evacuau Piemontul 
atit de repede pe cît fusese înţelegea, Emmanuel-Philibert 
scrisese regelui Francisc al Il-lea, delegind-o pe prinţesa 
Margareta să înmiîneze nepotului scrisoarea. Regele Francisc 
al II-lea, sfătuit de cei doi Guise, răspunsese că oştenii nu 
voiau să părăsească Piemontul înainte de a primi suma de o 
sută de mii de scuzi ce li se datora. 

„Ori, spunea inimoasa prinţesă Margareta, cum nu mai 
încape nici o îndoială că nu domnia-ta, ci Franţa trebuie să 
plătească pe soldaţii francezi, vă trimet, prea-iubitul meu 
stăpîn şi senior, această sumă de trei sute de mii de scuzi, 
preţul juvaerurilor mele de fată, pe care în mare parte le 
aveam în dar de la tatăl meu Francisc |. 

„In felul acesta, adăuga ea, cea care va plăti va fi Franţa, 
nu domnia ta.” 

Trupele franceze au fost deci plătite şi nu mai rămaseră 
garnizoane decît în cele patru oraşe prevăzute în tratat 
Torino, Chivas, Chiri şi Villeneuve-d'Asti. 

Apoi Emmanuel se întoarse la Nisa cu Scianca-Ferro care 
nu rămase deloc acolo, ci plecă imediat la Paris pentru a-şi 
relua serviciul pe lîngă prinţesa Margareta. 

Prinţesa avea să vină în ţinuturile ducelui numai atunci 
cînd orice urmă de tulburare va fi dispărut. 


Poate că ducele, din dragoste pentru Leona, cam ingrat 
faţă de prinţesa aceea atit de admirabilă, nu se grăbea s-o 
revadă aşa cum merita ea. 

Se apucă totuşi de organizarea temeinică a ținuturilor 
sale şi începu prin a da ceea ce se cuvenea credinţei, uitării şi 
nerecunoştinţei. 

Un mare număr dintre supuşii lui trecuseră de partea 
francezilor ; un număr mai mic se ţinuseră deoparte, rămînînd 
în mod pasiv credincioşi ducelui; în sfîrşit, cîţiva îi rămăseseră 
fideli în vremea de restrişte şi luaseră parte la apărarea 
intereselor lui. Acestora din urmă le dădu funcţii şi onoruri mai 
mari ; celor pasivi le iertă slăbiciunea şi se arătă îngăduitor cu 
ei, ajutîndu-i chiar dacă se ivea ocazia ; cît despre primii, nu le 
făcu nici bine, nici rău, dar îi lăsă departe de treburile statului, 
spunînd : 

— N-am nici un motiv de a mă încrede în ei acum cînd 
îmi merge bine, deoarece m-au părăsit cînd eram un 
dezmoştenit. 

Apoi îşi aminti că ţăranii din Oleggio îi ceruseră 
magistrați care să le facă dreptate, nu să le-o vindă ; ca 
urmare, numi ca şef al justiţiei pe Thomas de Langusque, 
conte de Stropiane, magistrat vestit prin integritatea sa şi 
profunda cunoştinţă a legilor. 

Pe lîngă asta, vechile consilii de justiţie şi parlamentele 
orînduite de ocupaţia franceză fură înlocuite cu două senaturi. 
Căci pe versantul occidental al Alpilor apăruse următoarea 
zicală : „Dumnezeu să ne ferească de dreptatea 
parlamentului !” şi acea zicală făcuse la fel ca Hanibal şi 
Carol-cel-Mare şi cum avea să facă mai tirziu Napoleon, 
trecuse din Alpii Occidentali în Alpii Orientali. 

Statornicirea păcii ceru mai mult timp decit a justiţiei. 

Am vorbit despre cele două pricini ale războiului, răz- 
boiul teritorial şi războiul religios care se iscaseră chiar în 
inima Savoiei. 

Război teritorial cu Confederaţia Elveţiei, ce ocupase 
ţinutul Vaud, comitatele de Romont, Gex şi Chablais. 

Emmanuel-Philibert consimţi să cedeze Bernezilor tot 
malul drept al lacului Leman, cu condiţia să i se redea 
Chablais, Gex şi regiunile Ternier şi Gaillard. 

Pacea se stabili pe aceste baze. 


Război religios cu reformatorii din văile Pragelas, Lu- 
cerna şi Saint-Martin. 

Am arătat că, aliindu-se cu calviniştii din Geneva şi cu 
lutheranii din Germania, acei schizmatici deveniseră o forţă. 

Emmanuel-Philibert trimise împotriva lor pe bastardul de 
Achaie. 

Acesta pătrunse în văi cu o armată de vreo patru, cinci 
mii de oameni. Credeau că e de ajuns pentru a înfrîinge o 
populaţie neobişnuită să lupte şi care n-avea alt mijloc de 
apărare decit uneltele de agricultură ; dar cel care vrea într- 
adevăr să lupte pentru libertatea trupului şi a sufletului poate 
face din orişice o armă. 

Bărbaţii ascunseră femeile, bătrînii şi copiii în peşteri 
numai de ei ştiute ; sub ameninţarea unei invazii, primiseră 
de la fraţii lor din Geneva mari cantităţi de praf de puşcă ; 
minară stîncile de-a lungul căilor ce trebuiau să le urmeze 
catolicii ; de abia intraţi în strîmtori, năvălitorii auzeau 
bubuind deasupra capetelor un tunet mai teribil decît cel 
ceresc şi un trăsnet cădea la fiecare fulgerare ! Munţii se 
cutremurau de detunături; stîncile smulse dintr-o dată din 
temelii păreau că se înălţă întîi spre nori, apoi cădeau întregi 
sau sfărimate, se rostogoleau pe poviîrnişurile munţilor în 
avalanşe de granit, lovind oamenii care, căutindu-şi 
adversarii, nu vedeau decit vulturi înfricoşaţi planînd în 
văzduh. 

Războiul a durat aproape un an. 

In sfîrşit, valdensii şi catolicii obosind, ajunseră la 
tratative de pace ; poate că, de fapt, Emmanuel-Philibert 
voise mai mult să dea o dovadă a dorinţii lui de a nimici 
erezia faţă de acei Guise care conduceau Franţa, ce înălţau 
rugurile din piaţa Grève, ce pregăteau Saint-Barthélemy şi 
faţă de Filip al Il-lea ce guverna Spania şi ridica eşafoade la 
Bruxelles, Anvers şi Gand. 

Ajunseră la înţelegerea ca valdensii să îndepărteze pe 
cei mai turbulenţi barbas ai lor — aşa îi numeau sectanţii din 
munţi pe preoţii lor din cauză că purtau bărbi lungi — şi după 
ce îi vor înlătura, locuitorii vor avea dreptul să-şi păstreze 
religia pe care o aveau în acele locuri din străvechi timpuri. 

Dar, cum în văi exista de asemeni o populaţie catolică 
care, deşi mai puţin numeroasă, avea dreptul la libertatea 


cultului, se aleseră în fiecare vale cîte două sate unde avea să 
se oficieze liturghia. 

Preoţii calvinişti îşi luară rămas bun de la familii şi de 
teamă ca nu cumva populaţia să se răzvrătească „văzîndu-i 
exilați, plecară îmbrăcaţi în costume de păstori şi de 
conducători de catiri. 

După plecarea lor, Emmanuel construi la ieşirile văilor 
fortărețele Peyrouse, Villars şi Tours. 

Fiind acum desăvirşită pace în ducatul său, scrise du- 
cesei să vină la el la Nisa ; apoi, fiind 12 noiembrie a anului 
1560, plecă la castelul său din Verceil. 

In dimineaţa de 17 se afla la Oleggio. 

De cînd se căsătorise, era a doua lui vizită la Leona. 

Leona îl aştepta, ca şi în primul an, în pragul căsuţei. 

In acele două inimi, în iubirea lor curată, exista ase- 
menea unitate de gîndire, încît Emmanuel nu-şi putea închipui 
că ar lipsi de la întîlnire, iar Leonei nu-i trecea prin minte că 
Emmanuel ar putea lipsi. 

De departe, cum o zări pe Leona aşteptîndu-l, Emmanuel 
se avîntă în galop, fericit c-o vede, dar plin de teamă să n-o 
regăsească mai palidă şi mai aproape de mormiînt decit 
ultima dată. 

Ca şi cum Leona ar fi prevăzut ce impresie va face chipul 
ei asupra iubitului, îşi acoperise faţa cu un văl. 

Văzînd-o, Emmanuel se înfioră ; semăna cu acea umbră 
voalată despre a cărei apariţie îi povestise la ultima lor 
întîlnire. 

Cu mîna tremurînd îi ridică voalul şi două lacrimi tăcute îi 
izvorîră din ochi. 

Tenul Leonei avea acum albeaţa marmorei de Paros, 
privirea era ca o flacără pe cale de a se stinge, vocea, un 
suflu gata să înceteze. Părea într-adevăr că face o sforţare să 
trăiască. 

Revăzînd pe iubitul ei duce, o uşoară roşeaţă se ivi pe 
obrajii tinerei femei. Inima îi era încă vie şi fiecare bătaie 
continua să spună : „Te iubesc!” 

Era pregătită o gustare, dar Leona nici nu se atinse de 
ea; părea dezlegată de nevoile şi slăbiciunile acestei lumi. 
După dejun, îl luă de braţ pe Emmanuel şi amîndoi reluară, 
prin sat, plimbarea pe care o făcuseră cu un an înainte. 


De astă dată nu se mai vedeau prin pieţe grupurile de 
ţărani îngrijoraţi, discutînd despre calităţile ori defectele 
prinţului lor. Trecuse un an şi anul acela izbutise să-l facă 
cunoscut. In afară de războiul limitat la cele trei văi şi care nu 
avusese ecouri mai departe, pacea ca o mamă alinase totul ; 
garnizoanele franceze plecaseră din oraşele pe care le 
împilaseră douăzeci şi trei de ani ; dreptatea se împărțea 
deopotrivă celor mari ca şi celor umili. Aşa că fiecare îşi vedea 
de treaba lui, plugarii pe ogoare, meseriaşii în ateliere. 

II binecuvîntau pe duce şi cu toţii mai doreau doar un 
singur lucru : ca prinţesa Margareta să dea un moştenitor 
tronului Savoiei. 

Leona zîmbea şi răspundea în locul ducelui : 

— Dumnezeu care ni l-a redat pe iubitul nostru suveran, 
va avea grijă de Savoia ! 

La capătul satului, Leona apucă pe drumeagul pe care 
mersese cu un an înainte şi după un sfert de oră ajunseră 
deodată în faţa micii capele ce se ridica acum în locul în care 
ducele înfipsese în anul trecut o ramură de salcie şi unde 
pasărea necunoscută cîntase atît de minunat. 

Era una din acele mici capele ale secolului al XVI-lea, 
construite cu atita eleganţă şi cu o formă atit de sveltă, 
clădită în întregime din încîntătorul granit roz ce se găseşte în 
munţii Tesinului. Intr-o firidă aurită, o Fecioară de argint 
prezenta trecătorilor pe fiul ei divin ce ţinea mîna dreaptă 
întinsă, binecuvîntînd. 

Emmanuel, pios ca un cavaler din timpul cruciadelor, 
îngenunche şi se rugă. 

Cît timp dură ruga, Leona rămase în picioare alături cu 
mîna rezemată pe capul lui ; apoi cînd sfirşi, îi spuse: 

— Iubitul meu duce, mi-ai promis, chiar mi-ai jurat acum 
un an, aici, că dacă la întoarcerea ta la castelul Verceil vei 
găsi, cum ţi-am vestit, pe Scianca-Ferro care îţi va aduce o 
scrisoare de la ducesa Margareta, vei crede în viitor tot ce-ţi 
voi spune, oricît de stranii ţi s-ar părea vorbele mele şi că-mi 
vei urma sfaturile, oricît ar fi de neînţelese. 

— Da, ţi-am făgăduit, răspunse ducele; fii pe pace îmi 
amintesc. 

— Scianca-Ferro era la Verceil ? 

— Era acolo. 


— Ajunsese la ora pe care ţi-am spus-o ? 

— Cînd băteau orele trei, a intrat în curte. 

— Era aducătorul unei scrisori de la prinţesa Margareta ? 

— Scrisoarea aceea a fost primul lucru pe care mi l-a 
înmînat de cum m-a văzut. 

— Eşti gata deci să-mi urmezi sfaturile fără a le discuta ? 

— Cînd îmi vorbeşti, Leona mea, am impresia că prin 
gura ta vorbeşte însăşi Fecioara la al cărei chip m-am rugat! 

— Ascultă, atunci. Am revăzut-o pe mama. 

Emmanuel tresări la fel ca în celălalt an, cînd Leona 
rostise aceleaşi vorbe. 

— Şi cînd s-a întîmplat asta ? întrebă el. 

— Noaptea trecută. 

— Şi... ce ţi-a spus ? zise ducele, începînd fără voie a se 
îndoi iar. 

— Ei, vezi ! zimbi Leona, iar ai început să te îndoieşti ! 

— Nu, răspunse ducele. 

— Atunci, de data asta voi începe cu dovada. 

Emmanuel ascultă. 

— Inainte de a pleca spre Verceil ai scris prinţesei 
Margareta să vină lîngă tine ? 

— Este adevărat, răspunse uimit Emmanuel. 

— li spuneai în scrisoare că o vei aştepta la Nisa, unde 
ea va sosi pe mare de la Marsilia ? 

— Ştii asta? întrebă ducele. 

— Mai adăugai că de la Nisa o vei conduce la Genova de- 
a lungul litoralului mării, prin San-Remo şi Albenga ? 

— Doamne ! murmură Emmanuel. 

— Apoi că de acolo, prin încîntătoarea vale de la 
Bormida, trecînd pe la Cherasco şi Asti, o vei conduce la 
Torino ? 

— Este adevărat, Leona ! dar nimeni în afara de mine nu 
cunoaşte conţinutul scrisorii ; şi am încredinţat-o unui curier 
de care sînt sigur... 

Leona zimbi. 

— Nu ţi-am spus că am văzut-o astă-noapte pe mama ? 

— Şi apoi ? 

— Morţii ştiu totul, Emmanuel ! 

Ducele cuprins de o spaimă subită îşi şterse cu batista 
fruntea îmbrobonată de năduşeală. 


— Trebuie să te cred ! îngînă el. Apoi ? 

— lată, dragă Emmanuel, ce mi-a spus mama : „Ai să-l 
vezi miine pe duce ; îl vei hotărî să plece în timpul nopţii, cu 
ducesa Margareta, prin Tenda şi Coni şi să trimeată pe drumul 
de pe malul mării o lectică goală escortată de Scianca-Ferro 
cu o sută de oameni bine înarmaţi. 

Emmanuel o privi cu un aer întrebător pe Leona. 

— „Este în joc soarta Savoiei !” aşa mi-a spus mama, 
Emmanuel, iar eu îţi spun : ai promis, ba chiar mai mult decît 
atit ; ai jurat să-mi urmezi sfaturile. Deci jură-mi ca te vei 
duce cu ducesa prin Tenda şi Coni, în timp ce Scianca-Ferro, 
cu o lectică goală şi o sută de oameni bine înarmaţi, vor 
merge pe litoralul mării. 

Ducele avu o clipă de ezitare : judecata lui de bărbat, 
mîndria de soldat, luptau împotriva făgăduielii făcute, a 
cuvîntului dat. 

— Emmanuel, murmură Leona clătinînd cu melancolie 
din cap, cine ştie ? poate este ultimul lucru pe care ţi-l cer! 

Emmanuel întinse mîna spre capelă şi jură. 


XX.DRUMUL DE LA SAN-REMO LA 
ALBENGA 


Emmanuel-Philibert îi dăduse întîlnire prinţesei Mar- 
gareta la Nisa, mai întîi pentru a răsplăti încă odată cre- 
dinciosul său oraş ; apoi, cum călătoria prinţesei avea să aibă 
loc în luna ianuarie, voia să-i prezinte ducatul sub înfăţişarea 
lui strălucitoare, în veşnica primăvară de la Nisa şi Oneglia. 

Într-adevăr, ducesa Margareta sosi la 15 ianuarie şi 
debarcă în portul Villefranche ; fusese reţinută mult timp de 
serbările date în cinstea ei la Marsilia. Acolo fusese 
sărbătorită totodată şi ca mătuşa regelui Carol al IX-lea, ce 
domnea atunci, şi ca ducesă de Savoia ; pentru acele două 
titluri, vechiul oraş focean îi făcuse o primire fastuoasă. 

Ducele şi ducesa rămaseră patru luni la Nisa. 

Ducele folosi timpul acela pentru a grăbi construcţia 
galerelor pe care le comandase. — Un corsar calabrez, numit 


Occhiati, creştin renegat ce trecuse la religia musulmană, 
săvirşise mai multe jafuri în Corsica şi pe coastele toscane ; se 
spunea chiar că fusese văzută o corabie suspectă în apele din 
regiunea Genovei. 

In sfîrşit, pe la începutul lui martie, odată cu primele 
adieri ale dulcei primăveri italiene ce mîngiie atît de blind 
plămiînii obosiţi, Emmanuel-Philibert hotărî plecarea. 

Calea ce avea s-o urmeze era dinainte ştiută ; cortegiul 
regal va merge pe drumul numit riviera Genovei, adică 
litoralul mării. Ducele şi ducesa — ducele călare şi ducesa în 
lectică — vor trece prin San-Remo şi Albenga, unde erau 
pregătite de înainte schimburi de cai. 

Plecarea se fixă la 15 martie. 

In zorii zilei cortegiul ieşi din castelul de la Nisa, ducele 
călare, cum am spus, cu viziera lăsată şi înarmat de luptă, 
călărind lîngă lectica cu perdelele trase. Cincizeci de oameni 
înarmaţi mergeau înainte, cincizeci în urmă. 

In prima noapte se opriră la San-Remo. 

A doua zi plecară la drum dis-de-dimineaţă. 

Făcură o oprire la Oneglia pentru a prînzi ; ducesa însă 
nu voi să coboare din lectică şi singur ducele îi duse acolo 
pîine, vin şi cîteva fructe. 

Ducele mîncă fără a-şi scoate armura, ridicîndu-şi doar 
viziera coifului. 

Spre amiază cavalcada şi lectica porniră mai departe. 

Puțin după Porto-Maurisio drumul este înghesuit între doi 
munţi. Marea nu se mai vede şi te pomeneşti în nişte chei 
strîmte, cu stînci colţuroase pe dreapta şi pe stînga — loc cît 
se poate de potrivit pentru o ambuscadă ! 

Ducele trimise douăzeci de oameni înainte. Era o 
precauţie exagerată, căci de ce s-ar fi putut teme în acele 
timpuri de pace? 

Aşa că cei douăzeci de oameni trecură netulburaţi. 

Restul trupei intră şi el în defileu. 

Dar în momentul cînd ducele, ce se afla tot lîngă lectică, 
intra la rîndu-i, o teribilă salvă de archebuze răsună, 
îndreptată mai ales asupra ducelui şi a lecticei. Calul ducelui 
fu rănit, unul din caii lecticei căzu mort şi un vaiet slab trecu 
ca o suflare prin perdelele lăsate. 


Se auziră în acelaşi timp strigăte sălbatice şi se po- 
meniră atacați de o bandă de oameni în haine arăbeşti. 

Căzuseră într-o capcană de pirați. 

Ducele voi să se repeadă la lectică, cînd unul dintre 
atacanţi, călărind un minunat cal arab şi îmbrăcat din cap 
pînă în picioare cu o za turcească, se avîntă spre el strigînd : 

— Incoace, duce Emmanuel ! de astă dată nu-mi mai 
scapi! 

— Aha ! dar nici tu ! răspunse ducele. 

Apoi, înălţindu-se în scări şi ridicînd spada deasupra 
capului: 

— lar voi luptaţi din răsputeri! strigă el către oşteni, voi 
încerca să vă dau pildă ! 

In acea clipă se încăierară cu toţi. 

Dar să ni se îngăduie, ca în mijlocul învălmăşelii, să 
urmărim lupta celor doi şefi. 

Se ştie cît de priceput era ducele Emmanuel în jocul 
teribil al războiului şi că puţini oameni se puteau măsura cu 
el, dar de data asta găsise un adversar pe potriva lui. 

Mai întîi, cu mîna stîngă, amîndoi combatanții descărcară 
unul spre altul cîte un pistol, al cărui glonţ alunecase pe 
armura ducelui şi se turtise pe cea a piratului. 

Apoi, după acel schimb de focuri care era doar un 
preludiu, lupta continuă cu spada. 

Deşi armele-i defensive erau turceşti, corsarul avea ca 
arme ofensive, în mînă o spadă lungă, dreaptă şi la oblîncul 
şeii, o bardă cu coadă elastică şi tăiş foarte ascuţit. Acele 
barde, cu coadă din piele de rinocer întărită cu lame mici de 
oţel, din pricina flexibilităţii lor, aveau o izbitură năpraznică. 

Ducele folosea spada şi o ghioagă, ce erau, după cum se 
ştie, armele lui obişnuite ; mînuite de el, amîndouă erau de 
temut. 

Cîţiva soldaţi voiseră să-i sară în ajutor, dar el îi 
îndepărtase răcnind : 

— Făceţi-vă datoria voastră ! cu ajutorul Domnului mi-o 
voi face pe a mea! 

Şi, cu ajutorul Domnului, într-adevăr făcea minuni. Era 
vădit că piraţii nu se aşteptaseră ca escorta să fie atit de 
mare, iar şeful lor — cel care îl atacase pe duce — sperase să- 
| atace mai pe neprevăzute şi să-l găsească mai puţin bine 


înarmat ; dar, cu toate că se înşelase, nu da nici un pas 
înapoi. 

Se simţea în loviturile înfricoşătoare ce le repezea 
ducelui o ură mai cumplită chiar decît loviturile ; dar sabia 
piratului, oricît de bine făurită, n-avea mare efect asupra 
armurii de Milano a ducelui, la fel cum pe zalele de Damasc 
spada ducelui se tocea. 

In timpul acelei lupte crîncene, ducele simţi cum calu-i 
rănit slăbeşte şi în curînd va cădea sub el ; se încordă din 
toate puterile pentru a da o lovitură adversarului : spada îi 
scînteia în miini. Piratul înţelese ce formidabilă lovitură îl 
ameninţa ; se răsturnă pe spate şi, răsturnîndu-se, îşi cabră 
calul. 

Şi calul primi lovitura. 

De data asta, armura de pe capul calului, dintr-un oţel 
mai puţin bun decît armura cavalerului, se despică lovit între 
urechi se prăbuşi în genunchi. 

Crezîndu-şi calul ucis, Maurul sări la pămînt în clipa cînd 
şi calul ducelui cădea. 

Cei doi adversari se văzură deci amîndoi în acelaşi timp, 
jos în picioare. 

Amiîndoi se repeziră la oblîncul şeii, unul pentru a-şi 
smulge barda, celălalt pentru a-şi lua ghioaga. 

Apoi, ca şi cum fiecare din ei ar fi socotit arma luată de 
ajuns de ucigătoare, cei doi luptători îşi aruncară spadele, 
piratul rămînînd cu barda şi ducele cu ghioaga. 

Nici ciclopii din peşterile Etnei, ce-au făurit trăsnetul lui 
Jupiter pe nicovala lui Vulcan, n-au dat lovituri atît de 
înfricoşate ! Fărea că însuşi Moartea, regina bătăliilor 
sîngeroase, îşi oprise zborul, planînd deasupra celor doi 
oameni, sigură că va lua în braţe pe unul din ei, adormit pe 
vecie. 

In scurtă vreme balanţa păru că se înclină în partea 
ducelui. Barda potrivnicului îi smulsese bucată cu bucată 
coroana câăştii, dar se vedea bine că colții de oţel ai ghioagei, 
străpungind zalele piratului, îi făcuseră răni teribile. 

Apei, faţă de forţele nesecate ale ducelui, forţele 
adversarului său păreau că slăbesc ; prin deschizăturile 
coifului străbătea o răsuflare şuierătoare, loviturile lui nu mai 
erau atit de iuți şi de puternice ; nu ura, ci braţul se muia. 


Dimpotrivă, puterile ducelui păreau că sporesc cu fiecare 
lovitură. 

Piratul începu a da înapoi — pas cu pas, aproape pe 
nesimţite — dar da înapoi ! Retragerea îl ducea spre marginea 
unei prăpăstii ; însă, atent cum era să dea sau să pareze 
loviturile, parcă nu băga de seamă că se apropie cu încetul de 
abis. 

Amîndoi, unul retrăgîndu-se şi altul urmărind, ajunseră 
astfel pe stînca ce înainta deasupra prăpastiei ; încă doi paşi 
şi piratul nu mai avea pe ce pune piciorul ! 

Dar, fără îndoială că aici voise să ajungă, căci deodată 
aruncă din mînă barda şi înşfăcîndu-şi potrivnicul în braţe, 
strigă: 

— Aha ! duce Emmanuel ! în sfîrşit am pus mîna pe tine, 
vom muri împreună ! 

Şi, cu o sforţare în stare să smulgă din pămînt un stejar, 
îşi ridică duşmanul în braţe. 

Dar un formidabil hohot de ris îi răspunse. 

— Te-am recunoscut, bastarde de Waldeck ! îi spuse 
adversarul, desfăcîndu-se din lanţul de fier al braţelor. 

Apoi, ridicîndu-şi viziera coifului : 

— Nu sînt ducele Emmanuel, adăugă el, şi nu vei avea 
cinstea să mori de mîna lui. 

— Scianca-Ferro ! strigă bastardul de Waldeck. Ah ! 
blestemaţi să fiţi tu şi ducele tău ! 

Şi se plecă să-şi ia înapoi barda pentru a reîncepe lupta; 
dar, cu toată iuţeala mişcării lui, ghioaga lui Scianca-Ferro, 
grea ca şi stinca pe care luptau cei doi potrivnici, căzu pe 
ceafa renegatului. 

Bastardul de Waldeck scoase un vaiet şi căzu nemişcat. 

— Ei ! frate Emmanuel exclamă Scianca-Ferro, nu mai 
eşti aici ca să mă împiedici de a zdrobi vipera ! 

Şi cum în timpul luptei pumnalul de graţie îi căzuse din 
teacă, apucă un bolovan mare şi ridicîndu-l în miini cu forţa 
unui titan dintre acei ce clădeau Pelion peste Ossa, sfărmă 
capul inamicului cu coif cu tot. 

Apoi rosti cu un hohot de rîs mai teribil decît primul : 

— Ce mă bucură mai cu seamă la moartea ta, bastarde 
de Waldeck, este că murind în armura unui necredincios, vei 
rămîne de-a pururi blestemat! 


Amintindu-şi apoi de vaietul ce-l auzise în lectică, alergă 
acolo şi dădu în lături perdelele. 

Piraţii fugeau care încotro. 

Între timp, Emmanuel şi prinţesa Margareta înaintau 
liniştiţi pe drumul ce duce la Tenda şi Coni. Soseau în oraşul 
din urmă cam pe la aceeaşi oră cînd între San-Remo şi 
Albenga se dădea cumplita luptă pe care am povestit-o. 

Ducele Emmanuel era preocupat. 

Ce motiv putuse avea Leona ca să pretindă de la el 
schimbarea drumului ? Ce pericol ar fi înfruntat dacă trecea 
pe riviera Genovei ? Şi dacă era o primejdie, primejdia aceea 
nu-l va ameninţa pe Scianca-Ferro ? 

Cine îl informase pe Scianca-Ferro de făgăduiala pe o 
făcuse el Leonei ? Şi cum de se întîmplase că, în momentul 
cînd voise să-i spună lui Scianca-Ferro de schimbarea 
drumului, acesta i-o luase înainte, vorbind el primul ? 

Cina a fost tristă. Prinţesa Margareta era obosită, iar 
Emmanuel-Philibert pretextînd că are nevoie de odihnă se 
retrase pe la ora zece în camera lui. Avea impresia că dintr-o 
clipă în alta trebuia să sosească vreun sol cu veşti rele. 

Puse un om să vegheze la poartă şi altul în anticameră, 
ca să poată fi trezit la orice oră din noapte şi, dacă s-ar 
întîmpla ceva, să fie înștiințat. 

Sună orele unsprezece ; Emmanuel deschise fereastra : 
cerul era înstelat, văzduhul liniştit şi limpede. O pasăre cînta 
într-un tufiş de rodie şi ducelui i se păru că era aceeaşi pasăre 
pe care o auzise cîntînd la Oleggio... După o jumătate de oră 
închise fereastra şi se aşeză la masa plină de hirtii, 
rezemîndu-se în coate. 

incetul cu încetul ochii i se împăinjeniră, pleoapele i se 
făcură grele ; auzi nedesluşit primele bătăi ale miezului 
nopţii ; apoi i se păru că vede ca printr-o piclă cum se 
deschide uşa camerei şi înaintează un fel de umbră. Umbra se 
apropie şi aplecîndu-se asupră.-i, îi murmură numele. 

In aceeaşi clipă simţi atingîndu-l pe frunte ceva ca de 
gheaţă şi un fior îi străbătu tot trupul ; acea atingere rupse 
lanţurile nevăzute ce-l ţineau împietrit. 

— Leona ! Leona ! strigă el. 


Într-adevăr, Leona se afla lîngă dînsul, dar de astădată, 
fără suflu pe buze, fără flacără în priviri; cîteva picături de 
sînge palid picurau dintr-o rană ce-o avea la piept. 

— Leona ! Leona ! repetă ducele. 

Şi întinse braţele pentru a cuprinde fantoma, dar ea îi 
făcu un semn şi braţele prinţului căzură. 

— Ţi-am spus eu bine, Emmanuel, murmură umbra cu o 
voce dulce ca o adiere şi ca o mireasmă îmbălsămată, ţi-am 
spus eu bine că voi fi mai aproape de tine moartă decit vie ! 

— De ce m-ai părăsit, Leona ? întrebă Emmanuel simțind 
că inima i se frînge în suspine. 

— Pentru că mi-am îndeplinit misiunea pe pămînt prea- 
iubitul meu duce, răspunse umbra; dar înainte de a mă sui la 
cer, Dumnezeu îngăduie să-ţi vestesc că dorinţa supuşilor tăi 
s-a împlinit. 

— Care dorinţă ? 

— Prinţesa Margareta este însărcinată şi va da naştere 
unui fiu. 

— Leona ! Leona ! strigă prinţul. Cine ţi-a dezvăluit 
această taină a maternității ? 

— Morţii ştiu totul ! şopti Leona. 

Şi în timp ce trupul i se destrăma într-un abur: 

— Ne vom revedea în cer, iubitul meu duce ! spuse 
fantoma cu o voce ca o părere. 

Apoi dispăru. 

Ducele, care rămăsese încremenit în jilţ cît timp umbra 
stătuse lîngă el, se ridică şi alergă la uşă. 

Valetul de strajă nu văzuse pe nimeni intrînd ori ieşind. 

— Leona ! Leona ! strigă Emmanuel, te voi mai revedea ? 

Şi i se păru că la ureche un suflu abia simţit murmura : 


— Da... 
x 


x x 


A doua zi, în loc să-şi continue drumul, ducele rămase la 
Coni; părea sigur că va primi veşti. 

Intr-adevăr, pe la orele două sosi Scianca-Ferro. 

— Leona a murit ? fură primele cuvinte pe care i le 
adresă Emmanuel. 

— leri, la miezul nopţii, răspunse Scianca-Ferro ; dar de 
unde ştii ? 


— Dintr-o rană la piept ? urmă Emmanuel. 

— Un glonţ destinat ducesei, zise Scianca-Ferro. 

— Şi cine-i ticălosul ucigaş, strigă ducele, ce umărea să 
curme viaţa unei femei ? 

— Bastardul de Waldeck, răspunse Scianca-Ferro. 

— Ah! făcu ducele, de-mi va cădea cîndva în mînă ! 

— Ti-am jurat, Emmanuel, că prima oară cînd îl mai 
întîlnesc pe şarpe, îl strivesc... 

— Şi? 

— L-am strivit. 

— Atunci nu ne mai rămîne decît să ne rugăm pentru 
Leona ! spuse Emmanuel-Philibert. 

— Nu noi trebuie să ne rugăm pentru îngeri, îi răspunse 
Scianca-Ferro, ci îngerii să se roage pentru noi ! 


x 
x x 


La 12 ianuarie 1562, după cum prezisese Leona, prinţesa 
Margareta născuse cu bine, la castelul Rivol, un prinţ care 
primi numele de Carol-Emmanuel şi care domni cincizeci de 
ani. 

Trei luni după naşterea pruncului princiar, francezii, 
potrivit condiţiilor tratatului de la Cateau-Cambrâsis, evacuară 
Torino, Chieri, Chivas şi Villanova d'Asti, aşa cum evacuaseră 
mai înainte restul Piemontului. 


EPILOG 


Într-o frumoasă dimineaţă de la începutul lui septembrie 
a anului 1580, cam la douăzeci de ani după evenimentele pe 
care le-am povestit, vreo douăzeci de gentilomi, din grupul 
celor patruzeci şi cinci cărora li se spunea Obişnuiţii regelui 
Henric al III-lea, aşteptau în curtea cea mare de la Luvru ora 
cînd regele, ducîndu-se la slujba religioasă, îi va lua în trecere 
ca el ca să-i pună, de voie, de nevoie, să-şi facă rugăciunile — 
căci era una din maniile regelui Henric al III-lea să aibă grijă 
nu numai de sufletul său, ci şi de al celorlalţi şi, la fel cum 
avea să spună cincizeci de ani mai tîrziu regele Ludovic al 
XIV-lea favoriţilor : „Veniţi să vă plictisiţi împreună cu mine”, 
Henric al Ill-lea spunea filfizonilor! săi : „Veniţi să vă pocăiţi 
împreună cu mine.” 

Viaţa pe care o duceau Obişnuiţii sau cei Patruzeci şi 
Cinci ai Maiestăţii Sale — la fel de bine cunoscuţi sub 
amîndouă denumirile — nu prea era o viaţă de distracţie : 
regulile de la Luvru erau aproape la fel de severe ca ale unei 
mănăstiri şi regele, invocînd moartea lui Saint-Megrin, a lui 
Bussy d'Amboise şi a altor cîţiva gentilomi, morţi pricinuite de 
o exagerată dragoste faţă de sexul frumos, ca de pildă acele 
accidente pentru a tuna şi fulgera împotriva femeilor, 
prezentîndu-le favoriţilor ca pe nişte făpturi inferioare şi chiar 
primejdioase. 

Bieţii tineri erau deci nevoiţi — mai ales cei care voiau să 
rămînă în grațiile regelui — să facă scrimă, să joace mingea, 
să tragă cu sarbacanele în vrăbii, să se frizeze, să 
născocească forme noi de gulere, să-şi spună rugăciunile şi să 
se biciuiască dacă într-o asemenea viaţă nevinovată diavolul, 
care nu respectă nici chiar pe sfinţi, venea să-i ispitească. 

Ştiind asta, nu-i lucru mirare că văzînd un biet moşneag 
ce nu mai avea decit o mînă, un ochi şi un picior, cerînd de 
pomană unui călăraş de gardă la poarta curţii, unul din cei 
patruzeci şi cinci îi făcu semn să intre şi după ce îi dădu o 
monedă şi îi puse cîteva întrebări, îşi chemă numaidecit 


1 Mignon = drăguţ, filfizon, poreclă dată favoriţilor regelui Henric 
al III-lea. 


camarazii, din acea naivă dorinţă de a împărtăşi totul care se 
găseşte într-o egală măsură la elevii închişi între zidurile unei 
şcoli, la călugărițele închise între zidurile unei mănăstiri şi la 
soldaţii închişi între zidurile unei fortărețe. 

Tinerii veniră în grabă şi înconjurind pe noul venit 
începură a-l examina cu multă atenţie. 

Ne grăbim să spunem că cel care avea onoarea de a 
atrage astfel atenţia generală, merita din plin să fie examinat. 

Era un om de vreo şaizeci de ani care, de altfel, nu mai 
arăta de nici o vîrstă avînd în vedere strania stare fizică în 
care îl aduseseră campaniile făcute şi viaţa aventuroasă ce 
părea că o dusese. 

In afară de ochiul, braţul şi piciorul ce-i lipseau, cer- 
şetorul avea figura brăzdată de lovituri de sabie, degetele 
miinii sfărmate de gloanţele pistoalelor şi capul cîrpit în mai 
multe locuri cu bucăţi de tinichea. 

Avea nasul aşa de plin de tăieturi şi împunsături, în 
sfîrşit, de tot soiul de cicatrice, că semăna cu un răboj de 
brutar pe care se face o crestătură de fiecare piine dată pe 
datorie. 

O asemenea momiie ciopirţită, trebuie să recunoaştem, 
era un lucru de curiozitate pentru nişte tineri care, neavînd 
plăceri mai galante, socoteau duelul o distracţie. 

Aşa că întrebările căzură ca grindina asupra cerşetorului. 
„Cum te cheamă ? — Ce vîrstă ai ? — In ce cîrciumă ţi-ai 
pierdut ochiul? — In ce încăierare ţi-ai lăsat braţul ? — Pe ce 
cîmp de bătălie ţi-ai uitat piciorul ?” 

— Staţi, domnilor, spuse unul dintre cei care îl interogau, 
să punem cu socoteală întrebările, altfel nenorocitul n-are să 
ne poată răspunde. 

-Dar ar trebui , mai întîi, să vedem dacă nu cumva îi 
lipseşte limba. 

-Nu, mulţumesc Domnului , cinstiţi seniori ! limbă am; 
şi, dacă binevoiţi a vă arăta mărinimoşi faţă de un bătrîn 
căpitan aventurier, o voi folosi să vă aduc laude. 

-Căpitan aventurier, tu ? Haida de! spuse unul din tineri, 
vrei să ne faci să credem că ai fost căpitan ? 

-Totuşi este titlul ce mi l-au dat nu numai odată ducele 
Francisc de Guise pe care l-am ajutat să recucerească Calais, 
amiralul Gaispard de Coligny pe care l-am ajutat să apere 


Saint-Quentin şi prinţul de Conde pe care l-am ajutat să intre 
în Orleans. 

-Ai văzut tu pe aceşti comandanţi vestiți ? întrebă unul 
dintre gentilomi. 

-l-am văzut, le-am vorbit şi mi-au vorbit... A ! fără 
îndoială că sînteţi bravi, seniorii mei ; dar daţi-mi voie să vă 
spun că neamul vitejilor, a eroilor s-a stins ! 

-Şi tu eşti ultimul ? întrebă o voce. 

-Nu dintr-acei de care vorbesc, urmă cerşetorul, dar 
ultimul, într-adevăr, dintr-o asociaţie de viteji... Să ştiţi, 
domnilor, că eram zece aventurieri cu care un comandant 
putea să încerce ori şi ce ; dar moartea ne-a înhăţat unul cîte 
unul, luîndu-ne cu de-amănuntul. 

-Şi care erau, întrebă unul din obişnuiţi, nu aventurile, ci 
numele celor zece viteji ? 

— Aveţi dreptate să nu întrebaţi despre aventurile lor : 
numai cu aventurile lor şi s-ar putea face un întreg poem şi 
cel care l-ar fi putut scrie, bietul Fracasso, din nefericite a 
murit de o contracție a gitului — dar în privinţa numelor, asta- 
i altceva... 

-Să auzim numele ! 

-Domenico Ferrante, a fost cel care s-a dus primul. Într-o 
seară, trecînd cu doica marazi pe lîngă turnul Nesle, îi vine lui 
în cap să propună unui afurisit de sculptor florentin, pe nume 
Benvenuto Cellini, să-l ajute a căra un sac cu bani pe care 
acesta îl primise de la vistiernicul lui Francisc l. Acel 
Benvenuto, ce întîrziase şi în clipa aceea auzea sunînd miezul 
nopţii la Saint-Germain-des-Pres, îşi închipuie că propunerea 
binevoitoare este o tentativă hrăpăreaţă ; trage sabia şi 
atacînd fulgerător îl ţintuieşte pe bietul Ferrante de zid ! 

-lată ce înseamnă să fii prea îndatoritor ! se adresă unul 
dintre ascultători către altul. 

-AI doilea era Vittorio-Albani Fracasso, un mare poet 
care nu putea lucra decit la lumina lunii. Intr-o seară, pe cînd 
căuta o rimă în apropiere de Saint-Quentin cade din 
întîmplare în mijlocul unei ambuscade pregătită în calea 
ducelui  Emmanuel-Philibert. Era atît de preocupat de 
răsvrătirea acelei rime, încît uită să întrebe pe cei ce pîndeau 
în ce scop se aflau acolo ; asltfel că, trecînd între timp ducele 
Emmanuel, Fracasso se trezeşte în mijlocul încăierării. 


Încearcă din toate puterile să scape, dar cade ameţit de-o 
lovitură de ghioagă repezită de scutierul ducelui, un bătăuş 
îndrăcit, cu numele Scianca-Ferro. Ori, ambuscada dînd greş, 
Fracasso rămîne pe cîmpul de luptă şi cum, din cauza leşinului 
nu poate explica prin ce întîmplare ajunsese acolo, îi trec un 
juvăţ în jurul gitului şi-l atîrnă de creanga unui stejar. Deşi 
bietul Fracasso, în calitatea lui de poet, era slab ca un tîr, 
totuşi greutatea trupului face să se stringă latul şi strîngerea 
laţului pricinuieşte sugrumarea. Tocmai în momentul acela îşi 
revine în simţiri ; vrea să dea lămuririle pe care le crede 
necesare în apărarea onoarei sale grav compromise, dar îşi 
revine în simţiri cu o secundă preatirziu ; lămuririle nu mai 
putură trece şi rămaseră de cealaltă parte a laţului. Asta îi 
făcu pe mulţi să creadă că bietul nevinovat fusese spînzurat 
pe bună dreptate. 

- Domnilor, se auzi o voce, cinci pater şi cinci ave pentru 
nefericitul Fracasso ! 

Al treilea, urmă cu melancolie cerşetorul, al treilea era 
un brav aventurier german numit Frantz Scharfenstein. Aţi 
auzit, desigur, vorbindu-se despre răposatul Briareu şi 
defunctul Hercule ? Ei bine, Frantz avea forţa lui Hercule şi 
statura lui Briareu. A murit eroic pe o breşă la asediul Saint- 
Quentin-ului. Domnul aibă în pază sufletul lui şi pe cel al 
unchiului său, Heinrich Scharfenstein, care a murit idiot de 
mult ce l-a plîns ! 

— Ascultă, Montaigu, întrerupse o voce, crezi că dacă ai 
muri, unchiul tău s-ar idioţi de plins ? 

-Dragul meu, răspunse cel căruia i se adresase în- 
trebarea, există în drept o axiomă ce spune : Non bis în idem.! 

-AI cincilea, continuă cerşetorul, era un brav catolic 
numit Cyrille-Nepomucene Lactance. Acela este sigur de 
mîntuirea lui căci, după ce a luptat douăzeci de ani pentru 
sfinta noastră religie, a murit ca un martir. 

-Martir ? Ei, drăcie ! povesteşte-ne cum a fost. 

-Foarte simplu, onoraţi seniori. Se afla sub comanda 
vestitului baron des Adrets, care pe atunci era catolic. — Nu 
se poate să nu ştiţi că baronul des Adrets şi-a petrecut viaţa 
făcîndu-se din catolic, protestant şi din protestant, catolic. — 
Deci în timpul acela baronul des Adrets era catolic şi Lactance 


1 Nu de două ori pentru acelaşi lucru (lat.). 


se afla sub comanda lui cînd, baronul făcînd cîţiva prizonieri 
hughenoți în ajun de Joia Verde şi, neştiind la ce fel de moarte 
să-i osîndească, Lactance are viziunea unei sfinte invenţii, 
adică de a-i jupui, pentru a întinde pielea lor, ca nişte 
tapiserii, în casele sătucului Mornas. Baronului îi place grozav 
ideea lui şi o pune în execuţie a doua zi, spre gloria eternă a 
sfintei noastre religii ! Dar se întîmplă că în anul următor, 
chiar în aceeaşi zi, baronul între timp făcîndu-se protestant şi 
Lactance căzînd în mîinile lui, baronul îşi aminteşte de sfatul 
pe care i-l dăduse cuviosul meu prieten şi, cu toate protestele 
lui, pune să fie jupuit la rîndu-i ! Am recunoscut pielea 
martirului după o aluniţă pe care o avea sub umărul stîng. 

-Poate ai s-o păţeşti şi tu la fel într-o zi, Villequier, spuse 
unul din tineri vecinului său, dar dacă te vor jupui, n-au să 
tapiseze pereţii cu pielea ta, doar, la naiba ! să fie prea mare 
belşug de tobe în Franţa ! 

-AI şaselea, povesti mai departe aventurierul, era un 
fante din prea iubitul nostru Paris, tînăr, frumos, galant, 
mereu preocupat de femei... 

—Ssst ! făcu unul dintre Obişnuiţi ; nu vorbi aşa de tare 
moşule : te-ar putea auzi regele Henrilc al Ill-lea care ţi-ar da 
aspră pedeapsă că ai trăit într-o tovărăşie aşa de proastă ! 

-Şi cum îl chema pe şmecherul care avea asemenea 
apucături ? întrebă un alt gentilom. 

-Il chema Victor-Felix Yvonnet, răspunse cerşetorul într- 
o zi, ori mai bine zis, într-o noapte, pe cînd se afla la una din 
amantele lui, soţul n-are curajul să-l aştepte bărbăteşte şi să-l 
atace cu sabia în mînă : scoate din ţiţini coşcogeamite poartă 
de stejar, ce cîntărea poate vreo trei mii de livre şi o pune în 
echilibru pe balamale. Pe la trei dimineaţa, Yvonnet îşi ia 
rămas bun de la drăguţa lui şi se duce de-a dreptul la poartă, 
căci avea cheie; vîră el cheia în broască, o răsuceşte de două 
ori şi o trage spre el; dar poarta, în loc să se învirtă în 
balamale, cade cît e de grea peste bietul Yvonnet ! Să fi fost 
Frantz ori Heinrich Scharfenstein, ar fi împins-o îndărăt ca pe 
o foaie de hirtie ; dar bietul Yvonet, precum v-am spus, era un 
adevărat crăişor al dragostei, cu miini şi picioare delicate ; 
aşa că poarta îl zdrobeşte şi a doua zi este găsit mort! 

=la te uită, zise unul dintre cei Patruzeci-şi-cinci căruia i 
se spusese Montaigu, asta-i o reţetă bună de dat domnului de 


Châteauneuf ; desigur, tot va mai fi încornorat, dar măcar nu 
de două ori de acelaşi. 

-AIl şaptelea, urmă aventurierul, al şaptelea se numea 
Martin Pilletrousse. Era un prea cinstit gentilom, cum spune 
domnul de Brântome, care a pierit dintr-o nefericită 
încurcătură. Intr-o bună zi, domnul de Montluc trece printr-un 
orăşel şi fiind salutat de toţi dregătorii în afară de judecători, 
hotărăşte să se răzbune de nepoliteţea lor. In scopul acela 
cercetează şi află că a doua zi trebuiau să fie judecaţi 
doisprezece hughenoţi.Atit voia să ştie ; se duce la închisoare 
şi intrînd în sala mare întrebă : „Cine este aici hughenot!”. S-a 
întîmplat ca Pilletrousse, ce-l ştia pe domnul de Montluc 
hughenot înfocat şi nu aflase că-şi schimbase religia ca şi 
baronul des Adrets, era pe acolo, învinuit de nu ştiu ce 
fleac.Crede că domnul de Montluc întrebă care-s hughenoți ca 
să le dea drumul şi, cînd colo, era ca să-i spînzure ! Cînd 
bietul Pilletrousse îşi dă seama despre ce este vorba, 
protestează din toate puterile ; dar zadarnic îi sînt 
împotrivirile, nu se ţine seamă decit de prima lui declaraţie, 
aşa că este spînzurat în toată legea, al doisprezecelea ! A 
doua zi, cine înghite hapul ? Judecătorii care n-au mai avut pe 
cine judeca... Dar, între timp bietul Pilletrousse dăduse ortul 
popii. 

- Requiescat în pace ! spuse unul dintre ascultători. 

-Este o urare creştinească, onorate domn, zise cer- 
şetorul şi vă mulţumesc în numele prietenului meu. 

-Şi acum al optulea, spuse o voce. 

-AI optulea se numea Jean-Chrysostome Procope; era 
din Normandia de jos... 

— Regele, domnilor ! regele ! strigă un glas. 

— Hai, feri la o parte, şmechere ! spuseră tinerii seniori şi 
vezi de nu sta în calea Maiestăţii Sale, căci nu-i place să vadă 
decit feţe frumoase şi oameni chipeşi. 

Era într-adevăr regele ce cobora din apartamentele sale 
avînd pe domnul de Guise în dreapta şi pe domnul cardinal de 
Lorena în stînga. Părea foarte melancolic. 

- Domnilor, zise el către gentilomii ce stăteau înşiraţi pe 
două rînduri în calea lui, ascunzîndu-l cît puteau mai bine pe 
omul ce n-avea un ochi, o mînă şi un picior — m-aţi auzit 


adesea vorbind de primirea strălucită ce mi-a făcut-o în 
Piemont ducele Emmanuel-Philibert de Savoia ? 

Tinerii se înclinară în semn că-şi aminteau. 

— Aflaţi că în dimineaţa asta am primit dureroasa veste a 
morţii sale şi că s-a săvirşit din viaţă la Torino în ziua de 30 
august 1580. 

— Şi, fără îndoială, sire, întrebă unul din cei patruzeci şi 
cinci, că acel prinţ vestit a avut o moarte frumoasă ? 

-Demnă de el, domnilor : a murit în braţele fiului său, 
spunîndu-i : „Fiule, învaţă din moartea mea cum trebuie să-ţi 
fie viaţa şi din viaţa mea cum trebuie să-ţi fie moartea. La 
virsta ta eşti în stare să cîrmuieşti statele pe care ţi le las. Ai 
grijă să le păstrezi urmaşilor tăi şi fii încredinţat că Dumnezeu 
te va ocroti atit timp cît vei respecta cuvîntul lui 1...” 
Domnilor, ducele Emmanuel-Philibert era dintre prietenii mei; 
îi voi purta doliul opt zile şi timp de opt zile voi asculta slujba 
oficială pentru el. Cine va face ca mine îmi va face plăcere. 

Şi regele îşi continuă drumul spre capelă ; gentilomii îl 
urmară şi ascultară cu smerenie slujba împreună cu el. 

Dar cum ieşiră din biserică, îl căutară imediat din ochi pe 
cerşetor; cerşetorul însă dispăruse. — Odată cu el dispăruseră 
punga de la cingătoarea lui Sainte-Maline, bomboniera lui 
Montaigu şi lanţul de aur al lui Villequier. 

Aventurierul nu mai avea decit o mînă, dar, după cum se 
vede, se pricepea să o folosească. 

Cei trei tineri voiră să ştie dacă se slujea la fel de bine de 
unicu-i picior ca de mîna-i desperecheată şi alergară la poartă 
pentru a întreba santinela dacă le putea spune ce s-a 
întîmplat cu cerşetorul şchiop cu care stătuseră de vorbă o 
jumătate de oră mai înainte. 

— Domnilor, le spuse călăraşul, a dispărut după hotelul 
Petit-Bourbon, dar la ieşire mi-a spus politicos : „Cavalere, s- 
ar putea ca nobilii seniori cu care am avut onoarea de a sta 
de vorbă să dorească a şti sfîrşitul ultimilor mei doi camarazi 
şi cum îl cheamă pe bietul nenorocit ce le-a supravieţuit. Cei 
doi camarazi ce se numeau Procope şi Maldent erau, unul din 
Normandia de jos şi altul din Picardia ; amîndoi foarte iscusiţi 
în ştiinţa dreptului. Primul a murit procuror la Chatelet; al 
doilea, doctor la Sorbona. lar pe mine mă cheamă Cesar-Anni- 


bal Malemort, şi le-aş sta cu dragă inimă la dispoziţie, dacă aş 
fi în stare. 

Acestea sînt singurele veşti ce au ajuns pînă la cei 
Patruzeci-şi-Cinci şi care au ajuns şi pînă la noi, despre ultimul 


dintre aventurieri. 
Hazardul făcuse ca acela ce-ar fi trebuit să moară primul 


— supravieţuise — ca prin minune — tuturor. 

